
INTRODUCERE 


Filocalia sau iubirea frumuseții spirituale reprezintă o sinteză a întregii 
spiritualități ortodoxe. Putem considera colecția scrierilor filocalice mai 
mult un manual privind îndrumarea creștinului pe calea urcușului 
duhovnicesc, decât un tratat sistematic de spiritualitate. Autorii acestor 
scrieri sunt preocupați de predarea unei metode de curățire de patimi şi de 
punere în lucrare, cât mai fidelă, a învățăturilor evanghelice. Din acest 
motiv, preocuparea lor este una mai mult practică decât teoretică. La ei, ca 
de altfel la toți Părinţii Bisericii, învăţătura de credinţă este strâns legată de 
cea morală, înţeleasă ca punerea în lucrare a acestei învățături. 

Creştinul, cu cât se curăță mai mult de patimi, cu atât pătrunde mai 
adânc înțelesurile Scripturii, ale Cuvântului lui Dumnezeu [2305]. Şi cu cât 
împlineşte mai constant poruncile lui Dumnezeu, cu atât îl descoperă mai 
profund pe Hristos lucrând şi sălăşluind în inima sa [2068, 2069]. 

Doar înțelegând această strânsă legătură între învăţătura de credinţă și 
trăirea ei putem înţelege spiritualitatea ortodoxă şi învăţătura Sfinților 
Părinţi. Cu alte cuvinte, doar trăind asemenea lor putem să le înţelegem 
învăţătura prin care ei ne ajută să pătrundem tainele Sfintei Scripturi. 

Învățătura cuprinsă în aceste scrieri, deși priveşte în mod special pe 
monahi, se adresează în mare măsură fiecărui creștin în parte, şi descrie o 
unică învățătură morală, valabilă atât pentru monahi, cât și pentru oricare 
creştin ortodox. 

Aceleaşi patimi ne luptă pe toţi şi toți avem la dispoziție aceleași 
metode de curăţire de ele. Ceea ce ne deosebeşte pe unii de alții este doar 


râvna [2228, 2229]. 

Nu ajunge să citim sau să auzim cuvinte duioase că trebuie să trăim 
după voia lui Dumnezeu, ci avem nevoie și de o îndrumare pas cu pas pe 
calea luptei cu ispita şi păcatul [1652]. 

În formarea duhovnicească, esenţială este relaţia cu un părinte sau 
îndrumător duhovnicesc, întrucât nimeni nu se poate curăți de patimi de 
unul singur. În lupta cu ispitele şi patimile avem mereu nevoie de cineva cu 
care să ne sfătuim |1045, 1046], care să ne asigure că ceea ce vedem și 
auzim sau gândim este sau nu adevărat. 

Vieţuirea duhovnicească începe cu împăcarea cu sinele nostru şi cu 
aproapele [1589, 1590], care duce mai apoi la împăcarea noastră cu 
Dumnezeu. lartă tuturor toate, nu judeca și nu cleveti pe nimeni! artă ca să 
fii iertat, nu judeca ca să nu fii judecat şi ce ție nu-ţi place altuia nu-i face! 
Începutul pare anevoios, atâta vreme cât încă judecăm lumeşte lucrurile 
duhovniceşti. Este ușor, însă, pentru cel care se lămureşte că nu poate sluji 
la doi domni, lui Dumnezeu şi lui mamona, trupului și sufletului [2366, 
2369]. 

Străduinţa noastră de a împlini poruncile [1775, 1776] pune început 
smereniei, smerenia ascultării [2193], iar aceasta consolidează voința 
[2490] şi lucrarea celorlalte virtuți. 

A vrea să pui început bun în fiecare ceas [1702], aceasta este pocăinţa. 
Căci al nostru este a voi, iar a lui Dumnezeu a împlini. 

Aflăm din lectura acestor scrieri că cine ţine ură, mânie, pizmă, invidie, 
amintirea răului, judecă sau vorbeşte de rău pe aproapele, când se roagă este 
asemenea celui care vrea să zidească casa sa pe nisip [1919]. 

Creştine, dacă vrei să pui început bun vieţuirii duhovniceşti, învață să 
împlinești poruncile Domnului nostru lisus Hristos [17450, 1770]. 
Binecuvintează pe cei ce te blestemă [192], fă bine celor ce-ţi fac rău și 
roagă-te pentru cei ce te prigonesc (Mt. 5, 44). Iartă tuturor toate, ca şi Tatăl 
tău cel ceresc să-ţi ierte ţie toate greșelile (Mt. 6, 14). Nu judeca ca să nu fii 
judecat (Mt. 7, 1). Fă bine ca să găseşti bine [171]. Ce ţie nu-ți place, altuia 


nu-i face, iar ce voieşti să-ți facă ţie oamenii, fă şi tu asemenea. Aceasta este 
temelia vieţuirii duhovniceşti. 

Mai aflăm că de un real folos pentru viaţa noastră duhovnicească este 
amintirea morții [48, 57]. Nu trebuie să ne temem de moarte sau să fugim 
de ea, ci să fim pregătiți în fiecare clipă să părăsim lumea aceasta, atunci 
când va rândui Dumnezeu. 

Cei mai mulți oameni suferă pentru că se leagă singuri prin gânduri rele 
şi cuvinte deșarte, iar prin neiertarea aproapelui se ţin legaţi de aceia. Şi aşa, 
oamenii îşi împovărează sufletul şi inima cu poveri greu de purtat. Din 
gânduri rele, cuvinte deşarte şi din neiertare se naşte şi se întreţine 
tulburarea sufletului, neliniştea, frica şi suferința trupului şi a sufletului. 

Cititorule, dacă vrei să te foloseşti de rugăciunile de mijlocire pe care 
le ceri, mai întâi dezleagă legăturile cu care te-ai legat, aşa cum prin iertare 
te păzeşti a nu fi legat de alții. Roagă-te pentru toţi, fie că-i vezi buni, fie că- 
1 vezi răi. Nu răsplăti cu rău pentru rău şi nu te bucura de suferința altuia. 
Aminteşte-ţi mereu că cu ce măsură măsori cu aceea ţi se va măsura. 

lartă şi vei fi iertat, ajută şi vei fi ajutat, mângâie şi vei fi mângânat, 
miluiește şi vei fi miluit, iubeşte și vei fi iubit, ascultă și vei fi ascultat, 
dăruiește şi ţi se va dărui. 

De ai început un lucru, du-l la bun sfârşit cu toată râvna și 
responsabilitatea. Nu lucra nimic în bătaie de joc sau în silă. Fă ascultarea ta 
cu drag. Căci numai aşa vei putea dărui lui Dumnezeu osteneala ta ca pe o 
jertfă curată de bună mireasmă. 

Închină viaţa ta şi toate faptele tale lui Dumnezeu [697], iar de tot ceea 
ce este rău, fereşte-te. Începe şi sfârșește toate cu rugăciune. Iar de te vezi 
îndemnat spre gânduri deşarte sau fapte necuviincioase, ridică-te repede la 
rugăciune şi cere ajutorul lui Dumnezeu [871, 872]. Nu te mira de războiul 
gândurilor, ci învaţă să-l înfrunți prin gânduri bune. Mintea să-ți fie mereu 
ocupată cu gânduri bune şi cuviincioase, altfel diavolul le va semăna pe ale 
lui în mintea ta [1355]. 

De îți arată vrăjmașul mulțime de păcate, ca să te arunce în deznădejde, 
tu nu-l asculta, ci, amintindu-ţi de mila cea mare a lui Dumnezeu, roagă-te 


Lui pentru iertarea tuturor păcatelor de care te învinovăţeşte cugetul, şi zi 
aşa: „Doamne iartă-mi toate aceste păcate de care sunt învinovățit pe bună 
dreptate”. lar de te laudă vrăjmașul, aducându-ţi aminte de faptele tale 
bune, ca să te arunce în slavă deşartă, învaţă să răspunzi gândurilor aşa: „Nu 
am făcut decât ceea ce eram dator să fac, ca o slugă netrebnică ce sunt. 
Doamne iartă-mă”. Să ştii și aceasta, că vrăjmașul diavol nu ştie spre ce 
înclină inima omului [561], de aceea îl încearcă pe om atât cu slava deşartă 
cât şi cu deznădejdea. 

Învață să te cercetezi pe tine cu de-amănuntul [258, 261, 268, 340], ca 
să descoperi momelile cu care vrăjmaşul te prinde și te trage de multe ori 
spre păcat. Păzeşte-ţi toate simţurile, dar mai cu seamă văzul, auzul şi 
pipăitul. Păzeşte-te de îmbuibare și de vin, prin care trupul se aprinde spre 
desfrânare [503, 509, 512, 516] şi multe alte răutăţi [153, 156]. 

Învață să te spovedești curat și sincer înaintea duhovnicului, 
mărturisindu-ţi gândurile şi faptele [570], ca să primeşti iertare şi ușurare în 
lupta cea duhovnicească. Aşa cum te rogi pentru tine să te rogi şi pentru 
duhovnicul tău, ca Dumnezeu să-l întărească şi să-l lumineze în sfatul ce are 
să ţi-l dea, iar ţie să-ţi întărească încrederea în el [2374]. 


x k k 


Lucrarea de față este rodul unei munci de peste doi ani şi jumătate, 
consacrată editării în format digital a colecției Filocalia, precum și a fişării 
acesteia pe teme. Ea cuprinde aproape 2500 de citate din scrierile Părinților 
filocalici, organizate tematic. Am găsit de cuviință ca unele citate să fie 
repetate la două sau chiar trei teme, pentru a facilita găsirea informațiilor 
dorite. 

Cu excepția lui Calist Angelicude, sunt citați toți ceilalți 31 de Părinți 
filocalici, cuprinși în ediția românească a Filocaliei. Demn de reținut este și 
faptul că în Filocalia găsim citați cu numele şi alți Sfinți Părinți, precum 
Vasile cel Mare, Ioan Gură de Aur, Grigorie de Nyssa, Grigorie de Nazianz, 
loan Damaschin şi Dionisie Areopagitul. Acest fapt este o mărturie în plus 
că spiritualitatea ortodoxă este una la toți Părinții Bisericii. 


Fiecare citat este însoțit de o scurtă notă bibliografică ce conţine 
autorul, lucrarea și locul de unde s-a citat. Am renunţat la menționarea 
paginii şi a volumului din colecție, întrucât până în prezent colecția 
Filocalia a fost editată în două versiunil, la care se adaugă o versiune 
digitală? şi o nouă ediţie“ apărută sub îngrijirea Patriarhiei. De asemenea, 
lucrarea este însoțită și de un indice de nume, util celor care doresc să 
aprofundeze cercetarea textelor filocalice. Cele aproape 2500 de maxime și 
cugetări sunt împărțite pe 351 de teme. 

Lucrare are ca subtitlu Manualul întrucât ne dorim să fie folosită şi ca 
un manual de trăire duhovnicească de către toți cititorii interesați, dar în 
primul rând de către toţi cei care, de-a lungul anilor, ne-au cerut şi ne cer 
sfat şi îndrumare duhovnicească. 


1 .Filocalia sau culegere din scrierile sfinților Părinţi care arată cum se poate omul curăți, lumina și 
desăvârși, în traducerea Pr. Prof. Dr. Dumitru Stăniloae și Filocalia de la Prodromul, tipărită la 
Editura Universalia, New York, 2001. 

2 Filocalia românească în format digital, editată de grupul Apologeticum în 2005. Lucrarea este 
disponibilă pe CD şi pe internet. Pentru amănunte a se vedea la http: / / 


bibliotecateologica.wordpress.com. 


3 „Până în martie 2011 au fost reeditate primele patru volume. 


MAXIME ȘI CUGETĂRI FILOCALICE 


ADAM 


1. Și simplu spunând, atât în Vechiul, cât şi în Noul Testament se dau 
nume potrivite. Căci Adam poartă numele celor patru laturi: A — Anatoli 
(răsărit), D — Dysis (apus), A — Arktos (miazănoapte) şi M — Mesimvwria 
(miazăzi). lar om în limba de atunci, adică în siriacă, se numește focul, 
pentru asemănarea firii. Căci dintr-un om s-a făcut toată lumea, precum 
dintr-o candelă poate aprinde cine vrea pe toate celelalte, iar cea dintâi nu se 
împuținează. lar după amestecarea limbilor, o limbă derivă pe om de la 
uitarea ce-l stăpâneşte; alta de la alte îndeletniciri, iar cea grecească de la 
privirea în sus (aŭvœ &Opeiv = &vOponoc) a omului (Petru Damaschin, 
Învăţături duhovniceşti, I, 24). 


2. Păcatul lui Adam este călcarea poruncii de către primul om (Marcu 
Ascetul, Răspuns acelora care se îndoiesc despre Dumnezeiescul Botez). 


3. Aşa s-a întâmplat odinioară cu Adam, care, neavând grijă de porunca 
lui Dumnezeu, ci împrietenindu-se cu șarpele şi socotindu-l pe acesta 
vrednic de crezare şi hrănindu-se astfel cu fructul amăgirii, s-a aruncat 
jalnic în prăpastia morţii, a întunericului și a stricăciunii şi a atras împreună 
cu sine pe toți cei de după el (Nichifor din singurătate, Cuvânt despre 
rugăciune). 


4. Suntem datori să ştim exact că toată vina ce izvorăşte din Adam fiind 
desfiinţată de Domnul, oricine mai pătimeșşte de vreun păcat i se întâmplă 
aceasta pentru că a disprețuit prin necredinţa sa sau prin iubirea de plăcere, 
desăvârşirea pe care a primit-o în chip tainic la Botez (Marcu Ascetul, 
Răspuns acelora care se îndoiesc despre Dumnezeiescul Botez). 


5. Deci fiindcă prin greşeala lui Adam nu numai trăsăturile sufletului s- 
au întinat, ci şi trupul nostru a căzut în stricăciune, Cuvântul cel Sfânt al lui 
Dumnezeu s-a întrupat, dăruindu-ne ca un Dumnezeu apa mântuitoare prin 
Botezul Său, ca să ne naştem din nou. Căci renaștem prin apă, cu lucrarea 
Sfântului şi de viaţă făcătorului Duh. Prin aceasta, îndată ne curățim și 
sufletul şi trupul, dacă venim la Dumnezeu din toată inima. Căci Duhul 
Sfânt, sălăşluindu-se în noi, alungă păcatul. Fiindcă nu este cu putinţă ca, 
odată ce fața sufletului este una şi simplă, să fie prezente în el două 
persoane, cum au socotit unii. Căci dacă harul dumnezeiesc se împreună 
prin Sfântul Botez cu trăsăturile chipului ca o arvună a asemănării, unde 
mai poate încăpea persoana celui rău, mai ales dat fiind că nu există nici o 
împărtăşire între lumină şi întuneric? (Diadoh al Foticeei, Cuvânt ascetic 
despre viaţa morală) 


6. Căci patimile sunt cu adevărat spini ce odrăslesc în noi din sămânţa 
aflată în trup. Cât timp purtăm chipul lui Adam, neapărat purtăm și patimile 
lui. Căci e cu neputinţă ca pământul să înceteze să dea o odraslă potrivit firii 
lui. lar aceasta este nepotul firii, ca pământul ieşit din trupurile noastre, 
după mărturia lui Dumnezeu: „Pământul din care ai fost luat” (Fac. 3, 9). 
Pământul naşte spini. lar pământul cuvântător (rațional), patimile (Sf. Isaac 
Sirul, Cuvinte despre nevoinţă, LXXIV). 


7. Vrăjmaşul, amăgind pe Adam prin femeie, ca prin cineva asemenea 
lui, a făcut să i se ia slava ce-l învăluia. Şi aşa s-a aflat gol şi şi-a văzut 
urâţenia lui pe care mai înainte nu o vedea, întrucât cugetul lui se desfăta cu 
frumusețile cereşti. De fapt, după cădere, cugetările lui s-au făcut 
pământeşti şi tindeau în jos. Iar cugetul lui simplu şi bun s-a amestecat cu 
cugetul trupesc al păcatului. Cât priveşte închiderea Raiului şi porunca dată 
Heruvimului, ca să-i oprească intrarea, credem că s-au întâmplat în lumea 
nevăzută, precum s-a zis (Simeon Metafrastul, Parafrază în 150 de capete 
la cele 50 cuvinte ale Sf. Macarie Egipteanul, 37). 


8. Ce face atunci Dumnezeu, Care a făcut toate şi l-a zidit și pe om? 
Cunoscând mai înainte de întemeierea lumii că Adam va călca porunca și 


rânduind de mai înainte viaţa și refacerea lui din nașterea din nou, prin 
nașterea Fiului lui Dumnezeu, înfrânează toate cu puterea, cu mila și cu 
bunătatea Sa şi oprește pornirea tuturor făptunilor şi le supune îndată omului 
pe toate, ca şi înainte. El voiește ca zidirea să slujească omului, pentru care 
a fost creată, deşi s-a făcut stricăcioasă pentru omul stricăcios. Căci voiește 
ca atunci când acesta se va reînnoi iarăși şi se va face duhovnicesc, 
nestricăcios și nemuritor, eliberându-se și ea de robia stricăciunii, să se 
reînnoiască împreună cu el şi să se facă întreagă nestricăcioasă şi 
duhovnicească, după ce a fost supusă de Dumnezeu celui ce s-a răzvrătit şi 
nu i-a slujit Lui. Aceasta a rânduit-o Preamilostivul Dumnezeu şi Domn 
înainte de întemeierea lumii (Sf. Simeon Noul Teolog, Cuvântări morale, 1, 
2). 


ADEVĂR 


9. Cel ce nu cunoaște adevărul nu poate nici crede cu adevărat. Căci 
cunoștința naturală premerge credinţei (Marcu Ascetul, Despre legea 
duhovnicească, în 200 de capete, 110). 


10. Atâta adevăr se cuprinde în cunoştinţa fiecăruia, câtă siguranță îi 
dau blândeţea, smerenia și dragostea (Marcu Ascetul, Despre cei ce-și 
închipuie că se îndreptează din fapte, 91). 


11. Cel ce cunoaşte adevărul nu se împotriveşte necazurilor care vin 
asupra lui. Căci ştie că-l conduc pe om spre frica de Dumnezeu (Marcu 
Ascetul, Despre cei ce-și închipuie că se îndreptează din fapte, 150). 


12. Adeseori cel ce spune adevărul e urât de cei fără de minte, după 
Apostol, iar cel fățarnic este iubit. Dar nici una dintre aceste răsplăți nu ţine 
multă vreme. Căci Domnul va răsplăti fiecăruia, la vremea sa, ceea ce 
trebuie (Marcu Ascetul, Despre cei ce-și închipuie că se indreptează din 


fapte). 
13. De asemenea, să nu primim iarăşi de bunăvoie jugul robiei, ci să 
tinem strâns la libertatea noastră prin împlinirea poruncilor. Căci pe măsura 


împlinirii lor aflăm tot adevărul, precum trebuie să știm limpede că pe 
măsura neîmplinirii lor stăm sub puterea păcatului (Marcu Ascetul, Răspuns 
acelora care se îndoiesc despre Dumnezeiescul Botez). 


14. Că harul Duhului este în noi de la Botez, învățându-ne tot adevărul, 
după cuvântul Domnului, poţi să cunoşti din Scriptură și chiar din efectele 
ce le simțim (Marcu Ascetul, Răspuns acelora care se îndoiesc despre 
Dumnezeiescul Botez). 


15. Cel ce şi-a închinat întreaga inimă căutării lui Dumnezeu întru 
evlavie şi după adevăr nu poate avea părerea că a ajuns plăcut înaintea lui 
Dumnezeu. Căci câtă vreme îl mustră conștiința pentru unele lucrări 
împotriva firii, nu este cu totul liber. Câtă vreme este cineva care îl mustră 
este și cineva care îl învinovăţeşte; iar câtă vreme atârnă asupra lui 
învinuirea, nu e de faţă slobozenia (Isaia Pustnicul, Despre păzirea minţii, 
18). 


16. Mulţi suntem cei ce vorbim, dar puţini cei ce facem. Dar nimenea 
nu trebuie să strice cuvântul lui Dumnezeu pentru negrija proprie, ci să-şi 
mărturisească neputinţa sa, nu să ascundă adevărul lui Dumnezeu. Aceasta 
pentru ca nu cumva să ne facem vinovaţi pe lângă călcarea poruncilor, şi de 
răstălmăcirea cuvântului lui Dumnezeu (Sf. Maxim Mărturisitorul, Cele 
patru sute capete despre dragoste, 4). 


17. Cu cât te rogi mai mult din suflet pentru cel ce te defaimă, cu atât 
Dumnezeu le arată adevărul celor ce se smintesc (Sf. Maxim Mărturisitorul, 
Cele patru sute capete despre dragoste, 4, 89). 


18. De aceea cel ce cultivă virtutea pentru adevăr nu e rănit de săgețile 
slavei deşarte; dar cel ce se străduieşte după adevăr de dragul virtuţii 
deschide în sine culcuş părerii de sine a slavei deşarte (Sf. Maxim 
Mărturisitorul, Răspunsuri către Talasie, 30). 


19. Dacă voim deci să aflăm şi să cunoaștem adevărul fără amăgire, să 
căutăm să avem numai lucrarea din inimă cu totul fără chip şi fără formă şi 
să nu oglindim în noi, prin nălucire, nici o formă şi nici un chip socotite ale 


sfinților, nici să privim lumini (căci amăgirea obişnuieşte mai ales la 
început să înşele mintea celor necercaţi cu asemenea năluciri mincinoase). 
Ci să ne sârguim să avem în inimă numai lucrarea rugăciunii, care 
încălzeşte mintea și o veseleşte şi aprinde sufletul spre dragostea negrăită a 
lui Dumnezeu și a oamenilor (Sf. Grigorie Sinaitul, Alte capete, 3). 


20. Cel ce nu cunoaște adevărul, acela nu poate nici să creadă cu 
adevărat. Căci cunoștința premerge după fire credinţei. Cele spuse de 
Scriptură n-au fost spuse numai ca să le înțelegem, ci ca să le şi facem 
(Isihie Sinaitul, Cuvânt despre trezvie şi virtute, I, 60). 


ADORARE 


21. Închinarea este cinstirea cu credinţă a lui Dumnezeu, iar slujirea 
este servirea prin fapte. Această închinare, adică credință, mutând-o 
oamenii spre făptură, au cinstit-o pe ea în loc să cinstească pe Făcătorul, 
crezând dracilor, cărora le-au şi slujit, servindu-le prin faptele lor rele. Noi, 
însă, cinstind pe Dumnezeu prin credinţa în El, să ne silim să-i aducem și 
slujire curată, iar aceasta este viaţa desăvârşită prin virtuți (Sf. Maxim 
Mărturisitorul, Răspunsuri către Talasie, 14). 


AFECTE 


22. Să băgăm numai de seamă: îmboldirile cele firești ale trupului se 
văd nu numai la copii, în care nu este încă cunoştinţa binelui şi a răului, ci 
şi la pruncii cei prea mici şi sugari care nici urmă de plăcere nu au în ei, 
însă îmboldirea firească arată că o au. De asemenea observăm la prunci şi 
acul mâniei, când îi vedem porniţi asupra celui ce i-au necăjit. lar acestea le 
zic nu ocărând firea ca pricină a păcatului (să nu fie), ci ca să arăt că mânia 
şi pofta au fost împreunate cu firea omului de către însuși Ziditorul cu un 
scop bun, dar prin trândăvie alunecă din cele fireşti ale trupului în cele afară 
de fire. De fapt, îmboldirea trupului a fost lăsată de Ziditorul spre naşterea 
de prunci şi spre continuarea neamului omenesc prin coborâre unii de la 
alții, nu spre curvie. Asemenea şi imboldul mâniei s-a semănat în noi spre 


mântuire, ca să ne mâniem asupra păcatului, nu ca să ne înfuriem asupra 
aproapelui. Prin urmare nu firea în sine e păcătoasă, chiar dacă o folosim 
noi rău. Sau vom învinovăţi pe Ziditor? Oare cel ce a dat fierul spre o 
întrebuințare necesară şi folositoare e vinovat, dacă cel ce l-a primit îl 
folosește pentru ucidere? (Sf. loan Casian, Despre cele opt gânduri ale 
răutății, III, Despre iubirea de argint) 


23. Sărac este cel ce s-a lepădat de toate avuţiile și nu mai are nimic pe 
pământ afară de trup; iar de acesta nu-l mai leagă nici o afecţiune, ci toată 
grija de sine a încredinţat-o lui Dumnezeu şi creştinilor evlavioşi (Sf. 
Maxim Mărturisitorul, Cele patru sute capete despre dragoste, 2, 88). 


24. Afectele acestea, ca şi celelalte, nu au fost create la început 
împreună cu firea oamenilor. Căci altfel ar intra în definiția firii. Spun, 
învățând de la marele Grigorie de Nyssa, că ele odrăslesc în fire, după ce au 
pătruns în partea cea mai puţin rațională a ei, din pricina căderii din starea 
de desăvârşire. Prin ele, în loc de chipul dumnezeiesc şi fericit, îndată după 
călcarea poruncii s-a făcut în om străvezie şi vădită asemănarea cu 
dobitoacele necuvântătoare. Căci trebuia, după ce s-a acoperit demnitatea 
rațiunii, ca firea oamenilor să fie chinuită pe dreptate de trăsăturile 
iraționalității (dobitociei) la care a fost atrasă prin voia ei, Dumnezeu 
rânduind prea înţelept, ca omul în felul acesta să vină la conştiinţa măreției 
sale de fiinţă rațională (Sf. Maxim Mărturisitorul, Răspunsuri către Talasie, 
1). 

25. Iar dacă Scriptura vorbeşte de vreun afect de acesta la Dumnezeu 
sau la sfinți, o face în ce priveşte pe Dumnezeu pentru înțelegerea noastră, 
exprimând prin afectele noastre faptele mântuitoare și binefăcătoare ale 
Providenței; iar în ce priveşte pe sfinți, întrucât nu se pot exprima 
raporturile lor spirituale cu Dumnezeu şi dispozițiile lor prin grai omenesc, 
fără afectele cunoscute firii (Sf. Maxim Mărturisitorul, Răspunsuri către 
Talasie. Scolii). 


AJUTOR 


26. Când un om foloseşte pe altul prin cuvinte sau fapte, să ştie 
amândoi că e de față harul lui Dumnezeu. Iar cel ce nu înţelege aceasta va fi 


stăpânit de cel ce înţelege (Marcu Ascetul, Despre legea duhovnicească, în 
200 de capete, 14). 


27. Numai cine a cunoscut slăbiciunea firii omenești a făcut experienţa 
puterii dumnezeieşti. lar unul ca acesta izbutind prin ea în unele lucruri, iar 
în altele silindu-se să izbutească, nu va dispreţui niciodată pe nici un om 
(Sf. Maxim Mărturisitorul, Cele patru sute capete despre dragoste, 2, 39). 


ALEGERE 


28. lar dacă nu cunoaște cineva care voie şi care cugetare trebuie să o 
părăsească, să probeze tot lucrul şi toată cugetarea, prin depărtarea şi 
înfrânarea de la ele, şi să vadă ce nemulțumire îi aduc; şi dacă, împlinindu- 
se, îi aduc plăcere, iar neîmplinindu-se, durere, să ştie că sunt rele şi că e 
dator să le dispreţuiască înainte de a zăbovi în jurul lor şi să se ostenească a 
le birui când simte asaltul lor. Aceasta o zic despre tot lucrul şi tot gândul 
fără de care putem trăi trupeşte şi bine plăcea lui Dumnezeu (Petru 
Damaschin, Învățături duhovnicești, |, 1). 


29. Dumnezeu le-a dat tuturor putere să se facă fiii lui Dumnezeu, prin 
păzirea poruncilor dumnezeiești. Mai bine-zis, aceste porunci şi harul 
dumnezeiesc ne păzesc pe noi. Fiindcă fără harul Lui nu putem să le 
împlinim nici pe ele. Şi nu avem ce să-i aducem Lui decât credinţa şi 
alegerea liberă, ținând toate dogmele cele drepte, prin credinţă tare şi auzire 
şi urmărind lucrarea în chip neîmprăştiat, ca lecţiile de la școală, învățând 
astfel cu lucrul, cu toată grija, cele şapte fapte mai sus pomenite (Petru 
Damaschin, Învățături duhovnicești, |, 1). 


30. Căci deprinderea preface firea şi schimbă lucrarea liberei alegeri 
(Sf. Grigorie Sinaitul, Capete foarte folositoare în acrostih, 123). 


ALEGORIE 


31. Că ceea ce înfăţişează Scriptura nu este istorie e vădit din textul 
însuși; căci cum ar fi putut avea regele ca paznic o femeie, când trebuia să 
fie păzit de o mulțime de ostaşi şi să aibă în jurul lui toată pompa ce se 
cuvine unui rege? Sau cum ar fi putut să fie atât de lipsit, ca să pună tocmai 
pe această paznică să aleagă boabe de grâu? Dar adeseori în istorie se 
amestecă lucruri cu neputinţă de primit, pentru a se indica adevărul unor 
înţelesuri mai înalte. Căci mintea fiecăruia, asemenea unui rege, petrece 
undeva înăuntru, având ca paznică a simţurilor cugetarea. Când aceasta se 
dedă grijilor trupeşti (a alege boabe de grâu e lucru trupesc), cu uşurinţă se 
strecoară dușmanii şi omoară mintea (Nil Ascetul, Cuvânt trebuincios şi 
folositor, 16). 


32. Alegoria se foloseşte de lucruri neînsuflețite, ca munţi, dealuri, 
pomi şi celelalte. Tropii de mădularele noastre, cum sunt capul, ochii şi 
celelalte. Căci tropul înseamnă schimbare (mpeneovou) (Sf. Maxim 
Mărturisitorul, Întrebări, nedumeriri şi răspunsuri, 8). 


AMĂGIRE 


33. Amăgirea, marea dușmană a adevărului, atrage azi pe oameni spre 
pierzanie. Ea naşte neştiinţa întunericului, care s-a întipărit în sufletele celor 
leneși, înstrăinându-i de Dumnezeu. Aceștia susțin că nu este Dumnezeu, 
Cel ce ne-a născut pe noi din nou şi ne-a luminat sau Îl cred și Îl cunosc 
numai prin cuvântul simplu şi nu cu lucrarea sau spun că S-a arătat numai 
celor de demult, nu şi nouă. Ei hulesc credința în Dumnezeu, socotind 
mărturiile Scripturii despre Dumnezeu simplă părere şi tăgăduiesc evlavia 
ce urmează din cunoștința Lui. Citesc Scripturile numai trupeşte, ca să nu 
zic iudaicește, şi de aceea tăgăduiesc învierea sufletului, dorind să locuiască 
în chip inconștient în morminte. Amăgirea aceasta are ca pricini aceste trei 
patimi: necredinţa, viclenia şi trândavia (Sf. Grigorie Sinaitul, Capete foarte 
folositoare în acrostih, 135). 


34. Lucrarea amăgirii este aprinderea păcatului, care încălzeşte sufletul 
cu voluptatea şi trezește cu furie în mişcarea trupului pofta spre împreunare 
a trupurilor. Ea este lipsită de orice calitate bună şi de orice rânduială, după 
Sfântul Diadoh, aducând o bucurie dobitocească, părere de sine, tulburare, 
veselie josnică nesăturată, sporind pofta spre plăcere (Sf. Grigorie Sinaitul, 
Alte capete, 10). 


35. Fiecare are cunoștința şi puterea spre deosebire, fie de la fire, fie 
prin cercare, fie din învăţătură. Dar nu o au toţi pe cea a Duhului. De aceea 
a zis înțeleptul Isus al lui Sirah: „Cei ce sunt în pace cu tine, să fie mulți, 
dar sfătuitorii tăi, unul dintr-o mie” (Înţel. Sir. 6, 6). însă nu puţină osteneală 
se cere pentru a afla un povăţuitor care să nu greșească, nici în lucruri, nici 
în cuvinte, nici în cugetări. lar semnul că nu greșeşte nu este altul decât să 
aibă mărturia Scripturii în ceea ce face şi cugetă şi să fie cumpătat în ceea 
ce cugetă. Căci nu puţină nevoinţă se cere pentru a ajunge cineva în chip 
învederat la adevăr şi a se curăţi de toate cele potrivnice harului. Fiindcă și 
diavolul obișnuiește să-şi arate, mai ales în cei începători, amăgirea lui sub 
chipul adevărului şi să dea îndemnurilor lui rele înfățișarea unor sfaturi 
duhovniceşti (Sf. Grigorie Sinaitul, Alte 6 capete, 6). 


36. lar cunoscătorul nu trebuie să-și fixeze un înțeles al său, ci să 
voiască să aibă totdeauna mărturie Sfânta Scriptură sau firea lucrului. O 
cunoştinţă care nu le are pe acestea nu e cunoștință adevărată, ci vedenie și 
amăgire (Petru Damaschin, Învățături duhovniceşti, |, 24). 


37. E de trebuinţă să vorbim, după putere, şi despre amăgire, care este 
multora o cursă foarte vicleană şi născocitoare, greu de cunoscut şi de 
pătruns. Amăgirea, zice, se arată sau mai bine zis vine asupra omului în 
două feluri: prin nălucire şi prin luare în stăpânire, deşi îşi are un singur 
început şi o singură pricină: mândria. Cea dintâi este început celei de a 
două. lar cea de a două este început celei de a treia, prin ieşirea din minţi. 
Căci începutul vederii prin nălucire este părerea de sine, care face să fie 
închipuit Dumnezeu ca o anumită formă. Din aceasta urmează amăgirea 
prin nălucire spre înşelare; iar din aceasta se naşte hula. Deodată cu aceasta, 


amăgirea prin nălucire naşte frica de arătări ciudate în vreme de veghe şi în 
somn, pe care o numesc unii spaimă şi tremurare a sufletelor. Deci mândriei 
îi urmează amăgirea; amăgirii, hulirea; hulirii, frica; fricii, tremurarea; iar 
tremurării, ieşirea din minţi (nebunia) (Sf. Grigorie Sinaitul, Capete foarte 
folositoare în acrostih, 131). 


38. Am lungi vorba multă vreme istorisind și amăgirea unuia din 
Mesopotamia, care, cu toate că a dovedit o aşa de mare înfrânare încât a stat 
mulți ani încuiat în chilia sa, în cele din urmă a fost batjocorit cu diavoleşti 
descoperiri şi visuri, încât după aşa de mari osteneli şi virtuți, cu care a 
întrecut pe toți monahii ce petreceau acolo, a căzut în iudaism și a primit 
tăierea împrejur. Căci vrând diavolul să-l înșele, îi arăta de multe ori visuri 
aievea, ca prin acestea să-l facă să primească uşor rătăcirea, la care voia să-l 
aducă. Astfel i-a arătat într-o noapte neamul creştinilor în frunte cu 
Apostolii şi cu mucenicii, întunecat, acoperit de toată ruşinea şi prăpădit de 
jale și întristare, iar într-altă parte, dimpotrivă, norodul jidovesc, cu Moise 
şi Proorocii, învăluit în lumină strălucitoare şi petrecând în bucurie şi 
fericire. Deci l-a sfătuit amăgitorul că de vrea să aibă parte de fericirea şi 
bucuria norodului jidovesc, să primească tăierea împrejur, iar el lăsându-se 
amăgit, a făcut așa (Sf. loan Casian, Despre cele opt gânduri ale răutății. 
Cuvânt plin de folos). 


39. Iar a avea vreo figură sau vreo culoare sau vreun gând în vremea 
rugăciunii, nu e un lucru bun, ci mai degrabă foarte păgubitor. Căci mintea 
trebuie să fie în locul lui Dumnezeu, cum a aratăt Sfântul Nil, pornind de la 
cuvântul Psaltirii: „Şi s-a făcut în pace locul lui”. Iar pacea înseamnă a nu 
avea nici un gând bun sau rău, „fiindcă — zice acela — dacă mintea se simte 
pe sine, nu mai este numai în Dumnezeu, ci şi în sine însăși”. Şi cel ce zice 
că este numai cu Dumnezeu, trebuie să fie fără chip, fără culoare, fără 
formă şi neîmprăştiat. lar ce este afară de aceasta este amăgire drăcească 
(Petru Damaschin, Învățături duhovnicești, 1, 9). 


40. Cei mai mulți cinstesc ca nepătimitori şi ca sfinți pe cei ce 
simulează virtutea, şi altceva arată în pielea obrazului, şi altceva sunt după 


omul din lăuntru, şi anume plini de toată nedreptatea, pizma, viclenia și răul 
miros al plăcerilor. Ei socotesc așa, pentru că nu au ochiul sufletului curățit, 
nici nu sunt în stare să-i cunoască pe aceia din roadele lor. lar pe cei ce 
petrec în evlavie şi virtute şi în nerăutatea inimii, care sunt sfinți cu 
adevărat, îi socotesc, în chip greșit, ca pe oamenii de rând, şi trec pe lângă 
ei dispreţuindu-i şi îi ţin de nimic (Sf. Simeon Noul Teolog, Cele 225 de 
capete teologice și practice, 152). 


41. Cei trufași la cuget şi bolnavi de mândria diavolului se întorc de la 
cel ce vorbeşte în Duhul Sfânt, socotindu-l trufaş la cuget şi mândru. Căci 
cuvintele lui mai degrabă îi pleznesc decât îi străpung. Dar pe cel ce 
boscorodeşte din burtă și din fițuici şi îi minte cu privire la mântuirea lor, îl 
laudă şi îl primesc. Astfel, nu este nimeni între unii ca aceştia care să poată 
deosebi şi vedea lucrul bine şi aşa cum este (Sf. Simeon Noul Teolog, Cele 
225 de capete teologice și practice, 154). 


42. Felul acesta al amăgirii prin nălucire este cel dintâi. Iar al doilea, 
cel prin lucrare, este acesta: el îşi are începutul în iubirea de plăcere, 
născută din poftă, zice-se, firească. Din plăcere se naște desfrânarea 
necurățiilor negrăite. lar aceasta, aprinzând toată firea şi tulburând 
cugetarea prin împreunarea cu chipurile celor dorite, scoate mintea din sine, 
făcând-o prin beţia lucrării arzătoare să aiureze şi să facă proorocii 
mincinoase, susținând că s-a împărtăşit de vederile unor sfinți şi de 
cuvintele acelora, ca şi când acestea s-ar descoperi printr-o minte care e 
beată până la săturare de patimă şi şi-a schimbat felul de a fi, îndrăcindu-se. 
Pe unii ca aceştia ducându-i de nas cei din lume, prin înşelăciunea amăgirii, 
îi numesc „suflete” (spirite?). Ei şed pe lângă mormintele unor sfinți şi se 
socotesc insuflați şi mișcaţi de ei şi siliţi să vestească oamenilor cele 
privitoare la ei. Dar trebuie să-i numim mai degrabă îndrăciți şi rătăciți și 
robiți amăgirii, şi nu prooroci şi prevestitori ale celor prezente şi viitoare. 
Căci însuşi dracul desfrânării, întunecând cugetarea lor prin văpaia 
voluptăţii, îi scoate din minţi, nălucindu-le* pe anumiţi sfinţi şi convorbiri 
cu ei şi arătându-le vederi. Uneori înşişi dracii li se arată ca să-i tulbure, 


înfricoşându-i. Căci legându-i la jugul lui Veliar, se grăbeşte să-i împingă 
spre aiureală, ca să-i aibă predaţi lui până la moarte şi să-i trimită la osândă 
veşnică (Sf. Grigorie Sinaitul, Capete foarte folositoare în acrostih, 131). 


43. Trebuie ştiut că amăgirea are trei pricini de obşte prin care vine 
asupra oamenilor: mândria, pizma dracilor şi îngăduinţa povăţuitoare (a lui 
Dumnezeu). Iar pricinile primelor sunt: mândria, ușurătatea, pizma, 
sporirea; iar a îngăduinței povăţuitoare, viețuirea păcătoasă. Amăgirea din 
pizmă şi din părerea de sine îşi află grabnică tămăduire, mai ales când omul 
se smerește. Dar lăsarea pe mâna satanei spre pedeapsă povăţuitoare din 
pricina păcatului, adeseori o îngăduie Dumnezeu până la moarte spre 
curățire. Uneori îi lasă să fie chinuiţi spre mântuire chiar și pe cei fără vină. 
Dar trebuie știut că şi însuşi dracul părerii de sine face preziceri în cei ce nu 
sunt cu luare-aminte la inima lor (Sf. Grigorie Sinaitul, Capete foarte 
folositoare în acrostih, 132). 


44. Mulţi dintre monahi nu cunosc amăgirea minții ce le vine de la 
draci. Se îndeletnicesc cu făptuirea, neavând grijă de minte. Fiind simpli și 
neformați, plutesc în viață fără să guste, socot, curăția inimii, ignorând cu 
totul întunericul patimilor dinăuntru. Drept aceea toți câți nu cunosc lupta 
de care vorbește Pavel, şi nu sunt îmbibaţi de bine prin cercare, socotesc 
căderi numai păcatele cu lucrul, neluând în seama înfrângerile şi biruinţele 
cu gândul. Deoarece nici privirea nu le poate vedea, fiind tăinuite și 
cunoscute numai de Dumnezeu, Conducătorul luptei şi conştiinţei celui ce 
luptă. Acestora socot că li s-a spus cuvântul din Scriptură: „ȘI au spus pace, 
dar nu era pace”. Deci sunt între frați, din simplitate, unii de felul acesta. Ei 
doresc şi se silesc cât pot să se ferească de faptele rele cu lucrul. Dar în cei 
ce au dorința să-şi curețe vederea sufletului e o altă lucrare a lui Hristos şi o 
altă taină (Filotei Sinaitul, Capete despre trezvie, 37). 


AMINTIREA DE DUMNEZEU 


45. Adu-Ţi aminte de Dumnezeu în toată vremea și-și va aduce şi El 
aminte când vei cădea în cele rele (Sf. Isaac Sirul, Cuvinte despre nevoinţă). 


46. Aducerea aminte de Dumnezeu face să se nască în inimă osteneala 
şi durerea pentru cinstirea lui; şi tot cel ce uită de Dumnezeu caută plăcerea 
şi fuge de durere (Marcu Ascetul, Despre cei ce-și închipuie că se 
îndreptează din fapte, 131). 


47. Dacă vrei să-ți aminteşti neîncetat de Dumnezeu, nu respinge 
necazurile ca nedrepte, ci rabdă-le ca pe unele ce vin după dreptate. Căci 
răbdarea lor trezeşte şi înviorează amintirea prin fiecare întâmplare. Iar 
respingerea lor micşorează durerea şi osteneala spirituală a inimii şi prin 
aceasta produce uitarea (Marcu Ascetul, Despre cei ce-și închipuie că se 
îndreptează din fapte, 134). 


AMINTIREA MORŢII 


48. Cel ce are moartea aproape în așteptarea lui nu păcătuieşte mult. 
Dar cel ce o aşteaptă după mult timp, se va împleti în multe păcate (Isaia 
Pustnicul, 29 de cuvinte, XVI, 6). 


49. Când primeşti închipuirea vreunei plăceri, păzeşte-te ca să nu fii 
răpit îndată de ea, ci ridicându-te o clipă mai presus de aceasta, adu-ți 
aminte de moarte și gândeşte-te că e mai bine să te ştii că ai biruit această 
amăgire a plăcerii (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 167). 


50. Așezându-te în chilia ta, adună-ţi mintea și gândeşte-te la ceasul 
morții. Priveşte atunci la moartea trupului, înţelege întâmplarea, ia-ti 
osteneala şi disprețuiește deșertăciunea din lumea aceasta, atât a plăcerii, 
cât şi a străduinței, ca să poți să rămâi nestrămutat în aceeași hotărâre a 
liniștii şi să nu slăbești. Mută-ţi gândul şi la starea cea din iad, gândeşte-te 
cum se chinuiesc sufletele acolo, în ce tăcere prea amară? Sau în ce 
cumplită suspinare? În ce mare spaimă şi frământare? Sau în ce aşteptare? 
Gândeşte-te la durerea sufletului cea neîncetată, la lacrimile sufleteşti fără 
sfârşit. Mută-ţi apoi gândul la ziua învierii şi la înfăţişarea înaintea lui 
Dumnezeu, închipuiește-ţi scaunul acela înfricoşat şi cutremurător. Adu la 
mijloc cele ce așteaptă pe păcătoşi: Ruşinea înaintea lui Dumnezeu, a lui 


Hristos însuşi, a îngerilor, a Arhanghelilor, a Stăpâniilor şi a tuturor 
oamenilor, toate muncile, focul cel veşnic, viermele cel neadormit, șarpele 
cel mare, întunericul şi peste toate acestea plângerea şi scrâşnirea dinților, 
spaimele, chinurile. Gândește-te apoi şi la bunătăţile ce îi aşteaptă pe drepți: 
îndrăznirea cea către Dumnezeu Tatăl şi către lisus Hristos, către îngeri, 
Arhangheli, Stăpânii, împreună cu tot poporul Împărăției și cu darurile ei: 
bucuria și fericirea. Adu în tine amintirea acestora amândouă și plângi și 
suspină pentru soarta păcătoşilor, îmbracă vederea ta cu lacrimi de frică să 
nu fii şi tu printre dânșii. lar de bunătățile ce așteaptă pe drepți bucură-te și 
te veseleşte. Sârguiește-te să te învredniceşti de partea acestora şi să te 
izbăveşti de osânda acelora. Să nu uiţi de acestea, fie că te afli în chilie, fie 
afară şi nicidecum să nu lepezi pomenirea aceasta dinaintea ta, ca cel puţin 
printr-aceasta să scapi de gândurile spurcate şi păgubitoare (Evagrie 
Monahul, Schiță monahicească, 9). 


51. Așa trebuie să se poarte totdeauna monahul ca şi când ar avea să 
moară mâine; şi iarăşi aşa să se folosească de trup, ca şi când ar avea să 
trăiască mulți ani. Aceasta pe de o parte taie gândurile trândăviei şi face pe 
monah mai sârguincios, iar pe de altă parte păzeşte trupul sănătos şi în 
aceeaşi înfrânare (Evagrie Monahul, Capetele despre trezvie, |). 


52. lar la urma tuturor, având în fiecare zi în faţă icoana morţii, care nu 
ştim când poate veni, să ne păzim pe noi înşine de mânie şi să ştim că n- 
avem nici un folos nici de neprihănire, nici de lepădarea de cele pământeşti, 
nici de posturi şi privegheri, căci de vom fi stăpâniți de mânie şi ură, 
vinovaţi vom fi judecății (Sf. loan Casian, Despre cele opt gânduri ale 
răutății, IV, Despre mânie). 


53. Dacă, în vreme ce te rogi, te copleşeşte trândăvia sau eşti supărat în 
diferite chipuri de păcat, adu-ţi aminte de moarte şi de muncile înfricoşate. 
Dar e mai bine să te hpeşti de Dumnezeu prin rugăciune şi nădejde, decât să 
te gândeşti la lucruri dinafară, chiar dacă sunt de folos (Marcu Ascetul, 
Despre cei ce-și închipuie că se îndreptează din fapte, 38). 


54. De asemenea mă rog pentru cei ce au plecat de la noi, ca să 
dobândească mântuire şi ca să-mi aduc aminte de moarte. Căci este un semn 
al iubirii a mă ruga pentru toți și a cere rugăciunea tuturor (Petru 
Damaschin, Învățături duhovnicești, |, 38). 


55. Credinţa în Hristos, Adevăratul Dumnezeu, naşte dorinţa după cele 
bune şi frica de chinuri. lar dorința celor mai înalte și frica de chinuri, aduce 
păzirea întocmai a poruncilor. Păzirea întocmai a poruncilor învaţă pe 
creştini să-şi cunoască neputința lor. lar cunoaşterea neputinței noastre 
adevărate naşte aducerea aminte de moarte. Cel ce şi-a făcut-o pe aceasta 
însoțitoare de viaţă va caută cu osteneală să afle ce soartă va avea după 
ieşirea şi plecarea din viața aceasta. Iar cel ce se străduieşte să cunoască 
cele viitoare e dator, întâi de toate, să se lipsească de cele de acum (Sf. 
Simeon Noul Teolog, Cele 225 de capete teologice și practice, 13). 


56. Precum este acoperământul aşezat peste ochi, aşa sunt gândurile 
lumeşti şi amintirile vieţii aşezate pe minte sau pe ochiul sufletului. Câtă 
vreme deci vor fi lăsate acolo, nu vom vedea. Dar când vor fi ridicate prin 
aducerea aminte de moarte, vom vedea limpede lumina cea adevărată „care 
luminează pe tot omul ce vine în lume” (loan I, 9) (Sf. Simeon Noul 
Teolog, Cele 225 de capete teologice și practice, 39). 


57. Cel ce poartă în sine frica morţii are silă de toată mâncarea, băutura 
şi podoaba hainelor. El nu mănâncă pâinea şi nu bea apa cu plăcere, ci 
împlinește trebuinţa trupului atâta numai cât ajunge pentru a trăi. Acela va 
lepada toată voia sa şi se va face rob tuturor, nedeosebind între cele 
poruncite (Sf. Simeon Noul Teolog, Cele 225 de capete teologice și 
practice, 143). 


58. Pedagog bun şi al sufletului și al trupului este pomenirea neîncetată 
a morţii, prin care, trecând peste toate cele de până atunci, să privim de 
acum la ea însăși mereu, la patul pe care vom sta așezați în preajma morții, 
şi la celelalte (Isihie Sinaitul, Cuvânt despre trezvie și virtute, 1, 94). 


59. Uneşte cu răsuflarea nării trezvia şi numele lui lisus sau gândul 
neuitat la moarte şi smerenia. Căci amândouă sunt de mare folos (Isihie 
Sinaitul, Cuvânt despre trezvie și virtute, Il, 87). 


60. Cea dintâi poartă care duce la Ierusalimul mintal (inteligibil), la 
atenția minţii, este tăcerea gurii întru cunoştinţă, chiar dacă mintea încă nu 
s-a liniştit. A doua este înfrânarea cu măsură de la mâncări şi băuturi. A 
treia, care curăţeşte mintea și trupul, este amintirea şi gândul neîncetat al 
morții (Filotei Sinaitul, Capete despre trezvie, 6). 


61. Cei ce ne îngrijim de străjuirea minţii întru Domnul avem trebuinţă 
de multă smerenie, întâi către Dumnezeu apoi către oameni. În tot chipul şi 
din toate părțile suntem datori să ne frângem inima, căutând tot ceea ce o 
umilește. lar inima o frânge şi o smereşte amintirea vieții noastre celei 
dintâi în lume, dacă o facem cu de-amănuntul. Amintirea tuturor păcatelor 
din pruncie, privite din nou de minte după chipul lor (afară de cele trupeşti, 
căci amintirea acestora este vătămătoare), umileşte şi naşte lacrimi şi ne 
mișcă spre mulțumire către Dumnezeu din toată inima. Asemenea și 
amintirea neîncetată şi vie a morții. Aceasta naște şi plâns, amestecat cu 
oarecare dulceaţă şi bucurie, precum naște şi trezvia minţii. Puternic 
umileşte cugetul şi ne face să vedem pământul şi pomenirea patimilor 
Domnului nostru lisus Hristos, privite şi ele de amintire după chipul lor. Ele 
de asemenea pricinuiesc lacrimi. Pe lângă acestea, mai umilesc= sufletul şi 
multele binefaceri ale lui Dumnezeu, cele către noi, numărate şi privite 
după felul lor, o dată ce lupta noastră este împotriva dracilor mândri (Filotei 
Sinaitul, Capete despre trezvie, 13). 


62. Cel ce-şi răscumpără viaţa sa bine, îndeletnicindu-se cu gândul și 
cu pomenirea morții şi furându-şi cu înţelepciune mintea de la patimi, 
obişnuieşte să vadă îndată venirea momelilor drăceşti, mai ager decât acela 
care s-a hotărât să petreacă fără gândul morții. Acesta vrând să-şi curăţească 
inima numai de dragul cunoștinței şi nemântuind-o printr-un gând 
întristător, închipuindu-și uneori că-şi stăpâneşte prin dibăcie toate patimile 
pierzătoare, este legat, fără să ştie, de cea mai rea decât toate şi cade 


adeseori, neavând pe Dumnezeu, în mândrie. Acesta trebuie să vegheze cu 
tărie, ca nu cumva, înfumurându-se, să-și piardă minţile. Căci, precum zice 
Pavel, sufletele care adună cunoștințele de ici de colo obişnuiesc să se 
trufească faţă de cei pe care îi socotesc mai mici. În sufletele acestea cred că 
nu se află nici măcar scânteie din dragostea ziditoare. lar cel ce cugetă cu 
zăbovire la moarte, văzând năvălirile dracilor mai ager decât cel ce face 
altfel, le aruncă, izgonindu-le (Filotei Sinaitul, Capete despre trezvie, 21). 


63. Pedepsește-ţi sufletul cu gândul morții şi cu pomenirea lui lisus 
Hristos adună-ți mintea împrăştiată (Filotei Sinaitul, Capete despre trezvie, 
27). 


64. Șezând în chila ta, să nu faci lucrul tău fără judecată şi plin de lene. 
Căci cel ce călătoreşte fără țintă se va osteni în deşert. Ci ține-te de lucrarea 
cea bună: adună-ţi mintea, ține mereu înaintea ochilor ceasul din urmă al 
morții, adu-ți aminte de deşertăciunea lumii, cât de înșelătoare, de 
neputincioasă şi fără de preţ este, cugetă la înfricoşata dare de seamă, cum 
au să înfățişeze dușmănoșii purtători de catastife faptele noastre, cuvintele, 
gândurile pe care ei ni le-au strecurat în minte, iar noi le-am primit. Adu-ţi 
aminte și de muncile iadului şi cum stau acolo închise sufletele, aminteşte-ţi 
şi de acea mare şi înfricoșată zi, adică de învierea cea de obşte şi de 
înfăţişarea înaintea lui Dumnezeu, de cea din urmă hotărâre a Judecătorului 
care nu greşește. Gândeşte-te la osânda care va pune stăpânire pe păcătoşi, 
la ruşinea, la mustrarea conştiinţei, la scoaterea afară de la Dumnezeu şi la 
aruncarea în focul cel veşnic, la viermele care nu moare, la întunericul cel 
neluminat, unde este plângerea şi scrâşnirea dinților. La acestea şi la toate 
celelalte chinuri gândindu-te, să nu lhpseşti a-ţi uda obrajii, haina, locul 
unde șezi cu șiroaie de lacrimi, căci cu asemenea gânduri am văzut pe mulți 
dobândind mare mulțime de lacrimi şi curățindu-și în chip minunat toate 
puterile sufletului (Sf. Teodor al Edesei, Una sută capete foarte folositoare, 
57). 


65. Nu vei putea să-ți ridici mintea mai sus de trupuri, de bani şi de 
pofta mâncărilor ce nu sunt de neapărată trebuinţă, de nu o vei introduce în 


țara curată a dreptăților, în care izvorăşte amintirea morții şi a lui 
Dumnezeu, care şterge din inima pământească orice chip al poftei (Ilie 
Ecdicul, Cugetări din sentințele înțelepților, 120). 


AMINTIREA PĂCATELOR 


66. Sunt multe lucrările minţii, care pot să ne aducă darul bun al 
smeritei cugetări, dacă vom fi cu grijă la mântuirea noastră. De pildă, 
amintirea păcatelor cu cuvântul, cu fapta şi cu gândul şi alte multe ajută la 
sporirea smeritei cugetări, dacă sunt adunate în contemplaţie (Isihie 
Sinaitul, Cuvânt despre trezvie şi virtute, I, 64). 


67. Căci sufletul, îndurerat de întâmplări triste şi străpuns de amintirea 
păcatelor de mai înainte, se face mort pentru lume şi lumea se face moartă 
pentru el, adică patimile trupului se fac nelucrătoare, precum şi omul pentru 
patimi. Fiindcă omul care s-a lepădat de lume şi s-a lipit de Hristos şi se 
îndeletniceşte cu liniştirea iubește pe Dumnezeu, păzeşte chipul şi 
îmbogăţeşte asemănarea (Despre Avva Filimon. Cuvânt foarte folositor, 
21). 


68. Vrăjmașşul vieţii noastre, diavolul, micşorează păcatele noastre prin 
multe gânduri, şi adeseori le acoperă cu uitarea, ca micşorându-ne ostenelile 
să nu ne mai gândim la plânsul pentru greșeli. Noi însă, fraților, să nu uităm 
de greșelile noastre, chiar dacă ni se pare că prin pocăință ni s-au iertat. Ci 
să ne amintim necontenit de păcate şi să nu încetăm a plânge pentru ele; ca 
să câştigăm smerenia ca soţie bună şi să scăpăm de cursele slavei deşarte şi 
ale mândriei (Sf. Teodor al Edesei, Una sută capete foarte folositoare, 72). 


AMINTIRI 


69. luțimea e tulburată de amintirile pătimaşe ale celor ce ne-au 
supărat. Iar pricina acestora este iubirea de plăcere, slava deșartă și iubirea 
de cele materiale. Căci pentru acestea se supără cel pătimaș, fie că le-a 
pierdut, fie că nu le-a dobândit (Sf. Maxim Mărturisitorul, Cele patru sute 
capete despre dragoste, 3, 20). 


70. Se cuvine deci ca cel ce se nevoieşte să nu se gândească niciodată 
la pomi cu ramuri bogate şi umbroase, la izvoare cu ape curgătoare, la 
grădini felurite şi înflorite, la case împodobite şi la petreceri cu rudeniile; de 
asemenea să nu-şi amintească de ospeţele care s-ar întâmpla la praznice, ci 
să se folosească numai de cele strict trebuincioase cu toată mulțumirea, iar 
încolo să socotească viața ca o cale străină, pustie de orice plăcere 
trupească. Căci numai strâmtorând astfel cugetarea noastră, o vom îndrepta 
întreagă pe urmele vieţii veşnice (Diadoh al Foticeei, Cuvânt ascetic despre 
viața morală). 


71. Când vom începe însă să împlinim cu râvnă fierbinte poruncile lui 
Dumnezeu, harul, luminând toate simţurile noastre printr-o adâncă simţire, 
va arde pe de o parte amintirile noastre, iar pe de alta, îndulcind inima 
noastră cu pacea unei iubiri statornice, ne va face să izvorâm gânduri 
duhovniceşti, nu după trup. lar aceasta se întâmplă foarte des celor ce s-au 
apropiat de desăvârşire, având în inimă neîntreruptă pomenirea Domnului 
(Diadoh al Foticeei, Cuvânt ascetic despre viața morală). 


72. Dacă amintirea bunătăților înnoieşte în noi virtutea când cugetăm la 
acestea, e vădit că şi amintirea desfrânării înnoieşte în cugetarea noastră o 
poftă urâtă, când ne amintim de ea. Pentru că amintirea fiecăreia din acestea 
ne întipăreşte chipul deosebit al faptelor şi aduce în cugetarea noastră şi ne 
arată, ca şi cu degetul, fie urâţenia gândurilor noastre, fie înălțimea vieţuirii 
noastre, întărind în noi înțelesurile și pornirile, fie ale celor de-a dreapta, fie 
ale celor de-a stânga; şi ne aflăm gândind la ele în ascunsul minţii noastre. 
Şi în cugetarea minţii noastre ia chip un fel sau altul al vieţuirii noastre și 
astfel ne vedem pururea pe noi înşine. Așadar, nu numai cugetarea ne 
vatămă pe noi, ci şi vederea noastră sufletească și amintirea care le 
pricinuiește pe acestea (Sf. Isaac Sirul, Cuvinte despre nevoință, XXXIII). 


73. Mai întâi amintirea aduce gândul simplu în minte; acesta zăbovind, 
se stârneşte patima. Aceasta, la rândul ei, nefiind scoasă afară, încovoaie 
mintea la învoire; întâmplându-se aceasta, se ajunge, în sfârşit, la păcatul cu 


fapta (Sf. Maxim Mărturisitorul, Cele patru sute capete despre dragoste, 1, 
84). 


74. Supărarea este împletită cu amintirea răului. Prin urmare când 
mintea va oglindi faţa fratelui cu supărare, vădit este că-și aminteşte răul de 
la el. „Iar căile celor ce ţin minte răul duc spre moarte”, fiindcă „tot cel ce 
tine minte răul e nelegiuit” (Sf. Maxim Mărturisitorul, Cele patru sute 
capete despre dragoste, 3, 89). 


75. Dacă îţi aminteşti de răul de la cineva, roagă-te pentru el și vei opri 
patima din mişcare, despărțind, prin rugăciune, supărarea de amintirea 
răului ce ți l-a făcut. Iar devenind iubitor de oameni, vei şterge cu totul 
patima din suflet. Dacă însă altul ţine minte răul de la tine, fii îndatoritor și 
smerit faţă de el şi stai cu dragoste în preajma lui și-l vei izbăvi de patima 
lui (Sf. Maxim Mărturisitorul, Cele patru sute capete despre dragoste, 3, 
90). 


76. Nu aminti în vreme de pace cele spuse de fratele tău în vreme de 
supărare, fie că au fost spuse acele lucruri supărătoare în faţa ta, fie că au 
fost spuse către altul, iar tu le-ai auzit după aceea. Aceasta pentru ca nu 
cumva, stăruind în ținerea de minte a răului, să te întorci la ura pierzătoare a 
fratelui (Sf. Maxim Mărturisitorul, Cele patru sute capete despre dragoste, 
4, 34). 


77. Curăţeşte-ţi mintea de mânie, de amintirea răului și de gândurile 
urâte. Şi atunci vei putea cunoaşte sălășluirea lui Hristos (Sf. Maxim 
Mărturisitorul, Cele patru sute capete despre dragoste, 4, 16). 


78. Păstrând, zice, cineva amintirea vieții sfinților, prin imitare, leapădă 
moartea adusă de patimi şi primește viaţa adusă de virtuţi (Sf. Maxim 
Mărturisitorul, Răspunsuri către Talasie, 37). 


79. 'Tămăduirea amintirii este întoarcerea de la amintirea rea, 
născătoare de gânduri stricătoare, la starea ei simplă de la început. Căci 
neascultarea, unealta păcatului, nu a stricat numai amintirea simplă a 
sufletului față de bine, ci şi toate puterile lui, întunecând dorinţele fireşti ce 


tindeau spre virtute. Dar amintirea o tămăduieşte, ridicând-o de la starea 
contrară firii, la cea mai presus de fire, în mod principal, pomenirea 
stăruitoare a lui Dumnezeu, întărită prin rugăciune şi străbătută de Duhul 
(Sf. Grigorie Sinaitul, Capete foarte folositoare în acrostih, 61). 


80. Amintirea răului este o lepră a sufletului; și 1 se întâmplă aceasta 
din necinstiri, din pagubă sau din bănuiala gândurilor (Talasie Libianul, 
Despre dragoste, înfrânare şi petrecerea cea după minte, III, 46). 


ANALIZĂ DUHOVNICEASCĂ 


81. Căci precum icoana pâinii zăbovește în cel flămând din pricina 
foamei sale şi icoana apei din pricina setei, tot aşa şi ideea avuţiei şi a 
banilor stăruieşte din pricina lăcomiei, iar înțelesurile gândurilor rușinoase 
ce se nasc din bucate zăbovesc din pricina patimilor noastre. Acelaşi lucru 
se întâmplă și în cazul gândurilor slavei deşarte şi al altor gânduri. lar minții 
înecate în astfel de gânduri îi este cu neputinţă să stea înaintea lui 
Dumnezeu şi să primească cununa dreptăţii (Evagrie Monahul, Capete 
despre deosebirea patimilor şi a gândurilor, 22). 


82. Când vrei să descurci un lucru încurcat, caută în privinţa lui ce 
place lui Dumnezeu, şi vei afla dezlegarea folositoare (Marcu Ascetul, 
Despre cei ce-și închipuie că se îndreptează din fapte). 


83. Starea din afară a feţei obişnuieşte să se schimbe împreună cu 
starea din lăuntru a sufletului. Căci chipul feţei arată lucrarea pe care o are 
mișcarea minţii lui, făcând-o cunoscută celor ce privesc starea lui lăuntrică. 
Acest chip al feţei potrivindu-se și schimbându-se împreună cu cele ce se 
lucrează în gând, uneori se arată luminos, când inima se veseleşte de 
urcușurile ei spre Dumnezeu prin cugetările bune; alteori se arată 
posomorât și întunecat, când inima e înăsprită de gânduri necuvenite. Căci 
cel stăpânit de diferite gânduri nu se poate ascunde de cei ce au simţurile 
sufletului deprinse să vadă. În unele cazuri se petrece o schimbare a dreptei 
Celui Preaînalt; ea se face arătată acestora, ca una ce le este cunoscută și 
iubită. Căci datorită ei, aceștia, fiind născuţi a doua oară de către Duhul, s- 


au făcut lumină şi sare oamenilor. În alte cazuri se întâmplă o schimbare în 
starea puterilor sufleteşti și în tulburarea gândurilor; ea le este vădită în chip 
limpede celor ce au lepădat-o şi poartă trăsăturile chipului Fiului lui 
Dumnezeu, luminat de darurile dumnezeieşti (Nichita Stithatul, Cele 300 de 
capete despre făptuire, despre fire şi despre cunoştinţă, |, 31). 


84. Precum cei ce suferă de rău de mare nu pătimesc aceasta de la firea 
mării, ci din pricina mustimii stricate aflătoare de mai înainte în lăuntrul lor, 
aşa și sufletul, nu din pricina fetelor, ci din pricina deprinderii rele aflătoare 
de mai înainte în el, suferă clătinarea și tulburarea pătimașă (Nichita 
Stithatul, Cele 300 de capete despre făptuire, despre fire şi despre 
cunoştinţă, |, 51). 


85. În cei ce înaintează, dispoziţiile spre cele potrivnice se schimbă 
ușor; în cei desăvârşiţi, deprinderile în amândouă părțile sunt greu de clintit 
(Talasie Libianul, Despre dragoste, înfrânare și petrecerea cea după minte, 
III, 84). 


86. Partea poftitoare a sufletului se vădește cum este, în mâncări, în 
înfățișări şi în glas, în pornirile cu voia sau altfel în gust, în vedere şi în auz, 
după cum se foloseşte bine sau rău de ele sau se află la mijloc între acestea 
două (Ilie Ecdicul, Cugetări din sentințele înțelepţilor, 244). 


ANALIZĂ PSIHOLOGICĂ 


87. Căci, de obicei, pântecele este pricina plăcerilor. Când stomacul e 
plin, se aprind şi dorinţele după alte plăceri; iar când se află în lipsă, rămân 
şi acestea liniştite și mai potolite (Nil Ascetul, Cuvânt trebuincios şi 
folositor, 56). 


88. Căci înțeleptul poate să-și lepede şi să-şi taie toată mânia, dar 
pântecele nu-l poate înlătura. Firea sileşte şi pe cel mai înfrânat să se 
folosească de hrana trebuitoare. Dar când sufletul nu ascultă de rațiunea 
dreaptă şi statornică, ci se lasă stricat de plăceri, se aprind măruntaiele (Nil 
Ascetul, Cuvânt trebuincios şi folositor, 57). 


89. Căci cugetarea slăbeşte în naşterea celor bune, întrucât stomacul, 
aprinzându-se de bogăţia mâncărilor, slăbănogeşte puterile duhovniceşti 
(Nil Ascetul, Cuvânt trebuincios și folositor, 57). 


90. Căci precum în cel ce s-a tăiat sau s-a ars nu poate intra alt gând 
afară de cel al suferinţei care îl stăpâneşte din pricina durerii, tot așa nici cel 
ce se gândeşte la ceva cu patimă nu poate să cugete la altceva, decât la 
patima care-i stăpâneşte mintea și care îi pătrunde tot gândul cu licoarea ei. 
Fiindcă plăcerea nu primeşte alăturea de ea durere, nici bucuria întristare, şi 
nici veselia supărare. De asemenea, câtă vreme stăpâneşte durerea, ea nu 
primeşte să se apropie plăcerea, nici întristarea nu se însoţeşte cu bucuria, şi 
nici supărarea nu se amestecă cu veselia. Patimile protivnice nu se 
împletesc întreolaltă şi nu se împreună niciodată, nici nu se învoiesc la o 
întovărăşire  prietenească, din pricina înstrăinării şi vrăjmășşiei lor 
neîmpăcate de la fire (Nil Ascetul, Cuvânt trebuincios și folositor, 15). 


91. Acestea patru zic unii că schimbă starea organică a trupului şi dau 
minții prin ea gânduri, fie pătimașe, fie fără patimi: îngerii, dracii, aerul şi 
hrana. Îngerii, zic, o schimbă prin cuvânt (rațiune); dracii prin atingere; 
aerul prin ardere (metabolism); iar hrana, prin felurile mâncărilor și 
băuturilor, prin înmulţirea sau împuţinarea lor. Mai sunt, apoi, schimbările 
care se ivesc prin amintire, auz și vedere, când pătimeşte întâi sufletul din 
pricina unor lucruri de întristare sau de bucurie. Pătimind din pricina 
acestora mai întâi sufletul, schimbă starea organică a trupului. Cele mai 
înainte înşirate, însă, schimbă întâi starea organică, iar acestea insuflă apoi 
minţii gândurile (Sf. Maxim Mărturisitorul, Cele patru sute capete despre 
dragoste, 2, 92). 


92. la seama la deosebirea dintre supărare şi durere, precum și la faptul 
că durerea e urmarea plăcerii, iar supărarea a slavei deşarte (Sf. Maxim 
Mărturisitorul, Scoliile unui necunoscut, 20). 


93. Trupul, zice, redă prin moravurile văzute dispoziția virtuoasă a 
sufletului, fiind un organ unit cu sufletul spre manifestarea lui (Sf. Maxim 
Mărturisitorul, Răspunsuri către Talasie. Scolii, 1). 


94. Mişcările de la arătare sunt semnele celor dinlăuntru, precum 
roadele produse sunt semnele unor pomi necunoscuţi (Talasie Libianul, 
Despre dragoste, înfrânare şi petrecerea cea după minte, III, 65). 


ANIMISM 


95. Stihul acesta l-am scris pentru cei mai simpli spre dreaptă ştiinţă, 
pentru că unii au avut îndrăzneala să spună cu necredinţă că ierburile și 
legumele ar fi însufleţite. Le spun acestora: Ierburile au viaţa firii, suflet 
însă n-au. lar omul se numeşte animal rațional pentru că are minte și este 
capabil de ştiinţă. Celelalte dobitoace pământeşti şi din aer au glas în ele 
fiindcă au duh (pnevma) şi suflet. Şi toate cele care cresc şi scad sunt 
vieţuitoare, fiindcă viețuiesc şi cresc, dar pentru aceea nu au şi suflet. lar 
deosebirile vieţuitoarelor sunt patru: Unele sunt nemuritoare şi însufleţite ca 
îngerii, altele au minte, suflet şi duh, ca oamenii, altele au numai duh și 
suflet ca dobitoacele, iar altele numai viaţă ca ierburile. În ierburi dăinuiește 
viaţa fără suflet, fără duh și fără minte. Iar toate celelalte fără viaţă nu pot să 
fie. Și tot sufletul omenesc este într-o mișcare necontenită de la un loc la 
altul (Sf. Antonie cel Mare, Învățături despre viața morală a oamenilor și 
despre buna purtare, în 170 de capete, 166). 


APĂRARE 


96. Precum nu se îngăduie apa şi focul laolaltă, aşa nu se îngăduie 
întreolaltă apărarea şi smerenia (Marcu Ascetul, Despre legea 
duhovnicească, în 200 de capete, 125). 


97. Cel mustrat trebuie sau să tacă sau să se apere cu blândeţe în faţa 
celui ce-l învinuiește; nu ca să-şi susțină cel mustrat ale sale, ci ca să ridice 
poate pe cel ce s-a poticnit, mustrând din neştiință (Ilie Ecdicul, Cugetări 
din sentinţele înțelepților, 35). 


APOCATASTAZĂ 


98. „Această înțelepciune nu e de sus, ci e trupească, drăcească” (lac. 3, 
15). Această învățătură e de la diavol. Ea duce pe cei ce ţin seama de ea, la 
chinurile veşnice. Cel ce zăboveşte în ea se face eretic. Cel ce crede ei, s-a 
abătut de la adevăr. Cel ce se alipeşte de ea, este străin de Dumnezeu. 
Lucrătorii lui Hristos nu au învăţat acestea. Cei ce primesc cuvântul 
adevărului nu primesc acestea. Depărtează-te în grabă de acestea, frate. Nu- 
ti arde inima în focul diavolului. Nu semăna în pământ în loc de grâu 
mărăcini, ca să nu iei în loc de viață, moarte. Şi ce să mai lungesc vorba? 
Nu primi în locul lui Hristos pe diavol. Nu zăbovi în ele şi te vei mântui ca 
Lot de Sodoma, prin rugăciunile Sfinţilor. Amin (Varsanufie şi Ioan, 
Scrisori duhovniceşti, 601). 


APOSTAZIE 


99. Se cuvine să ştie monahul ce este neputinţa, după cuvântul: 
„Miluieşte-mă pe mine, că neputincios sunt”; şi ce este căderea (apostazia) 
de la Dumnezeu, care este boala diavolului și a îngerilor lui (loan Carpatiul, 
Una sută capete de mângâiere, 15). 


APROAPELE 


100. Precum nu pot paşte la un loc oile și lupii, aşa nu poate avea milă 
cel ce îl lucrează cu viclenie pe aproapele (Marcu Ascetul, Despre legea 
duhovnicească, în 200 de capete, 123). 


101. Mai bine este a ne ruga cu evlavie pentru aproapele, decât a-l 
mustra, pentru tot lucrul (Marcu Ascetul, Despre legea duhovnicească, în 
200 de capete, 132). 


102. Bine este să folosim prin cuvinte pe cei care întreabă; dar mai bine 
e să conlucrăm cu ei prin rugăciune şi virtute. Căci cel ce, prin acestea, se 
aduce pe sine la Dumnezeu, ajută şi aproapelui (Marcu Ascetul, Despre cei 
ce-și închipuie că se îndreptează din fapte, 101). 


103. Pentru lucrurile pentru care şi-a pus cineva nădejdea în Dumnezeu 
nu se mai războieşte cu aproapele (Marcu Ascetul, Despre cei ce-și 
închipuie că se îndreptează din fapte). 


104. Nu da urechea ta limbii celui ce defaimă, nici limba ta urechii 
iubitorului de ponegrire, ascultând sau grăind cu plăcere cele rele împotriva 
aproapelui, ca să nu cazi din dragostea dumnezeiască şi să te afli străin de 
viaţa veşnică (Sf. Maxim Mărturisitorul, Cele patru sute capete despre 
dragoste, 1, 58). 


105. Pofta e oprită de dragostea lui Dumnezeu. lar dragostea aproapelui 
domoleşte mânia înfuriată (Sf. Maxim Mărturisitorul, Scoliile unui 
necunoscut, 18). 


106. Mintea care a dobândit dragoste duhovnicească nu cugetă despre 
aproapele cele ce nu se potrivesc cu dragostea (Talasie Libianul, Despre 
dragoste, înfrânare și petrecerea cea după minte, |, 2). 


107. Nu crede gândului care judecă pe aproapele. Căci numai cine are 
vistierie rea gândeşte cele rele (Talasie Libianul, Despre dragoste, înfrânare 
şi petrecerea cea după minte, I, 84). 


108. Să nu înţepi pe fratele cu vorbe de ghicituri; căci nu vei răbda 
când vei primi cele asemenea (Talasie Libianul, Despre dragoste, înfrânare 
şi petrecerea cea după minte, II, 22). 


109. Sufletul bun face bine aproapelui. lar de i se răspunde cu 
nerecunoștinţă, se poartă cu îndelungă răbdare şi rabdă pătimind cele ce-i 
vin de la acela (Talasie Libianul, Despre dragoste, înfrânare şi petrecerea 
cea după minte, III, 43). 


110. Mintea mișcată de dragostea către aproapele gândeşte neîncetat 
cele bune despre el; la cele dimpotrivă, bănuiește cele rele (Talasie 
Libianul, Despre dragoste, înfrânare şi petrecerea cea după minte, III, 80). 


111. Nu toţi cei ce nu iubesc pe aproapele îl pot şi uri; nici cei ce nu-l 
urăsc îl pot şi iubi. Şi altceva este a pizmui sporul aceluia, și altceva a-i 


împiedica sporirea. Dar cea mai de pe urmă treaptă a păcatului stă în a nu fi 
numai mușcat de darurile aceluia, ci în a și cleveti însuşirile lui bune, că n- 
ar fi așa (Ilie Ecdicul, Cugetări din sentințele înțelepților, 1). 


APROPIEREA DE DUMNEZEU 


112. Nimeni nu poate să se apropie de Dumnezeu decât dacă se 
depărtează de lume. lar depărtare numesc nu ieşirea din ea cu trupul, ci 
depărtarea de lucrurile lumii. Virtutea aceasta stă în odihnirea sau golirea 
cugetării de lucrurile lumii. Căci nu se poate inima linişti şi nu se poate 
izbăvi de închipuiri atâta timp cât simţurile lucrează; nici patimile trupeşti 
nu stau în nelucrare şi nici gândurile rele nu încetează fără numai în pustie. 
Dar până nu dobândește sufletul beţia credinţei în Dumnezeu, prin primirea 
puterii simţirii ei, nu-şi poate vindeca slăbiciunea simţurilor şi nici călca cu 
putere peste conținutul celor văzute, care este zid despărțitor în faţa celor 
din lăuntru. Nici nu simte înainte de aceea rodul rațional al stăpânirii de 
sine. lar ferirea de păcate este rodul amândurora. Fără cea dintâi nu e nici 
cea de a doua; iar unde păşește drept cea de a doua, e ţinută în frâu şi cea de 
a treia (Sf. Isaac Sirul, Cuvinte despre nevoinţă, I). 


ARĂTARE (VEDENIE) 


113. Deci dacă 1 se va arată vreunuia dintre cei ce se nevoiesc fie vreo 
lumină, fie vreo figură în chip de foc, fie vreun glas, nicidecum să nu 
primească o astfel de arătare. Căci este o înşelăciune vădită a vrăjmaşului, 
care a amăgit pe mulți prin neștiinţă, făcându-i să se abată de la calea 
adevărului. Noi însă știm că până ce petrecem în trupul acesta stricăcios, 
suntem departe de Dumnezeu, adică nu putem să-l vedem în chip văzut nici 
pe El, nici altceva din minunile cereşti (Diadoh al Foticeei, Cuvânt ascetic 
despre viaţa morală). 


ASCEZĂ 


114. Este cu neputinţă să umpli şi trupul cu mâncări pe nesăturate, dar 
să te îndulceşti şi duhovnicește de bunătatea cea cunoscută cu mintea şi 
dumnezeiască. Căci pe cât îşi va sluji cineva mai mult pântecele, pe atâta se 
va lipsi pe sine mai mult de acea bunătate. Și pe cât îşi va asupri mai mult 
trupul, pe atâta se va umple mai mult de hrana și de mângâierea 
duhovnicească (Sf. Simeon Noul Teolog, Cele 225 de capete teologice și 
practice, 42). 


115. lar trupul e omorât prin post, priveghere, culcare pe pământ, prin 
haina aspră şi strict necesară, prin osteneli şi dureri. Așa se omoară trupul, 
mai bine zis se răstigneşte împreună cu Hristos. Iar subțiindu-se, curățindu- 
se şi făcându-se uşor şi ager, urmează fără greutate mișcărilor minţii, 
neîmpotrivindu-se, şi se înalță împreună cu Cel înalt. Deci fără acest lucru 
toată străduința se dovedește deșartă (Sf. Teodor al Edesei, Cuvânt despre 
contemplaţie). 


116. S-a spus că trupul doreşte să se desfăteze de cele ale sale prin 
simţire, lucru care e contrar intenției sufletului. Şi cu cât mai mult se 
întăreşte, cu atât mai mult le doreşte. Deci aceasta s-a dat în grija sufletului, 
ca să pună frâu tuturor simţurilor, ca să nu ne desfătăm, cum s-a zis, de cele 
supuse simțurilor. lar fiindcă trupul, întărindu-se, se pornește și mai mult 
spre ele, iar pornindu-se şi mai mult e greu de înfrânat, s-a dat în grija 
sufletului mortificarea lui prin post, priveghere, stare în picioare, culcare pe 
Jos, neîmbăiere şi prin toată cealaltă rea pătimire, că veştejind puterea lui 
să-l aibă uşor de strunit şi ascultator spre faptele sale cugetătoare (Sf. 
Teodor al Edesei, Cuvânt despre contemplație). 


ASCULTARE 


117. De vrei să te mântuieşti cu adevărat, dobândește smerenie, 
ascultare şi supunere, adică taie-ţi voia ta şi „vei trăi în cer şi pe pământ” 
(Mt. 6, 19) (Varsanufie şi loan, Scrisori duhovnicești, 554). 


118. Mai bun este un sărac ascultător, decât un sihastru furat de griji 
(Sf. loan Scărarul, Scara, XXVII, II, 22). 


119. Precum pomii clătinați de vânturi îşi adâncesc rădăcinile, aşa şi cei 
ce petrec în ascultare dobândesc suflete tari şi neclintite (Sf. loan Scărarul, 
Scara, IV, 130). 


120. Frate, cel ce voiește să fie monah nu trebuie să aibă în niciun fel 
voia sa în vreun lucru. Aceasta ne-a învăţat Domnul, zicând: „Am venit în 
lume nu ca să fac voia Mea” (In. 6, 38). Căci cel ce voieşte ca aceasta s-o 
facă, iar aceea să n-o facă sau se arată pe sine în stare de mai multă 
deosebire a lucrurilor (de mai multă dreaptă socoteală) decât cel ce 
porunceşte, e batjocorit de draci. Deci trebuie să asculți în toate, chiar dacă 
ți se pare că lucrul poruncit e un păcat. Căci Ava care-ţi poruncește e cel ce 
va lua asupra lui judecata ta, ca unul căruia i se va cere socoteală pentru 
tine. lar dacă ţi se pare greu ceea ce ţi se cere, întreabă-l și lasă lucrul pe 
seama dreptei socoteli a lui. lar dacă cei ce ţi-au poruncit sunt frați și bagi 
de seamă că lucrul poruncit este vătămător sau peste puterea ta, întreabă 
iarăşi pe Ava şi fă ceea ce-ţi va spune el. Căci dacă vrei să faci tu deosebirea 
între lucruri, îţi atragi necazuri. Lasă-le toate pe seama Avei și fă după 
socoteala (după discernământul) lui. Căci el ştie ce trebuie să facă şi cum să 
grijească de sufletul tău. Și odihneşte-te, crezând că orice ţi-ar spune e după 
Dumnezeu şi ceea ce e după har nu aduce întristare. „Căci tot pomul bun 
face roade bune” (Mt. 7, 17) (Varsanufie şi loan, Scrisori duhovnicești, 
288). 


121. Locuind cu un frate, fii cu el ca un străin. Nu-i porunci lui ceva, 
nici nu te face pe tine mai înalt ca el, nici nu te purta cu el cu mândrie. Iar 
de-ți poruncește ceva ce nu voieşti, înfrânge-ți voia ta şi nu-l întrista, ca să 
nu se despartă de tine pacea. Cunoașşte că cel ce ascultă, este mai mare 
(Isaia Pustnicul, Către monahii începători, 30). 


122. Precum rodul neascultării este păcatul, aşa rodul ascultării este 
virtutea; și precum neascultării îi urmează călcarea poruncilor şi dezbinarea 
de Cel ce a poruncit, așa ascultării îi urmează păzirea poruncilor și unirea 


cu Cel ce a poruncit. Prin urmare, cel ce prin ascultare a păzit o poruncă şi a 
săvârşit dreptatea, a păstrat şi unirea nedezbinată cu Cel ce a poruncit; iar 
cel ce a călcat prin neascultare o poruncă și a săvârşit păcatul s-a desfăcut 
de sine și din unirea dragostei cu Cel ce a poruncit (Sf. Maxim 
Mărturisitorul, Cele două sute de capete despre cunoștința de Dumnezeu, 2, 
7). 


123. Acum însă, fiindcă nu vrem nici cei din ascultare, nici cei de la 
conducere să părăsim voile noastre, nici unul nu mai sporeşte (Petru 
Damaschin, Invățături duhovniceşti, |, |). 


124. Să nu dai milostenie fără voia părintelui tău după Dumnezeu, din 
bunurile ce i-ai adus. Dar nici prin mijlocitor să nu voieşti să iei ceva din 
ele, fără voia lui. Căci e mai bine să fii sărac şi străin şi să asculți, decât să 
risipeşti bani şi să dai celor lipsiţi, când te afli începător. Predă toate cu 
credința neştirbită hotărârii părintelui duhovnicesc, ca în mâna lui 
Dumnezeu (Sf. Simeon Noul Teolog, Cele 225 de capete teologice și 
practice, 25). 


125. Să nu ceri şi să nu iei nici un pahar cu apă, chiar de s-ar întâmpla 
să arzi, până ce nu te va îndemna, mișcat de la sine, părintele tău 
duhovnicesc. Strânge-te pe tine şi constrânge-te în toate, încredințându-te și 
zicând în gând: „Dacă Dumnezeu vrea şi eşti vrednic să bei, va descoperi 
părintelui tău, şi acesta îți va zice ție: bea”. Şi atunci bea cu conştiinţa 
curată, chiar de e la vreme nepotrivită (Sf. Simeon Noul Teolog, Cele 225 
de capete teologice şi practice, 26). 


126. Să te osteneşti după putere în ascultarea ta. Iar în chilie să 
stăruieşti şi în rugăciune împreunată cu pocăință şi cu luare-aminte şi cu 
lacrimi dese. Şi să nu-ți pui în gând că azi te-ai ostenit cu prea multă 
prisosință şi deci să scurtezi ceva din rugăciune din pricina ostenelii 
trupești. Căci îți spun ţie că pe cât se sileşte cineva pe sine în ascultare, 
lpsindu-se de rugăciune, pe atât să socotească că a pierdut mai mult. Şi de 
fapt aşa este (Simeon Evlaviosul, Capete morale, 17). 


127. Trebuie să ai toată supunerea față de stareţul tău, de care ai fost şi 
tuns. Şi să împlineşti fără deosebire cele poruncite de el până la moarte, 
chiar dacă îți par cu neputinţă. Prin aceasta urmezi Celui ce s-a făcut 
ascultător până la moartea pe cruce. Dar nu numai faţă de stareţ, ci şi faţă de 
toată obştea fraților. Iar primind o slujire, să nu fii neascultător în ceva. Şi 
dacă ceea ce ţi se poruncește ar fi peste puterea ta, punând metanie, cere 
scutire de aceasta. lar dacă aceasta se respinge, socotind că „împărăţia 
cerurilor este a celor ce o iau cu sila şi cei ce o silesc o vor răpi” (Luca 16, 
16), sileşte-te (Simeon Evlaviosul, Capete morale, 19). 


ATENŢIE 


128. Negrija totală de cele pământești şi ocuparea neîntreruptă cu 
Sfânta Scriptură aduce sufletul la frica lui Dumnezeu. lar frica lui 
Dumnezeu aduce trezvia atenției. Atunci sufletul începe să vadă pe dracii 
care îl războiesc prin gânduri şi începe să se apere (Sf. Maxim 
Mărturisitorul, Cuvânt acetic, 18). 


129. „Fără atenție și fără privegherea minții, e cu neputinţă să ne 
mântuim și să ne izbăvim de diavol, care umblă răcnind ca un leu neștiind 
pe cine să înghită”, cum zice Damaschin (Petru Damaschin, Învățături 
duhovnicești, I, 6). 


130. Cele mai bune arme ale celui ce se linişteşte cu răbdare sunt 
înfrânarea, dragostea, rugăciunea, atenţia și citirea (Talasie Libianul, Despre 
dragoste, înfrânare și petrecerea cea după minte, II, 11). 


131. Atenţia e liniştea neîncetată a inimii față de orice gând (Isihie 
Sinaitul, Cuvânt despre trezvie şi virtute, |, 5). 


132. Dacă vrei să nu fii numai la arătare monah bun, îngăduitor și unit 
totdeauna cu Dumnezeu, ci să fu într-adevăr şi de fapt aşa, îngrijeşte-te cu 
toată puterea de virtutea atenţiei, care este paza şi observarea minții, o 
dulceaţă desăvârşită a inimii, o linişte fără năluciri, o stare fericită a 


sufletului, lucru care nu se află în mulți (Isihie Sinaitul, Cuvânt despre 
trezvie şi virtute, |, 13). 


133. O întâmplare sau o supărare ce vine pe neaşteptate întinează nu 
puţin atenţia cugetării. Scoţând mintea din preocuparea cea înaltă, virtuoasă 
şi bună, ea o abate spre gâlcevi şi certuri păcătoase. lar pricina acestei 
pierderi a noastre stă în aceea că nu suntem cu grijă la cele ce ni se întâmplă 
(Filotei Sinaitul, Capete despre trezvie, 39). 


AVERE (AVUTŢIE) 


134. De ai avuţii, risipeşte-le dintr-odată. Iar de nu ai, să nu cauţi să ai 
(Sf. Isaac Sirul, Cuvinte despre nevoință, XXIII). 


135. Căci nu numai avuţia multă arată iubirea de avuţie, ci tot ce ține 
cineva cu împătimire sau fără trebuinţă sau peste trebuință. Fiindcă mulți 
dintre sfinții mai vechi au avut multă avuţie, ca Avraam, lov, David şi mulți 
alţii, dar nu era în ei împătimire, ci aveau lucrurile ca ale lui Dumnezeu și 
prin ele căutau să placă mai mult Lui (Petru Damaschin, Învățături 
duhovnicești, |, 1). 


136. Sărac este cel ce s-a lepădat de toate avuţiile şi nu mai are nimic 
pe pământ afară de trup; iar de acesta nu-l mai leagă nici o afecțiune, ci 
toată grija de sine a încredinţat-o lui Dumnezeu şi creştinilor evlavioşi (Sf. 
Maxim Mărturisitorul, Cele patru sute capete despre dragoste, 2, 88). 


4 .Făcându-i să li se pară că văd în nălucire pe sfinţi. 

Amintirea binefacerilor primite din partea lui Dumnezeu ne ajută să ne smerim cu sufletul. 


BAIE 


137. Acum, despre trebuinţa evitării îmbăierii (publice) de către cei 
duhovniceşti. Nimeni n-ar putea spune că a te duce la baie este un păcat sau 
străin de rațiune. Totuşi, ținând seama de cuviinţa înfrânării, eu cred că a te 
abține de la aceasta este şi bărbătește şi mai cu seamă firesc celui cumpătat. 
Pentru că astfel nici o îmbăiere care aduce desfătare nu va moleşi trupul 
nostru și nici nu va readuce în minte pe Adam în ruşinoasa goliciune încât 
să ne îngrijorăm de frunzele lui spre a ne acoperi şi noi goliciunea ruşinii; 
aceia, mai ales, care îndepărtându-ne de mai-nainte prin castitatea trupului 
nostru de stricăciunea acestei vieţi ne învaţă să fim uniți cu frumuseţea 
cumpătării (Diadoh al Foticeei, Cuvânt ascetic despre viața morală, 52). 


138. Nu s-a interzis mirenilor cu totul să nu facă baie când trebuinţa o 
cere. Deci dacă cineva e bolnav şi are nevoie de baie, nu e păcat să facă. Iar 
dacă cineva e sănătos, baia îi aduce refacere, odihnă, dar şi moleşeala 
trupului. Deci păzeşte cele cu care suntem datori, adică inima și limba ca să 
nu judece şi să nu disprețuiască pe cineva. Căci baia nu aduce osândă 
mireanului (Varsanufie şi loan, Scrisori duhovniceşti, 710). 


139. Dar în privinţa băii, a face baie nu e prin sine ceva necuvenit. Nici 
oprit. Şi cel ce se sminteşte îşi ia singur osânda pentru sminteala sa. Deci a 
se ruşina un mirean de a face baie mai ales când o cere trebuinta, din pricina 
clevetirii oamenilor, înseamnă slavă deşartă. Şi aceasta aduce vătămare 
omului. Tu deci, când nevoia o cere, fă baie cu frica lui Dumnezeu şi nu cu 
moleşeală. Căci aceasta e contrar fricii de Dumnezeu şi aduce vătămare 
sufletului (Varsanufie şi loan, Scrisori duhovnicești, 172). 


BANI 
Vezi: BOGĂŢIE. 


BATJOCURĂ 


140. Bea cu inimă bună, ca pe o apa a vieții, batjocorirea din partea 
oricărui om care voieşte să te adape cu apa care te curăţă de neînfrânare. 
Căci atunci va răsări curăția adâncă în sufletul tău și lumina lui Dumnezeu 
nu va mai lipsi din inima ta (Sf. loan Scărarul, Scara, IV, 79). 


141. Primeşte mai bine pe cel ce te batjocoreşte decât pe cel ce te 
laudă, de care s-a scris că nu se deosebeşte întru nimic de cel ce blestemă 
(loan Carpatiul, Una sută capete de mângâiere, 11). 


142. Nimic nu obişnuieşte să piardă aşa de mult virtutea ca luarea ei în 
râs, batjocura şi vorbăria deșartă. Dar iarăși nimic nu înnoiește aşa de mult 
sufletul învechit şi nu îl face să se apropie de Dumnezeu ca frica de 
Dumnezeu, atenția cea bună, cugetarea neîncetată la cuvintele lui 
Dumnezeu, înarmarea cu rugăciunea şi urmărirea câștigului din privegheri 
(loan Carpatiul, Una sută capete de mângâiere, 20). 


BĂNUIALĂ 


143. Să nu suferi bănuieli sau măcar oameni care îţi aduc sminteli 
împotriva altora. Căci cei ce primesc smintele în orice chip, față de cele ce 
se întâmplă cu voie sau fără voie, nu cunosc calea păcii, care duce prin 
dragoste la cunoștința lui Dumnezeu pe cei ce o iubesc pe ea (Sf. Maxim 
Mărturisitorul, Cele patru sute capete despre dragoste, 1, 69). 


144. Cel ce iscodeşte păcatele altora sau judecă din bănuieli pe fratele 
său încă nu a pus început pocăinţei, nici cercetării şi cunoaşterii păcatelor 
sale, care sunt cu adevărat mai grele ca plumbul ce cântărește mai mulți 
talanți. Acela n-a cunoscut încă nici din ce pricină se face omul greoi la 
inima, iubind deşertăciunea și căutând minciuna. De aceea, ca un nebun și 
ca unul ce umblă în întuneric lăsând păcatele sale, cugetă la ale altora, fie că 


există de fapt, fie că şi le închipuie el din bănuială (Sf. Maxim 
Mărturisitorul, Cele patru sute capete despre dragoste, 3, 55). 


145. Nu primi gândurile bănuitoare ce ţi se seamănă pe furiș împotriva 
aproapelui; căci sunt mincinoase, pierzătoare şi cu totul înşelătoare. Şi să 
ştii că prin aceasta dracii încearcă să împingă în prăpastia pierzării sufletele 
celor ce-au sporit în virtuţi. Căci nu pot să trimită pe careva dintre cei ce se 
nevoiesc, în adâncul osândei și al păcatului cu fapta, de nu-l vor putea 
prinde să-l înduplece la bănuieli rele față de aproapele, din pricina purtărilor 
din afară ale lui. Aducându-l pe acesta astfel sub judecată şi în căderea 
păcatului, îl face să fie osândit împreună cu lumea, după cuvântul Scripturii: 
„Dacă ne-am judeca pe noi înşine, nu am fi judecaţi; judecaţi însă, suntem 
povăţuiți de Domnul, ca să nu fim osândiţi împreună cu lumea” (I Cor. 11, 
31) (Nichita Stithatul, Cele 300 de capete despre făptuire, despre fire și 
despre cunoştinţă, I, 62). 


146. Dar şi altele de felul acesta ne-au spus părinţii în chipuri felurite, 
întărindu-ne dinspre vătămarea bănuielilor. Să ne sârguim deci, fraților, cu 
toată puterea noastră să nu credem bănuielilor noastre. Nimic nu depărtează 
aşa de mult pe om de Dumnezeu, ca a nu lua aminte la păcatele sale, ci a 
iscodi totdeauna cele ce nu-i aparțin lui. Nimic bun nu se naşte din aceasta, 
ci mii de tulburări şi mii de necazuri, şi de aceea niciodată nu are omul 
liniște, ca să agonisească frica de Dumnezeu. Chiar de se seamănă în noi 
bănuieli viclene pentru răutatea noastră, să le întoarcem îndată pe acestea în 
gânduri bune şi nu ne vor vătăma pe noi. Căci bănuielile sunt rele şi nu lasă 
niciodată sufletul nostru să câştige pacea. Aceasta a fost minciuna din cuget 
(Ava Dorotei, Învăţături, IX, 5). 


147. Bănuiala rea întunecă cugetarea şi te face să vezi, în loc de cale, 
cele alăturea de cale (Talasie Libianul, Despre dragoste, înfrânare şi 
petrecerea cea după minte, |, 88). 


BĂRBĂȚIE 


148. Însuşirea bărbăţiei nu stă în a birui şi a asupri pe aproapele. Căci 
aceasta este semeţie şi se află deasupra bărbăţiei. Dar nici în a fugi, de frica 
ispitelor, de lucrările şi de virtuțile cele după voia lui Dumnezeu. Căci 
aceasta este laşitate și se află dedesubtul bărbăției. Bărbăţia înseamnă a 
stărui cu răbdare în tot lucrul bun şi a birui patimile sufletului şi ale trupului 
(Petru Damaschin, Învățături duhovnicești, |, 19). 


149. Răbdarea în tot lucrul naște bărbăţia; bărbăția, hotărâre; hotărârea, 
stăruința; stăruința, prelungirea lucrului sau adăugirea lui; prelungirea 
potoleşte neînfrânarea trupului şi domolește împătimirea poftei de plăcere. 
lar pofta trezeşte acum dorul; dorul, dragostea; dragostea, râvna; râvna, 
căldura; căldura, mişcarea la lucru; mișcarea, sârguința; sârguinţa, 
rugăciunea; rugăciunea, liniştirea; liniștirea naște vederea; vederea, 
cunoştinţa; cunoştinţa, pătrunderea tainelor; şi sfârşitul tainelor e 
cunoaşterea lui Dumnezeu (teologia). Iar rodul cunoaşterii lui Dumnezeu 
este dragostea desăvârșită; al dragostei, smerenia; al smereniei, nepătimirea; 
al nepătimirii, vederea înainte, proorocia şi preştiința. Dar încă nu are 
cineva de aici virtuțile desăvârşite, nici nu micşorează dintr-odată păcatul. 
Ci sporind pe încetul virtutea, ajunge şi păcatul câte puţin la neființă (Sf. 
Grigorie Sinaitul, Alte capete, 5). 


BĂUTURĂ 


150. De eşti silit să bei vin, nu bea mai mult de trei pahare. Păzeşte-te 
să nu calci porunca din prietenie (Isaia Pustnicul, Către monahii începători, 
2). 


151. A mânca şi a bea din toate cele puse înainte, multumind lui 
Dumnezeu, nu este ceva care se împotrivește canonului cunoștinței. Căci 
toate, zice, erau bune foarte. Dar a te înfrâna cu bucurie de la cele multe și 
dulci este un lucru şi mai potrivit cu dreapta socoteală şi cu cunoștința. Însă 
n-am putea dispreţui cu bucurie lucrurile dulci de aici, dacă n-am gusta cu 


toată simţirea şi încredințarea dulceaţa lui Dumnezeu (Diadoh al Foticeei, 
Cuvânt ascetic despre viața morală). 


152. Precum pământul udat cu măsură face să răsară cu cel mai mare 
spor sămânța curată semănată în el, dar înecat de multe ploi aduce numai 
spini şi mărăcini, aşa şi pământul inimii, de vom folosi vinul cu măsură, va 
scoate la iveală, curate, semințele ei fireşti, iar pe cele semănate de Duhul 
Sfânt în ea le va face să răsară foarte înfloritoare şi cu mult rod; dar de o 
vom scălda în multă băutură, va preface în spini şi mărăcini toate gândurile 
ei (Diadoh al Foticeei, Cuvânt ascetic despre viața morală). 


153. Când mintea noastră înoată în valurile băuturii, nu numai că vede 
în somn cu patimă chipurile zugrăvite de draci, ci îşi plăsmuieşte şi în sine 
anumite vederi frumoase, îmbrățișând cu foc nălucirile sale, ca pe nişte 
amante. Căci înfierbântându-se mădularele ce servesc la împreunarea 
trupească de căldura vinului, mintea e silită să-şi înfățişeze vreo umbră 
plăcută a patimei. Se cuvine deci ca, folosindu-ne de dreapta măsură, să ne 
ferim de vătămarea ce vine din lăcomie. Căci dacă nu s-a născut în minte 
plăcerea, care să o împingă spre zugrăvirea păcatului, ea rămâne întreagă 
lipsită de năluciri și, ceea ce-i mai mult, neafemeiată (Diadoh al Foticeei, 
Cuvânt ascetic despre viaţa morală, 49). 


154. Căci nu trebuie să se folosească, zice, de mâncări și băuturi dulci 
cei ce se luptă împotriva păcatului, ci să rabde mai degrabă, fără şovăire, 
acreala şi amărăciunea luptei (Diadoh al Foticeei, Cuvânt ascetic despre 
viața morală). 


155. Când sufletul se tulbură de mânie sau se înceţoşează de aburii 
vinului sau se supără de o întristare grea, mintea nu poate să țină pomenirea 
lui Dumnezeu (oricât de mult s-ar sili) (Diadoh al Foticeei, Cuvânt ascetic 
despre viața morală, 61). 


156. Căci din vin se nasc gânduri urâte şi din gânduri priviri împrejur, 
şi din acestea lenevie, și din lenevie grăire deșartă și din aceasta, bârfire. lar 


din bârfire nesocotire, şi din nesocotire pofta pântecelui, şi din aceasta 
lacomia de mâncare, curvie, şi din curvie ironia (Isaia Pusnicul). 


157. De se iveşte trebuinţa de vin, ia până la trei pahare și să nu calci 
porunca pentru prietenie (Isaia Pustnicul, 29 de cuvinte, IX, 1). 


158. Căci plăcerea şi săturarea de mâncări şi băuturi încălzeşte 
stomacul şi aprinde dorința spre pofta de ruşine, împingând întreg animalul 
spre amestecare nelegiuită. Acesta nu mai este atunci decât ochi neruşinaţi, 
mână desfrânată, limbă vorbitoare de lucruri care desfată auzul, ureche care 
primește cuvinte deșarte, minte disprețuitoare de Dumnezeu şi suflet care 
desfrânează cu înțelegerea și stârneşte trupul spre fapta neîngăduită (Sf. 
Maxim Mărturisitorul, Cuvânt Ascetic, 23). 


159. Iar vinul, după vreme, căci la bătrâneţe, la neputinţă și la frig e 
foarte folositor. Dar şi atunci puţin. Iar la tinereţe, la căldură şi la vreme de 
sănătate, e mai bună apa, dar şi aceasta cât se poate de puţină. Căci setea e 
mai bună decât toate faptele trupeşti (Petru Damaschin, Învăţături 
duhovnicești, |, 2). 


160. Când nu bei vin, să nu te saturi de apă; iar de nu, îi dai curvei 
aceeaşi materie (Talasie Libianul, Despre dragoste, înfrânare și petrecerea 
cea după minte, IV, 33). 


161. Începutul rodirii este floarea, iar începutul observării minţii 
înfrânarea în mâncări şi băuturi, lepădarea și respingerea oricărui fel de 
gânduri şi liniştea inimii (Isihie Sinaitul, Cuvânt despre trezvie și virtute, IL, 
63). 


162. Fii înfrânat în privința mâncărilor şi băuturilor şi subțază-ți 
îndeajuns trupul, ca să-ți faci uşor războiul inimii, ajutându-ţi prin aceasta 
te şi nu altuia (Filotei Sinaitul, Capete despre trezvie, 27). 

163. S-a scris că vinul înveselește inima omului. Dar tu, care ai 
făgăduit să te tânguieșşti şi să plângi, ocoleşte această veselie şi te vei veseli 
de daruri duhovniceşti. Căci înveselindu-te de vin, vei convieţui cu gânduri 


de rușine şi vei ajunge în multe supărări (Sf. Teodor al Edesei, Una sută 
capete foarte folositoare, 32). 


164. la seama să nu petreci sărbătorile în băuturi de vin, ci în înnoirea 
minții şi curăția sufletului. Căci umplându-ți pântecele şi îmbătându-te de 
vin mai degrabă vei mânia pe înainte stătătorul sărbătorii (Sf. Teodor al 
Edesei, Una sută capete foarte folositoare, 33). 


165. Trupul umplut de must prin multă băutură şi prin mult somn e 
mare piedică spre neprihănire. Iar neprihănirea adevărată rămâne nemişcată 
şi în faţa nălucirilor din somn. Căci alergarea minţii către ele este o dovadă 
că poartă încă în adânc boala patimii (Teognost, Despre făptuire, 
contemplaţie și preoție, 68). 


BÂRFĂ 


166. Nu primi bârfeala împotriva părintelui tău, nici nu-l încuraja pe 
cel ce-l necinsteşte pe el, ca să nu se mânie Domnul pentru faptele tale şi să 
te stârpească din pământul celor vu (Sf. Maxim Mărturisitorul, Cele patru 
sute capete despre dragoste, 1, 59). 


167. Închide gura celui ce bârfeşte la urechile tale, ca să nu săvârșești 
păcat îndoit împreună cu acela: pe tine obişnuindu-te cu patima pierzătoare, 
iar pe acela neoprindu-l de a flecări împotriva aproapelui (Sf. Maxim 
Mărturisitorul, Cele patru sute capete despre dragoste, 1, 60). 


168. Cel ce pare să voiască ceva după Dumnezeu şi e împiedicat de 
cineva, iar din această pricină osândeşte pe cel ce l-a împiedicat şi-l 
bârfeşte, arată prin aceasta că gândul lui încă de la început nu era după 
Dumnezeu. Căci s-a spus: „Din roadele lor îi veţi cunoaşte pe ei” (Mt. 7, 
16). Fiindcă cel ce şi-a pus în gând ceva după Dumnezeu şi a fost 
împiedicat să-l împlinească, mai degrabă se smerește şi se socoteşte pe sine 
nevrednic şi îl socotește pe cel ce l-a împiedicat ca pe un prooroc. Dacă deci 
chemi pe cineva din iubire să vină în chilia ta sau ceri de la cineva cu 
credință să-ți dea ceva şi nu se lasă înduplecat să-ți dea, iar altul cerându-i, 


acela binevoieşte să-i dea, să nu-l lași pe dracul mâniei să-ți tulbure sufletul. 
Căci nici un lucru amestecat cu tulburare nu e de la Dumnezeu. De aceea 
smerindu-te mai degrabă, zi: „Am fost aflat nevrednic şi Dumnezeu a arătat 
Părinților păcatele mele şi nevrednicia mea”. Căci Cel ce dă har îl dă celor 
smeriţi (Prov. 3, 34). Pentru că cel ce are smerenia nu voiește niciodată cele 
mai presus de el, ci aleargă totdeauna spre smerenie (Varsanufie şi Ioan, 
Scrisori duhovniceşti, 455). 


169. Cel ce spune păcatul fratelui fără patimă, îl spune din două pricini: 
sau ca să-l îndrepteze pe el sau să folosească pe altul. Iar dacă îl spune 
pentru alte pricini, fie aceluia, fie altuia, îl spune pentru a-l batjocori sau a-l 
bârfi. Dar atunci nu va scăpa de părăsirea dumnezeiască, ci va cădea sigur 
fie în aceeași greşeală fie în alta, şi va suferi ruşine, mustrat fiind și 
batjocorit de alții (Sf. Maxim Mărturisitorul, Cele patru sute capete despre 
dragoste, 3, 13). 


170. Sufletul bârfitor are în loc de lumină spină: căci se vatămă pe sine, 
pe ascultător şi uneori şi pe cel grăit de rău (Talasie Libianul, Despre 
dragoste, înfrânare și petrecerea cea după minte, III, 48). 


BINE 


171. Fă bine celui ce te nedreptăţeşte şi-ţi vei face prieten pe 
Dumnezeu. Nu grăi de rău pe vrăjmașul tău către nimeni. Deprinde-te cu 
dragostea, cu neprihănirea, cu răbdarea, cu înfrânarea şi cu cele asemenea. 
Căci aceasta este cunoştinţa de Dumnezeu: să-i urmezi Lui cu smerită 
cugetare şi printr-unele ca acestea. Iată lucrarea aceasta nu este a celor de 
rând, ci a sufletului care are minte (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 165). 


172. Întâi ştim că Dumnezeu este începutul, mijlocul și sfârșitul 
oricărui bine; iar binele este cu neputinţă să fie crezut şi săvârşit altfel decât 
în Hristos lisus şi Duhul Sfânt (Marcu Ascetul, Despre legea 
duhovnicească, în 200 de capete, 2). 


173. Tot binele e dăruit de Dumnezeu cu un rost oarecare şi cel ce-l 
primește cu această credinţă nu-l va pierde (Marcu Ascetul, Despre legea 
duhovnicească, în 200 de capete, 3). 


174. Tot binele vine de la Dumnezeu după orânduirea Lui; şi cei care 
fac un lucru bun sunt slujitorii Lui (Marcu Ascetul, Despre legea 
duhovnicească, în 200 de capete, 158). 


175. Nu te bucura când faci bine cuiva, ci când rabzi dușmănia care 
urmează, fără a pune la inima răul. Căci precum urmează nopțile zilelor, aşa 
urmează răutățile binefacerilor (Marcu Ascetul, Despre cei ce-și închipuie 
că se îndreptează din fapte). 


176. lar când faci binele, nu aștepta de pe urma lui răsplată şi pentru 
amândouă aceste lucruri vei fi răsplătit de Dumnezeu. lar de-ți va fi cu 
putinţă, nu face binele nici măcar pentru răsplata viitoare“ (Sf. Isaac Sirul, 
Cuvinte despre nevoinţă, XXIII). 


177. Dumnezeu a făcut pe om liber, ca să poată înclina spre bine. Dar 
înclinând spre bine prin voie liberă, nu e în stare să-l împlinească fără 
ajutorul lui Dumnezeu. Căci s-a scris: „Nu e de la cel ce voieşte, nici de la 
cel ce aleargă, ci de la Dumnezeu care miluieşte” (Rom. 9, 16). Dacă deci 
îşi apleacă omul inima spre bine şi cheamă pe Dumnezeu în ajutor, 
Dumnezeu, luând aminte la dorinţa lui cea bună, dăruieşte putere lucrării 
lui. Şi aşa se întâlnesc amândouă; libertatea omului şi puterea lui 
Dumnezeu. Căci binele vine de la Dumnezeu, dar se împlineşte de către 
sfinții Lui. Şi aşa se slăveşte Dumnezeu în toți și El îi slăveşte pe ei 
(Varsanufie și loan, Scrisori duhovnicești, 763). 


178. Precum răul este lipsa binelui şi neştiința lipsa cunoștinței, tot aşa 
şi neexistenţa este lipsa existenţei; dar nu a existenţei celei adevărate şi 
proprii, căci aceea nu are nimic contrariu, ci a celei ce există prin 
împărtăşire de existenţa cea adevărată. Lipsa celor dintâi atârnă de voinţa 
făpturilor;, a celei de-a doua atârnă de voința Făcătorului, care vrea însă, 
pentru bunătatea Sa, ca făpturile să existe veşnic și veşnic să aibă parte de 


binefacerile Lui (Sf. Maxim Mărturisitorul, Cele patru sute capete despre 
dragoste, 3, 29). 


179. Căci termenii de bine şi de rău se folosesc, fără deosebire, în mai 
multe înţelesuri și pot pricinui celor ce nu cugetă cu înţelepciune asupra 
cuvintelor Duhului, multă rătăcire. Dar voi, înţelepţi fiind prin har, ştiţi că 
ceea ce se numește simplu rău, nu e în tot felul rău, ci e rău în raport cu 
ceva, iar în raport cu altceva nu e rău. La fel ceea ce se numeşte simplu 
bine, nu e în tot felul bine, ci e în raport cu ceva, iar în raport cu altceva nu 
e bine. Păziți-vă deci de primejdia ce se naşte din folosirea aceleiaşi numiri 
pentru lucruri deosebite (Sf. Maxim Mărturisitorul, Răspunsuri către 
Talasie, 43). 


180. Căci nici binele nu e bine, când nu se lucrează bine, ci e bine cu 
adevărat când nu-şi așteaptă ca plată pentru aceasta sau aceea plăcerea de la 
oameni, de pildă bunul nume sau slava de la ei, nici nu se face din lacomie 
sau nedreptate. Fiindcă Dumnezeu nu caută la binele ce se face şi pare că e 
bine, ci la scopul pentru care se face. Căci spun şi de Dumnezeu purtătorii 
Părinţi, că atunci când mintea uită scopul evlaviei, fapta văzută a virtuții 
ajunge fără rost (Sf. loan Damaschin, Cuvânt minunat și de suflet folositor). 


181. Dar şi pentru a lucra binele, zice Patericul, e trebuinţă de dreaptă 
socoteală. Căci fecioara care a postit șase săptămâni, cugetând pururea și la 
legea veche şi la cea noua, nu a socotit la fel lucrurile grele şi cele ușoare. 
De aceea, cu toate că trebuia să-şi rodească din atâtea socoteli nepătimirea, 
dar nu s-a întâmplat, fiindcă binele nu este bine, dacă nu are ca scop voia 
dumnezeiască. Căci găsim în dumnezeiasca Scriptură că adeseori 
Dumnezeu se supără împotriva cuiva care face un lucru ce pare tuturor bun. 
Şi iarăși primeşte pe altul, care pare că face rău. Martor ne este Proorocul 
acela care cerea unora să lovească. Iar cel ce n-a ascultat, făcând — chipurile 
— bine a fost mâncat de fiare. De asemenea Petru, socotind că face ceva bun 
neprimind să fie spălat, a fost certat. De aici urmează că suntem datori să 
aflăm și să facem cu toată puterea voia dumnezeiască, chiar dacă ni s-ar 
parea că nu e bine. De aceea lucrarea binelui nu se face fără osteneală, ca să 


nu ne pierdem pe lângă libertate şi lauda pentru silinţă (Petru Damaschin, 
Învăţături duhovniceşti, I, 40). 


BISERICĂ 


182. Dacă nu s-ar deșfăşura în biserica văzută mai întâi citirile, apoi 
cântările şi toată rânduiala slujbei bisericeşti, nu ar veni la rând săvârşirea 
de către preot a însăși tainei trupului și sângelui lui Hristos. Apoi, chiar dacă 
s-ar împlini tot dreptarul bisericesc, dacă nu s-ar săvârși Euharistia tainică a 
jertfei prin preot şi împărtăşirea trupului lui Hristos, nu s-ar împlini nici 
rânduiala bisericească şi ar lipsi şi slujirea tainei. Așa să cugeţi şi despre 
creştinism (Simeon Metafrastul, Parafrază în 150 de capete la cele 50 
cuvinte ale Sf. Macarie Egipteanul, 113). 


183. Ce minune, fraților, ce coborâre de negrăit a iubirii față de noi, a 
Iubitorului de oameni Dumnezeu! Unirea pe care o are prin fire cu Tatăl 
Său, făgăduieşte să o aibă prin har şi cu noi, dacă vrem; şi noi o vom avea 
cu El la fel, dacă vom lucra poruncile Lui. Căci ceea ce are El prin fire cu 
Tatăl, aceea ne dă şi nouă să avem cu El prin voinţă şi prin har. Ce minune 
înfricoşătoare! Slava pe care a dat-o Tatăl Fiului, ne-o dă şi nouă Fiul prin 
harul dumnezeiesc. Și lucru şi mai mare e că precum El este întru Tatăl și 
Tatăl este întru El, aşa Fiul lui Dumnezeu este întru noi şi noi, dacă voim, 
vom fi întru Fiul, prin har. Ce har nepătruns! Iubirea cu care Dumnezeu şi 
Tatăl a iubit pe Unul-Născut Fiul Lui, aceeași, spune, va fi întru noi şi însuși 
Fiul lui Dumnezeu va fi întru noi. Și pe drept cuvânt! Căci odată ce s-a 
făcut rudenie cu noi prin trup şi ne-a făcut pe noi împreună-părtaşi ai 
dumnezeirii Sale, ne-a făcut pe toţi rudenii ale Lui. De altfel, odată ce 
dumnezeirea împărtăşită nouă prin comunicare este netăiată şi nedespărțită, 
e numaidecât de trebuință ca şi noi, cei ce suntem părtaşi nedespărțiți la ea 
într-un singur Duh, să fim un trup cu Hristos (Sf. Simeon Noul Teolog, 
Cuvântări morale, 1, 6). 


184. Deci trupul lui Hristos şi mireasa Lui şi lumea de sus și locașul 
sfânt al lui Dumnezeu este Biserica, iar mădularele trupului Lui sunt toți 


sfinții. Dacă e aşa, dar nu toţi au venit la existență, e vădit că nici trupul lui 
Hristos, nici lumea de sus, adică Biserica lui Dumnezeu nu s-a împlinit 
întreagă. Sunt azi în lume mulţi care nu cred sau şi dintre cei ce cred în 
Hristos sunt mulți păcătoşi şi risipitori care trebuie să se schimbe făcând 
pocăință, mulți neascultători care vor trebui să se facă ascultători, mulți care 
vor avea încă să se nască şi să placă lui Dumnezeu până la trâmbiţa din 
urmă. Trebuie deci să se nască şi să fie aduși la existenţă toți cei mai înainte 
cunoscuţi și să se plinească lumea mai presus de lume a Bisericii celor întâi- 
născuţi, lerusalimul întru cele cerești (Evrei 12, 22-29). Atunci va fi 
sfârşitul şi se va înfăptui plinătatea trupului lui Hristos de către cei mai 
dinainte rânduiți de Dumnezeu ca să fie în chipul Fiului Său (Rom. 8, 29). 
Aceştia sunt fiii luminii și ai zilei Lui (I Tes. 5, 5) (Sf. Simeon Noul Teolog, 
Cuvântări morale, 1, 6). 


185. Căci întâi se dă Botezul în Biserica universală și prin Botez se dă 
în chip tainic (uvori6c) harul care locuieşte astfel în chip ascuns 
(KpunrGc). Pe urmă, pe măsura împlinirii poruncilor și a nădejdii 
înţelegătoare, acestea se descoperă celor ce cred în Domnul, care a zis: „Cel 
ce crede în Mine, precum a spus Scriptura, râuri de apa vie vor curge din 
pântecele lui. lar aceasta a spus-o despre Duhul, din care vor avea să 1a cei 
ce cred în EI”. De aceea noi credem că prin Botez am primit slobozenia și 
curățirea în chip tainic. Căci luăm aminte la cel ce zice: „lar acum v-aţi 
spălat, acum v-aţi îndreptat, acum v-aţi curățit” (Marcu Ascetul, Răspuns 
acelora care se îndoiesc despre Dumnezeiescul Botez). 


BLÂNDEŢE 


186. Căci bărbatul mânios nu e cu un bun chip. Iar în inima celor blânzi 
se odihneşte înțelepciunea (Sf. Teodor al Edesei, Una sută capete foarte 
folositoare, 30). 


187. De aceea, cei ce caută desăvârşirea blândețţii sunt datori să pună 
toată strădama, ca să nu se mânie nu numai asupra oamenilor, dar nici 


asupra dobitoacelor și nici asupra lucrurilor neînsuflețite (Sf. loan Casian, 
Despre cele opt gânduri ale răutăţii, IV, Despre mânie). 


188. Cel blând pentru Dumnezeu e mai înţelept decât cei înţelepţi şi cel 
smerit cu inima e mai puternic decât cei puternici. Căci ei poartă jugul lui 
Hristos întru cunoştinţă (Marcu Ascetul, Despre cei ce-și închipuie că se 
îndreptează din fapte, 107). 


189. „Învăţaţi de la Mine, zice, că sunt blând şi smerit cu inima” şi 
următoarele. Blândeţea păzeşte iuţimea netulburată, iar smerenia slobozeşte 
mintea de fumul mândriei şi de slava deșartă (Sf. Maxim Mărturisitorul, 
Cele patru sute capete despre dragoste, 1, 80). 


190. Dacă definiția celei mai înalte blândeți este a rămâne senin cu 
inima ŞI plin de iubire faţă de cel ce ne supără când e de față, definiția 
iuțimii este a te lupta prin cuvinte și mișcări cu cel ce te-a supărat și a te 
înfuria asupra lui chiar când ești singur (Sf. loan Scărarul, Scara, VIII, 13). 


191. Blândeţea este starea neclătinată a minţii, care rămâne la fel în 
cinstiri şi necinstiri. Blândeţea stă în a ne ruga în chip netulburat şi sincer 
pentru cei ce ne tulbură în vremea tulburărilor ce ni le pricinuieşte. 
Blândeţea este lespedea aşezată peste marea mâniei, care risipește toate 
valurile ce izbesc în ea, nesuferind nici o clătinare (Sf. loan Scărarul, Scara, 
XXIV, 2). 


BLESTEM 


192. Te-a blestemat cineva? Să nu-l urăști pe el, ci blestemul şi pe 
dracul care a pus la cale blestemul. Căci dacă urăşti pe cel ce te-a blestemat, 
al urât un om şi ai călcat porunca. Și ceea ce a făcut acela cu cuvântul, tu 
faci cu fapta. Iar de păzeşti porunca, arată semnele dragostei; şi de poţi face 
ceva, ajută-l, ca să-l izbăveşti de rău (Sf. Maxim Mărturisitorul, Cele patru 
sute capete despre dragoste, 4, 83). 


193. Primeşte mai bine pe cel ce te batjocoreşte decât pe cel ce te 
laudă, de care s-a scris că nu se deosebește întru nimic de cel ce blestemă 


(loan Carpatiul, Una sută capete de mângâiere, 11). 


BOALĂ 


194. Căci boala trupului este o stare contrară firii, cumpăna elementelor 
din trup stricându-se din pricina covârşirii unuia, ceea ce aduce o stare 
potrivnică firii; iar boala sufletului înseamnă abaterea lui de la judecata 
dreaptă, biruit fiind de patimile aducătoare de boală (Nil Ascetul, Cuvânt 
trebuincios şi folositor, 50). 


195. Când din pricina unor bol trupeşti ce ni se întâmplă ne scârbim de 
noi înşine, trebuie să știm că sufletul nostru este încă rob poftelor trupului. 
De aceea doreşte el fericire pământească și nu vrea să se despartă de 
bunătăţile vieții, ci socotește un mare neajuns să nu se poată folosi, din 
pricina bolilor, de frumusețile vieţii. Dar de va primi cu mulțumire 
supărările bolii, va cunoaşte că nu e departe de hotarele neprihănirii. Drept 
aceea, atunci şi moartea o aşteaptă cu bucurie, ca fiind mai degrabă pricină 
a vieţii adevărate (Diadoh al Foticeei, Cuvânt ascetic despre viaţa morală). 


196. De eşti cuprins de vreo boală, să nu te simți împovărat, ca să-ți 
lipsească duhul, ci mulțumește lui Dumnezeu că se îngrijește de folosul tău 
(Isaia Pustnicul, Către monahii începători, 53). 


197. Bolile se nasc în mulți adeseori din pricina hrănirii fără rânduială 
şi mereu schimbate. Căci aceştia aici întind înfrânarea până la flămânzirea 
cea mai de pe urmă şi se predau unor osteneli virtuoase fără măsură şi fără 
dreaptă socoteală, aici trec la mâncare fără măsură şi la săturarea care e 
dușmanul firii. Deci e de trebuinţă înfrânarea celor începători în virtute și 
celor ce şi-au dus nevoinţele până dincolo de mijloc, ajungând la treapta cea 
mai înaltă a vederii. Căci ea e maica sănătății, e prietena curăției şi 
însoțitoarea cea bună a smeritei cugetări (Nichita Stithatul, Cele 300 de 
capete despre făptuire, despre fire şi despre cunoştinţă, 1, 88). 


198. Bolile sunt folositoare celor începători în viaţa virtuoasă. Ele fac 
trupul neputincios, ca să-l ajute în vestejirea și în slăbirea aprinderii 


aflătoare în el; iar cugetul pământesc al sufletului îl subțiază, în vreme ce-i 
întăresc şi îi împuternicesc curajul, de poate spune după dumnezeiescul 
apostol: „Când sunt slab, atunci sunt tare” (II Cor. 12, 10) (Nichita Stithatul, 
Cele 300 de capete despre făptuire, despre fire și despre cunoştinţă, |, 87). 


199. Foloseşte-te de trup ca de un slujitor al poruncilor, păzindu-l cu 
toată puterea nesupus plăcerilor şi fără boală (Talasie Libianul, Despre 
dragoste, înfrânare și petrecerea cea după minte, |, 81). 


200. Am auzit pe unii frați care sunt neîncetat bolnavi cu trupul şi nu 
pot să se folosească de post, zicând către mine: Cum putem să ne izbăvim 
de diavoli şi de patimi, fără post? Acestora trebuie să li se spună: Nu numai 
prin înfrânare de la mâncări, ci şi prin strigarea inimii veți putea zdrobi și 
izgoni gândurile rele și pe cei ce le strecoară (loan Carpatiul, Una sută 
capete de mângâiere, 68). 


BOGĂȚIE 


201. Când vei socoti câştigarea banilor şi multul lor folos, ca pe o 
amăgire vremelnică, vei cunoaște că petrecerea cea virtuoasă şi plăcută lui 
Dumnezeu e altceva decât bogăţia. Gândindu-te la aceasta cu încredințare şi 
cu ţinere de minte, nu vei suspina, nu vei plânge, nu vei învinui pe nimeni, 
ci pentru toate vei mulțumi lui Dumnezeu. Nu te vei clătina văzând pe cei 
mai răi ca tine rezemându-se pe bani şi pe socoteli, căci foarte rea patimă a 
sufletului este pofta, părerea şi neștiinţa (Sf. Antonie cel Mare, Învățături 
despre viața morală a oamenilor şi despre buna purtare, în 170 de capete, 
4). 


202. Cei ce socotesc nefericire pierderea banilor, a copiilor, a slugilor 
sau a oricărui alt lucru, să ştie întâi că trebuie să se mulţumească cu cele 
date de Dumnezeu; iar când trebuie să le dea înapoi, să fie gata a face 
aceasta cu recunoştinţă, întru nimic scârbindu-se pentru lipsirea de ele, mai 
bine zis pentru înapoierea lor. Căci după ce s-au folosit de cele ce nu erau 
ale lor, le-au dat iarăşi înapoi (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 36). 


203. Bun lucru este să nu-şi vândă omul voia lui cea liberă, gândindu- 
se la câştigul de bani, chiar de i s-ar da foarte mulți. Căci ca visul sunt cele 
lumești; iar nălucirile bogăției sunt neînsemnate şi de scurtă vreme (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 37). 


204. Ia seama, aşadar, să nu pofteşti să ai bogăţie pentru a o împărți 
săracilor: căci şi aceasta este o amăgire a celui rău, ca să te ducă la slava 
deşartă şi să împingă mintea la tot felul de osteneli pentru câștiguri. 
Gândeşte-te la văduva de care mărturiseşte Domnul în Evanghelie, care 
numai doi bani a avut şi a covârșit cu ei hotărârea și puterea bogaților. „Căci 
aceia, zice, din prisosul lor au aruncat în vistierie, pe când aceasta toată 
averea ei” (Evagrie Monahul, Schiță monahicească). 


205. E foarte potrivit şi cât se poate de folositor ca odată ce am 
cunoscut calea evlaviei să vindem îndată toate avuţiile noastre, iar banii de 
pe ele să-i împărțim după porunca Domnului, ca nu cumva, pe motiv că 
vrem să împlinim poruncile totdeauna, să nesocotim porunca mântuitoare 
(Diadoh al Foticeei, Cuvânt ascetic despre viața morală, 65). 


206. Trei sunt pricinile dragostei de bani: iubirea de plăcere, slava 
deșartă și necredința. Cea mai rea dintre acestea este necredinţa (Sf. Maxim 
Mărturisitorul, Cele patru sute capete despre dragoste, 3, 17). 


207. Unii câștigă cu bogăția materială pe cea nematerială, prin 
rânduielile milosteniei; iar ceilalți o pierd cu cea nematerială pe cea 
materială, ajungând la simţirea celei ce nu are sfârșit (Ilie Ecdicul, Cugetări 
din sentinţele înțelepților, 28). 


BUCURIE 


208. Nu te bucura când faci bine cuiva, ci când rabzi dușmănia care 
urmează, fără a pune la inima răul. Căci precum urmează nopțile zilelor, așa 
urmează răutățile binefacerilor (Marcu Ascetul, Despre cei ce-și închipuie 
că se îndreptează din fapte). 


209. Alta este bucuria începătoare și alta cea desăvârşitoare. Cea dintâi 
nu e lipsită de lucrarea închipuirii (de năluciri); cealaltă are ca putere 
smerita cugetare. lar la mijlocul lor se află întristarea iubitoare de 
Dumnezeu şi lacrima fără durere (Diadoh al Foticeei, Cuvânt ascetic despre 
viața morală). 


210. Cel ce iubeşte pe Dumnezeu nu poate să nu iubească şi pe tot 
omul ca pe sine însuşi, deşi nu are plăcere de patimile celor ce nu s-au 
curățit încă. De aceea când vede întoarcerea şi îndreptarea lor, se bucură cu 
bucurie mare şi negrăită (Sf. Maxim Mărturisitorul, Cele patru sute capete 
despre dragoste, 1, 13). 


211. Cu cât coboară cineva mai mult în adâncul smereniei şi se 
recunoaşte ca nevrednic de mântuire, cu atâta se întristează mai mult şi 
varsă şiroaie de lacrimi. lar pe măsura acestora, ţâşneşte în inima lui 
bucuria, iar împreună cu ea izvorăşte şi creşte nădejdea, care face 
încredințarea despre mântuire mai puternică (Sf. Simeon Noul Teolog, Cele 
225 de capete teologice și practice, 134). 


212. Este cu neputinţă celui povăţuit prin încercări să treacă prin ele 
fără întristare. Dar după acestea, de multă bucurie se umplu unii ca aceștia, 
şi de lacrimi dulci şi de gânduri dumnezeiești toți câţi au cultivat osteneala 
şi necazurile în inimile lor (loan Carpatiul, Una sută capete de mângâiere, 
30). 


213. Căci prin rugăciunea neîncetată şi prin medierea dumnezeieştilor 
Scripturi se deschid ochii înțelegăton ai sufletului şi văd pe împăratul 
Puterilor, născându-se o bucurie mare şi un dor ce arde cu putere în suflet 
(Despre Avva Filimon, Cuvânt foarte folositor). 


BUNĂ PURTARE 


214. La ceea ce ţi se pune pe masă, întinde mâna ta când eşti silit să 
mănânci. De eşti mai tânar, să nu îndrăznești să întinzi mâna și să bagi în 
gură (Isaia Pustnicul, 29 de cuvinte, III, 1). 


215. lar când cei ce mănâncă sunt străini, dă-le lor cele de trebuinţă cu 
o privire veselă, şi când încetează să mănânce, spune-le lor a doua şi a treia 
oară: fă iubire și mai ia puţin. lar când mănânci, să nu ridici faţa spre 
aproapele, și să nu grăiești cuvânt deșert. Şi să nu întinzi mâna ta spre ceva, 
arătând că o voieşti, fără să spui: Binecuvintează. Şi bând apă, să nu lași 
gâtlejul tău să gâlgâie, asemenea oamenilor din lume (Isaia Pustnicul, 29 de 
cuvinte, III, 1). 


216. Să nu deschizi gura ta, râzând. Căci aceasta înseamnă lipsă de 
sfială (Isaia Pustnicul, 29 de cuvinte, III, 1). 


217. Şezând la masă cu frații, nu mânca cu plăcere și întinde mâna 
numai spre cele din fața ta. Iar genunchii să-ți fie adunați. Şi nu ridica fața 
ta spre altul. Nu bea apă pe nesăturate, nici cu zgomot (Isaia Pustnicul, 
Către monahii începători, 20). 


218. Nu deschide gura ca să râzi. Căci aceasta arată la tine lipsa fricii 
de Dumnezeu (Isaia Pustnicul, Către monahii începători, 22). 


219. Dacă un frate ţi-a pus ceva pe masă, nu cerceta ce ţi-a pus, nefiind 
el de față (Isaia Pustnicul, Către monahii începători, 34). 


220. De vin să nu te împărtășești decât când eşti cu prieteni sau când 
eşti bolnav sau neputincios; să nu întrerupi cuvântul celui ce grăieşte şi să 
nu i te împotrivești ca un prost, ci fii serios ca un înţelept. Şi oriunde te vei 
afla, socoteşte-te cel mai mic şi slujitorul fraților tăi. Să nu-ți dezgoleşti 
vreun mădular înaintea cuiva, nici să nu te apropii de trupul cuiva, afară de 
o pricină de trebuință. Fereşte-te de îndrăzneală ca de moarte. Pune-ţi 
rânduială cuviincioasă somnului, ca să nu se depărteze de la tine puterea 
care te străjuiește; şi oriunde ai dormi să nu te vadă nimeni, de e cu putinţă. 
Să nu arunci scuipatul înaintea cuiva. lar dacă şezând îți vine să tuşeşti, 
întoarce-ți fața înapoi şi tuşeşte astfel. Mănâncă şi bea cu cumpătare, cum 
se cuvine copiilor lui Dumnezeu (Sf. Isaac Sirul, Cuvinte despre nevoință, 
VII). 


221. Să nu-ți întinzi mâna să iei ceva, fără ruşine, din faţa însoţitorilor 
tăi. lar de şade cu tine la masă vreun străin, îndeamnă-l o dată şi de două ori 
să mănânce și şezi cu bună rânduială la masă şi nu cu neorânduială. Şezi cu 
bună rânduială şi adunat, nedezgolindu-ţi vreun mădular (Sf. Isaac Sirul, 
Cuvinte despre nevoinţă, VII). 


222. Când caşti, acoperă-ți gura, ca să nu se vadă. Căci ţinându-ți 
răsuflarea, va trece (Sf. Isaac Sirul, Cuvinte despre nevoinţă, VII). 


223. Să nu te grăbești în mersul tău, decât dacă te silește vreo trebuință 
neapărată. Fii ascultător tuturor în orice lucru bun, numai celor iubitori de 
câştig, iubitori de arginți şi celor lumeşti să nu le urmezi, ca să nu se 
împlinească vreun lucru al diavolului.(Sf. Isaac Sirul, Cuvinte despre 
nevoință, VII). 


224. Vorbeşte cu toți cu blândeţe şi priveşte la toți cu cuviinţă şi să nu- 
ti lipeşti ochii de faţa cuiva (Sf. Isaac Sirul, Cuvinte despre nevoință, VII). 


225. Fereşte-te de îndrăznelile şi de întâlnirile cu cei care te pot ispiti, 
ca de prietenia cu diavolul. Să ai împreună-vorbitor şi împreună-tâlcuitor al 
celor de taina pe unul singur: pe cel ce se teme de Dumnezeu şi e totdeauna 
cu luare aminte la sine, care e sărac în adăpostul lui, dar bogat în tainele lui 
Dumnezeu (Sf. Isaac Sirul, Cuvinte despre nevoinţă, VII). 


226. Călătorind cu niscai frați, desparte-te de ei, ca să poți tăcea. Şi nu 
te întoarce încoace şi încolo, ci meditează psalmii și roagă-te în minte lui 
Dumnezeu. Şi oriunde ai intra, nu te purta măreț cu cei ce locuiesc acolo. 
Păstrează modestia şi sfiala în toate şi întinde mâna cu greutate spre cele 
puse înaintea ta (Isaia Pustnicul, Către monahii începători, 17). 


227. De te va lăsa cineva în chilia lui și va ieşi, nu-ți ridica ochii ca să 
vezi ce este în ea, ci spune-i când iese: „Dă-mi vreun lucru, ca să mă 
îngrijesc de el până te întorci”. Şi ceea ce-ţi va spune, împlinește cu grija 
(Isaia Pustnicul, Către monahii începători, 35). 


228. Dacă un frate pune lângă tine un vas şi ai nevoie de el, nu-l atinge 
decât cu voia lui (Isaia Pustnicul, Către monahii începători, 60). 


229. De ai ieşit din chilia ta, apoi întorcându-te afli un frate locuind în 
ea, caută-ți o alta. Deci păzeşte-te să nu-l scoţi pe el din ea, ca să nu se 
mânie înaintea lui Dumnezeu. lar voind el să o părăsească de bună-voie, ţi 
s-a împlinit ceea ce e drept. Iar de a luat vreun vas din ea, nu i-l cere (Isaia 
Pustnicul, Către monahii începători, 63). 


230. Să nu înfrunţi pe cineva pentru vreo greşeală, ci socoteşte-te pe 
tine răspunzător în toate şi pricina greşelii. Nu te feri să faci cu smerită 
cugetare nici cel mai disprețuit lucru, dar nu-l cere altuia. De ești silit să 
râzi, nu te feri, dar să nu ţi se vadă dinţii. Iar de ești silit să vorbeşti cu 
femei, întoarce-ţi fața de la vederea lor și așa poţi să vorbeşti cu ele (Sf. 
Isaac Sirul, Cuvinte despre nevoinţă, VII). 


231. Dar de călugăriţe fereşte-te ca de foc; şi ca de o cursă a diavolului, 
de întâlnirea, de convorbirea cu ele şi de vederea lor, ca să nu se răcească 
inima ta de dragostea lui Dumnezeu şi să o murdăreşti în noroiul patimilor. 
Chiar de ti-ar fi surori după trup, păzeşte-te de ele ca de străine (Sf. Isaac 
Sirul, Cuvinte despre nevoință, VII). 


232. Când intri în chilia mai marelui tău sau a unui prieten sau ucenic, 
păzește-ți ochii ca să nu vezi ceva din cele ce se află în ea. Iar dacă gândul 
te îndeamnă, ia seama să nu-l asculți și să faci aceasta, căci cel ce se poartă 
în acestea cu necuviinţă, este străin chipului călugăresc şi lui Hristos, Care 
ne-a dăruit nouă acest chip. Să nu priveşti spre locurile unde se află ascunse 
vasele din chilia prietenului tău. Deschide şi închide liniștit uşa prietenului 
tău. Să nu intri pe neaşteptate la cineva. Ci bate afară şi intră cu cuviinţă, 
când ești poftit (Sf. Isaac Sirul, Cuvinte despre nevoinţă, VII). 


BUNĂTATE 


233. Celui ce nu ştie să deosebească binele de rău nu-i este îngăduit de 
a judeca pe cei buni sau pe cei răi. Căci bun este omul care cunoaște pe 
Dumnezeu, dar el nu este bun, nu ştie nimic şi nici nu va şti vreodată. Căci 
calea cunoștinței lui Dumnezeu este bunătatea (Sf. Antonie cel Mare, 


Învăţături despre viața morală a oamenilor și despre buna purtare, în 170 
de capete, 29). 


234. Împărăţia lui Dumnezeu este bunătate și înţelepciune. Cine le 
dobândeşte pe acestea viețuieşte în ceruri (Talasie Libianul, Despre 
dragoste, înfrânare și petrecerea cea după minte, |, 76). 


BUNĂVOINȚĂ 


235. Cei ce cunosc pe Dumnezeu sunt plini de toată bunăvoința şi, 
dorind cele cereşti, disprețuiesc cele pământeşti. Unii ca aceştia nu plac la 
mulți, dar nici lor nu le plac multe. De aceea sunt nu numai urâţi, ci și luaţi 
în râs de mulți smintiţi. Ei însă rabdă toate în sărăcie, ştiind că cele ce se par 
multora rele pentru ei sunt bune. Căci cel ce înțelege cele cereşti crede lui 
Dumnezeu, ştiind că toate sunt făpturile voii Lui, Cel ce însă nu le înţelege 
nu crede niciodată că lumea este zidirea lui Dumnezeu și că a fost făcută 
pentru mântuirea omului (Sf. Antonie cel Mare, Învățături despre viaţa 
morală a oamenilor şi despre buna purtare, în 170 de capete, 53). 


6 Când faci binele, să nu-l faci cu gândul la o răsplată, nici măcar la cea viitoare. 


CANON 


236. Păzeşte aceeaşi măsura în nevoinţă şi să nu dezlegi canonul fără 
trebuință (Talasie Libianul, Despre dragoste, înfrânare și petrecerea cea 
după minte, III, 12). 


237. De aceea şi marele Vasile, osândind împotrivirea în cuvânt, zice 
către egumen să-i dea celui ce se împotriveşte în cuvânt multe metanii, până 
la o mie. lar schimbând numărul, a zis: sau o mie sau una. Aceasta 
înseamnă: cel ce grăieşte împotrivă e dator să facă o mie de metanii înaintea 
lui Dumnezeu sau una către stareţ, zicând: „lartă-mă, Părinte”. Şi dezlegare 
de legătură primeşte numai prin cea una, care este propriu-zis pocăință și 
tăierea patimii împotrivirii în cuvânt. Nu este împotrivirea în cuvânt, zice 
Sfântul Isac, proprie vieţuirii creștinilor (Petru Damaschin, Învățături 
duhovniceşti, I, 38). 


238. Căci dacă nu ar înceta cineva de-a pomeni pururea pe Dumnezeu 
şi dacă n-ar uita uneori sfintele lui porunci, nu ar cădea în greşeală de voie 
sau fără de voie. Trebuie prin urmare să aducem îndată Stăpânului 
mărturisire întinsă şi despre greşelile fără de voie, adică să împlinim cu 
prisosință canonul obişnuit (căci nu este om care să nu facă greșeli 
omenești), până se va încredința conștiința noastră prin lacrimile dragostei 
despre iertarea acestora. „Căci de vom mărturisi, zice, păcatele noastre, 
credincios este şi drept ca să ne ierte păcatele noastre şi să ne curăţească de 


toată nedreptatea” (Diadoh al Foticeei, Cuvânt ascetic despre viața morală, 
100). 


CĂDERE 


239. Dar dacă cineva vrea, pune iarăşi început prin pocăință. „Dacă ai 
căzut, zice, ridică-te; şi dacă iarăşi ai căzut, iarăşi ridică-te”, 
nedeznădăjduind nicidecum de mântuirea ta, orice s-ar întâmpla. Nu te 
preda pe tine de bunăvoie vrăjmașului, îţi ajunge ţie spre mântuire răbdarea 
aceasta, împreună cu osândirea de sine (Petru Damaschin, Învățături 
duhovnicești, I, 30). 


240. Aceeași cădere pricinuieşte unuia o osândă însutită față de cea 
săvârşită de altul: după felul (celui ce o săvârşeşte), după loc, după înaintare 
şi după alte multe (Sf. loan Scărarul, Scara, XV, 56). 


1? 


241. Domnul îți zice, ca şi lui Matei: „Urmează mie!” Deci urmând cu 
râvnă Stăpânului tău mult iubit, de ți se va împiedica în calea vieții piciorul 
tău de vreo piatră pătimaşă şi vei cădea pe neaşteptate în păcat sau vei 
aluneca şi vei cădea chiar de mai multe ori, fără să vrei, trecând prin locuri 
noroioase, ori de câte ori ți s-ar întâmpla să cazi şi să te chinuiască trupul, 
tot de atâtea ori, ridicându-te, ia-te după Domnul tău cu aceeași râvnă, până- 


L vei ajunge (loan Carpatiul, Una sută capete de mângâiere, 44). 


242. Asigură-te din toată puterea să nu cazi. Căci nu se cuvine 
luptătorului puternic să cadă. Dar dacă ţi s-ar întâmpla să cazi, ridică-te 
îndată şi stai iarăşi la lupta cea bună. Chiar dacă ţi s-ar întâmpla aceasta de 
zeci de mii de ori, prin retragerea harului, de zeci de mii de ori să faci şi 
aceea, adică să te ridici până la sfârşitul tău. Căci s-a scris: „De şapte ori de 
va cădea, dreptul, adică toată viaţa, de şapte ori se va ridica”. Până ce ţii 
arma sfintei schime cu lacrimi şi cu rugăciune către Dumnezeu, te socoteşti 
între cei ce stau, chiar dacă ai căzut de multe ori. Până ce rămâi între 
monahi, primeşti ca un ostaş viteaz rănile în faţă şi ele îţi aduc mai degrabă 
laudă, că nici rănit fiind n-ai suferit să cedezi sau să te lepezi. Dar dacă vei 
ieşi dintre monahi, vei fi rănit pe la spate, ca un fugar şi ca un fricos, ca 
unul ce ai dezertat din rânduri și eşti lipsit de curaj (loan Carpatiul, Una 
sută capete de mângâiere, 84). 


CĂLĂTORIE 


243. Deci de ești sau de ai auzit despre drumul ce ai să-l faci, că e 
împreunat cu necazuri, sileşte-te să întrebi pe Ava, zicând: „Ce socotești să 
fac?”. Şi fă ce-ţi va spune el. lar dacă din uitare nu i-ai spus şi ai luato 
trimitere şi pe drum îți aduci aminte că ţi-a venit o uitare şi nu i-ai spus, nu 
e nevoie să te întorci. Ci roagă-te lui Dumnezeu, zicând: „Stăpâne, iartă-mă 
şi iartă-mi negrija. Şi prin ajutorul sfântului şi prin bunătatea milostivirii 
Tale, călăuzeşte-mă după voia Ta. Şi mântuiește-mă şi mă păzeşte de tot 
lucrul rău şi viclean. Că s-a slăvit numele tău în veci. Amin” (Varsanufie și 
Ioan, Scrisori duhovniceşti, 386). 


244. De pleci la drum cu fraţii, depărtează-te puţin de ei, ca să taci. Şi 
mergând, să nu priveşti aici şi acolo, ci meditează în cugetarea ta sau roagă- 
te lui Dumnezeu în inima ta (Isaia Pustnicul, 29 de cuvinte, III, 1). 


245. Călătorind cu niscai frați, desparte-te de ei, ca să poți tăcea. Şi nu 
te întoarce încoace şi încolo, ci meditează psalmii și roagă-te în minte lui 
Dumnezeu. Şi oriunde ai intra, nu te purta măreț cu cei ce locuiesc acolo. 
Păstrează modestia şi sfiala în toate şi întinde mâna cu greutate spre cele 
puse înaintea ta (Isaia Pustnicul, Către monahii începători, 17). 


246. De te trimite învățătorul la un drum, întreabă-l pe unde să mergi și 
fă după porunca lui. Nu risipi cuvinte încoace şi încolo. De vei păzi ochii și 
urechile tale, nu vei păcătui în nici un caz cu limba ta (Isaia Pustnicul, Către 
monahii începători, 29). 


247. Călătorind cu unul mai bătrân ca tine, nu o lua înaintea lui. De se 
va scula cel mai bătrân să vorbească altora, nu-l nesocoti, rămânând șezând. 
Ci stai în picioare cu el, până ce-ţi va porunci să şezi (Isaia Pustnicul, Către 
monahii începători, 39). 

248. Călătorind cu un bătrân, nu-l lăsa să poarte ceva. lar de sunteți 


tineri, să poarte fiecare o parte. lar de e ceva de mijloc, să poarte fiecare 
aceea un ceas, dar să meargă înainte cel ce o poartă. Să meargă înainte însă 


şi cel slab, că de se aşază, obosit, să se odihnească, să te aşezi împreună cu 
el (Isaia Pustnicul, Către monahii începători, 42). 


CEARTĂ 


249. Nu fi iubitor de ceartă, ca să nu locuiască în tine tot răul (Isaia 
Pustnicul, 29 de cuvinte, IX, 2). 


250. Când afli pe vreunul gâlcevindu-se şi luptându-se împotriva 
adevărului şi a lucrului vădit, pune capăt gâlcevii, părăsind pe unul ca acela, 
fiindcă şi-a împietrit cu totul mintea. Căci precum apa cea rea strică vinul 
cel bun, așa și vorbirea cu vrajbă strică pe cei virtuoşi cu viaţa şi cu 
socotinţa (Sf. Antonie cel Mare, Învățături despre viața morală a oamenilor 
şi despre buna purtare, în 170 de capete, 44). 


251. Să nu încerci a dezlega prin gâlceavă un lucru încurcat, ci prin 
cele arătate de legea duhului, adică prin răbdare, rugăciune şi nădejdea care 


numai la un lucru se gândeşte (Marcu Ascetul, Despre legea duhovnicească, 
în 200 de capete, 12). 


252. De te-ai lepădat de toate lucrurile vieţii, nu te vei certa nicidecum 
cu cineva pentru vreun lucru (Sf. Isaac Sirul, Cuvinte despre nevoinţă, V). 


253. Nu vă sfădiți între voi şi nu vorbiți împotrivă cuiva, nici nu 
judecaţi pe cineva; nu dispreţuiţi pe cineva, nu cârtiți împotriva cuiva. Să nu 
iasă din gura voastră nici o minciună. Să nu voiţi să vorbiţi sau să auziţi 
ceva din cele ce nu vă folosesc (Isaia Pustnicul, 29 de cuvinte, I, 1). 

254. lar mândria şi sfada și gândul de-a te socoti mai presus de frații tăi 
şi dispreţuirea conştiinţei şi necugetarea la tine când fratele tău te supără şi 
întrebarea: ce am eu din cele rele ce mi se atribuie, ţin de inima învârtoşată 
(sclerozată) (Isaia Pustnicul, 29 de cuvinte, V, 2). 


CEDARE 


255. Acela care cedează ucenicului când se împotriveşte unde nu 
trebuie, îl rătăceşte în privinţa acelui lucru şi-l pregăteşte să nesocotească 


rânduielile supunerii (Marcu Ascetul, Despre cei ce-și închipuie că se 
îndreptează din fapte). 


CERCETARE 


256. lar prin știință înţeleg atât pe cea a lucrurilor sensibile, cât şi pe a 
celor inteligibile, fie privite în ele însele, fie în raport cu primul principiu, 
ca fiind din el şi spre el, cât și contemplarea cauzei lucrurilor din cele din 
jurul ei, atât cât e cu putinţă. Căci cercetarea firii lucrurilor ajută foarte mult 
la curățire (Sf. Teodor al Edesei, Cuvânt despre contemplație). 


257. Înduplecă pe Dumnezeu cu rugăciuni şi cu lacrimi, ca să-ţi trimită 
un călăuzitor nepătimaș şi sfânt. Dar cercetează şi tu dumnezeieştile 
Scripturi şi mai ales scrierile cu Învăţături despre lucrare ale sfinţilor 
părinți, ca, punându-le alăturea de cele învăţate şi făptuite de învățătorul şi 
înaintestătătorul tău, să le poţi vedea şi înţelege pe acestea ca într-o oglindă, 
şi pe cele ce conglăsuiesc cu Scripturile să le iei în inimă și să le stăpânești 
cu cugetarea, iar pe cele mincinoase şi străine să le dai la o parte şi să le 
lepezi, ca să nu rătăceşti. Căci să ştii că în zilele acestea mulți s-au făcut 
dascăli mincinoşi și înşelători (Sf. Simeon Noul Teolog, Cele 225 de capete 
teologice şi practice, 49). 


258. Cercetează-te, frate, în fiecare zi, ca să-ți cunoşti inima și să vezi 
ce patimi se află în ea înaintea lui Dumnezeu; și leapădă-le din inima ta ca 
să nu vie osânda rea asupra ta (Isaia Pustnicul, Despre păzirea minţii, 20). 


259. După cum corăbierii cârmuiesc corabia cu grijă, ca să n-o izbească 
de vreo stâncă văzută sau nevăzută, aşa şi cei ce se silesc spre viaţa 
duhovnicească trebuie să cerceteze cu frică ce trebuie să facă și ce să nu 
facă. De asemenea, să creadă că legile lui Dumnezeu le sunt de folos, tăind 
de la suflet toate gândurile păcătoase (Sf. Antonie cel Mare, Învăţături 
despre viața morală a oamenilor şi despre buna purtare, în 170 de capete, 
16). 


CERCETARE DE SINE 


260. E trebuinţă, așadar, de nevoință multă şi de osteneală ascunsă și 
nearătată, de cercetarea gândurilor şi de exercitarea simţurilor slăbite ale 
sufletului, pentru a deosebi binele și răul și a întări şi reînviora prin alipirea 
sârguincioasă a minţii la Dumnezeu mădularele obosite ale sufletului 
(Simeon Metafrastul, Parafrază în 150 de capete la cele 50 cuvinte ale Sf. 
Macarie Egipteanul, 13). 


261. Cercetarea să-ți fie aşa: sfârşindu-se ziua şi venind seara, cugetă 
întru tine: Oare cum am petrecut ziua, cu ajutorul lui Dumnezeu? N-am 
osândit pe cineva, nu l-am grăit de rău, nu l-am scârbit, n-am căutat la faţa 
cuiva cu patimă sau n-am fost neascultător celui mai mare în slujbă, şi nu 
mi-am neglijat-o pe aceasta? Nu m-am mânat pe cineva sau stând la 
rugăciunea de obşte, nu mi-am ocupat mintea cu lucruri nefolositoare sau n- 
am lipsit de la biserică și de la pravilă, îngreuiat de lene? Dacă te găseşti 
nevinovat de toate acestea (ceea ce e cu neputinţă, „căci nimeni nu e curat 
de întinare, nici măcar o singură zi din viaţa lui” (lov 14, 4) şi nimeni nu se 
va lăuda că are inima curată), strigă către Dumnezeu cu multe lacrimi: 
Doamne, iartă-mi mie toate câte am greşit cu lucrul, cu cuvântul, cu ştiinţă 
şi cu neştiință. Căci multe greşim şi nu ştim (Simeon Evlaviosul, Capete 
morale, 2). 


262. Călătorul, care începe să facă o cale lungă, anevoie de umblat și 
plină de necazuri, gândindu-se să nu se ratăcească la întoarcere, aşează nişte 
semne şi nişte țăruşi în drumul său, ca să-i facă uşoară întoarcerea la ale 
sale. Iar bărbatul care călătoreşte cu trezvie îşi înseamnă cuvintele (auzite), 
gândindu-se şi el la acelaşi lucru (Isihie Sinaitul, Cuvânt despre trezvie și 
virtute, II, 31). 


CERCETARE ȘTIINȚIFICĂ 


263. Tot cel ce se socotește învăţat în știința matematicii nu se va 
învrednici vreodată să privească şi să cunoască tainele lui Dumnezeu, până 


ce nu va voi mai întâi să se smerească și să se facă nebun (I Cor. 1, 20), 
lepădând, odată cu părerea de sine, şi cunoştinţa pe care a adunat-o (Sf. 
Simeon Noul Teolog, Cele 225 de capete teologice și practice, 210). 


264. O cunoştinţă care nu le are pe acestea nu e cunoştinţă adevărată, ci 
vedenie şi amăgire. O spune marele Vasile când, vorbind despre stele, zice 
că Sfânta Scriptură pe puţine le numeşte, iar elinii, amăgindu-se, spun multe 
nume. Pentru că scopul dumnezeieştii Scripturi acesta este: să descopere 
unora tainele dumnezeieştilor Scripturi, ce pot să mântuiască sufletul şi 
rațiunile celor ce sunt, adică scopul pentru care a fost făcut fiecare lucru. 
Aceasta pentru ca să lumineze mintea omului spre a iubi pe Dumnezeu şi a 
cunoaşte mărirea Lui și negrăita Lui înţelepciune şi pronia Lui din purtarea 
de grijă ce o are pentru făpturile Lui. Căci prin această cunoştinţă omul se 
teme de călcarea poruncilor Lui şi îşi dispreţuieşte neputința sa și prin 
aceasta se smereşte şi iubeşte pe Dumnezeu şi nu disprețuiește poruncile 
Lui, ca cei nepărtaşi de cunoaşterea Lui cu lucrul. Şi iarăși reţine vreunele 
din tainele Lui, ca să le dorească omul şi să nu se sature îndată ca Adam și, 
aflându-l vrăjmașul afară, să-l atragă spre răutatea sa (Petru Damaschin, 
Învăţături duhovniceşti, I, 24). 


265. Au fost unii dintre ei care nu s-au îngrijit câtuşi de puţin de fapte, 
fălindu-se că se îndeletnicesc cu filosofia speculativă. Astfel unii umblau cu 
capul prin nori, alții explicau lucruri ce nu se pot dovedi, făgăduind că ştiu 
mărimea cerului, măsurile soarelui şi lucrările stelelor (Nil Ascetul, Cuvânt 
trebuincios şi folositor, 2). 


CERCETAREA CONȘTIINȚEI 


266. Faptele din fiecare zi trebuie să le cântărim şi să observăm în 
fiecare ceas şi seară să le facem cât putem de uşoare prin pocăință, dacă 
vrem să biruim cu Hristos asupra răutății. Şi trebuie să luăm seama dacă 
săvârşim toate faptele noastre sensibile şi văzute după Dumnezeu, înaintea 
lui Dumnezeu şi numai pentru Dumnezeu, ca să nu fim furaţi în chip 


nerațional de simţuri (Isihie Sinaitul, Cuvânt despre trezvie și virtute, II, 
22). 


267. Zice gura lui Hristos, stâlpul Bisericii, marele nostru Părinte 
Vasile: „Mult ne ajută să nu păcătuim, nici să cădem în ziua următoare în 
aceleaşi greşeli, ca, după încheierea zilei, să cercetăm în conştiinţa noastră 
noi înşine cele ale noastre: ce am greșit şi ce am săvârşit după dreptate? 
Aceasta o făcea şi lov pentru sine și pentru copiii săi. Căci socotelile din 
fiecare zi luminează ceea ce se face sau e de făcut în fiecare ceas”. Şi iarăși 
tot el zice: „Măsura e lucrul cel mai bun” (Isihie Sinaitul, Cuvânt despre 
trezvie şi virtute, I, 65). 


CERCETAREA GÂNDURILOR 


268. A cerceta gândurile înseamnă că atunci când vine gândul să se ia 
seama la ce naşte el. Îţi dau o pildă: presupune că cineva te-a ocărât şi că tu 
eşti frământat de gândul să-i răspunzi. Spune atunci gândului: „Dacă 
răspund îl voi tulbura şi el se va supăra împotriva mea. Deci e mai bine să 
îndur puţin şi îmi va trece”. Dacă se iveşte un gând nu împotriva cuiva, ci 
un gând în el însuşi, trebuie să cercetezi acest gând şi să-ți spui: „Unde va 
sfârşi acest gând rău?” „EI va sfârşi în gheenă”. Şi gândul te va lăsa liniştit. 
Şi pentru toate gândurile fă la fel: îndată ce apare un gând, cercetează-l și 
taie-l. Cât despre robie, trebuie multă veghe că, precum zic Părinții, dacă un 
gând trage mintea ta spre desfrânare, să-l îndrepți spre curăție; dacă spre 
lăcomia pântecelui, să-l conduci spre cumpătare; dacă spre ură, să-l 
călăuzeşti spre iubire şi la fel cu alte patimi (Varsanufie şi loan, Scrisori 
duhovniceşti, 86). 


CERCETĂTORI 


269. Ucenicii oamenilor îi socotesc nebuni pe cei învățați de 
Dumnezeu. Căci aceștia, fund afară de lumina dumnezeiască şi neputând 
vedea minunile din ea, pe cei ce sălășluiesc în lumină și văd și învaţă cele 
din ea îi socotesc rătăciți, câtă vreme ei înşişi sunt departe şi nepărtaşi de 


bunătăţile tainice ale lui Dumnezeu (Sf. Simeon Noul Teolog, Cele 225 de 
capete teologice și practice, 211). 


CETE CEREȘTI 


270. Să te gândeşti cine a fost El şi ce s-a făcut pentru noi, şi din ce 
înălțimi de lumină a dumnezeirii, descoperită după putinţă fiinţelor de sus și 
slăvită în ceruri de toată firea raţională a Îngerilor, Arhanghelilor, 
Scaunelor, Domniilor, Începătoriilor, Stăpâniilor, Heruvimilor și Serafimilor 
şi a nenumitelor Puteri sprituale, ale căror nume n-au ajuns până la noi, 
după cuvântul tainic al Apostolului, în ce adânc de smerenie omenească s-a 
coborât, prin negrăita Sa bunătate, asemănându-se întru toate nouă, celor ce 
şedeam în întunericul şi în umbra morții şi ajunsesem robi prin călcarea lui 
Adam fiind stăpânii de vrăjmaş prin lucrarea patimilor (Marcu Ascetul, 
Epistola către Nicolae monahul). 


271. Cetele cele mai de sus sunt multe şi nenumărate după existenţa lor 
şi se numesc după felurile şi treptele lor. Căci, de ce s-au numit Începătorii, 
Stăpâniri şi Puteri? lar Domniile s-au numit poate aşa pentru că sunt 
cinstite, şi sunt mai puține decât cele mai prejos de ele, cum a zis Sfântul 
Dionisie, episcopul Atenei. Toate sunt prin stăpânire, prin cunoştinţă, foarte 
mari ȘI cu totul deosebite după mărimea treptelor lor. Și fiindcă se înşiră din 
treaptă în treaptă până ajung la unitatea Celui mai mare şi mai puternic 
decât toți, Care e Capul şi Temeiul întregii zidiri. lar Cap numesc nu pe 
Ziditorul, ci pe cea dintâi dintre minunatele făpturi ale lui Dumnezeu. Căci 
mulți sunt mai prejos de pronia și înțelepciunea lui Dumnezeu, de Făcătorul 
lor sau al nostru. Şi sunt cu atât mai prejos, cu cât sunt mai prejos cei ce 
sunt supuși lor. lar mai prejos sunt în înălțime şi micime, nu în spatiu, ci în 
putere şi cunoştinţă, după măsura ce au primit-o, cunoștința mai mică 
urmând după cea mai mare (Sf. Isaac Sirul, Cuvinte despre nevoinţă, 
LXVII). 


272. Pe toate aceste fiinţe înțelegătoare, dumnezeiasca Scriptură ni le-a 
arătat prin nouă numiri duhovniceşti şi pe acestea le-a despărțit în trei 


trepte. Pe cea dintâi a împărțit-o în Scaunele cele mari şi înalte şi prea 
sfinte, în Heruvimii cei cu ochi mulți și în Serafimii cu câte şase aripi. Pe a 
două treaptă, în Domnii, Puteri şi Stăpâniri. Pe a treia, în Începătorii, 
Arhangheli şi Îngeri. Aceste trepte înseamnă în limba evreiască 
următoarele: Serafimii sunt cei fierbinţi, arzători; Heruvimii, cei cu multă 
cunoştinţă şi înţelepciune; Scaunele, cei ce primesc şi odihnesc în ei pe 
Dumnezeu. Aceste cete s-au mai numit așa de la lucrările lor. Scaunele 
înseamnă cei cinstiți, Domniile, cei ce au stăpânire peste orice împărăție; 
Începătoriile, cei ce cârmuiesc văzduhul; Stăpâniile, cei ce stăpânesc peste 
neamuri şi peste tot omul; Puterile, cei tari în putere și înfricoşaţi la vedere; 
Serafimii, cei ce sfințesc; Heruvimii, cei ce poartă; Arhanghelii, păzitorii 
plini de veghe; îngerii, cei trimişi (Sf. Isaac Sirul, Cuvinte despre nevoinţă, 
LXVII). 


CHEZĂȘIE 


273. Chezășia aduce ispită. De voieşti deci să scapi de ispită, nu te 
pune chezaș, ci spune-i cu îndrăzneală, zicând: „Tu cunoşti iubirea ce o am 
pentru tine, dar am poruncă de la părinți să nu mă pun chezășie pentru 
cineva, cunoscând ei slăbiciunea mea şi știind de mai înainte mai bine ca 
mine cele ce se vor întâmpla. Deci mă tem să calc porunca şi să păcătuiesc 
împotriva lui Dumnezeu”. Spune-i-le acestea şi de se va întrista, nu te 
îngriji. lar de poţi să scapi prin vreun motiv oarecare, bine este. Căci se 
poate întâmpla ca acela să nu mai primească a te lua ca chezaș, fie din 
cinstire pentru tine, fie pentru alt motiv. Şi în acest caz nu ești tu pricina și 
nu va avea motiv să se întristeze. Dar dacă te pomenești fără să-ţi dai seama 
că te-ai pus chezaş, nu te lăsa într-o şi mai mare nepăsare, ci spune 
gândului: „Ceea ce s-a făcut, s-a făcut, dar Domnul mă va izbăvi şi mă va 
acoperi de cele ce vor urma”. Şi să nu încetezi să te rogi lui Dumnezeu 
pentru aceasta şi puternic este El să lucreze după mare mila Lui (Varsanufie 
şi loan, Scrisori duhovnicești, 131). 


CHILIE 


274. Chilia este îngrăditură trupului celui ce se linişteşte. Ea are 
înăuntru casa cunoștinței (Sf. loan Scărarul, Scara, XXVII, 10). 


275. Şi să nu-ți faci obiceiul să primeşti prieteni în chilia ta, nici pe 
motivul bunătăţii, ci numai pe cei de un fel, de o cugetare și de o înţelegere 
tainică cu tine (Sf. Isaac Sirul, Cuvinte despre nevoință, XXIII). 


276. Se cuvine deci şi e de mult ajutor ca în lupta aceasta chilia 
călugărului să fie în sărăcie și în lipsuri; ca ea să fie goală şi lipsită de toate 
cele ce pot mișcă în el pofta spre tihnă. Căci când pricinile moleşelii sunt 
departe de om, el nu se primejduieşte în războiul îndoit: în cel dinăuntru și 
în cel dinafară. Şi astfel biruieşte mai fără osteneală omul ce se află departe 
de cele ce îndeamnă la plăcere, decât cel ce are aproape de el cele ce-l 
mișcă spre pofte. Aici lupta e îndoită (Sf. Isaac Sirul, Cuvinte despre 
nevoință, LXXXV). 


277. A şedea în chilie înseamnă a-ţi pomeni păcatele tale și a plânge și 
a te tângui pentru ele; a veghea să nu ţi se robească mintea; iar de e robită, a 
o aduce iarăşi la locul ei (Varsanufie şi loan, Scrisori duhovnicești, 172). 


278. Şezând în chilia ta, îngrijeşte-te de trei lucruri: de stăruința în 
rugăciune, de meditarea Psalmilor şi de lucrul de mână (Isaia Pustnicul, 
Către monahii începători, 11). 


279. De ai ieşit din chilia ta, apoi întorcându-te afli un frate locuind în 
ea, caută ție o alta. Deci păzeşte-te să nu-l scoţi pe el din ea, ca să nu se 
mânie înaintea lui Dumnezeu. lar voind el să o părăsească de bună-voie, ţi 
s-a împlinit ceea ce e drept. Iar de a luat vreun vas din ea, nu i-l cere (Isaia 
Pustnicul, Către monahii începători, 63). 


280. Sau iarăși: „Şezi în chilia ta şi ea te va învăţa pe tine toate” (Petru 
Damaschin, Învățături duhovnicești, |, 38). 


281. Să nu te duci la chilia cuiva, afară de a stareţului, şi aceasta rar. 
Dacă vrei să-l întrebi despre vreun gând, fă-o aceasta în biserică. Iar de la 


rugăciunea de obşte, întoarce-te îndată în chilie, şi apoi la slujba ta. După 
cină, punând metanie înaintea stareţului şi cerându-i rugăciunea, aleargă 
iarăşi degrabă, în tăcere, la chilie. Căci e mai bun un „Sfinte Dumnezeule”, 
cu luare-aminte, înainte de culcare, decât o priveghere de patru ceasuri în 
convorbiri nefolositoare. Acolo unde este străpungerea inimii și plânsul 
duhovnicesc, acolo este şi luminarea dumnezeiască. lar unde vine aceasta, 
se alungă trândavia şi lâncezeala (Simeon Evlaviosul, Capete morale, 5). 


282. De te bucuri de vizite în chilie, cunoaște că petreci în trândăvie și 
nu te îndeletnicești cu Dumnezeu. Pildă de rugăciune să-ţi fie văduva aceea 
nedreptățită de protivnicul ei (Lc. 18, 3) (Sf. Ioan Scărarul, Scara, XXVII, 
II, 27). 


283. Petrecerea deasă afară de chilia ta să o lepezi, dacă ţi-ai ales să te 
liniştești. Căci este foarte păgubitoare, ia harul, întunecă judecata, veştejeşte 
dorul. De aceea s-a zis: „Rătăcirea poftei schimbă mintea cea fără răutate”. 
Prin urmare taie legăturile cu cei mulți (afecțiunile faţă de cele multe) ca să 
nu se împrăștie mintea şi să nu-ţi tulburi putinţa (modul liniştirii) (Sf. 
Teodor al Edesei, Una sută capete foarte folositoare, 4). 


CHINURI VEȘNICE 


284. lar eu zic că cei chinuiți în gheenă vor fi biciuiți de biciul iubirii. 
Şi ce chin mai amarnic şi mai cumplit este decât chinul dragostei! Adică cei 
ce simt că au greșit față de dragoste suferă acolo un chin mai mare decât 
orice chin, fie el cât de înfricoșător. Căci tristeţea întipărită în inimă de 
păcatul față de dragoste e mai ascuțită decât orice chin. E nebunie să 
socotească cineva că păcătoşii se lipsesc în gheenă de dragostea lui 
Dumnezeu. Dragostea este odrasla cunoștinței adevărului, care, după 
mărturisirea de obşte, s-a dat tuturor. Dar dragostea lucrează prin puterea ei 
în două feluri: pe păcătoşi îi chinuieşte, cum se întâmplă şi aici unui prieten 
din partea prietenului; iar pe cei ce au păzit cele cuvenite îi veseleşte. Și 
aceasta este, după judecata mea, părerea de rău sau chinul din gheenă. 


Dragostea îmbată însă sufletele fiilor de sus, cu desfătarea ei (Sf. Isaac 
Sirul, Cuvinte despre nevoință, LXXXIV). 


285. Fericit eşti frate, dacă simţi peste tot că ai păcate. Căci cel ce le 
simte, fără îndoială că se şi scârbeşte de ele și se desparte de ele. Şi a le 
simţi şi a cere ajutorul de la Părinți prin rugăciunile lor către Dumnezeu 
pentru a se izbăvi de ele şi de chinurile veşnice ce aşteaptă pe om pentru 
ele, e o parte a pocăinţei (Varsanufie şi loan, Scrisori duhovnicești, 498). 


286. Vai nouă, celor ce păcătuim aici, fără teamă, că ne aşteaptă acolo 
focul nestins al gheenei şi întunerecul cel mai dinafară şi viermele 
neadormit și plânsul şi scrâşnirea dinților și rușinea veşnică în fața zidirii de 
sus şi de jos. Vai sufletului nostru lipsit de discernământ şi nepocăit, că la 
învierea morților va plânge şi va suspina cu jale şi cu scrâşnirea dinților în 
trupul său păcătos şi va suferi chinurile amare, dureroase şi foarte aspre ale 
focului veşnic (Isaia Pustnicul, 29 de cuvinte, XXIX, 5). 


287. Vai nouă că, stăpânindu-ne ani mulți despărțirea de Dumnezeu, 
care ne slăbește credinţa ortodoxă, nu plângem, nu arătăm durerea inimii, 
nu ne înfrânăm de la patimile ce ne stăpânesc, ci adăugăm păcate la păcate, 
ca să primim în gheenă chinurile amare și veşnice pentru necredința şi 
faptele noastre rele (Isaia Pustnicul, 29 de cuvinte, XXIX, 7). 


288. Vai nouă, că nu ne gândim la focul acela întunecat şi nematerial și 
la plânsul amar şi la scrâşnirea dinților. Căci Dumnezeu va îndepărta 
însuşirea luminoasă a flăcărilor şi va lăsa păcătoşilor lipsiți de evlavie, 
însuşirea arzătoare şi întunecată a focului (Isaia Pustnicul, 29 de cuvinte, 
XXIX, 7). 


289. Căci cel ce se gândeşte pururea la moarte și la focul veşnic şi la 
viermele cel neadormit şi la întunericul cel mai dinafară, la plânsul cel 
nemângâiat, la scrâşnirea dinților, la ruşinea ce va rămânea din faţa 
scaunului înfricoşător al Judecăţii lui Hristos, dinaintea îngerilor şi 
oamenilor, topeşte bucuria plăcerii şi întoarce toată pofta spre Dumnezeu 
(Isaia Pustnicul, Fragmente din cuvinte). 


290. Credinţa în Hristos, Adevăratul Dumnezeu, naşte dorinţa după 
cele bune și frica de chinuri. lar dorinţa celor mai înalte şi frica de chinuri, 
aduce păzirea întocmai a poruncilor. Păzirea întocmai a poruncilor învaţă pe 
creştini să-şi cunoască neputința lor. lar cunoaşterea neputinței noastre 
adevărate naşte aducerea aminte de moarte. Cel ce şi-a făcut-o pe aceasta 
însoțitoare de viaţă va căuta cu osteneală să afle ce soartă va avea după 
ieşirea şi plecarea din viața aceasta. Iar cel ce se străduieşte să cunoască 
cele viitoare e dator, întâi de toate, să se lipsească de cele de acum (Sf. 
Simeon Noul Teolog, Cele 225 de capete teologice și practice, 13). 


291. Chinurile sunt felurite, precum şi răsplătirile cu bunătăți. Iar 
acelea sunt în iad, potrivit Scripturii care zice: „În pământ întunecat şi 
neluminat, în pământul întunericului veşnic” (lov 10, 21-22), unde locuiesc 
păcătoşii şi înainte de judecată şi se întorc după osândă. Căci: „Întoarcă-se 
păcătoşii în iad” (Ps. 9, 18) şi „Moartea îi va paşte pe ei” (Ps. 18, 15), ce 
este altceva, dacă nu hotărârea din urmă şi osânda veşnică? (Sf. Grigorie 
Sinaitul, Capete foarte folositoare în acrostih, 33) 


292. Focul, întunericul, viermele și tartarul sunt împătimirea obştească 
de plăcerea trupească, neştiința generală a întunericului, gâdilirea aprinsă a 
patimii din toți, tremurarea și vijelia puturoasă a păcatului. Acestea se 
lucrează încă de aici în sufletele păcătoşilor ca o arvună şi pârgă a 
chinurilor și se arată acolo ca o deprindere (Sf. Grigorie Sinaitul, Capete 
foarte folositoare în acrostih, 8). 


CHIP ȘI ASEMĂNARE 


293. Toţi oamenii suntem „după chipul” lui Dumnezeu; dar „după 
asemănare” nu suntem decât aceia care prin multă dragoste şi-au robit 
libertatea lor lui Dumnezeu. Când deci nu suntem ai noștri, atunci suntem 
asemenea Celui ce prin dragoste ne-a împăcat cu Sine. La aceasta însă nu 
va ajunge cineva, de nu-şi va convinge sufletul său să nu se mai lase vrăjit 
de slava vieţii uşoare (Diadoh al Foticeei, Cuvânt ascetic despre viața 
morală, 4). 


294. Dar filosofii din afară nu primesc aceasta; la fel, nici învăţăceii 
lor. Dar noi credem că Dumnezeu a făcut pe cel după chipul Său 
nepătimitor (nepătimaș). lar „după chip” înţeleg că nu e după trup, ci după 
suflet, care este nevăzut. Căci tot chipul e scos după un chip existent de mai 
înainte (un model). Fiindcă e cu neputinţă să înfățişeze cineva vreun chip 
dacă nu vede mai înainte ceva asemănător. Deci trebuie să crezi că patimile, 
precum am zis mai înainte, nu ţin de suflet. lar de se împotriveşte cineva 
celor spuse, îl vom întreba, iar el să răspundă (Sf. Isaac Sirul, Cuvinte 
despre nevoinţă, LXXXII). 


295. Patru dintre însuşirile dumnezeieşti care susțin, păzesc şi izbăvesc 
cele ce sunt, le-a împărtăşit Dumnezeu, pentru bunătatea Sa desăvârșită, 
aducând la existenţă fiinţa rațională şi mintală: Existenţa, existenţa veşnică, 
bunătatea și înțelepciunea. Dintre acestea, primele două le-a dăruit fiintei, 
iar ultimele două, adică bunătatea şi înțelepciunea, capacităţii de a vol. 
Aceasta pentru ca ceea ce este El prin ființă să ajungă şi zidirea prin 
împărtăşire. Pentru acestea se spune de ea că s-a făcut după chipul și 
asemănarea lui Dumnezeu; după chipul existenţei, ca existență şi după 
chipul existenței veşnice, ca existență veşnică; căci deşi nu e fără de 
început, este fără de sfârşit; și după asemănarea Celui bun și drept după 
ființă, cel bun şi înțelept după har. Adică toată firea rațională este după 
chipul lui Dumnezeu; dar numai cei buni şi cei înţelepţi sunt după 
asemănarea Lui (Sf. Maxim Mărturisitorul, Cele patru sute capete despre 
dragoste, 3, 25). 


296. Numai omul, această vieţuitoare mintală și rațională, este dintre 
toate „după chipul şi după asemănarea lui Dumnezeu”. Tot omul se zice că 
este „după chipul lui Dumnezeu”, pentru demnitatea minţii şi a sufletului, 
adică pentru necuprinsul, nevăzutul, nemurirea şi libertatea voii, ca şi 
pentru însuşirea de stăpânitor, născător de prunci şi ziditor. lar „după 
asemănare” este pentru rațiunea virtuţii şi a faptelor noastre care imită pe 
Dumnezeu şi poartă nume dumnezeiesc, adică pentru dispoziţia filantropică 
faţă de cei din neamul omenesc, pentru îndurarea, mila şi dragostea 


aproapelui şi pentru compătimirea arătată altora (Sf. loan Damaschin, 
Cuvânt minunat şi de suflet folositor). 


297. „După chipul” îl are orice om, căci Dumnezeu nu se căiește de 
darurile sale. Dar „după asemănarea” o au foarte puţini şi numai cei 
virtuoşi, sfinții şi cei ce imită pe Dumnezeu în bunătate, pe cât e cu putinţă 
oamenilor (Sf. loan Damaschin, Cuvânt minunat şi de suflet folositor). 


CHIPUL LUI DUMNEZEU 


298. Cel într-adevăr om se sileşte să fie evlavios. Iar evlavios este cel 
ce nu poftește cele străine. Şi străine sunt omului toate cele create. Pe toate 
le disprețuiește aşadar, ca unul ce este chip al lui Dumnezeu. Iar chip al lui 
Dumnezeu se face omul când vieţuieşte în chip drept şi plăcut lui 
Dumnezeu, însă nu e cu putință să se facă aceasta de nu se va lepăda de 
toate cele din lume. lar cel ce are minte iubitoare de Dumnezeu ştie tot 
folosul sufletesc şi toată evlavia ce se naşte din ea. Bărbatul iubitor de 
Dumnezeu nu învinuieşte pe nimeni pentru păcatele sale. lată semnul 
sufletului care se mântuieşte (Sf. Antonie cel Mare, învățături despre viaţa 
morală a oamenilor şi despre buna purtare, în 170 de capete, 87). 


299. Suntem după chipul lui Dumnezeu prin mișcarea cugetătoare 
(mintală) a sufletului. Căci trupul este ca o casă a sufletului (Diadoh al 
Foticeei, Cuvânt ascetic despre viaţa morală, 18). 


300. Târâtoarelor şi fiarelor, purtate încolo şi încoace de fire, le este 
într-adevăr cu neputinţă să nu se ferească de cel ce le aduce durere. Dar 
celor făcuți după chipul lui Dumnezeu şi cârmuiți de rațiune și învredniciți 
de cunoașterea lui Dumnezeu, care au primit legea de la EI, le este cu 
putinţă să nu ocolească pe cei ce-i supără şi să iubească pe cei ce-i urăsc 
(Sf. Maxim Mărturisitorul, Cuvânt Ascetic, 8). 

301. Nu e îngăduit cuiva să spună, stăpânit de neştiinţă, că omul este 
după chipul lui Dumnezeu în temeiul alcătuirii sale trupești, ci în temeiul 
firii înţelegătoare a minţii, care nu e hotărnicită de trupul care trage în jos. 


Căci precum firea dumnezeiască, fiind în afară de toată zidirea şi grosimea, 
nu e hotărnicită, ci e fără hotar, netrupească, mai presus de toată fiinţa și 
cuvântul, fără calitate, de neatins, fără cantitate, nevăzută, nemuritoare, 
necuprinsă, neputând fi cuprinsă nicidecum de noi, așa și firea înţelegătoare 
dată nouă de EI, fiind nehotărnicită şi în afară de toată grosimea, este 
netrupească, nevăzută, neatinsă, necuprinsă şi e chip al slavei nemuritoare și 
veşnice a Lui (Nichita Stithatul, Cele 300 de capete despre făptuire, despre 
fire şi despre cunoștință, III, 4). 


CITIREA SCRIPTURILOR 


302. Îndeletniceşte-te cu citirea Scripturilor, care-ţi arată calea 
contemplării (înţelegerii) subțiri, și cu viețile sfinților, chiar dacă nu simți 
de la început dulceaţa lor, din pricina apropierii lucrurilor care aduc 
întuneric. Aceasta pentru ca să schimbi o întâlnire cu alta (Sf. Isaac Sirul, 
Cuvinte despre nevoinţă, XXIII). 


303. Meditarea neîncetată a Scripturii este lumina sufletului. Căci 
aceasta întipărește în suflet amintiri folositoare, pentru păzirea de patimi și 
pentru stăruirea în dorul de Dumnezeu, în curăţenia rugăciunii. Dar și 
deschide în faţa noastră calea păcii pe urmele sfinților. Totuşi să nu te 
îndoieşti în stihurile rugăciunilor noastre, când se fac cu multă trezvie şi cu 
străpungere neîncetată, fie rugăciunile, fie citirea din orice vreme (Sf. Isaac 
Sirul, Cuvinte despre nevoință, XXXIII). 


304. Iar citirea se face spre a aminti celor ce ştiu cele spuse din cercare 
şi spre a învăța pe cei necercaţi. Marele Vasile zice că atunci când 
Dumnezeu află o inima curată, de toate lucrurile şi învăţăturile lumeşti îşi 
scrie în ea dogmele Sale ca pe o tăbliță nescrisă. lar aceasta o spun ca să nu 
citească cineva cele ce nu slujesc la a bineplăcea lui Dumnezeu (Petru 
Damaschin, Învăţături duhovnicești, |, 24). 


305. Mulţi citesc Sfintele Scripturi, iar unii, citindu-le, le şi aud. Dar 
puţini dintre cei ce le citesc pot cunoaște drept puterea şi înțelesul celor 
citite. Aceștia declară uneori că cele spuse de Sfintele Scripturi sunt cu 


neputinţă, alteori le socotesc cu totul de necrezut sau le iau ca alegorii în 
sens rău. Pe cele spuse pentru timpul de față le socotesc ca având să se 
împlinească în viitor, iar pe cele spuse despre cele viitoare, le iau ca deja 
întâmplate şi ca întâmplându-se în fiecare zi. Şi astfel nu e o judecată 
dreaptă în ei, nici o pătrundere adevărată a lucrurilor dumnezeieşti şi 
omenești (Sf. Simeon Noul Teolog, Cele 225 de capete teologice și 
practice, 122). 


306. Altfel citesc Scripturile cei începători în viaţa de evlavie, altfel cei 
ce au înaintat până la mijloc şi altfel cei ce au alergat până la desăvârşire 
(Nichita Stithatul, Cele 300 de capete despre făptuire, despre fire şi despre 
cunoştinţă, II, 90). 


307. Căci prin rugăciunea neîncetată şi prin medierea dumnezeieştilor 
Scripturi se deschid ochii înțelegăton ai sufletului şi văd pe împăratul 
Puterilor, născându-se o bucurie mare şi un dor ce arde cu putere în suflet 
(Despre Avva Filimon, Cuvânt foarte folositor). 


CLEVETIRE 


308. Cel ce-şi înfrânează gura de la clevetire își păzeşte inima de 
patimi (Sf. Isaac Sirul, Cuvinte despre nevoință, XLIII). 


309. De iubeşti curăţia, în care se vede Stăpânul tuturor, să nu 
cleveteşti împotriva cuiva, nici să nu asculți pe cineva care bârfeşte pe 
fratele său (Sf. Isaac Sirul, Cuvinte despre nevoință, XLII). 


310. Când cineva începe să clevetească pe fratele său înaintea ta, arată- 
te întristat la față. Și făcând aşa, te vei păzi şi în faţa lui Dumnezeu şi în faţa 
aceluia (Sf. Isaac Sirul, Cuvinte despre nevoinţă, LVII). 


311. Nu vă sfădiți între voi şi nu vorbiţi împotriva cuiva, nici nu 
judecați pe cineva; nu dispreţuiţi pe cineva, nu cârtiți împotriva cuiva. Să nu 
iasă din gura voastră nici o minciună. Să nu voiţi să vorbiţi sau să auziți 
ceva din cele ce nu vă folosesc (Isaia Pustnicul, 29 de cuvinte, I, 1). 


312. Nu da urechea ta limbii celui ce defaimă, nici limba ta urechii 
iubitorului de ponegrire, ascultând sau grăind cu plăcere cele rele împotriva 
aproapelui, ca să nu cazi din dragostea dumnezeiască şi să te afli străin de 
viaţa veşnică (Sf. Maxim Mărturisitorul, Cele patru sute capete despre 
dragoste, 1, 58). 


313. Nu-i socoti binevoitori pe cei ce-ţi aduc vorbe care produc în tine 
supărare şi ura împotriva fratelui, chiar dacă s-ar părea că spun adevărul. Ci 
întoarce-te de la unii ca aceştia, ca de la nişte şerpi care omoară, ca lor să le 
retezi vorbirea de rău, iar sufletul tău să-l izbăvești de răutate (Sf. Maxim 
Mărturisitorul, Cele patru sute capete despre dragoste, 4, 31). 


314. Cel ce bârfeşte activitatea celui de aceeași credinţă și stăruie în 
defăimarea lui pe drept cuvânt e socotit clevetitor al fratelui său; iar cel ce 
ponegreşte, purtat de pizmă, pe cel împodobit cu înţelepciune, și sminteşte 
pe toți, cu adevărat uneltește sminteală contra fiului maicii sale (Sf. Maxim 
Mărturisitorul, Întrebări, nedumeriri şi răspunsuri, 9). 


315. Nimenea, socotesc, dintre cei ce judecă sănătos, nu va tăgădui că 
din ura şi din ţinerea de minte a răului se naște clevetirea. De aceea s-a și 
rânduit aceasta după părinţii ei, ca într-un lanţ. Clevetirea este fiica urii. E o 
boală subțire, dar o lipitoare grasă, ascunsă şi tăinuită, care suge şi seacă 
sângele iubirii. E făţărnicirea iubirii, pricinuitoarea întinăciunii și poverii 
inimii (Sf. loan Scărarul, Scara, X, 1). 


316. Când auzi că aproapele tău şi prietenul tău te vorbeşte de rău în 
lipsa ta sau fiind tu de faţă, arată-i iubirea, lăudându-l (Sf. loan Scărarul, 
Scara, XXI, 13). 


COMERT (NEGOŢ) 


317. Plecând să vinzi lucrul tău de mână, nu te sfădi pentru preţ cu cei 
din lume. La fel să faci când cumperi ceva. Cunoaşte că lipsa lucrurilor ţi-l 
va face propriu pe Dumnezeu (Isaia Pustnicul, Către monahii începători, 
59). 


318. Când dai şi iei, nu scapi de păcat. De aceea, ori de vinzi, ori de 
cumperi, lasă de la tine din cumpăna dreaptă, ca nu cumva, ţinându-te cu 
de-amănuntul de obiceiurile iubirii de câștig, să cazi în lucruri care 
păgubesc sufletul, în certuri, în jurăminte mincinoase, în schimbarea 
cuvintelor tale şi în cele asemenea, ca printr-însele să necinsteşti şi să 
ruşinezi vrednicia cinstită a vieţii tale (Evagrie Monahul, Schiză 
monahicească, 8). 


COMPORTARE 


319. Aşa se cuvine să umblăm în fiecare zi ca şi cum ar trebui să ne 
înfățişăm înaintea lui Dumnezeu (Filotei Sinaitul, Capete despre trezvie, 9). 


320. lată semnele după care se cunoaște un suflet rațional și virtuos: 
privirea, mersul, glasul, râsul, ocupațiile şi întâlnirile cu oamenii. Căci toate 
acestea se îndreptează spre tot mai multă cuviinţă. Mintea lor cea iubitoare 
de Dumnezeu li se face străjer treaz şi închide intrarea patimilor şi a 
ruşinoaselor aduceri aminte (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 20). 


321. Să nu loveşti vreodată pe vreunul dintre frați, mai ales fără pricină 
şi fără judecată, ca nu cumva, nerăbdând jignirea, să plece şi să nu mai 
scapi niciodată de mustrarea conştiinţei, aducându-ţi pururea întristare în 
vremea rugăciunii şi răpindu-ți mintea de la dumnezeiasca îndrăznire (Sf. 
Maxim Mărturisitorul, Cele patru sute capete despre dragoste, 1, 68). 


322. Cel ce întrerupe cu obraznicie pe cel ce grăieşte în adunare nu se 
poate ascunde că bolește de slava deșartă. Stăpânit de acesta, pune 
nenumărate piedici propunerilor, voind să taie şirul celor ce spun (Sf. 
Maxim Mărturisitorul, Cele două sute de capete despre cunoștința de 
Dumnezeu, 1, 27). 


323. Altceva este a nu ne revolta faţă de necinstiri, de batjocuri, de 
încercări şi necazuri, şi altceva a ne arăta mulțumiți de ele şi a ne ruga 
pentru cei ce ne fac acestea. Altceva este a iubi din suflet pe aceștia și 


altceva a întipări, pe lângă aceasta, în mintea noastră faţa fiecăruia din ei și 
a-i îmbrăţişa fără patimă ca pe niște prieteni adevăraţi, cu lacrimi de iubire 
sinceră, fără să se afle în acea clipă nici o urmă a vreunei supărări în noi. lar 
lucrul mai mare decât cele spuse este ca în timpul însuși al ispitelor să aibă 
cineva, în chip neschimbat, aceeaşi bună simţire egală pentru cei ce-l 
batjocoresc în față, îl calomniază, îl judecă, îl osândesc, îl înjură și-l scuipă 
în față, şi pentru cei ce iau în afară înfăţişarea prieteniei, dar pe ascuns fac 
aceleaşi lucruri fără să se poată însă ascunde de fapt. Dar neasemănat mai 
mare lucru decât toate acestea, socotesc că este ca cineva să uite cu 
desăvârșire cele ce le-a suferit şi să nu-şi aducă aminte de ceva din ceea ce i 
s-a întâmplat, fie că lipsesc, fie că sunt de față cei ce l-au supărat, ci să-i 
primească şi pe aceştia la fel ca pe prieteni, în convorbiri şi la masă, fără 
nici o gândire la cele întâmplate (Sf. Simeon Noul Teolog, Cele 225 de 
capete teologice și practice, 92). 


324. lar dacă vreunul dintre frați a fost întristat fie de întâi-stătător, fie 
de iconom, fie de altcineva, şi vine la tine, mângâie-l așa: „Crede, frate, 
spre cercarea ta ţi s-a întâmplat aceasta. Căci şi mie mi s-a întâmplat de 
multe ori aceasta și m-am întristat şi descurajat. Dar de când am fost 
înștiințat că acestea se întâmplă spre cercare, le port cu mulţumire. Fă 
aşadar şi tu aşa. Şi mai degrabă să te veseleşti de astfel de necazuri”. Iar 
dacă acela ar începe să bârfească, nici atunci să nu te schimbi. Ci mângâie-l 
cum te va ajuta harul, căci sunt multe chipuri de dreaptă socoteală. Şi ajută 
pe frate după cum îi înţelegi starea de suflet și gândurile lui şi nu-l lăsa să 
plece netămăduit (Simeon Evlaviosul, Capete morale, 27). 


325. De cânți rugăciune lui Dumnezeu și un frate stă la ușa chiliei tale 
şi bate, să nu pui mai presus fapta rugăciunii decât fapta dragostei şi să treci 
cu vederea pe fratele tău. Căci acest lucru nu e plăcut lui Dumnezeu. El 
vrea untdelemnul iubirii şi nu jertfa rugăciunii. Lăsând deci darul 
rugăciunii, dă cuvânt de iubire fratelui, slujindu-l pe el. Apoi, întorcându-te, 
adu darul tău Tatălui duhurilor, cu lacrimi şi cu inima zdrobită şi duh drept 


se va înnoi în cele din lăuntru ale tale (Nichita Stithatul, Cele 300 de capete 
despre făptuire, despre fire şi despre cunoștință, Il, 76). 


326. Nu îngădui celor ce slujesc beţiei şi robesc meselor fără rânduială 
să fie cu îndrăzneală faţă de tine; nici celor ce vreau să-ți grăiască cu 
nerușinare, chiar dacă ar fi cu părul alb sau chiar dacă ar avea ani mulți în 
viaţa monahală, ca nu cumva să te acopere cu putreziciunea, cum zice 
Scriptura, şi să fii dus împreună cu cei necuraţi şi netăiaţi împrejur la inimă 
(loan Carpatiul, Una sută capete de mângâiere, 61). 


327. Primind pe fraţii care vin la noi, să nu socotim aceasta stânjenire 
şi întrerupere a liniştirii, ca să nu cădem din legea dragostei. Nici să nu-i 
primim ca şi când le-am face har, ci mai degrabă ca primind noi har; și 
socotindu-ne îndatoraţi la acest lucru, să-i ospătăm cu prietenie şi bucurie, 
cum ne-a arătat Patriarhul Avraam (Sf. Teodor al Edesei, Una sută capete 
foarte folositoare, 84). 


COMUNIUNEA SFINŢILOR 


328. Deci cei ce zic că sfinţii ajunși la vederea lui Dumnezeu nu se văd 
şi nu se cunosc unii pe alţii umblă ei înşişi în întuneric şi n-au ajuns la 
împărtăşirea și la vederea şi la cunoașterea lui Dumnezeu şi vorbesc şi dau 
mărturie de lucruri pe care nu le cunosc, nici nu le-au văzut vreodată (Sf. 
Simeon Noul Teolog, Cuvântări morale, 1, 12). 


329. Cel ce nu năzuieşte cu iubire și cu dorință puternică să se unească 
prin smerita cugetare cu cel din urmă dintre sfinți, ci păstrează o mică 
neîncredere în el, nu se va uni vreodată nici cu el, nici cu sfinții dintâi care 
au precedat, chiar dacă ar socoti că are toată credinţa şi toată iubirea faţă de 
Dumnezeu şi față de toți sfinții (Sf. Simeon Noul Teolog, Cele 225 de 
capete teologice și practice, 132). 


CONSIMȚIRE 


330. Acolo unde se ivesc chipuri în gând, s-a produs consimţirea. Căci 
mișcarea fără chipuri este un atac nevinovat. Câte unul fuge şi de acestea ca 
buşteanul din foc; dar câte unul nu se întoarce până nu arde cu flacără 
(Marcu Ascetul, Despre legea duhovnicească, în 200 de capete, 141). 


331. Întâi este momeala (atacul); al doilea, însoţirea sau amestecarea 
gândurilor noastre cu ale dracilor vicleni; al treilea, consimţirea (învoirea) 
minţii de a se afla între cele două feluri de gânduri ce se sfătuiesc în chip 
păcătos; al patrulea este fapta din afară sau păcatul. Dacă, prin urmare, 
mintea va fi atentă prin trezvie, prin împotrivire şi chemarea Domnului 
lisus, va pune pe fugă nălucirea momelii de la răsărirea ei, cele ce urmează 
din ele rămânând fără împlinire. Căci cel viclean, fiind minte netrupească, 
nu poate amăgi altfel sufletele decât prin nălucire şi gânduri (Isihie Sinaitul, 
Cuvânt despre trezvie şi virtute, l, 46). 


332. Întâi este atacul (momeala), apoi însoţirea, pe urmă consimţirea 
(învoirea), apoi robirea, pe urmă patima îmbibată de obişnuință şi 
continuitate. lată biruinţa luptei dusă împotriva noastră. Aşa stabilesc şi 
Sfinții Părinţi (Filotei Sinaitul, Capete despre trezvie, 34). 


333. Altceva este adică momeala (atacul), altceva însoțirea, altceva 
lupta, altceva patima, altceva învoirea (consimţirea), care e aproape de faptă 
şi se aseamănă ei, altceva lucrarea şi altceva robirea. Momeala este gândul 
adus simplu în minte de vrăjmașul, ca de pildă: fă aceasta sau aceea, cum i- 
a zis Domnului şi Dumnezeului nostru: „Zi ca să se facă pietrele acestea 
pâini”. Aceasta, cum s-a spus, nu atârnă de noi. Însoţirea este primirea 
gândului strecurat de vrăjmaş, preocuparea cu el şi convorbirea plăcută a 
voii noastre cu el. Patima este deprinderea cu gândul strecurat de vrăjmaş, 
care se naşte din însoţire, şi învârtirea necontenită a cugetări şi a închipuirii 
în jurul lui. Lupta este împotrivirea cugetării fie la stingerea patimii din 
gând sau a gândului pătimaș, fie prin învoire, cum zice Apostolul: „Căci 
trupul pofteşte împotriva duhului, iar duhul împotriva trupului; şi aceştia se 


împotrivesc unul altuia”. Luarea în robie este ducerea silnică şi fără voie a 
inimii, stăpânită de prejudecată şi de o îndelungată obişnuinţă, învoirea este 
consimţirea cu patima din gând. Iar lucrarea însăşi împlinirea cu fapta a 
gândului pătimaş încuviunţat. Deci cel ce cugetă nepătimaș de la început sau 
respinge prin împotrivire şi certare momeala, a tăiat dintr-o dată toate cele 
ce urmează (Sf. loan Damaschin, Cuvânt minunat și de suflet folositor). 


334. Orice consimţire a gândului cu vreo poftă oprită sau orice învoire 
la plăcere este păcat pentru monah. Căci întâi începe gândul să întunece 
mintea prin partea pătimitoare (afectivă), apoi se învoieşte sufletul cu 
plăcerea, nestăruind în luptă. Aceasta se numește consimţirea, care, precum 
s-a zis, este păcat. lar aceasta dăinuind, stârneşte ceea ce se numeşte patimă. 
Apoi, câte puţin, vine la săvârşirea păcatului cu lucrul. De aceea fericeşte 
Proorocul pe cei ce izbesc pruncii babilonieni de piatră. Chestiunea e 
limpede pentru cei prevăzători şi cuminţi (Sf. Teodor al Edesei, Una sută 
capete foarte folositoare, 19). 


CONȘTIINȚĂ 


335. Conştiinţa e o carte naturală. Cel ce o citeşte cu fapta face 
experienţa ajutorului dumnezeiesc (Marcu Ascetul, Despre legea 
duhovnicească, în 200 de capete, 186). 


336. Conştiinţa bună se află prin rugăciune, iar rugăciunea curată prin 
conştiinţă. Căci una are trebuință de alta, prin fire (Marcu Ascetul, Despre 
legea duhovnicească, în 200 de capete, 198). 


337. Ostenelilor pentru evlavie le urmează mângâierea. lar aceasta o 
cunoaştem prin legea lui Dumnezeu şi prin conștiință (Marcu Ascetul, 
Despre cei ce-și închipuie că se îndreptează din fapte, 54). 


338. Mai întâi harul trezeşte în chip dumnezeiesc conștiința. Aceasta îi 
face şi pe cei făcători de rele să se căiască şi să placă lui Dumnezeu (Marcu 
Ascetul, Despre cei ce-și închipuie că se îndreptează din fapte, 62). 


339. Căci iată cum ne-a învăţat Stăpânul nostru, zicând: „Împacă-te cu 
pârâşul tău, până ești încă pe cale cu el”... şi cele următoare. Pârâșul este 
conştiinţa, fiindcă se împotriveşte omului ce vrea să facă voia trupului, iar 
dacă acesta nu vrea să o asculte îl dă pe mâna vrăjmașilor săi (Isaia 
Pustnicul, Despre păzirea minţii, 3). 


340. Cercetează-ţi conștiința cu de-amănuntul, ca să vezi nu cumva din 
pricina ta nu e împăcat fratele tău? Şi nu o nesocoti, căci ea cunoaşte cele 
ascunse ale tale şi te va pâri în vremea ieșirii, iar în vremea rugăciunii ţi se 
va face piedică (Sf. Maxim Mărturisitorul, Cele patru sute capete despre 
dragoste, 4, 33). 


341. Când a făcut Dumnezeu pe om, a sădit în el ceva dumnezeiesc, ca 
un gând mai fierbinte şi luminos, având calitatea unei scântei care 
luminează mintea şi arată acesteia deosebirea binelui de rău. Aceasta se 
numeşte conştiinţă şi ea este legea firii lui (Ava Dorotei, Învățături, III, 1). 


342. Conștiinţa este un învățător sincer. Cine ascultă de ea petrece fără 
greşeală (Talasie Libianul, Despre dragoste, înfrânare şi petrecerea cea 
după minte, |, 71). 


343. Conştiinţa numai pe aceia nu-i judecă ce au ajuns la culmea 
virtuţii sau a păcatului (Talasie Libianul, Despre dragoste, înfrânare şi 
petrecerea cea după minte, |, 72). 


344. Conştiinţa curată ridică sufletul. Iar gândul murdar îl doboară la 
pământ (Talasie Libianul, Despre dragoste, înfrânare și petrecerea cea 
după minte, I, 91). 


345. Conştiinţa curată o fac ostenelile nevoinţei, ca postul, privegherea, 
răbdarea şi îndelunga răbdare (Talasie Libianul, Despre dragoste, înfrânare 
şi petrecerea cea după minte, III, 14). 


CONTEMPLARE 


346. Când mintea s-a eliberat desăvârşit de patimi înaintează fără să se 
întoarcă îndărăt în contemplarea lucrurilor, făcându-și călătoria spre 


cunoştinţa Sf. Treimi (Sf. Maxim Mărturisitorul, Cele patru sute capete 
despre dragoste, 1, 86). 


347. Dacă mintea e curată când primeşte înțelesurile lucrurilor, acestea 
o stârnesc spre contemplarea duhovnicească a lor. Dar dacă din trândăvie s- 
a făcut necurată, rămâne simplu la înţelesuri, când e vorba de alte lucruri; 
iar când e vorba de oameni, le preface în gânduri spurcate și viclene (Sf. 
Maxim Mărturisitorul, Cele patru sute capete despre dragoste, 1, 87). 


348. Prin împlinirea poruncilor, mintea se dezbracă de patimi; prin 
contemplarea duhovnicească a celor văzute, se dezbracă şi de înțelesurile 
pătimașe ale lucrurilor. În sfârşit, prin cunoașterea celor nevăzute, leapădă 
şi contemplarea celor văzute. lar de aceasta se dezbracă prin cunoştinţa 
Sfintei Treimi (Sf. Maxim Mărturisitorul, Cele patru sute capete despre 
dragoste, 1, 94). 


349. Când mintea se golește de patimi şi se luminează prin 
contemplarea făpturilor, atunci poate să ajungă și în Dumnezeu şi să se 
roage cum trebuie (Sf. Maxim Mărturisitorul, Cele patru sute capete despre 
dragoste, 2, 100). 


350. Deci mintea, până are în ea vie pomenirea lui Dumnezeu, caută 
prin contemplație pe Domnul. Dar nu oricum, ci în frica Domnului, adică 
prin împlinirea poruncilor. Căci cel ce îl caută printr-o contemplaţie fără 
fapte, nu află pe Domnul, pentru că nu l-a căutat în frica Domnului (Sf. 
Maxim Mărturisitorul, Răspunsuri către Talasie, 48). 


351. Deci cunoaşterea (contemplarea) făpturilor sensibile şi inteligibile, 
numită înţelepciune, este o pătrundere şi o cunoștință firească, fiindcă a 
existat de mai înainte în fire, dar patimile au întunecat mintea. Și dacă nu 
înlătură Dumnezeu, prin virtutea făptuitoare, patimile, mintea nu poate 
vedea. Dar vederea înainte nu e tot așa, ci este har şi mai presus de fire. Însă 
nici cea dintâi nu se ivește fără Dumnezeu, măcar că e firească (Petru 
Damaschin, Învăţături duhovnicești, |, 24). 


CONTRAZICERE 


352. Cel ce se împotriveşte în cuvânt, este asemenea celui ce se predă 
pe sine cu voia duşmanilor împăratului. Căci contrazicerea este o cursă şi 
are ca momeală apărarea, prin care fund amăgiţi, înghiţim undița păcatului. 
Prin aceasta e prins de obicei nenorocitul suflet, fiind apucat de limbă şi de 
gâtlej de către duhurile răutății, care aici îl ridică la culmea mândriei, aici îl 
prăvălesc în prăpastia păcatului, ca să fie apoi dus la judecată cu cei căzuţi 
din cer (Sf. Simeon Noul Teolog, Cele 225 de capete teologice şi practice, 
46). 


353. Cel ce priveşte la învățătorul şi povăţuitorul său ca la Dumnezeu, 
nu poate să-l contrazică. lar dacă își închipuie şi zice că le poate împăca pe 
amândouă acestea, să ştie că s-a rătăcit. Căci nu ştie ce simţământ au cei ai 
lui Dumnezeu față de Dumnezeu (Sf. Simeon Noul Teolog, Cele 225 de 
capete teologice și practice, 55). 


354. Cel ce crede că viața şi moartea sa este în mâna păstorului său, nu- 
l va contrazice niciodată. lar necunoașşterea acestui lucru naşte 
contrazicerea, care pricinuieşte moartea spirituală şi veșnică (Sf. Simeon 
Noul Teolog, Cele 225 de capete teologice și practice, 56). 


COSMOS (UNIVERS) 


355. Dumnezeu a făcut omului cerul pe care îl împodobesc stelele 
pentru om, pământul pe care îl lucrează oamenii pentru ei înşişi. Cei ce nu 
simt o atât de mare purtare de grijă au sufletul lipsit de minte (Sf. Antonie 
cel Mare, Învăţături despre viața morală a oamenilor şi despre buna 
purtare, în 170 de capete, 133). 


356. Dumnezeu a zidit şi lumea nevăzută şi pe cea văzută; deci El a 
făcut şi sufletul şi trupul. Dacă lumea văzută este aşa de frumoasă, cu cât 
mai mult va fi cea nevăzută? lar dacă aceea este mai frumoasă și mai bună 
decât aceasta, cu cât nu le va întrece pe amândouă Dumnezeu, care le-a 
făcut pe ele? Dacă prin urmare Făcătorul tuturor bunurilor e mai bun decât 


toate cele făcute, pentru care pricină părăseşte mintea pe Cel ce e mai bun 
decât toate şi se ocupă cu cele mai rele decât toate, adică cu patimile 
trupului? E vădit că pentru faptul că a petrecut şi s-a obișnuit cu trupul de la 
naştere, iar experiența Celui mai bun şi mai presus de toate încă n-a făcut-o 
desăvârșit. Dacă prin urmare printr-o deprindere îndelungată cu înfrânarea 
de plăceri și printr-o îndeletnicire cu cele dumnezeieşti rupem puțin câte 
puțin această legătură şi afecţiune, mintea se lărgeşte în cele dumnezeieşti 
înaintând treptat în ele, şi-şi descoperă demnitatea proprie. Iar sfârșitul este 
că îşi mută tot dorul spre Dumnezeu (Sf. Maxim Mărturisitorul, Cele patru 
sute capete despre dragoste, 3, 12). 


357. Dar cum să nu se minuneze, privind (contemplând) acel ocean 
nemărginit şi mai presus de uimire al bunătăţii? Sau cum să nu se umple de 
uimire, întrebându-se cum şi de unde s-a făcut ființa rațională și mintală și 
cele patru elemente, din care sunt corpurile, o dată ce nu există nici o 
materie mai-nainte de ce s-au făcut acestea? Sau întrebându-se ce fel de 
putere este aceea care, mișcată spre faptă, a adus acestea la existenţă? Dar 
elinii nu primesc aceasta, necunoscând bunătatea atotputernică, 
înţelepciunea şi cunoştinţa Lui, capabile de lucru şi mai presus de minte (Sf. 
Maxim Mărturisitorul, Cele patru sute capete despre dragoste, 4, 2). 


358. Toate câte le-a făcut Dumnezeu au început, iar dacă vrea El, și 
sfârşit. Pentru că din nimic s-au făcut. Dar Dumnezeu nu are nici început, 
nici sfârşit (Petru Damaschin, Invățături duhovniceşti, |, 16). 


359. Dumnezeu a făcut o lume pe măsura omului. Omul a fost criteriul 
adoptat de Dumnezeu pentru lumea pe care a creat-o. Dar omul este o astfel 
de fiinţă, că pornind de la vieţuirea în această lume acomodată lui, poate 
creşte la nesfârşit în comuniunea cu Dumnezeu, în îndumnezeirea după har. 
Dumnezeu a ales o măsură: măsura omului. Dar pe om l-a făcut pe măsura 
Sa, capabil să-şi însușească la nesfârşit conţinutul dumnezeirii Sale. Ar fi 
fost posibil ca Dumnezeu să aleagă şi alte măsuri, toate infinit inferioare 
infinității Lui. Dar pe de altă parte, toate fiinţele ce le-ar fi putut alege 
potrivit altor măsuri, ar fi trebuit să aibă capacitatea să înainteze în aceeași 


infinitate a Sa, căci altundeva nu puteau să înainteze (Calist Patriarhul, 
Capete despre dragoste, 27). 


CREAREA LUMII 


360. Dumnezeu a adus cu cuvântul la viaţă genurile dobitoacelor 
pentru a fi întrebuințate după rânduială: unele spre mâncare, altele spre 
slujbă. lar pe om l-a zidit ca să fie privitor şi tâlcuitor recunoscător al lor. 
De aceea, să se străduiască oamenii ca nu cumva, nevăzând şi neînţelegând 
pe Dumnezeu şi lucrurile Sale, să moară ca fiarele cele necuvântătoare. 
Trebuie să cunoască omul că Dumnezeu toate le poate şi că nimic nu poate 
sta împotriva Celui ce toate le poate, ci din nimic le-a făcut pe toate câte le- 
a voit şi le face cu cuvântul Său spre mântuirea oamenilor (Sf. Antonie cel 
Mare, Învăţături despre viața morală a oamenilor și despre buna purtare, în 
170 de capete, 47). 


361. Căci cel ce înţelege cele cereşti crede lui Dumnezeu, știind că 
toate sunt făpturile voii Lui, Cel ce însă nu le înţelege nu crede niciodată că 
lumea este zidirea lui Dumnezeu şi că a fost făcută pentru mântuirea omului 
(Sf. Antonie cel Mare, Învățături despre viaţa morală a oamenilor şi despre 
buna purtare, în 170 de capete, 53). 


362. Cea mai mare boală a sufletului, ruina și pierzarea lui, este să nu 
cunoască pe Dumnezeu, care a făcut toate pentru om și i-a dăruit lui mintea 
şi cuvântul prin care, zburând sus, omul se împreună cu Dumnezeu, 
înțelegând şi preamărind pe Dumnezeu (Sf. Antonie cel Mare, Învăţături 
despre viața morală a oamenilor şi despre buna purtare, în 170 de capete, 
97). 


363. Căci Dumnezeu le-a dăruit tuturor făpturilor existența numai 
pentru bunătatea Sa (Sf. Antonie cel Mare, Învăţături despre viața morală a 
oamenilor şi despre buna purtare, în 170 de capete, 98). 


364. Dumnezeu a făcut omului cerul pe care îl împodobesc stelele 
pentru om, pământul pe care îl lucrează oamenii pentru ei înşişi. Cei ce nu 


simt o atât de mare purtare de grija au sufletul lipsit de minte (Sf. Antonie 
cel Mare, Învăţături despre viața morală a oamenilor şi despre buna 
purtare, în 170 de capete, 133). 


365. Omului credincios şi celui ce vrea să înțeleagă pe Dumnezeu 
nimica nu-i este cu anevoie. lar dacă vrei să-l şi vezi, priveşte podoaba și 
pronia tuturor celor ce au fost făcute şi a celor ce se fac cu cuvântul lui. Și 
toate sunt pentru om (Sf. Antonie cel Mare, Învățături despre viața morală 
a oamenilor şi despre buna purtare, în 170 de capete, 160). 


366. Numele este însemnarea unuia dintre mulți. De aceea e lucru fără 
minte a socoti că Dumnezeu care e unul singur, mai are alt nume. Căci 
Dumnezeu aceasta înseamnă: Cel fără de început, care a făcut toate pentru 
om (Sf. Antonie cel Mare, Învățături despre viața morală a oamenilor și 
despre buna purtare, în 170 de capete, 162). 


367. Toate dogmele sunt sau despre Dumnezeu sau despre cele văzute 
şi nevăzute sau despre Providenţă și judecata arătată în acelea (Sf. Maxim 
Mărturisitorul, Cele patru sute capete despre dragoste, 1, 78). 


368. Cel ce a dat fiinţă întregii zidiri văzute şi nevăzute, numai cu 
puterea voinţei Lui, a avut înainte de toţi vecii, deci înainte şi de facerea 
lumii, un plan prea bun şi negrăit în legătură cu ea. lar aceasta a fost ca să 
se împreune El însuţi, fără schimbare, cu firea oamenilor, prin unirea 
adevărată într-un ipostas şi să unească cu Sine în chip neschimbat firea 
omenească (Sf. Maxim Mărturisitorul, Răspunsuri către Talasie, 22). 


369. Și vom pătimi după ce vom fi trecut cu totul dincolo de rațiunile 
celor create din nimic şi vom fi ajuns în chip neînțeles la Cauza lucrurilor 
(Sf. Maxim Mărturisitorul, Răspunsuri către Talasie, 22). 


370. Fiindcă nici un bine propriu nu dobândim vreodată, ci toate 
bunătățile ne vin de la Dumnezeu, după har, ca şi existenţa din nimic (Petru 
Damaschin, Învățături duhovnicești, |, 33). 


371. Toate câte le-a făcut Dumnezeu au început, iar dacă vrea El și 
sfârşit. Pentru că din nimic s-au făcut. Dar Dumnezeu nu are nici început, 


nici sfârşit (Petru Damaschin, Învăţături duhovniceşti, 1, 16). 


372. Dumnezeu nu a dat la început primilor oameni zidiți numai raiul, 
cum socotesc unii, nici nu l-a făcut numai pe om nestricăcios, ci cu mult 
mai mult şi înaintea lui, tot pământul acesta pe care îl locuim şi toate cele 
de pe pământ, ca și cerul şi cele din el, aducându-le la fiinţă în cinci zile. În 
a şasea zi a zidit apoi pe Adam şi l-a aşezat pe el domn şi împărat al întregii 
lumi văzute. Şi nici Eva nu era atunci adusă la existenţa, nici raiul, ci numai 
lumea aceasta fusese creată ca un fel de rai, nestricăcioasă, dar materială și 
supusă simţurilor. Pe ea a dat-o, cum s-a spus, lui Adam și urmaşilor lui, 
spre a se bucura de ea (Sf. Simeon Noul Teolog, Cuvântări morale, 1, 1). 


373. Ce face atunci Dumnezeu, Care a făcut toate şi l-a zidit şi pe om? 
Cunoscând mai înainte de întemeierea lumii că Adam va călca porunca și 
rânduind de mai înainte viaţa și refacerea lui din nașterea din nou, prin 
nașterea Fiului lui Dumnezeu, înfrânează toate cu puterea, cu mila și cu 
bunătatea Sa şi opreşte pornirea tuturor făptunilor şi le supune îndată omului 
pe toate, ca şi înainte. El voiește ca zidirea să slujească omului, pentru care 
a fost creată, deşi s-a făcut stricăcioasă pentru omul stricăcios. Căci voieşte 
ca atunci când acesta se va reînnoi iarăși şi se va face duhovnicesc, 
nestricăcios și nemuritor, eliberându-se și ea de robia stricăciunii, să se 
reînnoiască împreună cu el şi să se facă întreagă nestricăcioasă și 
duhovnicească, după ce a fost supusă de Dumnezeu celui ce s-a răzvrătit şi 
nu i-a slujit Lui. Aceasta a rânduit-o Preamilostivul Dumnezeu şi Domn 
înainte de întemeierea lumii (Sf. Simeon Noul Teolog, Cuvântări morale, 1, 
2). 


374. Ai văzut că nu fără dreptate a spus că toată zidirea aceasta, la 
început, a fost adusă la fiinţă de Dumnezeu ca nestricăcioasă și în stare de 
rai, dar a fost strămutată la starea de stricăciune şi de robie prin blestem, 
fiind supusă deșertăciunii oamenilor. Dar priveşte care va fi strălucirea ei 
din urmă (Sf. Simeon Noul Teolog, Cuvântări morale, 1, 4). 


375. Dar credinţa, depăşind ideile născute din privirea făpturilor, ne-a 
unit pe noi cu Rațiunea aflată mai presus de toate şi cu Adevărul neconstruit 


şi simplu; şi am înţeles mai bine decât prin demonstraţie nu numai că toate 
s-au făcut din cele ce nu sunt, ci şi că s-au făcut numai cu cuvântul lui 
Dumnezeu (Sf. Grigorie Palama, Cuvânt pentru cei ce se liniştesc cu 
evlavie. Al treilea din cele din urmă. Despre sfânta lumină, 42). 


376. De unde am aflat ceva sigur şi nemincinos despre Dumnezeu, de 
unde despre lumea întreagă, de unde despre noi înşine? Nu din învăţătura 
Duhului? Căci Duhul ne-a învăţat că numai Dumnezeu este Cel ce este cu 
adevărat şi este pururea şi este neschimbat, neprimindu-şi existența din cele 
ce nu sunt şi nemergând spre neființă; că este în trei ipostasuri şi 
atotputernic; că El a adus în șase zile cu cuvântul la existenţă cele ce sunt 
din cele ce nu sunt, mai bine zis le-a dat ființă deodată tuturor, cum zice 
Moise. Căci îl auzim pe acesta zicând: „La început a făcut Dumnezeu cerul 
şi pământul” (Facere 1, 4), nu ca pe un gol, desigur, nici fără cele dintre 
ele7. Căci pământul era amestecat cu apa şi fiecare dintre ele purta în sine 
ca o sarcină aerul şi dobitoacele şi plantele după felul lor. Iar cerul 
cuprindea feluritele lumini şi luminători, în care subzista totul. Astfel a 
făcut Dumnezeu la început cerul şi pământul ca pe o substanţă care 
cuprindea totul şi purta în potenţă toate, dezaprobând de departe, precum se 
cuvine, pe cei ce socotesc în chip greșit că materia a preexistat de la sine 
(Sf. Grigorie Palama, 7150 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 21). 


377. Fiindcă n-a făcut lumea din vreo trebuinţă a Sa, ci din prisosința 
bunătăţii Sale, potrivit cu folosul celor pentru care avea să o facă. El a 
cunoscut ce e omului de folos şi cunoscând aceasta a purces cu multă grijă 
şi cu măsură, făcând ceea ce îi dădea omului putinţa să locuiască, să trăiască 
şi să vieţuiască, deci privind la nevoile lui şi la o bucurie pe măsura lui. Şi 
El a plăsmuit pe Adam, privind la cei mulți. Astfel, se poate vedea că nici 
pământul nu le lipseşte, nici oamenilor ce-l locuiesc nu le lipseşte ceva. 
Pământul a fost făcut pe măsura celor de jos, iar cerul şi soarele şi aerul şi 
marea s-au făcut pe măsura pământului. Dar şi fiecare din acestea îşi are 
măsura sa după măsura celorlalte, de la Dumnezeu, care le cunoaşte pe 


toate înainte de toate şi le-a adus la ființă pe toate, după o rânduială și 
putere măsurată, spre o armonie între ele (Calist Patriarhul, Capete despre 
dragoste, 27). 


CREAREA OMULUI 


378. Omul, primind existenţa de la Dumnezeu și începând să existe 
chiar prin actul facerii, era liber de stricăciune şi păcat, căci acestea n-au 
fost create deodată cu el. Când însă a păcătuit călcând porunca, a primit 
osânda naşterii, care se susține prin păcat, păcatul avându-și sursa în 
trăsătura pătimitoare ivită din pricina lui, ca într-o lege a firii. În temeiul 
acestei legi nici un om nu este fără de păcat, fiind supus fiecare prin fire 
legii nașterii, care s-a introdus după facere, din pricina păcatului (Sf. 
Maxim Mărturisitorul, Răspunsuri către Talasie, 21). 


379. Dumnezeu nu ne-a zidit spre mânie, ci spre fericire, ca să ne 
bucurăm de bunătăţile Lui şi să ne arătăm cu mulțumire şi cu recunoştinţă 
faţă de Binefăcător. Dar negrija noastră în a cunoaşte darurile Sale ne-a 
adus la trândăvie. lar aceasta ne-a dat pe mâna uitării, de la care a împărățit 
peste noi neștiinţa (Petru Damaschin, Învăţături duhovnicești, 1, 1). 


380. Omul fiind îndoit, adică având alcătuirea din suflet şi trup, lumea 
a fost creată pentru el de asemenea ca văzută și nevăzută. Şi fiecăreia din 
aceste părți 1 s-a rânduit în chip potrivit ei unele din faptele şi din grijile 
noastre (Sf. Simeon Noul Teolog, Cele 225 de capete teologice și practice, 
188). 


381. Vezi cum a dat Dumnezeu întreagă această lume, ca pe un rai, 
omului de la început? Căci de ce alt pământ vorbeşte, dacă nu de acesta în 
care locuim şi acum, cum s-a zis, şi nicidecum de altul? De aceea adaugă 
zicând: „ȘI a zis Dumnezeu: iată, v-am dat vouă toată iarba purtătoare de 
sămânță, care este pe fața pământului; şi tot pomul care are în sine rod 
purtător de sămânță va fi vouă spre mâncare şi tuturor animalelor 
pământului şi tuturor păsărilor cerului şi tuturor celor ce se târăsc pe 
pământ” (Facere 1, 29-30). Vezi că toate cele văzute, cele de pe pământ şi 


din mare, le-a dat lui Adam și nouă urmaşilor lui spre folosire şi nu i-a 
dăruit lui numai raiul? Căci toate câte le-a spus lui Adam, ni le-a spus nouă, 
tuturor, precum Acelaşi Dumnezeu a spus mai pe urmă către apostoli prin 
Cuvântul cel viu al Său, zicând: „Cele ce le spun vouă, le spun tuturor” 
(Marcu 13, 37). Căci El ştia că neamul nostru se va înmulți pe pământ, în 
mulțimi nesfârşite şi nenumărate (Sf. Simeon Noul Teolog, Cuvântări 
morale, 1, 1). 


382. Sufletul, fiind creat rațional prin suflare şi înţelegător prin 
însuflare dătătoare de viață, nu a fost creat de Dumnezeu deodată cu iuțimea 
şi cu pofta dobitocească, ci cu puterea dorinței şi pe lângă ea, cu vigoarea 
dragostei. La fel nici trupului nu i-a sădit, prin plăsmuire, de la început 
iuțimea şi pofta nerațională. Căci pe acestea le-a primit pe urmă prin 
neascultare, făcându-se muritor, stricăcios şi dobitocesc. Căci trupul, zic 
cuvântătorii de Dumnezeu, a fost zidit nestricăcios, precum va şi învia, deși 
în stare să primească și stricăciunea. lar sufletul a fost făcut nepătimitor. 
Dar s-au stricat amândouă şi s-au amestecat, în urma legii preafirești a 
mișcării unuia în altul (perihorezei), şi a împărtăşirii unuia din celălalt. 
Sufletul s-a îmbibat de patimi, mai bine zis de draci, iar trupul s-a făcut 
asemenea dobitoacelor necuvântătoare prin lucrarea şi prin stăpânirea 
stricăciunii. Puterile amândurora făcându-se una, l-au făcut pe om să 
devină, prin mânie și poftă, un animal nerațional şi fără minte. Şi aşa s-a 
făcut asemenea cu dobitoacele, după Scriptură, şi întocmai cu ele în tot 
chipul (Ps. 48, 21) (Sf. Grigorie Sinaitul, Capete foarte folositoare. în 
acrostih, 82). 


383. Căci Tu m-ai zidit prin hotărârea Ta mai presus de orice măreție, 
altfel decât pe orice altceva; m-ai plăsmuit cu mâna Ta; după chipul și 
asemănarea Ta m-ai zidit (Calist Patriarhul, Capete despre dragoste, 56). 


384. La început, când a făcut Dumnezeu pe om, l-a așezat pe el în rai, 
cum spune dumnezeiasca Scriptură, împodobindu-l cu toată virtutea. Şi i-a 
dat lui porunca să nu mănânce din pomul din mijlocul raiului. Şi el se afla 
în desfătarea raiului, în rugăciune, în vedere duhovnicească, într-o slavă şi 


cinste mijlocie, având simţurile întregi şi nevătămate şi aflându-se în starea 
cea după fire, precum a fost zidit. Căci Dumnezeu l-a făcut pe om după 
chipul şi asemănarea Sa, adică nemuritor, liber, împodobit cu toată virtutea. 
Dar când a călcat porunca și a mâncat din pomul din care Dumnezeu îi 
poruncise să nu mănânce, a fost scos din rai şi a căzut din starea cea după 
fire şi a ajuns în cea contrară firii, adică în păcat, în iubirea de slavă şi în 
iubirea de plăceri a vieții acesteia şi în celelalte patimi, căzând sub 
stăpânirea lor. Căci s-a făcut robul lor prin căderea sa. Și aşa a început să 
crească păcatul treptat şi a împărățit moartea. Nicăieri nu se mai afla 
cinstirea lui Dumnezeu, nicăieri cunoaşterea Lui, ci pretutindeni 
necunoştinţa de Dumnezeu. Numai puţini oarecare, cum au zis părinții, 
mișcaţi de legea naturală, au cunoscut pe Dumnezeu, cum a fost Avraam şi 
ceilalți patriarhi, Noe şi Iacov şi, simplu spunând, puţini oarecare. Erau 
foarte rari cei ce cunoşteau pe Dumnezeu. Căci vrăjmașşul a întins toată 
răutatea lui. Şi împărăţind păcatul, a început închinarea la idoli, credinţa în 
mulți dumnezei, vrăjitoria, uciderile şi toată răutatea diavolului (Ava 
Dorotei, Învăţături, I, 1). 


CREAȚIE 


385. Cunoştinţă după fire numim deci pe toată aceea pe care o poate 
câştiga sufletul prin cercetare şi căutare, folosindu-se de părticelele şi 
puterile firii: despre zidire şi despre cauza zidirii, atâta cât poate înţelege 
sufletul legat de materie (Sf. Teodor al Edesei, Cuvânt despre 
contemplație). 


386. Iar dacă Dumnezeu e bun şi drept, fără îndoială că din bunătate a 
făcut şi face toate câte le face, chiar dacă celor răi nu li se pare aşa (Petru 
Damaschin, Învățături duhovnicești, |, 6). 


387. Fiindcă toate cele ce sunt le-a făcut Dumnezeu spre folosul nostru, 
îngerii ne păzesc şi ne învaţă, iar dracii ne ispitesc spre a ne smeri şi a 
alerga la Dumnezeu&. Prin ei, așadar, ne izbăvim de înălţare şi de nepăsare, 
de frica ispitelor (Petru Damaschin, Învățături duhovnicești, |, 32). 


388. Şi luând aminte simplu la toate făpturile cele sensibile, se uimeşte 
minunându-se de Ziditor, cum din cele ce nu sunt, numai cu porunca, a adus 
la fiinţă cele patru elemente (stihii) și cum prin înțelepciunea lui Dumnezeu, 
cele ce-şi sunt potrivnice nu se păgubesc una pe alta; de asemenea, cum din 
acestea a făcut toate pentru noi. Şi încă acestea sunt mici pe lângă coborârea 
lui Hristos, cum zice Teologul, şi pe lângă bunătăţile viitoare (Petru 
Damaschin, Învăţături duhovnicești, |, 14). 


389. Unii spun că făpturile există dimpreună cu Dumnezeu din veci. 
Dar aceasta este cu neputinţă. Căci cum pot cele întru toate mărginite să 
existe din veci împreună cu Cel întru totul nemărginit? Sau cum mai sunt 
propriu-zis făpturi, dacă sunt împreună veşnice cu Făcătorul? Dar aceasta 
este învățătura elinilor, care nu socotesc pe Dumnezeu Făcător al fiintelor, 
ci numai al însuşirilor. Dar noi cunoscând pe atotputernicul Dumnezeu, 
zicem că El este Făcătorul nu al însușirilor, ci al ființelor străbătute de 
însuşiri. lar dacă e aşa, făpturile nu există împreună cu Dumnezeu din veci 
(Sf. Maxim Mărturisitorul, Cele patru sute capete despre dragoste, 4, 6). 


390. Dumnezeu, Cel supraplin, n-a adus cele create la existenţă fiindcă 
avea lipsă de ceva, ci ca acestea să se bucure împărtăşindu-se de El pe 
măsura şi pe potriva lor, iar El să se veselească de lucrurile Sale, văzându-le 
pe ele veselindu-se şi săturându-se fără săturare de Cel de care nu se pot 


sătura (Sf. Maxim Mărturisitorul, Cele patru sute capete despre dragoste, 3, 
46). 


CREDINŢĂ 


391. Credinţa este un bun lăuntric. Ea naşte în noi frica lui Dumnezeu. 
lar frica lui Dumnezeu ne învață păzirea poruncilor, care se numeşte 
făptuire. Iar din făptuire, odrăsleşte cinstita nepătimure. Iar rodul nepătimirii 
este iubirea, care e plinirea tuturor poruncilor, strângându-le şi ținându-le pe 
toate (Sf. Teodor al Edesei, Una sută capete foarte folositoare, 4). 


392. Unii spun că făptuirea este cunoştinţa cea mai adevărată. Drept 
aceea, siliți-vă să vă arătați credinţa şi cunoştinţa mai mult prin fapte. Căci 


cel ce se mândrește numai cu cunoştinţa va auzi: „Pe Dumnezeu 
mărturisesc că îl ştiu, dar prin fapte îl tăgăduiesc” (loan Carpatiul, Una sută 
capete de mângâiere, 17). 


393. Cel ce nu cunoaşte adevărul, acela nu poate nici să creadă cu 
adevărat. Căci cunoștința premerge după fire credinţei. Cele spuse de 
Scriptură n-au fost spuse numai ca să le înțelegem, ci ca să le şi facem 
(Isihie Sinaitul, Cuvânt despre trezvie şi virtute, I, 60). 


394. Credinţa este căruța puterii evanghelice, viaţa apostolică, 
dreptatea lui Avraam; din credință începe şi la ea sfârşeşte toată dreptatea și 
din ea va fi viu tot dreptul (Rom. 1, 17). Cel ce o nesocoteşte va cădea din 
bunăvoința dumnezeiască. Căci „fără de credinţă nu este cu putință a plăcea 
lui Dumnezeu” (Evrei 11, 6). Credinţa eliberează pururea neamul nostru de 
tot felul de rătăciri şi ne întemeiază pe noi în adevăr şi în noi adevărul, din 
care nimeni nu ne va clinti, chiar dacă ne-ar socoti nebuni, pe noi cei ce prin 
credinţa cea adevărată ieşim prin extazul mai presus de înțelegere și 
mărturisim acest adevăr cu fapta şi cu cuvântul, nelăsându-ne „purtaţi de 
orice vânt al învățăturii” (Ef. 4, 14), ci stăruind în cunoștința cea unită a 
adevărului creştinilor și propovăduind vederea cea mai simplă, mai 
dumnezeiască şi cu adevărat neînşelătoare (Sf. Grigorie Palama, Cuvânt 
pentru cei ce se liniștesc cu evlavie. Al treilea din cele din urmă. Despre 
sfânta lumină, 42). 


395. Credinţa neclintită este turn întărit. lar Hristos se face toate celui 
ce crede (Marcu Ascetul, Despre legea duhovnicească, în 200 de capete, 4). 


396. Cel ce nu cunoaște adevărul nu poate nici crede cu adevărat.Căci 
cunoştinţa naturală premerge credinţei (Marcu Ascetul, Despre legea 
duhovnicească, în 200 de capete, 110). 


397. Este o credinţă din auz, după Apostol, şi este o credinţă care e 
adeverirea lucrurilor nădăjduite (Marcu Ascetul, Despre cei ce-și închipuie 
că se îndreptează din fapte, 100). 


398. Căci credinţa stă nu numai în a ne fi botezat în Hristos, ci şi în a 
împlini poruncile Lui. Că odată ce ne-am îngropat cu El prin Botez, ne-a 
ridicat pe noi şi ne-a aşezat împreună cu Sine în cele cerești, e vădit din 
Scripturi. Dar nu e mai puţin vădit că ne-a dat şi porunci, ca, împlinindu-le, 
să aflăm desăvârşirea pe care ne-a dat-o nouă. Iar de nu le vom împlini, ne 
vom arăta stăpâniți de păcat (Marcu Ascetul, Răspuns acelora care se 
îndoiesc despre Dumnezeiescul Botez). 


399. Iar că nimenea nu scoate singur din sine păcatul lui Adam, ci 
numai Hristos, după măsura credinţei în El, află de la Apostol, care zice: 
„Hristos a murit pentru păcatele noastre, după Scripturi”; şi iarăşi: „lar 
Dumnezeu învederează dragostea Sa către noi prin aceea că, fiind noi 
păcătoşi, Hristos a murit pentru noi”; şi: „Ne-am îngropat cu El prin Botez, 
că precum s-a sculat Hristos din morţi, aşa și noi să umblăm întru înnoirea 
vieţii” şi celelalte; și iarăşi: „Cine a murit este slobod de păcat”; sau: „Cu 
harul sunteți mântuiți prin credință şi nu din fapte, ca să nu se laude 
cineva”; și iarăși: „Căci eraţi întuneric, iar acum sunteți lumină în Domnul; 
umblaţi deci ca nişte fii ai luminii”; şi: „lar noi nu suntem fiii celei roabe, ci 
ai celei slobode, întru libertatea, în care ne-a slobozit lisus, staţi cu tărie”; şi 
iarăşi: „Ca nişte oameni liberi, dar nu ca şi cum aţi avea libertatea drept 
acoperământ al viclenie” (Marcu Ascetul, Răspuns acelora care se îndoiesc 
despre Dumnezeiescul Botez). 


400. Credinţa fără faptă şi fapta fără de credință vor fi la fel de 
lepădate. Căci credinciosul trebuie să-şi arate credinţa, aducând Domnului 
fapte. Pentru că nici părintelui nostru Avraam nu 1 s-ar fi socotit credinţa 
spre dreptate, dacă nu ar fi adus pe fiul său ca rod al ei (Diadoh al Foticeei, 
Cuvânt ascetic despre viața morală). 


401. Astfel, cunoaşterea este protivnică credinţei. Căci credința este, în 
toate ale ei, o dezlegare (o eliberare) de legile cunoaşterii, desigur nu de ale 
celei duhovnicești. Căci hotarul ce îngrădește cunoaşterea (definiția ei) este 
că nu poate face vreun lucru în afară de iscodire şi de cercetare, ci ea 
cercetează de e cu putinţă să se facă ceea ce gândeşte și voieşte. Iar credinţa 


ce e? Când cineva nu se apropie de ea în chip drept, ea nu-l convinge să 
rămână în ea (Sf. Isaac Sirul, Cuvinte despre nevoință, LXII). 


402. Deci credința noastră nu stă în a o rosti şi a o vesti cu gura, ci 
credința desăvârşită se arată după vindecare (Varsanufie şi loan, Scrisori 
duhovniceşti, 35). 


403. Dar va zice, poate, cineva: Dar am credinţa, şi-mi ajunge credinţa 
în El pentru mântuire. Îi va răspunde acestuia Iacob, zicând: „Că şi diavolii 
cred şi se cutremură”. Şi iarăși: „Credinţa fără fapte moartă este, precum și 
faptele fără credință” (Sf. Maxim Mărturisitorul, Cuvânt Ascetic, 34). 


404. „Să nu ziceți, spune dumnezeiescul Ieremia, că sunteţi biserica 
Domnului”. lar tu să nu zici că simpla credinţă în Domnul nostru lisus 
Hristos poate să mă mântuiască. Căci aceasta este cu neputinţă de nu vei 
dobândi şi iubirea faţă de El prin fapte. Doar despre credinţa simplă s-a 
spus: „şi dracii cred şi se cutremură” (lacob 2, 19) (Sf. Maxim 
Mărturisitorul, Cele patru sute capete despre dragoste, 1, 39). 


405. Căci cel ce crede în Domnul se teme de munci; şi cel ce se teme 
de munci păzeşte poruncile, rabdă necazurile; iar cel ce rabdă necazurile va 
avea nădejde în Dumnezeu; iar nădejdea desparte mintea de toată 
împătimirea,; iar despărțită de aceasta, va avea dragoste de Dumnezeu (Petru 
Damaschin, Învățături duhovnicești, |, 1). 


406. Cel ce crede în Domnul se teme de chinuri; cel ce se teme de 
chinuri se înfrânează de la patimi; cel ce se înfrânează de la patimi rabdă 
necazurile; cel ce rabdă necazurile va avea nădejde în Dumnezeu, iar 
nădejdea în Dumnezeu desface mintea de toată împătimirea după cele 
pământești; în sfârșit, mintea desfăcută de acestea va avea iubirea către 
Dumnezeu (Sf. Maxim Mărturisitorul, Cele patru sute capete despre 
dragoste, l, 3). 


407. Credinţa cea dintâi şi cea de obşte a drepteredincioşilor se naşte 
din cunoştinţa naturală (Petru Damaschin, Învățături duhovnicești, 1, 28). 


408. Căci din credinţă se naşte temerea și din aceasta buna-cinstire sau 
înfrânarea, răbdarea, plânsul, blândeţea, foamea şi setea de dreptate, adică 
de toate virtuțile, milostenia potrivit cu fericirile Domnului, neîmpătimirea 
şi din aceasta omorârea patimilor, prin multe suspine şi lacrimi amare de 
pocăință şi de întristare, care fac sufletul să lepede bucuria lumii şi însăşi 
hrana, din nemulțumirea de sine (Petru Damaschin, Învățături duhovniceşti, 
I, 8). 


409. Credinţa este puterea care ne face să murim pentru Hristos de 
dragul poruncii Lui şi să credem că moartea aceasta este pricina vieții. Ea 
ne face să socotim sărăcia ca bogăţie, neînsemnătatea şi umilirea ca slavă şi 
cinste adevărată; iar când nu avem nimic, să credem că stăpânim toate (II 
Cor. 6, 10), mai bine-zis că am dobândit bogăţia cunoștinței lui Hristos cea 
nepătrunsă (Ef. 3, 8). Ea ne face să privim toate cele ce se văd ca ţărână și 
fum (Sf. Simeon Noul Teolog, Cele 225 de capete teologice și practice, 10). 


410. Credinţa în Hristos ne dă puterea nu numai să dispreţuim plăcerile 
vieții, ci şi să suportăm și să răbdăm toată ispita care vine asupra noastră 
prin întristări, necazuri şi nenorociri, până va vrea şi ne va cerceta pe noi 
Dumnezeu. „Căci răbdând, zice, am așteptat pe Domnul, și a luat aminte la 
mine” (Ps. 39, 1) (Sf. Simeon Noul Teolog, Cele 225 de capete teologice și 
practice, 11). 


411. Şi precum uneltele fără meşter și meşterul fără unelte nu pot face 
nimic, aşa nici credința fără împlinirea poruncilor şi nici împlinirea 
poruncilor fără credință nu ne poate înnoi și plăsmui din nou, făcându-ne 
din vechi, noi (Sf. Simeon Noul Teolog, Cuvântări morale, 1, 11). 


412. Numai credinţa din har, lucrătoare prin porunci în Duh, e 
îndestulătoare pentru mântuire dacă o păzim şi nu o alegem pe cea moartă și 
nelucrătoare în locul celei vii şi lucrătoare în Hristos. Căci credinciosul 
trebuie să primească chipul şi viața cea întru Hristos lucrate de credinţă. 
Credincioşii au învăţat că neştiința aduce credința moartă şi nesimțitoare, 
care e numai vorbă, şi nu pe cea din har (Sf. Grigorie Sinaitul, Capete 
foarte folositoare în acrostih, 28). 


CREȘTERE DUHOVNICEASCĂ 


413. Este cu neputinţă să se facă cineva dintr-o dată bărbat bun și 
înțelept. Trebuie gând sfătuitor, vieţuire, încercare, vreme, nevoinţă şi dor 
după lucru bun. Iar omul bun şi iubitor de Dumnezeu, care cu adevărat 
cunoaşte pe Dumnezeu, nu încetează a face din belşug toate câte plac lui 
Dumnezeu. Dar astfel de oameni se găsesc rar (Sf. Antonie cel Mare, 
Învăţături despre viața morală a oamenilor şi despre buna purtare, în 170 
de capete, 40). 


414. Începătura vieţii lucrătoare este înfrânarea şi adevărul; mijlocul 
este neprihănirea şi smerita cugetare; iar sfârşitul, pacea gândurilor și 
sfințirea trupului (Ilie Ecdicul, Cugetări din sentințele înțelepţilor, 143). 


CREȘTIN 


415. Creştin este cel ce urmează lui Hristos pe cât e cu putință 
oamenilor prin cuvinte şi fapte și crede cu o cugetare dreaptă şi neprihănită 
în Sfânta Treime (Sf. loan Scărarul, Scara, I, 6). 


416. De aceea, orice credincios se împărtăşeşte prin credinţă de înfierea 
în Duh, dar se poate face nelucrător şi neluminat, prin nepurtare de grijă și 
necredință, lpsindu-se de lumina și viaţa lui lisus. Deci orice credincios 
este mădular al lui Hristos și are Duhul lui Hristos, dar poate fi nelucrător, 
nemișcat şi neînstare să se împărtășească de har (Sf. Grigorie Sinaitul, 
Capete foarte folositoare în acrostih, 129). 


CREȘTINISM 


417. Dacă nu s-ar desfăşura în biserica văzută mai întâi citirile, apoi 
cântările şi toată rânduiala slujbei bisericeşti, nu ar veni la rând săvârşirea 
de către preot a însăși tainei trupului şi sângelui lui Hristos. Apoi, chiar dacă 
s-ar împlini tot dreptarul bisericesc, dacă nu s-ar săvârși Euharistia tainică a 
jertfei prin preot şi împărtăşirea trupului lui Hristos, nu s-ar împlini nici 
rânduiala bisericească şi ar lipsi şi slujirea tainei. Așa să cugeţi şi despre 


creştinism (Simeon Metafrastul, Parafrază în 150 de capete la cele 50 
cuvinte ale Sf. Macarie Egipteanul, 113). 


418. Deci, temelia creştinismului este că şi dacă ar împlini cineva toate 
dreptățile, să nu se bizuie pe acestea, nici să se încreadă, nici să-şi închipuie 
că a făcut ceva mare. Chiar dacă s-a făcut părtaş de har, să nu-și închipuie 
că a ajuns la ceva, nici să se socotească sătul, ci să flămânzească şi să 
înseteze și mai mult, să plângă şi să aibă inima zdrobită cu totul (Simeon 
Metafrastul, Parafrază în 150 de capete la cele 50 cuvinte ale Sf. Macarie 
Egipteanul, 114). 


CUGETARE 


419. Nu cugeta şi nu face nimic, fără un scop plăcut lui Dumnezeu, 
căci cel ce călătoreşte fără scop va osteni în zadar (Marcu Ascetul, Despre 
legea duhovnicească, în 200 de capete, 54). 


420. Să nu-ţi laşi cugetarea întunecată de neștiință, care e pricina 
tuturor relelor, nici amăgită de negrijă, care e tot ce poate fi mai rău (Marcu 
Ascetul, Epistola către Nicolae monahul). 


421. Cei ce se nevoiesc trebuie să-și păstreze cugetarea pururea 
netulburată, ca mintea, deosebind gândurile ce trec prin ea, pe cele bune şi 
trimise de Dumnezeu să le aşeze în cămările amintirii, iar pe cele 
întunecoase și drăcești să le arunce afară din jitniţele firii (Diadoh al 
Foticeei, Cuvânt ascetic despre viaţa morală, 26). 


422. Bănuiala rea întunecă cugetarea şi te face să vezi, în loc de cale, 
cele alăturea de cale (Talasie Libianul, Despre dragoste, înfrânare şi 
petrecerea cea după minte, |, 88). 


423. Despre Cel? din fire bun cugetă cele bune. Şi despre tot omul 
gândeşte numai bine (Talasie Libianul, Despre dragoste, înfrânare și 
petrecerea cea după minte, III, 1). 


CUMINȚENIE 


424. Bărbatul îndelung răbdător are multă cuminţenie; asemenea și cel 
ce-şi apropie urechea de cuvintele înţelepciunii (Marcu Ascetul, Despre 
legea duhovnicească, în 200 de capete, 146). 


CUMPĂTARE 


425. Cu cât cineva are viaţa mai măsurată, cu atât e mai fericit că nu se 
grijeşte de multe: de slujitori, de lucrători, de pământuri şi de avuţia 
dobitoacelor. Căci ţintuindu-ne de acestea ne vom îneca în greutăţile legate 
de ele şi vom învinui pe Dumnezeu. lată cum din pofta noastră cea de voie 
se adapă moartea şi cum rătăcim în întunericul unei vieți cu păcate, 
necunoscându-ne pe noi înşine (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 6). 


426. Căci puţinătatea apei ajută foarte mult la sporirea cumpătării. 
După ce vei proba aceasta cu lucrul, vei lua singur încredințarea prin 
experienţă (Marcu Ascetul, Epistola către Nicolae monahul). 


427. Folosindu-ne cu dreaptă judecată de înțelesurile lucrurilor, 
dobândim cumpătare, iubire și cunoştinţa. Iar folosindu-ne fără judecată, 
cădem în necumpătare, ură şi neştiință (Sf. Maxim Mărturisitorul, Cele 
patru sute capete despre dragoste, 3, |). 


428. Să nu pofteşti mâncări felurite şi de mult preţ şi desfătăni 
aducătoare de moarte. Căci „cea dedată desfătărilor, zice, a murit fund încă 
vie”. Dacă e cu putinţă, fugi chiar de săturarea cu cele ușor de găsit. Căci s- 
a scris: „Nu vă amăgiţi cu săturarea stomacului” (Sf. Teodor al Edesei, Una 
sută capete foarte folositoare, 4). 


CUNOAȘTERE 


429. Cel ce nu cunoaşte cursele vrăjmaşului va fi ucis cu uşurinţă; și 
cel ce nu ştie pricinile patimilor uşor va cădea (Marcu Ascetul, Despre 
legea duhovnicească, în 200 de capete, 16). 


430. Altceva e cunoștința lucrurilor şi altceva cunoașterea adevărului. 
Pe cât se deosebește soarele de lună, pe atât e mai de folos cea de-a doua 
decât cea dintâi (Marcu Ascetul, Despre cei ce-și închipuie că se 
îndreptează din fapte). 


431. Cunoştinţa lucrurilor crește în proporție cu împlinirea poruncilor; 
iar cunoaşterea adevărului, pe măsura nădejdii în Hristos (Marcu Ascetul, 
Despre cei ce-și închipuie că se îndreptează din fapte, 145). 


432. De voieşti să cunoşti tainele oamenilor şi n-ai apucat încă să le 
înveţi de la Duhul, le vei învăţa din cuvintele şi din purtarea şi din felul de 
chivernisire al fiecăruia, de eşti înţelept (Sf. Isaac Sirul, Cuvinte despre 
nevoință, XLIII). 


433. Cunoştinţa nu poate fi adunată fără cercetare şi fără folosirea 
metodelor. Şi de aceea, ne îndoim de adevărul ei. Iar credința cere un cuget 
curat şi simplu, care e străin de orice meșteşugire şi de căutare prin metode. 
Vezi cum se împotrivesc una alteia? Casa credinţei este o înţelegere de 
prunc şi o inimă simplă. „Căci în simplitatea inimii lor, zice, au slăvit pe 
Domnul” (Col. 3, 22). „ŞI de nu vă veţi întoarce şi nu vă veți face ca copiii, 
nu veţi intra în împărăția cerurilor” (Mt. 18, 3). Iar cunoştinţa este dușmană 
şi potrivnică acestor două (Sf. Isaac Sirul, Cuvinte despre nevoință, LXII). 


434. Metodele cunoașterii au cârmuit lumea cinci mii de ani sau ceva 
mai puţin sau mai mult, şi omul n-a putut să-şi ridice nicidecum capul de la 
pământ şi să simtă puterea Ziditorului său până ce n-a răsărit credința 
noastră şi nu ne-a eliberat pe noi de întunericul lucrării pământeşti şi din 
robia de după împrăștierea cea deșartă. Şi acum iarăși, când am aflat marea 
cea neînviforată şi comoara cea fără lipsuri, dorim să ne aplecăm spre 
izvoarele sărace. Nu este cunoştinţa fără lipsuri, oricât de mult s-ar 
îmbogăţi. Dar vistieriile credinţei nu le încape cerul şi pământul. Cel ce-şi 
reazimă inima de nădejdea credinţei nu va fi lipsit niciodată de ceva; şi când 
nu are nimic, toate le are prin credinţă, precum s-a scris: „Oricâte veți cere 
în rugăciune cu credinţă, veți lua” (Mt. 21, 22). Şi iarăşi: „Domnul aproape 


este, de nimic să nu vă îngrijiţi” (Fil. 4, 5) (Sf. Isaac Sirul, Cuvinte despre 
nevoință, LXII). 


435. Totdeauna temerii îi urmează îndoiala şi îndoielii, cercetarea. lar 
cercetarea se foloseşte de metode şi metodele duc la cunoaştere. Şi în 
cercetare şi iscodire se arată pururea teama și îndoiala. Pentru că niciodată 
nu se cunoaște totul, precum am arătat mai înainte (Sf. Isaac Sirul, Cuvinte 
despre nevoinţă, LXII). 


436. Cunoştinţa nu e de defăimat, dar credinţa e mai înaltă decât ea. Și 
când defăimăm, nu defăimăm cunoștința, să nu fie, ci vrem numai să 
deosebim modurile strâmbe ale ei, prin care merge împotriva firii şi se 
înrudeşte cu cetele dracilor (Sf. Isaac Sirul, Cuvinte despre nevoinţă, LXII). 


437. Deci cunoaşterea (contemplarea) făpturilor sensibile şi inteligibile, 
numită înţelepciune, este o pătrundere şi o cunoștință firească, fiindcă a 
existat de mai înainte în fire, dar patimile au întunecat mintea. Și dacă nu 
înlătură Dumnezeu, prin virtutea făptuitoare, patimile, mintea nu poate 
vedea. Dar vederea înainte nu e tot așa, ci este har şi mai presus de fire. Însă 
nici cea dintâi nu se ivește fără Dumnezeu, măcar că e firească (Petru 
Damaschin, Învăţături duhovnicești, |, 24). 


438. Am spus că a cunoaşte omul pe Dumnezeu şi a se cunoaște pe sine 
şi treapta sa (pe care le au acum și creştinii socotiți simpli), întrece puterea 
cunoașterii firii şi a astronomiei și a toată filosofia în legătură cu ele. 
Adăugăm acum că şi cunoaşterea de către minte a neputinței sale şi 
străduinţa de a şi-o tămădui e ceva neasemănat mai înalt decât a cunoaşte și 
a cerceta mărimile stelelor, rațiunile lucrurilor, nașterile celor de jos şi 
perioadele celor de sus, devierile și perioadele, constantele şi învârtirile, 
despărțirile şi întâlnirile şi — într-un cuvânt — toate feluritele relaţii ale 
mulțimii mișcărilor. Căci mintea care şi-a cunoscut neputinţa sa a aflat pe 
unde poate să intre la mântuire, să se apropie de lumina cunoștinței și să 
primească înțelepciunea adevărată, care nu se destramă odată cu veacul 
acesta (Sf. Grigorie Palama, 150 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 29). 


439. Cel căruia 1 s-a dat înțelepciune cunoaşte scopurile celor 
netrupești şi care este începutul și sfârşitul lumii (Talasie Libianul, Despre 
dragoste, înfrânare și petrecerea cea după minte, I, 47). 


CUNOAȘTERE DE SINE 


440. Cunoaşte-te pe tine însuţi! lar aceasta este adevărata smerenie, 
care ne învaţă să cugetăm smerit, ne frânge inima şi ne învaţă să lucrăm și 
să păzim această stare. lar dacă nu te-ai cunoscut încă pe tine, nu știi încă 
nici ce este smerenia, nici nu te-ai atins de adevărata lucrare şi pază. Căci a 
te cunoaște pe tine este sfârşitul lucrării virtuţilor (Nichita Stithatul, Cele 
300 de capete despre făptuire, despre fire şi despre cunoştinţă, II, 35). 


441. Dar şi Sfântul loan Gura de Aur spune: „Acesta este cel ce se 
cunoaşte pe sine cel mai bine, care se socoteşte pe sine nimic. Căci nimic 
nu-i atât de plăcut lui Dumnezeu ca a se socoti cineva pe sine cu cei din 
urmă” (Calist şi Ignatie Xanthopol, Metoda sau cele 100 de capete, 37). 


442. Şi iarăşi: „Cel ce s-a cunoscut pe sine că este făptură 
schimbătoare, niciodată nu se înalță întru nimic. Fiindcă, chiar dacă are 
ceva, este al Făcătorului”. Căci nimeni nu laudă vreun vas că s-a făcut el pe 
sine bun şi trebuincios, ci pe făcătorul lui îl laudă. Dar de se strică, 
învinuieşte pe cel ce i-a pricinuit stricăciunea, nu pe făcător. lar dacă vasul 
este cuvântător, neapărat este şi cu voie slobodă. Căci în cele bune îl are pe 
Făcătorul de dăruitor, precum el este şi pricinuitorul plăsmuirii lui; iar 
căderea şi abaterea lui au ca pricină hotărârea voii slobode (Petru 
Damaschin, Învăţături duhovnicești, |, 10). 


443. Smerenia este roada cunoștinței, iar cunoștința, roada ispitelor. 
Căci celui ce s-a cunoscut pe sine i se dă cunoştinţa tuturor. Şi celui ce s-a 
supus lui Dumnezeu i se vor supune toate, când va împărăți smerenia în 
mădularele lui (Petru Damaschin, Învățături duhovnicești, |, 10). 


444. De vrei să fii cu pătrundere și cu dreaptă măsură şi să nu slujeşti 
patimii închipuirii de sine, caută totdeauna să cunoşti ce ascund lucrurile 


bune pentru cunoştinţa ta. Şi aflând foarte multe şi felurite cunoştinţe 
ascunse de tine, te vei mira de neştiința ta şi-ţi vei înfrâna cugetul. Iar 
cunoscându-te pe tine, vei înțelege multe mari şi minunate lucruri. Fiindcă 
socotinţa că ştii nu te lasă să sporeşti în a şti (Sf. Maxim Mărturisitorul, 
Cele patru sute capete despre dragoste, 3, 81). 


CUNOAȘTEREA LUI DUMNEZEU 


445. Nu cunoaștem pe Dumnezeu din fiinţa Lui, ci din măreția faptelor 
şi din purtarea de grijă ce-o are pentru cele ce sunt. Căci prin acestea 
înţelegem, ca prin nişte oglinzi, nemărginita bunătate, înţelepciune şi putere 
a Lui (Sf. Maxim Mărturisitorul, Cele patru sute capete despre dragoste, |, 
96). 


446. Vrând să cunoşti pe Dumnezeu, să nu cauţi rațiunile din El (căci 
nu le va afla vreo minte omenească), dar nici pe ale altei existente de după 
Dumnezeu, ci cercetează-le pe cele din jurul Lui, atât cât se poate; de pildă, 
pe cele privitoare la veşnicie, nemărginire şi nehotărnicie, la bunătate și 
înţelepciune, ca şi pe cele privitoare la puterea creatoare, proniatoare și 
judecătoare a făpturilor. Căci acela este între oameni mare teolog care află 
rațiunile acestora întrucâtva (Sf. Maxim Mărturisitorul, Cele patru sute 
capete despre dragoste, 2, 27). 


447. Într-o anumită privință Dumnezeu şi cele dumnezeieşti pot fi 
cunoscute; în altă privință nu pot fi cunoscute. Poate fi cunoscut prin cele 
din jurul Lui; dar nu poate fi cunoscut în ceea ce este El însuși (Sf. Maxim 
Mărturisitorul, Cele patru sute capete despre dragoste, 4, 7). 


448. Cel ce vede pe Unul, prin Unul se vede şi pe sine şi pe toţi şi pe 
toate. Dar fiind ascuns în toate, nu priveşte la nimic din toate (Sf. Simeon 
Noul Teolog, Cele 225 de capete teologice şi practice, 52). 


449. Căci cunoştinţele fiind cunoştinţe ale făpturilor și oprindu-se la 
marginea făpturilor, din acestea îi arată ele pe Dumnezeu. Dar cei ce nu au 
numai puterile simţurilor şi ale minţii, ci s-au împărtăşit şi de harul 


duhovnicesc și mai presus de fire, nu vor mai cunoaște numai din făpturi pe 
Dumnezeu, ci şi duhovnicește ca pe unul ce e Duh, adică în chip mai presus 
de simtire şi de minte, ca unii ce au devenit întregi dumnezei şi îl cunosc pe 
Dumnezeu în Dumnezeu (Sf. Grigorie Palama, Cuvânt pentru cei ce se 
liniștesc cu evlavie. Al treilea din cele din urmă. Despre sfânta lumină, 68). 


450. Fiinţa, dumnezeirea, bunătatea şi toate câte se zic pozitiv sunt prin 
afirmare. lar neîncepătoria, nemărginirea și nedefinirea şi toate câte se zic 
negativ, sunt prin negare (Talasie Libianul, Despre dragoste, înfrânare şi 
petrecerea cea după minte, IV, 83). 


451. Pentru lămurirea rațiunilor contemplate în jurul ființei Sfintei 
Treimi, ne folosim, cum s-a zis, de cuvinte şi nume. Dar nu tot aşa pentru 
cele ale ființei. Căci acestea sunt cu totul necunoscute de nici o minte și 
negrăite prin nici un cuvânt, fiind cunoscute numai Sfintei Treimi (Talasie 
Libianul, Despre dragoste, înfrânare şi petrecerea cea după minte, IV, 90). 


452. Tatăl e cugetat ca fără de început şi ca început (principiu). Fără de 
început ca nenăscut. lar început (principiu), ca Cel ce naște şi purcede pe 
Cei ce sunt din El după fiinţă şi sunt în El din veşnicie, adică pe Fiul şi pe 
Duhul Sfânt (Talasie Libianul, Despre dragoste, înfrânare şi petrecerea cea 
după minte, IV, 1). 


CUNOAȘTERE NATURALĂ 


453. Dar nu numai datele ce privesc luna, ci şi cele ce privesc soarele, 
eclipsele lui şi conjuncțiile din vremea lor, schimbările şi distanţele 
celorlalte planete de pe cer, formaţiile felurite ce le alcătuiesc între ele, şi, 
pe scurt, toate câte le ştim despre cer, apoi rațiunile firii, toate artele, 
meșteşugurile şi, simplu vorbind, întreaga cunoştinţă a tuturor adunate din 
observări parţiale, le-am câştigat din simţuri și din imaginație, prin minte. 
Nici una din acestea nu se poate numi duhovnicească, ci mai degrabă 
naturală, fiindcă nu cuprinde cele ale Duhului (Sf. Grigorie Palama, 750 
Capete despre cunoștința naturală, despre cunoașterea lui Dumnezeu, 
despre viața morală şi despre făptuire, 20). 


454. De pildă Grigorie al Nyssei, tâlcuind ce este vederea (Beopia) lui 
Dumnezeu descoperită celor curaţi cu inima, după ce spune că „şi înţelepții 
veacului acestuia pot cunoaşte pe Dumnezeu din buna întocmire a lumii”, 
adaugă: „dar altceva mi se pare că spune măreția Fericirii” (Sf. Grigorie 
Palama, Cuvânt pentru cei ce se liniştesc cu evlavie. Al treilea din cele din 
urmă. Despre sfânta lumină, 68). 


CUNOȘTINȚĂ 


455. Cel ce disprețuiește cunoştinţa și se laudă cu lipsa de învățătură nu 
e simplu numai în cuvânt, ci şi în cunoştinţă (Marcu Ascetul, Despre legea 
duhovnicească, în 200 de capete, 81). 


456. Fără aducerea aminte de Dumnezeu nu poate fi cunoştinţa 
adevărată. Căci fără cea dintâi, cea de-a doua e mincinoasă (Marcu Ascetul, 
Despre legea duhovnicească, în 200 de capete, 147). 


457. Dacă eşti iubitor de învăţătură, fă-te iubitor şi de osteneală. Căci 
simpla cunoștință îngâmfă pe om (Marcu Ascetul, Despre cei ce-și 
închipuie că se îndreptează din fapte, 7). 


458. Cunoştiţa fără faptele care urmează din ea nu e sigură, chiar dacă 
e adevărată. Căci fapta este întărirea oricărui lucru (Marcu Ascetul, Despre 
cei ce-și închipuie că se îndreptează din fapte, 12). 


459. Adeseori, din negrija pentru fapte, se întunecă şi cunoştinţa. Căci 
lucrurile a căror împlinire a fost nesocotită, s-au şters în parte şi din 
amintire (Marcu Ascetul, Despre cei ce-și închipuie că se îndreptează din 


fapte, 13). 


460. Răbdarea necazurilor e semnul cunoștinței adevărate; la fel 
neînvinovăţirea oamenilor pentru nenorocirile tale proprii (Marcu Ascetul, 
Despre cei ce-și închipuie că se îndreptează din fapte, 56). 


461. Cunoștinţa adevărată s-a dăruit oamenilor de către Dumnezeu, ca 
har înainte de har; şi ea învață pe cei ce se împărtășesc de ea să creadă 


înainte de toate în Cel ce le-a dăruit-o (Marcu Ascetul, Despre cei ce-și 
închipuie că se îndreptează din fapte, 81). 


462. Lumina cunoștinței adevărate stă în a deosebi fără greşeală binele 
de rău (Diadoh al Foticeei, Cuvânt ascetic despre viața morală, 6). 


463. Atât înțelepciunea, cât și cunoștința, cât şi celelalte daruri 
dumnezeiești sunt ale unuia și aceluiași Duh Sfânt (Diadoh al Foticeei, 
Cuvânt ascetic despre viaţa morală, 9). 


464. Cunoştinţa leagă pe om de Dumnezeu prin experienţă, dar nu 
îndeamnă sufletul să cuvânteze despre lucruri. De aceea unii dintre cei ce 
petrec în viața monahală sunt luminaţi de ea în simţirea lor, dar la cuvinte 
dumnezeiești nu vin (Diadoh al Foticeei, Cuvânt ascetic despre viața 
morală, 9). 


465. Dar cunoştinţa o aduce rugăciunea şi liniștea multă, când lipsesc 
cu desăvârşire grijile; iar înțelepciunea o aduce meditarea fără slava deşartă 
a cuvintelor Duhului, și mai ales harul lui Dumnezeu care o dă (Diadoh al 
Foticeei, Cuvânt ascetic despre viaţa morală, 9). 


466. Cel ce s-a împărtăşit de sfânta cunoştinţă și a gustat din dulceața 
lui Dumnezeu, nu mai trebuie să judece pe nimeni niciodată. Fundcă 
dreptatea căpeteniilor lumii acesteia e copleșită cu totul de dreptatea lui 
Dumnezeu, mai bine zis nu e nimic faţă de dreptatea lui Dumnezeu (Diadoh 
al Foticeei, Cuvânt ascetic despre viaţa morală, 63). 


467. Prin porunci Domnul face nepătimași pe cei ce le împlinesc; iar 
prin dumnezeieștile dogme le dăruieşte luminarea cunoștinței (Sf. Maxim 
Mărturisitorul, Cele patru sute capete despre dragoste, 1, 17). 


468. Calea spre cunoștință este nepătimirea și smerenia, fără de care 
nimeni nu va vedea pe Domnul (Sf. Maxim Mărturisitorul, Cele patru sute 
capete despre dragoste, 4, 58). 


469. Cunoştinţa cea bună şi lucrătoare se naște prin înfrânare şi iubire 
(Sf. Maxim Mărturisitorul, Scoliile unui necunoscut, 42). 


470. Celui ce se cunoaşte pe sine i se dă cunoștința tuturor (Petru 
Damaschin, Învățături duhovnicești, |, 1). 


471. Credinţa cea dintâi şi cea de obşte a drepteredincioşilor se naşte 
din cunoştinţa naturală (Petru Damaschin, Învățături duhovnicești, 1, 28). 


472. Să luptăm pentru porunci ca să ne izbăvim de patimi; și pentru 
dumnezeieștile dogme ca să ne învrednicim de cunoştinţă (Talasie Libianul, 
Despre dragoste, înfrânare şi petrecerea cea după minte, Il, 13). 


473. Păzeşte poruncile şi vei afla pace; iubeşte pe Dumnezeu şi vei afla 
cunoştinţa (Talasie Libianul, Despre dragoste, înfrânare și petrecerea cea 
după minte, IV, 21). 


474. Din dragoste sinceră se naşte cunoștința naturală. Iar acesteia îi 
urmează cel din urmă bun dorit. Acesta este harul cunoștinței de Dumnezeu 
(al teologiei) (Talasie Libianul, Despre dragoste, înfrânare şi petrecerea cea 
după minte, IV, 62). 


475. Sufletul primeşte cunoștința celor dumnezeiești pe măsura curăției 
minţii (Talasie Libianul, Despre dragoste, înfrânare și petrecerea cea după 
minte, IV, 76). 


476. Calea spre cunoștință este nepătimirea și smerenia, fără de care 
nimeni nu va vedea pe Domnul (Isihie Sinaitul, Cuvânt despre trezvie şi 
virtute, |, 67). 


CUNOȘTINȚA ADEVĂRULUI 


477. Dar cel nebotezat sau cel iubitor de slavă deşartă nu poate veni la 
cunoştinţa adevărului (Marcu Ascetul, Răspuns acelora care se îndoiesc 
despre Dumnezeiescul Botez). 


CUNOȘTINȚA DE DUMNEZEU 


478. Cel ce s-a învrednicit de cunoştinţa lui Dumnezeu şi se 
împărtăşeşte de dulceaţa ei cu adevărat disprețuiește toate plăcerile născute 


din poftă (Sf. Maxim Mărturisitorul, Cele patru sute capete despre 
dragoste, 3, 63). 


479. Prin cunoştinţa lui Dumnezeu înţelege credinţa, iar prin dragoste, 
păzirea poruncilor, pe care le numeşte și voia lui Dumnezeu, dreptățile şi 
lumina Lui, după cuvântul: „Lumină sunt poruncile Tale”. Sentința vorbeşte 
de cunoştinţa lucrătoare (Sf. Maxim Mărturisitorul, Scoliile unui 
necunoscut, 5). 


480. Cunoştinţa de Dumnezeu este pomul vieţii, de care împărtăşindu- 
se cel curat rămâne nemuritor (Talasie Libianul, Despre dragoste, înfrânare 
şi petrecerea cea după minte, IV, 56). 


481. Cunoştinţa Sfintei şi celei de o ființă Treimi este sfințire și 
îndumnezeire pentru îngeri şi pentru oameni (Talasie Libianul, Despre 
dragoste, înfrânare şi petrecerea cea după minte, I, 100). 


482. Căci Proorocii, Apostolii și Mucenici n-au învăţat cunoştinţa de 
Dumnezeu şi înţelepciunea din auz ca noi, ci au dat sânge și au primit Duh, 
după cum s-a spus de Bătrâni: „Dă sânge şi ia Duh” (Petru Damaschin, 
Învăţături duhovniceşti, I, 24). 


CUNOȘTINȚA LUCRURILOR 


483. Altceva e cunoştinţa lucrurilor şi altceva cunoașterea adevărului. 
Pe cât se deosebește soarele de lună, pe atât e mai de folos cea de-a doua 
decât cea dintâi (Marcu Ascetul, Despre cei ce-și închipuie că se 
îndreptează din fapte). 


484. Cunoştinţa lucrurilor crește în proporție cu împlinirea poruncilor; 
iar cunoaşterea adevărului, pe măsura nădejdii în Hristos (Marcu Ascetul, 
Despre cei ce-și închipuie că se îndreptează din fapte, 145). 


485. Dacă ocupi vreodată poziţia întărită a rugăciunii curate, nu primi 
în acea vreme cunoștința lucrurilor, ridicată în faţa ta de vrăjmaşul, ca să nu 
pierzi ceea ce e mai de preţ. Căci mai bine este să-l săgetăm cu săgețile 
rugăciunii, stând închiși în cetățuia noastră, decât să stăm de vorba cu el, 


care ne aduce daruri, uneltind să ne desfacă de rugăciunea împotriva lui 
(Marcu Ascetul, Despre cei ce-și închipuie că se îndreptează din fapte, 
174). 


486. Cunoştinţa lucrurilor foloseşte omului în vreme de ispită şi de 
trândăvie. Dar în vreme de rugăciune îl păgubeşte (Marcu Ascetul, Despre 
cei ce-și închipuie că se îndreptează din fapte). 


487. Cel ce se supune pe sine lui Dumnezeu s-a apropiat de puterea de 
a-şi supune lui toate. Celui ce se cunoaşte pe sine, i s-a dat cunoştinţa 
tuturor. Căci în cunoştinţa de sine se „află plinătatea cunoștinței tuturor. Şi 
în supunerea sufletului tău, se cuprinde supunerea tuturor. Când smerenia 
stăpâneşte în vieţuirea ta, se supune ție sufletul tău şi împreună cu el se vor 
supune ţie toate (Sf. Isaac Sirul, Cuvinte despre nevoință, XVI). 


488. Cunoştinţa lucrurilor având-o Făcătorul preexistentă în Sine din 
veci, a adus-o la fiinţă (a substanțializat-o) şi a scos-o la iveală atunci când 
a voit. Căci este o nebunie a te îndoi că Dumnezeu Cel atotputernic poate să 
aducă ceva la ființă, atunci când vrea (Sf. Maxim Mărturisitorul, Cele patru 
sute capete despre dragoste, 4, 4). 


489. Smerema este roada cunoștinței, iar cunoştinţa roada ispitelor. 
Căci celui ce s-a cunoscut pe sine i se dă cunoştinţa tuturor. Şi celui ce s-a 
supus lui Dumnezeu i se vor supune toate, când va împărăți smerenia în 
mădularele lui (Petru Damaschin, Învățături duhovnicești, |, 10). 


CURĂȚIE 


490. Nici trupul nu se poate curăţi fără post şi priveghere; nici sufletul, 
fără milă şi adevăr. Dar nici mintea fără vorbirea cu Dumnezeu şi fără 
vederea Lui. Acestea sunt perechile cele mai însemnate în aceste lucruri 
(Ilie Ecdicul, Cugetări din sentințele înțelepților, 1). 


491. Mai zic Părinții şi aceea că nu putem câștiga desăvârșit virtutea 
curăției, de nu vom dobândi mai întâi în inima noastră adevărata smerenie a 


cugetului (Sf. loan Casian, Despre cele opt gânduri ale răutăţii, II, Despre 
duhul curviei şi al poftei trupești). 


492. Ocara de la oameni aduce întristare inimii, dar se face pricină de 


curăție celui ce o rabdă (Marcu Ascetul, Despre legea duhovnicească, în 
200 de capete, 49). 


493. Cei ce ne-am învrednicit de baia naşterii de-a doua săvârşim 
faptele bune nu pentru răsplată, ci pentru păzirea curățeniei dată nouă 
(Marcu Ascetul, Despre cei ce-și închipuie că se îndreptează din fapte, 23). 


494. Căci curăța nu vine numai din a nu mai face cele rele, ci şi din a 
stinge cu totul relele, prin împlinirea cu grijă a celor bune (Diadoh al 
Foticeei, Cuvânt ascetic despre viaţa morală, 98). 


495. De iubeşti curăţia, în care se vede Stăpânul tuturor, să nu 
cleveteşti împotriva cuiva, nici să nu asculți pe cineva care bârfeşte pe 
fratele său (Sf. Isaac Sirul, Cuvinte despre nevoință, XLII). 


496. Precum nu poate rămâne întreagă sticla lovită de atingerea unei 
pietre, aşa nici sfântul ce petrece şi rămâne și vorbeşte cu o femeie nu poate 
rămâne în curăția lui fără să se întineze (Sf. Isaac Sirul, Cuvinte despre 
nevoință, LXXI). 


497. Curăţia constă în a te ruga lui Dumnezeu (Isaia Pustnicul, 29 de 
cuvinte, XXII, 8). 


498. Mare este cel ce rămâne nepătimitor la atingere. Dar mai mare, cel 
ce rămâne nerănit de vedere și a biruit vederea focului, prin gândul la 
frumuseţea celor de sus (Sf. loan Scărarul, Scara, XV, 6). 


499. Dacă semnul curăției adevărate este a rămâne nemişcat în 
nălucirile din vis, atunci semnul desfrânării este negreşit a suferi scurgere în 
stare de veghe, datorită aducerilor aminte (Sf. loan Scărarul, Scara, XV, 8). 


500. Curăţia sufletului înseamnă izbăvirea de patimi; iar izbăvirea de 
patimi naște dragostea (Talasie Libianul, Despre dragoste, înfrânare şi 
petrecerea cea după minte, Il, 78). 


CURVIE 


501. Căci dracul acesta nu încetează de a război pe om, până nu va 
crede omul cu adevărat că nu prin străduinţa și nici prin osteneala sa, ci prin 
acoperământul şi ajutorul lui Dumnezeu se izbăveşte de boala aceasta şi se 
ridică la înălțimea curăției (Sf. loan Casian, Despre cele opt gânduri ale 
răutății, II, Despre duhul curviei şi al poftei trupeşti). 


502. Adeseori gândul curviei vine de la gândul slavei deşarte şi dă 
înfățișări cuviincioase începuturilor căilor ce duc la iad, ascunzând 
alunecările primejdioase de mai târziu prin care îi duce la temniţele iadului 
pe cei ce îi urmează fără judecată. Întâi acest gând îl încântă pe cineva cu 
preoția sau cu viaţa sa de monah desăvârşit, făcând pe mulţi să vină la el 
pentru folos; apoi din cuvânt şi faptă îl face să-şi închipuie că şi-a agonisit 
un nume bun. Şi astfel, după ce l-a încercuit deajuns cu asemenea cugetări 
şi l-a atras departe de trezvia naturală, îmbiindu-i întâlnirea cu vreo femeie, 
aşa-zisă cuvioasă îi duce îndrăznirea conştiinţei spre împlinirea lucrului 
necurat, târându-l la cea mai de pe urmă ruşine (Nil Ascetul, Cuvânt 
trebuincios şi folositor, 40). 


503. Iarăşi, gândul lăcomiei pântecelui are ca sfârşit pe cel al curviei; 
iar al curviei are ca sfârşit pe cel al întristării (Nil Ascetul, Cuvânt 
trebuincios şi folositor, 40). 


504. Dar mai mult decât din acestea, pornirea spre desfrâu vine din 
lăcomia pântecelui (Nil Ascetul, Cuvânt trebuincios și folositor, 58). 


505. Dar oamenilor, pofta nesăturată după plăcerile desfrânate, 
odrăslită din belşugul şi felurimea mâncărilor, le-a semănat dorinţe furioase, 
neîngăduindu-le patima să se liniștească în nici o vreme (Nil Ascetul, 
Cuvânt trebuincios și folositor, 71). 


506. Cei ce vor să-şi înfrâneze părțile trupului care se umflă nu trebuie 
să umble după băuturile drese, pe care meșterii acestei născociri le numesc 
aperitive, fiindcă deschid drumul spre pântece belşugului de mâncări. Căci 
nu numai calitatea lor e vătămătoare pentru trupurile celor ce se nevoiesc, ci 


şi însăși amestecarea lor prostească răneşte foarte tare conştiinţa temătoare 
de Dumnezeu. Ce-i lipseşte doar vinului, ca să fie muiată asprimea lui prin 
amestecarea cu felurite dulcegării? (Diadoh al Foticeei, Cuvânt ascetic 
despre viaţa morală) 


507. În privinţa dracului curviei, e foarte bine să-i închizi intrarea. Dar 
dacă te răpește și intră, luptă cu el, aruncând neputinţa ta înaintea lui 
Dumnezeu şi cerând ajutor. Şi El îl va scoate de la tine (Varsanufie și Ioan, 
Scrisori duhovniceşti, 166). 


508. Prin patru lucruri sporește curvia în trup: prin dormirea la un tânăr 
(la o tânără), prin mâncarea pe săturate, prin ușurătatea în purtări şi prin 
împodobire (Isaia Pustnicul, 29 de cuvinte, VII, 8). 


509. Şi socot că aici este arătată lăcomia pântecului, care este maica și 
doica curviei. Căci lăcomia nu este rea numai când se îndreaptă spre avuţie, 
ci şi când se îndreaptă spre mâncări, precum şi înfrânarea nu e bună numai 
când se reține de la mâncări, ci şi când se reține de la avuţie (Sf. Maxim 
Mărturisitorul, Cele patru sute capete despre dragoste, 1, 84). 


510. Săturarea de bucate este maica curviei, iar necăjirea pântecelui e 
pricinuitoare de curăţie. Cel ce mângâie pe leu îl domesticește adeseori, dar 
cel ce mângâie trupul îl sălbăticeşte şi mai mult (Sf. loan Scărarul, Scara, 
XIV, 3). 


511. Gândurile necurate şi urâte se ivesc în inimă de la amăgitorul 
inimii, de la dracul curviei. Pe acestea le tămăduieşte înfrânarea și socotirea 
lor ca nimic (Sf. loan Scărarul, Scara, XV, 81). 


512. Cel ce-şi stăpâneşte pântecele veștejeşte pofta şi mintea lui nu 
slujeşte gândurilor de curvie (Talasie Libianul, Despre dragoste, înfrânare 
şi petrecerea cea după minte, III, 1). 


513. Stăpânindu-ţi iubirea de slava deşartă, ia aminte dinspre curvie, ca 
nu cumva, fugind de cinstiri, să cazi în necinste (Talasie Libianul, Despre 
dragoste, înfrânare și petrecerea cea după minte, IV, 27). 


514. Când nu bei vin, să nu te saturi de apă; iar de nu, îi dai curviei 
aceeaşi materie (Talasie Libianul, Despre dragoste, înfrânare și petrecerea 
cea după minte, IV, 33). 


515. Pricina privirii desfrânate stă în desfrânarea şi întunecarea 
ochiului dinăuntru. lar pricina dorinţei de a auzi lucruri de ruşine stă în 
aceea că urechile sufleteşti ascultă cele ce le șoptesc împotriva noastră 
dracii neruşinaţi dinăuntru (Filotei Sinaitul, Capete despre trezvie, 33). 


516. lar cel ce-şi hrăneşte trupul în neînfrânarea mâncărilor, va fi 
chinuit de duhul curviei. Căci precum apa multă stinge flacăra, așa foamea 
sau înfrânarea, împreună cu smerenia sufletului, stinge fierbinţeala trupului 
şi nălucirile urâte (Sf. Teodor al Edesei, Una sută capete foarte folositoare, 
25). 


CUVÂNT 


517. Cuvântul este sluga minții. Căci ce voiește mintea, aceea 
tâlcuieşte cuvântul (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 107). 


518. După cum din cuvinte şi lucruri se vede cugetul, tot aşa se vede 
din faptele bune ale inimii răsplata viitoare (Marcu Ascetul, Despre legea 
duhovnicească, în 200 de capete, 28). 


519. Împrejmuieşte-ţi cuvântul cu întărituri dinspre partea laudei de 
sine şi cugetul dinspre partea înaltei păreri despre tine, ca nu cumva cedând 
să faci cele dimpotrivă. Căci binele nu se săvârşeşte numai de către om, ci 
şi de către Dumnezeu, atotvăzătorul (Marcu Ascetul, Despre cei ce-și 
închipuie că se îndreptează din fapte). 


520. Cuvântul duhovnicesc păstrează sufletul celui ce-l grăieşte 
pururea neiubitor de slava deşartă. Căci mângâind toate părțile sufletului 
prin simțirea inimii, îl face să nu mai aibă trebuinţă de slava de la oameni. 
De aceea îi păzeşte pururea cugetarea fără năluciri, prefăcând-o întreagă în 


dragoste de Dumnezeu (Diadoh al Foticeei, Cuvânt ascetic despre viața 
morală, 11). 


521. Cuvintele Domnului cuprind aceste patru lucruri: poruncile, 
dogmele, amenințările, făgăduinţele. Pentru acestea răbdăm toată asprimea 
vieţuirii: posturi, privegheri, culcarea pe Jos, osteneli şi greutăți în slujbe, 
necinstiri, ocări, chinuri, omoruri şi cele asemenea. „Pentru cuvintele 
buzelor Tale, zice, am păzit căi aspre!” (Sf. Maxim Mărturisitorul, Cele 
patru sute capete despre dragoste). 


522. În ziua judecății ne va cere Dumnezeu să dăm socoteală pentru 
cuvinte, fapte şi gânduri (Talasie Libianul, Despre dragoste, înfrânare și 
petrecerea cea după minte, III, 1). 


523. Cel ce nu-şi vatămă sufletul prin fapte, încă nu şi-l păstrează 
neîntinat şi prin cuvinte. Nici cel ce-l păzeşte de acestea nu e sigur că nu l-a 
întinat prin gânduri. Căci păcătuirea este întreită (Ilie Ecdicul, Cugetări din 
sentințele înţelepților, 1). 


524. A scoate din cuvinte ceea ce e de folos e o opera de colaborare 
între cel ce le spune şi cel ce le aude. Cel ce aude cuvinte nu întru totul 
bune, poate să scoată din ele numai ceea ce e bun, precum poate scoate din 
cuvinte bune, concluzii rele. Cuvintele unuia pot provoca cuvinte contrarii 
în celălalt. Dar celălalt poate da și mai multă tărie și conţinut cuvintelor 
bune sau rele ale celui ce le spune (Varsanufie şi loan, Scrisori 
duhovniceşti, 510, nota 758). 


7 .Nici cele dintre cer şi pământ nu le-a făcut Dumnezeu goale. 
8 Dracii prin răutatea lor ne ispitesc ca să ne facă rău, însă prin aceasta ne fac să ne smerim şi să 
alergăm la ajutorul lui Dumnezeu, fără a ne încrede în noi înșine și în puterile noastre. 


9 Cel din fire bun este Dumnezeu. 


DARUL DEOSEBIRII 


525. Dar cel ce are darul deosebiri poate face pe cineva să primească 
cele spuse de el fie că vrea, fie că nu vrea, fiindcă duhul cercetează și 
descoperă lucrurile dumnezeiești, putând sili mintea să creadă chiar dacă nu 
vrea, cum s-a întâmplat cu Ilona, cu Zaharia şi cu David scăpat de tâlhari, 
oprindu-l îngerul să grăiască ceva afară de rânduiala cântări lui (Petru 
Damaschin, Învățături duhovnicești, |, 11). 


526. Căci odihnindu-se în ceasurile de liniștire (isihie) şi îndulcindu-se 
mai ales cu dulceaţa rugăciunii, nu numai că se va elibera de neajunsurile 
mai sus pomenite, ci va prinde şi mai multă putere spre a se deda cu 
agerime și fără osteneală contemplaţiilor dumnezeieşti, sporind totodată cu 
multă smerenie în darul deosebirii (Diadoh al Foticeei, Cuvânt ascetic 
despre viața morală, 68). 


DATORIE 


527. Domnul, vrând să arate că toată porunca trebuie împlinită, pe de 
altă parte că înfierea s-a dăruit oamenilor în sângele Său, zice: „Când veţi 
face cele poruncite vouă, ziceţi că robi netrebnici suntem şi ceea ce am fost 
datori să facem aceea am făcut” (Isihie Sinaitul, Cuvânt despre trezvie şi 
virtute, |, 79). 


528. Dacă suntem datori să facem în fiecare zi toate câte le are firea 
noastră bune, ce vom da lui Dumnezeu în schimb, pentru relele pe care le- 
am făcut mai înainte? (Marcu Ascetul, Despre cei ce-și închipuie că se 
îndreptează din fapte) 


DĂRUIRE 


529. De dai ceva celui ce are nevoie, să iei înaintea acestei fapte veselia 
feței tale. Şi mângâie-l cu vorbe bune în necazul lui. Căci făcând aşa, 
veselia ta va face în cugetul lui mai mult bine decât darul tău pentru 
trebuinţa trupului lui (Sf. Isaac Sirul, Cuvinte despre nevoință, LVII). 


530. Dragostea se face cunoscută nu numai prin dăruirea de bani, ci cu 
mult mai mult prin împărtășirea cuvântului lui Dumnezeu şi prin slujirea 
trupească (Sf. Maxim Mărturisitorul, Cele patru sute capete despre 
dragoste, 1, 26). 


DEFĂIMARE 


531. Primeşte mai bine pe cel ce te batjocoreşte decât pe cel ce te 
laudă, de care s-a scris că nu se deosebeşte întru nimic de cel ce blestemă 
(loan Carpatiul, Una sută capete de mângâiere, 11). 


532. Socoteşte-te în toată vremea ca neștiind nimic, ca să scapi de 
defăimarea ce-ţi vine din bănuiala altora că voieşti să susţii altă părere (Sf. 
Isaac Sirul, Cuvinte despre nevoinţă, XXIII). 


533. Deci să fugim, iubiților, de boala defăimării, neamintindu-ne de 
nimeni cu gând rău; şi să nu ne întunecăm privirea la amintirea aproapelui, 
căci toate înfățişările pe care le luăm le iscodesc dracii şi nimic nu lasă 
necercetat din ale noastre, nici culcarea, nici șederea, nici starea în picioare, 
nici cuvântul, nici mersul, nici privirea. Toate le iscodesc, toate le mișcă, 
toată ziua uneltesc vicleşuguri împotriva noastră, ca să înşele în vremea 
rugăciunii mintea smerită şi să stingă lumina ei fericită (Evagrie Monahul, 
Capete despre deosebirea patimilor și a gândurilor, 27). 


534. Pe cel ce îşi ascunde defăimarea şi ocara punând înainte laude, cu 
greu îl pot descoperi cei mai simpli. Asemenea acestuia este şi cel ce, sub 
chipul smereniei, e plin de slava deșartă. Aceştia acoperind multă vreme 
adevărul cu minciuna, în cele din urmă sunt dați totuși pe faţă prin fapte 
(Marcu Ascetul, Despre legea duhovnicească, în 200 de capete, 36). 


535. Dacă „dragostea nu face rău aproapelui”, cel ce pizmuieşte pe 
fratele şi se întristează de binele lui și întinează numele lui cel bun cu 
defăimări sau îi întinde niscai curse spre a-l atrage la rele, cum nu se va face 
pe sine străin de dragoste şi vinovat de osânda veşnică? (Sf. Maxim 
Mărturisitorul, Cele patru sute capete despre dragoste, 1, 55) 


536. Dacă „plinirea legii este iubirea”, cel ce se gândeşte la rău 
împotriva fratelui şi unelteşte vicleşuguri împotriva lui și doreşte căderea 
lui şi se bucură de ea, cum nu va fi călcător de lege şi vrednic de chinurile 


veşnice? (Sf. Maxim Mărturisitorul, Cele patru sute capete despre dragoste, 
1, 56) 


537. Când ne văd dracii că disprețuim lucrurile lumii, ca să nu mai 
urâm pentru ele pe oameni și să cădem din dragoste, stârnesc împotriva 
noastră defăimări, ca nerăbdând supărarea să urâm pe cei ce ne defaimă (Sf. 
Maxim Mărturisitorul, Cele patru sute capete despre dragoste, 4, 87). 


538. Nu este durere mai grea a sufletului decât defăimarea, fie că-ți 
defaimă cineva credinţa, fie că viața. Şi nimenea nu poate să o 
dispreţuiască, decât numai cel ce caută la Dumnezeu, ca Suzana, singurul 
care poate să ne izbăvească din nevoi ca şi pe aceea, şi să le descopere 
oamenilor adevărul, ca şi în cazul acela, și să mângâie sufletul cu nădejdea 
(Sf. Maxim Mărturisitorul, Cele patru sute capete despre dragoste, 4, 88). 


DEFĂIMARE DE SINE 


539. Dar când ne smerim, Domnul îi zădărnicește lucrarea. Deci să ne 
defăimăm totdeauna pe noi înşine. Căci în aceasta stă biruinţa. Cât despre 
gândul de a pleca în pustie, părinții au spus că sunt trei lucruri de preţ și 
dacă cineva le păzeşte pe ele poate vieţui şi în mijlocul oamenilor şi în 
pustie şi oriunde s-ar întâmpla: să se defăimeze pe sine însuşi, să-și arunce 
voinţa sa la spate şi să se aștearnă sub picioarele a toată făptura. Să mai știe 
iubirea ta că toată lupta diavolului este să ne despartă pe unii de alţii. Căci 
vede împlinită cu adevărat la noi Scriptura: „Fratele ajutat de frate e ca o 


cetate întărită şi înconjurată de ziduri” (Prov. 18, 19) (Varsanufie şi Ioan, 
Scrisori duhovniceşti, 69). 


DEMNITARI (PATRONI) 


540. Noi însă, când ne aflăm în vreo trebuinţă oarecare, alergăm după 
cei bogați, ca niște căţei care mișcă veseli din coadă în jurul celor ce le 
aruncă vreun ciolan de ros sau niscai firimituri în vreme ce-i lovesc; şi-i 
numim binefăcători şi protectori ai creştinilor, şi le recunoaştem pur şi 
simplu orice virtute, chiar dacă se află în cea mai de pe urmă răutate, pentru 
a câştiga ceea ce râvnim, fără să căutăm a ne însuşi viețuirea sfinților, a 
căror virtute zicem că ne-am hotărât să o urmăm (Nil Ascetul, Cuvânt 
trebuincios şi folositor, 19). 


DEPRINDERE 


541. Fiindcă obişnuinţa trage pe om la sine cu putere şi nu-l lasă să se 
ridice la cea dintâi deprindere a virtuţii. Pentru că din obişnuinţă se naşte 
deprinderea, iar din deprindere se face firea. Și a strămuta firea şi a o 
schimba este lucru anevoios. Chiar dacă e clintită puţin cu sila, îndată se 
întoarce la sine. lar dacă a fost scoasă din hotarele ei, nu se mai întoarce la 
integritatea ei, dacă nu se pune multă osteneală spre a o aduce la calea ei, 
căci vrea mereu să revină la deprinderea din obișnuinţă, pe care a părăsit-o 
(Nil Ascetul, Cuvânt trebuincios și folositor, 54). 


542. Căci deprinderea preface firea şi schimbă lucrarea liberei alegeri 


(Sf. Grigorie Sinaitul, Capete foarte folositoare în acrostih, 123). 


DESĂVÂRȘIRE 


543. Drept aceea cel ce vrea să vină la desăvârşire şi pofteşte să lupte 
lupta cea duhovnicească după lege, străin să fie de toată mânia și iuțimea 
(Sf. loan Casian, Despre cele opt gânduri ale răutăţii, IV, Despre mânie). 


544. Căci chiar de ar fi cineva cât de fierbinte cu osârdia și de sârguitor 
cu vrerea, fiind legat de trup şi sânge nu va putea ajunge la desăvârşire, 
decât prin mila lui Hristos şi prin harul Său (Sf. loan Casian, Despre cele 
opt gânduri ale răutăţii, VIII, Despre mândrie). 


545. De aici învăţăm că desăvârşirea nu vine odată cu lepădarea de 
avere şi de lucruri, ci după dobândirea dragostei, ale cărei însușiri același 
Apostol le descrie astfel: „Dragostea nu pizmuieşte, nu se mânie, nu se 
îngâmfă, nu se întărâtă, nu gândeşte răul”. Toate acestea împreună 
alcătuiesc curăția inimii (Sf. loan Casian, Despre cele opt gânduri ale 
răutăţii. Cuvânt plin de folos). 


546. Căci cel desăvârşit trebuie să se miște spre faptele virtuții din 
râvnă proprie; iar cel în curs de înaintare, ascultând de îndemnul 
povăţuitorului (Nil Ascetul, Cuvânt trebuincios şi folositor, 57). 


547. Cel desăvârşit în virtute încă de aici, potrivit cu vârstele duhului, 
va avea în veacul viitor o cinste şi o îndumnezeire deopotrivă cu cei de 
acelaşi fel (Sf. Grigorie Sinaitul, Capete foarte folositoare în acrostih, 56). 


DESCÂNTEC 


548. Descântecul e oprit de Dumnezeu şi nu trebuie folosit cu nici un 
preţ. Căci călcarea poruncii lui Dumnezeu e spre pieirea sufletului. 
Foloseşte pentru viaţă mai degrabă celelalte mijloace de vindecare ale 
doctorilor. Căci aceasta nu e păcat. Dar toarnă peste ea şi aghiasmă 
(Varsanufie și loan, Scrisori duhovnicești, 153). 


DESCURAJARE 


549. Întâi fereşte-te de duhul descurajării. Căci naşte tot răul şi 
necazuri felurite (Varsanufie şi loan, Scrisori duhovnicești). 


DESTĂINUIRE 


550. Cel ce spune păcatul fratelui fără patimă, îl spune din două pricini: 
sau ca să-l îndrepteze pe el sau să folosească pe altul. Iar dacă îl spune 
pentru alte pricini, fie aceluia, fie altuia, îl spune pentru a-l batjocori sau a-l 
bârfi. Dar atunci nu va scăpa de părăsirea dumnezeiască, ci va cădea sigur 
fie în aceeaşi greșeală, fie în alta, şi va suferi rușine, mustrat fiind și 
batjocorit de alții (Sf. Maxim Mărturisitorul, Cele patru sute capete despre 
dragoste, 3, 13). 


DEȘERTĂCIUNE 


551. „Am văzut sub soare, zice înțeleptul, om socotindu-se întru sine că 
e înțelept” (Prov. 26, 12). L-am văzut şi eu pe acesta între muritori, 
încrezându-se în faptele lui şi cugetând lucruri mari despre înțelepciunea 
omenească, pământească și naturală; şi nu numai fălindu-se din pricina ei 
față de cei neînvăţaţi, ci râzând și bătându-şi joc şi de învățătorii întru 
Hristos, ajunşi la fericirea dumnezeiască, pentru cuvântul lor fără meşteşug 
şi pentru că n-au căutat să se folosească de culegerile cuvintelor lustruite ale 
ştiinţei din afară, nici nu s-au apucat să împodobească, cu întocmirile lor 
armonioase, învățăturile lor scrise. Acestuia, care nu ştie că la Dumnezeu nu 
lustrul cuvintelor, nici sunetul frumos al glasurilor e de preţ, ci înţelesul 
curat şi frumos al gândurilor, îi voi aduce zicătoarea aceasta: „E mai bun un 
câine viu, decât un leu mort” (Ecl. 9, 4); şi „o slugă săracă și înţeleaptă e 
mai bună decât un împărat bătrân care nu mai știe de el” (Eccl. 4, 13) 
(Nichita Stithatul, Cele 300 de capete despre făptuire, despre fire şi despre 
cunoştinţă, |, 58). 


DEZNĂDEJDE 


552. Deci mai întâi trebuie să luptăm împotrivă duhului întristării, care 
împinge sufletul la deznădejde, ca să-l alungăm din inima noastră. Să ne 
deprindem numai în acea întristare, care se cuprinde în pocăinţa pentru 
păcate şi e împreunată cu nădejdea cea bună. Despre aceasta zice şi 


Apostolul: „Intristarea cea după Dumnezeu lucrează pocăinţa spre mântuire, 
fără părere de rău” (Sf. loan Casian, Despre cele opt gânduri ale răutăţii, V, 
Despre întristare). 


553. În vremea ispitelor să nu părăseşti mănăstirea ta, ci suferă cu 
vitejie valurile gândurilor şi mai ales pe cele ale deznădejdii şi ale moleşelii 
(acedia). Căci aşa fiind probat cu bun rost prin necazuri, vei dobândi o 
nădejde şi mai întărită în Dumnezeu. lar de-o vei părăsi, te vei afla 
neprobat, lipsit de bărbăţie şi nestatornic (Sf. Maxim Mărturisitorul, Cele 
patru sute capete despre dragoste, 1, 52). 


554. Mai cumplit lucru este a deznădăjdui decât a păcătui. Iuda 
trădătorul, fiind mic la suflet şi neîncercat în lupte şi de aceea 
deznădăjduind, a venit la el vrăjmaşul şi i-a pus cureaua în jurul gâtului. 
Dar Petru, piatra cea tare, suferind o cădere înfricoşată, fiindcă era cercat în 
lupte, n-a slăbit, nici n-a deznădăjduit, descurajându-se, ci ridicându-se 
îndată a adus lacrimi amare din inimă mâhnită şi smerită, şi vrăjmașul 
nostru, văzând acestea, a sărit ca ars la față de o văpaie mare şi a fugit 
departe, văitându-se cumplit (loan Carpatiul, Una sută capete de 
mângâiere, |). 


DIAVOL 


555. Dar însuşi Satana s-a rostogolit așa ca un fulger din înălțimi, 
fiindcă i s-a nălucit că este la fel cu Dumnezeu (Isihie Sinaitul, Cuvânt 
despre trezvie și virtute, Il, 17). 


556. Și nu numai de aceasta m-am mirat, ci şi de îngerul de odinioară 
din cer, care aflându-se în fire nematerială, întru înţelepciune şi întru toată 
virtutea, a devenit deodată diavol, întuneric şi neștiinţă, începutul şi sfârşitul 
a toată răutatea şi viclenia (Petru Damaschin, Învăţături duhovniceşti). 


557. Scriptura zice că diavolul este necurat, fiindcă a lepădat de la 
început acest bun al smeritei cugetări şi a iubit mândria. De aceea e şi numit 
duh necurat în toate Scripturile. Căci ce necurăţie trupească poate să-și 


adune cel ce este cu totul necorporal, netrupesc, neașezat într-un loc, ca să i 
se zică, din această latură, necurat? Este vădit că din pricina mândriei a fost 
numit necurat, deoarece din înger curat şi luminos s-a arătat pe urmă 
spurcat (Isihie Sinaitul, Cuvânt despre trezvie şi virtute, I, 63). 


558. Scopul dracilor e ajutat mult de mânia noastră, când se mişcă 
împotriva firii, făcându-se de mare folos oricărui vicleșug al lor (Evagrie 
Monahul, Capete despre deosebirea patimilor şi a gândurilor, 5). 


559. Foarte mult ne folosește spre mântuire ura împotriva dracilor, care 
ne ajută și la lucrarea virtuţii (Evagrie Monahul, Capete despre deosebirea 
patimilor şi a gândurilor, 9). 


560. Cine şi-a stăpânit mânia a supus pe draci; iar cine s-a robit de 
dânsa nu se mai ţine de viața monahală şi e străin de căile Mântuitorului, 
dacă se zice că însuşi Domnul învaţă pe cei blânzi căile Sale. De aceea, cu 
anevoie poate fi vânată mintea monahului, care aleargă pe câmpia blândeții. 
Căci mai de nici o virtute nu se tem dracii ca de blândeţe. Aceasta a 
dobândit-o acel mare Moise, care a fost numit „blând, mai mult decât toți 
oamenii” (Evagrie Monahul, Capete despre deosebirea patimilor şi a 
gândurilor, 12). 


561. Dracii nu cunosc inimile noastre, cum socot unii dintre oameni. 
Căci singurul cunoscător al inimii este Cel ce ştie mintea oamenilor și a 
zidit inimile lor pe fiecare deosebit. Dar ei cunosc multe din mișcările 
inimii, pe baza cuvântului rostit şi a mişcărilor văzute ale trupului (Evagrie 
Monahul, Capete despre deosebirea patimilor şi a gândurilor, 27). 


562. Tot războiul ce se aprinde între noi şi dracii necuraţi nu se poartă 
pentru altceva decât pentru rugăciunea duhovnicească. Căci lor le este 
foarte potrivnică şi urâtă, iar nouă foarte mântuitoare şi plăcută (Evagrie 
Monahul, Cuvânt despre rugăciune, 49). 


563. Ce vor dracii să lucreze în noi? Lăcomia pântecelui, curvia, 
iubirea de argint, mânia, ținerea minte a răului şi celelalte patimi, ca 
îngroşându-se mintea prin ele să nu se poată ruga cum trebuie. Căci 


stârnindu-se patimile părții neraționale nu o lasă să se miște cu bună 
judecată (Evagrie Monahul, Cuvânt despre rugăciune, 50). 


564. Chiar dacă ți se pare că eşti cu Dumnezeu, păzește-te de dracul 
curviei, căci este foarte înşelător şi cât se poate de pizmaș și vrea să fie mai 
iute şi mai ager ca mișcarea şi trezirea minţii tale, ca să o desfacă şi de 
Dumnezeu, când îi stă înainte cu evlavie și frică (Evagrie Monahul, Cuvânt 
despre rugăciune, 90). 


565. Căci dracul acesta nu încetează de a război pe om, până nu va 
crede omul cu adevărat că nu prin străduinţa și nici prin osteneala sa, ci prin 
acoperământul şi ajutorul lui Dumnezeu se izbăveşte de boala aceasta şi se 
ridică la înalțimea curăției (Sf. loan Casian, Despre cele opt gânduri ale 
răutăţii, II, Despre duhul curviei şi al poftei trupeşti). 


566. Încă zic Părinţii şi aceasta: că cel ce lucrează e războit adesea 
numai de un drac şi numai de acela e necăjit, pe când cel ce nu lucrează, de 
nenumărate duhuri este robit (Sf. Ioan Casian, Despre cele opt gânduri ale 
răutății, VI, Despre trândăvie). 


567. Unui au născocit că atât harul, cât şi păcatul, adică atât Duhul 
adevărului, cât şi duhul rătăciru se află ascunse în mintea celor ce s-au 
botezat. Ca urmare zic că o persoană îmbie mintea spre cele bune, iar 
cealaltă îndată spre cele dimpotrivă. Eu însă am înţeles din dumnezeieştile 
Scripturi şi din însăşi simţirea minţii că înainte de Sfântul Botez harul 
îndeamnă sufletul din afară spre cele bune, iar Satana foieşte în adâncurile 
lui, încercând să stăvilească toate ieșirile dinspre dreapta ale minții. Dar din 
ceasul în care renaştem, diavolul e scos afară, iar harul intră înăuntru. Ca 
urmare, aflăm că precum odinioară stăpânea rătăcirea asupra sufletului, așa, 
după Botez, stăpâneşte adevărul asupra lui. Lucrează desigur Satana asupra 
sufletului şi după aceea ca şi mai-nainte, ba de multe ori chiar mai rău. Dar 
nu ca unul ce se află de față împreună cu harul (să nu fie!), ci învăluind prin 
mustul trupului mintea, ca într-un fum, în dulceaţa poftelor neraționale. Iar 
aceasta se face din îngăduirea lui Dumnezeu, ca trecând omul prin furtună, 
prin foc şi prin cercare, să ajungă astfel la bucuria binelui. „Căci am trecut, 


zice, prin foc şi apă, şi ne-ai scos pe noi la odihnă” (Diadoh al Foticeei, 
Cuvânt ascetic despre viața morală). 


568. Precum am zis, Satana prin Sfântul Botez e scos afară din suflet. 
Dar 1 se îngăduie, pentru pricinile mai-nainte pomenite, să lucreze în el prin 
trup (Diadoh al Foticeei, Cuvânt ascetic despre viața morală, 79). 


569. Dracii se învăluie şi se acoperă pentru o vreme în vicleşugul lor, 
că doar își va lăsa omul slobodă inima, socotind că s-a izbăvit de luptă. Iar 
dacă se întâmplă aceasta, sar dintr-o dată asupra bietului suflet și îl răpesc 
ca pe o vrabie. Şi dacă se află mai puternici decât bietul suflet, îl prăvălesc 
fără milă în păcate mai grele ca cele de la început, pentru care s-a rugat să 
fie iertat. Să stăm deci cu frica lui Dumnezeu şi să străjuim inima, 
desăvârșind lucrarea noastră. Căci păzind virtuțile, împiedicăm răutatea 
vrăjmaşilor (Isaia Pustnicul, Despre păzirea minţii, 11). 


570. De nici un lucru nu se bucură atâta diavolii ca de acel om care 
ascunde gândurile sale de învățătorul său duhovnicesc (Isaia Pustnicul, 
Către monahii începători, 65). 


571. Dracu slăbesc când, prin împlinirea poruncilor, se micşorează 
patimile în noi; şi pier când sunt stinse cu totul prin nepătimirea sufletului, 
nemaiaflându-le pe acelea, prin care se găseau în suflet şi îl războiau (Sf. 
Maxim Mărturisitorul, Cele patru sute capete despre dragoste, 2, 22). 


572. Dracii ne războiesc fie prin lucruri, fie prin înțelesurile pătimașe 
ale lucrurilor. Prin lucruri, pe cei ce sunt între lucruri, iar prin înţelesuri, pe 
cei despărțiți de lucrări (Sf. Maxim Mărturisitorul, Cele patru sute capete 
despre dragoste, 2, 71). 


573. Fiindcă dracii, cum zice Sfântul Ilarion, sunt netrupești și fără 
somn, şi toată grija o au să se războiască cu noi şi să ne piardă sufletele, 
prin cuvânt, lucru și gând (Petru Damaschin, Invățături duhovniceşti, |, 6). 


574. Şi cel ce are smerenie se luminează și mai mult. Iar cel ce nu vrea 
să se smerească rămâne în întuneric, ca cel ce a fost mai înainte Luceafăr, 
iar mai pe urmă diavol. Acesta fiind cel dintâi din ceata cea mai de jos a 


puterilor înțelegătoare, adică a zecea de la ceata cea mai de sus, care stă 
înaintea scaunului înfricoşat, şi din cea dintâi de la pământ, pentru că s-a 
înălţat, a ajuns împreună cu cei ce au ascultat de el nu numai dedesubtul 
celor nouă cete şi al nostru al pământenilor, ci şi dedesubtul celor de sub 
pământ, fiind aruncat în tartar, din pricina nerecunoştinței (Petru 
Damaschin, Învăţături duhovnicești, |, 36). 


575. Amăgind vrăjmașul pe Adam şi prin aceasta făcându-se domn 
peste el, a răpit de la el stăpânirea și s-a făcut stăpânitor al veacului 
acestuia. Căpetenie a veacului acestuia şi stăpânitor al celor văzute a fost la 
început omul, fiind rânduit la aceasta de către Domnul. Căci nici focul nu 
putea ceva împotriva lui, nici apa să-l înece, nici fiara nu-l vătăma, nici 
otrava nu-şi producea efectul asupra lui. Dar odată ce s-a supus amăgirii, a 
predat stăpânirea amăgitorului. Din această pricină vrăjitorii şi descântătorii 
se vădesc cu îngăduinţa lui Dumnezeu, printr-o lucrare potrivnică, făcători 
de lucruri minunate. Ei stăpânesc otrăvurile şi cutează împotriva focului și 
apelor, cum arată cei din jurul lui Iani şi lamvri, ce s-au împotrivit lui 
Moise, şi Simon, ce s-a împotrivit corifeului Petru (Simeon Metafrastul, 
Parafrază în 150 de capete la cele 50 cuvinte ale Sf. Macarie Egipteanul, 
35). 


576. Dar cel rău nu are răutatea, ci viața ca ființă. De aceea rămâne 
nemuritor prin aceasta, însă având-o pe aceasta în stare să primească și 
răutatea și fiind cinstit cu voie liberă, ar fi putut să se supună și să se 
lipească de la sine de izvorul veşnic al bunătăţii și să se facă părtaş de viaţa 
adevărată. Dar fiindcă s-a rostogolit de bunăvoie spre răutate, s-a păgubit de 
viaţa adevărată, fiind respins de la aceasta cu dreptate, după ce fugise el de 
la ea. Astfel, ajunge duh mort, nu prin ființă (căci nu este o fiinţă a morții), 
ci prin lepădarea vieții adevărate. Dar nesăturându-se de pornirea spre 
răutate şi sporind-o pe ea cu cea mai mare ticăloșşie, se face pe sine duh de 
moarte făcător, silindu-se să atragă și pe om la împărtăşirea sa de moarte 
(Sf. Grigorie Palama, 7150 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 41). 


577. Dracii leagă mintea de cele supuse simțurilor, prin întristări și 
plăceri, pofte și temeri (Talasie Libianul, Despre dragoste, înfrânare şi 
petrecerea cea după minte, IL, 17). 


DISCERNĂMÂNT 


578. Fără osteneala inimii nu ajunge cineva să deosebească gândurile 
(Varsanufie și loan, Scrisori duhovnicești, 265). 


579. Dacă, precum s-a zis, vei avea neîncetat, cu mare veghe, grijă la 
cele mai-nainte spuse, vei putea să cunoşti scopul Domnului şi al 
Apostolilor Săi şi să iubeşti pe oameni şi să suferi pentru ei când greşesc, 
dar să lupţi neîncetat împotriva dracilor vicleni prin iubire. Dar dacă suntem 
moleșiți, nebăgători de seamă şi ușuratici şi ne scufundăm cugetul în 
plăcerile trupeşti, nu mai combatem pe draci, ci pe noi înşine și pe fraţi, mai 
bine zis slujim prin aceștia (prin frați) pe draci, luptând cu oamenii pentru 
draci (Sf. Maxim Mărturisitorul, Cuvânt Ascetic, 17). 


580. Poruncile Domnului ne învață să folosim cu bună judecată 
lucrurile de mijloc. Căci întrebuinţarea cu bună judecată a celor de mijloc 
curățește starea sufletului. Iar starea curată naşte puterea de discernământ 
(dreapta socoteală). Puterea de discernământ, la rândul ei, naște 
nepătimirea, din care se naște dragostea desăvârşită (Sf. Maxim 
Mărturisitorul, Cele patru sute capete despre dragoste, 4,91). 


581. E trebuinţă, așadar, de nevoință multă şi de osteneală ascunsă și 
nearătată, de cercetarea gândurilor şi de exercitarea simţurilor slăbite ale 
sufletului, pentru a deosebi binele și răul și a întări şi reînviora prin alipirea 
sârguincioasă a minţii la Dumnezeu mădularele obosite ale sufletului 
(Simeon Metafrastul, Parafrază în 150 de capete la cele 50 cuvinte ale Sf. 
Macarie Egipteanul, 13). 


582. lar dacă nu cunoaște cineva care voie şi care cugetare trebuie să o 
părăsească, să probeze tot lucrul şi toată cugetarea, prin depărtarea şi 
înfrânarea de la ele, şi să vadă ce nemulțumire îi aduc; şi dacă, împlinindu- 


se, îi aduc plăcere, iar neîmplinindu-se, durere, să ştie că sunt rele şi că e 
dator să le dispreţuiască înainte de a zăbovi în jurul lor şi să se ostenească a 
le birui când simte asaltul lor. Aceasta o zic despre tot lucrul şi tot gândul 
fără de care putem trăi trupeşte şi bine plăcea lui Dumnezeu (Petru 
Damaschin, Învățături duhovnicești, |, 1). 


DISCREŢIE 


583. De ţi-o cere acesta cu jurământ, el va purta păcatul. Deci nu 
trebuie să descoperi taina fratelui, sub motiv de jurământ. Spune-i aceluia: 
„Dacă mi-ai fi încredinţat tu un lucru, ti-ar fi plăcut să-l descopăr cuiva? 
Dacă deci nu ti-ar fi plăcut, nu mă întreba nici tu să-ţi spun cele ale fratelui. 
Căci s-a spus: „Ceea ce nu-ţi place să ţi se facă ţie, nu face nici tu 
aproapelui” (Tes. 4, 16); şi iarăşi: „Ceea ce voiți să vă facă vouă oamenii, 
faceţi şi voi lor asemenea” (Mt. 7, 12; Lc. 6, 31) (Varsanufie şi Ioan, 
Scrisori duhovniceşti, 687). 


584. De afli cuvinte din afară, nu le spune pe ele altuia. Căci de le vei 
păzi în urechile tale, nu va greşi limba ta (Isaia Pustnicul, 29 de cuvinte, III, 
2). 


DISPREȚ 


585. Cel ce disprețuiește pe cel neputincios nu va vedea lumina. Şi ziua 
celui ce își întoarce fața de la cel ce se află la strâmtoare se va întuneca. Și 
fiii casei celui ce disprețuiește glasul celui ce se află în trudă vor bâjbâi în 
orbire (Sf. Isaac Sirul, Cuvinte despre nevoință, LXXXVI). 


586. Să nu judeci pe cineva (Mt. 7, 1); să nu dispreţuieşti sau să 
sminteşti pe cineva. Nu gândi despre cineva cele ce nu le-ai văzut la el. 
Căci acestea sunt spre pieirea sufletului. la aminte la tine şi aşteaptă 
moartea care vine (Varsanufie şi loan, Scrisori duhovnicești, 258). 


587. Şi să nu judeci, nici să dispreţuiești pe cineva. Căci din aceasta 
vine tocirea inimii şi orbirea minţii. lar din acestea se naşte nepăsarea şi 


învârtoşarea inimii (Varsanufie și loan, Scrisori duhovnicești, 498). 


588. De ești disprețuit pe nedrept, nu te întrista. Căci diavolul 
pizmuieşte binele şi le mișcă acestea pentru a-l împiedica (Varsanufie şi 
Ioan, Scrisori duhovniceşti, 678). 


589. Cel ce e disprețuit şi batjocorit şi suferă din cauza aceasta mult în 
inima sa, să cunoască din aceasta că poartă la sân şarpele cel vechi. De va 
răbda deci în tăcere sau va răspunde cu multă smerenie, l-a făcut pe acesta 
neputincios şi i-a slăbit strânsoarea. Iar de va răspunde împotrivă cu acreală 
sau va grăi cu semeţie, a dat putere şarpelui să-şi verse veninul în inima sa 
şi să-i roadă cu cruzime cele dinlăuntru ale sale. Prin aceasta îl va face de 
fiecare dată mai puternic, dându-i spre mâncare îndreptarea sa spre cele 
bune și puterea nenorocitului său suflet. Aceasta îl va face să trăiască de aici 
înainte în păcat şi să fie mort cu totul pentru dreptate (Sf. Simeon Noul 
Teolog, Cele 225 de capete teologice și practice, 47). 


DOGME 


590. Să luptăm pentru porunci ca să ne izbăvim de patimi; şi pentru 
dumnezeieștile dogme ca să ne învrednicim de cunoştinţă (Talasie Libianul, 
Despre dragoste, înfrânare şi petrecerea cea după minte, II, 13). 


591. Scripturile cuprind acestea patru: poruncile, dogmele, 
amenințările, făgăduinţele (Talasie Libianul, Despre dragoste, înfrânare și 
petrecerea cea după minte, IL, 20). 


592. Cel ce înaintează filosofează în acestea trei: în porunci, în dogme 
şi în credinţa Sfintei Treimi (Talasie Libianul, Despre dragoste, înfrânare și 
petrecerea cea după minte, III, 28). 


593. Mai întâi şi mai presus de toate însă, să-și îngrădească sufletul cu 
dreapta credință, potrivit cu  dumnezeieştile dogme ale Bisericii 
soborniceşti, primite de la propovăduitorii de Dumnezeu Apostoli şi de la 
Sfinții Părinți. Căci cei ce viețuiesc așa multă răsplată vor avea, viață fără 


de sfârşit și casă nesupărată la Tatăl, la Fiul şi la Duhul Sfânt, dumnezeirea 
(Sf. Teodor al Edesei, Una sută capete foarte folositoare, 4). 


594. Fereşte-te de discuţiile despre dogme ca de un leu înfuriat. Să nu 
intri în acestea nici cu credincioşi ai Bisericii, nici cu cei străini (Sf. Isaac 
Sirul, Cuvinte despre nevoință, VII). 


595. Prin porunci, Domnul face nepătimaşi pe cei ce le împlinesc; iar 
prin dumnezeieștile dogme le dăruieşte luminarea cunoștinței (Sf. Maxim 
Mărturisitorul, Cele patru sute capete despre dragoste, 1, 77). 


596. Toate dogmele sunt sau despre Dumnezeu sau despre cele văzute 
şi nevăzute sau despre Providenţă și judecata arătată în acelea (Sf. Maxim 
Mărturisitorul, Cele patru sute capete despre dragoste, 1, 78). 


597. Cuvintele Domnului cuprind aceste patru lucruri: poruncile, 
dogmele, amenințările, făgăduinţele. Pentru acestea răbdăm toată asprimea 
vieţuirii: posturi, privegheri, culcarea pe Jos, osteneli şi greutăți în slujbe, 
necinstiri, ocări, chinuri, omoruri şi cele asemenea. „Pentru cuvintele 
buzelor Tale, zice, am păzit căi aspre!” (Sf. Maxim Mărturisitorul, Cele 
patru sute capete despre dragoste, 2, 24). 


598. În aceste trei stă filosofia creștinului: în poruncă, în dogme gi în 
credinţă. Poruncile despart mintea de patimi; dogmele o aduc la cunoştinţa 
făpturilor; iar credința, la contemplarea Sfintei Treimi (Sf. Maxim 
Mărturisitorul, Cele patru sute capete despre dragoste, 4, 47). 


DRAGOSTE 


599. Începutul virtuţilor e frica de Dumnezeu, iar sfârşitul, dragostea 
(dorul) Lui (Ilie Ecdicul, Cugetări din sentințele înțelepților, 2). 


600. Patimile trupeşti şi materiale se micşorează şi se veştejesc prin 
suferinţele trupului. lar cele sufleteşti şi nevăzute se sting prin smerita 
cugetare, prin blândeţe și dragoste (Sf. Teodor al Edesei, Una sută capete 
foarte folositoare, 12). 


601. Prin urmare, fraților, Dumnezeu vrea ca noi să ne arătăm sârguinţa 
către El, întâi în osteneli, apoi în dragoste şi rugăciune neîncetată și însuși 
El ne va arăta calea mântuirii. Dar este vădit că nu e altă cale care duce la 
cer, decât liniştirea desăvârşită, fuga de toate relele, dobândirea virtuţilor, 
dragostea desăvârşită faţă de El şi convieţuirea cu Dumnezeu în cuvioşie și 
dreptate. De va ajunge cineva la acestea, degrabă se va ridica în locașurile 
cereşti (Despre Avva Filimon. Cuvânt foarte folositor, 10). 


602. Din dragoste sinceră se naşte cunoștința naturală. Iar acesteia îi 
urmează cel din urmă bun dorit. Acesta este harul cunoștinței de Dumnezeu 
(al teologiei) (Talasie Libianul, Despre dragoste, înfrânare şi petrecerea cea 
după minte, IV, 62). 


603. Citirea şi rugăciunea curăţesc mintea; iar dragostea şi înfrânarea, 
partea pasională (afectivă) a sufletului (Talasie Libianul, Despre dragoste, 
înfrânare şi petrecerea cea după minte, Il, 84). 


604. Curăţia sufletului înseamnă izbăvirea de patimi; iar izbăvirea de 
patimi naşte dragostea (Talasie Libianul, Despre dragoste, înfrânare şi 
petrecerea cea după minte, Il, 78). 


605. Pofta e oprită de înfrânare şi osteneală; și e micșorată de liniște și 
de dragostea dumnezeiască (Talasie Libianul, Despre dragoste, înfrânare și 
petrecerea cea după minte, IL, 21). 


606. Cele mai bune arme ale celui ce se linişteşte cu răbdare sunt 
înfrânarea, dragostea, rugăciunea, atenția și citirea (Talasie Libianul, Despre 
dragoste, înfrânare și petrecerea cea după minte, II, 11). 


607. Dragoste deopotrivă față de toți a câştigat acela care nu pizmuieşte 
pe cei strădalnici, iar de cei răi are milă (Talasie Libianul, Despre dragoste, 
înfrânare şi petrecerea cea după minte, 1, 78). 


608. Cel ce a dobândit dragoste rabdă fără să se tulbure de supărările și 
suferințele ce-i vin de la duşmani (Ialasie Libianul, Despre dragoste, 
înfrânare şi petrecerea cea după minte, 1, 4). 


609. Dragoste adevărată a dobândit acela care nu suferă bănuieli și 
vorbe împotriva aproapelui (Talasie Libianul, Despre dragoste, înfrânare şi 
petrecerea cea după minte, Í, 6). 


610. Mintea care a dobândit dragoste duhovnicească nu cugetă despre 
aproapele cele ce nu se potrivesc cu dragostea (Talasie Libianul, Despre 
dragoste, înfrânare și petrecerea cea după minte, |, 2). 


611. Dragostea, după calitate, e asemănarea cu Dumnezeu, pe cât e cu 
putinţă muritorilor. lar după lucrare, e o beţie a sufletului. După însușire, e 
izvorul credinţei, adâncul fără fund al îndelungii răbdări, oceanul smereniei 
(Sf. loan Scărarul, Scara, XXX, 3). 


612. lar izbăvirea de toate aceste rele şi calea scurtă spre mântuire este 
dragostea adevărată, cea din cunoştinţă, a lui Dumnezeu şi izgonirea din 
suflet a dragostei față de trup şi de lumea aceasta (Sf. Maxim 
Mărturisitorul, Răspunsuri către Talasie). 


613. Te-a blestemat cineva? Să nu-l urăşti pe el, ci blestemul şi pe 
dracul care a pus la cale blestemul. Căci, dacă urăști pe cel ce te-a 
blestemat, ai urât un om şi ai călcat porunca. Şi ceea ce a făcut acela cu 
cuvântul, tu faci cu fapta. Iar de păzeşti porunca, arată semnele dragostei; şi 
de poţi face ceva, ajută-l, ca să-l izbăveşti de rău (Sf. Maxim Mărturisitorul, 
Cele patru sute capete despre dragoste, 4, 83). 


614. Dragostea zidește prin aceea că nu pizmuieşte şi nu supără pe cei 
ce ne pizmuiesc; dar nici nu se făleşte cu lucrul pizmuit şi nu se socoteşte 
pe sine că a ajuns la ţintă. Iar în privinţa lucrurilor pe care nu le ştie își 
mărturiseşte fără să roşească neșştiinţa. Astfel face mintea fără trufie şi o 
pregăteşte să sporească necontenit în cunoştinţă (Sf. Maxim Mărturisitorul, 
Cele patru sute capete despre dragoste, 4, 60). 


615. Cele ce desfac dragostea dintre oameni sunt acestea: a pizmui sau 
a fi pizmuit; a păgubi sau a fi păgubit, a nu cinsti sau a nu fi cinstit; 
gândurile bănuitoare. Deci ia seama, nu cumva ai făcut sau ai pătimit 


vreuna din acestea şi de aceea ești despărțit de dragostea prietenului? (Sf. 
Maxim Mărturisitorul, Cele patru sute capete despre dragoste, 4, 21) 


616. Încă nu are dragoste desăvârşită, nici conștiința adâncă a 
Providenţei dumnezeiești cel ce în vreme de încercare nu suferă cu 
îndelungă răbdare întâmplările supărătoare, ci se depărtează de la dragostea 
fraților duhovniceşti (Sf. Maxim Mărturisitorul, Cele patru sute capete 
despre dragoste, 4, 16). 


617. De vom iubi pe Dumnezeu cu adevărat, vom lepăda patimile prin 
însăşi această iubire. Iar iubirea faţă de El stă în a-L preţui pe El mai mult 
decât lumea şi sufletul mai mult decât trupul şi în a dispreţui lucrurile 
lumești și a ne îndeletnici cu El pururea prin înfrânare, dragoste, rugăciune, 
cântare de psalmi şi cele asemenea (Sf. Maxim Mărturisitorul, Cele patru 
sute capete despre dragoste, 3, 50). 


618. Dragostea către Dumnezeu înduplecă pe cel ce se împărtăşeşte de 
ea să dispreţuiască toată plăcerea trecătoare şi toată osteneala și întristarea. 
Convingă-te despre acestea toți sfinții, care au pătimit atâtea pentru Hristos 
(Sf. Maxim Mărturisitorul, Cele patru sute capete despre dragoste, 2, 58). 


619. Cel ce nu pizmuieşte și nu se mânie pe cel ce l-a întristat și nu ţine 
minte răul de la el, prin aceasta încă nu are şi dragoste față de acela. Căci 
poate să nu răsplătească răul cu rău chiar dacă nu are încă dragoste, pentru 
că aşa e porunca. Dar încă nu poate răsplăti răul cu bine fără silă. Căci a 
face bine din îndemn lăuntric celor ce ne urăsc este propriu numai dragostei 
duhovniceşti desăvârșite (Sf. Maxim Mărturisitorul, Cele patru sute capete 
despre dragoste, 2, 49). 


620. Dacă pe unii îi urăști, pe alții nici nu-i iubeşti nici nu-i urăști, pe 
alții iarăşi îi iubeşti dar potrivit, şi în sfârșit pe alții îi iubeşti foarte tare, din 
această neegalitate cunoaşte că eşti departe de dragostea desăvârşită, care 
cere să iubeşti pe tot omul deopotrivă (Sf. Maxim Mărturisitorul, Cele patru 
sute capete despre dragoste, 2, 10). 


621. Cel ce nu dispreţuieşte slava, plăcerea şi iubirea de argint, care le 
sporeşte pe acelea şi stă în slujba lor, nu poate tăia de la sine prilejurile de 
mânie. lar cel ce nu le taie pe acestea nu poate ajunge la dragostea 
desăvârşită (Sf. Maxim Mărturisitorul, Cele patru sute capete despre 
dragoste, 1). 


622. Încă nu a dobândit dragostea desăvârşită cel ce nu disprețuiește 
slava şi ocara, bogăția și sărăcia, plăcerea şi întristarea. Ba dragostea 
desăvârşită nu le disprețuiește numai pe acestea, ci și însăși viaţa 
vremelnică şi moartea (Sf. Maxim Mărturisitorul, Cele patru sute capete 
despre dragoste, 1, 72). 


623. De vrei să nu cazi din dragostea cea după Dumnezeu, să nu laşi 
nici pe fratele tău să se culce întristat împotriva ta, nici tu să nu te culci 
scârbit împotriva lui; ci „mergi şi te împacă cu fratele tău”, și venind, adu 
lui Hristos, cu conştiinţa curată, prin rugăciune stăruitoare, darul dragostei 
(Sf. Maxim Mărturisitorul, Cele patru sute capete despre dragoste, 1, 53). 


624. Dragostea se face cunoscută nu numai prin dăruirea de bani, ci cu 
mult mai mult prin împărtășirea cuvântului lui Dumnezeu şi prin slujirea 
trupească (Sf. Maxim Mărturisitorul, Cele patru sute capete despre 
dragoste, 1, 26). 


625. Toate virtuțile ajută mintea să câștige dragostea dumnezeiască. 
Dar mai mult ca toate, rugăciunea curată. Căci prin aceasta zburând către 
Dumnezeu, iese afară din toate cele ce sunt (Sf. Maxim Mărturisitorul, Cele 
patru sute capete despre dragoste, 1, 11). 


626. Dragostea este născută de nepătimure; nepătimirea, de nădejdea în 
Dumnezeu; nădejdea de răbdare și îndelunga răbdare; iar pe acestea le naşte 
înfrânarea cea atotcuprinzătoare. Înfrânarea, la rândul ei, e născută de frica 
lui Dumnezeu, în sfârşit frica de credința în Domnul (Sf. Maxim 
Mărturisitorul, Cele patru sute capete despre dragoste, 1, 1). 


627. Dragostea este o dispoziţie bună și afectuoasă a sufletului datorită 
căreia el nu cinsteşte nici unul dintre lucruri mai mult decât cunoștința lui 


Dumnezeu. Dar este cu neputinţă să ajungă la deprinderea dragostei cel ce e 
împătimit de ceva din cele pământeşti (Sf. Maxim Mărturisitorul, Cele 
patru sute capete despre dragoste, 1, 1). 


628. Căci desăvârşirea ei (a dragostei) nimeni nu o poate câștiga până 
ce se află în trupul acesta, decât numai Sfinţii care au ajuns până la 
mucenicie şi la mărturisirea desăvârşită. Fiindcă cel ce ajunge la ea se 
preface întreg şi nu mai doreşte cu uşurinţă nici măcar hrana. Căci ce poftă 
va mai avea de bunătăţile lumii cel ce e hrănit de dragostea dumnezeiască? 
(Diadoh al Foticeei, Cuvânt ascetic despre viața morală, 90) 


629. Dar dragostea duhovnicească nu o poate câştiga cineva până ce nu 
va fi iluminat întru toată încredințarea de Duhul Sfânt. Căci până ce nu 
primeşte mintea în chip desăvârșit asemănarea prin lumina dumnezeiască, 
poate avea aproape toate celelalte virtuți, dar este încă lipsită de dragostea 
desăvârșită (Diadoh al Foticeei, Cuvânt ascetic despre viața morală, 89). 


630. Alta este dragostea naturală a sufletului și alta cea care vine în el 
de la Duhul Sfânt. Cea dintâi e moderată și e pusă în mişcare şi de voința 
noastră, atunci când vrem. De aceea e și răpită cu uşurinţă de duhurile rele, 
când nu ţinem cu tărie la hotărârea noastră. Cealaltă aşa de mult aprinde 
sufletul de dragostea către Dumnezeu, încât toate părțile lui se lipesc de 
dulceaţa negrăită a acestei iubiri, printr-o afecţiune de o simplitate infinită. 
Căci mintea, umplându-se atunci de lucrarea duhovnicească, se face ca un 
izvor din care ţâşnesc dragostea şi bucuria (Diadoh al Foticeei, Cuvânt 
ascetic despre viața morală). 


631. „Mâncarea mai uscată și vieţuirea aspră, împreunată cu dragostea, 
duce pe monah mai repede la limanul nepătimirii” (Evagrie Monahul, 
Capetele despre trezvie, 3). 


632. Începutul păcatului este pofta, prin care se pierde sufletul raţional; 
iar începutul mântuirii şi al împărăției cerurilor este dragostea (Sf. Antonie 
cel Mare, Învăţături despre viața morală a oamenilor şi despre buna 
purtare, în 170 de capete, 148). 


633. Începutul dragostei de Dumnezeu este dispreţuirea lucrurilor 
văzute şi omeneşti. Mijlocul ei este curățirea inimii și a minţii, din care ne 
vine dezvăluirea ochilor minţii şi cunoașterea împărăției cerurilor ascunsă 
în noi. lar sfârşitul ei este iubirea de nereținut a darurilor mai presus de fire 
ale lui Dumnezeu și dorinţa firească a unirii cu Dumnezeu şi a odihnei în El 
(Nichita Stithatul, Cele 300 de capete despre făptuire, despre fire şi despre 
cunoştinţă, Il, 1). 


DREAPTA CREDINȚĂ 


634. Definiția dreptei credințe este a vedea şi a cunoaște întru curăție 
cele două dogme ale credinței, adică Treimea şi doimea: Treimea, a o privi 
şi a o cunoaşte în chip neamestecat şi netăiat, în unitate, iar doimea firilor 
lui Hristos, într-un ipostas, adică a mărturisi şi a şti pe un singur Fiu și 
înainte de întrupare și după întrupare, dar după întrupare slăvit în chip 
neamestecat în două firi şi în două voințe, dumnezeiască și omenească (Sf. 
Grigorie Sinaitul, Capete foarte folositoare în acrostih, 26). 


635. Numai credinţa din har, lucrătoare prin porunci în Duh, e 
îndestulătoare pentru mântuire dacă o păzim şi nu o alegem pe cea moartă și 
nelucrătoare, în locul celei vii şi lucrătoare în Hristos. Căci credinciosul 
trebuie să primească chipul şi viața cea întru Hristos lucrate de credinţă. 
Credincioşii au învăţat că neştiința aduce credința moartă şi nesimțitoare, 
care e numai vorbă, şi nu pe cea din har (Sf. Grigorie Sinaitul, Capete 
foarte folositoare în acrostih, 28). 


636. Zi şi sfântul Simbol al credinței ortodoxe înainte de a te culca. 
Căci credinţa dreaptă în Dumnezeu este un izvor şi o strajă a tuturor 
bunătăților (Despre Avva Filimon. Cuvânt foarte folositor, 8). 


637. Prin urmare, tot omul care s-a botezat în numele Treimii 
Dumnezeieşti şi de viaţă făcătoare trebuie să țină toate câte a poruncit 
Domnul. Din această pricină, Domnul a împreunat păzirea tuturor 
poruncilor cu dreapta credinţă, ştiind că nu e cu putinţă să-i aducă omului 
mântuirea numai una dintre ele, despărțită de celelalte. De aceea și David, 


având credinţa cea dreaptă, a zis către Dumnezeu: „Spre toate poruncile 
Tale m-am îndreptat; toată calea cea nedreaptă am urât-o”. Căci toate 
poruncile Domnului ni s-au dăruit nouă împotriva a toată calea cea 
nedreaptă. De vom nesocoti așadar fie şi numai una, ni se va deschide 
îndată calea păcatului, opusă ei (Sf. Maxim Mărturisitorul, Cuvânt Ascetic, 
2). 


DREAPTĂ SOCOTEALĂ 


638. Mai mare decât toată virtutea e dreapta socoteală (Sf. Isaac Sirul, 
Cuvinte despre nevoinţă, VII). 


639. Paza dreptei socoteli (a discernământului) e mai bună decât orice 
vieţuire ce se lucrează în tot chipul şi după orice măsură a oamenilor (Sf. 
Isaac Sirul, Cuvinte despre nevoinţă, LX). 


640. Să ştii că orice faptă pe care o faci fără socoteală şi cercetare e 
zadarnică, oricât s-ar părea de cuviincioasă. Pentru că Dumnezeu socoteşte 
ca dreptate dreapta socoteală şi nu lucrarea fără dreaptă socoteală (Sf. Isaac 
Sirul, Cuvinte despre nevoință, LVIII). 


641. Fiindcă fără această dreaptă socoteală nici cele socotite bune nu 
sunt bune, fie că le împlinim când nu e vremea lor sau fără trebuinţă sau 
fără vrednicie sau cugetând fără cunoștință cele spuse (Petru Damaschin, 
Învăţături duhovniceşti, |, 1). 


642. Fiindcă tot lucrul îşi cere vremea lui şi o dreaptă socoteală, ca să 
nu se facă ceva ne la vreme sau fără trebuință. Căci celui slab îi este mai 
bine fuga de toate şi neaverea e cu mult mai bună decât milostenia (Petru 
Damaschin, Învățături duhovnicești, |, 2). 


643. Căci mai mare decât toate virtuțile este dreapta socoteală, care e 
împărăteasa şi virtutea virtuților (Sf. loan Damaschin, Cuvânt minunat şi de 
suflet folositor). 


DREPTATE 


644. Înţelepţii în cele dumnezeieşti zic că sunt trei dreptăţi: omenească, 
îngerească şi dumnezeiască. Cea omenească zic că este împărțirea egală și 
cinstită a lucrurilor văzute ale lumii; cea îngerească, împărtăşirea 
îmbelşugată a cunoștinței dumnezeieşti; iar cea dumnezeiască spun că stă în 
a suferi pentru cei păcătoşi (Sf. Maxim Mărturisitorul, Întrebări, nedumeriri 
şi răspunsuri, 11). 


645. Deci de nu vrei să pătimeşti rele, să nu vrei nici să faci rele. Pentru 
că lucrul dintâi urmează fără abatere celui de-al doilea. Căci ceea ce 
seamănă fiecare, aceea va şi secera. Semănând deci cu voia cele rele, și 
secerându-le fără voie, suntem siliți să ne minunăm de dreptatea lui 
Dumnezeu (Isihie Sinaitul, Cuvânt despre trezvie și virtute, I, 56). 


DUHOVNIC 


646. De aceea sârguieşte-te să rămâi fără şovăială până la moarte la 
duhovnicul la care te-ai mărturisit de la început și să nu te smintești de el, 
chiar dacă ai vedea că desfrânează, căci tu nu te vei vătămă niciodată. 
Pentru că, precum am spus, de-l vei dispreţui pe acela şi vei merge la altul, 
te vei face pricină de multe sminteli și vei judeca la fel şi pe toți ceilalți şi 
vei deschide întru tine cale de pierzanie (Simeon Evlaviosul, Capete 
morale, 36). 


647. lar de vei câştiga ucenici care au încredere în tine ca să-ți 
mărturisească ție gândurile lor şi îi vezi pe ei că vorbesc cu unii dintre frații 
mai evlavioși, să nu te sminteşti. Pentru că diavolul spune pe ascuns celor 
ce viețuiesc drept, că aceşti ucenici nu umblă cu sinceritatea inimii şi cu 
simplitate, nici nu ne mărturisesc gândurile lor cu adevărată încredere în 
noi, ci îi îndeamnă cu scop rău, prin făţărnicie, să vadă libertatea noastră și 
prin aceasta ne produc supărare şi neîncredere în acești ucenici. Tu, deci, să 
nu arăţi acest gând pe care ţi-l aruncă dracii, ci sileşte-te cu toată simplitatea 
şi iubirea pentru Dumnezeu şi pentru binele însuși, să îndrepți pe unii ca 


aceştia şi să-i foloseşti sufletește și să socoteşti propăşirea lor drept slava ta 
însăşi (Simeon Evlaviosul, Capete morale, 37). 


DUHUL SFÂNT 


648. Deci când auzi Scriptura spunând despre Duhul Sfânt că s-a 
coborât peste fiecare dintre Apostoli sau că a năvălit asupra unui prooroc 
sau că lucrează sau se întristează sau se stinge sau se mânie; şi iarăşi că unii 
au pârga Duhului, alţii sunt plini de Duh Sfânt, să nu cugeți la vreo tăiere 
sau la vreo prefacere sau la vreo schimbare a Duhului, ci crede, după cum 
am spus mai înainte, că el e nemutat, neschimbat şi atotputernic. De aceea, 
el rămâne în lucrări ceea ce este, dar în acelaşi timp salvează în fiecare, în 
chip dumnezeiesc, ceea ce trebuie salvat. Căci el se revarsă peste cei 
botezați în chip desăvârşit, asemenea soarelui, dar fiecare dintre noi se 
luminează în măsura în care, urându-și patimile care-l întunecă, le smulge 
din sine; precum de asemenea se întunecă în măsura în care, iubindu-le, 
cugetă la ele (Marcu Ascetul, Despre cei ce-și închipuie că se îndreptează 
din fapte). 


649. Că harul Duhului este în noi de la Botez, învățându-ne tot 
adevărul, după cuvântul Domnului, poţi să cunoşti din Scriptură şi chiar din 
efectele ce le simțim (Marcu Ascetul, Răspuns acelora care se îndoiesc 
despre Dumnezeiescul Botez). 


650. Încredinţatu-te-ai acum că chiar de la botez li se dă Duhul Sfânt 
celor ce cred cu tărie, iar celor ce nu cred sau cred rău şi nu sunt botezați nu 
li se dă? (Marcu Ascetul, Răspuns acelora care se indoiesc despre 
Dumnezeiescul Botez) 


651. Unui au născocit că atât harul, cât şi păcatul, adică atât Duhul 
adevărului, cât şi duhul rătăciru se află ascunse în mintea celor ce s-au 
botezat. Ca urmare zic că o persoană îmbie mintea spre cele bune, iar 
cealaltă îndată spre cele dimpotrivă. Eu însă am înţeles din dumnezeieştile 
Scripturi şi din însăşi simţirea minţii că, înainte de Sfântul Botez, harul 
îndeamnă sufletul din afară spre cele bune, iar Satana foieşte în adâncurile 


lui, încercând să stăvilească toate ieșirile dinspre dreapta ale minții. Dar din 
ceasul în care renaştem, diavolul e scos afară, iar harul intră înăuntru. Ca 
urmare aflăm că, precum odinioară stăpânea rătăcirea asupra sufletului, așa 
după Botez stăpânește adevărul asupra lui. Lucrează, desigur, Satana asupra 
sufletului şi după aceea ca şi mai-nainte, ba de multe ori chiar mai rău. Dar 
nu ca unul ce se află de față împreună cu harul (să nu fie!), ci învăluind prin 
mustul trupului mintea, ca într-un fum, în dulceaţa poftelor neraționale. Iar 
aceasta se face din îngăduirea lui Dumnezeu, ca trecând omul prin furtună, 
prin foc şi prin cercare, să ajungă astfel la bucuria binelui. „Căci am trecut, 
zice, prin foc şi apă, şi ne-ai scos pe noi la odihnă” (Diadoh al Foticeei, 
Cuvânt ascetic despre viața morală). 


652. Duhul Sfânt nu e absent din nici o făptură şi mai ales de cele ce s- 
au învrednicit de rațiune. El o susține în existenţă pe fiecare, întrucât 
Dumnezeu şi Duhul lui Dumnezeu se află, prin puterea providențiatoare, în 
toate. Şi El mişcă rațiunea naturală din fiecare, iar prin aceasta aduce la 
cunoştinţa faptelor săvârşite greșit, împotriva rânduielii firii, pe cel în stare 
să simtă, adică pe cel ce are voinţa dispusă spre primirea gândurilor drepte 
ale firii. Căci se întâmplă să aflăm și dintre barbari şi nomazi mulți care duc 
o viaţa de fapte bune și resping legile sălbatice care stăpâneau o dată cu ei. 
Astfel se poate spune în chip general că în toți este Duhul Sfânt (Sf. Maxim 
Mărturisitorul, Răspunsuri către Talasie, 2). 


DUMNEZEU 


653. Numele este însemnarea unuia dintre mulţi. De aceea e lucru fără 
minte a socoti că Dumnezeu, care e unul singur, mai are alt nume. Căci 
Dumnezeu aceasta înseamnă: Cel fără de început, care a făcut toate pentru 
om (Sf. Antonie cel Mare, Învățături despre viața morală a oamenilor și 
despre buna purtare, în 170 de capete, 162). 


654. Intâi ştim că Dumnezeu este începutul, mijlocul şi sfârşitul 
oricărui bine; iar binele este cu neputinţă să fie crezut şi săvârşit altfel decât 


în Hristos lisus şi Duhul Sfânt (Marcu Ascetul, Despre legea 
duhovnicească, în 200 de capete, 2). 


655. Dumnezeu este de infinite ori infinit deasupra tuturor lucrurilor (a 
celor ce sunt), atât a celor care participă, cât şi a celor participate. Căci tot 
ce are existența ca predicat este lucru al lui Dumnezeu, chiar dacă unul a 
început să existe temporal prin facere, iar altul e sădit după har în cele ce s- 
au făcut, ca o oarecare putere înnăscută, vestind limpede pe Dumnezeu, 
care există în toate (Sf. Maxim Mărturisitorul, Cele două sute de capete 
despre cunoştinţa de Dumnezeu, 1, 49). 


656. Trei lucruri sunt în Dumnezeu: ființa, lucrarea şi ipostasurile 
dumnezeiești ale Treimii (Sf. Grigorie Palama, 7150 Capete despre 
cunoştinţa naturală, despre cunoaşterea lui Dumnezeu, despre viața morală 
şi despre făptuire, 75). 


657. Nu cunoaștem pe Dumnezeu din fiinţa Lui, ci din măreția faptelor 
şi din purtarea de grijă ce-o are pentru cele ce sunt. Căci prin acestea 
înţelegem, ca prin nişte oglinzi, nemărginita bunătate, înţelepciune şi putere 
a Lui (Sf. Maxim Mărturisitorul, Cele patru sute capete despre dragoste, |, 
96). 


658. Cunoştinţa lucrurilor, având-o Făcătorul preexistentă în Sine din 
veci, a adus-o la ființă (a substanţializat-o) şi a scos-o la iveală atunci când 
a voit. Căci este o nebunie a te îndoi că Dumnezeu Cel atotputernic poate să 
aducă ceva la ființă, atunci când vrea (Sf. Maxim Mărturisitorul, Cele patru 
sute capete despre dragoste, 4, 4). 


6509. Singura ființă nemărginită, atotputernică și a toate făcătoare este 
simplă, uniformă, fără calități, liniştită şi nedezbinată. Toată făptura însă e 
compusă din ființă şi accident şi are pururea trebuință de Providența 
dumnezeiască, nefiind slobodă de prefacere (Sf. Maxim Mărturisitorul, Cele 
patru sute capete despre dragoste, 4, 9). 


660. De cumva te îndoiești că Dumnezeu vede tot ce se face, gândeşte- 
te că tu, om fiind și pământ, poţi vedea deodată în mai multe locuri, înțelege 


dar cu cât mai mult poate aceasta Dumnezeu, care toate le vede, până la 
grăuntele de muştar, ca Unul ce tuturor le dă viaţă şi pe toate le hrăneşte, 
precum voieşte (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 61). 


661. Căci Dumnezeu toate le ştie mai înainte de a se face şi nu are 
trebuință să asculte înșirarea lor, ci noi avem lipsă de aceasta, ca să 
cunoaştem ce cerem şi pentru ce ne rugăm, şi ca să avem recunoştinţă şi să 
ne lipim de El prin cereri; apoi ca să nu fim învăluiți de viforul gândurilor și 
să fim biruiți de vrăjmaşi, ca fiind în afară de pomenirea lui Dumnezeu 
(Petru Damaschin, Învățături duhovnicești, 1, 38). 


662. Nimenea nu e atât de bun şi de milos ca Domnul; dar nici El nu 
iartă pe cel ce nu se pocăieşte (Marcu Ascetul, Despre cei ce-și închipuie că 
se îndreptează din fapte, 78). 


663. Singur Dumnezeu e bun prin fire. Dar şi omul se face bun prin Cel 
cu adevărat bun, dacă își cultivă modurile vieţuirii (Diadoh al Foticeei, 
Cuvânt ascetic despre viața morală, 2). 


664. Nu cunoaștem pe Dumnezeu din fiinţa Lui, ci din măreţia faptelor 
şi din purtarea de grijă ce-o are pentru cele ce sunt. Căci prin acestea 
înţelegem, ca prin nişte oglinzi, nemărginita bunătate, înţelepciune şi putere 
a Lui (Sf. Maxim Mărturisitorul, Cele patru sute capete despre dragoste, |, 
96). 


665. Dumnezeu, fiind Făcător din veci, creează când vrea prin 
Cuvântul cel de o ființă și prin Duhul, pentru bunătatea Sa nemărginită. Să 
nu zici: pentru care motiv le-a făcut acuma, o dată ce e pururea bun? 
Fiindcă înţelepciunea ființei nemărginite e nepătrunsă şi nu cade sub 
cunoştinţa omenească (Sf. Maxim Mărturisitorul, Cele patru sute capete 
despre dragoste, 4, 3). 


666. Fiindcă precum e propriu luminii să lumineze, tot aşa e propriu lui 
Dumnezeu să facă bine (Sf. Maxim Mărturisitorul, Cele două sute de capete 
despre cunoştinţa de Dumnezeu, 1, 35). 


667. Dumnezeu, care este Binele treimic cel Unul, ceea ce a făcut, a 
făcut voind. Dar, ceea ce voiește Dumnezeu este binele cel mai înalt (Calist 
Catafygiotul, Despre unirea dumnezeiască și viața contemplativă, 22). 


668. Dumnezeu, Cel supraplin, n-a adus cele create la existență fiindcă 
avea lipsă de ceva, ci ca acestea să se bucure împărtăşindu-se de El pe 
măsura şi pe potriva lor, iar El să se veselească de lucrurile Sale, văzându-le 
pe ele veselindu-se şi săturându-se fără săturare de Cel de care nu se pot 
sătura (Sf. Maxim Mărturisitorul, Cele patru sute capete despre dragoste, 3, 
46). 


669. Căci Dumnezeu este Ziditorul a toată viața, nemurirea, sfințenia și 
virtutea. lar El este deasupra fiinţei tuturor celor ce sunt cugetate şi numite 
(Sf. Maxim Mărturisitorul, Cele două sute de capete despre cunoștința de 
Dumnezeu, 1, 50). 


670. lar dacă Dumnezeu e bun și drept, fără îndoială că din bunătate a 
făcut și face toate câte le face, chiar dacă celor răi nu li se pare aşa (Petru 
Damaschin, Învățături duhovnicești, 1, 6). 


671. Toate câte le-a făcut Dumnezeu au început, iar dacă vrea El, și 
sfârşit. Pentru că din nimic s-au făcut. Dar Dumnezeu nu are nici început, 
nici sfârşit (Petru Damaschin, Invățături duhovnicești, |, 16). 


672. Dumnezeu este unul, fără de început, necuprins, având toată 
puterea de-a exista. El exclude pe „când” și „cum”, întrucât e cu totul 
inaccesibil şi nu poate fi cuprins de nici una dintre făpturi, prin vreo 
descoperire ființială a Sa (Sf. Maxim Mărturisitorul, Cele două sute de 
capete despre cunoştinţa de Dumnezeu, 1, 1). 


673. Dumnezeu este veşnic, nemărginit, nehotărnicit (indefinit), şi a 
făgăduit bunuri veşnice, nemărginite şi negrăite celor ce ascultă de El 
(Talasie Libianul, Despre dragoste, înfrânare și petrecerea cea după minte, 
IV, 9). 


674. Păzeşte-te de cursele celor potrivnici. Căci se întâmplă ca, în 
vreme ce te rogi curat și netulburat, să ţi se înfățișeze deodată înainte vreun 


chip străin şi ciudat, ca să te ducă la părerea că Dumnezeu este acolo și să te 
înduplece să crezi că dumnezeirea este câtimea ce ţi s-a descoperit ție 
deodată. Dar dumnezeirea nu este câtime și nu are chip (Evagrie Monahul, 
Cuvânt despre rugăciune, 67). 


675. Nimeni nu vede cerul, nici nu poate să înţeleagă cele dintrînsul, 
fără numai omul care se îngrijește de viața virtuoasă şi înțelege și 
preamăreşte pe cel ce l-a făcut pe el spre mântuirea și viaţa omului. Căci 
bărbatul iubitor de Dumnezeu ştie sigur că nimica nu este fără Dumnezeu şi 
că el este pretutindeni şi întru toate, ca Unul ce este nemărginit (Sf. Antonie 
cel Mare, Învăţături despre viața morală a oamenilor şi despre buna 
purtare, în 170 de capete, 110). 


DURERE 


676. Când respingi durerea și ocara, nu făgădui că te vei pocăi prin alte 
virtuţi. Căci slava deşartă şi fuga de dureri obişnuiesc să slujească păcatului 
chiar şi prin cele de-a dreapta (prin virtuţi) (Marcu Ascetul, Despre cei ce-și 
închipuie că se îndreptează din fapte). 


677. Deci la experiența simțirii nemateriale vom ajunge fără rătăcire, 
dacă vom subția materia prin osteneli şi dureri (Diadoh al Foticeei, Cuvânt 
ascetic despre viața morală, 24). 


678. Precum ceara, dacă nu e încălzită și înmuiată multă vreme, nu 
poate primi pecetea întipărită în ea, aşa şi omul nu poate primi pecetea 
virtuţii lui Dumnezeu, dacă nu e cercat prin dureri şi neputinţe (Diadoh al 
Foticeei, Cuvânt ascetic despre viaţa morală, 94). 


679. Numai acesta vrea cu dinadinsul să se mântuiască, care nu se 
împotrivește leacurilor doftoriceşti. lar acestea sunt durerile şi întristările 
aduse de diferitele lovituri. Cel ce se împotriveşte însă, nu ştie ce negustorie 
se face aici, nici cu ce câştig va ieşi de aici (Sf. Maxim Mărturisitorul, Cele 
patru sute capete despre dragoste, 3, 82). 


680. la seama la deosebirea dintre supărare şi durere, precum şi la 
faptul că durerea e urmarea plăcerii, iar supărarea, a slavei deşarte (Sf. 
Maxim Mărturisitorul, Scoliile unui necunoscut, 20). 


681. Sub puterea patimii el nu ştia, precum se vede, că plăcerea nu 
poate fi niciodată fără de durere. Căci în plăcere e amestecat chinul durerii, 
chiar dacă pare ascuns celor ce o gustă, prin faptul că domină patima 
plăcerii. Pentru că ceea ce domină iese totdeauna deasupra, acoperind 
simţirea a tot ceea ce stă alăturea (Sf. Maxim Mărturisitorul, Răspunsuri 
către Talasie). 


682. Deci cel ce nu doreşte plăcerea trupească şi nu se teme deloc de 
durere, a ajuns nepătimitor (Sf. Maxim Mărturisitorul, Răspunsuri către 
Talasie). 


683. Pentru plăcere iubim patimile, şi pentru durere fugim de virtuţi 
(Sf. Maxim Mărturisitorul, Răspunsuri către Talasie). 


ERETIC 


684. Părinții n-au cerut decât dreapta mărturisire a credinţei. Dacă deci 
cineva se arată hulind cu adevărat pe Hristos cu gura lui, trăind în afara Lui, 
acesta trebuie ocolit şi nu trebuie să te apropii de el. Dar trebuie să privim și 
inima lui. Căci tot cel ce nu păzeşte poruncile lui Hristos este eretic. Şi dacă 
omul nu crede în inima lui, cuvintele nu-i folosesc la nimic (Varsanufie și 
Ioan, Scrisori duhovniceşti, 536). 


685. Dacă se dovedește sigur că susţine o erezie, trebuie să plece de la 
el. Dacă e numai o bănuială, nu trebuie să plece, nici să pornească o 
cercetare în privința lui. Căci cele ascunse sunt cunoscute numai lui 
Dumnezeu, iar cele arătate, oamenilor (Varsanufie şi loan, Scrisori 
duhovniceşti, 537). 


EREZIE 


686. Înainte de a se arată că erezia se impune cu sila, nu trebuie să 
plece cineva, ca nu cumva să se împlinească cu el cuvântul: „Fuge 
necredinciosul, negonindu-l nimenea” (Prov. 28, 1). Iar de se va arăta că se 
impune, trebuie să o facă aceasta cu sfatul Părinților duhovnicești, în frica 
lui Dumnezeu (Varsanufie şi loan, Scrisori duhovnicești, 538). 


687. De este înşelat fratele tău prin cuvintele ereticilor şi rătăcește de la 
credinţă, neștiind, și iarăși se întoarce, nu-l trece cu vederea, căci 1 s-a 
întâmplat aceasta din neștiinţă. Păzeşte-te de convorbiri cu ereticii, voind să 
afirmi credinţa, ca nu cumva veninul relelor cuvinte ale lor să te pătrundă. 
De afli vreo carte cunoscută ca eretică, să nu voiești să o citeşti, ca nu 
cumva să-ți umple inima veninul morții, ci rămâi în ceea ce ai fost luminat, 
neadăugând şi nescoţând nimic din aceea. Păzeşte-te de cunoştinţa (gnoza) 


cu nume mincinos, care se împotriveşte învățăturii sănătoase (I Tim. 1, 10), 
cum a spus Apostolul (Isaia Pustnicul, 29 de cuvinte, IV, 6). 


EVLAVIE 


688. Sufletul evlavios cunoaște pe Dumnezeul tuturor. Căci evlavia nu 
e altceva decât împlinirea voii lui Dumnezeu. Iar aceasta este cunoaşterea 
lui Dumnezeu care face pe om să fie fără pizmă, înțelept, blând, îndatoritor 
şi milostiv după putere, necertăreţ şi în toate după plăcerea şi voia lui 
Dumnezeu (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 151). 


689. E foarte potrivit şi cât se poate de folositor ca, odată ce am 
cunoscut calea evlaviei, să vindem îndată toate avuţiile noastre, iar banii de 
pe ele să-i împărțim după porunca Domnului, ca nu cumva, pe motiv că 
vrem să împlinim poruncile totdeauna, să nesocotim porunca mântuitoare 
(Diadoh al Foticeei, Cuvânt ascetic despre viața morală, 65). 


690. Calea virtuţii li se arată celor ce încep să iubească evlavia, aspră și 
posomorâtă (Diadoh al Foticeei, Cuvânt ascetic despre viața morală). 


EXPERIENŢĂ 


691. Deci la experiența simțirii nemateriale vom ajunge fără rătăcire, 
dacă vom subția materia prin osteneli și dureri (Diadoh al Foticeei, Cuvânt 
ascetic despre viața morală). 


692. lar mintea cunoscătoare (gnostică), întărită prin experienţa cu 
lucrul, se ridica mai presus de patimi (Diadoh al Foticeei, Cuvânt ascetic 
despre viața morală, 72). 


693. lar dacă vrea cineva să înveţe din experienţă, să lucreze după 
puterile lui cele şapte fapte trupești cu toată osârdia, fără împrăştiere şi să 
îngrijească fapta morală sau sufletească. Şi prin aceasta, ajungând la 
nădejde şi stăruind în ea, va afla cunoştinţa celor spuse în amănunte și va 
avea de la începutul pocăinţei, adică de când a început cele şapte fapte, de 


la cea dintâi dintre ele sau de la liniştire, plata nădejdii și câştigul, înainte de 
a se osteni în celelalte șase, adică în post, în priveghere și celelalte (Petru 
Damaschin, Învățături duhovnicești, 1, 6). 


694. Cei ce rostesc cuvinte duhovniceşti fără gustare şi cercare se 
aseamănă cu omul care străbate în vreme de vară, tocmai la amiază, un ţinut 
pustiu şi fără apă, apoi, cuprins de o sete mare şi arzătoare, îşi zugrăvește în 
minte că se află pe aproape un izvor răcoritor şi cu apă dulce şi limpede și 
nimeni nu-l împiedică să se sature de ea; sau cu omul care n-a gustat nici 
măcar un pic din miere, dar încearcă să descrie altora dulceaţa ei. Căci așa 
sunt cu adevărat cei care, fără să se fi încredinţat cu lucrul, preluându-le vor 
să tălmăcească altora cele despre desăvârşire, sfințenie şi nepătimire. Şi, de 
fapt, dacă le-ar da Dumnezeu puţină simţire despre cele grăite de ei, ar şti, 
fără îndoială, că adevărul şi lucrurile nu sunt după cum le tălmăcesc ei, ci 
cu mult deosebite. Așa se primejduiește creștinismul de a se abate pe încetul 
de la ceea ce se cuvine şi a prinde necredinţa. Căci creştinismul e ca o 
mâncare şi băutură şi cu cât se hrăneşte cineva mai mult cu el, cu atât se 
aprinde spre tot mai mare poftă, în felul acesta, mintea lui se face nesăturată 
şi neoprită, așa cum, dacă dă cineva o băutură dulce celui însetat, îl face ca 
nu numai prin sete, ci şi prin plăcere să caute şi mai mult acea băutură. Iar 
acestea, cum s-a zis, nu le înțelegem numai prin cuvinte simple, ci ele se 
săvârşesc tainic în minte prin lucrarea Duhului Sfânt. Şi apoi se grăiesc 
(Simeon Metafrastul, Parafrază în 150 de capete la cele 50 cuvinte ale Sf. 
Macarie Egipteanul, 80). 


EXTAZ 


695. Uimirea este ridicarea desăvârşită a puterilor sufletului spre cele 
cunoscute şi unite ale slavei celei preamărite. Sau iarăşi, uimirea este 
ridicarea curată şi întreagă spre puterea nemărginită, întru lumină. lar 
extazul este nu numai răpirea puterilor sufletului la cer, ci şi ieşirea totală 
din simțirea însăşi. lar dragostea îndoită este beţia Duhului care ţine dorul 
în mișcare (Sf. Grigorie Sinaitul, Capete foarte folositoare în acrostih, 58). 


FAPTE 


696. Faptele rele sunt ale noastre, făcute din trândavia noastră şi din 
împreuna-lucrare a dracilor (Petru Damaschin, Învățături duhovnicești, |, 


1). 
697. Fiindcă nu cele ce se fac sunt de trebuință, ci gândul prin care se 
fac (Petru Damaschin, Învățături duhovniceşti, |, 1). 


698. Cele rele își primesc puterea una de la alta; de asemenea și cele 
bune cresc una prin alta şi pe cel părtaş de ele îl mână şi mai mult înainte 
(Marcu Ascetul, Despre legea duhovnicească, în 200 de capete, 93). 


699. Păcătuind, să nu învinovăţești fapta, ci gândul. Căci dacă mintea 
nu o lua înainte, nu i-ar fi urmat trupul (Marcu Ascetul, Despre legea 
duhovnicească, în 200 de capete, 119). 


700. Adeseori, din negrija pentru fapte, se întunecă şi cunoştinţa. Căci 
lucrurile a căror împlinire a fost nesocotită, s-au şters în parte şi din 
amintire (Marcu Ascetul, Despre cei ce-și închipuie că se îndreptează din 


fapte, 13). 
701. Cel ce vrea să facă ceva şi nu poate e socotit de către cunoscătorul 
de inimi, Dumnezeu, ca și când ar fi făcut. lar aceasta trebuie să o înțelegem 


atât cu privire la cele bune, cât şi la cele rele (Marcu Ascetul, Despre cei ce- 
şi închipuie că se îndreptează din fapte). 


702. Patima, ajungând stăpână peste fapte cu ajutorul voinţei, se 
impune pe urmă silnic şi dacă nu vrea cel părtaş de ea (Marcu Ascetul, 
Despre cei ce-și închipuie că se îndreptează din fapte, 85). 


703. Atotvăzătorul Dumnezeu precum dă răsplătiri cuvenite faptelor 
noastre, aşa şi cugetelor şi gândurilor noastre celor de bunăvoie (Marcu 
Ascetul, Despre cei ce-și închipuie că se îndreptează din fapte). 


704. Credinţa fără faptă şi fapta fără de credință vor fi la fel de 
lepădate. Căci credinciosul trebuie să-şi arate credinţa, aducând Domnului 
fapte. Pentru că nici părintelui nostru Avraam nu 1 s-ar fi socotit credinţa 
spre dreptate, dacă nu ar fi adus pe fiul său ca rod al ei (Diadoh al Foticeei, 
Cuvânt ascetic despre viața morală). 


705. Să ştii că orice faptă pe care o faci fără socoteală şi cercetare e 
zadarnică, oricât s-ar părea de cuviincioasă. Pentru că Dumnezeu socoteşte 
ca dreptate dreapta socoteală şi nu lucrarea fără dreapta socoteală (Sf. Isaac 
Sirul, Cuvinte despre nevoință, LVIII). 


706. Să nu-ţi întinezi trupul cu fapte de rușine și să nu-ți spurci sufletul 
cu gânduri viclene şi pacea lui Dumnezeu va veni peste tine aducând iubire 
(Sf. Maxim Mărturisitorul, Cele patru sute capete despre dragoste, 1, 44). 


707. În ziua judecaţii ne va cere Dumnezeu să dăm socoteală pentru 
cuvinte, fapte şi gânduri (Talasie Libianul, Despre dragoste, înfrânare și 
petrecerea cea după minte, III, 1). 


FĂŢĂRNICIE 


708. Maica şi pricina minciunii este, de multe ori, fățărnicia. Căci unii 
spun că fățărnicia nu e altceva decât plănuirea şi născocirea de minciuni, 
având împreunat şi împletit cu ea jurământul. Cel ce are frica Domnului e 
străin de minciună, avându-și conştiinţa ca judecător nemitarnic (Sf. loan 
Scărarul, Scara, XII, 5). 


709. Cel ce binecuvântează cu gura, dar dispreţuieşte cu inima, ascunde 
fățărnicia sub chipul dragostei (Talasie Libianul, Despre dragoste, înfrânare 
şi petrecerea cea după minte, |, 3). 


710. De vezi pe cineva că te laudă cu făţarnicie, aşteaptă la vremea sa 
ocara de la el (Marcu Ascetul, Despre legea duhovnicească, în 200 de 


capete, 155). 


711. lar făţărnicia este afectarea prefăcută a prieteniei; sau ura acoperită 
sub înfăţişarea prieteniei; sau dușmănia ce se arată ca bunăvoință; sau 
invidia ce-și dă o față iubitoare; sau dispoziția păcătoasă ce înşală pe 
privitori prin afișarea chipurilor virtuții; sau o viaţă care are forma virtuţii 
dar nu şi podoaba ei de fapte; sau afectarea unei dreptăţi ce constă numai în 
aparenţă; sau chipul filosofiei lucrătoare care acoperă golul ascuns al 
voinţei virtuoase; sau amăgirea cu chip de adevăr pe care o cultivă cei ce 
imită pe şarpe prin şiretenia nărăvurilor (Sf. Maxim Mărturisitorul, 
Răspunsuri către Talasie, 56 (scolia 7)). 


712. Cuvintele şi faptele vădesc pe făţarnic și scot la arătare pe 
proorocul mincinos ascuns (Talasie Libianul, Despre dragoste, înfrânare și 
petrecerea cea după minte, III, 66). 


FECIORIE 


713. Feciorelnic nu este cel ce şi-a păzit trupul lui nespurcat de 
împreunare, ci cel ce se rușinează de sine însuşi când se află singur (Sf. 
Isaac Sirul, Cuvinte despre nevoinţă, LVI). 


714. Mare este cel ce rămâne nepătimitor la atingere. Dar mai mare, cel 
ce rămâne nerănit de vedere și a biruit vederea focului, prin gândul la 
frumuseţea celor de sus (Sf. loan Scărarul, Scara, XV, 6). 


715. Astfel, cel ce aşteaptă cununa fecioriei curate, nemateniale și 
neprihănite, îşi răstignește trupul prin osteneli și nevoințe şi îşi omoară 
mădularele omului pământesc prin înfrânare stăruitoare și răbdătoare, 
stricând pe omul cel din afară, subțiindu-l, scorojindu-l şi făcându-l numai 
schelet. Aceasta pentru ca, prin credință şi lupte şi prin lucrarea harului, 
omul dinlăuntru să se înnoiască, înaintând din zi în zi spre tot mai mult 
bine, crescând în dragoste, împodobindu-se cu blândeţe, veselindu-se cu 
bucuria Duhului, încununându-se cu pacea lui Hristos, sporind în evlavie, 
întărindu-se întru bunătate, învăluindu-se în frica lui Dumnezeu, 


luminându-se prin înţelegere și cunoştinţă, strălucind de înţelepciune și 
călăuzit de smerenie (Marcu Ascetul, Epistola către Nicolae monahul). 


FEMEIE 


716. De aceea e de folos tânărului să nu se întâlnească, de e cu putinţă, 
deloc cu femei, chiar de sunt socotite sfinte. lar de se poate, să vieţuiască 
despărțit chiar şi de oameni, căci atunci poartă războiul mai uşor şi îl 
cunoaşte mai bine; mai ales dacă va fi cu luare aminte la sine însuşi şi va 
petrece în cumpătare, cu puțină băutură de apă, în priveghere multă şi 
rugăciuni, şi se va sili să fie împreună cu Părinţi duhovniceşti încercaţi 
lăsându-se înțelepțit și călăuzit, de ei (Marcu Ascetul, Epistola către 
Nicolae monahul). 


717. Precum nu poate rămâne întreagă sticla lovită de atingerea unei 
pietre, aşa nici sfântul ce petrece şi rămâne și vorbeşte cu o femeie nu poate 
rămâne în curăția lui fără să se întineze (Sf. Isaac Sirul, Cuvinte despre 
nevoință, LXXI). 


718. Nu te culca într-un loc, în care te temi să păcătuieşti cu inima. Nu 
mânca cu o femeie, nici să nu priveşti hainele ei, dacă poţi (Isaia Pustnicul, 
Către monahii începători, 41). 


719. Sau iarăşi păcătoşenia este o judecată greşită cu privire la 
înțelesurile lucrurilor, căreia îi urmează reaua întrebuințare a lucrurilor 
(abuzul de lucruri). De pildă când e vorba de femeie, judecata dreaptă cu 
privire la împreunare trebuie să vadă scopul ei în naşterea de prunci. Deci 
cel ce urmăreşte plăcerea greșeşte în judecată, socotind ceea ce nu e bine ca 
bine. Așadar unul ca acesta face rea întrebuințare (abuzează) de femeie, 
împreunându-se cu ea. Tot aşa este cu celelalte lucruri și înţelesuri (Sf. 
Maxim Mărturisitorul, Cele patru sute capete despre dragoste, 2, 17). 


720. Mintea celui iubitor de Dumnezeu nu luptă împotriva lucrurilor, 
nici împotriva înțelesurilor acestora, ci împotriva patimilor împletite cu 
înțelesurile. De pildă nu luptă împotriva femeii, nici împotriva celui ce l-a 


supărat, nici împotriva chipurilor acestora, ci împotriva patimilor împletite 
cu ele (Sf. Maxim Mărturisitorul, Cele patru sute capete despre dragoste, 3, 
40). 


FERICIRE 


721. Cel bogat şi de neam ales, dar fără îndrumarea duhovnicească şi 
fără curăța vieţii, nefericit este în ochii care cugetă drept; precum fericit 
este săracul sau robul după soartă — dar împodobit cu învăţătură şi cu 
virtute. Căci după cum străinii rătăcesc drumurile, aşa şi cei ce nu grijesc de 
viața cea virtuoasă, se rătăcesc şi se pierd, amăgindu-se de poftă (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 10). 


722. Unind înfrânarea cu simplitatea, te vei face părtaş de fericirea de 
acolo (Ilie Ecdicul, Cugetări din sentințele înțelepților, 68). 


FERICIRE VEȘNICĂ 


723. Cei înţelepţi trebuie să-și amintească necontenit că răbdând mici și 
scurte necazuri în viață, după moarte se vor bucura de cea mai mare plăcere 
şi de fericire veşnică (Sf. Antonie cel Mare, Învățături despre viața morală 
a oamenilor şi despre buna purtare, în 170 de capete, 76). 


724. Drept aceea, de vrem să dobândim fericirea făgăduită de Domnul, 
datori suntem să înfrânăm, precum s-a zis, nu numai mânia cea cu lucrul, ci 
şi mânia din cuget. Căci nu foloseşte aşa de mult a-ţi ține gura în vremea 
mâniei, ca să nu dai drumul la vorbe furioase, cât foloseşte a-ţi curăţi inima 
de ținerea minte a răului şi a nu învârti în minte gânduri viclene asupra 
fratelui (Sf. loan Casian, Despre cele opt gânduri ale răutăţii, IV, Despre 
mânie). 

725. Deci sfârşitul vieții noastre este fericirea, care se poate numi și 
împărăţia cerurilor sau a lui Dumnezeu. lar aceasta nu constă în a vedea 
numai atotîmpărăteasca Treime, ci în a primi revărsarea dumnezeiască de 


sus şi a pătimi îndumnezeirea şi a plini și desăvârşi nedeplinătatea noastră 
prin revărsarea de sus. Aceasta este mâncarea fiinţelor înțelegătoare: 
plinirea nedeplinătății prin acea revărsare dumnezeiască (Sf. Teodor al 
Edesei, Cuvânt despre contemplaţie). 


FILOSOF 


726. Iar filosof adevărat este cel care, din făpturi, cunoaşte pricina 
făpturilor sau din cauză făpturile, în temeiul unirii mai presus de minte şi a 
credinței nemijlocite, în urma căreia nu numai învaţă, ci şi pătimeşte cele 
dumnezeiești. Sau iarăși filosof este cu deosebire cel a cărui minte a ajuns 
la făptuirea, la vederea şi la petrecerea cea după Dumnezeu. Dar filosof 
desăvârşit este cel a cărui minte a dobândit filosofia sau mai bine zis 
filotheia morală, naturală şi teologică, învățând din cea morală, faptele, din 
cea naturală, rațiunile, iar din cea teologică, vederea şi exactitatea dogmelor 
(Sf. Grigorie Sinaitul, Capete foarte folositoare în acrostih, 127). 


727. lar filosof dumnezeiesc este cel ce s-a unit prin fapte şi vedere 
nemijlocit cu Dumnezeu, ajungând şi numindu-se prieten al Lui, ca unul ce 
iubește înțelepciunea primă, făcătoare şi adevărată, mai mult decât orice 
altă prietenie, înțelepciune și cunoştinţă. Iar filolog (iubitor de cuvânt) și 
filosof propriu-zis (chiar dacă părerea obştească, furând numele filosofiei a 
uitat aceasta, cum zice marele Grigorie) e cel ce iubește şi cercetează 
înţelepciunea de aici a zidirii lui Dumnezeu, ca ultimul ei ecou, dar nu se 
îndeletniceşte cu această filosofie cu mândrie, pentru lauda şi slava 
omenească, ca să nu fie iubitor de cele materiale, ci e un iubitor al 
înţelepciunii lui Dumnezeu, arătată în natura şi în mişcarea ei (Sf. Grigorie 
Sinaitul, Capete foarte folositoare în acrostih, 127). 


FILOSOFIE 


728. Căci filosofia este împreunarea bunelor moravuri cu cunoştinţa 
despre Cel ce este. Din aceasta însă au căzut şi iudeii şi elinii, respingând 
înţelepciunea venită din cer şi încercând să filosofeze fără Hristos, singurul 


care a arătat cu fapta şi cu cuvântul, adevărata filosofie (Nil Ascetul, Cuvânt 
trebuincios şi folositor, 3). 


729. Au fost unii dintre ei, care nu s-au îngrijit câtuşi de puţin de fapte, 
fălindu-se că se îndeletnicesc cu filosofia speculativă. Astfel unii umblau cu 
capul prin nori, alții explicau lucruri ce nu se pot dovedi, făgăduind că ştiu 
mărimea cerului, măsurile soarelui şi lucrările stelelor (Nil Ascetul, Cuvânt 
trebuincios şi folositor, 2). 


730. Uneori au încercat să grăiască şi despre Dumnezeu, până la care 
nici adevărul nu poate ajunge, iar socotinţa omenească e primejdioasă. Dar 
toți au trăit mai necinstit ca porcii ce se tăvălesc în mocirlă. lar dacă au fost 
ŞI unii care s-au îndeletnicit cu viața practică, aceştia s-au făcut şi mai răi 
decât aceia, vânzând ostenelile pentru slăviri şi laude. Căci de cele mai 
multe ori nu se osteneau, netrebnicii, pentru altceva decât pentru fală și 
iubire de slavă, primind în schimbul unor astfel de osteneli o plată de nimic 
(Nil Ascetul, Cuvânt trebuincios și folositor, 2). 


731. Fiindcă a tăcea necontenit, a se hrăni cu iarbă, a-şi acoperi trupul 
cu haine zdrenţoase şi a vieţui închiși în butoi” fără a aștepta nici o răsplată 
după moarte întrece orice nebunie; precum nebunie este a primi răsplată 
pentru virtute în viața aceasta şi a te lua la întrecere pentru cununi de aici şi 
a purta o luptă necontenită, lipsită de adevăratele cununi şi osteneli care nu 


aduc mai mult decât sudoarea (Nil Ascetul, Cuvânt trebuincios şi folositor, 
2). 


732. Ştiind vrăjmaşul că rugăciunea ne este nouă apărătoare, iar lui 
vătămătoare, şi silindu-se să ne desfacă de ea, ne împinge la pofta ştiinţelor 
elineşti, de la care ne-am depărtat, și ne îndeamnă să ne ocupăm cu ele. Să 
nu ascultăm de el, ca nu cumva, depărtându-ne de la legile plugăriei 
noastre, să culegem, în loc de smochine şi struguri, spini şi mărăcini. „Căci 
înțelepciunea lumii acesteia s-a socotit nebunie la Dumnezeu” (loan 
Carpatiul, Una sută capete de mângâiere, 13). 


FILOSOFIE CREȘTINĂ 


733. În aceste trei stă filosofia creștinului: în poruncă, în dogme şi în 
credinţă. Poruncile despart mintea de patimi; dogmele o aduc la cunoştinţa 
făpturilor; iar credinţa la contemplarea Sfintei Treimi (Sf. Maxim 
Mărturisitorul, Cele patru sute capete despre dragoste, 4, 47). 


FOAME 


734. Chinuieşte-ţi trupul cu foamea şi cu privegherea și îndeletniceşte- 
te fără lenevire cu cântarea şi cu rugăciunea; şi sfinţenia neprihănirii va veni 
peste tine aducând iubire (Sf. Maxim Mărturisitorul, Cele patru sute capete 
despre dragoste, 1, 45). 


735. Topeşte-ţi trupul cu foamea și privegherea şi vei alunga gândul 
josnic al plăcerii (Talasie Libianul, Despre dragoste, înfrânare şi petrecerea 
cea după minte, |, 25). 


FRICĂ 


736. Frica de gheenă face pe începători să fugă de păcat; dorul de 
răsplata bunătăților dăruieşte celor înaintați râvna virtuților cu lucrul; iar 
taina dragostei, ridicând mintea deasupra tuturor celor create, o face oarbă 
faţă de toate cele ce sunt după Dmnnezeu. Căci Domnul înţelepţește numai 
pe cei ce au devenit orbi faţă de toate cele de după Dumnezeu, arătându-le 
cele ce sunt mai dumnezeiești (Sf. Maxim Mărturisitorul, Cele două sute de 
capete despre cunoştinţa de Dumnezeu, 2, 9). 


737. Pentru aceste cinci pricini se opreşte sufletul de la păcate: Sau 
pentru frica oamenilor sau pentru frica judecății sau pentru răsplata viitoare 
sau pentru dragostea lui Dumnezeu sau, în sfârșit, pentru mustrarea 
conştiinţei (Sf. Maxim Mărturisitorul, Cele patru sute capete despre 
dragoste, 2, 81). 


738. La începutul înțelepciunii e văzută frica care e la urmă. lar la 
sfârşit, iubirea care e la început (Ialasie Libianul, Despre dragoste, 


înfrânare şi petrecerea cea după minte, IV, 79). 


739. Venirea întristării strâmtorează plăcerea; iar frica de chinuri 
veştejeşte pofta (Talasie Libianul, Despre dragoste, înfrânare și petrecerea 
cea după minte, III, 20). 


740. Toţi cei fricoşi sunt iubitori de slavă deşartă. Dar nu toți cei ce nu 
se tem sunt şi smeriți la cuget. Pentru că nici tâlhari şi jefuitori de 
morminte nu au frică, precum se ştie (Sf. loan Scărarul, Scara, XX, 5). 


741. Frica laşă este o simţire copilărească în sufletul îmbătrânit de 
slava deşartă. Frica lașă este o slăbire a credinței, arătată în așteptarea plină 
de spaimă a unor lucruri neprevăzute (Sf. loan Scărarul, Scara, XX, 2). 


742. Frica gheenei și dragostea împărăției dau puterea de a răbda 
necazurile. lar aceasta nu vine de la noi înşine, ci de la Cel ce cunoaşte 
gândurile noastre (Marcu Ascetul, Despre cei ce-și închipuie că se 
îndreptează din fapte, 141). 


743. Tuturor celor ce încep să vieţuiască după Dumnezeu, le este 
folositoare frica chinurilor şi durerea ce se naşte din ea. lar cel ce-şi 
închipuie că poate pune început fără durere și fără lanţuri și fără călău 
(frică), nu numai că-și aşază temelia faptelor sale pe nisip, ci îşi închipuie 
chiar că-şi poate face casă în aer, fără temelie, ceea ce este întru totul cu 
neputinţă. Căci durerea aceasta naşte toată bucuria şi lanțul acesta rupe 
toate lanţurile păcatelor şi ale poftelor şi călăul acesta nu pricinuieşte 
moarte, ci viaţa veşnică (Sf. Simeon Noul Teolog, Cele 225 de capete 
teologice și practice, 145). 


FRICA DE DUMNEZEU 


744. Căci frica de Dumnezeu este maica virtuților (Isaia Pustnicul, 29 
de cuvinte, XXI, 2). 


745. Deci cel ce voiește să scape de păcatul stricător şi de pofta rea, să 
dobândească frica de Dumnezeu. „Frica Domnului curată rămâne în veacul 
veacului” (Ps. 18, 10) (Isaia Pustnicul, Fragmente din cuvinte). 


746. Cel ce umblă în frica de Dumnezeu, chiar dacă petrece în mijlocul 
oamenilor răi, nu se teme (Sf. Simeon Noul Teolog, Cele 225 de capete 
teologice şi practice, 1). 


747. Frica de Dumnezeu este începutul virtuţii. Iar despre ea se spune 
că e rodul credinței și se seamănă în inimă, când mintea se desparte de 
împrăștierea în lume, adunându-și gândurile ce rătăcesc din pricina 
împrăștierii, în cugetarea la viitoarea reaşezare. Căci nimic nu ajută mai 
bine pe cineva să pună temelia virtuţii ca a se ţine pe sine străin de lucrurile 
vieţii şi a rămâne în legea luminii cărărilor celor sfinte şi drepte, pe care le-a 
amintit şi le-a numit psalmistul, în Duh. Căci anevoie se află vreun om care 
să poată purta cinstea aceasta, ba poate că nu se află peste tot vreunul, chiar 
de ar fi cineva deopotrivă cu îngerii. Și aceasta din grăbita primire a 
schimbării, cum ar zice cineva (Sf. Isaac Sirul, Cuvinte despre nevoinţă, |). 


748. Credinţa este un bun lăuntric. Ea naşte în noi frica lui Dumnezeu. 
lar frica lui Dumnezeu ne învaţă păzirea poruncilor, care se numeşte 
făptuire. Iar din făptuire, odrăsleşte cinstita nepătimure. Iar rodul nepătimirii 
este iubirea, care e plinirea tuturor poruncilor, strângându-le şi ținându-le pe 
toate (Sf. Teodor al Edesei, Una sută capete foarte folositoare, 4). 


749. Frica de Dumnezeu ne sileşte să luptăm cu păcatul. Dar luptând 
noi, însuşi harul lui Dumnezeu îl surpă (Marcu Ascetul, Despre cei ce-și 
închipuie că se îndreptează din fapte). 


750. Începutul virtuţilor e frica de Dumnezeu, iar sfârșitul dragostea 
(dorul) Lui (Ilie Ecdicul, Cugetări din sentințele înțelepților, 2). 


751. Cel ce cunoaște adevărul nu se împotriveşte necazurilor care vin 
asupra lui. Căci ştie că-l conduc pe om spre frica de Dumnezeu (Marcu 
Ascetul, Despre cei ce-și închipuie că se îndreptează din fapte, 150). 


752. Când harul se înmulţeşte în om, atunci, în năzuința după dreptate, 
disprețuiește cu uşurinţă frica de moarte, şi sufletul îl îndeamnă să rabde 
necazurile pentru frica de Dumnezeu. Şi toate câte pot să vatăme trupul și 
câte vin în chip neașteptat asupra firii şi se adaugă ca pătimiri, sunt socotite 


ca nimic în ochii sufletului, față de cele nădăjduite încă de pe acum (Sf. 
Isaac Sirul, Cuvinte despre nevoinţă, |). 


10 Diogene din Sinope, sec. IV i.d.Hr. 


GÂND 


753. Toate păcatele bat mai întâi numai prin gânduri la uşa minţii, încât 
dacă ar fi primite de cugetare, s-ar face apoi păcate sensibile şi groase. Dar 
pe toate le taie virtutea cugetătoare a trezviei, nelăsându-le să intre în omul 
nostru lăuntric şi să se prefacă în fapte rele. lar aceasta o face prin înrâurirea 
şi ajutorul Domnului nostru lisus Hristos (Isihie Sinaitul, Cuvânt despre 
trezvie și virtute, I, 9). 


754. Şi a răspuns bătrânul (Ava Serapion): Nimic nu vatămă pe monahi 
şi nu bucură pe draci mai tare ca ascunderea gândurilor de către Părinţii cei 


duhovniceşti (Sf. loan Casian, Despre cele opt gânduri ale răutăţii. Cuvânt 
plin de folos). 


755. Să nu descoperi înaintea tuturor gândurile tale, ca să nu 
pricinuiești sminteală aproapelui tău. Descoperă gândurile tale Părinților tăi, 
ca harul lui Dumnezeu să te acopere (Isaia Pustnicul, 29 de cuvinte, LX). 


756. Prin urmare e drept că momeala ca gând simplu exercită o putere 
silnică atunci când stăruie, chiar dacă e urâtă. Dar convorbirea gândurilor ce 
se adaugă atârnă de voia noastră liberă. Aceasta au arătat-o şi cei ce n-au 
păcătuit întru asemănarea călcării lui Adam, întrucât momeala n-au putut-o 
împiedica, dar convorbirea prietenoasă cu ea au lepădat-o cu totul (Marcu 
Ascetul, Răspuns acelora care se îndoiesc despre Dumnezeiescul Botez). 


757. Momeala aruncată de Satana este arătarea unui lucru rău în forma 
exclusivă a unui gând. Ea foloseşte puţinătatea credinţei noastre ca prilej să 
se apropie de mintea noastră (Marcu Ascetul, Răspuns acelora care se 
îndoiesc despre Dumnezeiescul Botez). 


758. Fiindcă nu cele ce se fac sunt de trebuinţă, ci gândul prin care se 
fac (Petru Damaschin, Învățături duhovniceşti, |, 1). 


759. Deci din toate cele zise să învăţăm că nu se află altă cale sigură de 
mântuire decât aceasta: să mărturiseşti gândurile tale Părinților celor mai cu 
dreaptă socoteală şi să te laşi îndrumat de ei spre virtute şi nicidecum de 
gândul şi de părerea ta (Sf. loan Casian, Despre cele opt gânduri ale 
răutății. Cuvânt plin de folos). 


760. Chiar dacă ar ajunge cineva la culmea virtuţii, are trebuinţă de 
osteneala nevoinței, ca să-şi strunească pornirile neregulate ale trupului și 
să-şi păzească gândurile. Numai așa am putea să ne împărtăşim de 
sălăşluirea lui Hristos (Despre Avva Filimon. Cuvânt foarte folositor, 23). 


761. Căci precum nu e cu putinţă soarelui să lumineze fără lumină, așa 
nu e cu putinţă să se curățească inima de întinăciunea gândurilor de 
pierzare, fără rugăciunea numelui lui lisus (Isihie Sinaitul, Cuvânt despre 
trezvie și virtute, II, 68). 


762. Când vezi vreun gând că-ți făgăduieşte slava omenească, să ştii 


sigur că-ți pregăteşte rușine (Marcu Ascetul, Despre legea duhovnicească, 
în 200 de capete, 90). 


763. Un gând care zăboveşte arată împătimirea omului. lar dacă e 
alungat repede, arată război şi împotrivire (Marcu Ascetul, Despre cei ce-și 
închipuie că se îndreptează din fapte, 89). 


764. Păzește-ţi gândurile şi fugi de păcat, ca nu cumva, întunecându-se 
mintea, să vezi unele în locul altora (Talasie Libianul, Despre dragoste, 
înfrânare şi petrecerea cea după minte, 1, 86). 


765. Pricinile gândurilor bune sunt virtuțile; ale virtuților, poruncile; iar 
a lucrării acestora, voia liberă (Talasie Libianul, Despre dragoste, înfrânare 
şi petrecerea cea după minte, III, 81). 


766. Pricinile gândurilor rele sunt păcatele; a păcatelor, neascultarea; a 
neascultării, înşelăciunea simţirii; iar a înşelăciunii acesteia, negrija minţii 


de a o păzi pe aceasta (Talasie Libianul, Despre dragoste, înfrânare și 
petrecerea cea după minte, III, 83). 


767. Sufletul pătimașului e fabrică de gânduri rele; şi din vistieria lui 
scoate cele rele (Talasie Libianul, Despre dragoste, înfrânare şi petrecerea 
cea după minte, III, 77). 


768. Nepătimirea cea mai înaltă face gândurile simple. lar cunoştinţa 
cea mai înalță stă înaintea Celui mai presus de cunoştinţă (Talasie Libianul, 
Despre dragoste, înfrânare şi petrecerea cea după minte, |, 73). 


769. Cu cât e mai uşor de-a păcătui cu mintea decât cu lucrul, cu atât e 
mai greu războiul cu gândurile decât cel cu lucrurile (Sf. Maxim 
Mărturisitorul, Cele patru sute capete despre dragoste, 2, 12). 


770. De nici un lucru nu se bucură atâta diavolii ca de acel om care 
ascunde gândurile sale de învățătorul său duhovnicesc (Isaia Pustnicul, 
Către monahii începători, 65). 


771. Să nu-ţi întinezi trupul cu fapte de rușine și să nu-ți spurci sufletul 
cu gânduri viclene şi pacea lui Dumnezeu va veni peste tine aducând iubire 
(Sf. Maxim Mărturisitorul, Cele patru sute capete despre dragoste, 1, 44). 


772. Gândurile rele sunt avuţii rele; cel ce nu se leapădă de ele nu va 
ajunge la cunoştinţă (Ialasie Libianul, Despre dragoste, înfrânare și 
petrecerea cea după minte, III, 44). 


773. Am auzit de la bătrâni încercaţi în făptuire că gândurile rele se 
nasc din frumuseţea hainelor, din săturarea stomacului şi din întâlniri 
vătămătoare (Sf. Teodor al Edesei, Una sută capete foarte folositoare, 37). 


774. Topeşte-ţi trupul cu foamea și privegherea şi vei alunga gândul 
josnic al plăcerii (Talasie Libianul, Despre dragoste, înfrânare și petrecerea 
cea după minte, |, 25). 

775. Stăpâneşte cu vitejie mânia şi pofta și te vei izbăvi degrabă de 
gândurile rele (Talasie Libianul, Despre dragoste, înfrânare și petrecerea 
cea după minte, |, 17). 


776. Cel purtat de gânduri e orbit de ele. El vede lucrările păcatului, dar 
pricinile lor nu le poate vedea (Marcu Ascetul, Despre legea 
duhovnicească, în 200 de capete, 168). 


777. Păcătuind, să nu învinovăţești fapta, ci gândul. Căci dacă mintea 
nu o lua înainte, nu i-ar fi urmat trupul (Marcu Ascetul, Despre legea 
duhovnicească, în 200 de capete, 119). 


GREȘEALĂ 


778. Smulge greşala cât încă e mică şi slabă, înainte de a se lăţi și de a 
se întări. Nu fu fără grijă când greşala ţi se pare mică. Căci mai târziu îţi va 
fi ca o stăpână nemiloasă şi vei umbla în faţa ei ca o slugă în lanţuri. lar cel 
ce luptă de la început împotriva patimii curând o va birui (Sf. Isaac Sirul, 
Cuvinte despre nevoinţă, V). 


GRIJĂ 


779. Nu te lăsa atras în vorbire deşartă, nici în oricare altă năpastă ca 
mânia, întristarea, nebunia după lucruri pământești, frica de sminteală, grija 
de naşteri sau de rudenii, ba mai mult, ocoleşte întâlnirile dese cu acestea, 
ca nu cumva să te scoată din liniştea din chilie şi să te tragă în grijile lor 
(Evagrie Monahul, Schiță monahicească, 5). 


780. Cât priveşte hainele, să nu pofteşti să ai haine de prisos, ci 
îngrijeşte-te numai de cele care sunt de trebuinţă trupului. „Aruncă mai bine 
asupra Domnului grija ta şi El va purta grijă de tine”. „Căci El se îngrijește, 
zice, de noi” (Evagrie Monahul, Schiţă monahicească, 4). 


781. Cu oameni cu multe griji şi iubitori de materie să nu-ți placă să 
locuieşti, ci locuieşte sau singur sau cu frați neiubitori de materie şi de 
acelaşi cuget cu tine. Că cel ce locuieşte cu oamenii iubitori de materie şi cu 
multe griji, vrând-nevrând va face şi el tovărăşie cu ei şi va sluji poruncilor 
omenești (Evagrie Monahul, Schifă monahicească, 5). 


782. Cel ce te-ai lepădat de grijile vieţii şi ai îmbrăcat lupta nevoinţei, 
să nu pofteşti a avea bogăţie spre a împărți săracilor. Căci şi aceasta este o 
amăgire a celui rău, care ne împinge la slava deșartă, ca să încurce mintea 
în tot felul de ocupații. Chiar dacă ai numai pâine și apă, poţi să îți câştigi 
cu ele plata iubirii de străini. Iar de nu ai nici aceasta, ci primeşti pe străin 
numai cu gândul bun şi-i dai cuvânt de mângâiere, de asemenea poți să-ţi 
câştigi plata iubirii, de străini (Sf. Teodor al Edesei, Una sută capete foarte 
folositoare, 50). 


783. Sufletul care nu s-a izbăvit de grijile lumești nu iubește nici pe 
Dumnezeu cu adevărat şi nu disprețuiește nici pe diavolul cum trebuie. Căci 
grija vieţii îi este ca un acoperământ, care îl împovărează (Diadoh al 
Foticeei, Cuvânt ascetic despre viaţa morală). 


784. Cea dintâi virtute este nepurtarea de grijă, adică moartea faţă de 
orice om şi de orice lucru. Din aceasta se naşte dorul de Dumnezeu. Iar 
aceasta naște mânia cea după fire, care se împotriveşte oricărui atac încercat 
de vrăjmaşul. Atunci găseşte sălaş în om frica lui Dumnezeu, iar prin frică 
se face arătată dragostea (Isaia Pustnicul, Despre păzirea minții, 25). 


785. Cel ce are gândirea îngrijorată de lucrurile vieţii nu este liber. Căci 
e stăpânit şi robit de grija acestora, fie că se îngrijește de acestea pentru 
sine, fie pentru alții (Sf. Simeon Noul Teolog, Cele 225 de capete teologice 
şi practice, 81). 


HAINĂ 


786. „Nimeni, zice Apostolul, nu și-a urât trupul său”, dar „îl struneşte 
şi târăşte robit”, nedându-i nimic mai mult afară de hrană şi îmbrăcăminte, 
iar din acestea numai atâta cât este de trebuinţă pentru a trăi. Așa își iubeşte 
cineva fără patimă trupul şi-l hrăneşte ca pe un slujitor al celor 
dumnezeiești și-l încălzeşte numai cu cele ce-i împlinesc cele de trebuință 
(Sf. Maxim Mărturisitorul, Cele patru sute capete despre dragoste, 3, 9). 


787. De eşti tânăr, nu îmbrăca haină frumoasă, până nu ajungi la 
bătrâneţe (Isaia Pustnicul, Către monahii începători, 38). 


788. Am auzit de la bătrâni încercaţi în făptuire că gândurile rele se 
nasc din frumuseţea hainelor, din săturarea stomacului şi din întâlniri 
vătămătoare (Sf. Teodor al Edesei, Una sută capete foarte folositoare, 37). 


HAR 


789. Harul Duhului nu se desparte de firea dumnezeiască, ci mai 
degrabă îi atrage pe cei învredniciți la unirea cu Duhul dumnezeiesc (Sf. 
Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 108). 


790. Dumnezeu le-a dat tuturor putere să se facă fiu lui Dumnezeu, 
prin păzirea poruncilor dumnezeiești. Mai bine-zis, aceste porunci şi harul 
dumnezeiesc ne păzesc pe noi. Fiindcă fără harul Lui nu putem să le 
împlinim nici pe ele. Și nu avem ce să-i aducem Lui decât credinţa și 
alegerea liberă, ținând toate dogmele cele drepte, prin credinţă tare şi auzire 
şi urmărind lucrarea în chip neîmprăştiat, ca lecţiile de la școală, învățând 


astfel cu lucrul, cu toată grija, cele șapte fapte mai sus pomenite (Petru 
Damaschin, Învățături duhovnicești, |, 1). 


791. De aceea, orice credincios se împărtășește prin credinţă de înfierea 
în Duh, dar se poate face nelucrător şi neluminat, prin nepurtare de grijă și 
necredință, lipsindu-se de lumina și viaţa lui lisus. Deci orice credincios 
este mădular al lui Hristos și are Duhul lui Hristos, dar poate fi nelucrător, 
nemișcat şi neînstare să se împărtășească de har (Sf. Grigorie Sinaitul, 
Capete foarte folositoare în acrostih, 129). 


792. Dar harul acesta se află în noi în chip ascuns de la Botez, însă nu 
ni se va face văzut decât atunci când, după ce vom fi străbătut bine drumul 
poruncilor, vom aduce ca jertfă Arhiereului Hristos gândurile cele sănătoase 
ale firii noastre, nu pe cele muşcate de fiare (Marcu Ascetul, Răspuns 
acelora care se îndoiesc despre Dumnezeiescul Botez). 


793. Dar e vremea să întăresc, precum am spus, această mărturie şi prin 
efectele ce le simțim. Căci în măsura în care, crezând, lucrăm poruncile, 
lucrează și Duhul Sfânt în noi roadele Sale. Iar „roadele Duhului sunt, cum 
zice Sfântul Pavel: dragostea, bucuria, pacea, îndelunga răbdare, bunătatea, 
facerea de bine, credinţa, blândeţea, înfrânarea”. Cine este, așadar, atât de 
străin de aceste roade după Botez, încât să îndrăznească a tăgădui că a 
primit harul Duhului la Botez? Pe de altă parte, cine stă atât de neîntrerupt 
în fiecare zi sub înrâurirea acestor roade, până n-a împlinit în chip 
desăvârșit poruncile, încât să poată spune: „Sunt desăvârșit și 
neschimbabil”? Aceasta arată că precum harul este desăvârşit, dar noi nu 
suntem desăvârşiți din pricina neîmplinirii poruncilor, tot aşa Sfântul Botez 
este desăvârșit faţă de noi, dar noi suntem nedesăvârşiți faţă de el (Marcu 
Ascetul, Răspuns acelora care se îndoiesc despre Dumnezeiescul Botez). 


794. Dacă ar ţine cineva tot postul, toată privegherea, cântarea, toată 
nevoinţa și ar dobândi toată virtutea, dar lucrarea Duhului nu s-ar săvârşi pe 
altarul inimii de către har, întru toată simțirea şi odihna duhovnicească, 
toată rânduiala nevoinţei ar fi nedeplină și aproape fără rost, neavând 


veselia Duhului lucrându-se tainic în inimă (Simeon Metafrastul, Parafrază 
în 150 de capete la cele 50 cuvinte ale Sf. Macarie Egipteanul, 113). 


795. Când harul se înmulţeşte în om, atunci, în năzuința după dreptate, 
disprețuiește cu uşurinţă frica de moarte, şi sufletul îl îndeamnă să rabde 
necazurile pentru frica de Dumnezeu. Şi toate câte pot să vatăme trupul și 
câte vin în chip neașteptat asupra firii și se adaugă ca pătimiri sunt socotite 
ca nimic în ochii sufletului, față de cele nădăjduite încă de pe acum (Sf. 
Isaac Sirul, Cuvinte despre nevoinţă, |). 


796. Căci harul lui Dumnezeu se sălăşluiește în însuşi adâncul 
sufletului, adică în minte (Diadoh al Foticeei, Cuvânt ascetic despre viața 
morală, 19). 


797. Că harul Duhului este în noi de la Botez, învățându-ne tot 
adevărul, după cuvântul Domnului, poţi să cunoşti din Scriptură şi chiar din 
efectele ce le simțim (Marcu Ascetul, Răspuns acelora care se îndoiesc 
despre Dumnezeiescul Botez). 


798. Tot cel ce s-a botezat după dreapta credință a primit tainic tot 
harul. Dar se umple de cunoștința sigură a acestui fapt, după aceea, prin 
lucrarea poruncilor (Marcu Ascetul, Despre cei ce-și închipuie că se 
îndreptează din fapte, 92). 


799. Lucrarea harului este puterea focului Duhului, care se mișcă întru 
bucuria şi veselia inimii, sprijinind, încălzind şi curățind sufletul. Ea opreşte 
gândurile pentru o vreme şi omoară mișcarea poftitoare din trup. Semnele ei 
şi roadele care arată adevărul ei sunt lacrimile, săltarea, smerenia, 
înfrânarea, tăcerea, răbdarea, ascunderea și toate cele asemenea acestora, 
prin care câştigăm o încredințare neîndoielnică (Sf. Grigorie Sinaitul, Alte 
capete, 8). 

800. Harul se ascunde, cum am zis, din însăşi clipa în care ne-am 
botezat în adâncul minţii. Dar își acoperă prezența faţă de simţirea minţii 
(Diadoh al Foticeei, Cuvânt ascetic despre viața morală, 77). 


801. Harul Duhului e unul şi neschimbat; dar lucrează în fiecare 
precum voiește (Marcu Ascetul, Despre cei ce-și închipuie că se 
îndreptează din fapte). 


802. Celui ce flămânzește pentru Hristos harul i se face hrană; celui ce 
însetează, băutură preadulce; celui ce tremură de frig, haină; celui ostenit, 
odihnă; celui ce se roagă, deplină încredințare; celui ce plânge, mângâiere 
(Marcu Ascetul, Despre cei ce-și închipuie că se îndreptează din fapte, 
117). 


HULĂ 


803. Când începe mintea să înainteze în dragostea de Dumnezeu, atunci 
şi dracul hulirii începe să o ispitească, şi-i şopteşte astfel de gânduri, pe care 
nu le poate născoci nici un om, ci numai diavolul, tatăl lor. lar aceasta o 
face pentru că pizmuieşte pe cel iubitor de Dumnezeu. El vrea ca acesta, 
venind la deznădejde, pentru că a cugetat unele ca acestea, să nu mai 
îndrăznească să se avânte către Dumnezeu prin rugăciunea obişnuită (Sf. 
Maxim Mărturisitorul, Cele patru sute capete despre dragoste, 2, 14). 


804. Să nu te înalți întru inima ta pentru că înţelegi cele zise în 
Scripturi, ca să nu cazi cu mintea în duhul hulirii (Marcu Ascetul, Despre 
legea duhovnicească, în 200 de capete, 11). 


IAD 


805. Şi de aceea mă tem de sălășluirea cu dracii în iad şi de judecata 
viitoare. Fiindcă acolo este râul de foc, scaune şi cărți deschise, îngerii merg 
înainte; toată firea oamenilor stă de faţă şi toate stau goale și descoperite 
înaintea înfricoşatului și dreptului Judecător (Petru Damaschin, Învățături 
duhovniceşti, |, 11). 


806. Și coborându-Se de bunăvoie în inima pământului, unde ne ţinea 
închiși vicleanul, după ce ne înghițise prin moarte, a ridicat din nou toată 
firea cea robită la cer, după ce a smuls-o de acolo prin înviere (Sf. Maxim 
Mărturisitorul, Răspunsuri către Talasie, 64). 


807. lată de ce lupta noastră cea dintâi trebuie să ne fie înfrânarea 
stomacului şi supunerea trupului nu numai prin post, ci şi prin priveghere, 
osteneală şi citiri; apoi aducerea inimii la frica de iad şi la dorul după 
împărăția cerurilor (Sf. loan Casian, Despre cele opt gânduri ale răutăţii, |, 
Despre înfrânarea pântecelui). 


808. Iar eu zic că cei chinuiți în gheenă vor fi biciuiți de biciul iubirii. 
Şi ce chin mai amarnic şi mai cumplit este decât chinul dragostei! Adică cei 
ce simt că au greșit față de dragoste suferă acolo un chin mai mare decât 
orice chin, fie el cât de înfricoșător. Căci tristeţea întipărită în inimă de 
păcatul față de dragoste e mai ascuţită decât orice chin (Sf. Isaac Sirul, 
Cuvinte despre nevoinţă, LXXXIV). 


809. E nebunie să socotească cineva că păcătoşii se lipsesc în gheenă 
de dragostea lui Dumnezeu. Dragostea este odrasla cunoștinței adevărului, 
care, după mărturisirea de obşte, s-a dat tuturor. Dar dragostea lucrează prin 
puterea ei în două feluri: pe păcătoşi îi chinuieşte, cum se întâmplă şi aici 


unui prieten din partea prietenului; iar pe cei ce au păzit cele cuvenite îi 
veseleşte. Şi aceasta este, după judecata mea, părerea de rău sau chinul din 
gheenă. Dragostea îmbată însă sufletele fiilor de sus, cu desfătarea ei (Sf. 
Isaac Sirul, Cuvinte despre nevoinţă, LXXXIV). 


810. lar dacă acesta este adevărul, precum și este de fapt, ce e mai 
nebuneşte şi mai prosteşte decât a spune ceea ce spun unii: „Îmi ajunge să 
scap de gheenă; nu mai am grijă că nu intru în împărăție. Căci a scăpa de 
gheenă e una cu a intra în împărăție. Precum a cădea din aceasta înseamnă a 
intra în gheenă”. Fără îndoială nu ne-a învăţat Scriptura trei locuri. Dar ce? 
„Când va veni Fiul Omului întru slava Sa, va așeza oile la dreapta Sa şi 
caprele la stânga Sa” (Mt. 25, 31). N-a spus trei cete, ci două: una de-a 
dreapta şi alta de-a stânga. Şi a despărțit hotarele sălaşurilor diferite ale lor, 
zicând că unui, adică păcătoşii, vor merge la osândă veşnică, iar drepții vor 
străluci ca soarele în viaţa veşnică (Mt. 25, 46). Şi iarăși: „Vor veni de la 
răsărituri şi de la apusuri şi se vor odihni în sânurile lui Avraam întru 
împărăţia cerurilor. Iar fiii împărăției vor fi scoşi în întunericul cel mai din 
afară, unde va fi plânsul şi scrâşnirea dinților” (Mt. 8, 11), ceea ce e mai 
înfricoşător decât orice foc. Deci ai înțeles din acestea că starea opusă stării 
de sus este însăși gheena chinuitoare? (Sf. Isaac Sirul, Cuvinte despre 
nevoință, LVD 


811. Focul, întunericul, viermele şi tartarul sunt împătimirea obștească 
de plăcerea trupească, neştiința generală a întunericului, gâdilirea aprinsă a 
patimii din toți, tremurarea și vijelia puturoasă a păcatului. Acestea se 
lucrează încă de aici în sufletele păcătoşilor ca o arvună şi pârgă a 
chinurilor și se arată acolo ca o deprindere (Sf. Grigorie Sinaitul, Capete 
foarte folositoare în acrostih, 8). 


812. Chinurile sunt felurite, precum şi răsplățirile cu bunătăți. Iar 
acelea sunt în iad, potrivit Scripturii care zice: „În pământ întunecat şi 
neluminat, în pământul întunericului veşnic” (lov 10, 21-22), unde locuiesc 
păcătoşii şi înainte de judecată şi se întorc şi după osândă. Căci: „Întoarcă- 
se păcătoşii în iad” (Ps. 9, 18) şi „Moartea îi va paşte pe ei” (Ps. 18, 15), ce 


este altceva, dacă nu hotărârea din urmă şi osânda veșnică? (Sf. Grigorie 
Sinaitul, Capete foarte folositoare în acrostih, 33) 


813. Să nu încetezi să-ți închipuieşti mereu în tine şi să cercetezi 
adâncul (abisul) focului veşnic şi pe slujitorii nemiloşi, pe judecătorul 
neîndurat și neiertător, prăpastia nemărginită a văpăn celei de sub pământ și 
coborâșurile strâmtorate ale locurilor și hăurilor subpământene și 
înfricoşătoare şi chipurile tuturor acestora (Sf. loan Scărarul, Scara, VII, 
12). 


IERTARE 


814. Obişnuieşte limba ta să spună: „lartă” şi smerenia va veni în tine 
(Isaia Pustnicul, 29 de cuvinte, LX, 2). 


815. Nu e păcat de neiertat decât cel pentru care nu se face pocăință 
(Sf. Isaac Sirul, Cuvinte despre nevoință, XX). 


816. Fiindcă toată ispita e îngăduită de Dumnezeu ca o doctorie spre 
tămăduirea sufletului celui bolnav. Prin ea dăruieşte iertare de păcatele de 
mai înainte şi de cele de față şi o piedică pentru cele viitoare (Petru 
Damaschin, Învățături duhovnicești, |, 4). 


817. Nu pot fi iertate din inimă greşelile cuiva, fără cunoştinţa 
adevărată. Căci aceasta îi arată fiecăruia toate greșelile câte le face (Marcu 
Ascetul, Despre cei ce-și închipuie că se îndreptează din fapte, 49). 


818. Nu vei pierde nimic din tot ce vei ierta pentru Domnul, căci la 
timpul cuvenit îți vor veni înmulțite (Marcu Ascetul, Despre cei ce-și 
închipuie că se îndreptează din fapte, 50). 


8109. Cel care cere iertare de păcate iubește smerenia cugetului. Iar cel 
ce osândeşte pe altul îşi pecetluiește relele sale (Marcu Ascetul, Despre 
legea duhovnicească, în 200 de capete, 126). 


IEȘIREA SUFLETULUI 


820. Sufletul care se desparte de trup, plin de încredințare (év 
TAMpoppoia) şi-l dezbracă pe acesta ca pe-o haină, încearcă o bucurie 
negrăită şi netălmăcită. Căci dobândind acum cele nădăjduite, îl leapădă pe 
acesta fără întristare, îndreptându-se cu pace spre Îngerul luminos şi vesel 
care vine din înălțime, și străbătând fără piedică împreună cu acela 
văzduhul, nevătămăt câtuşi de puţin de duhurile răutății, ci suindu-se cu 
bucurie și cu îndrăzneală şi cu graiuri de mulţumire, până va ajunge să se 
poată închina Făcătorului şi de acolo să primească hotărârea de-a se rândui 
cu cei asemenea şi de aceeași măsură în virtute, până la învierea cea de 
obşte (Teognost, Despre făptuire, contemplație și preoție, |). 


821. Când iese sufletul din trup, vrăjmașul vine asupra lui cu 
obrăznicie, luptându-se şi osândindu-l și făcându-se un pârâş amarnic și 
înfricoşat pentru greşeli. Dar sufletul iubitor de Dumnezeu, chiar dacă a fost 
mai-nainte rănit adeseori de multe păcate, nu se înspăimântă de repezirile și 
de amenințările aceluia, ci mai vârtos se întărește întru Domnul și zboară cu 
bucurie, încurajat de sfintele Puteri care îl călăuzesc și îngrădit de lumina 
credinței, strigând cu multă îndrăzneală vicleanului: Ce este ție şi nouă, 
fugarule din cer şi slugă vicleană? Nu tu ai stăpânirea peste noi, căci Hristos 
Fiul lui Dumnezeu are stăpânirea peste noi şi peste toți. Lui I-am păcătuit, 
Lui îi vom răspunde, având zălog al milostivirii Lui față de noi şi al 
mântuirii noastre, cinstita Lui cruce. Iar tu fugi departe de noi, pierzătorule. 
Căci nimic nu este ție și slugilor lui Hristos. Zicând acestea sufletul cu 
îndrăzneală, diavolul întoarce spatele tânguindu-se cu glas mare, neputând 
să stea împotriva numelui lui Hristos. lar sufletul, aflându-se deasupra, 
zboară asupra vrăjmașului, pălmuindu-l ca pasărea numită Oxypteryx 
(repede zburătoare) pe corb. După aceasta e dus cu veselie de Sfinţii Îngeri 
la locurile potrivite lui, potrivit cu starea lui (Teognost, Despre făptuire, 
contemplaţie şi preoție, 1). 


822. Când sufletul iese din trup vrăjmașul dă năvală asupra lui, 
războindu-l şi ocărându-l cu îndrăzneală și făcându-se pârâş amarnic și 


înfricoşat al lui pentru cele ce a greșit. Dar atunci se poate vedea cum 
sufletul iubitor de Dumnezeu și prea credincios, chiar dacă a fost mai-nainte 
rănit adeseori de păcate, nu se sperie de năvălirile şi amenințările aceluia, ci 
se întărește şi mai mult întru Domnul și zboară plin de bucurie, încurajat de 
Sfintele puteri care îl conduc, şi împrejmuit ca de un zid de luminile 
credinţei, strigând și el cu multă îndrăzneală diavolului viclean: Ce este ție 
şi nouă, înstrăinatule de Dumnezeu? Ce este ţie şi nouă, fugarule din ceruri 
şi slugă videană? Nu ai stăpânirea peste noi, căci Hristos, Fiul lui 
Dumnezeu, are stăpânirea peste noi şi peste toți. Lui i-am păcătuit, Lui îi 
vom răspunde, având zălog al milostivirii lui faţă de noi şi al mântuirii 
noastre cinstita Lui cruce. lar tu fugi departe de noi, pierzătorule. Căci 
nimic nu este ție și slugilor lui Hristos. Zicând acestea sufletul cu 
îndrăzneală, diavolul întoarce spatele, tânguindu-se cu glas mare, neputând 
să stea împotriva numelui lui Hristos. lar sufletul aflându-se deasupra, 
zboară asupra vrăjmaşului, pălmuindu-l, ca pasărea numită oxypterix 
(repede zburătoare) pe corb. După aceasta e dus cu veselie de dumnezeieștii 
Îngeri la locurile hotărâte lui, potrivit cu starea lui (Ioan Carpatiul, Una sută 
capete de mângâiere, 25). 


823. „Vai, ce luptă are sufletul când se desparte de trup! Vai, cât 
lăcrimează atunci şi nu este cine să-l miluiască! Îndreptându-și ochii către 
îngeri, fără folos se roagă; întinzând mâinile către oameni, n-are cine să-l 
ajute” (Petru Damaschin, Învăţături duhovnicești, |, 11). 


824. Îţi spun un cuvânt străin, şi nu te minuna: Chiar dacă nu ai 
dobândit nepătimirea, pentru obișnuinţele care poate te stăpânesc, dacă te 
afli în vremea ieșirii în adâncul smereniei, te vei înălța, nu mai puţin ca cel 
fără patimă, mai presus de nori. Căci deşi comoara celor nepătimitori s-a 
adunat din toate virtuțile, piatra prețioasă a smereniei e mai de preţ decât 
toate. Ea nu prilejuieşte numai împăcare de la Dumnezeu celui ce o are, ci 
şi intrare împreună cu cei aleși în locașurile de nuntă ale Împărăției Sale 
(Teognost, Despre făptuire, contemplaţie și preoție, 1). 


IISUS HRISTOS 


825. Hristos este Mântuitorul lumii întregi și a dăruit oamenilor 
pocăinţa spre mântuire (Talasie Libianul, Despre dragoste, înfrânare şi 
petrecerea cea după minte, Il, 76). 


826. Hristos este judecătorul viilor şi al morților şi răsplătitorul faptelor 
fiecăruia (Talasie Libianul, Despre dragoste, înfrânare şi petrecerea cea 
după minte, I, 63). 


827. Domnul şi Dumnezeul nostru este lisus Hristos; mintea, care 
urmează Lui, nu va rămâne în întuneric (Talasie Libianul, Despre dragoste, 
înfrânare şi petrecerea cea după minte, |, 44). 


828. Hristos a murit pentru păcatele noastre, după Scripturi, şi celor ce 
slujesc Lui bine le dăruieşte slobozirea (Isihie Sinaitul, Cuvânt despre 
trezvie și virtute, |, 1). 


8209. la aminte la tine cu amănunțime, ştiind că Domnul nostru a murit 
şi a înviat pentru noi și cu sângele Lui ne-a răscumpărat pe noi, ca şi tu să 
nu mai trăieşti ție, ci Domnului care a murit şi a înviat pentru noi, crezând 
cu hotărâre că eşti înaintea Lui totdeauna şi El priveşte la inima ta (Isaia 
Pustnicul, 29 de cuvinte, XXVII, 6). 


830. Dacă pentru aceea s-a făcut Fiu al Omului şi Om, Dumnezeu 
Cuvântul, Fiul lui Dumnezeu și Tatăl, ca să facă dumnezei și fii ai lui 
Dumnezeu pe oameni, să credem că vom ajunge acolo unde este acum 
Însuşi Hristos, capul întregului trup, care s-a făcut pentru noi înainte 
mergător la Tatăl, prin ceea ce este ca noi. Căci în adunarea dumnezeilor, 
adică a celor ce se mântuiesc, va sta Dumnezeu în mijloc, împărțind 
răsplățile fericirii de acolo, nemaifiind nici o distanţă între El şi cei vrednici 
(Sf. Maxim Mărturisitorul, Cele două sute de capete despre cunoștința de 
Dumnezeu, 2, 25). 


831. In afară de aceasta, coborând în iad, Hristos a eliberat din 
legăturile veşnice sufletele sfinţilor ţinute acolo şi le-a înviat, aşezându-le în 


loc de odihnă şi de lumină neînserată, dar trupurile lor încă nu, ci le-a lăsat 
în morminte până la învierea de obşte (Sf. Simeon Noul Teolog, Cuvântări 
morale, 1, 3). 


832. Dumnezeiasca Scriptură foloseşte adeseori multe nume în înțeles 
deosebit de cel cuvenit. Cele ce sunt ale trupului le dă ca ale sufletului. Şi 
iarăşi cele ale sufletului, ca ale trupului. Şi nu le desparte pe acestea. Dar 
cei înţelepţi înţeleg acestea. La fel, cele ale dumnezeinii Domnului s-au dat 
ca ale sfântului Său trup, deşi sunt lucruri care nu se potrivesc firii 
omenești. Şi iarăşi, cele smerite s-au dat ca ale dumnezeirii Lui, deși sunt 
ale firii omenești. Și mulți, neînţelegând scopul cuvintelor dumnezeieşti, au 
suferit o lunecare de neîndreptat (Sf. Isaac Sirul, Cuvinte despre nevoință, 
LXII). 


833. Suntem datori să ştim exact că toată vina ce izvorăşte din Adam 
fiind desființată de Domnul, oricine mai pătimeşte de vreun păcat i se 
întâmplă aceasta pentru că a disprețuit prin necredința sa sau prin iubirea de 
plăcere, desăvârşirea pe care a primit-o în chip tainic la Botez (Marcu 
Ascetul, Răspuns acelora care se îndoiesc despre Dumnezeiescul Botez). 


834. Hristos e Stăpân prin ființă şi Stăpân prin opera de mântuire; 
deoarece, neexistând noi, ne-a făcut, iar murind din pricina păcatului, ne-a 
răscumpărat prin sângele Său şi celor ce cred le-a dăruit harul (Marcu 
Ascetul, Despre cei ce-și închipuie că se îndreptează din fapte, 21). 


835. Scopul Providenţei dumnezeieşti este să unească pe cei pe care i-a 
dezbinat răutatea în tot felul, prin dreapta credinţă şi dragoste 
duhovnicească. Căci pentru aceasta a pătimit Mântuitorul, ca pe copiii lui 
Dumnezeu cei împrăștiați să-i adune spre a fi una. Prin urmare cel ce nu 
rabdă lucrurile supărătoare nu suferă pe cele întristătoare şi nu le îndură pe 
cele dureroase umblă în afară de dragostea dumnezeiască şi de scopul 
Providenței (Sf. Maxim Mărturisitorul, Cele patru sute capete despre 
dragoste, 4, 17). 


836. Domnul e de față prin virtuţi în cel ce se află pe treapta făptuirii; 
iar de cel ce nu prețuieşte întru nimic virtutea e departe. Și iarăşi în cel ce se 
află pe treapta contemplaţiei e de faţă prin cunoștința adevărată a lucrurilor; 
dar de cel ce e lipsit de aceasta în vreo privință e departe (Sf. Maxim 
Mărturisitorul, Cele două sute de capete despre cunoștința de Dumnezeu, 2, 
58). 


837. În Hristos, care este Dumnezeu şi Cuvântul Tatălui, „locuieşte, 
după fiinţă, toată plinătatea dumnezeirii”. lar în noi locuiește plinătatea 
dumnezeirii după har, atunci când adunăm în noi toată virtutea și 
înţelepciunea, nemailipsindu-ne în nici un chip, după cât e cu putinţă 
omului, nimic din imitarea adevărată a modelului. Căci nu este lucru 
necuvenit ca prin strădania noastră să locuiască şi în noi plinătatea 
dumnezeirii, alcătuită din diferite vederi (contemplaţii) duhovnicești (Sf. 
Maxim Mărturisitorul, Cele două sute de capete despre cunoștința de 
Dumnezeu, 2, 21). 


838. Căci Hristos s-a ascuns în Evanghelie şi cel ce vrea să-l afle pe El 
trebuie să vândă mai întâi toate averile sale şi să cumpere Evanghelia, ca nu 
numai să-l poată afla pe El din citire, ci să-l primească în sine, prin urmarea 
vieţuirii Lui în lume (Petru Damaschin, Învățături duhovnicești, 1, 12). 


839. Când auzi Scriptura zicând că Dumnezeu „va răsplăti fiecăruia 
după faptele sale”, să nu înţelegi că e vorba de fapte de o vrednicie egală cu 
gheena sau cu împărăția, ci că Hristos va răsplăti faptele necredinţei în El 
sau ale credinţei, nu ca un schimbător care cântărește preţul lucrurilor de 
schimb, ci ca Dumnezeu, Ziditorul şi Răscumpărătorul nostru (Marcu 
Ascetul, Despre cei ce-și închipuie că se îndreptează din fapte, 22). 


840. Ce minune, fraților, ce coborâre de negrăit a iubirii faţă de noi, a 
Iubitorului de oameni Dumnezeu! Unirea pe care o are prin fire cu Tatăl 
Său, făgăduieşte să o aibă prin har şi cu noi, dacă vrem; şi noi o vom avea 
cu El la fel, dacă vom lucra poruncile Lui. Căci ceea ce are El prin fire cu 
Tatăl, aceea ne dă şi nouă să avem cu El prin voinţă şi prin har. Ce minune 
înfricoşătoare! Slava pe care a dat-o Tatăl Fiului, ne-o dă şi nouă Fiul prin 


harul dumnezeiesc. Și lucru şi mai mare e că precum El este întru Tatăl și 
Tatăl este întru El, aşa Fiul lui Dumnezeu este întru noi şi noi, dacă voim, 
vom fi întru Fiul, prin har. Ce har nepătruns! Iubirea cu care Dumnezeu şi 
Tatăl a iubit pe Unul-Născut Fiul Lui, aceeași, spune, va fi întru noi şi însuși 
Fiul lui Dumnezeu va fi întru noi. Și pe drept cuvânt! Căci odată ce s-a 
făcut rudenie cu noi prin trup şi ne-a făcut pe noi împreună-părtaşi ai 
dumnezeirii Sale, ne-a făcut pe toţi rudenii ale Lui. De altfel, odată ce 
dumnezeirea împărtăşită nouă prin comunicare este netăiată şi nedespărțită, 
e numaidecât de trebuinţă ca şi noi, cei ce suntem părtaşi nedespărțiți la ea 
într-un singur Duh, să fim un trup cu Hristos (Sf. Simeon Noul Teolog, 
Cuvântări morale, 1, 6). 


841. Mărturisim un singur ipostas al lui Hristos în două firi, unite 
neîmpărțit (Talasie Libianul, Despre dragoste, înfrânare și petrecerea cea 
după minte, II, 96). 


842. Slăvim neîmpărțit ipostasul cel unul al lui Hristos şi mărturisim 
neamestecată unirea firilor (Talasie Libianul, Despre dragoste, înfrânare şi 
petrecerea cea după minte, Il, 97). 


843. lar dacă socoteşti că moartea cea din Adam mai stăpâneşte până 
acum din altă pricină decât pentru necredinţa noastră, e vădit că bagatelizezi 
venirea lui Hristos şi ţii Botezul de nedesăvârşit, o dată ce și cei botezați 
sunt ţinuţi încă sub moartea protopărintelui, fără o vină proprie. Dar atunci, 
o, omule, cum se mai poate spune că te-ai făcut un nou Adam cu harul lui 
Hristos şi nu mai porți nimic din cel vechi în chip necesar, decât ceea ce se 
naşte din credinţa ta strictă şi din neascultarea ta? (Marcu Ascetul, Răspuns 
acelora care se îndoiesc despre Dumnezeiescul Botez) 


844. lar că nimenea nu scoate singur din sine păcatul lui Adam, ci 
numai Hristos, după măsura credinţei în El, află de la Apostol, care zice: 
„Hristos a murit pentru păcatele noastre, după Scripturi”; şi iarăşi: „lar 
Dumnezeu învederează dragostea Sa către noi prin aceea că, fiind noi 
păcătoşi, Hristos a murit pentru noi”; şi: „Ne-am îngropat cu El prin Botez, 
ca precum s-a sculat Hristos din morţi, aşa și noi să umblăm întru înoirea 


vieții” şi celelalte; și iarăşi: „Cine a murit este slobod de păcat”; sau: „Cu 
harul sunteţi mântuiţi prin credință şi nu din fapte, ca să nu se laude 
cineva”; și iarăşi: „Căci eraţi întuneric, iar acum sunteți lumină în Domnul; 
umblaţi deci ca nişte fii ai luminii”; şi: „lar noi nu suntem fiii celei roabe, ci 
ai celei slobode. Întru libertatea în care ne-a slobozit Iisus, staţi cu tărie”; şi 
iarăşi: „Ca nişte oameni liberi, dar nu ca şi cum ați avea libertatea drept 
acoperământ al viclenie” (Marcu Ascetul, Răspuns acelora care se îndoiesc 
despre Dumnezeiescul Botez). 


845. Totuşi îti spun că scopul întrupării Domnului a fost mântuirea 
noastră (Sf. Maxim Mărturisitorul, Cuvânt Ascetic). 


846. Cuvântul făcându-Se trup din iubirea de oameni, nici ceea ce era 
n-a prefăcut, nici ceea ce a devenit n-a preschimbat (Talasie Libianul, 
Despre dragoste, înfrânare şi petrecerea cea după minte, |, 94). 


847. Precum zicem că Hristos cel unul este din dumnezeire și 
omenitate şi în dumnezeire și omenitate, aşa zicem că este din două firi şi în 
două firi (Talasie Libianul, Despre dragoste, înfrânare şi petrecerea cea 
după minte, II, 95). 


848. Mântuitorul s-a întrupat pentru neascultarea lui Adam ca, 
dezlegând osânda, să învie pe toți (Talasie Libianul, Despre dragoste, 
înfrânare şi petrecerea cea după minte, IV, 52). 


849. Întruparea s-a făcut spre mântuirea firii create, iar patimile spre 
răscumpărarea celor ținuți de moarte, din pricina păcatului. Taina întrupării, 
zice, depărtează însuşirile potrivnice firii de la firea omenească, iar pe cele 
conforme firii le restaurează (Sf. Maxim Mărturisitorul, Răspunsuri către 
Talasie, 63 (scolie)). 


850. Care este scopul iconomiei întrupăru lui Dumnezeu-Cuvântul, 
vestit în toată dumnezeiasca Scriptură şi citit de noi, dar nepătruns? Nu e 
decât acela ca, împărtăşindu-se de ale noastre, să ne facă pe noi părtaşi de 
ale Sale. Căci Fiul lui Dumnezeu de aceea S-a făcut Fiu al omului, ca să ne 
facă pe noi oamenii fu ai lui Dumnezeu, ridicând după har neamul nostru la 


ceea ce este El după fire, născându-ne de sus în Duhul Sfânt și 
introducându-ne îndată în împărăția cerurilor; mai bine zis, dăruindu-se să o 
avem pe aceasta înlăuntrul nostru (Luca 17, 21), ca să nu avem numai 
nădejdea de a intra în ea, ci având-o încă de acum, să strigăm: „Viaţa 
noastră e ascunsă cu Hristos în Dumnezeu” (Col. 3, 3) (Sf. Simeon Noul 
Teolog, Cele 225 de capete teologice și practice, 214). 


851. Dacă Fiul lui Dumnezeu şi Dumnezeu s-a coborât pe pământ ca să 
ne împace prin Sine pe noi cei ce eram dușmani ai Părintelui Său (Rom. 5, 
10), şi să ne unească în chip conştient cu Sine prin Duhul Său cel Sfânt şi de 
o fiinţă, cel ce cade din acest har de care altul va avea parte? Cu siguranţă 
acesta nici n-a fost împăcat cu Dumnezeu, nici n-a dobândit unirea cu El 
prin împărtăşirea Duhului (Sf. Simeon Noul Teolog, Cele 225 de capete 
teologice şi practice, 184). 


INIMĂ 


852. E drept că inima izvorăște şi din sine gânduri bune şi rele. Dar nu 
rodeşte prin fire cugetările rele, ci amintirea răului 1 s-a făcut ca un fel de 
deprindere din pricina rătăcirii dintâi, însă cele mai multe și mai rele dintre 
gânduri le zămisleşte din răutatea dracilor. Dar noi le simţim pe toate ca 
ieşind din inimă (Diadoh al Foticeei, Cuvânt ascetic despre viața morală). 


853. Nădejdea în Dumnezeu face inima largă; iar grija trupească o 
îngustează (Marcu Ascetul, Despre cei ce-și închipuie că se îndreptează din 


fapte, 114). 


854. Din inima împătimită de plăcere răsar gânduri și cuvinte spurcate. 
lar din fum cunoaștem materia care mocneşte înăuntru (Marcu Ascetul, 
Despre legea duhovnicească, în 200 de capete, 162). 


855. Când vezi poftele ce zac înăuntru că se mișcă cu putere şi cheamă 
mintea ce vieţuieşte în liniște, la vreo patimă, cunoaște că mintea s-a ocupat 
mai înainte cu acestea și le-a adus la faptă și le-a aşezat în inimă (Marcu 
Ascetul, Despre legea duhovnicească, în 200 de capete, 179). 


856. Este un păcat care stăpâneşte inima din pricina obişnuinţei 
(noànyic) îndelungate; şi este un alt păcat care ne războieşte cugetarea prin 
lucrurile de fiecare zi (Marcu Ascetul, Despre legea duhovnicească, în 200 
de capete, 183). 


857. Cercetează-te, frate, în fiecare zi, ca să-ți cunoşti inima şi să vezi 
ce patimi se află în ea înaintea lui Dumnezeu; și leapădă-le din inima ta ca 
să nu vie osânda rea asupra ta (Isaia Pustnicul, Despre păzirea minţii, 20). 


858. Dracui nu cunosc inimile noastre, cum socot unii dintre oameni. 
Căci singurul cunoscător al inimii este Cel ce ştie mintea oamenilor și a 
zidit inimile lor pe fiecare deosebit. Dar ei cunosc multe din mișcările 
inimii, pe baza cuvântului rostit şi a mişcărilor văzute ale trupului (Evagrie 
Monahul, Capete despre deosebirea patimilor şi a gândurilor, 27). 


859. Roadele iubirii sunt: a face bine aproapelui din toată inima, a 
răbda îndelung, a fi cu îngăduinţă și a folosi lucrurile cu dreaptă judecată 
(Sf. Maxim Mărturisitorul, Cele patru sute capete despre dragoste, 1, 40). 


860. Mişcă-ţi mintea necontenit la rugăciune şi vei împrăștia gândurile 
care stăruiesc în inimă (Talasie Libianul, Despre dragoste, înfrânare și 
petrecerea cea după minte, III, 9). 


861. Căci cel ce a înţeles limpede că de la Botez are pe Hristos ascuns 
în sine, după cuvântul Apostolului, aruncă toate lucrurile lumii şi stăruie 
numai în inima sa, păzind-o cu toată străjuirea şi privind țintă la sfârşitul 
vieţii, cum zice proverbul. De aceea el nu trebuie să-și închipuie că alungă 
păcatul lui Adam prin nevoințe; dar nici păcatele care se nasc în el după 
Botez nu trebuie să-şi închipuie că le scoate afară altfel, decât prin Hristos. 
Căci „EI este cel ce lucrează în voi şi să voiţi şi să lucraţi după bunăvoință” 
(Marcu Ascetul, Răspuns acelora care se îndoiesc despre Dumnezeiescul 
Botez). 


INTERPRETARE 


862. E obiceiul Scripturii să schimbe timpurile și să le înlocuiască între 
ele, în așa fel ca viitorul să-l înfăţișeze ca trecut şi trecutul ca viitor, iar în 
prezent să exprime vremea dinainte sau de după el. Lucrul acesta este 
limpede pentru cei deprinși cu ea (Sf. Maxim Mărturisitorul, Răspunsuri 
către Talasie, T). 


INVIDIE 
Vezi: PIZMĂ. 


INVITAŢIE 


863. lar dacă cineva dintre cei ce viețuiesc potrivit cu dragostea de 
Dumnezeu vine să te poftească la masă și vrei să te duci, du-te, însă degrabă 
să te întorci la chilia ta. De este cu putinţă, afară de chilie să nu dormi 
niciodată, ca de-a pururi să râmâie cu tine harul liniștei şi vei avea într-însa 
neîmpiedicată slujirea jertfei tale (Evagrie Monahul, Schiță monahicească, 
7). 


864. Iar dacă te vei vedea poftit necontenit afară din chilia ta, nu primi. 
Căci este păgubitoare zăbovirea necurmată afară din chilia ta: îți ia harul, îți 
întunecă cugetul şi îți stinge râvna (Evagrie Monahul, Schită monahicească, 
8). 


ISCODIRE 


865. Căci din șederea fără lucru iese iscodirea şi din iscodire 
neorânduiala şi din neorânduială tot păcatul (Sf. Ioan Casian, Despre cele 
opt gânduri ale răutății, VI, Despre trândăvie). 


866. Cel ce iscodeşte păcatele altora sau judecă din bănuieli pe fratele 
său încă nu a pus început pocăinței, nici cercetării şi cunoaşterii păcatelor 
sale, care sunt cu adevărat mai grele ca plumbul ce cântăreşte mai mulți 
talanți. Acela n-a cunoscut încă nici din ce pricină se face omul greoi la 


inimă, iubind deşertăciunea şi căutând minciuna. De aceea ca un nebun și 
ca unul ce umblă în întuneric lăsând păcatele sale, cugetă la ale altora, fie că 
există de fapt, fie că şi le închipuie el din bănuială (Sf. Maxim 
Mărturisitorul, Cele patru sute capete despre dragoste, 3, 55). 


ISIHIE 
Vezi: LINIȘTIRE. 


ISPITĂ 


867. Precum pricinile mai generale ale ispitelor de bunăvoie sunt trei: 
sănătatea, bogăţia și renumele, așa şi ale celor fără voie sunt trei: pagubele, 
batjocurile şi boalele. Unora le sunt acestea spre zidire, iar altora spre 
surpare (Ilie Ecdicul, Cugetări din sentințele înțelepților, 10). 


868. Fugi de ispită prin răbdare şi prin rugăciune. Căci dacă i te 
împotriveşti fără acestea, vine asupră-ți şi mai năvalnic (Marcu Ascetul, 
Despre cei ce-și închipuie că se îndreptează din fapte, 106). 


869. Dracii sau ne ispitesc prin ei înşişi sau înarmează împotriva 
noastră pe cei ce nu se tem de Domnul. Prin ei înșiși ne ispitesc când 
vieţuim despărțiți de oameni, ca pe Domnul în pustie; prin oameni, când ne 
aflăm împreună cu oamenii, ca pe Domnul prin farisei. Dar noi, căutând la 
Cel ce ne este pildă, să-i respingem din amândouă părțile (Sf. Maxim 
Mărturisitorul, Cele patru sute capete despre dragoste, 2, 13). 


870. Cel ce vrea să urăscă ispitele lumii e dator să iubească pe 
Dumnezeu din tot sufletul şi să-şi aducă pururea aminte de El. Căci nimic 
altceva nu ajută ca acestea, să părăseşti toate cu bucurie şi să te întorci de la 
ele ca de la nişte gunoaie (Sf. Simeon Noul Teolog, Cele 225 de capete 
teologice şi practice, 18). 


871. Cel ce vrea să biruiască ispitele fără rugăciune şi răbdare nu le va 
depărta de la sine, ci mai tare se va încâlci în ele (Marcu Ascetul, Despre 
legea duhovnicească, în 200 de capete, 189). 


872. În orice ispită şi în orice război foloseşte rugăciunea ca armă 
nebiruită și vei învinge prin harul lui Hristos (Sf. Teodor al Edesei, Una 
sută capete foarte folositoare, 31). 


873. Cei ce se roagă mai stăruitor, aceia sunt mai tulburaţi de ispite 
înfricoşate şi sălbatice (loan Carpatiul, Una sută capete de mângâiere, 41). 


874. Unele ispite aduc oamenilor plăceri, altele întristări, şi iarăși altele 
dureri trupeşti. Căci după pricina patimilor aflătoare în suflet, aduce și 
doctorul sufletelor leacul prin judecăţile Lui (Sf. Maxim Mărturisitorul, 
Cele patru sute capete despre dragoste, 2, 44). 


875. În vremea ispitelor să nu părăseşti mănăstirea ta, ci suferă cu 
vitejie valurile gândurilor şi mai ales pe cele ale deznădejdii şi ale moleşelii 
(acedia). Căci aşa fiind probat cu bun rost prin necazuri, vei dobândi o 
nădejde şi mai întărită în Dumnezeu. lar de-o vei părăsi, te vei afla 
neprobat, lipsit de bărbăţie şi nestatornic (Sf. Maxim Mărturisitorul, Cele 
patru sute capete despre dragoste, 1, 52). 


876. Stăruie înlăuntrul minţii şi nu vei obosi în ispite; dar dacă pleci de 
acolo, rabdă cele ce-ţi vin asupra (Isihie Sinaitul, Cuvânt despre trezvie și 
virtute, |, 54). 


877. Cel ce a împlinit o poruncă să aştepte ispita pentru ea. Căci 
dragostea faţă de Hristos se probează prin cele protivnice (Marcu Ascetul, 
Despre legea duhovnicească, în 200 de capete, 88). 


878. Faţă de încercările care vin, mulți s-au împotrivit în multe chipuri. 
Dar fără rugăciune şi pocăință nimeni n-a scăpat de asuprire (Marcu 
Ascetul, Despre legea duhovnicească, în 200 de capete, 92). 


879. Fiindcă toată ispita e îngăduită de Dumnezeu ca o doctorie spre 
tămăduirea sufletului celui bolnav. Prin ea dăruieşte iertare de păcatele de 
mai înainte şi de cele de față şi o piedică pentru cele viitoare (Petru 
Damaschin, Învățături duhovnicești, |, 4). 


880. Şi nu te teme de ispite, pentru că prin ele afli cele de cinste. 
Roagă-te să nu ajungi în ispite sufleteşti, dar pregăteşte-te cu toată puterea 
pentru încercările trupeşti. Căci fără acestea nu poţi înainta spre Dumnezeu. 
Pentru că în lăuntrul lor se află odihna dumnezeiască. Cel ce fuge de ispite 
fuge de virtute. Dar vorbind de ispite, nu vorbesc de cele ale poftelor, ci de 
cele ale necazurilor (de încercări) (Sf. Isaac Sirul, Cuvinte despre nevoință, 
XLIV). 


IUBIRE 


881. Dovada iubirii nefățărite e iertarea nedreptăților (Marcu Ascetul, 
Despre cei ce-și închipuie că se îndreptează din fapte, 48). 


882. Credinţa este un bun lăuntric. Ea naşte în noi frica lui Dumnezeu. 
lar frica lui Dumnezeu ne învață păzirea poruncilor, care se numeşte 
făptuire. Iar din făptuire, odrăsleşte cinstita nepătimure. Iar rodul nepătimirii 
este iubirea, care e plinirea tuturor poruncilor, strângându-le şi ținându-le pe 
toate (Sf. Teodor al Edesei, Una sută capete foarte folositoare, 4). 


883. Nu poate dobândi cineva altfel iubirea desăvârşită şi neclintită de 
Dumnezeu decât pe măsura cunoștinței duhovniceşti. lar aceasta creşte câte 
puțin prin nevoinţa de fiecare zi cu fapta sufletului. Aceasta ştiind-o, 
apostolul a spus: „Din măreţia şi frumuseţea zidirilor se cunoaște, prin 
asemănare, Făcătorul” (Sf. Simeon Noul Teolog, Cele 225 de capete 
teologice şi practice, 33). 


884. Dacă propriu iubirii este să rabde îndelung şi să fie cu bunătate, 
cel ce se luptă cu mânie şi plănuiește vicleșug vădit este că se face străin de 
Dumnezeu, dacă Dumnezeu este dragoste (Sf. Maxim Mărturisitorul, Cele 
patru sute capete despre dragoste, |). 


885. „Să nu ziceţi, spune dumnezeiescul Ieremia, că sunteţi biserică 
Domnului”. lar tu să nu zici că simplă credinţa în Domnul nostru lisus 
Hristos poate să mă mântuiască. Căci aceasta este cu neputinţă de nu vei 
dobândi şi iubirea faţă de El prin fapte. Doar despre credinţa simplă s-a 


spus: „şi dracii cred şi se cutremură” (lacob 2, 19) (Sf. Maxim 
Mărturisitorul, Cele patru sute capete despre dragoste, 1, 39). 


886. Iubirea şi înfrânarea păstrează mintea nepătimașă faţă de lucruri și 
faţă de înțelesurile lor (Sf. Maxim Mărturisitorul, Cele patru sute capete 
despre dragoste, 3, 39). 


887. Roadele iubirii sunt: a face bine aproapelui din toată inima, a 
răbda îndelung, a fi cu îngăduinţă și a folosi lucrurile cu dreaptă judecată 
(Sf. Maxim Mărturisitorul, Cele patru sute capete despre dragoste, 1, 40). 


888. Cunoştinţa cea bună şi lucrătoare se naşte prin înfrânare şi iubire 
(Sf. Maxim Mărturisitorul, Scoliile unui necunoscut, 42). 


889. Mare virtute e a răbda cele ce vin asupra noastră și a iubi pe cei ce 
ne urăsc, după cuvântul Domnului (Marcu Ascetul, Despre cei ce-și 
închipuie că se îndreptează din fapte, 47). 


890. Sileşte-te pe cât poţi să iubeşti pe tot omul. Iar dacă nu poţi încă, 
cel puţin să nu urăşti pe nimeni. Dar nu vei putea face nici aceasta, dacă nu 
vei dispreţui lucrurile lumii (Sf. Maxim Mărturisitorul, Cele patru sute 
capete despre dragoste, 4, 82). 


891. Oamenii se iubesc unii pe alții, fie în chip vrednic de ocară, fie 
pentru aceste cinci pricini: sau pentru Dumnezeu, cum iubeşte cel virtuos pe 
toţi, atât pe cel virtuos cât şi pe cel ce încă nu este virtuos; sau pentru fire, 
cum iubesc părinții pe copii şi invers; sau pentru slava deşartă, cum iubeşte 
cel slăvit pe cel ce-l slăveşte; sau pentru iubirea de argint, cum iubeşte 
cineva pe cel bogat pentru a primi bani; sau pentru plăcere, ca cel ce-şi 
slujeşte stomacul şi cele de sub stomac. Dragostea cea dintâi este vrednică 
de laudă; a doua e mijlocie; celelalte sunt pătimașe (Sf. Maxim 
Mărturisitorul, Cele patru sute capete despre dragoste, 2, 9). 


892. Dar află şi aceea, că de nu te smereşti, nu asculți; şi dacă nu 
asculți, nu iubeşti. Şi dacă nu iubeşti, nu crezi şi nu nădăjduiești (Varsanufie 
şi loan, Scrisori duhovnicești, 231). 


893. De aceea toată nevoinţa (asceza) care nu are iubire e străină de 
Dumnezeu (Sf. Maxim Mărturisitorul, Cuvânt Ascetic, 36). 


894. Noi nu putem să iubim pe cei ce ne urăsc, fiindcă suntem iubitori 
de materie şi de plăcere şi le punem acestea mai presus de poruncă (Sf. 
Maxim Mărturisitorul, Cuvânt Ascetic, 8). 


895. Să îmbrățişăm numai iubirea şi nimeni nu va putea să ne despartă 
de dragostea lui Dumnezeu, nici necaz, nici strâmtoare, nici foame, nici 
primejdie, nici sabie, nici toate câte le-a înşirat Apostolul în acel loc (Sf. 
Maxim Mărturisitorul, Răspunsuri către Talasie). 


IUBIRE DE APROAPELE 


896. Cel ce iubeşte pe Dumnezeu nu poate să nu iubească şi pe tot 
omul ca pe sine însuşi, deşi nu are plăcere de patimile celor ce nu s-au 
curățit încă. De aceea când vede întoarcerea şi îndreptarea lor, se bucură cu 
bucurie mare şi negrăită (Sf. Maxim Mărturisitorul, Cele patru sute capete 
despre dragoste, 1, 13). 


897. De vrei a birui gândurile pătimaşe, câştigă înfrânarea și dragostea 
faţă de aproapele (Talasie Libianul, Despre dragoste, înfrânare şi 
petrecerea cea după minte, |, 14). 


898. Nevoieșşte-te să iubeşti pe tot omul deopotrivă și vei alunga de-a 
valma toate patimile (Talasie Libianul, Despre dragoste, înfrânare şi 
petrecerea cea după minte, IL, 39). 


899. Dragoste deopotrivă față de toţi a câştigat acela care nu pizmuieşte 
pe cei strădalnici, iar de cei răi are milă (Talasie Libianul, Despre dragoste, 
înfrânare şi petrecerea cea după minte, |, 78). 


900. Căci nimic nu iubeşte El aşa de mult şi nu este atât de folositor 
pentru orice virtute şi în stare să ne înalte din gunoiul patimilor ca 
blândeţea, smerenia şi dragostea către aproapele. Dacă nu le avem pe 
acestea când săvârşim virtutea, deşartă e toată lucrarea noastră şi toată 


osteneala nevoinţei e nefolositoare şi neprimită (Nichita Stithatul, Cele 300 
de capete despre făptuire, despre fire şi despre cunoștință, 1, 55). 


901. Cheia inimii spre darurile dumnezeiești s-a dat iubirii față de 
aproapele; şi în măsura dezlegării inimii de legăturile trupului, se deschide 
înaintea ei uşa cunoștinței (Sf. Isaac Sirul, Cuvinte despre nevoință, 
LXXIII). 


902. Dragostea față de aproapele se arată în multe feluri, nu numai în a- 
i da. De pildă: când mergi vreodată cu aproapele tău undeva şi afli în tine 
gândul de a te bucura de mai multă cinste decât el, și nu vrei mai degrabă să 
se bucure şi el de aceeaşi cinste cu tine, nu-l socoteşti ca pe tine însuţi. Căci 
Apostolul a zis: „În cinste unii altora dându-vă întâietate” (Rom. 12, 10). 
De ai ceva de mâncare și vezi gândul tău îndemnându-te să mănânci singur 
şi după pofta ta, contrar trebuinţei, nu-l socotești ca pe tine însuţi. Sau dacă, 
având numai cât îţi este pentru tine, nu dai şi altuia, nu-l iubeşti ca pe tine 
însuţi. Dar dacă voim să împlinim numai în acest fel cuvântul Scripturii, el 
nu ne susţine în aceasta. Căci nu ni s-a spus numai pentru un om, ci tot 
omul înfățișat prin el ca aproapele nostru (Varsanufie şi loan, Scrisori 
duhovnicești, 339). 


903. Dar a iubi pe aproapele ca pe tine însuți mai înseamnă și aceasta: 
dacă vine vreo nenorocire de obşte şi vezi gândul tău bucurându-se că 
celălalt s-a păgubit mai mult, arăţi şi în aceasta că nu-l socoteşti ca pe tine 
însuţi. Şi iarăși, dacă vezi pe altul lăudat şi nu te bucuri împreună cu el, din 
motivul că nu ești lăudat și tu împreună cu el şi nu spui „lauda fratelui se 
întinde și la mine, căci e mădularul meu”, nici în acest caz nu-l iubeşti pe el 
ca pe tine însuţi. Şi așa în toate cazurile asemănătoare (Varsanufie şi loan, 
Scrisori duhovniceşti, 339). 


904. A iubi pe fratele ca pe tine însuţi mai înseamnă și aceasta: dacă ai 
aflat de la Părinți calea lui Dumnezeu și te întreabă fratele, să nu-l lipseşti 
cu pizmă de folosul ei, ci ca unul ce ştii că este fratele tău, spune-i şi lui 
ceea ce ai aflat cu frica lui Dumnezeu; dar să nu te socotești pe tine ca 


învăţător. Căci aceasta nu-ţi este de folos (Varsanufie și loan, Scrisori 
duhovnicești, 339). 


IUBIRE DE DUMNEZEU 


905. Nimenea nu poate să iubească pe Dumnezeu din toată inima, dacă 
nu se va teme de El mai întâi întru simţirea inimii (Diadoh al Foticeei, 
Cuvânt ascetic despre viaţa morală, 16). 


906. Dumnezeu vrea ca toți oamenii să se mântuiască şi pentru toți a 
murit, ca toți să se mântuiască. Deci cel ce iubeşte pe Dumnezeu păzeşte 
ceea ce vrea Dumnezeu. lar păzind aceasta, cum nu va iubi pe tot omul și 
nu va vrea ca toți să se mântuiască, o dată ce Dumnezeu o vrea aceasta? (Sf. 
Maxim Mărturisitorul, Scoliile unui necunoscut, 4) 


907. Cel ce iubește pe Dumnezeu nu întristează pe nimeni şi nu se 
întristează pentru cele vremelnice. Întristează şi se întristează însă cu 
singura întristare mântuitoare, cu care și fericitul Pavel s-a întristat şi a 
întristat pe corinteni (Sf. Maxim Mărturisitorul, Cele patru sute capete 
despre dragoste, 1, 41). 


908. Precum focul nu poate zăbovi în apa, tot aşa nici gândul urât în 
inima iubitoare de Dumnezeu. Căci tot cel ce iubeşte pe Dumnezeu iubeşte 
şi osteneala. Iar osteneala de bunăvoie e vrăjmașă plăcerii prin fire (Marcu 
Ascetul, Despre cei ce-și închipuie că se îndreptează din fapte, 84). 


909. Cei ce iubesc cu adevărat pe Dumnezeu nu s-au hotărât să-i 
slujească nici pentru Împărăţie ca nişte negustori pentru câștig, nici pentru 
teama de muncile care aşteaptă pe cei păcătoşi, ci ca unii ce iubesc numai 
pe Dumnezeul însuși şi pe Făcătorul lor şi cunosc, în temeiul unei rânduieli 
fireşti, că trebuie să umble întru buna plăcere a Stăpânului şi Ziditorului 
(Simeon Metafrastul, Parafrază în 150 de capete la cele 50 cuvinte ale Sf. 
Macarie Egipteanul, 136). 


910. Cel ce vede în inima sa vreo urmă de ură față de un om oarecare, 
pentru vreo anumită greșeală, e cu totul străin de iubirea de Dumnezeu, 


deoarece iubirea de Dumnezeu nu suferă câtuşi de puţin ura față de om (Sf. 
Maxim Mărturisitorul, Cele patru sute capete despre dragoste, 1, 15). 


911. Cel ce vrea să urăscă ispitele lumii e dator să iubească pe 
Dumnezeu din tot sufletul şi să-şi aducă pururea aminte de El. Căci nimic 
altceva nu ajută ca acestea, să părăseşti toate cu bucurie şi să te întorci de la 
ele ca de la nişte gunoaie (Sf. Simeon Noul Teolog, Cele 225 de capete 
teologice şi practice, 18). 


912. Cel ce iubeşte pe Dumnezeu cu siguranță iubeşte și pe aproapele. 
lar unul ca acesta nu poate păstra banii, ci-i foloseşte cu dumnezeiască 
cuviință, dând fiecăruia din cei ce au trebuință (Sf. Maxim Mărturisitorul, 
Cele patru sute capete despre dragoste, 1, 23). 


913. Când patimile stăpânesc mintea, o leagă de lucrurile materiale și 
despărțind-o de Dumnezeu, o fac să se ocupe cu acelea. Când însă o 
stăpâneşte iubirea de Dumnezeu, o dezleagă de legăturile lor, înduplecând-o 
să dispreţuiască nu numai lucrurile ce cad sub simţuri, ci şi însăşi viața 
noastră vremelnică (Sf. Maxim Mărturisitorul, Cele patru sute capete 
despre dragoste, 2, 3). 


914. De vom iubi pe Dumnezeu cu adevărat, vom lepăda patimile prin 
însăşi această iubire. Iar iubirea faţă de El stă în a-L preţui pe El mai mult 
decât lumea şi sufletul mai mult decât trupul şi în a dispreţui lucrurile 
lumești şi a ne îndeletnici cu El pururea prin înfrânare, dragoste, rugăciune, 
cântare de psalmi şi cele asemenea (Sf. Maxim Mărturisitorul, Cele patru 
sute capete despre dragoste, 3, 50). 


IUBIRE DE ARGINT 


915. Iubirea de arginți este şi se numeşte rădăcina tuturor relelor 
(păcatelor). Căci ea a pricinuit ură, furtișaguri, pizmuiri, despărțiri, 
duşmănii, certuri, ținerea de minte a răului, nemilostivirile şi uciderile (Sf. 
loan Scărarul, Scara, XVI, 22). 


916. Iubirea de argint este o materie a patimilor, întrucât face să crească 
plăcerea generală (Talasie Libianul, Despre dragoste, înfrânare şi 
petrecerea cea după minte, |, 34). 


917. Dintre dracii care se împotrivesc lucrării noastre, cei dintâi care se 
ridică cu luptă sunt cei încredinţaţi cu poftele lăcomiei pântecelui, cei ce ne 
furişează în suflet iubirea de argint şi cei ce ne momesc cu slava de la 
oameni. Toţi ceilalți vin după aceştia să ia în primire pe cei răniți de ei 
(Evagrie Monahul, Capete despre deosebirea patimilor și a gândurilor, 1). 


918. lar Sfântul Isaac: „Să nu socoteşti că iubirea de argint stă numai în 
a avea aur sau argint, ci orice lucru de care se lipeşte gândul” (Petru 
Damaschin, Invățături duhovniceşti, |, 7). 


919. Trei sunt patimile cele mai generale, din care se nasc toate: iubirea 
de plăcere, iubirea de argint şi iubirea de slavă. Acestora le urmează alte 
cinci duhuri ale răutăţii. lar din acestea se naște un roi mare de patimi și 
toate chipurile răutății cu multe feţe. Deci cel ce a biruit pe acești trei 
conducători şi fruntaşi a supus împreună cu ei şi pe cei cinci şi a supus apoi 
toate patimile (Sf. Teodor al Edesei, Una sută capete foarte folositoare, 10). 


920. Mintea devine oarbă prin aceste trei patimi: prin iubirea de argint, 
prin slava deșartă şi prin plăcere (Marcu Ascetul, Despre legea 
duhovnicească, în 200 de capete, 101). 


921. Iubirea de argint, slava deşartă și plăcerea trebuiesc urâte ca nişte 
mame ale relelor şi ca nişte mame vitrege ale virtuților (Marcu Ascetul, 
Despre legea duhovnicească, în 200 de capete, 105). 


922. Slava deşartă, iubirea de argint şi plăcerea nu lasă facerea de bine 
nepătată, dacă nu s-au topit mai-nainte prin frica lui Dumnezeu (Marcu 
Ascetul, Despre cei ce-și închipuie că se îndreptează din fapte, 138). 


923. Precum cel cu picioarele legate nu poate umbla uşor, la fel cei ce 
adună bani nu pot urca la cer (Sf. loan Scărarul, Scara, XXVI, III, 38). 


924. Pofta banilor să nu sălăşluiască în sufletele asceţilor. Căci 
monahul mult câştigător e ca o corabie ce ia apă pe dedesubt, e răsturnată 
de valuri şi scufundată în adâncul deznădejdii. Iubirea de argint e maica 
multor patimi, fiind numită, pe drept cuvânt, rădăcina tuturor relelor (Sf. 
Teodor al Edesei, Una sută capete foarte folositoare, 4). 


925. Trei sunt căpeteniile cele mai generale ale tuturor patimilor; şi trei 
războaiele împotriva lor; şi trei cei ce se războiesc cu ele şi biruiesc pe 
balaurul cu trei capete: al iubirii de plăcere, al iubirii de argint şi al iubirii 
de slavă. Aceştia sunt: începătorul, cel din mijloc şi cel desăvârşit (Nichita 
Stithatul, Cele 300 de capete despre făptuire, despre fire şi despre 
cunoştinţă, |, 38). 


926. Mintea se orbeşte prin aceste trei patimi: prin iubirea de argint, 
prin slava deşartă şi prin plăcere (Isihie Sinaitul, Cuvânt despre trezvie şi 
virtute, |, 57). 


927. Cel ce nu dispreţuieşte slava, plăcerea şi iubirea de argint, care le 
sporeşte pe acelea şi stă în slujba lor, nu poate tăia de la sine prilejurile de 
mânie. lar cel ce nu le taie pe acestea nu poate ajunge la dragostea 
desăvârșită (Sf. Maxim Mărturisitorul, Cele patru sute capete despre 
dragoste, 1). 


928. Patima iubirii de argint se dă pe faţă în bucuria ce-o are cineva 
când primeşte şi în întristarea ce o are când dă. Unul ca acesta nu 
economiseşte bunurile pentru a ajuta pe cei lipsiți (Sf. Maxim 
Mărturisitorul, Cele patru sute capete despre dragoste, 3, 16). 


929. Slava deşartă și iubirea de argint se nasc una pe alta. Căci cei ce 
iubesc slava deșartă se silesc să se îmbogăţească; iar cei ce s-au îmbogăţit 
doresc să fie slăviți. Dar aceasta se întâmplă la mireni. Căci monahul 
tocmai când e sărac suferă mai mult de slava deşartă, iar când are argint îl 
ascunde, ruşinându-se că are un lucru nepotrivit cu schima (Sf. Maxim 
Mărturisitorul, Cele patru sute capete despre dragoste, 3, 83). 


930. Mai ales împotriva acestor trei e dator monahul să poarte un 
război neîndurat: împotriva nebuniei pântecelui, a slavei nefolositoare şi a 
iubirii de bani, care este închinare la idoli (loan Carpatiul, Una sută capete 
de mângâiere, 86). 


931. Am spus acestea vrând să arătăm că patima iubirii de argint nu-și 
are pricina în cele fireşti, ci numai în voia liberă cea foarte rea şi stricată. 
Boala aceasta, când găseşte sufletul căldicel şi necredincios, la începutul 
lepădării de lume, strecoară într-însul niscai pricini îndreptățite şi la părere 
binecuvântate ca să oprească ceva din cele ce le are (Sf. loan Casian, 
Despre cele opt gânduri ale răutăţii, III, Despre iubirea de argint). 


932. Boala iubirii de argint însă, venind din afară, se poate tăia mai 
ușor, dacă este silinţă şi luare aminte. Dar de nu e băgată în seamă, se face 
mai pierzătoare decât celelalte patimi şi mai cu anevoie de înfrânt (Sf. loan 
Casian, Despre cele opt gânduri ale răutăţii, III, Despre iubirea de argint). 


933. Căci nu numai avuţia multă arată iubirea de avuţie, ci tot ce ține 
cineva cu împătimire sau fără trebuinţă sau peste trebuință. Fiindcă mulți 
dintre sfinții mai vechi au avut multă avuţie, ca Avraam, lov, David şi mulți 
alții, dar nu era în ei împătimire, ci aveau lucrurile ca ale lui Dumnezeu și 
prin ele căutau să placă mai mult Lui (Petru Damaschin, Învățături 
duhovnicești, |, 1). 


934. Iubind aurul, te vei păgubi de Hristos şi-l vei pierde pe El şi pe 
Dumnezeu, Care este bunul de căpetenie și fără de Care nu este viață de 
mântuire oamenilor (Nichita Stithatul, Cele 300 de capete despre făptuire, 
despre fire şi despre cunoştinţă, II, 56). 


935. Precum cel ce seamănă între spini nu poate secera nimic, aşa cel 
ce se scufundă în ținerea minte a răului și în iubirea de agoniseală nu poate 
dobândi nimic, ci geme pe patul lui, pentru că nu poate dormi, şi pentru 
strângerea de bunuri (Sf. Isaac Sirul, Cuvinte despre nevoință, LVT). 


936. Să nu socoteşti că numai agonisirea argintului şi aurului este din 
iubirea de agoniseală, ci tot lucrul de care atârnă voia ta (Sf. Isaac Sirul, 


Cuvinte despre nevoinţă, XXIII). 


937. Trebuie aşadar să tăiem cu toată sârguința din sufletul nostru 
„rădăcina tuturor răutăților”, care este iubirea de argint, ştiind sigur că, dacă 
rămâne rădăcina, lesne cresc ramurile. lar virtutea aceasta anevoie se 
dobândeşte nepetrecând în viaţa de obşte, căci numai în ea nu avem să 
purtăm de grijă nici măcar de trebuințele cele mai necesare (Sf. Ioan 
Casian, Despre cele opt gânduri ale răutăţii, III, Despre iubirea de argint). 


IUBIRE DE PLĂCERE 


938. Trei sunt pricinile dragostei de bani: iubirea de plăcere, slava 
deșartă şi necredința. Cea mai rea dintre acestea este necredinţa (Sf. Maxim 
Mărturisitorul, Cele patru sute capete despre dragoste, 3, 17). 


939. Iubitorul de plăceri iubeşte argintul, ca să-şi procure dezmierdări 
printr-însul; iubitorul de slavă deşartă, ca să se slăvească printr-însul; iar 
necredinciosul, ca să-l ascundă și să-l păstreze temându-se de foamete, de 
bătrâneţe, de boală sau de ajungerea între străini. Acesta nădăjduieşte mai 
mult în argint decât în Dumnezeu, Făcătorul tuturor lucrurilor şi Proniatorul 
tuturor, până și al celor mai de pe urmă și mai mici vietăți (Sf. Maxim 
Mărturisitorul, Cele patru sute capete despre dragoste, 3, 18). 


940. Prin posturi, privegheri, rugăciuni, culcare pe jos, prin ostenelile 
trupului şi prin tăierea voilor noastre întru smerenia sufletului facem 
nelucrător duhul iubirii de plăcere. Iar prin lacrimile pocăinţei îl legăm şi, 
închizându-l în temnita înfrânării, îl punem în nemişcare şi în nelucrare, 
stăruind în lupta celor ce se sârguiesc şi se nevoiesc (Nichita Stithatul, Cele 
300 de capete despre făptuire, despre fire şi despre cunoştinţă, 1, 43). 

941. Rugăciunea neîmprăştiată e semn de iubire față de Dumnezeu la 


cel ce stăruie în ea. Negrija de ea şi împrăștierea ei e dovada iubirii de 
plăceri (Marcu Ascetul, Despre cei ce-și închipuie că se îndreptează din 


fapte, 97). 


942. Căci pofta spre acestea trei îşi are mișcarea: sau spre plăcerea 
trupului sau spre slava deşartă sau spre câştigarea de avuţie (Sf. Ioan 
Damaschin, Cuvânt minunat şi de suflet folositor). 


943. lar maica iubirii de plăceri este lăcomia pântecelui, căci aceasta 
naşte iubirea de plăceri, dar şi multe din celelalte patimi. Pentru că din 
aceasta, ca dintr-o rădăcină, puiesc celelalte patimi, care, înălțându-se pe 
încetul, ca nişte arbori, peste aceea care le-a născut, își împing răutățile 
până la cer. Iubirea de bani, mânia și întristarea sunt puii și mlădiţele 
lăcomiei pântecelui. Căci lacomul are mai întâi lipsă de bani, pentru a-și 
sătura pofta care arde pururea și care totuşi nu poate fi săturată niciodată. 
Iar faţă de cei ce îl împiedică de la agonisirea banilor, trebuie să-şi aprindă 
mânia. Când însă mânia nu poate ajunge la țintă, din pricina slăbiciunii, e 
urmată neapărat de întristare (Nil Ascetul, Cuvânt trebuincios și folositor, 
55). 


944. Iuțimea e tulburată de amintirile pătimaşe ale celor ce ne-au 
supărat. Iar pricina acestora este iubirea de plăcere, slava deșartă şi iubirea 
de cele materiale. Căci pentru acestea se supără cel pătimaș, fie că le-a 
pierdut, fie că nu le-a dobândit (Sf. Maxim Mărturisitorul, Cele patru sute 
capete despre dragoste, 3, 20). 


945. Moleşeala, nepăsarea şi iubirea de trup nu ne lasă să răsuflăm 
(Varsanufie și loan, Scrisori duhovnicești, 149). 


946. Noi nu putem să iubim pe cei ce ne urăsc, fiindcă suntem iubitori 
de materie şi de plăcere şi le punem acestea mai presus de poruncă (Sf. 
Maxim Mărturisitorul, Cuvânt Ascetic, 8). 


IUBIRE DE SINE 


947. Înaintea tuturor patimilor stă iubirea de sine (Sf. Isaac Sirul, 
Cuvinte despre nevoinţă, LXXI). 


948. De vrei să te izbăveşti dintr-o dată de păcate, leapădă-te de iubirea 
de sine, maica tuturor relelor (Talasie Libianul, Despre dragoste, înfrânare 


şi petrecerea cea după minte, II, 1). 


949. Iubirea trupească de sine este iubirea pătimașă şi nerațională faţă 
de trup. Ei i se împotriveşte iubirea şi înfrânarea. Cel ce are iubirea 
trupească de sine e vădit că are toate patimile (Sf. Maxim Mărturisitorul, 
Cele patru sute capete despre dragoste, 3, 8). 


950. Nu este venin mai tare ca veninul aspidei şi al vasiliscului și nu 
este păcat mai mare ca păcatul iubirii trupeşti de sine. Iar ca pui zburători ai 
iubirii trupeşti de sine ai pe aceştia: laudele în inimă, încântarea de sine, 
lăcomia pântecelui, curvia, slava deșartă, pizma şi coroana tuturor: mândria, 
care ştie să cucerească nu numai pe oameni, Ci Şi pe îngerii din ceruri şi să-i 
îmbrace în întuneric în loc de lumină (Isihie Sinaitul, Cuvânt despre trezvie 
şi virtute, II, 100). 


951. Cel ce se iubește pe sine nu poate iubi pe Dumnezeu. Dar cel ce 
nu se iubeşte pe sine, din pricina bogăției covârşitoare a iubirii lui 
Dumnezeu, îl iubeşte pe Dumnezeu, fiindcă unul ca acesta nu caută 
niciodată slava sa, ci pe a lui Dumnezeu (Diadoh al Foticeei, Cuvânt ascetic 
despre viața morală, 12). 


952. Cei ce s-au făcut cu totul trup şi au îmbrățișat iubirea de sine, 
robesc plăcerii şi slavei deșarte, în ei s-a înrădăcinat pizma. Căci, topindu- 
se de invidie și privind cu amărăciune la faptele bune ale aproapelui, 
bârfesc cele bune ca şi când ar fi rele şi roade ale rătăcirii. Ei nu primesc şi 
nu cred nici cele ale Duhului și nu pot vedea sau cunoaşte nici pe 
Dumnezeu, din pricina puţinei lor credinţe. Unii ca aceştia, după orbirea și 
puţina lor credință, vor auzi acolo cu dreptate spunându-li-se: „Nu vă știu 
pe voi” (Mt. 25, 12) (Sf. Grigorie Sinaitul, Capete foarte folositoare în 
acrostih, 126). 


953. Începutul relelor din suflet este iubirea de sine. Iar iubirea de sine 
este iubirea de trup (Ialasie Libianul, Despre dragoste, înfrânare şi 
petrecerea cea după minte, |, 4). 


954. Iubirea trupească de sine, cum s-a spus adeseori, e pricina tuturor 
gândurilor pătimașe. Căci din ea se nasc cele trei gânduri mai generale ale 
poftei: al lăcomiei pântecelui, al iubirii de argint şi al slavei deșarte (Sf. 
Maxim Mărturisitorul, Cele patru sute capete despre dragoste, 3, 56). 


955. Începutul tuturor patimilor este iubirea trupească de sine, iar 
sfârşitul este mândria. Iubirea trupească de sine este iubirea nerațională față 
de trup. Cine a tăiat-o pe aceasta, a tăiat deodată toate patimile care se nasc 
din ea (Sf. Maxim Mărturisitorul, Cele patru sute capete despre dragoste, 
3). 


956. Păzește-te de maica relelor, de iubirea de sine, care este iubirea 
nerațională a trupului. Fiindcă din aceasta se nasc, după toate semnele, cele 
dintâi trei gânduri pătimaşe, care sunt şi cele mai generale: al lăcomiei 
pântecelui, al iubirii de argint și al slavei deşarte. Căci acestea îşi iau 
prilejurile din aşa zisa trebuinţă neapărată a trupului. Din ele se naște toată 
lista patimilor. Trebuie prin urmare, cum s-a zis, să ne păzim în chip necesar 
şi să ne războim cu ea cu multă trezvie. Căci stârpită fiind aceasta, se 
stârpesc totodată toate gândurile ce se nasc din ea (Sf. Maxim 
Mărturisitorul, Cele patru sute capete despre dragoste, 2). 


957. Patima iubirii de sine insuflă monahului gândul să-şi miluiască 
trupul și să îndrăznească la bucate peste ceea ce se cuvine. Şi o face aceasta 
aducând ca motiv buna grijă şi chivernisire ca, atrăgându-l puţin câte puţin, 
să-l facă să cadă până la urmă în prăpastia iubirii de plăceri. lar mireanului 
îi insuflă ca grija de trup să şi-o prefacă în poftă (Sf. Maxim Mărturisitorul, 
Cele patru sute capete despre dragoste, 2, 60). 


958. Cel ce a lepădat de la sine pe maica patimilor, adică iubirea 
trupească de sine (pùavtia), uşor leapădă, cu ajutorul lui Dumnezeu, şi pe 
celelalte, ca mânia, întristarea, pomenirea răului şi cele ce urmează. Iar cel 
ce e stăpânit de cea dintâi e rănit şi de-a doua, chiar dacă nu vrea. În iubirea 
trupească de sine este patima îndreptată spre trup (Sf. Maxim 
Mărturisitorul, Cele patru sute capete despre dragoste, 2, 8). 


959. Tuturor patimilor le premerge iubirea trupească de sine; iar la 
urma tuturor vine mândria (Talasie Libianul, Despre dragoste, înfrânare şi 
petrecerea cea după minte, III, 86). 


960. Cele trei gânduri mai cuprinzătoare ale poftei se nasc din patima 
iubirii de sine (Talasie Libianul, Despre dragoste, înfrânare și petrecerea 
cea după minte, III, 87). 


961. Iubirea de sine, iubirea de plăceri și iubirea de slavă alungă din 
suflet pomenirea lui Dumnezeu. Iubirea de sine e maica unor rele 
neînchipuite. lar în lipsa pomenirii lui Dumnezeu, ia loc în noi tulburarea 
patimilor (Sf. Teodor al Edesei, Una sută capete foarte folositoare, 92). 


962. Căci cel ce se iubeşte pe sine caută slava sa. Iar cel ce iubește pe 
Dumnezeu iubeşte slava Celui ce l-a făcut pe el (Diadoh al Foticeei, Cuvânt 
ascetic despre viața morală, 12). 


963. Dar pricina cea dintâi a tuturor acestora şi așa zicând maica cea 
mai rea a lor este, cum am zis, iubirea de sine sau iubirea nerațională de 
trup şi alipirea pătimaşă de el. Iar împrăștierea și moleşirea minţii, împreună 
cu alunecarea la glume şi la vorbe de ruşine, pricinuiesc multe rele şi căderi, 
ca şi îndrăzneala şi râsul (Sf. loan Damaschin, Cuvânt minunat și de suflet 
folositor). 


964. Fiindcă cel fără de minte este iubitor de sine şi nu poate fi iubitor 
de fraţi, nici de Dumnezeu (Petru Damaschin, Învățături duhovniceşti, |, 1). 


IUBIRE DE SLAVĂ 


965. Cea mai mare şi mai fără leac boală a sufletului este necredinţa în 
Dumnezeu şi iubirea de slavă. Căci pofta răului este o lipsă a binelui. Iar 
binele stă în a face cu prisosinţă toate cele bune, câte plac Dumnezeului a 
toate (Sf. Antonie cel Mare, Învăţături despre viața morală a oamenilor și 
despre buna purtare, în 170 de capete, 158). 


966. lubitorul de slavă deșartă suferă când vede pe cel smerit la cuget 
vărsând lacrimi şi folosindu-se îndoit, ca unul ce-şi face pe Dumnezeu 


milostiv prin ele şi îi sileşte pe oameni să-l laude fără voie (Sf. Simeon 
Noul Teolog, Cele 225 de capete teologice și practice, 23). 


967. Trei sunt căpeteniile cele mai generale ale tuturor patimilor; şi trei 
războaiele împotriva lor; şi trei cei ce se războiesc cu ele şi biruiesc pe 
balaurul cu trei capete: al iubirii de plăcere, al iubirii de argint și al iubirii 
de slavă. Aceştia sunt: începătorul, cel din mijloc şi cel desăvârşit (Nichita 
Stithatul, Cele 300 de capete despre făptuire, despre fire şi despre 
cunoştinţă, |, 38). 


968. Iubirea de sine, iubirea de plăceri şi iubirea de slavă alungă din 
suflet pomenirea lui Dumnezeu. Iubirea de sine e maica unor rele 
neînchipuite. lar în lipsa pomenirii lui Dumnezeu, ia loc în noi tulburarea 
patimilor (Sf. Teodor al Edesei, Una sută capete foarte folositoare, 92). 


969. Căci în sufletul iubitor de slava deşartă se întorc patimile curățite 
de har, iar Domnul zice: „Când a ieşit duhul necurat”, şi celelalte (Petru 
Damaschin, Învățături duhovnicești, |, 11). 


IUBIRE DE STRĂINI 


970. Chiar numai pâine, sare şi apă de-ai avea, şi cu acestea poţi să te 
faci vrednic de răsplata iubirii de străini. lar de cumva n-ai nici de acestea, 
ci primeşti pe străin numai cu bunăvoință și îi întorci cuvânt de folos, de 
asemenea poţi primi răsplata iubirii de străini. Căci s-a zis: „Cuvântul este 
mai presus de dar”. Unele ca acestea trebuie să le cugeți asupra milosteniei 
(Evagrie Monahul, Schiță monahicească, 3). 


971. Deci se cuvine să facem bine tuturor, dar mai ales celor ce nu pot 
să întoarcă (Sf. Teodor al Edesei, Una sută capete foarte folositoare, 85). 


IUDEI 


972. Dar poporul iudeu, pizmaș și vrăjmaș al oricărei iubiri de oameni, 
se plânge de mântuirea oamenilor şi de aceea îndrăzneşte să se răzvrătească 
chiar şi împotriva bunătății dumnezeieşti. Plin de nerecunoştință, de 


nemulțumire şi de ură faţă de oameni, el scrâşnește din dinţi, se scârbeşte de 
viaţă şi-şi face pricină de întristare din mântuirea neamurilor în Hristos. 
Socotind, din neștiință, mai de preţ o curcubetăil decât mântuirea 
oamenilor, se îndurerează când o vede că se usucă roasă de vierme. Nebunia 
aceasta a evreilor a zugrăvit-o în sine ca tip marele Prooroc Ilona, fără să 
pătimească el însuşi — ferească Dumnezeu — de scăderile iudeilor, ci 
osândind în sine cu anticipație necredinta lor, pentru care au căzut din slava 
de mai înainte, ca dintr-o loppe (Sf. Maxim Mărturisitorul, Răspunsuri 


către Talasie, 64). 


973. lar când se tălmăcește ca „întristarea lor”, indică furia iudeilor 
împotriva adevărului, adică pizma pentru bunurile străine, care naşte 
întristarea în cei stăpâniți de ea. Acest rău s-a înrădăcinat în firea iudeilor, 
care s-au umplut de ură față de Dumnezeu şi oameni, şi de aceea nu 
urmăresc decât să strice firea, fără ruşine, prin sânge şi ucideri (Sf. Maxim 
Mărturisitorul, Răspunsuri către Talasie, 64). 


IUŢȚIME 


974. Dacă definiția celei mai înalte blândeți este a rămâne senin cu 
inima ŞI plin de iubire faţă de cel ce ne supără când e de față, definiția 
iuțimii este a te lupta prin cuvinte și mișcări cu cel ce te-a supărat şi a te 
înfuria asupra lui chiar când eşti singur (Sf. loan Scărarul, Scara, VIII, 13). 


975. Nimic nu face iuțimea aşa de liniștită şi de blândă, ca bărbăția şi 
mila. Cea dintâi înfrânge pe cei ce-o războiesc de afară, iar cea de-a doua, 
pe cei ce o războiesc din lăuntru (Sf. Grigorie Sinaitul, Capete foarte 
folositoare în acrostih, 8). 


976. luțimea e tulburată de amintirile pătimaşe ale celor ce ne-au 
supărat. Iar pricina acestora este iubirea de plăcere, slava deşartă şi iubirea 
de cele materiale. Căci pentru acestea se supără cel pătimaș, fie că le-a 
pierdut, fie că nu le-a dobândit (Sf. Maxim Mărturisitorul, Cele patru sute 
capete despre dragoste, 3, 20). 


11 Curcubetă = plantă târâtoare cu fructe mari, rotunde sau lunguieţe; formă arhaică pentru dovleac, 


bostan. 


ÎMPĂRĂȚIA CERURILOR 


977. De aceea împărăția cerurilor nu este plata faptelor, ci harul 
Stăpânului gătit slugilor credincioase. Iar sluga nu cere slobozirea ca plată, 
ci mulţumeşte, ca un îndatorat, și o primeşte după har (Isihie Sinaitul, 
Cuvânt despre trezvie şi virtute, l, 19). 


978. Unii spun că împărăţia cerurilor este petrecerea celor vrednici în 
cer; alţii, starea asemenea cu îngerii a celor mântuiţi; iar alții, însuși chipul 
frumuseţii dumnezeieşti pe care-l au aceia care poartă icoana Celui ceresc. 
După cât mi se pare, toate trei părerile consună cu adevărul. Căci harul 
viitor se dă tuturor, după măsura dreptăţii lor calitative şi cantitative (Sf. 
Maxim Mărturisitorul, Cele două sute de capete despre cunoștința de 
Dumnezeu, 2, 93). 


979. Dumnezeu este veşnic, nemărginit, nehotărnicit (indefinit) şi a 
făgăduit bunuri veşnice, nemărginite şi negrăite celor ce ascultă de El 
(Talasie Libianul, Despre dragoste, înfrânare și petrecerea cea după minte, 
IV, 9). 


980. Dar gândeşte-te şi la bunătăţile care aşteaptă pe cei drepți: la 
înfăţişarea de-a dreapta lui Hristos, la glasul Stăpânului, care-i 
binecuvintează, la moştenirea împărăției cerurilor, la darul cel mai presus de 
minte, la lumina aceea a tot dulce, la bucuria care nu are sfârşit şi nu e 
întreruptă de întristare, la locaşurile acelea cereşti, la petrecerea cu îngerii şi 
la toate celelalte bunătăţi făgăduite celor ce se tem de Domnul (Sf. Teodor 
al Edesei, Una sută capete foarte folositoare, 58). 


981. Răsplățile ostenelilor pentru virtute sunt nepătimirea şi cunoştinţa, 
care ne aduc împărăţia cerurilor, precum patimile şi neştiința ne aduc 


chinurile veşnice. (Cel ce le caută prin urmare pe acestea pentru slava de la 
oameni şi nu pentru binele însuşi, aude Scriptura zicând: „Cereţi şi nu 
primiţi pentru că cereți rău”) (Sf. Maxim Mărturisitorul, Cele patru sute 
capete despre dragoste, 2, 34). 


982. Pământul făgăduinței este împărăţia cerurilor, pe care ne-o câştigă 
nepătimirea şi cunoştinţa (Talasie Libianul, Despre dragoste, înfrânare și 
petrecerea cea după minte, Il, 34). 


983. Rugăciunea e cheia împărăției cerurilor. Cel ce o are pe aceasta 
cum trebuie vede bunătăţile rânduite pe seama prietenilor ei. Dar cel ce nu 
are îndrăznire în aceea, nu vede decât cele de aici (Ilie Ecdicul, Cugetări 
din sentinţele înţelepţilor, 1). 


984. Împărăţia lui Dumnezeu şi Tatăl este în potenţă în toţi cei ce cred; 
iar în lucrare, în cei ce au lepădat din dispoziția lor toată viața după fire a 
sufletului şi a trupului şi au dobândit numai pe cea a duhului, încât pot zice: 
„Nu mai trăiesc eu, ci Hristos trăiește în mine” (Gal. 2, 20) (Sf. Maxim 
Mărturisitorul, Cele două sute de capete despre cunoștința de Dumnezeu, 2, 
92). 


985. Împărăţia lui Dumnezeu este bunătate şi înţelepciune. Cine le 
dobândeşte pe acestea viețuieşte în ceruri (Talasie Libianul, Despre 
dragoste, înfrânare și petrecerea cea după minte, |, 76). 


986. Cel ce se nevoieşte să intre în împărăția lui Dumnezeu trebuie să 
prisosească cu fapta dreptăţii în cele bune; în milostenii, dăruind din ceea ce 
îi lipseşte; iar în ostenelile pentru pace, furând răbdarea cea întru Domnul 
(Ilie Ecdicul, Cugetări din sentințele înțelepților, 1). 


ÎMPĂTIMIRE DE LUCRURI 


987. Mare piedică le este dragostea de lucruri materiale celor ce se 
silesc spre virtute (Nil Ascetul, Cuvânt trebuincios și folositor, 13). 


988. Căci nu numai avuţia multă arată iubirea de avuţie, ci tot ce ține 
cineva cu împătimire sau fără trebuinţă sau peste trebuință. Fiindcă mulți 


dintre sfinții mai vechi au avut multă avuţie, ca Avraam, lov, David şi mulți 
alții, dar nu era în ei împătimire, ci aveau lucrurile ca ale lui Dumnezeu și 
prin ele căutau să placă mai mult Lui (Petru Damaschin, Învățături 
duhovniceşti, |, 1). 


989. Căci aproape toată afecțiunea pământească şi împătimirea de ceva 
din cele materiale naște plăcere şi desfătare în cel împătimit şi înnebuneşte 
şi vatămă în chip pătimaş partea poftitoare a sufletului, întrucât supune pe 
cel biruit iuțimii, mâniei, întristării și tinerii minte a răului, când e lipsit de 
ceea ce doreşte (Sf. loan Damaschin, Cuvânt minunat și de suflet folositor). 

990. Sufletul care nu s-a izbăvit cu desăvârşire şi cu bună simțire de 
alipirea şi de împătimirea de cele văzute nu poate purta fără întristare 
pricinile de întristare şi uneltirile venite lui de la draci şi de la oameni. Ci 
fiind legat prin împătimire de lucrurile omenești e muşcat de pagubele de 
bani şi se supără de pierderile unor lucruri și-l dor cumplit durerile venite în 
trupul său (Sf. Simeon Noul Teolog, Cele 225 de capete teologice și 
practice, 208). 


ÎMPRUMUT 


991. Dacă ţi se dă ceva ţie ca să-l întorci, dă-1-l după ce l-ai folosit. Nu- 
l ţine până ţi-l va cere. De ai stricat ceva din el repară-l. De dai ceva altuia 
ca să ţi-l întoarcă, nu-l cere văzând că nu poate să ţi-l întoarcă, mai ales 
când nu ai nevoie de el (Isaia Pustnicul, Către monahii începători, 62). 


ÎNCERCARE 


992. Încă nu are dragoste desăvârşită, nici conștiința adâncă a 
Providenţei dumnezeiești cel ce în vreme de încercare nu suferă cu 
îndelungă răbdare întâmplările supărătoare, ci se depărtează de la dragostea 
fraților duhovniceşti (Sf. Maxim Mărturisitorul, Cele patru sute capete 
despre dragoste, 4, 16). 


993. Roagă-te să nu-ţi vie încercare; iar când vine, primeşte-o ca pe a 
ta, nu ca pe una străină (Marcu Ascetul, Despre legea duhovnicească, în 
200 de capete, 164). 


994. După ce a venit încercarea, nu întreba de ce sau prin cine a venit, 
ci cum să o porți cu mulțumire, fără întristare și fără pomenirea răului 
(Marcu Ascetul, Despre cei ce-și închipuie că se îndreptează din fapte, 
198). 


995. Precum lucrarea după Dumnezeu e virtute, așa necazul împotriva 
aşteptării se numeşte încercare (Marcu Ascetul, Despre cei ce-și închipuie 
că se îndreptează din fapte, 202). 


996. Tot necazul vădește aplecarea voinţei, dându-i acesteia prilej să 
încline fie la dreapta, fie la stânga. De aceea necazul ce se întâmplă să vină 
se numește încercare, dând celui ce se împărtășeşte de el cunoştinţa voilor 
sale ascunse (Marcu Ascetul, Despre cei ce-și închipuie că se îndreptează 
din fapte, 204). 


997. Toată încercarea se aseamănă cu un târg. Cel ce știe să facă 
negustorie câştigă mult; iar cel ce nu ştie suferă pagubă (Marcu Ascetul, 
Despre cei ce-și închipuie că se îndreptează din fapte, 212). 


998. Este cu neputinţă celui povăţuit prin încercări să treacă prin ele 
fără întristare. Dar după acestea, de multă bucurie se umplu unii ca aceștia, 
şi de lacrimi dulci şi de gânduri dumnezeiești toți câţi au cultivat osteneala 
şi necazurile în inimile lor (loan Carpatiul, Una sută capete de mângâiere, 
30). 


999, Când îţi va veni vreo încercare pe neaşteptate, nu învinovăţi pe cel 
prin care a venit; ci întreabă pentru ce a venit? Și vei afla îndreptare. 
Deoarece fie prin acela, fie prin altul, trebuie să bei amărăciunea judecății 
lui Dumnezeu (Sf. Maxim Mărturisitorul, Cele patru sute capete despre 
dragoste, 2, 42). 


1000. Necazurile încercărilor sunt aduse peste unii pentru ștergerea 
păcatelor săvârşite, peste alții pentru oprirea celor ce vor avea să le facă. 


Dar afară de acestea mai sunt şi cele ce vin pentru dovedire, ca de pildă cele 
venite asupra lui Iov (Sf. Maxim Mărturisitorul, Cele patru sute capete 
despre dragoste, 2, 45). 


1001. Incercările care ne vin pe neașteptate ne învaţă cu bun rost să fim 
iubitori de osteneală și ne atrag, chiar dacă nu vrem, la pocăință (Marcu 
Ascetul, Despre cei ce-și închipuie că se îndreptează din fapte, 8). 


1002. Încercările ce ne vin pe neașteptate ne învaţă cu bun rost să ne 
facem iubitori de osteneală (Isihie Sinaitul, Cuvânt despre trezvie şi virtute, 
I, 81). 


1003. Faţă de încercările care vin mulți s-au împotrivit în multe 
chipuri. Dar fără rugăciune şi pocăință, nimenea n-a scăpat de asuprire 
(Marcu Ascetul, Despre legea duhovnicească, în 200 de capete, 92). 


1004. Căci smerita cugetare este roada cunoștinței, iar cunoştinţa roada 
încercărilor (Petru Damaschin, Invățături duhovnicești, |, 1). 


1005. Nici nu cerceta pricina încercărilor tale, de unde vin, ci roagă-te 
numai lui Dumnezeu să le porţi cu mulțumire, cum zice Sfântul Marcu: 
„Venind încercarea, nu căuta de ce şi prin cine a venit, ci caută să o rabzi cu 
mulțumire şi fără să ţii minte răul” (Calist şi Ignatie Xanthopol, Metoda sau 
cele 100 de capete, 16). 


ÎNDELUNGĂ RĂBDARE 


1006. Îndelunga răbdare este născătoarea tuturor bunătăţilor 
(Varsanufie și loan, Scrisori duhovnicești). 


1007. Nevoinţa are trebuinţă de răbdare şi de îndelungă răbdare. Căci 
numai prin osteneală îndelungată se izgonește iubirea de plăcere (Talasie 
Libianul, Despre dragoste, înfrânare şi petrecerea cea după minte, III, 10). 


1008. Mânia e oprită de îndelunga răbdare şi de nepomenirea răului; și 
e micşorată de dragoste şi de împreună pătimire (compătimire) (Talasie 
Libianul, Despre dragoste, înfrânare şi petrecerea cea după minte, |, 23). 


1009. Îndelung răbdător este cel ce așteaptă sfârșitul ispitei și lauda 
stăruinţei (Sf. Maxim Mărturisitorul, Cele patru sute capete despre 
dragoste, 4, 23). 


1010. „Bărbatul îndelung răbdător este cu mare înţelepciune”, fiindcă 
toate cele ce-i vin asupra le aduce în legătură cu sfârșitul; şi aşteptându-l pe 
acesta, rabdă întâmplările supărătoare; iar „sfârşitul este viața veşnică”, 
după dumnezeiescul Apostol. „lar viaţa veşnică aceasta este, ca să te 
cunoască pe Tine Unul adevăratul Dumnezeu și pe Cel ce L-ai trimis, lisus 


Hristos” (Sf. Maxim Mărturisitorul, Cele patru sute capete despre dragoste, 
4,24). 


1011. Sufletul bun face bine aproapelui. lar de i se răspunde cu 
nerecunoștinţă, se poartă cu îndelungă răbdare şi rabdă pătimind cele ce-i 
vin de la acela (Talasie Libianul, Despre dragoste, înfrânare şi petrecerea 
cea după minte, III, 43). 


ÎNDUMNEZEIRE 


1012. Am luat putere să ne facem fii ai lui Dumnezeu. Dar nu ne vom 
face, de nu ne vom dezbrăca de patimi (Talasie Libianul, Despre dragoste, 
înfrânare şi petrecerea cea după minte, Il, 57). 


1013. E o taină nouă şi minunată. Dumnezeu Cuvântul a luat de la noi 
trupul pe care nu-l avea după fire şi S-a făcut ceea ce nu era. Şi împărtăşeşte 
celor ce cred în El din dumnezeirea Sa, pe care n-a dobândit-o nici unul 
dintre îngeri sau oameni vreodată şi aceştia se fac dumnezei, adică ceea ce 
nu erau, prin lucrare şi har. Aşa le dăruieşte lor putere să se facă fu ai lui 
Dumnezeu (loan 1, 12). De aceea s-au făcut şi se fac neîncetat și niciodată 
nu vor înceta să se facă fii ai lui Dumnezeu. Ascultă pe dumnezeiescul 
Pavel care îndeamnă: „Și precum am purtat chipul celui pământesc, să 
purtăm şi chipul celui ceresc” (I Cor. 15, 49) (Sf. Simeon Noul Teolog, 
Cuvântări morale, 1, 3). 


1014. Îndumnezeirea, ca să spun sumar, este concentrarea tuturor 
timpurilor şi veacurilor și a celor din timp şi din veac. Iar concentrarea și 
sfârşitul timpurilor şi veacurilor şi a celor din ele este unirea nedespărțită a 
începutului adevărat și propriu în cei mântuiţi (Sf. Maxim Mărturisitorul, 
Răspunsuri către Talasie, 59). 


1015. Dacă pentru aceea s-a făcut Fiu al Omului şi Om, Dumnezeu 
Cuvântul, Fiul lui Dumnezeu și Tatăl, ca să facă dumnezei și fii ai lui 
Dumnezeu pe oameni, să credem că vom ajunge acolo unde este acum 
Însuşi Hristos, capul întregului trup, care S-a făcut pentru noi înainte 
mergător la Tatăl, prin ceea ce este ca noi. Căci în adunarea dumnezeilor, 
adică a celor ce se mântuiesc, va sta Dumnezeu în mijloc, împărțind 
răsplățile fericirii de acolo, nemaifiind nici o distanţă între El şi cei vrednici 
(Sf. Maxim Mărturisitorul, Cele două sute de capete despre cunoștința de 
Dumnezeu, 2, 25). 


ÎNFRÂNARE 


1016. Cele mai bune arme ale celui ce se linişteşte cu răbdare sunt 
înfrânarea, dragostea, rugăciunea, atenţia și citirea (Talasie Libianul, Despre 
dragoste, înfrânare și petrecerea cea după minte, II, 11). 


1017. De vrei a birui gândurile pătimașe, câştigă înfrânarea și dragostea 
față de aproapele (Talasie Libianul, Despre dragoste, înfrânare şi 
petrecerea cea după minte, |, 14). 


1018. Cel ce crede în cele viitoare se înfrânează de la plăcerile de aici, 
fără a face pe învățătorul. Iar cel care nu crede, caută plăcerea și fuge de 


durere (Marcu Ascetul, Despre cei ce-și închipuie că se îndreptează din 
fapte, 142). 


1019. Dragostea este născută de nepătimire; nepătimirea, de nădejdea 
în Dumnezeu; nădejdea de răbdare şi îndelunga răbdare; iar pe acestea le 
naşte înfrânarea cea atot-cuprinzătoare. Infrânarea, la rândul ei, e născută de 


frica lui Dumnezeu, în sfârșit frica de credința în Domnul (Sf. Maxim 
Mărturisitorul, Cele patru sute capete despre dragoste, 1, 1). 


1020. Pofta e oprită de înfrânare şi osteneală; şi e micşorată de linişte şi 
de dragostea dumnezeiască (Talasie Libianul, Despre dragoste, înfrânare și 
petrecerea cea după minte, IL, 21). 


1021. Plata înfrânărn este nepătimirea, iar a credinței, cunoștința. 
Nepătimirea la rândul ei naște discernământul; iar cunoştinţa, dragostea 
către Dumnezeu (Sf. Maxim Mărturisitorul, Cele patru sute capete despre 
dragoste, 2, 25). 


1022. Iubirea și înfrânarea păstrează mintea nepătimașă faţă de lucruri 
şi față de înțelesurile lor (Sf. Maxim Mărturisitorul, Cele patru sute capete 
despre dragoste, 3, 39). 


1023. Nu e înfrânat cel ce se nutrește cu gânduri. Căci chiar de sunt 
folositoare, nu-s mai folositoare ca nădejdea (Marcu Ascetul, Despre cei ce- 
şi închipuie că se indreptează din fapte, 4). 


1024. Cunoştinţa cea bună și lucrătoare se naște prin înfrânare şi iubire 
(Sf. Maxim Mărturisitorul, Scoliile unui necunoscut, 42). 


1025. Infrânarea este un nume de obşte, care se adaugă la numele 
tuturor virtuților. Deci cel ce se nevoieşte trebuie să se înfrâneze în toate 
(Diadoh al Foticeei, Cuvânt ascetic despre viața morală, 42). 


1026. Unind înfrânarea cu simplitatea, te vei face părtaş de fericirea de 
acolo (Ilie Ecdicul, Cugetări din sentințele înțelepților, 6). 


1027. De vrei să te izbăveşti de toate patimile, apucă-te de înfrânare, de 
dragoste și de rugăciune (Talasie Libianul, Despre dragoste, înfrânare și 
petrecerea cea după minte, I, 93). 

1028. Fii înfrânat în privinţa mâncărilor şi băuturilor şi subțiază-ți 
îndeajuns trupul, ca să-ţi faci uşor războiul inimii, ajutându-ţi prin aceasta 
te şi nu altuia (Filotei Sinaitul, Capete despre trezvie, 27). 


1029. Regula înfrânării şi canonul așezat de Părinți aceasta este: Cel ce 
se împărtăşeşte de vreo hrană să se depărteze de ea până mai are încă poftă 
şi să nu aștepte să se sature. lar Apostolul zicând: „Grija trupului să nu o 
faceţi spre pofte”, n-a oprit chivernisirea cea trebuincioasă a vieții, ci grija 
cea iubitoare de plăceri. De altfel, pentru curăția desăvârşită a sufletului nu 
ajunge numai reținerea de la bucate, dacă nu se adaugă la ea şi celelalte 
virtuți (Sf. loan Casian, Despre cele opt gânduri ale răutăţii, I, Despre 
înfrânarea pântecelui). 


ÎNGER PĂZITOR 


1030. Când închizi uşile cămării tale şi eşti singur, cunoaşte că este cu 
tine îngerul rânduit de Dumnezeu fiecărui om. Elinii îl numesc demonul 
propriu. Acesta, fiind neadormit şi neputând fi înșelat, este pururea cu tine, 
toate văzându-le, fără să fie împiedicat de întuneric. Dar cu el este şi 
Dumnezeu, Cel ce se află pretutindeni. Căci nu este vreun loc sau vreo 
materie în care nu este Dumnezeu, ca Cel ce e mai mare ca toți şi pe toți îi 
cuprinde în mâna Sa (Sf. Antonie cel Mare, Învățături despre viața morală 
a oamenilor şi despre buna purtare, în 170 de capete, 62). 


1031. Fiindcă îngerul adevărat are putere de la Dumnezeu și face 
mintea să se liniștească şi să-l primească, chiar dacă nu vrea. Dar dracul nu 
poate să facă aceasta, ci numai când vede mintea că îl primeşte i se arată, 
după îngăduinţa lui Dumnezeu. Iar de nu e primit, se depărtează, alungat de 
îngerul păzitor de la dumnezeiescul Botez, dat fund că mintea nu şi-a 
vândut libertatea (Petru Damaschin, Învățături duhovniceşti, 1, 13). 


ÎNGERI 


1032. Sfintele Puteri, comunicându-și una alteia lumina, precum o 
comunică şi firii omeneşti, împărtăşesc sau din virtutea lor sau din 
cunoștința care este în ele. Împărtășind din virtute, adică dintr-o bunătate ce 
imită bunătatea dumnezeiască, îşi fac bine atât lor înșiși cât şi una alteia și 
celor mai prejos de ele, devenind toate deiforme. lar împărtăşind din 


cunoştinţă, dau sau ceva mai înalt spre Dumnezeu („Ci Tu, Doamne, zice, 
eşti Cel mai înalt pururea”); sau ceva mai adânc despre corpuri; sau ceva 
mai cu de-amănuntul despre ființele netrupești; sau ceva mai limpede 
despre Providenţă; sau ceva mai lămurit despre Judecată (Sf. Maxim 
Mărturisitorul, Cele patru sute capete despre dragoste, 3, 33). 


1033. Îngerii au fost rânduiţi să slujească cu tărie Ziditorului şi au 
primit rostul să fie stăpâniţi. Nu au fost puşi însă să stăpânească peste cei de 
după ei, decât dacă sunt trimiși la aceasta de Cel ce ţine toate. Satana a 
poftit însă să stăpânească cu mândrie împotriva hotărârii Ziditorului. De 
aceea, părăsindu-şi treapta sa împreună cu îngerii care s-au răzvrătit 
împreună cu el, e părăsit pe dreptate de izvorul vieţii și luminii adevărate şi 
se scufundă în moarte şi în întunericul veşnic. lar fiindcă omul a fost 
rânduit nu numai să fie stăpânit, ci şi să stăpânească peste toate cele de pe 
pământ, începătorul răului, pizmuindu-l, se foloseşte de toată uneltirea ca 
să-l răstoarne din stăpânire. Dar neavând puterea să-l silească, fiind 
împiedicat de Stăpânitorul tuturor, Care a zidit firea noastră cuvântătoare, 
liberă și de sine stăpânitoare, îi îmbie cu viclenie sfatul care-l înlătură de la 
stăpânire (Sf. Grigorie Palama, 750 Capete despre cunoștința naturală, 


despre cunoaşterea lui Dumnezeu, despre viața morală şi despre făptuire, 
44). 


1034. În veacul viitor îngerii și sfinţii vor spori în adăugirea harurilor şi 
niciodată nu vor sfârşi sau nu vor slăbi în donirea bunătăţilor. Căci în veacul 
de acolo nu va fi slăbire sau micşorare a virtuţii în favoarea păcatului (Sf. 
Grigorie Sinaitul, Capete foarte folositoare în acrostih, 54). 


1035. Căci şi îngerii, deşi sunt mai presus de noi după vrednicie, 
slujesc voilor Aceluia pentru noi, fiind trimiși pentru cei ce vor avea să 
moştenească mântuirea (Evrei 1, 14); mai bine zis nu toți, ci şi dintre aceia 
numai cei mai buni şi care şi-au păzit treapta lor. Căci şi aceia au de la 
Dumnezeu minte, cuvânt şi duh, toate trei concrescute. De aceea, sunt 
datori să asculte atât de Mintea creatoare, cât şi de Cuvântul şi Duhul, ca și 
noi. Fiindcă deşi ne întrec pe noi în multe privinţe, dar în unele sunt în urma 


noastră, cum am zis şi vom zice, întrucât suntem după chipul Ziditorului. În 
aceste privinţe, noi am fost făcuți mai mult ca ei după chipul lui Dumnezeu 
(Sf. Grigorie Palama, 150 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 43). 


1036. Cetele cele mai de sus sunt multe și nenumărate după existența 
lor şi se numesc după felurile şi treptele lor. Căci de ce s-au numit 
Începătorii, Stăpâniri şi Puteri? lar Domniile s-au numit poate așa pentru că 
sunt cinstite și sunt mai puține decât cele mai prejos de ele, cum a zis 
Sfântul Dionisie, episcopul Atenei. Toate sunt prin stăpânire, prin 
cunoștință, foarte mari şi cu totul deosebite după mărimea treptelor lor. Și 
fiindcă se înşiră din treaptă în treaptă până ajung la unitatea Celui mai mare 
şi mai puternic decât toți, Care e Capul şi Temeiul întregii zidiri. lar Cap 
numesc nu pe Ziditorul, ci pe cea dintâi dintre minunatele făpturi ale lui 
Dumnezeu. Căci mulţi sunt mai prejos de pronia şi înțelepciunea lui 
Dumnezeu, de Făcătorul lor sau al nostru. Şi sunt cu atât mai prejos, cu cât 
sunt mai prejos cei ce sunt supuşi lor. lar mai prejos sunt în înălțime şi 
micime, nu în spaţiu, ci în putere şi cunoștință, după măsura ce au primit-o, 
cunoştinţa mai mică urmând după cea mai mare (Sf. Isaac Sirul, Cuvinte 
despre nevoinţă, LXVID. 


1037. Toate aceste ființe înţelegătoare dumnezeiasca Scriptură le-a 
arătat prin nouă numiri duhovniceşti şi pe acestea le-a despărțit în trei 
trepte. Pe cea dintâi a împărțit-o în Scaunele cele mari şi înalte şi prea 
sfinte, în Heruvimii cei cu ochi mulți și în Serafimii cu câte şase aripi. Pe a 
două treaptă în Domnii, Puteri şi Stăpâniri. Pe a treia în Începătorii, 
Arhangheli şi Îngeri. Aceste trepte înseamnă în limba evreiască 
următoarele: Serafimii sunt cei fierbinţi, arzători; Heruvimii, cei cu multă 
cunoştinţă şi înţelepciune; Scaunele, cei ce primesc şi odihnesc în ei pe 
Dumnezeu. Aceste cete s-au mai numit așa de la lucrările lor. Scaunele 
înseamnă cei cinstiți, Domniile, cei ce au stăpânire peste orice împărăție; 
Începătoriile, cei ce cârmuiesc văzduhul; Stăpâniile, cei ce stăpânesc peste 
neamuri şi peste tot omul; Puterile, cei tari în putere și înfricoşaţi la vedere; 


Serafimii, cei ce sfințesc; Heruvimii, cei ce poartă; Arhanghelii, păzitorii 
plini de veghe; îngerii, cei trimişi (Sf. Isaac Sirul, Cuvinte despre nevoinţă, 
LXVII). 


1038. Cel ce se învredniceşte, aşadar, de-a şaptea cunoștință, se 
minunează de mulțimea puterilor netrupeşti, a stăpânirilor, a scaunelor, a 
domniilor, a serafimilor şi a heruvimilor, a celor nouă cete, care se află în 
toate dumnezeieştile Scripturi, a căror fire, putere şi celelalte bunătăţi, 
contemplate la ele, sunt cunoscute lui Dumnezeu și Făcătorului. Se mai 
minunează şi de rânduiala în care stau (Petru Damaschin, Învăţături 
duhovnicești, I, 14). 


1039. Dar şi alte dregătorii au oștile de sus, despre care zice Gură de 
Aur că Domnul Savaot se tălmăcește Domnul oştirilor. De asemenea se 
minunează cum îşi trec unele altora luminarea, îngerii, zice, luminează pe 
oameni, iar ei primesc luminarea de la arhangheli şi aceia de la începători; 
şi aşa fiecare ceată primește luminarea și cunoştinţa de la alta. Apoi se 
minunează cum se zice că neamul oamenilor este oaia cea una, pe care nu 
Dumnezeu a pierdut-o, ci ea însăși pe sine, iar neamul îngerilor sunt cele 
nouăzeci şi nouă (Petru Damaschin, Învățături duhovniceşti, |, 14). 


1040. Iar îngerii buni au fost rânduiți de Atotţiitorul să supravegheze 
cele de pe pământ după căderea noastră din această stăpânire și din pricina 
ei, deşi aceasta nu ni s-a luat deplin, din pricina iubirii de oameni a lui 
Dumnezeu. Căci hotarele îngerilor, cum zice Moise în cântarea lui, le-a 
aşezat Dumnezeu după ce a împărțit neamurile (Deut. 32, 8). Iar împărțirea 
aceasta s-a făcut după Cain și Set, cei din Cain numindu-se oameni, iar cei 
coborâtori din Set chemându-se fii ai lui Dumnezeu (Fac. 6, 2). lar mie mi 
se pare că de atunci s-a ales numele și s-a prevestit neamul din care avea să 
ia trup Fiul Unul-Născut al lui Dumnezeu (Sf. Grigorie Palama, 150 Capete 
despre cunoștința naturală, despre cunoașterea lui Dumnezeu, despre viața 
morală şi despre făptuire, 62). 


ÎNSTRĂINARE 


1041. Agoniseşte tărie şi alungă de la tine îndrăzneala care aduce toate 
relele în om; și lasă grija oricărui lucru. Şi atunci vei fi liber pentru 
Dumnezeu. Şi mori faţă de orice om. Aceasta este înstrăinarea (Varsanufie 
şi loan, Scrisori duhovnicești, 259). 


1042. Depărtarea de lume aduce adăpostirea lângă Hristos. lar lume 
numesc alipirea de lucrurile supuse simţurilor și de trup. Cel ce s-a 
înstrăinat de acestea întru cunoştinţa adevărului se alipește de Hristos, 
câştigând dragostea Lui, pentru care, lepădându-se de toate ale lumii, a 
cumpărat mărgăritarul de mult preţ, pe Hristos (Teolipt al Filadelfiei, 
Despre ostenelile vieții călugărești). 


1043. Te sfătuiesc iarăşi: iubeşte înstrăinarea, căci te izbăveşte de 
împrejurările ținutului tău şi te lasă să te bucuri numai de folosul liniştei 
(Evagrie Monahul, Schiță monahicească, 6). 


ÎNTREBARE 


1044. Căci nu numai în legătură cu Scriptura, ci şi cu oricare întrebare 
ce se nimereşte, dacă nu sunt cu luare-aminte amândoi şi cel întrebat şi cel 
ce întreabă se îndepărtează de înţelesul adevărat şi se aleg cu o pagubă nu 
mică. De fapt, și eu am păţit adeseori că, întrebând un cuvânt, m-am mirat 
pe urmă cum cuvintele sunt la fel, dar înțelesurile sunt departe unul de altul. 
Aşa şi în toate celelalte, avem lipsă de discernământ, ca să aflăm cum 
trebuie să facem ca să împlinim voile lui Dumnezeu (Petru Damaschin, 
Învăţături duhovniceşti, |, 1). 


1045. Deci e mai de folos să întrebe pe cineva cu smerenie decât să 
umble după voia lui. Căci de fapt Dumnezeu e cel ce pune în gura celui 
întrebat ce să spună, pentru smerenia inimii și pentru dreptatea celui ce 
întreabă (Varsanufie şi loan, Scrisori duhovnicești, 693). 


1046. Este foarte bine a întreba în toate. Dar pe cei cercați (cu 
experiență), pe cei necercaţi e primejdios, neavând ei puterea de a deosebi. 


Căci această putere cunoaște vremea, trebuinţa, starea omului, câtimea, 
puterea, cunoştinţa celui ce întreabă şi hotărârea lui, scopul lui Dumnezeu şi 
al fiecărui cuvânt din dumnezeiasca Scriptură și alte multe. Iar cel ce nu are 
darul deosebirii ostenește poate mult, dar nu poate izbândi nimic. De se va 
afla cineva având acest dar va fi călăuză orbilor şi lumină celor din 
întuneric. Suntem datori deci să-i încredințăm lui toate şi să le primim de la 
el, chiar dacă nu înțelegem, poate cum am voi, din lipsa de cercare 
(experienţă) (Petru Damaschin, Învăţături duhovnicești, |, 11). 


1047. Nu e bine să vorbeşti înainte de a fi întrebat. Iar de eşti întrebat, 
spune ce ştii, cu smerenie şi frică de Dumnezeu, nemândrindu-te de se 
primeşte cuvântul tău și neîntristându-te de nu se primeşte. Căci aceasta 
este calea lui Dumnezeu. lar ca să nu pari că ești un tăcut, spune de la tine 
ceea ce cunoşti în cuvinte puţine și te vei izbăvi de vorba multă și de slava 
necuvenită (Varsanufie şi loan, Scrisori duhovniceşti, 698). 


ÎNTRISTARE 


1048. Cel ce a urât lumea a scăpat de întristare; iar cel ce e împătimit 
de ceva din cele văzute încă n-a scăpat de întristare. Căci cum nu se va 
întrista de lipsa a ceea ce iubeşte? (Sf. loan Scărarul, Scara, II, 11) 


1049. Cel ce primește necazurile de acum, în nădejdea bunătăţilor de 
mai târziu, a aflat cunoştinţa adevărului şi se va izbăvi repede de mânie și 
întristare (Marcu Ascetul, Despre cei ce-și închipuie că se îndreptează din 


fapte). 
1050. Dracii leagă mintea de cele supuse simţurilor, prin întristări şi 


plăceri, pofte și temeri (Talasie Libianul, Despre dragoste, înfrânare şi 
petrecerea cea după minte, IL, 17). 


1051. Venirea întristării strâmtorează plăcerea; iar frica de chinuri 
veştejeşte pofta (Talasie Libianul, Despre dragoste, înfrânare și petrecerea 
cea după minte, III, 20). 


1052. Sufletul care nu s-a izbăvit cu desăvârşire şi cu bună simţire de 
alipirea şi de împătimirea de cele văzute nu poate purta fără întristare 
pricimile de întristare şi uneltirile venite lui de la draci şi de la oameni. Ci 
fiind legat prin împătimire de lucrurile omenești e muşcat de pagubele de 
bani şi se supără de pierderile unor lucruri și-l dor cumplit durerile venite în 
trupul său (Sf. Simeon Noul Teolog, Cele 225 de capete teologice și 
practice, 208). 


1053. Plăcerea se stinge prin reaua pătimire şi prin întristare, fie prin 
cele de bunăvoie, fie prin cele aduse de Providenţă (Talasie Libianul, 
Despre dragoste, înfrânare şi petrecerea cea după minte, I, 33). 


1054. Aproape tot păcatul se face de dragul plăcerii. Iar desfiinţarea lui 
se face prin reaua pătimure și întristare, fie de bunăvoie, fie fără de voie, 
prin pocăință sau prin vreo certare adusă de Providența dumnezeiască. 
„Căci dacă ne-am judeca pe noi înşine, n-am fi judecaţi; iar judecaţi fiind de 
Domnul, ne pedepsim ca să nu fim osândiți împreună cu ea” (Sf. Maxim 
Mărturisitorul, Cele patru sute capete despre dragoste, 2, 41). 


1055. Cel ce iubește pe Dumnezeu nu întristează pe nimeni și nu se 
întristează pentru cele vremelnice. Întristează şi se întristează însă cu 
singura întristare mântuitoare, cu care şi fericitul Pavel s-a întristat şi a 
întristat pe corinteni (Sf. Maxim Mărturisitorul, Cele patru sute capete 
despre dragoste, 1, 41). 


1056. De vrei să nu cazi din dragostea cea după Dumnezeu, să nu lași 
nici pe fratele tău să se culce întristat împotriva ta, nici tu să nu te culci 
scârbit împotriva lui; ci „mergi şi te împacă cu fratele tău”, și venind, adu 
lui Hristos, cu conştiinţa curată, prin rugăciune stăruitoare, darul dragostei 
(Sf. Maxim Mărturisitorul, Cele patru sute capete despre dragoste, 1, 53). 


1057. Întristarea e o patimă aducătoare de stricăciune în suflet și în trup 
şi atinge până şi maduva; dar e vorba de cea a lumii care vine asupra 
oamenilor din pricina celor vremelnice şi care li se face adeseori chiar 
pricină de moarte, întristarea după Dumnezeu, care e mântuitoare şi 


folositoare, lucrează răbdare în osteneli și în ispite (Nichita Stithatul, Cele 
300 de capete despre făptuire, despre fire şi despre cunoştinţă, 1, 60). 


1058. Întristarea după Dumnezeu frânge inima; iar întristarea e născută 
de frica de munci (Ialasie Libianul, Despre dragoste, înfrânare şi 
petrecerea cea după minte, IL, 71). 


1059. Întristarea după Dumnezeu curăţeşte inima şi depărtează de la ea 
întinăciunea plăcerilor (Talasie Libianul, Despre dragoste, înfrânare şi 
petrecerea cea după minte, Il, 72). 


1060. Orice păcat se face pentru plăcere şi orice iertare vine pentru 
reaua pătimire şi pentru întristare (Talasie Libianul, Despre dragoste, 
înfrânare şi petrecerea cea după minte, Il, 74). 


1061. Mintea zăbovind în plăcere sau în întristare cade repede în 
patima trândăviei (Talasie Libianul, Despre dragoste, înfrânare şi 
petrecerea cea după minte, I, 90). 


1062. Căci precum molia roade haina și caria lemnul, așa întristarea 
mănâncă sufletul omului (Sf. loan Casian, Despre cele opt gânduri ale 
răutății, V, Despre întristare). 


1063. Întristarea sufletului este urmarea plăcerii simţurilor, căci prin 
aceasta se naşte întristarea sufletului. De asemenea întristarea trupului este 
urmarea plăcerii sufletului, căci bucuria sufletului se face întristarea 
trupului (Sf. Maxim Mărturisitorul, Răspunsuri către Talasie, 58 (scolie)). 


ÎNȚELEPCIUNE 


1064. Înţelepciunea nu stă numai în a cunoaşte adevărul din înălțimea 
naturală, ci şi în a răbda răutatea celor ce ne fac nedreptate, ca pe a noastră 
proprie. Căci cei ce rămân la cea dintâi se umflă de mândrie; iar cei ce au 
ajuns la a doua au dobândit smerenie în cugetare (Marcu Ascetul, Despre 
cei ce-și închipuie că se îndreptează din fapte, 206). 


1065. Cel căruia i s-a dat înțelepciune cunoaște scopurile celor 
netrupești şi care este începutul și sfârşitul lumii (Talasie Libianul, Despre 
dragoste, înfrânare și petrecerea cea după minte, I, 47). 


1066. Împărăţia lui Dumnezeu este bunătate și înțelepciune. Cine le 
dobândeşte pe acestea viețuieşte în ceruri (Talasie Libianul, Despre 
dragoste, înfrânare și petrecerea cea după minte, |, 76). 


1067. Am văzut oameni simpli smerindu-se cu fapta și s-au făcut mai 
înţelepţi decât înţelepţi (Marcu Ascetul, Despre legea duhovnicească, în 
200 de capete, 79). 


1068. La începutul înţelepciunii e văzută frica care e la urmă. lar la 
sfârşit, iubirea care e la început (Ialasie Libianul, Despre dragoste, 
înfrânare şi petrecerea cea după minte, IV, 79). 


1069. Atât înțelepciunea cât şi cunoştinţa cât şi celelalte daruri 
dumnezeiești sunt ale unuia și aceluiași Duh Sfânt (Diadoh al Foticeei, 
Cuvânt ascetic despre viața morală, 9). 


1070. Pentru că cel ce stăpâneşte înţelepciunea lumii şi se desfată de ea 
şi are odihna lumii acesteia şi slava ei, prieten al ei este. Iar prietenul 
înţelepciunii lui Dumnezeu se nevoieşte în cele potrivnice acestora, adică e 
împovărat de dureri şi trăieşte în înfrânare şi suferă tot necazul şi necinstea 
pentru împărăția cerurilor. Cel dintâi doreşte să se apropie de bunătățile 
văzute, de învăţăturile de jos şi de regi; şi pătimeşte pentru aceasta adeseori. 
Iar cel de al doilea pătimește, împreună cu patimile lui Hristos. Pentru că 
cel dintâi are nădejdile aici, dacă poate peste tot să le aibă, căci sunt 
vremelnice şi greu de înfăptuit, iar cel de-al doilea aici se ascunde în ochii 
celor nebuni, zice Sfânta Scriptură, dar se face arătat în veacul viitor, când 
toate cele ascunse se vor face arătate (Petru Damaschin, Învățături 
duhovniceşti, I, 24). 


ÎNŢELEPT 


1071. Cel blând pentru Dumnezeu e mai înțelept decât cei înţelepţi și 
cel smerit cu inima e mai puternic decât cei puternici. Căci ei poartă jugul 
lui Hristos întru cunoştinţă (Marcu Ascetul, Despre cei ce-și închipuie că se 
îndreptează din fapte, 107). 


1072. Unii numesc înţelepţi pe cei ce deosebesc lucrurile sensibile. Dar 
înţelepţi sunt cei ce stăpânesc voile lor (Marcu Ascetul, Despre legea 
duhovnicească, în 200 de capete, 176). 


1073. Înțeleptul, fie că învaţă pe alţii, fie că primeşte învăţătura, vrea să 
înveţe pe alții și să înveţe el însuși numai cele de folos. Dar cel înţelept 
numai la părere şi când întreabă şi când e întrebat scoate înainte numai 
lucrurile curioase (Sf. Maxim Mărturisitorul, Cele două sute de capete 
despre cunoştinţa de Dumnezeu, 1, 28). 


1074. Căci înțeleptul poate să-și lepede și să-şi taie toată mânia, dar 
pântecele nu-l poate înlătura. Firea sileşte şi pe cel mai înfrânat să se 
folosească de hrana trebuitoare. Dar când sufletul nu ascultă de rațiunea 
dreaptă şi statornică, ci se lasă stricat de plăceri, se aprind măruntaiele (Nil 
Ascetul, Cuvânt trebuincios şi folositor, 57). 


1075. Cine se poate numi cu dreptate înţelept? Cel ce înţelege cu 
adevărat că viaţa aceasta are un hotar, pentru că acela poate pune un hotar 
greşelilor lui. Căci care cunoştinţă sau înțelegere e mai mare ca aceea de a 
se înţelepţi cineva, ca să iasă din viaţa aceasta întru nestricăciune, neavând 
vreo parte pângărită de dulceaţa ei? Nu e în lume un om mai fără de minte 
decât acela care, subțiindu-şi gândurile lui ca să pătrundă în tainele tuturor 
făpturilor şi îmbogățindu-se prin cercetare şi înțelegere întru toată 
cunoştinţa, îşi are în același timp sufletul întinat de murdăria păcatului şi n- 
a dobândit mărturia nădejdii lui, dar socoteşte totuşi că a ajuns la limanul 
neîndoielii. Pentru că faptele lui nu l-au dus decât până la nădejdea în lumea 
aceasta, în drumul lui neîncetat spre ea (Sf. Isaac Sirul, Cuvinte despre 
nevoință, LXXXV). 


ÎNVĂȚĂTOR 


1076. Dacă ţi s-a rânduit să înveţi întru Domnul şi nu eşti ascultat, 
întristează-te cu mintea, dar nu te tulbura la arătare. Căci întristându-te nu 
vei fi osândit cu cel neascultător. Dar tulburându-te, vei fi ispitit prin acelaşi 
lucru (Marcu Ascetul, Despre cei ce-și închipuie că se îndreptează din 
fapte, 176). 


1077. În vremea tâlcuirii, să nu ascunzi cele ce privesc pe cei de faţă, 
povestindu-le lucrurile cuviincioase și vrednice de laudă mai lămurit, iar pe 
cele greu de auzit, mai acoperit (Marcu Ascetul, Despre cei ce-și închipuie 
că se îndreptează din fapte, 177). 


1078. Celui ce nu se află în ascultarea ta să nu-i aduci greșeala în față. 
Căci aceasta ține mai mult de stăpânire, decât de sfătuire (Marcu Ascetul, 
Despre cei ce-și închipuie că se îndreptează din fapte, 178). 


1079. Cel ce vorbeşte drept e dator şi el să fie plin de mulţumire, ca 
unul ce primeşte cuvintele de la Dumnezeu. Căci adevărul nu este al celui 
ce grăieşte, ci al lui Dumnezeu, care i-l dăruieşte (Marcu Ascetul, Despre 
cei ce-și închipuie că se îndreptează din fapte, 180). 


1080. Cel ce priveşte la învățătorul şi povăţuitorul său ca la Dumnezeu, 
nu poate să-l contrazică. lar dacă își închipuie şi zice că le poate împăca pe 
amândouă acestea, să ştie că s-a rătăcit. Căci nu ştie ce simţământ au cei ai 
lui Dumnezeu față de Dumnezeu (Sf. Simeon Noul Teolog, Cele 225 de 
capete teologice și practice, 55). 


1081. Căci rânduiala este ca cel ce învaţă pe alții să guste prin dragoste 
el mai întâi din rodul cunoștinței, aşa cum plugarul care se osteneşte trebuie 
să se împărtăşească el mai întâi din roade (Diadoh al Foticeei, Cuvânt 
ascetic despre viața morală, 8). 


ÎNVIEREA MORȚILOR 


1082. Cel ce crede că trupul lui se va scula prin fire (prin unirea după 
fire cu Hristos) în ziua învierii, trebuie să se îngrijească să-şi curăţească 
trupul său de toată întinăciunea. Căci s-a scris: „Care va schimba trupul 
smereniei noastre spre a se face asemenea trupului slavei Lui, potrivit 
lucrării puterii Lui” (Fil. 3, 21) (Isaia Pustnicul, 29 de cuvinte, XV, 2). 


1083. Dar iarăși prin harul Mântuitorului nostru lisus Hristos se unesc 
cele despărțite, la a doua venire a Sa, ca fiecare dintre noi să primească 
după faptele sale (Petru Damaschin, Învăţături duhovniceşti, 1, 14). 


JERTFA DE PE CRUCE 


1084. Dacă Hristos a murit pentru noi, după Scripturi şi nu mai trăim 
nouă înşine, „ci Aceluia care a murit şi a înviat pentru noi”, vădit este că 
suntem datori să-i slujim până la moarte. Cum vom socoti așadar înfierea ca 
ceva ce ni se datorează? (Marcu Ascetul, Despre cei ce-și închipuie că se 
îndreptează din fapte) 


JUDECATĂ 


1085. Nu judeca pe fratele tău, nici nu-l disprețui, căci vei cădea în 
mâinile vrăjmaşilor tăi (Isaia Pustnicul, Către monahii începători, 8). 


1086. Să nu judeci pe cineva (Mt. 7, 1); să nu dispreţuiești sau să 
sminteşti pe cineva. Nu gândi despre cineva cele ce nu le-ai văzut la el. 
Căci acestea sunt spre pieirea sufletului. la aminte la tine şi aşteaptă 
moartea care vine (Varsanufie şi loan, Scrisori duhovnicești, 258). 


1087. De locuieşti cu un Părinte duhovnicesc şi ai simțit folosul de la 
el, nimenea să nu te despartă de dragostea lui şi de împreună locuirea cu el. 
Să nu-l judeci în ceva, să nu-l vorbeşti de rău dacă ești mustrat sau lovit, să 
nu dai ascultare vreunuia care-l defaimă, să nu te însoţești cu cel ce-l 
batjocoreşte, ca să nu se mânie Domnul asupra ta şi să te şteargă din cartea 
celor vii (Sf. Teodor al Edesei, Una sută capete foarte folositoare, 4). 


1088. Să nu fii judecătorul faptelor Părintelui tău, ci împlinitorul 
poruncilor lui. Căci dracii au năravul să-ţi arate lipsurile lui, ca să-ţi astupe 
urechile de la cuvintele lui şi aşa să te scoată din luptă ca pe un ostaş slab şi 
fricos sau să te fure prin gânduri de necredinţă și să te facă neputincios 
pentru orice virtute (Sf. Teodor al Edesei, Una sută capete foarte 
folositoare, 4). 


1089. Când îţi va veni vreo încercare pe neaşteptate, nu învinovăţi pe 
cel prin care a venit; ci întreabă pentru ce a venit? Şi vei afla îndreptare. 
Deoarece fie prin acela, fie prin altul, trebuie să bei amărăciunea judecății 


lui Dumnezeu (Sf. Maxim Mărturisitorul, Cele patru sute capete despre 
dragoste, 2, 42). 


1090. Cel ce s-a împărtășit de sfânta cunoştinţă şi a gustat din dulceaţa 
lui Dumnezeu, nu mai trebuie să judece pe nimeni niciodată. Fiindcă 
dreptatea căpeteniilor lumii acesteia e copleșită cu totul de dreptatea lui 
Dumnezeu, mai bine zis nu e nimic faţă de dreptatea lui Dumnezeu (Diadoh 
al Foticeei, Cuvânt ascetic despre viaţa morală, 63). 


1091. Am auzit pe unii oameni evlavioşi zicând că nu trebuie să 
îngăduim să ni se ia lucrurile ce le avem pentru susținerea noastră sau 
pentru ajutorarea sărăcilor, ca să nu ne facem pricină de păcat celor ce ne 
nedreptăţesc pe noi, prin faptul că răbdăm, mai ales dacă se întâmplă să 
pătimim aceasta de la creştini. Dar aceasta nu înseamnă altceva decât a ține 
cineva la ale sale mai mult decât la sine însuşi, pentru o pricină nerațională. 
Pentru că, dacă părăsesc rugăciunea şi paza inimii şi încep puţin câte puţin 
să umblu după judecăţi împotriva celor ce voiesc să mă păgubească şi să 
aştept pe la uşile judecătoriilor, vădit este că cele pentru care mă judec le 
socotesc mai însemnate decât mântuirea mea, ca să nu zic şi decât însăși 
porunca mântuitoare (Diadoh al Foticeei, Cuvânt ascetic despre viața 
morală, 64). 


1092. Auzind un cuvânt folositor, nu judeca pe cel ce-l spune, ca să nu 
te lipseşti de sfatul folositor (Talasie Libianul, Despre dragoste, înfrânare şi 
petrecerea cea după minte, |, 82). 


1093. Nu crede gândului care judecă pe aproapele. Căci numai cine are 
vistierie rea gândește cele rele (Talasie Libianul, Despre dragoste, înfrânare 
şi petrecerea cea după minte, I, 84). 


1094. Căci fiecare judecă din starea ce o are el şi pe cele ale aproapelui, 
fie că e vorba de virtute, fie de păcate (Sf. Simeon Noul Teolog, Cele 225 
de capete teologice şi practice, 85). 


1095. Dar oamenii lumii nu încetează să se judece până ce nu-şi iau cu 
adaos înapoi lucrurile de la cei cu care se judecă, mai ales când îşi primesc 


dobânzile înainte de a li se plăti datoria. Așa încât dreptul lor se face 
adeseori început de mare nedreptate (Diadoh al Foticeei, Cuvânt ascetic 
despre viaţa morală). 


1096. Şi să nu judeci, nici să disprețuieşti pe cineva. Căci din aceasta 
vine tocirea inimii şi orbirea minţii. lar din acestea se naşte nepăsarea şi 
învârtoşarea inimii (Varsanufie și loan, Scrisori duhovnicești, 498). 


JUDECATA DE APOI 


1097. Dacă cineva, păcătuind în chip vădit şi nepocăindu-se, n-a 
pătimit nimic până la moarte, socoteşte că judecata lui va fi fără mila acolo 
(Marcu Ascetul, Despre legea duhovnicească, în 200 de capete, 112). 


1098. În ziua judecății ne va cere Dumnezeu să dăm socoteală pentru 
cuvinte, fapte şi gânduri (Talasie Libianul, Despre dragoste, înfrânare și 
petrecerea cea după minte, III, 1). 


1099. Cel ce a păcătuit nu poate scăpa de judecata viitoare fără să rabde 
aici osteneli de bunăvoie sau necazuri fără de voie (Sf. Maxim 
Mărturisitorul, Cele patru sute capete despre dragoste, 2, 66). 


1100. Că Dumnezeu, nici Tatăl, nici Fiul nu va judeca pe nimeni. Căci 
nici omul nu se face judecător al celor necuvântătoare, ci al oamenilor. Deci 
Tatăl a dat toată judecata Fiului, nu întrucât Fiul este Dumnezeu, ci întrucât 
s-a făcut om. lar acesta va judeca pe toți, comparând vieţuirea Sa ca om cu 
a noastră. lar „cuvântul Lui care va judeca” este învăţătura pe care a arătat- 
o prin fapte, după cum s-a scris: „Cele ce a început lisus să le facă şi să le 
înveţe” (Sf. Maxim Mărturisitorul, Întrebări, nedumeriri şi răspunsuri, 25). 


1101. Cei ce au dobândit iubirea desăvârşită faţă de Dumnezeu şi şi-au 
înălţat în văzduh aripile sufletului prin virtuți se răpesc în nori şi la judecată 
nu vin, cum zice Apostolul. Iar cei ce nu au câștigat cu totul desăvârşirea, ci 
au păcate şi isprăvi bune laolaltă, vin la locul de judecată şi acolo, fiind arşi 
oarecum prin cercetarea faptelor bune şi rele, dacă se va îngreuna cumpăna 


celor bune se vor izbăvi de munci (Sf. Maxim Mărturisitorul, Intrebări, 
nedumeriri şi răspunsuri, 10). 


1102. Dumnezeu va da fiecăruia sau cunună sau osândă, nu numai 
pentru fapte, ci şi pentru gânduri şi hotărâri, precum însuși zice prin 
Proorocul: „lată vin să adun faptele şi gândurile lor”. La fel zice şi 
Apostolul: „Însăși gândurile lor se vor învinui sau apăra între ele, în ziua în 
care va judeca Dumnezeu cele ascunse ale oamenilor” (Sf. loan Casian, 
Despre cele opt gânduri ale răutăţii, IV, Despre mânie). 


1103. Şi de aceea mă tem de sălăşluirea cu dracii în iad, și de judecata 
viitoare. Fiindcă acolo este râul de foc, scaune şi cărți deschise, îngerii merg 
înainte; toată firea oamenilor stă de faţă şi toate stau goale și descoperite 
înaintea înfricoşatului şi dreptului Judecător (Petru Damaschin, Învăţături 
duhovniceşti, |, 11). 


JUDECATA PARTICULARĂ 


1104. Căci s-a scris: „Trebuie să ne înfățișăm înaintea scaunului de 
judecată a lui Hristos, ca să ia fiecare după faptele pe care le-a făcut în trup, 
fie bine, fie rău” (II Cor. 5, 10) (Isaia Pustnicul, 29 de cuvinte, XV, 2). 


1105. Dar și aceasta trebuie să o ştim că nu suntem judecaţi îndată după 
fiecare hotărâre, ca cercaţi sau netrebnici, ci după ce vom fi fost probati 
toată viaţa noastră pământească prin momeli, arătându-ne aici biruitori, aici 
biruiţi, aici căzând, aici ridicându-ne, aici rătăcind, aici umblând bine. Abia 
atunci, în ziua ieșirii din trup, socotindu-se toate, vom fi judecați potrivit cu 
ele (Marcu Ascetul, Răspuns acelora care se îndoiesc despre 
Dumnezeiescul Botez). 


1106. Dar sufletul ce se veseleşte în dragostea lui Dumnezeu, în ceasul 
dezlegării, se înalţă atunci cu îngerii păcii deasupra oștilor întunecate. Căci 
dragostea duhovnicească parcă îl într-aripează, dat fiind că a împlinit fără 
lipsuri legea. De aceea cei ce ies cu o astfel de îndrăznire din viață vor fi 
răpiți până în prezența Domnului împreună cu toți Sfinţii, iar cei ce se tem 


chiar şi numai puțin în ceasul morții vor fi lăsaţi în grămada celorlalți 
oameni, ca unii ce se află sub judecată; căci ei vor trebui să fie cercaţi prin 
focul judecății și aşa să primească partea ce li se cuvine după faptele lor, de 
la Bunul nostru Dumnezeu și Împăratul lisus Hristos. Fiindcă El este 
Dumnezeul dreptăţii şi a Lui este bogăția bunătăţii împărăției, de care ne va 
face parte nouă celor ce-L iubim pe El, în veac şi în toți vecii vecilor. Amin 
(Diadoh al Foticeei, Cuvânt ascetic despre viața morală, 100). 


1107. Omul, cât este în trândăvie, se teme de moarte. lar când se 


apropie de Dumnezeu, se teme de judecată (Sf. Isaac Sirul, Cuvinte despre 
nevoință, XXXVIII). 


1108. În fiecare zi să aveţi înaintea ochilor moartea și să vă gândiţi cum 
veți ieşi din trup şi cum veţi trece peste puterile întunericului care vă vor 
întâmpina în văzduh; şi cum veţi răspunde lui Dumnezeu. Priviţi 
neîmpiedicat de mai înainte la înfricoşata zi a judecății şi a răsplătirii 
tuturor faptelor şi cuvintelor și gândurilor voastre. „Căci toate sunt goale şi 
descoperite ochilor Celui în fața Căruia vom da socoteală” (Evr. 4, 13) 
(Isaia Pustnicul, 29 de cuvinte, I, 1). 


JURĂMÂNT 


1109. Să nu silești niciodată pe cineva să jure. Căci Dumnezeu a oprit 
Jurământul. Dar spune: „Lucrul cere jurământ. De voiți deci să Juraţi, 
aceasta atârnă de voi.” Însă de ţi s-a poruncit de către o stăpânire să judeci, 
eşti silit să ceri jurământ. Căci trebuie să stabileşti mai întâi cu grijă 
împrejurările şi apoi să hotărăști, neţinând seama de nimic, altceva 
(Varsanufie și loan, Scrisori duhovnicești, 121). 


LACRIMI 


1110. Mai întâi roagă-te pentru dobândirea lacrimilor, ca prin plâns să 
înmoi sălbăticia ce se află în sufletul tău; și, după ce vei fi mărturisit astfel 
împotriva ta fărădelegile tale înaintea Domnului, să primeşti iertare de la El 
(Evagrie Monahul, Cuvânt despre rugăciune, 5). 


1111. Să nu te înalți când verşi lacrimi în vremea rugăciunii, căci 
Hristos este Cel ce s-a atins de ochii tăi de ai putut vedea cu mintea (Marcu 
Ascetul, Despre legea duhovnicească, în 200 de capete, 15). 


1112. Trebuie să ai totdeauna în tine frica lui Dumnezeu şi să cercetezi 
în fiecare zi, ce ai făcut bine, şi ce rău. lar de cele bune să uiţi, ca nu cumva 
să cazi în patima slavei deșarte, iar față de cele potrivnice să te foloseşti de 
lacrimi împreunate cu mărturisirea și cu rugăciune stăruitoare (Simeon 
Evlaviosul, Capete morale, 2). 


1113. Este cu neputinţă celui povăţuit prin încercări să treacă prin ele 
fără întristare. Dar după acestea, de multă bucurie se umplu unii ca aceștia, 
şi de lacrimi dulci şi de gânduri dumnezeiești toți câţi au cultivat osteneala 


şi necazurile în inimile lor (loan Carpatiul, Una sută capete de mângâiere, 
30). 


1114. Cuvântul despre lacrimi la mulți părinți e întunecos şi se spune că 
e anevoie de aflat în cei începători. Căci se spune că acestea se nasc din 
multe și felurite pricini: din fire, de la Dumnezeu, dintr-un necaz protivnic, 
din lăudare, din slavă deşartă, din curvie, din dragoste, din aducere aminte 
de moarte şi din alte multe (Sf. loan Scărarul, Scara, VII, 34). 


1115. Este cu neputinţă să-și deschidă cineva izvorul lacrimilor fără o 
adâncă smerită cugetare. Dar nu poate avea smerită cugetare fără umilința 


venită din sălășluirea Duhului. Căci smerita cugetare se naşte din umilință; 
şi umilinţa naște smerita cugetare prin Sfântul Duh. Ele alcătuiesc împreună 
un lanţ, fiind legate împreună de un singur har și având între ele legătura 
nedesfăcută a Duhului (Nichita Stithatul, Cele 300 de capete despre 
făptuire, despre fire şi despre cunoștință, Il, 46). 


1116. Foloseşte-te de lacrimi pentru a dobândi împlinirea oricărei 
cereri. Căci foarte mult se bucură Stăpânul, când te rogi cu lacrimi (Evagrie 
Monahul, Cuvânt despre rugăciune, 6). 


1117. Altele sunt lacrimile din pocăință şi altele cele din umilința 
inimii. Cele dintâi sunt ca un râu care dărâmă şi duce toate întăriturile 
păcatului. Cele de-al doilea vin ca o ploaie pe pajiştea sufletului şi ca o rouă 
pe plante, hrănind spicul cunoștinței, înmulțindu-l și făcându-l plin de rod 
(Nichita Stithatul, Cele 300 de capete despre făptuire, despre fire şi despre 
cunoştinţă, |, 70). 


1118. Nu orice lacrimă este şi umilinţă. Ci e o mare depărtare între 
lacrimi şi umilință. Căci lacrima vine din părerea de rău pentru purtări 
greşite şi din amintirea vechilor căderi ale sufletului, ca un foc şi ca o apă 
fierbinte ce curăţă inima. lar umilinţa coboară de sus, din roua mângâietoare 
a Duhului, spre mângâierea şi înviorarea sufletului care a intrat cu căldură 
în adâncul smeritei cugetări şi a primit vederea luminii neapropiate. Ea 
strigă cu bucurie către Dumnezeu, ca David: „Am trecut prin foc şi prin apă 
şi ne-ai scos pe noi întăriți” (Ps. 65, 12) (Nichita Stithatul, Cele 300 de 
capete despre făptuire, despre fire şi despre cunoştinţă, |, 71). 


1119. Căci zice marele Vasile: „Dacă nu s-ar fi lenevit omul dinspre 
plânsul după Dumnezeu, nu i-ar lipsi lacrimile atunci când ar vrea” (Petru 
Damaschin, Învățături duhovnicești, |, 11). 


1120. Dar se întâmplă uneori că nici visele bune nu aduc bucurie 
sufletului, ci așează în el o întristare dulce și lacrimi fără durere. lar aceasta 
se întâmplă celor ce au înaintat mult în smerenia cugetări (Diadoh al 
Foticeei, Cuvânt ascetic despre viaţa morală, 37). 


LAUDĂ 


1121. De vrei să primeşti laudă de la oameni, iubeşte mai întâi 
mustrarea pentru păcate (Marcu Ascetul, Despre legea duhovnicească, în 
200 de capete, 72). 


1122. Rădăcina poftei ruşinoase e lauda omenească, precum a 
neprihănirii e mustrarea pentru păcat, şi anume nu numai când o auzim, ci 
când o şi primim (Marcu Ascetul, Despre legea duhovnicească, în 200 de 
capete, 95). 


1123. Cel ce caută laudă e supus patimii şi cel ce se plânge de necaz 
iubește plăcerea (Marcu Ascetul, Despre legea duhovnicească, în 200 de 
capete, 143). 


1124. De vezi pe cineva că te laudă cu făţarnicie, aşteaptă la vremea sa 
ocara de la el (Marcu Ascetul, Despre legea duhovnicească, în 200 de 
capete, 155). 


1125. Primeşte mai bine pe cel ce te batjocoreşte decât pe cel ce te 
laudă, de care s-a scris că nu se deosebeşte întru nimic de cel ce blestemă 
(loan Carpatiul, Una sută capete de mângâiere, 11). 


1126. Dracii, care urăsc sufletele noastre, dau unora în gând să ne 
aducă oarecare laude reci, apoi ne îndeamnă să le îmbrățișăm plini de 
bucurie. Dacă prin aceasta ne vom umfla prin înalta părere de noi înşine și 
vom face loc în noi slavei deşarte, nu vor pregeta vrăjmașii să ne robească 
(loan Carpatiul, Una sută capete de mângâiere, 10). 


1127. Unii oameni, fiind lăudaţi pentru virtute, s-au lăsat cuceriți de 
plăcere, iar plăcerea aceasta nutrită de slava deșartă au socotit-o mângâiere. 
Alţii, mustraţi pentru păcat, s-au umplut de durere și durerea cea spre folos 
au socotit-o lucrare a păcatului (Marcu Ascetul, Despre cei ce-și închipuie 
că se îndreptează din fapte, 10). 


1128. Cel ce, în același timp, laudă pentru unele pe aproapele, iar 
pentru altele îl vorbeşte de rău, e stăpânit de slava deşartă şi de pizmă. Prin 


laude încearcă să-şi ascundă pizma, iar prin vorbele rele se înfățișează pe 
sine mai bun decât acela (Marcu Ascetul, Despre legea duhovnicească, în 
200 de capete, 122). 


1129. Împrejmuieşte-ţi cuvântul cu întărituri dinspre partea laudei de 
sine şi cugetul dinspre partea înaltei păreri despre tine, ca nu cumva cedând 
să faci cele dimpotrivă. Căci binele nu se săvârşeşte numai de către om, ci 
şi de către Dumnezeu, atotvăzătorul (Marcu Ascetul, Despre cei ce-și 
închipuie că se îndreptează din fapte, 188). 


1130. Cel ce respinge şi nu primeşte lauda oamenilor și odihna trupului 
s-a dezbrăcat şi de ultima haină a slavei deşarte. Acesta s-a învrednicit să se 
îmbrace încă de aici în strălucirea locuinţei din cer, căutată cu multe suspine 
(Ilie Ecdicul, Cugetări din sentințele ințelepților, 241). 


1131. Când eşti lăudat de mulțime, după bunăvoința lui Dumnezeu, să 
nu amesteci nimic semeţ în ceea ce ţi-a hărăzit Domnul, ca nu cumva, 
schimbându-te, să cazi în starea dimpotrivă (Marcu Ascetul, Despre cei ce- 
şi închipuie că se indreptează din fapte, 69). 


1132. Căci în lucrul în care se laudă omul, în acela îngăduie Dumnezeu 
să se schimbe, ca să se smerească şi să înveţe smerenia. De aceea trebuie să 
le laşi toate în seama preştiinței lui Dumnezeu și să nu crezi că e ceva 
neschimbat în viața aceasta (Sf. Isaac Sirul, Cuvinte despre nevoinţă, V). 


LĂCOMIA PÂNTECELUI 


1133. Lăcomia pântecelui este cea dintâi dintre cele opt căpetenii ale 
răutăţii (Petru Damaschin, Învățături duhovniceşti, |, 3). 


1134. Fugind de lăcomia pântecului, păzește-te de dorinţa de-a plăcea 
oamenilor, care vrea să arate un obraz palid la vedere (Talasie Libianul, 
Despre dragoste, înfrânare şi petrecerea cea după minte, IV, 30). 


1135. Dar mai mult decât din acestea, pornirea spre desfrâu vine din 
lăcomia pântecelui (Nil Ascetul, Cuvânt trebuincios și folositor, 58). 


1136. Dintre dracii care se împotrivesc lucrării noastre, cei dintâi care 
se ridică cu luptă sunt cei încredinţaţi cu poftele lăcomiei pântecelui, cei ce 
ne furişează în suflet iubirea de argint şi cei ce ne momesc cu slava de la 
oameni. Toţi ceilalți vin după aceştia să ia în primire pe cei răniți de ei 
(Evagrie Monahul, Capete despre deosebirea patimilor și a gândurilor, 1). 


1137. Când dracul lăcomiei pântecelui, luptând mult şi adeseori nu 
izbutește să strice înfrânarea întipărită, atunci împinge mintea la pofta 
nevoinţei celei mai de pe urmă, aducându-i înainte şi cele privitoare la 
Daniel, viaţa lui săracă şi seminţele, şi-i aminteşte și de viaţa altor oarecare 
pustnici care au trăit totdeauna așa, şi sileşte pe ascet să se facă următorul 
acelora. Astfel, urmărind înfrânarea fără măsură, va pierde şi pe cea 
măsurată, de la o vreme trupul nemaiputând-o păstra din pricina slăbiciunii. 
Şi aşa va ajunge să binecuvânteze trupul şi să blesteme inima (Evagrie 
Monahul, Capete despre deosebirea patimilor şi a gândurilor, 25). 


1138. Nu mâncările sunt rele, ci lăcomia pântecelui; nici facerea de 
prunci, ci curvia; nici banii, ci iubirea de bani; nici slava, ci slava deşartă. 
lar dacă-i aşa, nimic nu e rău din cele ce sunt, decât reaua întrebuințare, 
care vine din negrija minții de-a cultiva cele fireşti (Sf. Maxim 
Mărturisitorul, Cele patru sute capete despre dragoste, 3, 4). 


1139. Când birui vreuna din patimile mai necinstite, de pildă lăcomia 
pântecelui sau curvia sau mânia sau lăcomia, îndată se repede asupra ta 
gândul slavei deşarte. Iar de birui și pe acesta, îi urmează cel al mândriei 
(Sf. Maxim Mărturisitorul, Cele patru sute capete despre dragoste, 3, 59). 


1140. Mai ales împotriva acestor trei e dator monahul să poarte un 
război neîndurat: împotriva nebuniei pântecelui, a slavei nefolositoare şi a 
iubirii de bani, care este închinare la idoli (loan Carpatiul, Una sută capete 
de mângâiere, 86). 


1141. Gândului lăcomiei pântecelui îi urmează cel al curviei; gândului 
de slavă deşartă cel al mândriei. Iar celelalte în comun celor trei (Talasie 
Libianul, Despre dragoste, înfrânare şi petrecerea cea după minte, III, 89). 


1142. Căci, de obicei, pântecele este pricina plăcerilor. Când stomacul e 
plin, se aprind şi dorinţele după alte plăceri; iar când se află în lipsă, rămân 
şi acestea liniştite și mai potolite (Nil Ascetul, Cuvânt trebuincios şi 
folositor, 56). 


1143. Când te războieşte patima lăcomiei pântecelui, luptă-te cu toată 
puterea ce o ai, după Dumnezeu, ca să nu dai trupului cât îi trebuie. Faţă de 
iubirea de arginți la fel, până ce te necăjeşte războiul, ca să nu ai nimic de 
prisos peste haină. Luptă-te tot aşa în privinţa vaselor şi al celui mai mic 
lucru. lar după ce ai biruit războiul, procură-ţi ceea ce ai de trebuinţă după 
Dumnezeu (Varsanufie şi loan, Scrisori duhovniceşti, 502). 


1144. lar maica iubirii de plăceri este lăcomia pântecelui, căci aceasta 
naşte iubirea de plăceri, dar şi multe din celelalte patimi. Pentru că din 
aceasta, ca dintr-o rădăcină, puiesc celelalte patimi, care, înălțându-se pe 
încetul, ca nişte arbori, peste aceea care le-a născut, își împing răutățile 
până la cer. Iubirea de bani, mânia și întristarea sunt puii și mlădiţele 
lăcomiei pântecelui. Căci lacomul are mai întâi lipsă de bani, pentru a-și 
sătura pofta care arde pururea și care totuşi nu poate fi săturată niciodată. 
Iar faţă de cei ce îl împiedică de la agonisirea banilor, trebuie să-şi aprindă 
mânia. Când însă mânia nu poate ajunge la țintă, din pricina slăbiciunii, e 
urmată neapărat de întristare (Nil Ascetul, Cuvânt trebuincios și folositor, 
55). 


1145. Iarăşi, gândul lăcomiei pântecelui are ca sfârşit pe cel al curviei; 
iar al curviei are ca sfârşit pe cel al întristării (Nil Ascetul, Cuvânt 
trebuincios şi folositor, 40). 


1146. La rândul lor, din lăcomia pântecelui se naşte gândul curviei; din 
iubirea de argint, gândul lăcomiei și al zgârceniei; iar din slava deşartă, 
gândul mândriei. Şi toate celelalte gânduri izvorăsc din aceste trei: al 
mândriei, al întristării, al pomenirii răului, al deznădejdiui, al pizmei, al 
bârfirii, și celelalte. Aceste patimi leagă mintea de lucrurile materiale și o 
țin la pământ, stând cu toate deasupra ei asemenea unui bolovan foarte greu, 


ea fund prin fire mai ușoară şi mai sprintenă ca focul (Sf. Maxim 
Mărturisitorul, Cele patru sute capete despre dragoste, 3, 5). 


1147. Nu te lasa amăgit prin săturarea pântecelui. Nici nu te îndulci 
prin împărtăşirea de mâncare şi băutură peste trebuinta trupului. Şi păzeşte- 
te să nu judeci pe cineva. Fii ascultător şi vei ajunge la smerenie; şi se vor 
arde toate patimile din tine. Nu cârti, socotind că porunca e grea. Căci nu e 
cu putință să se mântuiască cineva fără osteneală şi fără păzirea poruncii 
(Varsanufie și loan, Scrisori duhovnicești, 239). 


1148. O! ce nebunește alergăm, neştiind că înaintea tuturor virtuților se 
află smerenia, precum înaintea tuturor patimilor stă lăcomia pântecelui și 
poftirea celor lumeşti (Sf. Antonie cel Mare, Învățături despre viața morală 
a oamenilor şi despre buna purtare, în 170 de capete, 75). 


1149. Şi socot că aici este arătată lăcomia pântecului, care este maica și 
doica curviei. Căci lăcomia nu este rea numai când se îndreaptă spre avuţie, 
ci şi când se îndreaptă spre mâncări, precum şi înfrânarea nu e bună numai 
când se reține de la mâncări, ci şi când se reține de la avuţie (Sf. Maxim 
Mărturisitorul, Cele patru sute capete despre dragoste, 1, 84). 


1150. Înaintea tuturor virtuţilor este smerita cugetare și înaintea tuturor 
patimilor este lăcomia pântecelui (Isaia Pustnicul, 29 de cuvinte, XVI, 5). 


LĂCOMIE 


1151. Primeşte necazurile, că întru nimic nu te păgubește în cele ce le 
ai de mai înainte; dar leapădă lăcomia, căci ai să dai socoteală (Marcu 
Ascetul, Despre legea duhovnicească, în 200 de capete, 51). 


1152. Cei ce nu sunt mulţumiţi cu cele ce le au la îndemână pentru trai, 
ci poftesc mai mult, se fac robi patimilor, care apoi tulbură sufletul şi îi 
insuflă gânduri şi închipuiri că cele ce le au sunt rele. Şi după cum hainele 
mai mari decât măsura împiedică la mișcare pe cei ce se luptă, aşa şi dorinţa 
avuţiei peste măsură împiedică sufletele să lupte sau să se mântuiască (Sf. 


Antonie cel Mare, Învățături despre viața morală a oamenilor şi despre 
buna purtare, în 170 de capete, 57). 


LECTURĂ 


1153. El e ascuns de asemenea în învățătura ce ne-o dă aproapele. Iar 
uneori se ivește în cuget și prin citire; sau învaţă mintea prin cugetarea 
naturală despre adevărul lui. Dacă deci nu vom ascunde talantul acestei 
cugetări, vom intra în chip simțit întru bucuria Domnului (Marcu Ascetul, 
Despre cei ce-și închipuie că se îndreptează din fapte, 63). 


1154. Nimic nu e atât de potrivit ca să înlăture din suflet gândurile 
desfrânăru ce-l stăpânesc de mai înainte şi să alunge amintirile trezite ce i 
se mişcă în trup şi aprind flacăra tulburării, ca scufundarea în dorința 
învățăturii şi a umblări pe urmele adâncului înţelesurilor dumnezeieștii 
Scripturi. Când gândurile vor fi scufundate în dulceaţa căutării înțelepciunii 
adunate în vistieriile cuvintelor, cu hotărârea de a usca din ele ceea ce ele au 
la arătare, omul lasă în spatele său lumea şi uită toate cele din ea şi șterge 
din suflet toate amintirile care aduc chipurile, ba deseori şi gândurile 
trebuinţelor obişnuite ale firii. Şi însuși sufletul stăruie în ieşirea din sine în 
noile răspunsuri ce-i vin din marea de taină a Scripturilor (Sf. Isaac Sirul, 
Cuvinte despre nevoinţă, I). 


LEGE DUHOVNICEASCĂ 


1155. Cel ce sfătuieşte sau mustră întru frica lui Dumnezeu pe acela 
care păcătuieşte îşi câştigă sieşi virtutea opusă greşeli. lar cel ce ţine minte 
răul şi osândește cu răutate cade în aceeaşi patimă, după legea 
duhovnicească (Marcu Ascetul, Despre cei ce-și închipuie că se îndreptează 
din fapte). 


LEGE NATURALĂ 


1156. Dar să lăsăm acum pe cei ce prin această cunoştinţă n-au 
cunoscut pe Dumnezeu şi să trecem cu vederea faptul că nu toată cunoştinţa 


din filosofie este adevărată. Să admitem că toată este adevărată și să privim 
la cei ce prin cunoştinţa aceasta a făpturilor au cunoscut pe Dumnezeu. 
Contemplarea și cunoașterea prin acestea se numeşte lege naturală (Rom. 2, 
14). De aceea încă înainte de Patriarhi, Prooroci și de Legea scrisă, aceasta 
a chemat din nou neamul omenesc şi l-a întors la Dumnezeu, arătându-L pe 
Făcătorul celor ce nu ieşiseră din cunoştinţa naturală asemenea înţelepților 
elini. Căci cine, având minte şi văzând atâtea feluri vădite de fiinţe, atâtea 
puteri contrare şi mişcări ce se echilibrează prin opoziție, apoi stabilitatea 
care aduce şi ea un echilibru în acest fel, succesiuni neîntrerupte de porniri 
contrare, uniri neamestecate prin adversități neîmpăcate, împreunări ale 
celor distincte şi neamestecări ale celor unite ale minților, sufletelor, 
trupurilor, armonia ce se naşte din atâtea lucruri, relațiile şi pozițiile 
statornice, aptitudinile şi rânduielile substanţelor, nedesfacerea întregului — 
cine, privind cu mintea la toate acestea, cum fiecare persistă în sine, dar se 
armonizează în chip minunat cu celelalte, nu va cunoaște ca dintr-o icoană 
şi ca dintr-o operă cauzată pe Dumnezeu? Şi cine, cunoscând astfel pe 
Dumnezeu, îl va socoti un lucru oarecare dintre cele cauzate sau dintre cele 
ce sunt după chipul Lui? El va avea prin aceasta şi cunoștința de Dumnezeu 
din negație. Deci cunoștința făpturilor a întors neamul omenesc la 
cunoştinţa de Dumnezeu înainte de Lege şi Prooroci. Şi acum iar îl întoarce 
(Sf. Grigorie Palama, Cuvânt pentru cei ce se liniștesc cu evlavie. Al treilea 
din cele din urmă. Despre sfânta lumină, 44). 


LENEVIE 


1157. Păzeşte-te de lenevie. Căci ea nimicește rodul monahului (Isaia 
Pustnicul, 29 de cuvinte, IV, 7). 


1158. Să nu iubeşti lenea, ca să nu te întristezi când vei ajunge la 
învierea drepţilor. Să nu iubeşti lenevia, şi frica lui Dumnezeu va locui în 
tine (Isaia Pustnicul, 29 de cuvinte, XVI, 2). 


1159. Orice plăcere trupească vine dintr-o lenevire de mai-nainte. lar 
lenevia se naște din necredinţă (Marcu Ascetul, Despre cei ce-și închipuie 


că se îndreptează din fapte, 158). 


1160. Căci odată ce sufletul e acoperit de uitarea atotpăcătoasă, de 
lenea stricăcioasă şi de neștiință, maica şi doica tuturor relelor, nenorocita 
de minte se lhpeşte cu uşurinţă de tot ce se vede, se cugetă sau se aude 
(Marcu Ascetul, Epistola către Nicolae monahul). 


LEPĂDARE 


1161. Prima lepădare este lepădarea de lucruri; a doua şi a treia este 
lepădarea de patimi şi de neştiință (Talasie Libianul, Despre dragoste, 
înfrânare şi petrecerea cea după minte, II], 23). 


1162. Cel ce s-a lepădat de lucruri, de pildă de femeie, de bani şi de 
cele asemenea, a făcut pe omul din afară monah, dar încă nu și pe cel 
dinlăuntru. Dar cel ce s-a lepădat şi de înțelesurile pătimașe ale acestora, l-a 
făcut şi pe cel din lăuntru, care este mintea. Pe omul din afară ușor îl face 
cineva monah, numai să vrea; dar nu puţină luptă se cere pentru a face pe 
omul dinlăuntru monah (Isihie Sinaitul, Cuvânt despre trezvie şi virtute, |, 
70). 


LEPĂDARE DE AVERI 


1163. Cel ce s-a lepădat cu adevărat de lucrurile lumii şi slujeşte 
nefăţarnic aproapelui prin iubire se slobozește degrabă de orice patimă şi se 
face părtaş de iubirea şi cunoştinţa dumnezeiască (Sf. Maxim 
Mărturisitorul, Cele patru sute capete despre dragoste, 1, 27). 


1164. Iar care este porunca pe care păzind-o îl vom iubi pe El, auzi de 
la El când zice: „Aceasta este porunca Mea, ca să vă iubiți unii pe alții”. 
Vezi că iubirea întreolaltă întemeiază iubirea de Dumnezeu, care este 
plinirea a toată porunca lui Dumnezeu? De aceea poruncește să nu se 
îngrijească de avuţii, ci să se lepede de toate ale lui, tot cel ce dorește să-i 
fie ucenic (Sf. Maxim Mărturisitorul, Cuvânt Ascetic, 7). 


1165. La fel cel ce face milostenie miluieşte din cele ce le are şi nu este 
mai presus de fire, ca acel ce s-a lepădat de avuţie (Petru Damaschin, 
Învăţături duhovniceşti, |, 1). 


1166. Nici darul (harisma) cuvântări lui Dumnezeu nu va fi dat cuiva 
de Dumnezeu, de nu se va fi pregătit pe sine astfel, încât să se fi lepădat de 
toate averile sale pentru slava Evangheliei lui Dumnezeu, ca în sărăcie 
iubitoare de Dumnezeu să vestească bogăția împărăției lui Dumnezeu. Căci 
aceasta vrea să o arate, desigur, cel ce a zis: „Gătit-ai întru bunătatea Ta 
săracului, Dumnezeule”, adăugând: „Domnul va da cuvânt celor ce bine- 
vestesc, cu putere multă” (Diadoh al Foticeei, Cuvânt ascetic despre viaţa 
morală, 66). 


LEPĂDARE DE SINE 


1167. Dacă vrei să te rogi în chip vrednic de laudă, leapădă-te de tine în 
tot ceasul şi, suferind nenumărate răutăți, nevoieşte-te pentru rugăciune 
(Evagrie Monahul, Cuvânt despre rugăciune, 18). 


1168. Căci însuşi Domnul a zis: „Cel ce voiește să vină după Mine, să 
se lepede de sine şi să-şi ia crucea şi să-Mi urmeze Mie” (Mt. 16, 24). lar a 
se lepăda cineva de sine şi a-şi lua crucea înseamnă a-şi tăia în toate voia sa 
şi a primi nesocotirea din partea altora (Varsanufie şi loan, Scrisori 
duhovnicești, 257). 


1169. Ce înseamnă să se lepede cineva de sine? Precum cel ce s-a 
pregătit să se suie pe cruce nu mai ţine în cugetarea sa decât gândul morţii 
şi porneşte ca un om ce nu se gândeşte să mai aibă vreo părticică din viața 
veacului acesta, așa e și cel ce voiește să împlinească ceea ce s-a spus. Căci 
crucea este voinţa care e gata să primească orice necaz. Şi când a voit să ne 
înveţe iarăşi de ce trebuie să facem aşa, Domnul a zis: „Cel ce voiește să 
viețuiască în lumea aceasta se va pierde pe sine din viața adevărată; iar cel 
ce se pierde aici pentru Mine se va afla pe sine acolo” (Mt. 10, 39). Acesta e 
cel ce păşeşte pe calea crucii şi-şi pune paşii săi pe ea (Sf. Isaac Sirul, 
Cuvinte despre nevoinţă, LXII). 


LEPĂDARE DE LUME 


1170. Lepădarea de lume şi retragerea desăvârșită, însoțită de 
înstrăinarea de toate mijloacele, obişnuințele, socotințele şi de persoanele 
din viaţă, şi lepădarea de trup şi de voie se fac pricină de mare folos celui ce 
s-a lepădat în scurtă vreme aşa de fierbinte (Sf. Simeon Noul Teolog, Cele 
225 de capete teologice şi practice, 14). 


1171. Dacă fugi de lume, ia seama să nu dai sufletului mângâieri la 
început şi să o cercetezi pe aceasta, chiar dacă te silesc să faci aceasta toate 
rudeniile şi toți prietenii. Căci pe ei îi îndeamnă la aceasta demonii pentru a 
stinge căldura inimii tale. Chiar dacă nu-ţi vor putea împiedica cu 
desăvârşire hotărârea, ei o vor face cu siguranță mai moale şi mai slabă (Sf. 
Simeon Noul Teolog, Cele 225 de capete teologice și practice, 15). 


1172. Nu vrei să mai rămâi în lume pentru pricini binecuvântate sau 
neîntemeiate, ci îndată ce ai fost chemat, ascultă degrabă. Căci de nimic 
altceva nu se veseleşte Dumnezeu aşa de mult ca de repeziciunea noastră. 
Fundcă mai mare este ascultarea imediată cu sărăcie, decât întârzierea cu 
mulțime de bunuri (Sf. Simeon Noul Teolog, Cele 225 de capete teologice 
şi practice, 19). 


1173. A te face monah nu înseamnă a ieşi dintre oameni și din lume, ci 
a te părăsi pe tine, ieşind din voile trupului şi plecând în pustiul patimilor. 
Căci dacă s-a spus către acel mare bărbat: „Fugi de oameni şi te vei mântui” 
(lui Avva Arsenie), 1 s-a spus în acest înţeles. Căci şi după ce a fugit, el 
locuia între oameni și petrecea în cetăți şi viețuia împreună cu ucenici. Căci 
fugind cu mintea cu toată sârguința, nu se vatămă câtuşi de puţin de 
petrecerea cu oamenii. Un altul dintre cei mari striga ieşind din adunare: 
„Fugiţi, fraţilor!”. Dar întrebat de cine să fugă, arăta gura (Nichita Stithatul, 
Cele 300 de capete despre făptuire, despre fire şi despre cunoştinţă, 1, 76). 


1174. Deci, frate, de spui de tine că te-ai lepădat de lume, dar te afli 
lucrând ale lumii, nu te-ai lepădat, ci te amăgești pe tine însuţi. Căci celor 
ce s-au lepădat de lume, le-a dat acest semn, zicând: „Cel ce își iubeşte 


sufletul său, îl va pierde, iar cel ce l-a pierdut pentru mine, îl va mântui” (In. 
12, 25). Dar cum îl pierde pe el, dacă nu prin tăierea tuturor voilor lui celor 
trupeşti? (Isaia Pustnicul, 29 de cuvinte, XXI, 4) 


1175. Depărtarea de lume aduce adăpostirea lângă Hristos. Iar lume 
numesc alipirea de lucrurile supuse simţurilor și de trup. Cel ce s-a 
înstrăinat de acestea întru cunoştinţa adevărului se alipește de Hristos, 
câştigând dragostea Lui, pentru care, lepădându-se de toate ale lumii, a 
cumpărat mărgăritarul de mult preţ, pe Hristos (Teolipt al Filadelfiei, 
Despre ostenelile vieții călugărești). 


1176. Pe cât de mult disprețuiește omul lumea aceasta și se străduiește 
întru frica de Dumnezeu, pe atâta se apropie de el purtarea de grijă a lui 
Dumnezeu şi simte în chip ascuns ajutorul ei şi 1 se dau lui gânduri curate 
ca să o înţeleagă. Și dacă cineva se lipseşte de bunurile lumii, pe cât de mult 
se lipseşte de ele, pe atâta îi vine ca urmare mila lui Dumnezeu, şi iubirea 
de oameni a Lui îl poartă pe el (Sf. Isaac Sirul, Cuvinte despre nevoință, 
XXV). 


LIBERTATE 


1177. Legea libertății învață tot adevărul. Mulți o ştiu aceasta prin 
cunoștință; însă puțini o înțeleg, pentru că înțelegerea e totdeauna în 
proporție cu împlinirea poruncilor ei (Marcu Ascetul, Despre legea 
duhovnicească, în 200 de capete, 30). 


1178. Dumnezeu fiind pururea bun și darnic a dat omului puterea de-a 
face binele şi răul, după ce i-a dăruit şi cunoștința, ca privind lumea și cele 
din ea să cunoască pe Cel ce a făcut-o. Iar cel necuvios poate să vrea şi să 
nu înțeleagă, căci poate şi să nu creadă şi să fie nefericit; ba poate să cugete 
şi împotriva adevărului. Atât de mare putere are omul de-a face binele sau 
răul (Sf. Antonie cel Mare, Învăţături despre viața morală a oamenilor și 
despre buna purtare, în 170 de capete, 125). 


1179. Să socoteşti liberi nu pe cei ce din întâmplare sunt liberi, ci pe cei 
liberi după viaţă și după deprinderi. Nu se cade să numeşti liberi, întru 
adevăr vorbind, pe boierii care sunt răi și desfrânaţi, căci aceştia sunt robi 
patimilor trupești. Liber și fericit este numai sufletul fără prihană şi izbăvit 
de cele vremelnice (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 18). 


1180. Libertatea spirituală (mintală) stă în izbăvirea de patimi. La ea 
nimeni nu se ajunge fără mila lui Hristos (Talasie Libianul, Despre 
dragoste, înfrânare și petrecerea cea după minte, IL, 33). 


1181. Liber este omul care nu slujeşte patimilor, ci cu înţelepciune şi cu 
înfrânare îşi stăpâneşte trupul şi se îndestulează, plin de mulțumire, cu cele 
dăruite de Dumnezeu, chiar de ar fi foarte puţine (Sf. Antonie cel Mare, 
Învăţături despre viața morală a oamenilor și despre buna purtare, în 170 
de capete, 56). 


1182. Dumnezeu a făcut pe om liber, ca să poată înclina spre bine. Dar 
înclinând spre bine prin voie liberă, nu e în stare să-l împlinească fără 
ajutorul lui Dumnezeu. Căci s-a scris: „Nu e de la cel ce voieşte, nici de la 
cel ce aleargă, ci de la Dumnezeu care miluieşte” (Rom. 9, 16). Dacă deci 
îşi apleacă omul inima spre bine şi cheamă pe Dumnezeu în ajutor, 
Dumnezeu, luând aminte la dorinţa lui cea bună, dăruieşte putere lucrării 
lui. Şi aşa se întâlnesc amândouă; libertatea omului şi puterea lui 
Dumnezeu. Căci binele vine de la Dumnezeu, dar se împlineşte de către 
sfinții Lui. Şi aşa se slăveşte Dumnezeu în toți și El îi slăveşte pe ei 
(Varsanufie și loan, Scrisori duhovnicești, 763). 


1183. Pentru că oamenii sunt liberi. Şi pentru ca să se arate că nu 
Dumnezeu este cauza relelor, nici sfinţii, ci oamenii sunt cauzele relelor 
proprii, le-a lăsat lor libertatea ca să fie fără apărare în ziua judecății, 
pârându-se unii pe alţii (Varsanufie şi loan, Scrisori duhovnicești, 389). 


LINGUȘŞIRE 


1184. Lingușitorul este slujitorul dracilor, călăuza mândriei, nimicitorul 
străpungerii inimii, pierzătorul bunătăților, cel ce abate pe alţii de la calea 
cea dreptă. „Cei ce vă fericesc pe voi, zice proorocul, vă amăgesc pe voi” 
(Is. 3, 12) (Sf. loan Scărarul, Scara, XXI, 9). 


LINIȘTE 


1185. Liniştirea e reținerea de la rele (Marcu Ascetul, Despre cei ce-și 
închipuie că se îndreptează din fapte, 30). 


1186. Liniştea (isihia) constă în a nu te încrede în ceea ce nu-ţi aparține 
(Isaia Pustnicul, 29 de cuvinte, XXII, 8). 


1187. Cel ce iubeşte liniştea şi-a pus lacăt la gură. Iar cel ce doreşte să 
dea ocol lumii e alungat din chilie (Sf. loan Scărarul, Scara, XI, 8). 


1188. Inima ajunsă la linişte prin cunoaștere (în chip gnostic) va vedea 
abis înalt; iar urechea liniștii va auzi de la Dumnezeu lucruri nespus de 
fericite (Isihie Sinaitul, Cuvânt despre trezvie și virtute, Il, 30). 


1189. Greu şi neplăcut lucru pare oamenilor a se linişti sufletește de 
orice gând. Şi într-adevăr e anevoios şi ostenitor. Nu e greu numai pentru 
cei neînvățaţi cu războiul să-şi închidă și să-şi îngrădească partea 
netrupească, ci şi pentru cei ce au dobândit iscusinţa luptei nemateriale 
dinăuntru (Isihie Sinaitul, Cuvânt despre trezvie şi virtute, Il, 46). 


1190. Liniştea (isihia) este starea netulburată a minţii, seninătatea 
sufletului liber şi bucurat, temelia netulburată şi neînvolburată a inimii în 
Dumnezeu, vederea luminii, cunoştinţa tainelor lui Dumnezeu, cuvânt de 
înţelepciune din cuget curat, adâncul înţelesurilor lui Dumnezeu, răpirea 
minţii, vorbirea cu Dumnezeu, ochiul neadormit, rugăciunea minții, odihna 
neostenită în osteneli mari şi, în sfârşit, unirea şi legătura cu Dumnezeu 
(Nichita Stithatul, Cele 300 de capete despre făptuire, despre fire şi despre 
cunoştinţă, Il, 64). 


1191. Liniştea o iubeşte cel ce nu pătimește faţă de cele ale lumii 


(Talasie Libianul, Despre dragoste, înfrânare și petrecerea cea după minte, 
I, 70). 


1192. Liniştea cea bună naşte roade bune: înfrânarea, dragostea și 
rugăciunea curată (Talasie Libianul, Despre dragoste, înfrânare şi 
petrecerea cea după minte, II, 83). 


1193. Liniştea nu e, desigur, una cu nelucrarea. Nici tăcerea nu e una cu 
liniştea. Altceva e fiecare din acestea. Nelucrarea este proprie celor ce nu 
voiesc să cunoască împărtăşirea de bunătăţile lui Dumnezeu, nici să 
împlinească ceva din cele bune. Lucrarea poruncilor este proprie celor ce se 
ocupă neîncetat cu cunoștința lui Dumnezeu şi stăruiesc în înțelegerea 
cuvântului înţelepciunii lui Dumnezeu și cercetează adâncurile Duhului și 
sunt introduşi în tainele minunate ale lui Dumnezeu. Iar liniștea este proprie 
celor ce săvârşesc lucrarea minţii cu luarea aminte a unei cugetări pline de 
atenție la gânduri (Sf. Simeon Noul Teolog, Cele 225 de capete teologice și 
practice, 95). 


1194. Ce este liniştea? Ea constă în a-și aduna cineva inima în ea 
însăşi, oprind-o de la a da şi a lua și de la dorinţa de a plăcea oamenilor și 
de la celelalte lucruri. Când Domnul a ruşinat pe cărturar cu pilda celui 
căzut între tâlhari şi l-a întrebat: „Cine a fost aproapele?”, acela a răspuns: 
„Cel ce a făcut milă cu el” (Le. 10, 37). Dar şi Domnul însuşi a zis: „„Milă 
voiesc şi nu jertfă” (Mt. 9, 13). Dacă deci ştii că mila este mai mare decât 
jertfa, apleacă-ţi inima ta spre milă. Căci sub masca liniştii se poate ajunge 
la mândrie până ce omul nu s-a câștigat pe sine însuși, adică până ce n-a 
ajuns fără prihană (Varsanufie şi loan, Scrisori duhovnicești, 314). 


LINIȘTIRE 


1195. Liniştirea (isihia) are trebuinţă înainte de toate de credință, de 
răbdare şi de dragostea din toată inima, de tărie, de putere şi de nădejde. Că 
cel ce crede, chiar dacă nu va dobândi aici ceea ce caută, poate din negrijă 
sau din altă pricină, în ceasul ieșirii este cu neputinţă să nu se umple de 


rodul credinţii şi al nevoinţei și să nu vadă slobozirea, care este lisus 
Hristos, răscumpărarea și mântuirea sufletelor, Cuvântul Dumnezeu-Omul. 
lar cel ce nu crede se va osândi cu siguranţă în ceasul ieșirii. Ba s-a şi 
osândit, zice Domnul (loan 3, 18) (Sf. Grigorie Sinaitul, Capete foarte 
folositoare în acrostih, 103). 


1196. lubeşte liniştea şi singurătatea (isihia) cel ce nu se împătimeşte 
de lucrurile lumii. lubeşte pe toţi oamenii cel ce nu iubește nimic omenesc. 
Şi are cunoştinţa lui Dumnezeu şi a celor dumnezeiești cel ce nu se 
sminteşte de cineva, fie că greşește, fie că nutrește gânduri bănuitoare (Sf. 
Maxim Mărturisitorul, Cele patru sute capete despre dragoste, 3, 37). 


1197. Liniştea (isihia) şi rugăciunea sunt cele mai mari arme ale 
virtuții, căci acestea, curățind mintea, o fac străvăzătoare (Talasie Libianul, 
Despre dragoste, înfrânare şi petrecerea cea după minte, 1, 67). 


1198. Liniştea o iubeşte cel ce nu pătimește faţă de cele ale lumii 
(Talasie Libianul, Despre dragoste, înfrânare și petrecerea cea după minte, 
I, 70). 


1199. Când se va izbăvi mintea de toți vrăjmașii ei şi se va linişti, se va 
afla într-un veac nou, cugetând la cele noi şi nestricăcioase. „Deci unde este 
stârvul, acolo se vor aduna şi vulturii” (Isaia Pustnicul, Despre păzirea 
minții, 10). 


1200. Liniștirea e reținerea de la rele. Iar de-şi va lua cineva cu sine și 
cele patru virtuţi, pe lângă rugăciune, nu va avea alt ajutor mai sigur spre 
starea de nepătimire (Marcu Ascetul, Despre cei ce-și închipuie că se 
îndreptează din fapte, 30). 


1201. Nu se poate linişti mintea fără trup, precum nu poate fi surpat 
zidul dintre ele, fără liniştire și rugăciune (Marcu Ascetul, Despre cei ce-și 
închipuie că se îndreptează din fapte, 31). 

1202. De asemenea, fără liniştire şi fără tăierea voilor proprii nu poate 
cineva să înveţe vreun meșteșug după știință şi amănunțime (Petru 
Damaschin, Învățături duhovnicești, |, 6). 


1203. Liniştiţi-vă şi cunoaşteţi, zice, pentru că liniştirea adună mintea 
(Petru Damaschin, Învățături duhovnicești, |, 23). 


1204. Şi iarăși: „Liniștirea este începutul curățirii sufletului”, cum zice 
marele Vasile (Petru Damaschin, Invățături duhovnicești, |, 7). 


1205. Tuturor le este de folos liniştea și fuga de unele lucruri şi de 
anumiți oameni. Dar mai mult celor pătimaşi şi slabi. Fiindcă nu poate 
mintea numai din făptuirea cea din afară să se facă nepătimașă, dacă nu îi 
urmează multe și duhovniceşti vederi. Nici împrăștierea şi conducerea nu-l 
lasă pe cineva fără vătămare, dacă nu şi-a dobândit mai întâi nepătimirea 
prin fuga de tentaţiile lumii (Petru Damaschin, Învățături duhovniceşti, I, 
29). 


LIPSA DE MĂSURĂ 


1206. Când sileşti trupul neputincios la fapte peste puterea lui, aduni în 
sufletul tău întuneric peste întuneric şi-i pricinuieşti mai degrabă tulburare 
(Sf. Isaac Sirul, Cuvinte despre nevoinţă, LX XIII). 


1207. Dar imită şi vrăjmașul adevărului, dracul descuraţării, pe acest 
drac, punând în minte celui ce se înfrânează, retragerea cea mai de pe urmă, 
îndemnându-l la râvna lui loan Botezătorul şi a începătorului pustnicilor, 
Antonie, ca neputând răbda această retragere îndelungată şi neomenească, 
să fugă cu ruşine, părăsind locul, iar dracul să se laude zicând: „L-am 

p» 


biruit!” (Evagrie Monahul, Capete despre deosebirea patimilor şi a 


gândurilor, 25). 


LUCIFER 


1208. Şi cel ce are smerenie se luminează și mai mult. lar cel ce nu 
vrea să se smerească rămâne în întuneric, ca cel ce a fost mai înainte 
Luceafăr, iar mai pe urmă diavol. Acesta fiind cel dintâi din ceata cea mai 
de jos a puterilor înțelegătoare, adică a zecea de la ceata cea mai de sus, 
care stă înaintea scaunului înfricoşat, şi din cea dintâi de la pământ, pentru 


că s-a înălțat, a ajuns împreună cu cei ce au ascultat de el nu numai 
dedesubtul celor nouă cete şi al nostru al pământenilor, ci şi dedesubtul 
celor de sub pământ, fiind aruncat în tartar, din pricina nerecunoştinței 
(Petru Damaschin, Învățături duhovnicești, 1, 36). 


LUCRARE (GRĂIRE) 


1209. Toate câte le grăim sau le săvârşim fără rugăciune ni se arată pe 
urmă sau greşite sau vătămătoare şi ne dovedesc lipsiţi de cunoștință, prin 
lucrurile care urmează (Marcu Ascetul, Despre cei ce-și închipuie că se 
îndreptează din fapte, 108). 


1210. De gândeşti să faci ceva şi vezi o tulburare în gând şi, chemând 
numele lui Dumnezeu chiar de trei ori, ea stăruie, înțelege că lucrul ce vrei 
să-l faci e de la cel rău şi să nu-l faci. lar dacă de abia după ce ai hotărât să-l 
faci se naşte o tulburare şi gândul e biruit de ea, nu ţi-e egal să faci nici 
atunci ceea ce ai hotărât. Căci nimic ce se face cu tulburare nu place lui 
Dumnezeu. lar dacă cineva se împotriveşte tulburării, nu trebuie să 
socotească lucrul numaidecât vătămător, ci să cerceteze de e bun sau rău. Şi 
de nu e bun, să renunţe. lar de vede că e bun, să-l facă, dispreţuind 
tulburarea prin ajutorul lui Dumnezeu (Varsanufie și loan, Scrisori 
duhovniceşti, 474). 


1211. Când se ivește trebuinţă să faci un lucru, roagă pe Dumnezeu de 
trei ori, cerându-i să nu rătăcești. Şi dacă rămâi în același gând, fă ce-ţi 
spune el, căci el vine de la Dumnezeu şi nu de la tine. Când nu dobândeşti 
siguranță, întreabă-i pe Părinţi (Varsanufie şi loan, Scrisori duhovnicești, 
841). 


1212. Să ne străduim deci să nu facem pentru nimic altceva lucrul lui 
Dumnezeu, decât numai pentru Dumnezeu. Dacă nu e făcut astfel, nu are 
Dumnezeu nevoie de noi, ca să fie făcut prin noi. Căci nu-l lipseşte lui 
Dumnezeu altcineva prin care să se săvârşească în chip neîntinat lucrul Lui. 
Săvârşind deci binele, să veghem ca nu cumva să ne facem nefolositoare 


osteneala din pricină că ținem să ne facem voia noastră (Varsanufie şi loan, 
Scrisori duhovniceşti, 401). 


LUCRĂRI (ENERGII) NECREATE 


1213. Prin urmare, lucrarea lui Dumnezeu înţeleasă din făpturi pe de o 
parte e necreată, iar pe de alta nu e fiinţă, fiindcă nu e înfățișată numai la 
singular, ci și la plural (Sf. Grigorie Palama, 7150 Capete despre cunoștința 
naturală, despre cunoaşterea lui Dumnezeu, despre viața morală şi despre 
făptuire, 82). 


1214. Prin urmare lucrarea lui Dumnezeu care poate fi înţeleasă din 
făpturi este pe de o parte necreată, iar pe de alta nu este ființă. Iar cei ce zic 
că lucrarea dumnezeiască nu se deosebeşte întru nimic de ființa 
dumnezeiască sunt vădit eunomieni (Sf. Grigorie Palama, 7150 Capete 
despre cunoștința naturală, despre cunoașterea lui Dumnezeu, despre viața 
morală şi despre făptuire, 83). 


1215. Harul Duhului nu se desparte de firea dumnezeiască, ci mai 
degrabă îi atrage pe cei învredniciți la unirea cu Duhul dumnezeiesc (Sf. 
Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 108). 


1216. Deci acestea nu sunt o piedică pentru cei ce cred, ca să înţeleagă 
că Dumnezeu este necreat nu numai după ființă şi după ipostasuri, ci şi 
după lucrarea dumnezeiască a Celor Trei. Căci noi mărturisim un singur 
Dumnezeu în trei ipostasuri, având o singură fiinţă şi putere şi lucrare şi 
toate celelalte câte se contemplă în jurul fiinţei. Iar Acestora li se zice, după 
Scriptură, şi totalitatea şi plinătatea dumnezeirii (Col. 2, 9), fiind 
contemplate şi cugetate la fel în fiecare din Cele trei sfinte ipostasuri (Sf. 
Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală și despre făptuire, 114). 


1217. Strălucirea şi lucrarea aceasta îndumnezeitoare a lui Dumnezeu, 
prin care se îndumnezeiesc cele ce se împărtăşesc de ea, este un oarecare 


har dumnezeiesc, dar nu firea lui Dumnezeu. Nu fiindcă aceasta lipseşte din 
cei dăruiți cu har, după bârfeala nebunească a celor potrivnici, căci firea lui 
Dumnezeu este pretutindenea. Ci ca una ce nu e împărtăşibilă, neexistând 
nimic creat care să se poată împărtăşi de ea precum s-a arătat mai înainte. 
De altfel şi lucrarea dumnezeiască şi harul Duhului aflându-se 
pretutindenea de faţă şi fiind nedespărțite de Acela, celor ce din pricina 
necurăției sunt incapabili de a se împărtăşi le sunt neîmpărtășibile, ca şi 
când n-ar fi de faţă. Căci zice careva că „precum întipărinile chipurilor nu se 
fac în toate materiile, ci numai în cele care au o anumită frăgezime și 
transparenţă, aşa şi lucrarea Duhului nu se arată în toate sufletele, ci numai 
în cele care nu au în ele nimic viclean (şerpuitor) şi întortochiat”. Şi iarăşi: 
„Duhul Sfânt e de faţă tuturor. Dar celor ce s-au curăţit de patimi li se arată 
puterea Sa, însă celor ce-şi au partea stăpânitoare tulburată de petele 
păcatului, nu le este încă” (Sf. Grigorie Palama, 7150 Capete despre 
cunoştinţa naturală, despre cunoaşterea lui Dumnezeu, despre viața morală 
şi despre făptuire, 93). 


1218. Trei lucruri sunt în Dumnezeu: fiinţa, lucrarea şi ipostasurile 
dumnezeiești ale Treimii. Cei ce se învrednicesc să se unească cu 
Dumnezeu, făcându-se un Duh cu El (aşa zice marele Pavel: „Cel ce se 
lipeşte de Domnul este un Duh cu EI” — (I Cor. 6, 17)), precum s-a arătat 
mai sus, nu se unesc după ființă. Căci toți cuvântătorii de Dumnezeu 
mărturisesc că Dumnezeu nu Se poate împărtăşi după fiinţă; iar unirea după 
ipostas e proprie numai Cuvântului Dumnezeu-Omului. Rămâne deci că cei 
ce se învrednicesc să se unească cu Dumnezeu, se unesc după lucrare. Deci 
Duhul, prin Care cel ce se lipește de Dumnezeu este una cu Dumnezeu, este 
şi se numeşte lucrarea necreată a Duhului, dar nu ființă a lui Dumnezeu, 
chiar dacă nu le place celor potrivnici. Căci şi prin prooroc a prezis 
Dumnezeu nu că „voi vărsa Duhul Meu”, ci „din Duhul Meu” peste cei 
credincioşi (Ioil, 3, 1) (Sf. Grigorie Palama, 750 Capete despre cunoștința 
naturală, despre cunoaşterea lui Dumnezeu, despre viața morală şi despre 
făptuire, 15). 


1219. Nu lucrarea se cunoaște din ființă, ci fiinţa se cunoaşte din 
lucrare. Dar se cunoaște că este, nu însă și ce este. De aceea şi Dumnezeu se 
cunoaşte, după teologi că este, nu din ființă, ci din pronia Sa. Deci lucrarea 
se deosebeşte de ființă și prin aceasta, anume că lucrarea este ceea ce face 
cunoscut, iar ființa, ceea ce se cunoaşte prin lucrare că este. Dar apărătorii 
rătăciriui, silindu-se să ne convingă că lucrarea dumnezeiască nu se 
deosebește întru nimic de fiinţa dumnezeiască, se silesc, desființând aceea 
prin ce Dumnezeu se cunoaște, să ne convingă că nu cunoaştem că 
Dumnezeu există, precum nu cunosc nici ei. lar cel ce nu cunoaşte aceasta, 
este cel mai fără Dumnezeu şi mai lipsit de minte (Sf. Grigorie Palama, 750 
Capete despre cunoștința naturală, despre cunoașterea lui Dumnezeu, 
despre viața morală şi despre făptuire, 141). 


LUCRURI 


1220. Mintea, aplecându-se spre cele văzute, înțelege lucrurile potrivit 
cu firea, prin mijlocirea simţurilor. Şi nici mintea nu e rea, nici înțelegerea 
cea după fire, nici lucrurile, nici simţurile. Căci acestea sunt lucrurile lui 
Dumnezeu. Ce este rău atunci? Vădit este că patima asociată la înţelesul cel 
după fire şi deci ea poate să lipsească din cugetarea înţelesurilor, dacă 
mintea priveghează (Sf. Maxim Mărturisitorul, Cele patru sute capete 
despre dragoste, 2, 15). 


1221. Lucrurile făcute sunt în afară de minte; dar ea primeşte înlăuntrul 
ei vederea lor. Nu tot aşa este la Dumnezeu cel veșnic, nemărginit şi 
nesfârşit, care a dăruit celor ce sunt atât existenţa, cât şi existenţa fericită şi 
de-a pururea (Sf. Maxim Mărturisitorul, Cele patru sute capete despre 
dragoste, 3, 23). 


1222. Tot lucrul bun pe care-l săvârşim prin firea noastră ne face să ne 
reținem de la răul contrar, dar nu ne poate adăuga un spor de sfinţenie, fără 
har (Marcu Ascetul, Despre cei ce-și închipuie că se îndreptează din fapte, 
24). 


1223. Elinu, spunând că fiinţa lucrărilor există împreună cu Dumnezeu 
din veci şi că numai calitățile din jurul fiinţei le au de la EI, susțineau că 
ființa nu are nimic contrariu şi contradicția este numai între calități. Noi 
însă zicem că numai ființa dumnezeiască nu are nimic contrariu, ca fiind 
veşnică şi infinită şi dăruind şi altora veşnicia. Fiinţa lucrurilor, însă, are 
contrară ei neexistenţa. Deci stă în puterea Celui ce este cu adevărat ca ea să 
existe de-a pururi sau să nu existe. Dar fiindcă Lui nu-i pare rău de darurile 
Sale, ea va exista veşnic şi va fi susținută prin puterea Lui atotțiitoare, chiar 
dacă are nimicul contrariu ei, cum s-a zis, ca una ce a fost adusă la existenţă 
din neexistenţă şi stă în voia Lui ca ea să fie sau să nu fie (Sf. Maxim 
Mărturisitorul, Cele patru sute capete despre dragoste, 3, 28). 


1224. În sufletele noastre se ascund patimi foarte rele. Ele se dau însă 
pe față abia când se arată lucrurile (Talasie Libianul, Despre dragoste, 
înfrânare şi petrecerea cea după minte, III, 30). 


1225. Un lucru poate fi săvârşit bine la arătare, dar scopul celui ce l-a 
săvârşit nu e bun. De asemenea poate fi rău la înfăţişare, dar ţinta 
făcătorului poate fi bună. Dar nu numai fapte săvârşesc unii, ci şi vorbe 
grăiesc în chipul în care am zis. Căci unii schimbă calitatea unui lucru prin 
neiscusinţa şi neștiința lor, alții prin intenția cea rea, şi iarăși alții prin 
scopul evlavios (Marcu Ascetul, Despre legea duhovnicească, în 200 de 
capete, 35). 


1226. Mare virtute este să nu te împătimeşti de lucruri. Dar cu mult mai 
mare decât aceasta e să rămâi fără patimă faţă de înțelesurile (chipurile) lor 
(Sf. Maxim Mărturisitorul, Cele patru sute capete despre dragoste, 3, 38). 


1227. Rostul poruncilor este să facă simple înțelesurile lucrurilor; iar al 
citirii şi al contemplării să facă mintea nepământească şi fără formă. 
Aceasta îi dă putinţa de a se ruga fără împrăştiere (Sf. Maxim 
Mărturisitorul, Cele patru sute capete despre dragoste, 2, 4). 


1228. Lucrurile spre care putem nutri vreo patimă sunt de pildă acestea: 
femeia, banii, darurile şi cele asemenea. Femeia o poate nesocoti cineva 


când, după retragerea din lume, îşi veştejeşte şi trupul cum trebuie, prin 
înfrânare. Banii, când îşi convinge cugetul ca în toate să se mulțumească cu 
ceea ce are. lar slava, când iubește lucrarea ascunsă a virtuților, arătată 
numai lui Dumnezeu. În privinţa celorlalte trebuie făcut la fel. Cel ce 
nesocoteşte acestea nu va ajunge niciodată la ura împotriva cuiva (Sf. 
Maxim Mărturisitorul, Cele patru sute capete despre dragoste, 4, 49). 


1229. În ce priveşte lucrurile posedate, unii le posedă fără patimă; de 
aceea când le pierd nu se întristează. Aşa sunt cei ce primesc cu bucurie 
răpirea bunurilor lor. Alţii le posedă cu patimă; de aceea la gândul că le vor 
pierde se întristează, ca bogatul din Evanghelie, „care a plecat întristat”; iar 
când le pierd de fapt, se întristează până la moarte. Prin urmare pierderea 
lor dă pe faţă atât dispoziția celui fără patimă, cât şi a celui pătimaş (Sf. 
Maxim Mărturisitorul, Cele patru sute capete despre dragoste, 2, 89). 


1230. Mare lucru este să nu fii cuprins de patima faţă de lucruri. Dar cu 
mult mai mare este să rămâi fără patimă şi faţă de nălucirile lor. Căci 
războiul dracilor împotriva noastră prin gânduri e mai cumplit ca războiul 
cel prin lucruri (Sf. Maxim Mărturisitorul, Cele patru sute capete despre 
dragoste, 1,91). 


LUME 


1231. „Lume” numeşte Scriptura lucrările materiale; iar lumești sunt 
cei ce zăbovesc cu mintea în acestea. Pe aceştia îi îndeamnă: „Nu iubiți 
lumea, nici cele din lume! Pofta trupului, pofta ochilor și trufia vieții nu 
sunt de la Dumnezeu, ci de la lume” şi cele următoare (Sf. Maxim 
Mărturisitorul, Cele patru sute capete despre dragoste, 2, 53). 


1232. Când se va slobozi mintea de toată nădejdea din lumea văzută, să 
ştii că acesta e semn că a murit în tine păcatul (Isaia Pustnicul, Despre 
păzirea minţii, 8). 


1233. Depărtarea de lume aduce adăpostirea lângă Hristos. Iar lume 
numesc alipirea de lucrurile supuse simţurilor și de trup. Cel ce s-a 


înstrăinat de acestea întru cunoştinţa adevărului se alipește de Hristos, 
câştigând dragostea Lui, pentru care, lepădându-se de toate ale lumii, a 
cumpărat mărgăritarul de mult preţ, pe Hristos (Teolipt al Filadelfiei, 
Despre ostenelile vieţii călugărești). 


1234. „Lumea” este un nume cuprinzător care îmbrățișează şi patimile 
amintite. Căci de nu cunoaşte omul mai întâi ce este lumea, nu ajunge să 
cunoască prin câte mădulare e despărțit de lume şi prin câte e legat de ea. 
Sunt mulți care s-au despărțit prin două și prin trei mădulare de lume și, 
socotindu-se alcătuiți numai din acestea, s-au numit pe ei străini de lume în 
purtarea lor, pentru că n-au înţeles și n-au văzut limpede că prin aceste două 
mădulare au murit lumii, dar prin celelalte mădulare ale lor viețuiesc lumii 
chiar în lăuntrul trupului lor, însă n-au putut să simtă aceasta nici în patimile 
lor. Şi pentru că nu le-au simţit, nu s-au îngrijit nici de tămăduirea lor (Sf. 
Isaac Sirul, Cuvinte despre nevoinţă, XXX). 


1235. Ce este lumea? Şi cum o cunoaştem pe ea? Şi ce vatămă pe cei 
ce o iubesc pe ea? Lumea este o ispititoare, care atrage prin poftirea 
frumuseţii ei pe cei ce o văd, la dorirea ei (pătimașă). Şi cel ce a fost prins 
în parte de dorinţa ei şi s-a împreunat cu ea nu mai poate scăpa din brațele 
ei până nu-l va dezbrăca pe el de viaţa lui. Și când îl va dezbrăca pe el de 
toate şi-l va scoate din casa lui în ziua morţii lui, atunci o va cunoaște că 
este o amăgitoare şi o înșelătoare. lar când cineva se nevoiește să iasă din 
întunericul lumii, cât încă rămâne ascuns în ea, nu poate vedea împletiturile 
ei. Şi ea îi stăpânește nu numai pe ucenicii ei şi pe fiii ei şi pe cei legaţi în 
lăuntrul ei, ci şi pe cei neagonisitori, pe nevoitori, pe cei ce au rupt 
legăturile ei și s-au ridicat deasupra ei. Căci a început să-i vâneze pentru 
lucrurile ei în felurite chipuri şi calcă peste ei şi-i pune sub picioarele ei (Sf. 
Isaac Sirul, Cuvinte despre nevoinţă, LXXXV). 


LUPTĂ 


1236. Luptă pentru poruncile lui Hristos până la moarte; căci 
curățindu-te prin ele, vei intra în viață (Talasie Libianul, Despre dragoste, 


înfrânare şi petrecerea cea după minte, Il, 80). 


1237. Căci nu ni s-a poruncit să luptăm cu făpturile din afară, din fața 
simţurilor, ci să luptăm fără încetare cu patimile de ocară ce locuiesc în noi, 
adică în pământul inimii, împotriva firii (Sf. Maxim Mărturisitorul, 
Răspunsuri către Talasie, 51). 


1238. Să ne luptăm, deci, fraților, după puterea noastră, şi dimpreună 
cu noi va lucra și Dumnezeu după mulțimea milelor Sale. Chiar dacă nu ne- 
am păzit inima ca părinții noştri, să ne sârguim după putere să păzim 
trupurile noastre fără de păcat, precum cere Dumnezeu și să credem că, 
tinând seama de vremea foametei ce am apucat-o, va face şi cu noi mila pe 
care a făcut-o cu Sfinţii Săi (Isaia Pustnicul, Despre păzirea minții, 17). 


1239. Să luptăm pentru porunci ca să ne izbăvim de patimi; şi pentru 
dumnezeieștile dogme ca să ne învrednicim de cunoştinţă (Talasie Libianul, 
Despre dragoste, înfrânare şi petrecerea cea după minte, II, 13). 


1240. Căci nu trebuie să se folosească, zice, de mâncări şi băuturi dulci 
cei ce se luptă împotriva păcatului, ci să rabde mai degrabă, fără şovăire, 
acreala și amărăciunea luptei (Diadoh al Foticeei, Cuvânt ascetic despre 
viața morală). 


LUX 


1241. lubeşte hainele sărăcăcioase ca să dispreţuieşti gândurile ce se 
ivesc în tine, adică mândria inimii. Căci cel ce iubeşte luxul nu poate 
dobândi gânduri smerite. Pentru că inima se întipărește înăuntru de chipul 
înfățişării din afară (Sf. Isaac Sirul, Cuvinte despre nevoință, XXIII). 


1242. Căci când lărgind trebuinţa neapărată a trupului într-un lux fără 
rost, pregătind mâncarea cu nenumărate bunătăţi, iar hainele felurindu-le 
spre moleşeală şi desfătare, pe urmă învinuiți de această deşertăciune, ca 
unii ce am urcat în deşert la consumuri desfătătoare o trebuinţă ce putea fi 
împlinită cu puţine, făurim apărări ca pentru nişte lucruri ce eram datori să 


le săvârşim, ce facem altceva decât ne silim să dăm formă materiilor fără 
formă? (Nil Ascetul, Cuvânt trebuincios şi folositor, 55) 


MĂRTURISIRE 


1243. Nu căuta să mărturiseşti faptele trupeşti cu deamănuntul, aşa cum 
sunt, ca să nu te ispitești tu însuţi (Sf. loan Scărarul, Scara, XXVII, 57). 


1244. Pe urmă mărturisirea tuturor celor ascunse ale inimii săvârşite de 
tine din copilarie şi până în acest ceas, în faţa părintelui duhovnicesc sau a 
starețului, ca în faţa lui Dumnezeu, Care cercetează inimile şi rărunchii, 
ştiind că loan boteza cu botez de pocăință şi toți veneau la el mărturisindu- 
şi păcatele (Marcu 1, 4). Căci din aceasta vine mare bucurie sufletului şi 
ușurare conștiinței, după proorocul care zice: „Spune tu întâi păcatele tale, 
ca să te îndreptezi” (Isaia 43, 26) (Simeon Evlaviosul, Capete morale, 10). 


1245. Dacă vrei să aduci lui Dumnezeu mărturisire fără osândă, nu 
pomeni special, după chipul lor, greşelile, ci rabdă cu bărbăție urmările lor 
(Marcu Ascetul, Despre cei ce-și închipuie că se îndreptează din fapte, 
153). 


1246. De păcătuieşti în ceva, nu te ruşina să o mărturiseşti, nici să nu 
cauţi să te aperi printr-o minciună, ci pleacă-ţi genunchii, şi mărturiseşte 
păcatul tău și cere iertare şi ți se va ierta (Isaia Pustnicul, Către monahii 
începători, 24). 


1247. În fiecare zi trebuie să vădești părintelui tău duhovnicesc tot 
gândul tău, şi ceea ce-ţi va spune el, să primeşti ca din gura dumnezeiască, 
cu toată încredințarea, şi să nu le spui acestea altcuiva, zicând: întrebând pe 
părintele asta şi asta, mi-a spus asta şi asta; şi să descoşi cu acela dacă a 
spus bine sau dacă n-a spus bine, întrebându-te: ce trebuie deci să fac ca să- 
mi ajut? Căci aceste cuvinte sunt pline de necredinţă faţă de părintele tău şi 


vătămătoare de suflet. De obicei aceasta se întâmplă de cele mai multe ori 
începătorilor (Simeon Evlaviosul, Capete morale, 3). 


1248. Deci din toate cele zise să învăţăm că nu se află altă cale sigură 
de mântuire decât aceasta: să mărturiseşti gândurile tale Părinților celor mai 
cu dreaptă socoteală şi să te laşi îndrumat de ei spre virtute şi nicidecum de 
gândul şi de părerea ta (Sf. loan Casian, Despre cele opt gânduri ale 
răutăţii. Cuvânt plin de folos). 


1249. Iar înțelepciunea zice: „Cel ce-şi ascunde păcatul său nu se va 
folosi. lar cel ce mărturisește păcatele sale şi a trecut peste ele va dobândi 
milă de la Dumnezeu” (Pilde, 28, 13) (Sf. Isaac Sirul, Cuvinte despre 
nevoință, V). 


MĂSURĂ 


1250. Podoaba oricărui lucru e măsura. Căci fără măsură chiar și cele 
socotite bune se fac spre pagubă (Sf. Isaac Sirul, Cuvinte despre nevoință, 


D. 
MÂNCARE 


1251. Dacă șezând cineva la masă, simte că şi-a împlinit trebuinta şi nu 
poate să mai șadă fără să mănânce, să ceară să se scoale. Dar a şedea şi a nu 
mânca e mai bine. lar a-şi împărți cineva pâinea cu toate felurile, e mai bine 
decât a nu face așa (Varsanufie şi loan, Scrisori duhovniceşti, 545). 


1252. Nu lăcomi la mâncare, ca să nu vină din nou în tine păcatele tale 
de mai înainte (Isaia Pustnicul, 29 de cuvinte, LX, 2). 


1253. Nu fi lacom la mâncare, ca să nu se reînnoiască în tine păcatele 
dinainte (Isaia Pustnicul, Către monahii începători, 13). 


1254. Să ne arătăm mâncând pentru a trăi, nu trăind pentru a mânca 
(Sf. Maxim Mărturisitorul, Scurta tălcuire a rugăciunii Tatălui nostru). 


1255. „Mâncarea mai uscată şi vieţuirea aspră, împreunată cu 
dragostea, duce pe monah mai repede la limanul nepătimiru” (Evagrie 
Monahul, Capetele despre trezvie, 3). 


1256. lată spunem şi despre mâncare, că ajunge o litră de pâine celui ce 
se nevoieşte pentru liniştire, iar vin să bea două pahare din cel neamestecat 
şi apă trei pahare. Să se hrănească din cele ce se găsesc. Să nu umble după 
cele ce le caută pofta, ci să se folosească cu înfrânare de cele ce le 
rânduiește purtarea de grijă a lui Dumnezeu. Dar învățătura cea mai bună şi 
mai scurtă, pentru cei ce vor să viețuiască cu luare aminte, este să păzească 
cele trei virtuți mai cuprinzătoare: postul, privegherea şi rugăciunea, 
întărind cu cea mai mare putere pe cea din urmă, care este reazimul tuturor 
(Sf. Grigorie Sinaitul, Capete foarte folositoare în acrostih, 102). 


1257. Şezând la masă cu fraţii, nu mânca cu plăcere și întinde mâna 
numai spre cele din faţa ta. lar genunchii să-ți fie adunaţi. Şi nu ridica faţa 
ta spre altul. Nu bea apă pe nesăturate, nici cu zgomot (Isaia Pustnicul, 
Către monahii începători, 20). 


1258. Să mănânci cele puse înaintea ta, orice ar fi. De asemenea să bei 
vinul cu înfrânare, fără cârtire. lar dacă mănânci singur, din pricină de 
neputinţă, mănâncă legume crude cu untdelemn. Dacă vreunul dintre frați 
îți trimite ceva de mâncare, primeşte cu mulţumire şi smerenie ca un străin. 
Şi împărtăşeşte-te din ce ţi-a trimis, orice ar fi. lar ce rămâne, trimite altui 
frate sărac şi evlavios. lar dacă te cheamă cineva la mângâiere, 
împărtăşeşte-te din toate cele puse înainte, dar puţin, păzind porunca 
înfrânării. lar ridicându-te şi punând metanie în chipul străinului și al 
săracului, dă-i mulţumire zicând: „„Dumnezeu-Tatăl să-ţi răsplătească, 
sfințite părinte”. la aminte să nu vorbeşti ceva, chiar dacă ar fi de folos 
(Simeon Evlaviosul, Capete morale, 26). 


1259. Să nu pofteşti mâncări felurite şi de mult preţ şi desfătări 
aducătoare de moarte. Căci „cea dedată desfătărilor, zice, a murit fund încă 
vie”. Dacă e cu putinţă, fugi chiar de săturarea cu cele ușor de găsit. Căci s- 


a scris: „Nu vă amăgiţi cu săturarea stomacului” (Sf. Teodor al Edesei, Una 
sută capete foarte folositoare, 4). 


1260. Săturarea naște pofta după feluri multe de mâncări; iar lipsa 
îndulceşte şi pâinea simplă (Talasie Libianul, Despre dragoste, înfrânare şi 
petrecerea cea după minte, III, 56). 


1261. Fericit cel ce mănâncă şi bea în viața aceasta fără să se sature, 
face rugăciuni şi psalmi, ziua și noaptea şi se întăreşte pe sine cu slăvita 
cetire a Scripturii. Căci această împărtăşire va da sufletului o bucurie 
nemicşorată în veacul ce va să vie (loan Carpatiul, Una sută capete de 
mângâiere, 83). 


1262. Căci nu întăresc trupul celelalte mâncări, cât îl întăreşte 
împărtăşirea de pâine şi de apă. De aceea a zis proorocul, nedând nici un 
preţ celorlalte: „Fiul omului, cu cumpănă să mănânci pâinea ta şi cu măsura 
să bei apa ta” (lez. 4, 15) (Sf. Grigorie Sinaitul, Alte 6 capete, 1). 


1263. De bucate numai atât să ne slujim, cât să trăim, nu ca să ne facem 
robi pornirilor poftei. Primirea hranei cu măsură și cu socoteală dă trupului 
sănătatea, nu îi ia sfinţenia (Sf. loan Casian, Despre cele opt gânduri ale 
răutăţii, |, Despre înfrânarea pântecelui). 


1264. Fii înfrânat în privinţa mâncărilor şi băuturilor şi subțiază-ți 
îndeajuns trupul, ca să-ți faci uşor războiul inimii, ajutându-ţi prin aceasta 
tie şi nu altuia (Filotei Sinaitul, Capete despre trezvie, 27). 


1265. Sfinţii Părinți Vasile şi Maxim spun că pentru potolirea foamei și 
a setei sunt necesare numai pâinea şi apa, dar pentru sănătatea şi tăria 
trupului s-au dăruit de Dumnezeu cu iubire de oameni și celelalte; şi pentru 
ca nu cumva mâncându-se pururea un singur fel cel neputincios să ajungă la 
scârbire, sunt de folos şi acestea să se mănânce una câte una, cum s-a zis. 
Căci înfrânarea totală şi neînfrânarea sunt cele care aduc neputinţele. Iar 
înfrânarea şi schimbarea mâncănilor de fiecare dată, se fac pricinuitoare ale 
sănătății, ca să se păstreze trupul fără plăceri şi fără boală şi să fie 


împreună-lucrător spre dobândirea virtuţilor (Petru Damaschin, Învăţături 
duhovnicești, I, 23). 


MÂNDRIE 


1266. Nu te face ucenic al celui ce se laudă pe sine, ca nu cumva, în loc 
de smerita cugetare, să înveţi mândria (Marcu Ascetul, Despre legea 
duhovnicească, în 200 de capete, 10). 


1267. lar mândria şi sfada şi gândul de a te socoti mai presus de frații 
tăi şi dispreţuirea conştiinţei şi necugetarea la tine când fratele tău te supără 
şi întrebarea: ce am eu din cele rele ce mi se atribuie, țin de inima 
învârtoşată (sclerozată) (Isaia Pustnicul, 29 de cuvinte, V, 2). 


1268. Împotriva mândriei sunt două leacuri; cine nu le primeşte pe 
acestea va avea un al treilea foarte aspru. Ca să înlături mândria, trebuie să 
te rogi cu lacrimi, să nu disprețuieşti pe nimeni şi să primeşti necazurile 
cele fără voie (Talasie Libianul, Despre dragoste, înfrânare și petrecerea 
cea după minte, IV, 35-36). 


1269. Dracul mândriei e plin de o îndoită răutate: căci sau înduplecă pe 
monah să pună în socoteala sa isprăvile şi nu în ale lui Dumnezeu; că este şi 
dătătorul celor bune și ajutătorul spre izbutirea în ele sau, neputându-l 
îndupleca la aceasta, îi insuflă gândul să dispreţuiască pe cei mai puţin 
desăvârșiți dintre frați. Iar cel ce primește acest gând nu-şi dă seama că și pe 
el îl face să se lepede de ajutorul lui Dumnezeu. Căci dacă disprețuiește pe 
aceia, ca pe unii ce nu sunt în stare de isprăvile lui, vădit este că se 
socotește pe sine ca unul ce-a înfăptuit asemenea isprăvi din proprie putere. 
Dar aceasta n-o poate nimenea, căci însuşi Domnul a zis: „Fără de Mine, nu 
puteți face nimic!”. Fiindcă slăbiciunea noastră, mișcată spre cele bune nu 
poate ajunge la ţintă, fără Dătătorul celor bune (Sf. Maxim Mărturisitorul, 
Cele patru sute capete despre dragoste, 2, 38). 


1270. Când patimile îşi încetează lucrarea, fie pentru că se ascund 
pricinile lor, fie pentru că se depărtează dracii în chip viclean, se strecoară 


mândria (Sf. Maxim Mărturisitorul, Cele patru sute capete despre dragoste, 
2, 40). 


1271. Slava deşartă e alungată de făptuirea într-ascuns; iar mândria de 
voința de-a pune pe seama lui Dumnezeu toate isprăvile (Sf. Maxim 
Mărturisitorul, Cele patru sute capete despre dragoste, 3, 62). 


1272. Pricina gândurilor netrebnice este deprinderea rea, care se naşte 
din slava deşartă, din mândrie și îngâmfare (Talasie Libianul, Despre 
dragoste, înfrânare și petrecerea cea după minte, III, 68). 


1273. Tuturor patimilor le premerge iubirea trupească de sine; iar la 
urma tuturor vine mândria (Ialasie Libianul, Despre dragoste, înfrânare şi 
petrecerea cea după minte, III, 86). 


1274. Din voia de a plăcea oamenilor se ajunge la slava deșartă; iar 
crescând ea, se ajunge la mândrie (Varsanufie şi loan, Scrisori duhovnicești, 
460). 


MÂNIE 


1275. Cine și-a stăpânit mânia a supus pe draci; iar cine s-a robit de 
dânsa nu se mai ţine de viața monahală şi e străin de căile Mântuitorului, 
dacă se zice că însuşi Domnul învaţă pe cei blânzi căile Sale. De aceea, cu 
anevoie poate fi vânată mintea monahului, care aleargă pe câmpia blândeții. 
Căci mai de nici o virtute nu se tem dracii ca de blândeţe. Aceasta a 
dobândit-o acel mare Moise, care a fost numit „blând, mai mult decât toți 
oamenii” (Evagrie Monahul, Capete despre deosebirea patimilor şi a 
gândurilor, 12). 


1276. Este în firea minții mânia împotriva patimilor. Căci dacă nu se 
mânie omul împotriva tuturor celor semănate de vrăjmașul într-însul, nu va 
vedea nici curăție întru sine (Isaia Pustnicul, Despre păzirea minţii, 1). 


1277. Cel ce se mânie pe aproapele pentru avuţie, pentru slavă sau 
plăcere, încă n-a cunoscut că Dumnezeu chiverniseşte lucrurile întru 


dreptate (Marcu Ascetul, Despre legea duhovnicească, în 200 de capete, 
108). 


1278. Mânia e oprită de îndelunga răbdare şi de nepomenirea răului; și 
e micşorată de dragoste şi de împreună pătimire (compătimire) (Talasie 
Libianul, Despre dragoste, înfrânare şi petrecerea cea după minte, |, 23). 


1279. Stăpânindu-ţi pofta, vei birui și mânia; căci ea este pricina care 
stârneşte mânia (Talasie Libianul, Despre dragoste, înfrânare şi petrecerea 
cea după minte, III, 25). 


1280. Când vei fi ocărât de cineva sau disprețuit în vreo privință 
oarecare, fii cu luare-aminte dinspre gândurile mâniei, ca nu cumva, 
despăţindu-te de dragoste din pricina supărării, să te aşezi în ținutul urii (Sf. 
Maxim Mărturisitorul, Cele patru sute capete despre dragoste, 1, 29). 


1281. Scopul dracilor e ajutat mult de mânia noastră, când se mişcă 
împotriva firii, făcându-se de mare folos oricărui vicleșug al lor (Evagrie 
Monahul, Capete despre deosebirea patimilor și a gândurilor, 5). 


1282. Mânia obişnuieşte mai mult decât celelalte patimi să tulbure şi să 
zăpăcească sufletul. Dar uneori îi şi foloseşte cât se poate de mult. Căci 
când ne folosim de ea fără tulburare împotriva celor necuvioşi sau într-un 
fel sau altul neînfrânaţi, ca sau să se mântuiască sau să se ruşineze, 
prilejuim sufletului un spor de blândeţe: fiindcă lucrăm potrivit cu scopul 
dreptăţii şi al bunătăţii lui Dumnezeu. Pe lângă aceasta, adeseori mâniindu- 
ne tare împotriva păcatului, dăm sufletului vigoare, scăpându-l de moleşeală 
(Diadoh al Foticeei, Cuvânt ascetic despre viața morală, 62). 


1283. Cel ce se mânie şi ține minte răul, oricât ar iubi rugăciunea, nu 
este afară de învinuire. Căci este asemenea celui ce vrea să aibă vederea 


ageră, dar îşi turbură ochi (Evagrie Monahul, Cuvânt despre rugăciune, 
64). 


1284. Nu trebuie să ne mâniem pe cei ce păcătuiesc, chiar de-ar fi făcut 
crime vrednice de osândă. Ci pentru dreptatea însăşi, pe cei ce greşesc să-l 
întoarcem şi să-i certăm dacă se nimereşte, fie prin ei înşişi, fie printr-alții. 


Dar să ne mâniem sau să ne înfuriem nu se cade, pentru că mânia lucrează 
dusă de patimă şi nu de dreptate şi de judecată. De aceea nu primi să te 
sfătuiască nici oameni prea miloşi, căci pentru binele însuşi şi pentru 
dreptate trebuie să cerți pe cei răi, însă nu pentru patima mâniei (Sf. Antonie 
cel Mare, Învăţături despre viața morală a oamenilor şi despre buna 
purtare, în 170 de capete, 69). 


1285. Curăţeşte-ţi mintea de mânie, de amintirea răului şi de gândurile 
urâte. Şi atunci vei putea cunoaşte sălășluirea lui Hristos (Sf. Maxim 
Mărturisitorul, Cele patru sute capete despre dragoste, 4, 16). 


1286. Căci pricina tuturor relelor este pofta şi mânia (Sf. Antonie cel 
Mare, Învăţături despre viața morală a oamenilor și despre buna purtare, în 
170 de capete, 12). 


MÂNTUIRE 


1287. lar că mântuirea ne vine prin harul şi mila lui Dumnezeu ne dă 
mărturie adevărată tâlharul acela de pe cruce, care a primit Raiul nu ca preţ 
al virtuţii, ci prin harul şi mila lui Dumnezeu. Acestea ştiindu-le Părinții 
noştri, toți cu un glas au învăţat că nu putem ajunge într-alt fel la 
desăvârșirea virtuții, fără numai prin smerenie (Sf. loan Casian, Despre cele 
opt gânduri ale răutăţii, VIII, Despre mândrie). 


1288. De vrei să dobândești mântuirea, leapădă-te de plăceri şi ia 
asupra ta înfrânarea şi dragostea, împreună cu rugăciunea stăruitoare 


(Talasie Libianul, Despre dragoste, înfrânare și petrecerea cea după minte, 
I, 42). 


1289. Fiecare din noi primeşte mântuirea prin harul şi darul 
dumnezeiesc al Duhului, dar poate ajunge prin credință, prin iubire şi prin 
lupta voinței lui libere la măsura desăvârşită a virtuții, că precum prin har, 
aşa şi prin dreptate să moştenească viața veşnică. Căci nu se învredniceşte 
cineva numai prin puterea şi harul lui Dumnezeu, fără să aducă şi lacrimile 
sale, de înaintarea desăvârşită; dar nici nu ajunge numai prin sârguința şi 


puterea sa, fără să ajute şi harul la măsura desăvârşită a libertății şi curăției. 
„Căci de nu va zidi Domnul casa şi nu va păzi cetatea, în zadar ar priveghea 
păzitorul, în zadar ostenitorul şi ziditorul” (Simeon Metafrastul, Parafrază 
în 150 de capete la cele 50 cuvinte ale Sf. Macarie Egipteanul, |). 


1290. De vrei să te mântuiești, iubeşte cuvântul adevărat şi nu lepăda 
niciodată, fără judecată, mustrarea (Marcu Ascetul, Despre legea 
duhovnicească, în 200 de capete, 128). 


1291. De vrei să te mântuieşti cu adevărat, dobândeşte smerenie, 
ascultare şi supunere, adică taie-ţi voia ta şi „vei trăi în cer şi pe pământ” 
(Mt. 6, 19) (Varsanufie şi loan, Scrisori duhovnicești, 554). 


1292. Mântuirea este un lucru oamenilor cu neputinţă. La Dumnezeu 
însă, toate-s cu putință, precum a zis însuşi Domnul (Sf. Maxim 
Mărturisitorul, Cuvânt Ascetic, 40). 


1293. Începutul păcatului este pofta, prin care se pierde sufletul 
rațional; iar începutul mântuirii şi al împărăției cerurilor este dragostea (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 148). 


1294. Frate, de vrei să te mântuieşti agoniseşte-ţi smerenie, ascultare și 
supunere de bunăvoie. Când auzi ceva de la bătrân, orice ar fi, spune-i cu 
smerenie: roagă-te pentru mine, Părinte, ca să-mi dea Dumnezeu pricepere 
ŞI veghe ca să nu te necăjesc. Păzeşte acestea şi te vei mântui (Varsanufie şi 
Ioan, Scrisori duhovniceşti, 217). 


1295. Dumnezeu vrea ca toţi oamenii să se mântuiască şi pentru toţi a 
murit, ca toți să se mântuiască. Deci cel ce iubeşte pe Dumnezeu păzeşte 
ceea ce vrea Dumnezeu. lar păzind aceasta, cum nu va iubi pe tot omul și 
nu va vrea ca toți să se mântuiască, o dată ce Dumnezeu o vrea aceasta? (Sf. 
Maxim Mărturisitorul, Scoliile unui necunoscut, 4) 


1296. De te îngrijeşti în mod covârșitor de post şi de rugăciunea 
neîncetată, nu îndrăzni să cugeți că acestea te vor mântui, ci nădăjduiește că 


Dumnezeu va avea milă de necazul trupului tău şi te va ajuta în slăbiciunea 
ta (Isaia Pustnicul, Către monahii începători, 52). 


1297. Mântuirea fiecărei făpturi stă în purtarea de grijă, mai presus de 
orice bunătate, a Făcătorului (Talasie Libianul, Despre dragoste, înfrânare 
şi petrecerea cea după minte, I, 61). 


1298. Sufletul se mântuieşte prin reaua pătimire și smerenie. Ele îl 
izbăvesc din patimile mai înainte pomenite (Talasie Libianul, Despre 
dragoste, înfrânare și petrecerea cea după minte, III, 72). 


1299. Hristos este Mântuitorul lumii întregi şi a dăruit oamenilor 
pocăinţa spre mântuire (Talasie Libianul, Despre dragoste, înfrânare şi 
petrecerea cea după minte, Il, 76). 


1300. Căci dacă am avea grijă de mântuirea sufletelor noastre, am 
tremura de cuvântul Domnului și ne-am grăbi să împlinim poruncile Lui, 
prin care ne şi mântuim. Dar noi, auzind pe Domnul zicând: „Intraţi prin 
poarta cea strâmtă, care duce la viaţă”, am ales pe cea lată şi largă, ce duce 
la pierzare (Sf. Maxim Mărturisitorul, Cuvânt Ascetic, 29). 


1301. De acea, zice Domnul, cei ce se mântuiesc sunt puţini, din 
pricină că cele ce se văd par dulci măcar că sunt amare (Petru Damaschin, 
Invățături duhovniceşti, |, 7). 


1302. Deci din toate cele zise să învăţăm că nu se află altă cale sigură 
de mântuire decât aceasta: să mărturiseşti gândurile tale Părinților celor mai 
cu dreaptă socoteală şi să te laşi îndrumat de ei spre virtute şi nicidecum de 
gândul şi de părerea ta (Sf. loan Casian, Despre cele opt gânduri ale 
răutății. Cuvânt plin de folos). 


1303. Iar izbăvirea de toate aceste rele şi calea scurtă spre mântuire este 
dragostea adevărată, cea din cunoştinţă, a lui Dumnezeu şi izgonirea din 
suflet a dragostei față de trup şi de lumea aceasta (Sf. Maxim 
Mărturisitorul, Răspunsuri către Talasie). 


1304. lar Sfântul Nil zice: „Este cu neputinţă să se mântuiască 
credinciosul şi să primească iertarea păcatelor şi să dobândească împărăția 
cerurilor dacă nu se împărtășește cu frică, cu credinţă şi cu dragoste de 
tainicul și neprihănitul Trup şi Sânge al lui Hristos” (Calist şi Ignatie 
Xanthopol, Metoda sau cele 100 de capete, 92). 


1305. Omul se poate mântui în orice vreme cu harul lui Dumnezeu 
dacă poate să-și taie vrerea lui în toate şi să aibă o inimă smerită și dacă are 
pururea moartea în faţa ochilor. În acest caz, oriunde ar fi, nu va pune frica 
stăpânire pe el. Căci unul ca acesta le-a uitat pe cele dindărăt şi se întinde 
spre cele dinainte (Fil. 3, 13), fă aceasta şi fii fără grijă; căci te vei mântui 
(Varsanufie și loan, Scrisori duhovnicești, 232). 


1306. Totuşi îți spun că scopul întrupării Domnului a fost mântuirea 
noastră (Sf. Maxim Mărturisitorul, Cuvânt Ascetic). 


METANII 


1307. Iar de este bolnav sau de este Duminică, când nu este îngăduit să 
se facă îngenuncheri (metanii), zi cuvântul acesta în locul celor patruzeci şi 
nouă de îngenuncheri (Varsanufie şi loan, Scrisori duhovnicești, 168). 


1308. lar despre numărul mătănulor, ştim că dumnezeieștii noștri 
Părinţi au rânduit trei sute. Atâtea trebuie să facem în fiecare zi şi noapte în 
cinci zile ale săptămânii. Căci sâmbăta şi duminica, ca şi în alte zile 
rânduite prin obicei, ba şi în unele săptămâni, ni s-a poruncit să ne oprim de 
la acestea, pentru anumite rațiuni tainice şi negrăite. Dar sunt unii care trec 
peste acest număr. Iar alții le împuţinează. Fiecare după cum îi este puterea 
sau voinţa. Deci fă şi tu după putere. Dar fericit cu adevărat, şi aceasta în 
chip înmulțit, este cel ce se forțează pe sine în toate cele privitoare la 
Dumnezeu. Căci „împărăţia cerurilor se ia cu sila şi cei ce o silesc, o 
răpesc” (Mt. 11, 12) (Calist şi Ignatie Xanthopol, Metoda sau cele 100 de 
capete, 14). 


1309. Iar despre plecarea genunchilor între Paști şi Rusalii, s-a spus și 
altădată să nu le pleci în chilie (Varsanufie şi loan, Scrisori duhovnicești, 
169). 


1310. Nu ocoli plecările genunchilor. Căci plecarea genunchilor 
închipuie căderea păcatului de la noi şi prilejuieşte mărturisirea lui; iar 
ridicarea înseamnă pocăinţa, închipuind făgăduinţa unei vieți întru virtute. 
Dar fiecare îngenunchere să se săvârşească cu chemarea înţelegătoare a lui 
Hristos, ca prinzându-ne cu sufletul şi cu trupul de Domnul, să ni-L facem 
milostiv pe Dumnezeul sufletelor şi al trupurilor (Teolpt al Filadelfiei, 
Despre ostenelile vieţii călugărești). 


MILĂ 


1311. Precum nu pot paşte la un loc oile şi lupii, aşa nu poate avea milă 
cel ce îl lucrează cu viclenie pe aproapele (Marcu Ascetul, Despre legea 
duhovnicească, în 200 de capete, 123). 


1312. Căci cel ce miluieşte pe sărac Îl are pe Dumnezeu purtând grijă 
de el (Sf. Isaac Sirul, Cuvinte despre nevoință, V). 


1313. Varsă-ui mila ta peste toți şi fii cu sfială față de toți (Sf. Isaac 
Sirul, Cuvinte despre nevoință, VII). 


MILA LUI DUMNEZEU 


1314. In durerile fără voie se ascunde mila lui Dumnezeu, care atrage 
la pocăință pe cel ce le rabdă şi izbăveşte de muncile veşnice (Marcu 
Ascetul, Despre cei ce-și închipuie că se îndreptează din fapte, 139). 


1315. Unii, împlinind poruncile, gândesc să le pună în cumpănă cu 
păcatele. Iar alții îşi câștigă bunăvoința lui Dumnezeu prin jertfa Celui ce a 
murit pentru păcatele noastre. E de întrebat care dintre aceştia cugetă drept? 
(Marcu Ascetul, Despre cei ce-și închipuie că se îndreptează din fapte, 140) 


1316. Când ne vom sili să împlinim în conştiinţă toate poruncile lui 
Dumnezeu, vom înţelege că legea Domnului este fără prihană; că se cultivă 


prin faptele noastre cele bune, dar fără mila lui Dumnezeu nu este cu 
putinţă să se desăvârșească între oameni (Marcu Ascetul, Despre legea 
duhovnicească, în 200 de capete, 33). 


1317. lar că mântuirea ne vine prin harul şi mila lui Dumnezeu ne dă 
mărturie adevărată tâlharul acela de pe cruce, care a primit Raiul nu ca preţ 
al virtuții, ci prin harul şi mila lui Dumnezeu. Acestea știindu-le Părinții 
noştri, toți cu un glas au învăţat că nu putem ajunge într-alt fel la 
desăvârşirea virtuţii, fără numai prin smerenie (Sf. loan Casian). 


MILOSTENIE 


1318. Seamănă milostenia cu smerenie şi vei secera milă la judecată 
(Sf. Isaac Sirul, Cuvinte despre nevoinţă, V). 


1319. Domnul ne va cere socoteală despre milostenia ce-am făcut-o 
după cât avem, nu după cât nu avem (Diadoh al Foticeei, Cuvânt ascetic 
despre viaţa morală). 


1320. Precum untdelemnul hrăneşte lumina candelei, aşa milostenia 
hrăneşte cunoștința în suflet (Sf. Isaac Sirul, Cuvinte despre nevoință, 
LXXIII). 


1321. Să fim cu luare aminte la câte ne învaţă aici doctorul sufletelor: 
prin milostenie tămăduieşte mânia, prin rugăciune curățește mintea, iar cu 
postul veştejeşte pofta (Evagrie Monahul, Capete despre deosebirea 
patimilor şi a gândurilor, 3). 


1322. Cel ce a dat milostenie la o sută, dar putea să dea şi altora și 
putea să adape şi să hrănească încă pe mulţi care l-au rugat şi au strigat 
către el, însă i-a nesocotit, va fi judecat de către Hristos, ca unul ce nu L-a 
hrănit pe El Însuși; fiindcă cel hrănit de noi, în fiecare dintre cei mici, este 
şi în aceia în toți (Sf. Simeon Noul Teolog, Cele 225 de capete teologice și 
practice, 219). 


1323. Cel ce se nevoiește să intre în Impărăţia lui Dumnezeu trebuie să 
prisosească cu fapta dreptăţii în cele bune; în milostenii, dăruind din ceea ce 


îi lipseşte; iar în ostenelile pentru pace, furând răbdarea cea întru Domnul 
(Ilie Ecdicul, Cugetări din sentințele înțelepților, 1). 


1324. Cel ce dă astăzi tuturor toate cele spre trebuinţă trupului, dar 
mâine, putând face aceasta, va nesocoti pe niscai fraţi, şi-i va lăsa să piară 
de foame, de sete şi de frig, L-a lăsat să moară şi L-a disprețuit pe Acela 
care a zis: „întrucât aţi făcut unuia din aceşti preamici, Mie aţi făcut” (Sf. 
Simeon Noul Teolog, Cele 225 de capete teologice și practice, 220). 


1325. Cel ce face milostenie imitând pe Dumnezeu nu cunoaște 
deosebire între rău şi bun, între drept şi nedrept, când e vorba de cele ce 
sunt de trebuință trupului, ci împarte tuturor la fel, după trebuință, chiar 
dacă cinstește mai mult, pentru buna aplecare a voii, pe cel virtuos decât pe 
leneş (Sf. Maxim Mărturisitorul, Cele patru sute capete despre dragoste, |). 


1326. Să nu dai milostenie fără voia părintelui tău după Dumnezeu, din 
bunurile ce i-ai adus. Dar nici prin mijlocitor să nu voieşti să iei ceva din 
ele, fără voia lui. Căci e mai bine să fii sărac şi străin şi să asculți, decât să 
risipeşti bani și să dai celor lipsiţi, când te afli începător. Predă toate cu 
credință neştirbită hotărârii părintelui duhovnicesc, ca în mâna lui 
Dumnezeu (Sf. Simeon Noul Teolog, Cele 225 de capete teologice şi 
practice, 25). 


1327. Unii câștigă cu bogăția materială pe cea nematerială, prin 
rânduielile milosteniei; iar ceilalți o pierd cu cea nematerială pe cea 
materială, ajungând la simţirea celei ce nu are sfârșit (Ilie Ecdicul, Cugetări 
din sentinţele înțelepților, 28). 


1328. Milostema tămăduieşte iuțimea sufletului; postul veştejeşte 
pofta; iar rugăciunea curăţeşte mintea şi o pregăteşte spre contemplarea 
lucrurilor. Căci Domnul ne-a dăruit poruncile pentru şi potrivit cu puterile 
sufletului (Sf. Maxim Mărturisitorul, Cele patru sute capete despre 
dragoste, 1, 79). 


1329. Chiar numai pâine, sare şi apă de-ai avea, şi cu acestea poți să te 
faci vrednic de răsplata iubirii de străini. lar de cumva n-ai nici de acestea, 


ci primeşti pe străin numai cu bunăvoință și îi întorci cuvânt de folos, de 
asemenea poţi primi răsplata iubirii de străini. Căci s-a zis: „Cuvântul este 
mai presus de dar”. Unele ca acestea trebuie să le cugeți asupra milosteniei 
(Evagrie Monahul, Schifă monahicească, 3). 


1330. De dai ceva celui ce are nevoie, să iei înaintea acestei fapte 
veselia feței tale. Şi mângâie-l cu vorbe bune în necazul lui. Căci făcând 
aşa, veselia ta va face în cugetul lui mai mult bine decât darul tău pentru 
trebuinţa trupului lui (Sf. Isaac Sirul, Cuvinte despre nevoinţă, LVII). 


1331. Deci se cuvine să facem bine tuturor, dar mai ales celor ce nu pot 
să întoarcă (Sf. Teodor al Edesei, Una sută capete foarte folositoare, 85). 


MILOSTIV 


1332. Milostiv cu adevărat nu e cel ce dă de bunăvoie cele de prisos, ci 
cel ce lasă cele de trebuință neapărată celor ce le răpesc (Ilie Ecdicul, 
Cugetări din sentinţele înțelepților, 27). 


1333. Lumina milostivirii se arată în răbdarea celui ce primește să fie 
nedreptăţit (Sf. Isaac Sirul, Cuvinte despre nevoință, LVI). 


1334. Milostiv este cel ce nu deosebeşte cu cugetarea pe unul de altul, 
ci are milă de toți (Sf. Isaac Sirul, Cuvinte despre nevoinţă, LVT). 


MINCIUNĂ 


1335. Focul se naşte din piatră şi fier. Minciuna, din vorba multă şi din 
gluma prostească. Minciuna înseamnă pieirea dragostei, iar jurământul 
mincinos, tăgăduirea lui Dumnezeu (Sf. loan Scărarul, Scara, XII, 1). 


1336. Maica şi pricina minciunii este, de multe ori, făţărnicia. Căci unii 
spun că fățărnicia nu e altceva decât plănuirea şi născocirea de minciuni, 
având împreunat şi împletit cu ea jurământul. Cel ce are frica Domnului e 
străin de minciună, avându-și conştiinţa ca judecător nemitarnic (Sf. loan 
Scărarul, Scara, XII, 5). 


MINTEA 


1337. Curăţeşte-ţi mintea de mânie, de amintirea răului şi de gândurile 
urâte. Şi atunci vei putea cunoaşte sălășluirea lui Hristos (Sf. Maxim 
Mărturisitorul, Cele patru sute capete despre dragoste, 4, 16). 


1338. Mintea luminată scoate cuvinte înțelepte și sufletul curat cultivă 
gânduri dumnezeiești (Talasie Libianul, Despre dragoste, înfrânare şi 
petrecerea cea după minte, III, 74). 


1339. Când mintea se golește de patimi şi se luminează prin 
contemplarea făpturilor, atunci poate să ajungă și în Dumnezeu şi să se 
roage cum trebuie (Sf. Maxim Mărturisitorul, Cele patru sute capete despre 
dragoste, 2, 100). 


1340. Precum pâinea este hrana trupului și virtutea hrana sufletului, așa 
rugăciunea duhovnicească este hrana minţii (Evagrie Monahul, Cuvânt 
despre rugăciune, 101). 


1341. Cuvântul este sluga minţii. Căci ce voiește mintea, aceea 
tâlcuieşte cuvântul (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 107). 


1342. Inceputul rătăcirui minţii este slava deşartă. Căci mintea fund 
mișcată de aceasta, încearcă să mărginească dumnezeirea în chipuri și 
înfățișări (Evagrie Monahul, Cuvânt despre rugăciune, 116). 


1343. Când mintea iese din grijile trupeşti, vede, în măsura în care iese, 
lucrăturile vrăjmaşilor (Marcu Ascetul, Despre legea duhovnicească, în 200 
de capete, 167). 


1344. Dracii leagă mintea de cele supuse simţurilor, prin întristări şi 
plăceri, pofte și temeri (Talasie Libianul, Despre dragoste, înfrânare şi 
petrecerea cea după minte, IL, 17). 


1345. Mintea care a dobândit dragoste duhovnicească nu cugetă despre 
aproapele cele ce nu se potrivesc cu dragostea (Talasie Libianul, Despre 
dragoste, înfrânare și petrecerea cea după minte, |, 2). 


1346. Mintea stăpânită de patimi cugetă cele ce nu se cuvin. lar 
cugetarea aceasta o fac arătată cuvintele şi faptele (Talasie Libianul, Despre 
dragoste, înfrânare și petrecerea cea după minte, III, 4). 


1347. Mintea care s-a lepădat de simţire şi nu mai suferă nici să vadă 
gând de plăcere este monah (Talasie Libianul, Despre dragoste, înfrânare şi 
petrecerea cea după minte, IV, 43). 


1348. Mintea se face străină de cele ale lumii atunci când îşi taie orice 
afecțiune faţă de simțire (Talasie Libianul, Despre dragoste, înfrânare și 
petrecerea cea după minte, IL, 51). 


1349. Mintea curățită la culme se simte strâmtorată de lucruri şi vrea să 
fie mereu afară de toate cele create (Talasie Libianul, Despre dragoste, 
înfrânare şi petrecerea cea după minte, |, 55). 


1350. Mintea luminată scoate cuvinte înțelepte și sufletul curat cultivă 
gânduri dumnezeiești (Talasie Libianul, Despre dragoste, înfrânare şi 
petrecerea cea după minte, III, 74). 


1351. Harul se ascunde, cum am zis, din însăși clipa în care ne-am 
botezat, în adâncul minţii. Dar îşi acoperă prezenţa față de simţirea minţii 
(Diadoh al Foticeei, Cuvânt ascetic despre viața morală, 77). 


1352. Când se va slobozi mintea de toată nădejdea din lumea văzută, să 
ştii că acesta e semn că a murit în tine păcatul (Isaia Pustnicul, Despre 
păzirea minţii, 8). 


1353. Mintea zăbovind în plăcere sau în întristare cade repede în 
patima trândăviei (Ialasie Libianul, Despre dragoste, înfrânare şi 
petrecerea cea după minte, I, 90). 


1354. Mintea nu este suflet, ci dar de la Dumnezeu, care mântuieşte 
sufletul. Ea călăuzește sufletul și-l sfătuieşte la ceea ce-i plăcut lui 
Dumnezeu: să disprețuiască cele vremelnice, trupeşti şi stricăcioase şi să 
râvnească bunurile cele veşnice, nestricăcioase și netrupeşti. Ea învaţă pe 
om să umble în trup, dar să înţeleagă prin minte cele cerești, cele din jurul 


lui Dumnezeu şi toate îndeobşte. Mintea iubitoare de Dumnezeu este 
binefăcătoarea şi mântuitoarea sufletului omenesc (Sf. Antonie cel Mare, 
Învăţături despre viața morală a oamenilor și despre buna purtare, în 170 
de capete, 94). 


1355. lar împrăștierea minții nu o poate birui nimeni decât prin 
îndeletnicirea cu citirea duhovnicească. Mintea noastră este uşoară şi de nu 
e legată de vreun gând, nu se va opri din împrăştiere (Sf. Isaac Sirul, 
Cuvinte despre nevoinţă, LXVIII). 


1356. Numai Duhul Sfânt poate să curățească mintea (Diadoh al 
Foticeei, Cuvânt ascetic despre viaţa morală). 


MOARTE 


1357. Precum trupul, după ce s-a desăvârşit în pântece trebuie să se 
nască, aşa şi sufletul, după ce şi-a plinit în trup măsura hotărâtă lui de 
Dumnezeu, trebuie să iasă din trup (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 114). 


1358. Când nu mai eşti supărat de nici o patimă şi dorul după 
Dumnezeu sporeşte în inima ta şi când, socotind moartea ca un somn, nu te 
mai temi de ea, ci mai degrabă doreşti dezlegarea, atunci ai câștigat precum 
trebuie arvuna mântuirii şi porți înăuntru împărăția cerurilor, bucurându-te 
cu o bucurie negrăită (Teognost, Despre făptuire, contemplație şi preoție, 
12). 


1359. Inima iubitoare de plăceri, în vremea ieșirii 1 se face sufletului 
închisoare şi lanţ; iar cea iubitoare de osteneli îi este poartă deschisă (Marcu 
Ascetul, Despre legea duhovnicească, în 200 de capete, 20). 


1360. Când iese sufletul din trup, vrăjmașul vine asupra lui cu 
obraznicie, luptându-se şi osândindu-l și făcându-se un pârâş amarnic și 
înfricoşat pentru greşeli. Dar sufletul iubitor de Dumnezeu, chiar dacă a fost 
mai-nainte rănit adeseori de multe păcate, nu se înspăimântă de repezirile și 
de amenințările aceluia, ci mai vârtos se întărește întru Domnul și zboară cu 


bucurie, încurajat de sfintele Puteri care îl călăuzesc și îngrădit de lumina 
credinţei, strigând cu multă îndrăzneală vicleanului: Ce este ție și nouă, 
fugarule din cer şi slugă vicleană? Nu tu ai stăpânirea peste noi, căci Hristos 
Fiul lui Dumnezeu are stăpânirea peste noi şi peste toți. Lui I-am păcătuit, 
Lui îi vom răspunde, având zălog al milostivirii Lui față de noi şi al 
mântuirii noastre, cinstita Lui cruce. Iar tu fugi departe de noi, pierzătorule. 
Căci nimic nu este ție și slugilor lui Hristos. Zicând acestea sufletul cu 
îndrăzneală, diavolul întoarce spatele tânguindu-se cu glas mare, neputând 
să stea împotrivă numelui lui Hristos. lar sufletul, aflându-se deasupra, 
zboară asupra vrăjmașului, pălmuindu-l ca pasărea numită Oxypteryx 
(repede zburătoare) pe corb. După aceasta e dus cu veselie de Sfinţii Îngeri 
la locurile potrivite lui, potrivit cu starea lui (Teognost, Despre făptuire, 
contemplaţie şi preoție, |). 


1361. Dumnezeu n-a făcut moartea, după cum s-a scris (Pilde 1, 8), ba 
chiar a împiedicat-o să apară, pe cât trebuia şi cât era cu dreptate să o 
împiedice de la cei făcuţi de El cu voie liberă. Căci a dat mai înainte un sfat 
pricinuitor de nemurire şi o poruncă prin care asigura de mai înainte sfatul 
Său de-viață-făcător. Căci a vestit de mai înainte în chip vădit şi a 
ameninţat, declarând că nesocotirea poruncii care dă viaţă va fi moartea. 
Aceasta ca să fie păziți de experiența morţii, fie prin dragoste, fie prin 
cunoştinţă, fie prin frică (Sf. Grigorie Palama, 750 Capete despre 
cunoştinţa naturală, despre cunoaşterea lui Dumnezeu, despre viața morală 
şi despre făptuire, 47). 


1362. Moartea, de-o va avea omul în minte, nemurire este; iar neavând- 
o în minte, moarte îi este. Dar nu de moarte trebuie să ne temem, ci de 
pierderea sufletului, care este necunoștința de Dumnezeu. Aceasta este 
primejdioasă sufletului (Sf. Antonie cel Mare, Învățături despre viaţa 
morală a oamenilor şi despre buna purtare, în 170 de capete, 49). 


1363. Sufletul nu va dori să se despartă de trup până nu-și va pierde 
orice plăcere pentru lumea de aici (Diadoh al Foticeei, Cuvânt ascetic 
despre viaţa morală). 


1364. A scăpa de moarte este cu neputinţă. Cunoscând aceasta, oamenii 
înțelepți și deprinşi în virtute şi în cuget iubitor de Dumnezeu primesc 
moartea fără suspine, fără frică şi fără plâns, aducându-și aminte de 
neînlăturarea ei şi de izbăvirea din relele vieţii (Sf. Antonie cel Mare, 
Învăţături despre viața morală a oamenilor și despre buna purtare, în 170 
de capete, 82). 


1365. Moartea înseamnă propriu-zis despărțirea de Dumnezeu. lar 
boldul morţii este păcatul, pe care primindu-l Adam a fost izgonit şi de la 
pomul vieții şi din Rai și de la Dumnezeu. Acestei morți i-a urmat în chip 
necesar şi moartea trupului. Căci viaţa este propriu-zis Cel ce a zis: „Eu 
sunt viaţa”. Acesta coborându-se în moarte, l-a adus pe cel omorât iarăşi la 


viață (Sf. Maxim Mărturisitorul, Cele patru sute capete despre dragoste, 2, 
93). 


1366. Ci adu-ţi îndată moartea înaintea ochilor şi niciodată nu vei pofti 
vreun rău sau vreun lucru lumesc (Sf. Antonie cel Mare, Învățături despre 
viața morală a oamenilor și despre buna purtare, în 170 de capete, 91). 


1367. Moartea vine la fel și pentru păcătos şi pentru drept, dar 
deosebirea e mare. Ca muritori, mor amândoi și nu e nici o mirare. Dar cel 
dintâi, fără plată şi osândit; iar celălalt, fericit în veacul de acum și în cel 
viitor (Petru Damaschin, Învățături duhovniceşti, |, 12). 


1368. În fiecare zi să aveţi înaintea ochilor moartea şi să vă gândiţi cum 
veți ieşi din trup şi cum veţi trece peste puterile întunericului care vă vor 
întâmpina în văzduh; şi cum veţi răspunde lui Dumnezeu. Priviţi 
neîmpiedecat de mai înainte la înfricoşata zi a judecății şi a răsplătirii 
tuturor faptelor şi cuvintelor şi gândurilor voastre, „căci toate sunt goale şi 
descoperite ochilor Celui în fața Căruia vom da socoteală” (Evr. 4, 13) 
(Isaia Pustnicul, 29 de cuvinte, |, 1). 


MOMEALĂ 


1369. Momeala aruncată de Satana este arătarea unui lucru rău în 
forma exclusivă a unui gând. Ea foloseşte puţinătatea credinţei noastre ca 
prilej să se apropie de mintea noastră (Marcu Ascetul, Răspuns acelora care 
se îndoiesc despre Dumnezeiescul Botez). 


1370. Trebuie să alungăm din inima momeala (npocßoàń) gândului 
prin împotrivire cucernică în vremea rugăciunii, ca să nu ne aflăm cu buzele 
vorbind cu Dumnezeu, iar cu inima cugetând cele necuvenite (Isaia 
Pustnicul, Despre păzirea minţii, 26). 


1371. Întâi este momeala (atacul); al doilea, însoţirea sau amestecarea 
gândurilor noastre cu ale dracilor vicleni; al treilea, consimţirea (învoirea) 
minţii de a se afla între cele două feluri de gânduri ce se sfătuiesc în chip 
păcătos; al patrulea este fapta din afară sau păcatul. Dacă, prin urmare, 
mintea va fi atentă prin trezvie, prin împotrivire şi chemarea Domnului 
lisus, va pune pe fugă nălucirea momeli de la răsărirea ei, cele ce urmează 
din ele rămânând fără împlinire. Căci cel viclean, fiind minte netrupească, 
nu poate amăgi altfel sufletele decât prin nălucire şi gânduri (Isihie Sinaitul, 
Cuvânt despre trezvie şi virtute, l, 46). 


1372. Altceva este adică momeala (atacul), altceva însoțirea, altceva 
lupta, altceva patima, altceva învoirea (consimţirea), care e aproape de faptă 
şi se aseamănă ei, altceva lucrarea și altceva robirea. Momeala este gândul 
adus simplu în minte de vrăjmașul, ca de pildă: fă aceasta sau aceea, cum i- 
a zis Domnului şi Dumnezeului nostru: „Zi ca să se facă pietrele acestea 
pâini”. Aceasta, cum s-a spus, nu atârna de la noi. Însoţirea este primirea 
gândului strecurat de vrăjmaş, preocuparea cu el şi convorbirea plăcută a 
voii noastre cu el. Patima este deprinderea cu gândul strecurat de vrăjmaș, 
care se naște din însoţire şi învârtirea necontenită a cugetării şi a închipuirii 
în jurul lui. Lupta este împotrivirea cugetării fie la stingerea patimii din 
gând sau a gândului pătimaș, fie prin învoire, cum zice Apostolul: „Căci 
trupul pofteşte împotriva duhului, iar duhul împotriva trupului; şi aceştia se 


împotrivesc unul altuia”. Luarea în robie este ducerea silnică şi fără voie a 
inimii, stăpânită de prejudecată şi de o îndelungată obişnuinţă, învoirea este 
consimţirea cu patima din gând. lar lucrarea însăși, împlinirea cu fapta a 
gândului pătimaş încuviunţat. Deci cel ce cugetă nepătimaș de la început sau 
respinge prin împotrivire şi certare momeala, a tăiat dintr-o dată toate cele 
ce urmează (Sf. loan Damaschin, Cuvânt minunat şi de suflet folositor). 


1373. Prin urmare e drept că momeala ca gând simplu exercită o putere 
silnică atunci când stăruie, chiar dacă e urâtă. Dar convorbirea gândurilor ce 
se adaugă atârnă de voia noastră liberă. Aceasta au arătat-o şi cei ce n-au 
păcătuit întru asemănarea călcării lui Adam, întrucât momeala n-au putut-o 
împiedica, dar convorbirea prietenoasă cu ea au lepădat-o cu totul (Marcu 
Ascetul, Răspuns acelora care se îndoiesc despre Dumnezeiescul Botez). 


1374. Prin urmare momeala nu este păcat (Marcu Ascetul, Răspuns 
acelora care se îndoiesc despre Dumnezeiescul Botez). 


MONAH 


1375. Monah cu adevărat este acela care a dobândit trezvie; iar trezvie 
adevărată a dobândit cel ce este monah în inima (Isihie Sinaitul, Cuvânt 
despre trezvie și virtute, Il, 57). 


1376. A te face monah nu înseamnă a ieşi dintre oameni și din lume, ci 
a te părăsi pe tine, ieşind din voile trupului şi plecând în pustiul patimilor. 
Căci dacă s-a spus către acel mare bărbat: „Fugi de oameni şi te vei mântui” 
(lui Avva Arsenie), 1 s-a spus în acest înţeles. Căci şi după ce a fugit, el 
locuia între oameni și petrecea în cetăți şi viețuia împreună cu ucenici. Căci 
fugind cu mintea cu toată sârguința, nu se vătăma câtuşi de puţin de 
petrecerea cu oamenii. Un altul dintre cei mari striga ieşind din adunare: 
„Fugiţi, fraţilor!”. Dar întrebat de cine să fugă, arăta gura (Nichita Stithatul, 
Cele 300 de capete despre făptuire, despre fire şi despre cunoştinţă, I, 76). 


1377. Să sădeşti apoi în sufletul tău încredințarea că după intrarea ta în 
obşte au murit părinții tăi și toți fraţii și să socoteşti ca tată şi ca mamă pe 


Dumnezeu şi pe întâistătător. Şi să nu mai ceri ceva de la ei pentru vreo 
trebuință trupească; iar dacă din purtare de grijă ţi se trimite ceva de ei, 
primeşte și mulțumește pentru grija lor, dar dă ceea ce ţi s-a trimis la cămara 
străinilor sau la bolniță. Și fă aceasta întru smerenie. Căci nu e o fapta a 
celor desăvârșiți, ci a celor prea mici (Simeon Evlaviosul, Capete morale, 
11). 


1378. Monahul se face prin rugăciune asemenea îngerilor (Evagrie 
Monahul, Cuvânt despre rugăciune, 113). 


1379. Fericit este monahul care socotește pe toți oamenii ca Dumnezeu, 
după Dumnezeu (Evagrie Monahul, Cuvânt despre rugăciune, 121). 


1380. Fericit este monahul care socoteşte mântuirea şi înaintarea 
tuturor ca pe a sa (Evagrie Monahul, Cuvânt despre rugăciune, 122). 


1381. Fericit este monahul care se socotește pe sine gunoiul tuturor 
(Evagrie Monahul, Cuvânt despre rugăciune, 123). 


1382. Monah este acela care s-a despărțit de toți şi se împacă cu toți 
(Evagrie Monahul, Cuvânt despre rugăciune, 124). 


1383. Dacă vrei să nu fii numai la arătare monah bun, îngăduitor şi unit 
totdeauna cu Dumnezeu, ci să fii într-adevăr și de fapt aşa, îngrijește cu 
toată puterea de virtutea atenţiei, care este paza şi observarea minții, o 
dulceaţă desăvârşită a inimii, o linişte fără năluciri, o stare fericită a 
sufletului, lucru care nu se află în mulți (Isihie Sinaitul, Cuvânt despre 
trezvie şi virtute, I, 13). 


1384. Spun ca unul ce am învăţat, că monahul nu sporeşte niciodată 
fără aceste virtuți: post, înfrânare, priveghere, răbdare, bărbăție, liniştire, 
rugăciune, tăcere, plâns, smerenie. Ele se nasc şi se păzesc una pe alta. Căci 
veştejindu-se pofta din postul continuu, naşte înfrânarea; înfrânarea, 
privegherea şi răbdarea; răbdarea, bărbăția; bărbăția, liniştirea; liniştirea, 
rugăciunea; rugăciunea, tăcerea; tăcerea, plânsul; plânsul, smerenia; 
smerenia, plânsul; şi așa mai departe, pe calea întoarsă, vei afla, cercetând 
cu de-amănuntul, că fucele nasc pe maici. Drept aceea, nu se află în virtuți 


un lucru mai minunat ca această naştere a unora din altele (Sf. Grigorie 
Sinaitul, Alte 15 capete, 13). 


1385. Călugărul adevărat este cel ce are ochiul neîmprăștiat al 
sufletului şi simțirea nemişcată a trupului. Călugărul adevărat este cel ce 
cheamă pe vrăjmaşi ca pe nişte fiare şi-i biciuieşte ca să fugă de la el. 
Călugăr este cel ce petrece într-o ieșire neîntreruptă din sine. Călugărul este 
aşa de preschimbat prin virtuți, cum e altul prin plăceri. Călugărul 
(călugăria) este o lumină fără de sfârşit în ochiul inimii. Călugărul este un 
adânc fără fund (un abis) al smereniei, în care s-a afundat şi s-a înecat întreg 
duhul său (Sf. loan Scărarul, Scara, XXII, 22). 


1386. Străduieşte-te să faci monah nu numai pe omul din afară, ci şi pe 
omul dinlăuntru, izbăvindu-l de patimi (Talasie Libianul, Despre dragoste, 
înfrânare şi petrecerea cea după minte, II], 22). 


1387. Pofta banilor să nu sălăşluiască în sufletele asceților. Căci 
monahul mult câştigător e ca o corabie ce ia apă pe dedesubt, e răsturnată 
de valurile şi scufundată în adâncul deznădejdii. Iubirea de argint e maica 
multor patimi, fiind numită, pe drept cuvânt, rădăcina tuturor relelor (Sf. 
Teodor al Edesei, Una sută capete foarte folositoare, 4). 


1388. Tot războiul monahului împotriva dracilor urmăreşte să despartă 
patimile de înţelesuri (de chipuri). Căci altfel nu poate privi lucrurile fără 


patimă (Sf. Maxim Mărturisitorul, Cele patru sute capete despre dragoste, 
3,41). 


1389. Cel ce s-a lepădat de lucruri, de pildă de femeie şi de bani şi de 
celelalte, a făcut pe omul din afară monah; dar încă nu şi pe cel dinlăuntru. 
Iar cel ce s-a lepădat şi de înțelesurile (chipurile) pătimașe ale acestora l-a 
făcut şi pe omul dinlăuntru, care este mintea. Pe omul din afară îl poate face 
cineva uşor monah, numai să vrea. Dar nu mică e lupta care se cere pentru a 
face pe omul dinlăuntru monah (Sf. Maxim Mărturisitorul, Cele patru sute 
capete despre dragoste, 4, 50). 


1390. Monah este cel ce şi-a desfăcut mintea de lucrurile pământeşti şi, 
prin înfrânare, prin dragoste, prin cântare de psalmi şi prin rugăciune, se 
pește statornic de Dumnezeu (Sf. Maxim Mărturisitorul, Cele patru sute 
capete despre dragoste, 2, 54). 


1391. Petrecerea deasă afară de chilia ta să o lepezi, dacă ţi-ai ales să te 
liniştești. Căci este foarte păgubitoare, ia harul, întunecă judecata, veştejeşte 
dorul. De aceea s-a zis: „Rătăcirea poftei schimbă mintea cea fără răutate”. 
Prin urmare taie legăturile cu cei mulți (afecțiunile faţă de cele multe) ca să 
nu se împrăștie mintea şi să nu-ţi tulburi putinţa (modul liniştirii) (Sf. 
Teodor al Edesei, Una sută capete foarte folositoare, 4). 


1392. Nimenea să nu te înșele, monahule, că te poți mântui slujind 
plăcerii şi slavei deșarte (Sf. Maxim Mărturisitorul, Cele patru sute capete 
despre dragoste, 2, 63). 


1393. Dator este monahul să închidă toate porțile sufletului său, adică 
toate simţurile, ca să nu mai facă greşeli prin ele. Căci de se va vedea 
mintea pe sine nestăpânită de nimic, se va pregăti pentru nemurire, 
aducându-și simţurile sale la un loc şi făcându-le un singur trup (Isaia 
Pustnicul, Despre păzirea minţii, 7). 


1394. Păzeşte-te de lenevie. Căci ea nimiceşte rodul monahului (Isaia 
Pustnicul, 29 de cuvinte, IV, 7). 


1395. Se cuvine să ştie monahul ce este neputința, după cuvântul: 
„Miluieşte-mă pe mine, că neputincios sunt”; şi ce este căderea (apostazia) 
de la Dumnezeu, care este boala diavolului și a îngerilor lui (loan Carpatiul, 
Una sută capete de mângâiere, 75). 


1396. Mai ales împotriva acestor trei e dator monahul să poarte un 
război neîndurat: împotriva nebuniei pântecelui, a slavei nefolositoare şi a 
iubirii de bani, care este închinare la idoli (loan Carpatiul, Una sută capete 
de mângâiere, 86). 


1397. Trei sunt stările morale cele mai generale la monahi. Cea dintâi 
stă în a păcătui cu lucrul. A doua, în a nu zăbovi în suflet gândurile 


pătimaşe. lar a treia, în a privi cu mintea formele femeilor şi ale celor ce 1- 
au întristat, fără patimă (Sf. Maxim Mărturisitorul, Cele patru sute capete 
despre dragoste, 2, 87). 


1398. Monahul este dator să aleagă postul cel mai frumos, să nu se lase 
robit de patimi şi să poarte de grijă pururea de cea mai deplină linişte 
(isihie) (loan Carpatiul, Una sută capete de mângâiere, 9). 


1399. Călugărul trebuie să fie în toate purtările şi faptele lui pildă 
folositoare celor ce-l văd, că din multele lui virtuţi care trebuie să 
strălucească asemenea unor raze, văzute de vrăjmașii adevărului, aceştia să 
mărturisească despre el că este pentru creștini o nădejde sigură şi 
neclătinată de mântuire şi aceştia să alerge din toate părțile la el, ca la un 
adăpost. Prin aceasta să se înalțe cornul Bisericii împotriva vrăjmaşilor ei și 
mulți să fie mişcaţi spre râvnirea virtuții lui şi să iasă din lume, iar el să fie 
cinstit în toate pentru frumuseţea vieţuirii lui. Căci viețuirea călugărească 
este mândria Bisericii (Sf. Isaac Sirul, Cuvinte despre nevoință, X). 


1400. Iar altul zice: „Monahul trebuie să aibă pomenirea lui Dumnezeu 
în loc de răsuflare” (Sf. Grigorie Sinaitul, Alte 15 capete, 3). 


1401. Monah este cel ce petrece în afară lumii şi cere pururea lui 
Dumnezeu să dobândească bunătăţile viitoare. Bogăția monahului este 
mângâierea ce vine din plâns şi bucuria cea din credință care strălucește în 
cămările minţii (Sf. Isaac Sirul, Cuvinte despre nevoință, LVI). 


1402. Monahul este dator să înţeleagă scopul Scripturii, către cine 
grăieşte şi când grăieşte, și să țină neîncetat lupta nevoinţei. Să fie cu luare- 
aminte la atacurile (momelile) vrăjmașului. Şi ca un cârmaci să taie valurile, 
călăuzit de harul lui Dumnezeu. Să nu se întoarcă din cale, ci să fie cu 
luare-aminte numai la sine şi să vorbească în liniște cu Dumnezeu cu gând 
neclătit și cu minte neiscoditoare (Isaia Pustnicul, Despre păzirea minții, 
23). 


1403. Pe urmă, după toate aceste fapte trupeşti monahul trebuie să aibă 
răbdare în toate cele ce vin asupra lui; pe care vrea Dumnezeu să le 


îngăduie spre învăţarea, spre cercarea şi spre cunoaşterea slăbiciunii sale. 
Să nu se facă îndrăzneţ şi să nu-şi piardă nădejdea, orice rău sau orice bine i 
s-ar întâmpla (Petru Damaschin, Invățături duhovnicești, |, 2). 


1404. Pentru că odihna şi lărgimea şi slava deşartă pierd toată osteneala 
monahului (Isaia Pustnicul, 29 de cuvinte, I, 2). 


1405. Şi a răspuns bătrânul (Ava Serapion): Nimic nu vatămă pe 
monahi şi nu bucură pe draci mai tare, ca ascunderea gândurilor faţă de 
Părinții cei duhovniceşti (Sf. loan Casian, Despre cele opt gânduri ale 
răutăţii. Cuvânt plin de folos). 


MUCENICIE 


1406. Căci sfinții mucenici sufereau dureri fiind munciţi de vrăjmași. 
Dar dorul împărăției şi dragostei lui Dumnezeu biruia durerile, și însuşi 
faptul de a primi putere să biruiască vrăjmașii îl socoteau o mare mângâiere 
şi îndatorire, că s-au învrednicit să sufere moarte pentru Hristos. Prin 
aceasta adeseori ajungeau nesimţitori (Petru Damaschin, Învăţături 
duhovnicești, I, 20). 


1407. Dar acum bisericile având pace multă din mila Domnului trebuie 
să fie cercat trupul celor ce se nevoiesc pentru evlavie cu multe slăbiciuni, 
iar sufletul cu gânduri rele. Aceasta se întâmplă mai ales celor în care 
cunoştinţa lucrează întru multă simţire şi încredințare, ca să fie feriți de 
toată slava deşartă şi mândria, şi să poată primi, cum am zis, cu multă 
smerenie, pecetea frumuseţii dumnezeiești, după Sfântul care zice: 
„Însemnatu-s-a peste noi lumina feţei Tale, Doamne”. Deci trebuie să 
răbdăm cu mulţumire voia Domnului. Căci în felul acesta ni se va socoti 
drept a doua mucenicie necontenita supărare din partea bolilor şi lupta cu 
gândurile drăceşti. Căci cel ce zicea atunci sfinților mucenici prin acele 
căpetenii nelegiuite să se lepede de Hristos și să dorească slava lumească 
spune şi acum neîncetat aceleași lucruri robilor lui Dumnezeu. Cel ce 
aducea atunci chinuri peste trupurile drepţilor şi ocăra cumplit pe cinstiții 
dascăli prin cei ce slujeau socotinţelor sale diavoleşti, aduce şi acum felurite 


pătimiri mărturisitorilor evlaviei, împreună cu multe ocări și umiliri, mai 
ales când aceștia ajută cu multă putere săracilor ce suferă pentru slava 
Domnului. De aceea trebuie să ne împlinim mucenicia conștiinței noastre cu 
multă hotărâre şi răbdare, înaintea lui Dumnezeu. Căci „răbdând, zice, am 
aşteptat pe Domnul, şi a căutat spre mine” (Diadoh al Foticeei, Cuvânt 
ascetic despre viața morală, 94). 


MUSTRARE 


1408. Este o mustrare din răutate sau din răzbunare, şi este alta întru 
frica de Dumnezeu şi pentru adevăr (Marcu Ascetul, Despre legea 
duhovnicească, în 200 de capete, 38). 


1409. Pe cel ce a încetat de-a mai păcătui şi s-a pocăit nu-l mai mustra; 
iar de zici că pentru Dumnezeu îl mustri, mai întâi descoperă-ţi păcatele tale 
(Marcu Ascetul, Despre legea duhovnicească, în 200 de capete, 38). 


1410. Cel ce urăşte mustrarea, se supune patimii cu voia; iar cel ce o 
iubeşte va lupta şi cu obișnuința (Marcu Ascetul, Despre legea 
duhovnicească, în 200 de capete, 276). 


1411. Mustrarea face sufletul tare, iar lauda îl face moleşit și leneş spre 
cele bune (Ilie Ecdicul, Cugetări din sentințele înțelepţilor, 1). 


1412. Prietenul ce mustră în ascuns este un doftor înţelept; iar cel ce 
vrea să-l vindece în ochii multora de fapt îl osândește (Sf. Isaac Sirul, 
Cuvinte despre nevoinţă, LXXIII). 


1413. De vrei să te mântuiești, iubeşte cuvântul adevărat şi nu lepăda 
niciodată, fără judecată, mustrarea (Marcu Ascetul, Despre legea 
duhovnicească, în 200 de capete, 128). 


1414. Mai bine este a ne ruga cu evlavie pentru aproapele, decât a-l 


mustra, pentru tot lucrul (Marcu Ascetul, Despre legea duhovnicească, în 
200 de capete, 132). 


1415. Pe omul puternic să nu-l mustri pentru slava deşartă, ci arată-i 
viitoarea necinste. Căci în acest chip cel cuminte poate fi mustrat fără 
greutate (Marcu Ascetul, Despre legea duhovnicească, în 200 de capete, 
150). 


1416. Nu încerca să foloseşti prin mustrări pe cel ce se lauda cu 
virtuțile, fiindcă acela nu poate fi şi iubitor de fală și iubitor de adevăr 
(Marcu Ascetul, Despre cei ce-și închipuie că se îndreptează din fapte, 
222); 


1417. Cel mustrat trebuie sau să tacă sau să se apere cu blândeţe în fața 
celui ce-l învinuiește; nu ca să-şi susțină cel mustrat ale sale, ci ca să ridice 
poate pe cel ce s-a poticnit, mustrând din neștiinţa (Ilie Ecdicul, Cugetări 
din sentinţele înțelepților, 35). 


1418. De vrei să primeşti laudă de la oameni, iubeşte mai întâi 


mustrarea pentru păcate (Marcu Ascetul, Despre legea duhovnicească, în 
200 de capete, 72). 


1419. De eşti mustrat de cineva pentru vreun lucru, nu te aprinde, ci 
pune metanie, zicând: iartă-mă, că nu voi mai face, fie că ştii că ai făcut 
acel lucru, fie că nu ştii. Căci toate acestea sunt propăşire pentru cel tânăr 
(Isaia Pustnicul, 29 de cuvinte, III, 2). 


NAȘTEREA OMULUI 


1420. Scopul de mai înainte al lui Dumnezeu a fost să nu ne naștem 
prin legătura nunţii din stricăciune. Dar călcarea poruncii a adus nunta, 
fiindcă a greşit Adam, adică a nesocotit legea dată lui de Dumnezeu. Deci 
toţi cei ce se nasc din Adam „se zămislesc în fărădelegi”, căzând sub osânda 
protopărintelui. Iar „în păcate m-a născut maica mea” însemnează că Eva, 
maica cea dintâi, a noastră, a tuturor, a născut în păcat, ca una ce s-a aprins 
spre plăcere. De aceea şi noi, căzând sub osânda maicii, zicem că ne naştem 
în păcate (Sf. Maxim Mărturisitorul, Întrebări, nedumeriri și răspunsuri, 3). 


NĂDEJDE 


1421. Nădejdea în Dumnezeu face inima largă; iar grija trupească o 
îngustează (Marcu Ascetul, Despre cei ce-și închipuie că se îndreptează din 
fapte, 114). 


1422. Cel ce vrea să fie ferit de orice întâmplare rea e dator să-și 
încredinţeze toate treburile lui Dumnezeu prin rugăciune; apoi mintea lui să 
se țină strâns de nădejdea în EI, iar grija pentru lucrurile supuse simţurilor 
să o nesocotească cu toată puterea (Marcu Ascetul, Despre cei ce-și 
închipuie că se îndreptează din fapte, 112). 


1423. Şi cu cât îşi va pune cineva mai mult nădejdea într-Însul, în toate 
cele ale sufletului şi ale trupului său, cu atât îl află pe Acela mai mult 
purtând grijă de el, încât se socotește pe sine mai jos decât toată zidirea, din 
pricina multelor daruri ale lui Dumnezeu, arătate şi nearătate, sufleteşti și 
trupești (Petru Damaschin, Învățături duhovniceşti, 1, 20). 


NEASCULTARE 


1424. Neascultarea este gura iadului, împotrivirea în cuvânt este limba 
lui, subţire ca o sabie; plăcerea de sine sunt dinţii lui ascuțiți pe tocilă; 
îndreptățirea de sine este pieptul lui; iar părerea de sine, care trimite în iad, 
este duhnirea pântecelui lui a toate mișcător. Cel ce biruie pe cea dintâi, prin 
ascultare, le-a tăiat pe celelalte dintr-odată şi urcă degrabă la ceruri printr-o 
singură treaptă. Lucru cu adevărat minunat și dintre cele mai negrăite și mai 
neînţelese este că Domnul ne-a dăruit prin iubirea sa de oameni ca, printr-o 
singură virtute, adică prin ascultare, să urcăm înainte de vreme la ceruri, 
precum printr-o singură neascultare am coborât sau coborâm la iad (Sf. 
Grigorie Sinaitul, Capete foarte folositoare în acrostih, 121). 


NECAZ 


1425. Prin necazuri şi-au gătit oamenii cele bune, după cum prin slava 
deşartă şi prin plăcere cele rele (Marcu Ascetul, Despre legea 
duhovnicească, în 200 de capete, 42). 


1426. Primeşte necazurile, că întru nimic nu te păgubeşte în cele ce le 
ai de mai înainte; dar leapădă lăcomia, căci ai să dai socoteală (Marcu 
Ascetul, Despre legea duhovnicească, în 200 de capete, 51). 


1427. Întâmplarea dureroasă face pe înţelept să-şi aducă aminte de 
Dumnezeu şi întristează pe măsura ei pe cel ce a uitat de Dumnezeu (Marcu 
Ascetul, Despre legea duhovnicească, în 200 de capete, 56). 


1428. Nu te feri de necazuri, căci prin ele intri la cunoştinţa adevărului 
(Sf. Isaac Sirul, Cuvinte despre nevoință, XLIV). 


1429. lubeşte osteneala și necazul, ca să ţi se uşureze patimile (Isaia 
Pustnicul, Către monahii începători, 4). 


1430. Multă destoinicie şi mult folos câștigă sufletul dacă rabdă cu 
tărie orice necaz, fie că vine de la oameni, fie de la draci, şi dacă știe că 
suntem datori să purtăm ostenelile și să nu învinuim pe nimeni decât pe noi 


înşine. Căci cel ce învinuieşte pe altul pentru necazurile sale a alunecat din 
dreapta judecată a ceea ce se cuvine (loan Carpatiul, Una sută capete de 
mângâiere, 21). 


1431. Cel ce cunoaşte adevărul nu se împotriveşte necazurilor care vin 
asupra lui. Căci ştie că-l conduc pe om spre frica de Dumnezeu (Marcu 
Ascetul, Despre cei ce-și închipuie că se îndreptează din fapte, 150). 


1432. Omul care rabdă necazurile cu inimă bună şi cu mulțumire, va 
lua cununa nestricăciunii, virtutea și mântuirea. lar stăpânirea mâniei, 
limbii, pântecelui şi plăcerilor e de cel mai mare ajutor sufletului (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 155). 


1433. Necazurile de acum pune-le alăturea cu bunătăile viitoare şi 
nicicând descurajarea nu-ți va moleşi nevoința (Marcu Ascetul, Despre 
legea duhovnicească, în 200 de capete, 156). 


1434. Nu socoti că orice necaz vine peste oameni din pricina păcatelor, 
pentru că sunt unii bine plăcuţi şi totuşi încercați. E drept că s-a scris: 
„Necuvioşii şi nelegiuiții vor fi prigoniți”. Dar tot așa s-a scris: „Cei ce 
voiesc să trăiască cucernic în Hristos, prigoniţi vor fi” (Marcu Ascetul, 
Despre legea duhovnicească, în 200 de capete, 174). 


1435. Cel ce se împotriveşte necazurilor se războieşte fără să ştie cu 
porunca lui Dumnezeu. lar cel ce le primeşte întru cunoștință adevărată, 
acela rabdă pe Domnul, cum zice Scriptura (Marcu Ascetul, Despre cei ce- 
şi închipuie că se îndreptează din fapte, 197). 


1436. Precum lucrarea după Dumnezeu e virtute, așa necazul împotriva 
aşteptării se numeşte încercare (Marcu Ascetul, Despre cei ce-și închipuie 
că se îndreptează din fapte, 202). 


1437. Necazurile încercărilor sunt aduse peste unii pentru ştergerea 
păcatelor săvârşite, peste alții pentru oprirea celor ce vor avea să le facă. 
Dar afară de acestea mai sunt şi cele ce vin pentru dovedire, ca de pilda cele 


venite asupra lui lov (Sf. Maxim Mărturisitorul, Cele patru sute capete 
despre dragoste, 2, 45). 


1438. Răbdarea necazurilor e semnul cunoștinței adevărate; la fel 
neînvinovăţirea oamenilor pentru nenorocirile tale proprii (Marcu Ascetul, 
Despre cei ce-și închipuie că se îndreptează din fapte, 56). 


1439. Cel ce socotește necazurile venite din afară ca aduse de dreptatea 
lui Dumnezeu, acela, căutând pe Domnul, a aflat deodată cu dreptatea Lui și 
cunoştinţa (Marcu Ascetul, Despre cei ce-și închipuie că se îndreptează din 
fapte). 

1440. Nu zice că se poate câștiga virtute fără necazuri; căci virtutea 
neprobată în necazuri, nu este întărită (Marcu Ascetul, Despre legea 
duhovnicească, în 200 de capete, 66). 


1441. Cel ce a păcătuit nu poate scăpa de judecata viitoare fără să rabde 
aici osteneli de bunăvoie sau necazuri fără de voie (Sf. Maxim 
Mărturisitorul, Cele patru sute capete despre dragoste, 2, 66). 


1442. Necazurile care vin asupra oamenilor sunt roadele păcatelor 
proprii. lar dacă le răbdăm prin rugăciune, ne vom bucura iarăşi de venirea 
lucrurilor bune (Marcu Ascetul, Despre cei ce-și închipuie că se îndreptează 
din fapte, 9). 


1443. Un mic necaz pentru Dumnezeu e mai mare decât un lucru mare 
săvârşit fără necaz. Căci încearcă de bunăvoie credinţa prin dragoste (Sf. 
Isaac Sirul, Cuvinte despre nevoinţă, XVI). 


NECREDINȚĂ 


1444. Tuturor relelor le premerge neştiința; iar a doua după neștiință e 
necredinţa (Marcu Ascetul, Despre cei ce-și închipuie că se îndreptează din 
fapte). 

1445. Cea mai mare şi mai fără leac boală a sufletului este necredința 
în Dumnezeu şi iubirea de slavă. Căci pofta răului este o lipsă a binelui. Iar 


binele stă în a face cu prisosinţă toate cele bune, câte plac Dumnezeului a 
toate (Sf. Antonie cel Mare, Învăţături despre viața morală a oamenilor și 
despre buna purtare, în 170 de capete, 158). 


1446. Orice plăcere trupească vine dintr-o lenevire de mai-nainte. lar 
lenevia se naște din necredinţă (Marcu Ascetul, Despre cei ce-și închipuie 
că se îndreptează din fapte). 


NECUMPĂTARE 


1447. Tot ce-i de prisos şi peste trebuinţa firească, este necumpătare 
(Sf. Maxim Mărturisitorul, Răspunsuri către Talasie, 49). 


NECUNOAȘTEREA LUI DUMNEZEU 


1448. Cea mai mare boală a sufletului, ruina şi pierzarea lui, este să nu 
cunoască pe Dumnezeu, care a făcut toate pentru om și i-a dăruit lui mintea 
şi cuvântul prin care zburând sus, omul se împreună cu Dumnezeu, 
înțelegând şi preamărind pe Dumnezeu (Sf. Antonie cel Mare, Învăţături 
despre viața morală a oamenilor şi despre buna purtare, în 170 de capete, 
97). 


1449. Necunoştinţa de Dumnezeu este o nesimţire şi nebunie a 
sufletului. Căci răul se naşte din neștiință, iar binele, care mântuiește 
sufletul, din cunoştinţa de Dumnezeu. Prin urmare dacă te vei sârgui să nu 
faci voile tale, petrecând în trezvie şi cunoscând pe Dumnezeu, mintea ta va 
fi cu grijă la virtuţi. Dacă însă te vei sili să faci voile tale pentru plăcere, 
amețit de necunoștinţa de Dumnezeu, te vei pierde ca dobitoacele, 
necugetând la relele ce ţi se vor întâmpla după moarte (Sf. Antonie cel 
Mare, Învăţături despre viața morală a oamenilor și despre buna purtare, în 
170 de capete, 119). 


NECURĂŢIE 


1450. Necurăţia minţii constă întâi în a avea o cunoștință mincinoasă; 
al doilea, în a ignora ceva din cele universale (zic acestea despre mintea 
omenească, căci îngerului îi e propriu să nu-i fie necunoscut nimic din cele 
particulare); al treilea, în a avea gânduri pătimaşe; iar al patrulea, în a 
consimţi cu păcatul (Sf. Maxim Mărturisitorul, Cele patru sute capete 
despre dragoste, 3, 34). 


1451. Necurăţia sufletului constă în a nu lucra după fire. Căci din 
aceasta se nasc în minte gândurile pătimașe. Și lucrează după fire atunci 
când puterile ei pătimitoare (pasionale), adică iuțimea şi pofta, rămân fără 
patimă în întâlnirea cu lucrurile și cu înțelesurile (chipurile) lor (Sf. Maxim 
Mărturisitorul, Cele patru sute capete despre dragoste, 3, 35). 


1452.  Necurăţia trupului este păcatul cu fapta (Sf. Maxim 
Mărturisitorul, Cele patru sute capete despre dragoste, 3, 36). 


1453. Necurăţia inimii şi întinarea trupului nu stă numai în a nu te 
curăți de cugetările pătimașe, ci şi în a te mândri cu mulțimea isprăvilor, a 
te făli cu virtuțile, a te socoti lucru mare în ce priveşte înțelepciunea şi 
cunoştinţa de Dumnezeu şi în a dispreţui pe frații trândavi şi nepăsător. 
Aceasta se vădeşte din pilda vameșului și fariseului (Luca 18, 10 s.u.) 
(Nichita Stithatul, Cele 300 de capete despre făptuire, despre fire şi despre 
cunoştinţă, |, 48). 


NEDREPTĂŢIRE 


1454. Cel nedreptăţit de oameni scapă de păcat și pe măsura mâhnirii 
sale află sprijin împotriva lui (Marcu Ascetul, Despre legea duhovnicească, 
în 200 de capete, 43). 


1455. Cel ce se roagă pentru oamenii ce-l nedreptăţesc îi înspăimântă 
pe draci; iar cei ce se luptă cu cei dintâi e rănit de cel de-al doilea (Marcu 
Ascetul, Despre legea duhovnicească, în 200 de capete, 45). 


1456. Cel ce este nedreptăţit de cineva şi nu cere de la cel ce l-a 
nedreptăţit ceea ce i se datorează, crede, cu privire la partea aceea, lui 
Hristos, şi va lua însutit în veacul acesta şi va moșteni viaţa veşnică (Marcu 
Ascetul, Despre cei ce-și închipuie că se îndreptează din fapte, 130). 


1457. Dacă eşti nedreptăţit şi ți se înăspreşte inima, nu te întrista, căci 
cu bun rost a fost pus în mișcare ceea ce ţi s-a întâmplat. Ci bucurându-te, 
alungă gândurile care răsar, ştiind că, biruindu-le de la primul atac, va fi 
biruit împreună cu ele şi răul după ce a fost pus în mișcare; dar dacă 
gândurile continuă să se mişte, și răul sporeşte (Marcu Ascetul, Despre cei 
ce-și închipuie că se îndreptează din fapte, 209). 


1458. Cel ce poate să rabde nedreptatea cu bucurie, deşi e în stare să o 
respingă, a primit mângâierea de la Dumnezeu, prin credinţa în El. Şi cel ce 
rabdă învinovăţirile ce 1 se aduc, cu smerită cugetare, a ajuns la desăvârşire 
şi se minunează îngerii de el. Căci nici o altă virtute nu e așa de mare şi de 
greu de dobândit (Sf. Isaac Sirul, Cuvinte despre nevoință, V). 


NEÎNDRĂZNEALĂ 


1459. Deprinde neîndrăznirea și te vei mântui (Varsanufie și Ioan, 
Scrisori duhovniceşti, 257). 


NEMULŢUMIRE 


1460. Cei ce nu sunt mulțumiți cu cele ce le au la îndemână pentru trai, 
ci poftesc mai mult, se fac robi patimilor, care apoi tulbură sufletul şi îi 
insuflă gânduri și închipuiri că cele ce le au sunt rele. Şi după cum hainele 
mai mari decât măsura împiedică la mișcare pe cei ce se luptă, aşa şi dorinţa 
avuţiei peste măsură împiedică sufletele să lupte sau să se mântuiască (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 57). 


NEPĂSARE 


1461. Îndepărtează-te de cel ce vieţuieşte cu nepăsare, chiar dacă a 
dobândit nume mare la mulți (Talasie Libianul, Despre dragoste, înfrânare 
şi petrecerea cea după minte, III, 58). 


1462. Nepăsătorul s-a vândut multor stăpâni; şi cum îl poartă, așa 
umblă. În vreme de pace îţi este binevoitor ca un prieten; iar în vreme de 
încercare te războiește ca un duşman (Talasie Libianul, Despre dragoste, 
înfrânare şi petrecerea cea după minte, III, 60-61). 


1463. Pământul nelucrat s-a umplut de mărăcini, sufletul nepăsător de 
patimi necurate (Talasie Libianul, Despre dragoste, înfrânare și petrecerea 
cea după minte, III, 63). 


1464. Moleșeala, nepăsarea şi iubirea de trup nu ne lasă să răsuflăm 
(Varsanufie și loan, Scrisori duhovnicești, 149). 


NEPĂTIMIRE 


1465. Iertare au dobândit mulți în scurtă vreme, dar nepătimire, nu. 
Căci aceasta are nevoie de timp mult, dar şi de Dumnezeu (Sf. loan 
Scărarul, Scara, XXVI, III, 2). 


1466. Neîmpătimirea vine din nădejde; fiindcă cel ce nădăjduiește că 
va dobândi în altă parte o bogăţie veşnică uşor disprețuiește pe cea din 
mână, chiar dacă cea vremelnică îi aduce toată odihna (Petru Damaschin, 
Învăţături duhovniceşti, 1, 7). 


1467. Pentru aceea neîmpătimirea înseamnă omorâre, dar nu a minţii, 
ci a trupului în ce priveşte mișcările lui de mai înainte către desfătare și 
odihnă. Căci odihna, oricât ar fi de mică, este o voie trupească. Fiindcă 
sufletul se întristează și mai mult din pricina ei, când vede peste tot vreun 
lucru duhovnicesc sau vreo cunoştinţă în sine. lar dacă este şi el trup, nu 
petrece în el Duhul lui Dumnezeu. De aceea nici nu se îngrijește de vreo 
faptă bună, ci se nevoiește să împlinească voile trupului și ale patimilor din 


sine. Şi luând întuneric peste întuneric, petrece mereu cu plăcere în neştiința 
cea de obşte (Petru Damaschin, Invățături duhovnicești, |, 8). 


1468. Păzirea poruncilor lui Dumnezeu naște nepătimirea; iar 
nepătimirea sufletului păstrează cunoştinţa (Talasie Libianul, Despre 
dragoste, înfrânare și petrecerea cea după minte, IL, 25). 


1469. Nepătimirea este o stare pașnică a sufletului, care face ca sufletul 
să se mişte cu anevoie spre răutate (Sf. Maxim Mărturisitorul, Cele patru 
sute capete despre dragoste, 1, 36). 


1470. Nepătimirea este nemișcarea sufletului spre păcat. Dar ea nu se 
poate ajunge fără mila lui Hristos (Talasie Libianul, Despre dragoste, 
înfrânare şi petrecerea cea după minte, 1, 40). 


1471. Nepătimire desăvârşită are acela care nu e împătimit nici de 
lucruri, nici de amintirile lor (Talasie Libianul, Despre dragoste, înfrânare 
şi petrecerea cea după minte, III, 42). 


1472. Calea spre cunoştinţă este nepătimirea şi smerenia, fără de care 
nimeni nu va vedea pe Domnul (Sf. Maxim Mărturisitorul, Cele patru sute 
capete despre dragoste, 4, 58). 


1473. Nepătimirea cea mai înaltă face gândurile simple. Iar cunoştinţa 
cea mai înaltă stă înaintea Celui mai presus de cunoştinţă (Talasie Libianul, 
Despre dragoste, înfrânare şi petrecerea cea după minte, |, 73). 


1474. Nepătimurea desăvârșită este sărăcia spirituală la care ajungând 
mintea se desparte de cele de aici (Talasie Libianul, Despre dragoste, 
înfrânare şi petrecerea cea după minte, Il, 90). 


1475. Semnul celei mai depline nepătimiri stă în aceea că totdeauna se 
urcă la inimă numai înțelesurile simple ale lucrurilor, fie în vremea de 
veghe a trupului, fie în vreme de somn (Sf. Maxim Mărturisitorul, Cele 
patru sute capete despre dragoste, 1, 93). 


1476. Nepătimirea nu înseamnă a nu fi războiți de draci, căci atunci ar 
trebui să ieşim, după Apostol, din lume, ci, războiți fiind de ei, să rămânem 


nebiruiți (Diadoh al Foticeei, Cuvânt ascetic despre viața morală, 98). 


1477. Haină de nuntă este nepătimirea sufletului rațional, care s-a 
lepădat de poftele lumești (Evagrie Monahul, Capete despre deosebirea 
patimilor și a gândurilor, 22). 


1478. Calea spre cunoştinţă este nepătimirea şi smerenia, fără de care 
nimeni nu va vedea pe Domnul (Isihie Sinaitul, Cuvânt despre trezvie şi 
virtute, |, 67). 


1479. lar nepătimire numesc nu simpla oprire a păcatului cu fapta, căci 
aceasta se zice înfrânare, ci aceea care taie din cugetare gândurile pătimaşe, 
pe care Sfântul Pavel a numit-o şi „tăiere duhovnicească împrejur a iudeului 
ascuns” (Evagrie Monahul, Capete despre deosebirea patimilor şi a 
gândurilor, 25). 


NEȘTIINŢĂ 


1480. Tuturor relelor le premerge neştiința; iar a doua după neștiință e 
necredinţa (Marcu Ascetul, Despre cei ce-și închipuie că se îndreptează din 
fapte, 105). 


1481. Cumplit lucru este neştiinţa şi dincolo de toate cele cumplite, 
fiind un întuneric de să-l pipăi cu mâna. Ea face sufletele în care intră, 
întunecate; ea dezbină puterea lui cugetătoare în multe şi desparte sufletul 
din unirea cu Dumnezeu. Tot ce adună ea este lipsit de rațiune. Căci ne face 
în întregime neraționali şi nesimțitori, precum neştiinţa îngroșată se face 
sufletului covârşit de ea, adânc prăpăstios de iad, în care e adunată toată 
osânda, durerea, întristarea şi suspinul (Nichita Stithatul, Cele 300 de 
capete despre făptuire, despre fire şi despre cunoștință, III, 19). 


1482. Minte curată este aceea care s-a despărțit de neștiință şi e 
luminată de lumina dumnezeiască (Sf. Maxim Mărturisitorul, Cele patru 
sute capete despre dragoste, 1, 33). 


1483. Din viaţă la viaţă trece acela care şi-a omorât patimile și s-a 
despărțit de neştiință (Talasie Libianul, Despre dragoste, înfrânare şi 


petrecerea cea după minte, IV, 53). 


1484. Căci odată ce sufletul e acoperit de uitarea atotpăcătoasă, de 
lenea stricăcioasă şi de neşștiință, maica şi doica tuturor relelor, nenorocita 
de minte se lhpeşte cu uşurinţă de tot ce se vede, se cugetă sau se aude 
(Marcu Ascetul, Epistola către Nicolae monahul). 


1485. Cei trei uriași ai celui rău, care sunt socotiți ca cei mai tari, sunt 
cele trei rele amintite mai-nainte: neştiința, maica tuturor relelor; uitarea, 
soră împreună lucrătoare şi slujitoarea ei; și nepăsarea trândavă, care ţese 
veşmântul şi acoperământul norului negru aşezat peste suflet şi care le 
sprijină pe amândouă, le întărește, le susține şi sădeşte în sufletul cel fără 
grijă răul înrădăcinat și statornic (Marcu Ascetul, Epistola către Nicolae 
monahul). 


1486. Să nu-ţi laşi cugetarea întunecată de neștiință, care e pricina 
tuturor relelor, nici amăgită de negrijă, care e tot ce poate fi mai rău; (Marcu 
Ascetul, Epistola către Nicolae monahul). 


1487. Sfinții sunt păziți prin smerenie de cursele diavolului, iar noi ne 
înălțăm din neștiinţă. Şi cu adevărat mare neştiinţă este să se înalțe cineva la 
ceea ce nu are (Petru Damaschin, Invățături duhovniceşti, |, 10). 


NEVOINŢĂ 


1488. Nevoinţa are trebuinţă de răbdare şi de îndelungă răbdare. Căci 
numai prin osteneală îndelungată se izgonește iubirea de plăcere (Talasie 
Libianul, Despre dragoste, înfrânare şi petrecerea cea după minte, III, 10). 


1489. Păzeşte aceeaşi măsură în nevoinţă şi să nu dezlegi canonul fără 
trebuință (Talasie Libianul, Despre dragoste, înfrânare și petrecerea cea 
după minte, III, 12). 


1490. Conştiinţa curată o fac ostenelile nevoinței, ca postul, 
privegherea, răbdarea şi îndelunga răbdare (Talasie Libianul, Despre 
dragoste, înfrânare și petrecerea cea după minte, III, 14). 


1491. Necazurile de acum pune-le alăturea cu bunătățile viitoare şi 
nicicând descurajarea nu-ţi va moleşi nevoința (Marcu Ascetul, Despre 
legea duhovnicească, în 200 de capete, 156). 


1492. Dracii se silesc să spurce pe nevoitor, prin năluciri ruşinoase şi 
prin scurgerea sămânței, cele mai adeseori în vremea praznicelor şi a 
sfintelor slujbe, şi mai ales când vrea cineva să se apropie de masa cea de 
taină. Dar nici prin aceasta nu vor răni sau slăbi pe cel obişnuit să poarte 
toate cu răbdare și cu vitejie. „Deci să nu se laude împotriva noastră cei 
strâmbi ca cei drepți” (loan Carpatiul, Una sută capete de mângâiere, |). 


1493. Cel ce se nevoieşte să intre în Împărăţia lui Dumnezeu trebuie să 
prisosească cu fapta dreptăţii în cele bune; în milostenii, dăruind din ceea ce 
îi lipseşte; iar în ostenelile pentru pace, furând răbdarea cea întru Domnul 
(Ilie Ecdicul, Cugetări din sentințele înțelepților, 1). 


1494. Infrânarea este un nume de obşte, care se adaugă la numele 
tuturor virtuților. Deci cel ce se nevoieşte trebuie să se înfrâneze în toate 
(Diadoh al Foticeei, Cuvânt ascetic despre viața morală, 42). 


1495. Cei ce se nevoiesc trebuie să urască toate patimile neraţionale în 
aşa fel încât să le ajungă ura față de ele o adevărată obişnuinţă. Dar 
înfrânarea de mâncări trebuie să o păzească în aşa fel, ca să nu câştige 
careva vreo scârbă faţă de vreuna din ele. Acesta ar fi un lucru vrednic de 
osândă şi cu totul drăcesc. Căci nu ne înfrânăm de la ele fiindcă ar fi 
vrednice de ocară (să nu fie), ci, că depărtându-ne de multele mâncări, să 
pedepsim cu dreaptă măsură mădularele aprinse ale trupului; apoi, ca să 
avem destul prisos ca să-l putem da sărăcilor, drept semn al dragostei 
adevărate (Diadoh al Foticeei, Cuvânt ascetic despre viața morală, 43). 


1496. Sufletul se întărește prin ostenelile nevoinţei; iar făcând toate cu 
măsură, alungă trândavia (Talasie Libianul, Despre dragoste, înfrânare şi 
petrecerea cea după minte, III, 53). 


1497. Bună este nevoinţa, dar cu scop drept; şi bine este a o avea nu ca 
un lucru în sine, ci ca pe o pregătire de lucru; nici ca rod, ci ca pământ ce 


poate hrăni, cu vremea, cu osteneala şi cu Dumnezeu, pomii din care creşte 
rodul, care este curăția minții şi unirea cu Dumnezeu, Căruia se cuvine 
slava în veci (Petru Damaschin, Invățături duhovnicești, 1, 9). 


1498. De aceea toată nevoinţa (asceza) care nu are iubire e străină de 
Dumnezeu (Sf. Maxim Mărturisitorul, Cuvânt Ascetic, 36). 


1499. De ești în nevoinţă, să nu se încreadă inima ta în ea, că ea te 
păzeşte, ci spune cugetului tău că, pentru neputinta trupului, „Dumnezeu ia 
seama la slăbiciunea mea” (Isaia Pustnicul, 29 de cuvinte, IV, 3). 


1500. Nevoinţa este maica sfinţeniei. lar din cea din urmă se naşte cea 
dintâi gustare a simțirii tainelor lui Hristos, care se numeşte întâia treaptă a 
cunoștinței Duhului (Sf. Isaac Sirul, Cuvinte despre nevoință, XVI). 


1501. Și cu cât se nevoieşte cineva spre bine, cu atât creşte în el frica, 
până ce şi cele mai mici greșeli ale lui, pe care nu le-a luat în seamă 
niciodată, aflându-se în întunericul neștiinței, i le arată lui (Petru 
Damaschin, Învățături duhovnicești, |, 3). 


NUNTĂ 


1502. Scopul de mai înainte al lui Dumnezeu a fost să nu ne naştem 
prin legătura nunţii din stricăciune. Dar călcarea poruncii a adus nunta, 
fiindcă a greşit Adam, adică a nesocotit legea dată lui de Dumnezeu. Deci 
toţi cei ce se nasc din Adam „se zămislesc în fărădelegi”, căzând sub osânda 
protopărintelui. Iar „în păcate m-a născut maica mea” însemnează că Eva, 
maica cea dintâi, a noastră a tuturor, a născut în păcat, ca una ce s-a aprins 
spre plăcere. De aceea şi noi căzând sub osânda maicii, zicem că ne naştem 
în păcate (Sf. Maxim Mărturisitorul, Întrebări, nedumeriri și răspunsuri, 3). 


OBIȘNUINȚĂ 


1503. Fiindcă obișnuinţa, învechindu-se, capătă putere de fire. Căci fie 
că e obişnuinţa bună, fie că e rea, timpul o hrăneşte, cum materiile hrănesc 
focul (Petru Damaschin, Invățături duhovniceşti, |, 1). 


OCARĂ 


1504. Ocara de la oameni aduce întristare inimii, dar se face pricină de 


curăție celui ce o rabdă (Marcu Ascetul, Despre legea duhovnicească, în 
200 de capete). 


1505. De vezi pe cineva că te laudă cu făţărnicie, așteaptă la vremea sa 
ocara de la el (Marcu Ascetul, Despre legea duhovnicească, în 200 de 
capete, 155). 


1506. De ai fost păgubit sau ocărât sau prigonit de cineva, nu lua în 
seamă cele de faţă, ci așteaptă cele viitoare; şi vei afla că acela ţi-a fost 
pricină de multe bunătăţi, nu numai în vremea de aici, ci şi în veacul viitor 
(Marcu Ascetul, Despre legea duhovnicească, în 200 de capete, 114). 


1507. Când respingi durerea şi ocara nu făgădui că te vei pocăi prin alte 
virtuţi. Căci slava deşartă şi fuga de dureri obişnuiesc să slujească păcatului 
chiar şi prin cele de-a dreapta (prin virtuţi) (Marcu Ascetul, Despre cei ce-și 
închipuie că se îndreptează din fapte, 156). 


1508. la aminte cu amănuntul la tine însuţi, crezând că ocările și 
necinstirile ce ţi se aduc pentru Domnul sunt un mare câștig, că suportarea 
lor cu toată inima şi fără tulburare sunt un mare câștig şi mântuire pentru 
suflet. Cugetă şi zi: „Se cuvine să pătimesc chiar mai mult pentru păcatele 
mele şi mă bucur să fiu învrednicit să pătimesc şi să suport pentru Hristos 


necazuri şi necinstiri, ca prin oarecare coborâre să mă fac următor al 
pătimirii Dumnezeului meu”. Şi de câte ori ți-aduci aminte de cei ce te-au 
necăţit, roagă-te pentru ei din suflet ca pentru cei ce ţi-au pricinuit cu 
adevărat mari câștiguri sufletului, necârtind deloc împotriva lor (Isaia 
Pustnicul, 29 de cuvinte, XXVII, 2). 


1509. Când vei fi ocărât de cineva sau disprețuit în vreo privință 
oarecare, fii cu luare-aminte dinspre gândurile mâniei, ca nu cumva, 
despărțindu-te de dragoste din pricina supărării, să te aşezi în ținutul urii 
(Sf. Maxim Mărturisitorul, Cele patru sute capete despre dragoste, 1, 29). 


1510. Când vei suferi pentru vreo ocară sau necinste, să ştii că te alegi 
cu un folos. Căci prin ocară e alungată de la tine slava deşartă (Sf. Maxim 
Mărturisitorul, Cele patru sute capete despre dragoste, 1, 30). 


1511. Când suferi vreo ocară de la oameni, cugetă îndată la slava ce-ţi 
va veni de la Dumnezeu. Şi ocara te va lasa neîntristat și netulburat; iar 
slava credincios şi nesupus osândei, când va veni (Marcu Ascetul, Despre 
cei ce-și închipuie că se îndreptează din fapte, 68). 


1512. Oricâtă batjocură va răbda cineva pentru adevărul lui Hristos, va 
primi însutită slavă de la mulțime. Dar mai bine este a face binele pentru 
cele viitoare (Marcu Ascetul, Despre legea duhovnicească, în 200 de 
capete, 73). 


1513. De te ocărăşte cineva, nu-i răspunde, ci rămâi tăcut. Şi dacă 
cercetându-te, vei afla în tine cele ce le-ai auzit de la el, căieşte-te ca unul 
ce ai păcătuit tu însuți şi bunătatea lui Dumnezeu te va primi iarăşi (Isaia 
Pustnicul, 29 de cuvinte, IV, 3). 

1514. Stăruie binecuvântând totdeauna cu gura şi nu vei fi ocărât. Căci 


ocara naşte ocară şi binecuvântarea, binecuvântare (Sf. Isaac Sirul, Cuvinte 
despre nevoinţă, XVIII). 


OMUL 


1515. Dumnezeu a voit un singur lucru: să facă pe om împărat al celor 
pământeşti și ca un alt dumnezeu al celor ale lui Dumnezeu. Şi, potrivit cu 
aceasta, a adus la ființă lumea aceasta spre folosul uşor și nemijlocit al 
acestuia (Calist Patriarhul, Capete despre dragoste, 27). 


1516. La început, când a făcut Dumnezeu pe om, l-a așezat pe el în rai, 
cum spune dumnezeiasca Scriptură, împodobindu-l cu toată virtutea. Şi i-a 
dat lui poruncă să nu mănânce din pomul din mijlocul raiului. Şi el se afla 
în desfătarea raiului, în rugăciune, în vedere duhovnicească, într-o slavă și 
cinste mijlocie, având simţurile întregi şi nevătămate şi aflându-se în starea 
cea după fire, precum a fost zidit. Căci Dumnezeu l-a făcut pe om după 
chipul şi asemănarea Sa, adică nemuritor, liber, împodobit cu toată virtutea. 
Dar când a călcat porunca și a mâncat din pomul din care Dumnezeu îi 
poruncise să nu mănânce, a fost scos din rai şi a căzut din starea cea după 
fire şi a ajuns în cea contrară firii, adică în păcat, în iubirea de slavă şi în 
iubirea de plăceri a vieții acesteia şi în celelalte patimi, căzând sub 
stăpânirea lor. Căci s-a făcut robul lor prin căderea sa. Și aşa a început să 
crească păcatul treptat şi a împărățit moartea. Nicăieri nu se mai afla 
cinstirea lui Dumnezeu, nicăieri cunoaşterea Lui, ci pretutindeni 
necunoştinţa de Dumnezeu. Numai puţini oarecare, cum au zis părinții, 
mișcaţi de legea naturală, au cunoscut pe Dumnezeu, cum a fost Avraam și 
ceilalți patriarhi, Noe şi Iacov şi, simplu spunând, puţini oarecare. Erau 
foarte rari cei ce cunoşteau pe Dumnezeu. Căci vrăjmașşul a întins toată 
răutatea lui. Şi împărăţind păcatul, a început închinarea la idoli, credinţa în 
mulți dumnezei, vrăjitoria, uciderile şi toată răutatea diavolului (Ava 
Dorotei, Învăţături, I, 1). 


1517. Omul primind existența de la Dumnezeu şi începând să existe 
chiar prin actul facerii, era liber de stricăciune şi păcat, căci acestea n-au 
fost create deodată cu el. Când însă a păcătuit călcând porunca, a primit 
osânda naşterii, care se susține prin păcat, păcatul avându-și sursa în 
trăsătura pătimitoare ivită din pricina lui, ca într-o lege a firii. În temeiul 


acestei legi nici un om nu este fără de păcat, fiind supus fiecare prin fire 
legii nașterii, care s-a introdus după facere, din pricina păcatului (Sf. 
Maxim Mărturisitorul, Răspunsuri către Talasie, 21). 


1518. Numai omul, această vieţuitoare mintală şi rațională, este dintre 
toate „după chipul şi după asemănarea lui Dumnezeu”. Tot omul se zice că 
este „după chipul lui Dumnezeu”, pentru demnitatea minţii şi a sufletului, 
adică pentru necuprinsul, nevăzutul, nemurirea şi libertatea voii, ca şi 
pentru însuşirea de stăpânitor, născător de prunci şi ziditor. lar „după 
asemănare” este pentru rațiunea virtuţii şi a faptelor noastre care imită pe 
Dumnezeu şi poartă nume dumnezeiesc, adică pentru dispoziţia filantropică 
faţă de cei din neamul omenesc, pentru îndurarea, mila și dragostea 
aproapelui şi pentru compătimirea arătată altora (Sf. loan Damaschin, 
Cuvânt minunat şi de suflet folositor). 


1519. Nu numai lumea aceasta este gătită ca un palat pentru om — 
împăratul ce avea să apară după aceea — ci şi împărăţia cerurilor s-a gătit 
pentru el înainte de el, căci el trebuia să privească spre ea de la începutul 
existenţei sale (Sf. Grigorie Palama, 750 Capete despre cunoștința naturală, 
despre cunoaşterea lui Dumnezeu, despre viața morală şi despre făptuire, 
24). 


1520. Egal în cinste cu îngerii i-a făcut pe oameni, întâi fiindcă „a 
împăcat prin sângele crucii Sale cele din cer și cele de pe pământ” şi a 
surpat puterile vrăjmașşe care umpleau locul dintre cer şi pământ, arătând că, 
în privința împărțirii darurilor dumnezeieşti, ceata Puterilor cereşti şi 
pământeşti e una, firea omenească vestind întru veselie slava lui Dumnezeu 
împreună cu Puterile de sus prin una şi aceeaşi voinţă. Apoi fiindcă, după 
împlinirea lucrării Sale pentru noi, s-a înălțat la cer cu trupul primit, unind 
prin Sine cerul cu pământul (Sf. Maxim Mărturisitorul, Scurta tâlcuire a 
rugăciunii Tatălui nostru). 


1521. Dumnezeu, voind să facă în chip prea înţelept pe om, ca pe un 
înger pe pământ, ca pe un animal ceresc, după chipul şi asemănarea 
dumnezeiască, a aşezat în el, potrivit cu aceasta, suflet înţelegător, în stare 


de cunoştinţa lui Dumnezeu. Și de aceea zice: „Eu am zis, dumnezei sunteți 
şi toţi fii ai Celui prea înalt” (Ps. 81, 6) prin har, ca nişte îngeri de a doua 
treaptă, care contemplă în tăcere pe Dumnezeu şi sunt înăltați spre El prin 
dragoste, în lumina duhovnicească (Calist Patriarhul, Capete despre 
dragoste, 56). 


1522. Dumnezeu a făcut pe om liber, ca să poată înclina spre bine. Dar 
înclinând spre bine prin voie liberă, nu e în stare să-l împlinească fără 
ajutorul lui Dumnezeu. Căci s-a scris: „Nu e de la cel ce voieşte, nici de la 
cel ce aleargă, ci de la Dumnezeu care miluieşte” (Rom. 9, 16). Dacă deci 
îşi apleacă omul inima spre bine şi cheamă pe Dumnezeu în ajutor, 
Dumnezeu, luând aminte la dorinţa lui cea bună, dăruieşte putere lucrării 
lui. Şi aşa se întâlnesc amândouă; libertatea omului şi puterea lui 
Dumnezeu. Căci binele vine de la Dumnezeu, dar se împlineşte de către 
sfinții Lui. Şi aşa se slăveşte Dumnezeu în toți și El îi slăveşte pe ei 
(Varsanufie și loan, Scrisori duhovnicești, 763). 


1523. Dumnezeu a făcut o lume pe măsura omului. Omul a fost 
criteriul adoptat de Dumnezeu pentru lumea pe care a creat-o. Dar omul 
este o astfel de fiinţă, că pornind de la vieţuirea în această lume acomodată 
lui, poate creşte la nesfârșit în comuniunea cu Dumnezeu, în îndumnezeirea 
după har. Dumnezeu a ales o măsură: măsura omului. Dar pe om l-a făcut 
pe măsura Sa, capabil să-și însuşească la nesfârşit conținutul dumnezeirii 
Sale. Ar fi fost posibil ca Dumnezeu să aleagă şi alte măsuri, toate infinit 
inferioare infinității Lui. Dar pe de altă parte, toate fiinţele ce le-ar fi putut 
alege potrivit altor măsuri, ar fi trebuit să aibă capacitatea să înainteze în 
aceeaşi infinitate a Sa, căci altundeva nu puteau să înainteze (Calist 
Patriarhul, Capete despre dragoste, 27). 


1524. Omul a fost zidit nestricăcios, fără must, cum va şi învia. Dar nu 
neschimbăcios, nici schimbăcios, având în voinţă puterea de a se schimba 
sau nu. Căci voinţa nu face pe cineva să rămână cu desăvârşire neschimbat 
în firea sa. Pentru că aceasta e cununa îndumnezeirii neschimbăcioase 
viitoare (Sf. Grigorie Sinaitul, Capete foarte folositoare în acrostih, 8). 


1525. Omul rabdă pătimuri pentru una din acestea: sau pentru dragostea 
lui Dumnezeu sau pentru nădejdea răsplății sau de frica muncilor sau de 
frica oamenilor sau pentru fire sau pentru plăcere sau pentru câștig sau 
pentru slava deşartă sau de nevoie (Sf. Maxim Mărturisitorul, Cele patru 
sute capete despre dragoste, 3, TT). 


1526. Omul a fost făcut după chipul lui Dumnezeu mai mult decât 
îngerii, nu numai pentru că are în sine o putere susținătoare și de viaţă 
făcătoare, ci şi pentru că stăpâneşte. Căci în firea sufletului nostru este pe de 
o parte latura stăpânitoare şi conducătoare, iar pe de altă parte, cea 
slujitoare şi ascultătoare, şi anume: voinţa, pofta, simţirea şi, simplu, toate 
câte au fost împreună zidite de Dumnezeu cu mintea după Minte, chiar dacă 
noi, printr-o socotință păcătoasă, ne împotrivim nu numai Dumnezeului- 
Atotțiitorul, ci şi stăpânitorului sădit în firea noastră. Dumnezeu, pentru 
puterea stăpânitoare din noi, ne-a dat şi stăpânirea pământului întreg, îngerii 
însă nu au trup înjugat, ca să-l aibă subjugat minţii. Voința minţii 
(înţelegătoare) a ajuns în cei ce au căzut, neîncetat rea; iar în cei buni, 
neîncetat bună, neavând nicidecum trebuinţă de un vizitiu care să țină 
frâiele. Stăpânire pământească n-a avut-o cel rău dar a răpit-o. De aici e 
vădit că nu a fost făcut ca stăpânitor al pământului (Sf. Grigorie Palama, 
150 Capete despre cunoştinţa naturală, despre cunoaşterea lui Dumnezeu, 
despre viaţa morală şi despre făptuire, 62). 


1527. De ce a fost făcut omul? Ca înțelegând făpturile lui Dumnezeu, 
să-l vadă dintr-însele şi să preamărească pe Cel ce le-a zidit pentru om. lar 
mintea cea plăcută lui Dumnezeu este un bun nevăzut, dăruit de Dumnezeu 
celor vrednici, în urma purtării celei bune (Sf. Antonie cel Mare, Învățături 
despre viața morală a oamenilor şi despre buna purtare, în 170 de capete, 
55). 


1528. Omul fiind îndoit, adică având alcătuirea din suflet şi trup, lumea 
a fost creată pentru el de asemenea ca văzută și nevăzută. Şi fiecăreia din 
aceste părți 1 s-a rânduit în chip potrivit ei unele din faptele şi din grijile 


noastre (Sf. Simeon Noul Teolog, Cele 225 de capete teologice și practice, 
188). 


1529. Fericit este omul care poate să iubească pe tot omul la fel (Sf. 
Maxim Mărturisitorul, Cele patru sute capete despre dragoste, 1, 17). 


1530. Fericit este omul care nu se lipeşte de nici un lucru stricăcios sau 
vremelnic (Sf. Maxim Mărturisitorul, Cele patru sute capete despre 
dragoste, 1, 18). 


1531. Omul fiind la mijloc între Dumnezeu şi materie, prin faptul că nu 
s-a mișcat spre Dumnezeu ca spre cauza şi scopul zidirii sale, ci spre 
materie, a ignorat pe Dumnezeu, făcându-și mintea pământească prin 
povârnirea spre materie (Sf. Maxim Mărturisitorul, Răspunsuri către 
Talasie. Scolii). 


1532. „După chipul” îl are orice om, căci Dumnezeu nu se căieşte de 
darurile sale. Dar „după asemănarea” o au foarte puţini şi numai cei 
virtuoşi, sfinții și cei ce imită pe Dumnezeu în bunătate, pe cât e cu putinţă 
oamenilor (Sf. loan Damaschin, Cuvânt minunat şi de suflet folositor). 


OM BUN 


1533. Omul bun şi iubitor de Dumnezeu nu mustră pe oameni pentru 
rele când sunt de faţă; iar în dos nu-i bârfeşte. Dar nici celor ce încearcă să-i 
grăiască de rău nu le îngâduie (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 30). 


1534. Celui ce nu ştie să deosebească binele de rău nu-i este îngăduit 
de a judeca pe cei buni sau pe cei răi. Căci bun este omul care cunoaște pe 
Dumnezeu, dar el nu este bun, nu ştie nimic şi nici nu va şti vreodată. Căci 
calea cunoștinței lui Dumnezeu este bunătatea (Sf. Antonie cel Mare, 
Învăţături despre viața morală a oamenilor și despre buna purtare, în 170 
de capete, 29). 


OM CHIBZUIT 


1535. Bărbat chibzuit este acela care suferă sfatul şi mai ales pe 
Părintele duhovnicesc, care-l sfătuiește (Talasie Libianul, Despre dragoste, 
înfrânare şi petrecerea cea după minte, IV, 40). 


1536. Bărbat chibzuit este cel ce ia aminte la sine şi se grăbeşte să se 
despartă de toată întinăciunea (Talasie Libianul, Despre dragoste, înfrânare 
şi petrecerea cea după minte, II, 60). 


1537. Bărbatul chibzuit se îngrijește de sine şi prin dureri de bunăvoie 
ocolește pe cele fără voie (Talasie Libianul, Despre dragoste, înfrânare și 
petrecerea cea după minte, Il, 68). 


OM CUMINTE 


1538. Oamenii cuminţi trebuie să-şi cerceteze puterea lor și măsura la 
care a ajuns virtutea sufletului lor, fiindcă trebuie să se pregătească să dea 
război cu patimile ce le dau năvală, potrivit cu puterea din ei, dăruită lor 
după fire de Dumnezeu. Împotriva ispitirii de frumuseţe străină şi a oricărei 
pofte stricătoare de suflet ne ajută înfrânarea; împotriva durerilor şi a 
lipsurilor tăria; iar împotriva ocărilor şi a mâniei răbdarea; şi așa pentru 
toate (Sf. Antonie cel Mare, Învăţături despre viața morală a oamenilor și 
despre buna purtare, în 170 de capete, 39). 


1539. Omul cuminte, gândindu-se la puterea tămăduitoare a judecăților 
dumnezeiești, poartă cu mulțumire necazurile care-i vin prin ele, nefăcând 
pe nimeni vinovat pentru ele decât păcatele sale. Iar cel nebun, necunoscând 
Providența atotînțeleaptă a lui Dumnezeu, păcătuieşte și când e mustrat, 
socotind fie pe Dumnezeu, fie pe oameni ca pricinuitori ai relelor sale (Sf. 
Maxim Mărturisitorul, Cele patru sute capete despre dragoste, 2, 46). 


OM EVLAVIOS 


1540. Dacă pe un atare om îl laudă oamenii, el râde în sine de cei ce-l 
laudă; dacă-l grăiesc de rău, nu se apără față de cei ce îl defaimă, nici nu se 


mânie împotrivă ocărilor (Sf. Antonie cel Mare, Învăţături despre viața 
morală a oamenilor şi despre buna purtare, în 170 de capete, 90). 


OM FERICIT 


1541. Fericit este omul care poate să iubească pe tot omul la fel (Sf. 
Maxim Mărturisitorul, Cele patru sute capete despre dragoste, 1, 17). 


1542. Fericit este omul care nu se lipeşte de nici un lucru stricăcios sau 
vremelnic (Sf. Maxim Mărturisitorul, Cele patru sute capete despre 
dragoste, 1, 18). 


OM NENOROCIT 


1543. Om nenorocit este acela care preţuieşte prin fapte trupul mai 
mult decât sufletul şi lumea mai mult decât pe Dumnezeu (Talasie Libianul, 
Despre dragoste, înfrânare şi petrecerea cea după minte, |, 17). 


OMENIE 


1544. Deci se cuvine să facem bine tuturor, dar mai ales celor ce nu pot 
să întoarcă (Sf. Teodor al Edesei, Una sută capete foarte folositoare, 85). 


1545. Primind pe frații care vin la noi, să nu socotim aceasta stânjenire 
şi întrerupere a liniştirii, ca să nu cădem din legea dragostei. Nici să nu-i 
primim ca şi când le-am face har, ci mai degrabă ca primind noi har; şi 
socotindu-ne îndatorați la acest lucru, să-i ospătăm cu prietenie şi bucurie, 
cum ne-a arătat Patriarhul Avraam (Sf. Teodor al Edesei, Una sută capete 
foarte folositoare, 84). 


OSÂNDĂ VEŞNICĂ 


1546. În sfârșit, ce vor păţi în ziua înfricoșată a judecății, numai 
Dreptul Judecător o ştie, care va da fiecăruia răsplata cea dreaptă după 
vrednicie şi va împărți după măsura răutății felul osândei hotărând cu 
dreptate soarta cuvenită fiecăruia pentru veacurile nesfârşite, potrivit cu 


judecăţile Lui cele bune (Sf. Maxim Mărturisitorul, Răspunsuri către 
Talasie, 11). 


1547. Şi dându-ne porunci sfinte şi făgăduind împărăția cerurilor celor 
ce-şi vor rândui viața după ele şi înfricoşând cu chinurile veşnice pe cei ce 
le vor călca, iar mai pe urmă suferind patima mântuitoare şi înviind din 
morți, ne-a dăruit nădejdea învierii şi a vieţii veşnice. Prin aceasta a 
dezlegat osânda păcatului strămoșesc al neascultării și a desființat prin 
moarte stăpânirea morții, ca „precum în Adam toţi mor, aşa în El toţi să se 
facă vii” (Sf. Maxim Mărturisitorul, Cuvânt Ascetic, 1). 


1548. Frica de gheenă face pe începători să fugă de păcat (Sf. Maxim 
Mărturisitorul, Cele două sute de capete despre cunoștința de Dumnezeu, 2, 
9). 


1549. Dacă „dragostea nu face rău aproapelui”, cel ce pizmuieşte pe 
fratele şi se întristează de binele lui și întinează numele lui cel bun cu 
defăimări sau îi întinde niscai curse spre a-l atrage la rele, cum nu se va face 
pe sine străin de dragoste şi vinovat de osânda veşnică? (Sf. Maxim 
Mărturisitorul, Cele patru sute capete despre dragoste, 1, 55) 


1550. Dacă „plinirea legii este iubirea” cel ce se gândeşte la rău 
împotriva fratelui şi unelteşte vicleşuguri împotriva lui şi doreşte căderea 
lui și se bucură de ea, cum nu va fi călcător de lege şi vrednic de chinurile 
veşnice? (Sf. Maxim Mărturisitorul, Cele patru sute capete despre dragoste, 
1, 56) 


1551. Răsplăţile ostenelilor pentru virtute sunt nepătimirea şi 
cunoştinţa, care ne aduc împărăția cerurilor, precum patimile și neştiința ne 
aduc chinurile veşnice (Sf. Maxim Mărturisitorul, Cele patru sute capete 
despre dragoste, 2, 34). 


OSPITALITATE 


1552. S-a scris în Proverbe: „Nu băga pe orice om în casa ta” (Sir. 11, 
13). Când vine deci la tine un străin, roagă-te mai întâi lui Dumnezeu și 


apoi cercetează cele cu privire la el; şi de unde este şi unde merge. Şi de-ţi 
pare că trebuie să-l primeşti, primeşte-l şi slobozeşte-l după ce l-ai hrănit, 
nedându-i nimic. Căci de vrei să faci peste puterile tale, nu vei putea mult 
timp (Varsanufie şi loan, Scrisori duhovnicești, 727). 


1553. Practicați iubirea de oaspeţi şi de săraci, pe măsura puterii 
voastre de răbdare. Chiar dacă aveţi mai multe în urma voastră faceţi-o cu 
măsură ca să nu vă ia în stăpânire obişnuinţa nici să nu vă ceară la fel când 
nu mai aveți ce da. Cercetaţi de ce vine vizitatorul? De va fi un fur, dați-i un 
mic ajutor şi-l sloboziţi. Şi întrucât sunt unii care vin aici ca să îngreuneze, 
nu-i încurajați. Căci vin din zgârcenie, neavând trebuinţă. Iar haine nu dați 
nimănui la întâmplare, numai celui tare temător de Dumnezeu şi se 
ruşinează să ceară. Căutaţi de aflați adevărul şi dacă e cineva cu totul sărac 
şi lipsit din voia lui Dumnezeu şi nu din pricina risipei, arătaţi-i 
compătimire (Varsanufie şi loan, Scrisori duhovnicești, 587). 


OSTENEALĂ 


1554. Chiar dacă ar ajunge cineva la culmea virtuţii, are trebuinţă de 
osteneala nevoinței, ca să-şi strunească pornirile neregulate ale trupului și 
să-şi păzească gândurile. Numai așa am putea să ne împărtăşim de 
sălăşluirea lui Hristos (Despre Avva Filimon. Cuvânt foarte folositor, 23). 


1555. Căci cel ce se doreşte după viața adevărată, cunoscând că toată 
osteneala, fie cu voia, fie fără de voie, se face moarte a plăcerii, care e 
maica morții, va primi cu veselie toate asprimile încercărilor fără de voie, 
bucurându-se întru răbdare şi făcând din necazurile sale căi uşoare şi line, 
care-l duc fără să-l rătăcească spre cununa chemării de sus, pe cel care-și 
face cu evlavie de-a lungul lor drumul dumnezeiesc (Sf. Maxim 
Mărturisitorul, Răspunsuri către Talasie, 47). 


1556. Precum focul nu poate zăbovi în apă, tot aşa nici gândul urât în 
inima iubitoare de Dumnezeu. Căci tot cel ce iubeşte pe Dumnezeu iubeşte 
şi osteneala. Iar osteneala de bunăvoie e vrăjmașa plăcerii prin fire (Marcu 
Ascetul, Despre cei ce-și închipuie că se îndreptează din fapte, 84). 


1557. Încercările ce ne vin pe neașteptate ne învaţă cu bun rost să ne 
facem iubitori de osteneală (Isihie Sinaitul, Cuvânt despre trezvie şi virtute, 
I, 81). 


1558. Cel ce nu vrea să se pocăiască prin osteneli de bunăvoie cade, 
potrivit Providenţei, în osteneli fără voie (Ialasie Libianul, Despre 
dragoste, înfrânare și petrecerea cea după minte, Il, 75). 


1559. Când inima e mișcată de vreo plăcere de la locul ostenelilor de 
bunăvoie devine anevoie de reținut, asemenea unui bolovan foarte greu, ce 
se rostogoleşte la vale (Marcu Ascetul, Despre cei ce-și închipuie că se 
îndreptează din fapte). 


1560. Dacă eşti iubitor de învățătură, fă-te iubitor şi de osteneală. Căci 
simpla cunoștință îngâmfă pe om (Marcu Ascetul, Despre cei ce-și 
închipuie că se îndreptează din fapte, 7). 


1561. Ostenelilor pentru evlavie le urmează mângâierea. lar aceasta o 
cunoaștem prin legea lui Dumnezeu și prin conştiinţă (Marcu Ascetul, 
Despre cei ce-și închipuie că se îndreptează din fapte, 54). 


1562. Sufletul se întăreşte prin ostenelile nevoinței; iar făcând toate cu 
măsură, alungă trândavia (Talasie Libianul, Despre dragoste, înfrânare şi 
petrecerea cea după minte, III, 53). 


1563. Cei ce au purtat ostenelile se vor bucura și de răsplăți. Dar 
cantitatea sau felul lor, adică măsura, o va arată rânduiala și starea de acolo 
prin împărtăşire (Sf. Grigorie Sinaitul, Capete foarte folositoare în acrostih, 
52). 


1564. Să nu lepădăm nici ostenelile nevoinţei trupești. Căci din pământ 
răsare grâul iar din acestea odrăslește bucuria duhovnicească şi experienţa 
celor bune (Filotei Sinaitul, Capete despre trezvie, 28). 


1565. Ostenelile par la început pricinuitoare de durere. Dar dacă 
începători stăruiesc în virtute şi se întind spre treapta de mijloc, ostenelile li 
se descoperă că pricinuitoare de o anumită plăcere şi de o linişte 


neînțeleasă. lar când cugetul muritor al trupului e înghițit de viaţa 
nemuritoare, care izvorăşte din sălăşluirea Duhului în cei ce s-au întins cu 
adevărat spre sfârşiturile (țintele) virtuţilor prin osteneli, ei se umplu de o 
bucurie şi de o veselie negrăită, deschizându-li-se un izvor curat de lacrimi, 
întrucât se iveşte de sus o undă dulce de căinţă (Nichita Stithatul, Cele 300 
de capete despre făptuire, despre fire şi despre cunoștință, l, 24). 


1566. Cel ce nu ia asupra sa de bunăvoie ostenelile pentru adevăr e 
certat mai aspru de cele fără de voie (Marcu Ascetul, Despre legea 
duhovnicească, în 200 de capete, 187). 


PĂCAT 


1567. Păcatul este foc ce arde. Cu cât înlături materia, cu atât se stinge, 
şi cu cât adaugi, va arde mai mult (Marcu Ascetul, Despre legea 
duhovnicească, în 200 de capete, 136). 


1568. Toate păcatele bat mai întâi numai prin gânduri la uşa minții, 
încât dacă ar fi primite de cugetare, s-ar face apoi păcate sensibile şi groase. 
Dar pe toate le taie virtutea cugetătoare a trezviei, nelăsându-le să intre în 
omul nostru lăuntric şi să se prefacă în fapte rele. lar aceasta o face prin 
înrâurirea şi ajutorul Domnului nostru lisus Hristos (Isihie Sinaitul, Cuvânt 
despre trezvie şi virtute, Í, 9). 


1569. Dar păcătuirea cu gândul o avem din voia liberă (Marcu Ascetul, 
Răspuns acelora care se îndoiesc despre Dumnezeiescul Botez). 


1570. Ci, chiar dacă suntem ţinuţi sub păcat şi după Botez, aceasta nu 
se întâmplă din pricină că Botezul ar fi nedesăvârșit, ci pentru că nesocotim 
porunca și ne alipim de plăceri de bunăvoie, cum ne mustră dumnezeieasca 
Scriptură (Marcu Ascetul, Răspuns acelora care se îndoiesc despre 
Dumnezeiescul Botez). 


1571. Ci, chiar de-ar ajunge cu totul nematerial și s-ar uni aproape cu 
Dumnezeu, păcatul merge pe urma lui şi niciodată nu piere cu desăvârşire 
înainte de moarte (Petru Damaschin, Invățături duhovniceşti, |, 10). 


1572. Căci păcatul e un întuneric și o ceaţă a sufletului, ce se lasă din 
gânduri, din cuvinte şi din fapte rele. Şi păcatul se naşte aşa că diavolul 
ispiteste pe om printr-o momeală care nu-l forţează şi îi arată începutul 
păcatului, iar omul intră în vorbă cu el din pricina iubirii de plăcere şi a 
slavei deșarte. Căci deşi prin judecată nu voiește, dar cu lucrarea se 


îndulceşte și îl primeşte. lar cel ce nu-și vede acest păcat cuprinzător, cum 
se va ruga pentru el ca să se curățească? (Marcu Ascetul, Despre cei ce-și 
închipuie că se îndreptează din fapte) 


1573. Căci păcatul este întrebuințarea greșită a ideilor, căreia îi 
urmează reaua întrebuințare a lucrurilor (Sf. Maxim Mărturisitorul, Cele 
patru sute capete despre dragoste, 2, 82). 


1574. Căci oprirea pe calea virtuţii este începutul păcatului, deoarece 
mintea se ocupă atunci pătimaş cu vreunul din lucrurile materiale, care stau 
pe amândouă părțile drumului și face chipul și gândul curat şi tăiat împrejur 
al purtării evlavioase, netăiat împrejur şi întinat (Sf. Maxim Mărturisitorul, 
Răspunsuri către Talasie, 17). 


1575. Pricina a tot păcatul este slava deşartă şi plăcerea. Cel ce nu le 
urăște pe acestea nu va dezrădăcina patima (Marcu Ascetul, Despre legea 
duhovnicească, în 200 de capete). 


1576. Păcatul este patimă a materiei; însă nu Dumnezeu este pricina 
păcatului, ci El a dat omului cunoștință, pricepere şi puterea de a deosebi 
între bine şi rău şi voie liberă. Ceea ce naște păcatul este negrija și trândavia 
oamenilor. Răul nicidecum nu e pricinuit de Dumnezeu; ci prin alegerea cea 
de bunăvoie s-au făcut dracii răi, ca şi cei mai mulți dintre oameni (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 89). 


1577. Multi ne întristăm pentru păcate; dar primim cu plăcere cauzele 
lor (Marcu Ascetul, Despre cei ce-și închipuie că se îndreptează din fapte, 
79). 


1578. Orice păcat se face pentru plăcere şi orice iertare vine pentru 
reaua pătimire şi pentru întristare (Talasie Libianul, Despre dragoste, 
înfrânare şi petrecerea cea după minte, Il, 74). 


1579. Tot păcatul sfârşeşte în plăcerea oprită, precum orice virtute într- 
o mângâiere duhovnicească. Dacă stăpâneşte cel dintâi, stârneşte pe cele 


proprii lui; iar dacă stăpâneşte cea de-a doua, de asemenea pe cele înrudite 
cu ea (Marcu Ascetul, Despre legea duhovnicească, în 200 de capete, 48). 


1580. Păcat spre moarte este tot păcatul nepocăit. Chiar de s-ar ruga un 
sfânt pentru un asemenea păcat al altuia, nu e auzit (Marcu Ascetul, Despre 
cei ce-și închipuie că se îndreptează din fapte, 41). 


1581. Păcatul cu cugetul este reaua întrebuințare a gândurilor; iar 
păcatul cu fapta este reaua întrebuințare a lucrurilor (Talasie Libianul, 
Despre dragoste, înfrânare şi petrecerea cea după minte, III, 39). 


1582. Păcatele ne vin prin reaua întrebuințare a puterilor (facultăților) 
sufletului, a celei poftitoare, irascibile şi raționale. Neştiinţa și nechibzuința 
vin din reaua întrebuințare a puterii raționale. Ura și necumpătarea din 
reaua întrebuințare a puterii irascibile (iuţimea) şi poftitoare. Iar din buna 
întrebuințare a acestora ne vine cunoștința şi chibzuinţa, iubirea și 
cumpătarea. Dacă e aşa, nimic din cele create şi făcute de Dumnezeu nu 
este rău (Sf. Maxim Mărturisitorul, Cele patru sute capete despre dragoste, 
3,3). 


1583. Este un păcat care stăpâneşte inima din pricina obişnuinţei 
(noànyic) îndelungate; şi este un alt păcat care ne războieşte cugetarea prin 
lucrurile de fiecare zi (Marcu Ascetul, Despre legea duhovnicească, în 200 
de capete, 183). 


1584. Nu lăsa păcatul neşters, chiar dacă ar fi cât de mic, ca să nu te 
tragă pe urmă la rele mai mari (Marcu Ascetul, Despre legea 
duhovnicească, în 200 de capete, 127). 


1585. Păcătuind, să nu învinovăteşti fapta, ci gândul. Căci dacă mintea 
nu o lua înainte, nu i-ar fi urmat trupul (Marcu Ascetul, Despre legea 
duhovnicească, în 200 de capete, 119). 


1586. De vrei să te izbăveşti dintr-o dată de păcate, leapădă-te de 
iubirea de sine, maica tuturor relelor (Talasie Libianul, Despre dragoste, 
înfrânare şi petrecerea cea după minte, Il, |). 


PACE 


1587. Şi nimic nu sădeşte atâta pace în minte, ca sărăcia de bunăvoie 
(Sf. Isaac Sirul, Cuvinte despre nevoinţă, XXIII). 


1588. Pacea constă în a dobândi stăpânirea peste simţurile (simțirile) 
tale (Isaia Pustnicul, 29 de cuvinte, XXII, 8). 


1589. Pacea este izbăvirea de patimi. Dar ea nu poate fi aflată fără 
lucrarea Duhului Sfânt (Marcu Ascetul, Despre legea duhovnicească, în 
200 de capete, 192). 


1590. Cel ce urmăreşte şi caută în fiecare zi pacea şi liniştea minții, 
acela va dispreţui cu uşurinţă tot ce e supus simţurilor, ca să nu ostenească 
în deşert (Isihie Sinaitul, Cuvânt despre trezvie şi virtute, Il, 26). 


1591. Nu aminti în vreme de pace cele spuse de fratele tău în vreme de 
supărare, fie că au fost spuse acele lucruri supărătoare în faţa ta, fie că au 
fost spuse către altul, iar tu le-ai auzit după aceea. Aceasta pentru ca nu 
cumva, stăruind în ținerea de minte a răului, să te întorci la ura pierzătoare a 
fratelui (Sf. Maxim Mărturisitorul, Cele patru sute capete despre dragoste, 
4, 34). 


1592. Deci se cade ca prin toate, şi mai ales prin pacea sufletului, să 
dăm odihnă Duhului Sfânt în noi, ca să avem sfeșnicul cunoștinței luminând 
în noi totdeauna (Diadoh al Foticeei, Cuvânt ascetic despre viaţa morală). 


PATIMI 


1593. Multe patimi sunt ascunse în sufletele noastre; ele ies la iveală de 
abia atunci când se arată lucrurile (Sf. Maxim Mărturisitorul, Cele patru 
sute capete despre dragoste, 4, 52). 


1594. Multe patimi sunt ascunse în sufletele noastre. Ele se dau pe față 
abia atunci când apar pricinile (Isihie Sinaitul, Cuvânt despre trezvie şi 
virtute, |, 72). 


1595. Patimile trupești şi materiale se micşorează şi se veştejesc prin 
suferinţele trupului. lar cele sufleteşti şi nevăzute se sting prin smerita 
cugetare, prin blândeţe și dragoste (Sf. Teodor al Edesei, Una sută capete 
foarte folositoare, 12). 


1596. La fel, nu e altă patimă mai urâtă ca îngâmfarea, nici mai 
vrednică de râs, ca iubirea de argint, care e rădăcina tuturor relelor. Fiindcă 
oamenii izbutind, cu multă osteneală, să-și facă bani din metalul 
pământului, îi îngroapă iarăşi în pământ degeaba (Petru Damaschin, 
Învăţături duhovniceşti, |, 27). 


1597. Pentru că nu este cu putinţă celor ce mai au încă vreo legătură cu 
ceva din cele sensibile să biruiască patimile (Petru Damaschin, Invățături 
duhovniceşti, |, 8). 


1598. De vrei să te izbăveşti de toate patimile, apucă-te de înfrânare, de 
dragoste și de rugăciune (Talasie Libianul, Despre dragoste, înfrânare și 
petrecerea cea după minte, I, 93). 


1599. Iar rădăcinile tuturor patimilor acestora şi, cum ar zice cineva, 
cele dintâi pricini ale lor sunt: iubirea de plăcere, iubirea de slavă şi iubirea 
de argint, din care se naște tot răul. Dar nu săvârşeşte omul nici un păcat, 
dacă nu-l biruie şi nu-l iau în stăpânire mai întâi aceşti uriași puternici, cum 
zice preaînțeleptul între asceţi Marcu, adică uitarea, nepăsarea şi neștiinţa 
(Sf. loan Damaschin, Cuvânt minunat și de suflet folositor). 


1600. De aceea tot războiul să ne fie împotriva patimilor celor 
dinăuntru. Căci de le vom scoate pe acestea din inimă cu darul şi cu ajutorul 
lui Dumnezeu, nu numai cu oamenii, dar și cu fiarele sălbatice vom petrece 
cu uşurinţă, cum zice şi fericitul Iov: „Fiarele sălbatice vor fi cu tine în 
pace” (Sf. loan Casian, Despre cele opt gânduri ale răutăţii, V, Despre 
întristare). 


1601. Cel ce vorbește despre patimi şi curăță pe alții de astfel de pete 
nu poate trece peste ele nemurdărit; căci însăşi amintirea obişnuieşte să 
întineze cugetarea celui ce vorbeşte despre ele. Pentru că, chiar dacă nu se 


întipăresc chipurile lucrurilor urâte în semne săpate mai adânc, totuşi 
întinează suprafaţa minţii, tulburând-o prin deşfăşurările cuvântului ca pe 
niște culori necurate (Nil Ascetul, Cuvânt trebuincios şi folositor, 28). 


1602. Cel ce a putut să-și elibereze simţurile de patimi şi să-și 
izbăvească sufletul din robia simţurilor, a reușit să ridice zid în calea intrării 
diavolului în minte prin mijlocirea simțurilor. De aceea se spune că a înălțat 
în pustie, adică în contemplaţia naturală, ca pe niște turnuri întărite, opiniile 
evlavioase despre lucruri, în care refugiindu-se, nu se teme de dracii care 
tâlhăresc în pustia aceasta, adică în firea celor văzute și amăgesc mintea 
prin simţuri, trăgând-o spre întunericul neştiinţei (Sf. Maxim Mărturisitorul, 
Răspunsuri către Talasie, 48). 


1603. Ce dulci sunt prilejurile patimilor! Patimile le poate tăia cineva și 
se poate linişti, ținându-se departe de ele, veselindu-se de încetarea lor; dar 
pricimle patimilor nu le poate părăsi. De aceea suntem ispitiți chiar fără să 
vrem. Şi de patimi ne întristăm, dar prilejurile lor dorim să le avem. 
Păcatele nu le iubim, dar pricinile ce le aduc în noi le primim cu plăcere. De 
aceea cele din urmă se fac pricinuitoare ale celor dintâi prin lucrarea lor. 
Cel ce iubeşte prilejurile patimilor se supune fără voie patimilor şi se face 
rob lor. Cel ce-şi urăşte păcatele sale încetează a le face şi cel ce le 
mărturiseşte dobândeşte iertarea. Dar este cu neputinţă cuiva a părăsi 
deprinderea păcatului înainte de a dobândi dușmanie faţă de ea, pe lângă 
mărturisirea greşelelor. Cea dintâi este pricină de smerenie adevărată; cea 
de a doua este urmată de ruşine şi de străpungerea inimii (Sf. Isaac Sirul, 
Cuvinte despre nevoinţă, LV). 


1604. Căci în sufletul iubitor de slavă deșartă se întorc patimile curățite 
de har, iar Domnul zice: „Când a ieşit duhul necurat”, şi celelalte (Petru 
Damaschin, Învățături duhovnicești, |, 11). 


1605. Căci patimile sunt cu adevărat spini ce odrăslesc în noi din 
sămânţa aflată în trup. Cât timp purtăm chipul lui Adam, neapărat purtăm şi 
patimile lui. Căci e cu neputinţă ca pământul să înceteze să dea o odraslă 
potrivit firii lui. lar aceasta este nepotul firii, ca pământul ieşit din trupurile 


noastre, după mărturia lui Dumnezeu: „Pământul din care ai fost luat” (Fac. 
3, 9). Pământul naşte spini. lar pământul cuvântător (raţional), patimile (Sf. 
Isaac Sirul, Cuvinte despre nevoinţă, LXXIV). 


1606. Mare lucru este să nu fu cuprins de patima faţă de lucruri. Dar cu 
mult mai mare este să rămâi fără patimă şi faţă de nălucirile lor. Căci 
războiul dracilor împotriva noastră prin gânduri e mai cumplit ca războiul 
cel prin lucruri (Sf. Maxim Mărturisitorul, Cele patru sute capete despre 
dragoste, 1, 91). 


1607. Deci căpeteniile patimilor celor mai mari sunt trei: lăcomia 
pântecelui, iubirea de argint şi slava deşartă. Iar cele ce urmează acestora 
sunt cinci: curvia, mânia, întristarea, trândavia și mândria. Dar tot aşa sunt 
şi trei virtuți cuprinzătoare, care se împotrivesc acelora: înfrânarea, săracia 
şi smerenia. lar după ele sunt cele ce le urmează: curăția, blândetea, 
bucuria, bărbăția şi umilința. Dar cunoașterea întregii cete a virtuților, după 
puterea, lucrarea şi mireasma fiecărei virtuți şi a fiecărui păcat, nu e un 
lucru pe care îl poate avea oricine voieşte, ci al celui ce le-a săvârşit și 
pătimit cu fapta şi cu cuvântul şi a primit de la Duhul darurile cunoștinței și 
deosebirii (Sf. Grigorie Sinaitul, Capete foarte folositoare în acrostih, 91). 


1608. Tuturor patimilor le premerge iubirea trupească de sine; iar la 
urma tuturor vine mândria (Talasie Libianul, Despre dragoste, înfrânare şi 
petrecerea cea după minte, III, 86). 


1609. Când mintea s-a eliberat desăvârşit de patimi înaintează fără să 
se întoarcă îndărăt în contemplarea lucrurilor, făcându-şi călătoria spre 
cunoştinţa Sf. Treimi (Sf. Maxim Mărturisitorul, Cele patru sute capete 
despre dragoste, 1, 86). 


1610. Patima ajungând stăpână peste fapte cu ajutorul voinței, se 
impune pe urmă silnic şi dacă nu vrea cel părtaş de ea (Marcu Ascetul, 
Despre cei ce-și închipuie că se îndreptează din fapte, 85). 


1611. Cel ce a lepădat de la sine pe maica patimilor, adică iubirea 
trupească de sine (pùavtia), uşor leapădă, cu ajutorul lui Dumnezeu, şi pe 


celelalte, ca mânia, întristarea, pomenirea răului şi cele ce urmează. Iar cel 
ce e stăpânit de cea dintâi e rănit şi de-a doua, chiar dacă nu vrea. În iubirea 
trupească de sine este patima îndreptată spre trup (Sf. Maxim 
Mărturisitorul, Cele patru sute capete despre dragoste, 2, 8). 


1612. Începutul tuturor patimilor este iubirea trupească de sine, iar 
sfârşitul este mândria. Iubirea trupească de sine este iubirea nerațională față 
de trup. Cine a tăiat-o pe aceasta, a tăiat deodată toate patimile care se nasc 
din ea (Sf. Maxim Mărturisitorul, Cele patru sute capete despre dragoste, 
3). 


1613. Patimile iuţimii sunt: mânia, amărăciunea, strigarea, aprinderea 
grabnică (vărsarea năpraznică a fierii), cutezanţa semeaţă, înfumurarea, 
trufia şi celelalte. Ale poftei sunt: lăcomia, desfrânarea, neînfrânarea, 
nesăturarea, iubirea de plăcere, iubirea de arginţi, iubirea de sine care e cea 
mai cumplită din toate. Iar ale trupului sunt: curvia, preacurvia, necurăția, 
destrăbălarea, nedreptatea, lăcomia pântecelui, lenea, uşurătatea, iubirea de 
podoabe (luxul), iubirea de petreceri şi celelalte. Cele ale părții raționale 
sunt: necredinta, hula, viclenia, uneltirea, iscodirea, fățărnicia, grăirea de 
rău, clevetirea, osândirea, dispreţuirea, luarea în râs, prefăcătonia, minciuna, 
vorbirea de lucruri urâte, de prostii, umblarea cu lucruri ascunse, ironia, 
fala, dorinţa de a plăcea oamenilor, semeţia, jurămintele strâmbe, vorbirea 
fără rost. Ale minţii sunt: părerea de sine, înălțarea, laudele, cearta, pizma, 
încântarea de sine, grăirea împotrivă, surzenia cu voia, închipuirea, 
nălucirile, răstălmăcirile, dorinţa de a te arăta, iubirea de slavă sau mândria, 
cea dintâi şi cea mai de pe urmă din toate relele. Iar cele ale cugetări sunt: 
împrăştierile, rătăcirile, robirile, întunecarea, orbirea, amăgirile, momelile, 
încuviințările, aplecările, abaterile şi cele asemenea acestora. Ca să spun pe 
scurt, toate relele potrivnice firii s-au amestecat cu aceste trei puteri ale 
sufletului, precum toate bunătățile se află împreună în ele prin fire (Sf. 
Grigorie Sinaitul, Capete foarte folositoare în acrostih, 19). 


1614. Curăţia sufletului înseamnă izbăvirea de patimi; iar izbăvirea de 
patimi naşte dragostea (Talasie Libianul, Despre dragoste, înfrânare şi 


petrecerea cea după minte, Il, 78). 


1615. Smerenia şi reaua pătimire slobozesc pe om de tot păcatul. Cea 
dintâi taie patimile sufletului, cea de-a doua pe ale trupului (Isihie Sinaitul, 
Cuvânt despre trezvie şi virtute, |, 15). 


1616. Când patimile s-au potolit, vine mândria. lar aceasta se întâmplă 
fie pentru că n-au fost tăiate pricinile, fie pentru că s-au retras dracii cu 
viclenie (Isihie Sinaitul, Cuvânt despre trezvie şi virtute, I, 74). 


1617. Pentru plăcere iubim patimile, și pentru durere fugim de virtuți 
(Sf. Maxim Mărturisitorul, Răspunsuri către Talasie. Scolii, 7). 


1618. Unele dintre patimi sunt ale iuțimii (mâniei), altele ale părții 
poftitoare a sufletului. Dar şi unele şi altele se stârnesc prin simţuri. Se 
stârnesc însă atunci când sufletul se află în afară de dragoste şi de înfrânare 
(Sf. Maxim Mărturisitorul, Cele patru sute capete despre dragoste, 1, 65). 


1619. Dintre patimi, unele sunt trupeşti, altele sufleşti. Cele trupeşti își 
iau prilejurile din trup, iar cele sufleteşti din lucrurile de din afară. Dar şi pe 
unele şi pe altele le desființează dragostea și înfrânarea; cea dintâi pe cele 
sufleteşti, cealaltă pe cele trupeşti (Sf. Maxim Mărturisitorul, Cele patru 
sute capete despre dragoste, 1, 64). 


1620. De vrei să-ți stăpânești sufletul şi trupul, taie de mai înainte 
pricimile patimilor (Talasie Libianul, Despre dragoste, înfrânare şi 
petrecerea cea după minte, I, 64). 


1621. Pământul nelucrat s-a umplut de mărăcini, sufletul nepăsător de 
patimi necurate (Talasie Libianul, Despre dragoste, înfrânare şi petrecerea 
cea după minte, III, 63). 


1622. Pricimile patimilor sunt faptele păcătoase; pricinile gândurilor, 
patimile; ale nălucirilor, gândurile; ale chipurilor, amintirea; ale amintirilor, 
uitarea; ale uitării, neștiința; ale neștiinţei, nepăsarea; nepăsarea e născută 
de dorința poftitoare; iar maica dorințelor e nestatornicia; pricina 
nestatorniciei este lucrarea faptei; iar fapta este din dorința nesocotită a 


păcatului şi din aplecarea simţurilor către cele supuse lor (Sf. Grigorie 
Sinaitul, Capete foarte folositoare în acrostih, 62). 


1623. Cercetează Scripturile şi vei afla poruncile; şi fă cele zise şi te 
vei izbăvi de patimi (Talasie Libianul, Despre dragoste, înfrânare şi 
petrecerea cea după minte, IV, 1). 


1624. Cineva poate să nu fie tulburat de patimi, când lipsesc lucrurile, 
bucurându-se de-o parțială nepătimire; când însă se arată lucrurile, îndată 
patimile răpesc mintea (Sf. Maxim Mărturisitorul, Cele patru sute capete 
despre dragoste, 4, 53). 


1625. Mintea slobozită de patimi se face în chipul luminii, luminându- 
se neîncetat de contemplațile lucrurilor (Talasie Libianul, Despre dragoste, 
înfrânare şi petrecerea cea după minte, 1, 50). 


1626. Mintea slobozită de patimi vede gândurile simple, atât când 
veghează trupul, cât şi în somn (Talasie Libianul, Despre dragoste, 
înfrânare și petrecerea cea după minte, I, 50, 54). 


1627. Virtuţile despart mintea de patimi; contemplaţiile duhovniceşti de 
înțelesurile simple; în sfârșit, rugăciunea curată o înfăţişează lui Dumnezeu 
însuși (Sf. Maxim Mărturisitorul, Cele patru sute capete despre dragoste, 3, 
44). 


1628. Tot războiul monahului împotriva dracilor urmăreşte să despartă 
patimile de înţelesuri (de chipuri). Căci altfel nu poate privi lucrurile fără 
patimă (Sf. Maxim Mărturisitorul, Cele patru sute capete despre dragoste, 
3,41). 


1629. Când patimile îşi încetează lucrarea fie pentru că se ascund 
pricimile lor, fie pentru că se depărtează dracii în chip viclean, se strecoară 
mândria (Sf. Maxim Mărturisitorul, Cele patru sute capete despre dragoste, 
2, 40). 


1630. Mintea stăpânită de patimi cugetă cele ce nu se cuvin. lar 
cugetarea aceasta o fac arătată cuvintele şi faptele (Talasie Libianul, Despre 


dragoste, înfrânare și petrecerea cea după minte, III, 4). 


PAZA INIMII 


1631. A-şi păzi cineva inima înseamnă a avea mintea trează și curată 
când e războit. Căci cel dintâi lunecă în nepăsare gândul lui. Şi când 
vrăjmașul vede nepăsarea, se străduieşte să aducă în el războiul. Şi dacă 
vrei să afli de este dușman sau prieten, lasă rugăciunea și întreabă-l: eşti al 
nostru sau al dușmanilor? (Varsanufie şi loan, Scrisori duhovnicești, 166) 


PAZA OCHILOR 


1632. Ceea ce păzeşte ochii de hoinăreală şi omul întreg de orice rău 
este smerenia (Varsanufie şi loan, Scrisori duhovnicești, 264). 


PĂCATUL STRĂMOȘESC 


1633. De păcatul strămoșesc ne-am slobozit prin Sf. Botez, dar de cel 
pe care am îndrăznit să-l săvârşim după Botez ne slobozim prin căință (Sf. 
Maxim Mărturisitorul, Cuvânt Ascetic, 44). 


1634. Dacă însă, botezându-ne, nu ne-am eliberat de păcatul 
strămoșesc, e vădit că nu putem săvârşi nici faptele libertăţii. lar dacă 
putem să le săvârşim pe acestea, arătat este că tainic ne-am eliberat de robia 
păcatului, precum este scris: „Legea Duhului vieţii m-a slobozit pe mine de 
legea păcatului şi a morții” dar, nesocotind poruncile Celui ce ne-a curăţit 
pe noi, suntem purtați de păcat. Drept aceea, sau arată-mi tu mie că cei 
botezați nu pot împlini poruncile libertății şi atunci Botezul nu e desăvârşit; 
sau, arătând noi că aceştia au primit o astfel de putere, să mărturisească toți 
că au fost eliberaţi prin harul lui Hristos, dar s-au predat pe ei înșiși în robia 
păcatelor prin faptul că n-au împlinit toate poruncile, şi de aceea iarăşi s-au 
supus lor (Marcu Ascetul, Răspuns acelora care se îndoiesc despre 
Dumnezeiescul Botez). 


1635. Omul primind existența de la Dumnezeu și începând să existe 
chiar prin actul facerii, era liber de stricăciune şi păcat, căci acestea n-au 
fost create deodată cu el. Când însă a păcătuit călcând porunca, a primit 
osânda naşterii, care se susține prin păcat, păcatul avându-și sursa în 
trăsătura pătimitoare ivită din pricina lui, ca într-o lege a firii. În temeiul 
acestei legi nici un om nu este fără de păcat, fiind supus fiecare prin fire 
legii nașterii, care s-a introdus după facere, din pricina păcatului (Sf. 
Maxim Mărturisitorul, Răspunsuri către Talasie, 21). 


1636. lar că nimenea nu scoate singur din sine păcatul lui Adam, ci 
numai Hristos, după măsura credinţei în El, află de la Apostol, care zice: 
„Hristos a murit pentru păcatele noastre, după Scripturi”; şi iarăşi: „lar 
Dumnezeu învederează dragostea Sa către noi prin aceea că, fiind noi 
păcătoşi, Hristos a murit pentru nor”; şi: „Ne-am îngropat cu El prin Botez, 
ca precum s-a sculat Hristos din morţi, aşa și noi să umblăm întru înnoirea 
vieţii” şi celelalte; și iarăşi: „Cine a murit este slobod de păcat”; sau: „Cu 
harul sunteți mântuiți prin credință şi nu din fapte, ca să nu se laude 
cineva”; și iarăși: „Căci eraţi întuneric, iar acum sunteți lumină în Domnul; 
umblați deci ca nişte fii ai luminii”; şi: „lar noi nu suntem fiii celei roabe, ci 
ai celei slobode, întru libertatea, în care ne-a slobozit lisus, staţi cu tărie”; şi 
iarăşi: „Ca nişte oameni liberi, dar nu ca şi cum ați avea libertatea drept 
acoperământ al viclenie” (Marcu Ascetul, Răspuns acelora care se îndoiesc 
despre Dumnezeiescul Botez). 


1637. Deci toată firea noastră este stăpânită de moarte din pricina 
căderii. lar motivul stăpânirii era plăcerea, care, luându-și începutul dintr-o 
neascultare, se menţine de-a lungul întregului lanţ de nașteri naturale. Din 
pricina acestei plăceri a fost adusă moartea ca osândă peste fire (Sf. Maxim 
Mărturisitorul, Răspunsuri către Talasie, 61). 


1638. Deci fiindcă prin greşeala lui Adam nu numai trăsăturile 
sufletului s-au întinat, ci și trupul nostru a căzut în stricăciune, Cuvântul cel 
Sfânt al lui Dumnezeu s-a întrupat, dăruindu-ne ca un Dumnezeu apa 
mântuitoare prin Botezul Său, ca să ne naştem din nou. Căci renaștem prin 


apă, cu lucrarea Sfântului și de viaţă făcătorului Duh. Prin aceasta, îndată ne 
curățim şi sufletul și trupul, dacă venim la Dumnezeu din toată inima. Căci 
Duhul Sfânt, sălăşluindu-se în noi, alungă păcatul. Fiindcă nu este cu 
putinţă ca, odată ce faţa sufletului este una și simplă, să fie prezente în el 
două persoane, cum au socotit unii. Căci dacă harul dumnezeiesc se 
împreună prin Sfântul Botez cu trăsăturile chipului ca o arvună a 
asemănării, unde mai poate încăpea persoana celui rău, mai ales dat fiind că 
nu există nici o împărtăşire între lumină și întuneric? (Diadoh al Foticeei, 
Cuvânt ascetic despre viața morală) 


PĂRERE DE SINE 


1639. Se ştie că ascultarea este bunul cel dintâi în toate virtuțile 
începătoare, fiindcă nimiceşte părerea de sine şi naşte în noi smerita 
cugetare. De aceea, celor ce stăruiesc în ea cu bucurie li se face intrare și 
ușă spre dragostea lui Hristos (Diadoh al Foticeei, Cuvânt ascetic despre 
viața morală, 41). 


1640. Fugind de slava deșartă, caută spre Dumnezeu; iar de nu, vei 
cădea desigur în părerea de sine sau în curvie (Talasie Libianul, Despre 
dragoste, înfrânare și petrecerea cea după minte, IV, 28). 


1641. Precum, deci, în strămoșul nostru şi în cei ca el, rădăcina și 
maica tuturor relelor este părerea de sine, aşa şi în Dumnezeu-Omul lisus 
Hristos, şi în cei ce doresc să vieţuiască după El, începutul, izvorul și 
temelia tuturor celor bune este smerenia (Calist şi Ignatie Xanthopol, 
Metoda sau cele 100 de capete, 15). 


1642. Părerea de sine şi îngâmfarea sunt pricini ale hulirii; iar iubirea 
de argint şi slava deşartă sunt pricini ale neîndurării şi ale fățarniciei (Marcu 
Ascetul, Despre cei ce-și închipuie că se îndreptează din fapte, 87). 


1643. De vrei să fu cu pătrundere şi cu dreaptă măsură şi să nu slujeşti 
patimii închipuirii de sine, caută totdeauna să cunoşti ce ascund lucrurile 
bune pentru cunoştinţa ta. Şi aflând foarte multe şi felurite cunoştinţe 


ascunse de tine, te vei mira de neştiința ta şi-ţi vei înfrâna cugetul. Iar 
cunoscându-te pe tine, vei înțelege multe mari şi minunate lucruri. Fiindcă 
socotinţa că ştii nu te lasă să sporeşti în a şti (Sf. Maxim Mărturisitorul, 
Cele patru sute capete despre dragoste, 3, 81). 


1644. Vezi să nu-ți faci păreri înalte despre tine, ca Israel cel de 
odinioară, şi să te predai şi tu vrăjmaşilor spirituali. Căci acela, fiind izbăvit 
de egipteni prin Dumnezeul tuturor, şi-a născocit sieşi ca ajutor idol turnat 
(Isihie Sinaitul, Cuvânt despre trezvie şi virtute, I, 25). 


1645. Cei ce caută viaţa cea virtuoasă şi iubitoare de Dumnezeu, 
trebuie să se izbăvească de înalta părere de sine şi de toată slava cea deşartă 
ŞI mincinoasă ŞI să se silească spre buna îndreptare a vieţii şi a socotinții. 
Căci mintea neschimbăcioasă şi iubitoare de Dumnezeu este suire şi cale 
către Dumnezeu (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 25). 


1646. Nu te măsura pe tine cu cei mai slăbănogi dintre oameni, ci tinde 
mai degrabă spre porunca dragostei. Căci măsurându-te cu aceia, cazi în 
prăpastia închipuirii de sine; dar întinzându-te după aceasta te ridici la 
înălțimea smeritei cugetări (Sf. Maxim Mărturisitorul, Cele patru sute 
capete despre dragoste, 3, 14). 


1647. Dracii, care urăsc sufletele noastre, dau unora în gând să ne 
aducă oarecare laude reci, apoi ne îndeamnă să le îmbrățișăm plini de 
bucurie. Dacă prin aceasta ne vom umfla prin înalta părere de noi înşine și 
vom face loc în noi slavei deşarte, nu vor pregeta vrăjmașii să ne robească 
(loan Carpatiul, Una sută capete de mângâiere, 10). 


PĂRINTE DUHOVNICESC 


1648. Păstor este, în înțeles adevărat, cel ce poate căuta şi îndrepta prin 
nerăutate, prin sârguința şi rugăciunea sa, oile cele pierdute (Sf. Ioan 
Scărarul, Scara, XXX, I, 2). 


1649. De aceea sârguieşte-te să rămâi fără şovăială până la moarte la 
duhovnicul la care te-ai mărturisit de la început și să nu te smintești de el, 
chiar dacă ai vedea că desfrânează, căci tu nu te vei vatămă niciodată. 
Pentru că, precum am spus, de-l vei disprețui pe acela şi vei merge la altul, 
te vei face pricină de multe sminteli și vei judeca la fel şi pe toți ceilalți şi 
vei deschide întru tine cale de pierzanie (Simeon Evlaviosul, Capete 
morale, 36). 


1650. Cel ce crede că viaţa şi moartea sa este în mâna păstorului său, 
nu-l va contrazice niciodată. lar necunoașterea acestui lucru naşte 
contrazicerea care pricinuieşte moartea spirituală şi veşnică (Sf. Simeon 
Noul Teolog, Cele 225 de capete teologice și practice, 56). 


1651. Cel ce priveşte la învățătorul şi povăţuitorul său, ca la 
Dumnezeu, nu poate să-l contrazică. lar dacă își închipuie și zice că le poate 
împăca pe amândouă acestea, să ştie că s-a rătăcit. Căci nu ştie ce 
simţământ au cei ai lui Dumnezeu față de Dumnezeu (Sf. Simeon Noul 
Teolog, Cele 225 de capete teologice și practice, 55). 


1652. Precum cel ce nu are povăţuitor, uşor se rătăceşte pe drum, chiar 
de ar fi foarte chibzuit, așa şi cel ce-şi face drumul călugăriei în chip liber, 
ușor se pierde, chiar dacă ar cunoaşte toată înţelepciunea lumii (Sf. Ioan 
Scărarul, Scara, XXVI, II, 44). 


1653. lar de vei câştiga ucenici care au încredere în tine, ca să-ţi 
mărturisească ție gândurile lor şi îi vezi pe ei că vorbesc cu unii dintre frații 
mai evlavioși, să nu te sminteşti. Pentru că diavolul spune pe ascuns celor 
ce viețuiesc drept, că aceşti ucenici nu umblă cu sinceritatea inimii şi cu 
simplitate, nici nu ne mărturisesc gândurile lor cu adevărată încredere în 
noi, ci îi îndeamnă cu scop rău, prin făţarnicie, să vadă libertatea noastră și 
prin aceasta ne produc supărare și neîncredere în aceşti ucenici. Tu deci să 
nu arăţi acest gând pe care ţi-l aruncă dracii, ci sileşte-te cu toată simplitatea 
şi iubirea pentru Dumnezeu şi pentru binele însuţi, să îndrepți pe unii ca 
aceştia şi să-i foloseşti sufletește și să socoteşti propășirea lor drept slava ta 
însăşi (Simeon Evlaviosul, Capete morale, 37). 


PĂTIMIRE 


1654. Smerenia şi reaua pătimire slobozesc pe om de tot păcatul. Cea 
dintâi taie patimile sufletului, cea de-a doua pe ale trupului (Isihie Sinaitul, 
Cuvânt despre trezvie şi virtute, |, 15). 


1655. Sufletul se mântuieşte prin reaua pătimire și smerenie. Ele îl 
izbăvesc din patimile mai înainte pomenite (Talasie Libianul, Despre 
dragoste, înfrânare și petrecerea cea după minte, III, 72). 


1656. Plăcerea se stinge prin reaua pătimire şi prin întristare, fie prin 
cele de bunăvoie, fie prin cele aduse de Providenţă (Talasie Libianul, 
Despre dragoste, înfrânare şi petrecerea cea după minte, I, 33). 


1657. A pătimi pentru Hristos înseamnă a răbda cele ce ni se întâmplă. 
Căci celor nevinovaţi pizma le este spre folos; iar certarea ni se face 
povăţuire a lui Dumnezeu spre întoarcere, deschizându-ne urechile nouă, 
celor vinovaţi (Isaia 4, 5). De aceea Domnul a făgăduit cununa în vecii 
vecilor celor ce rabdă (Iacob I, 12) (Sf. Grigorie Sinaitul, Alte capete, 3). 


PERIHOREZĂ 


1658. Fiul este întru Tatăl, Duhul întru Fiul, iar Tatăl este întru 
amândoi. lar prin credință omul cunoaşte toate cele nevăzute şi gândite. 
Credinţa este consimțirea de bunăvoie a sufletului (Sf. Antonie cel Mare, 
Învăţături despre viața morală a oamenilor şi despre buna purtare, în 170 
de capete, 141). 


PIZMĂ 


1659. Înaintea celui mândru și bolnav de pizmă, grăiește cu luare 
aminte. Căci în vreme ce tu grăiești, acela tâlcuiește pe limba lui cuvintele 
tale precum îi place şi din cele bune ale tale ia materie ca să-i facă pe alții să 
se smintească. Și cuvintele tale se vor schimba în cugetarea lui, după chipul 
bolii lui (Sf. Isaac Sirul, Cuvinte despre nevoință, LVII). 


1660. Cel ce aduce fratelui la cunoștință ocările altuia, ascunde pizma 
sub înfăţişarea bunăvoinţei (Talasie Libianul, Despre dragoste, înfrânare și 
petrecerea cea după minte, |, 9). 


1661. Cel ce se bucură în chip ascuns împreună cu cel pizmuit se 
izbăveşte de pizmă; iar cel ce ascunde pe cel pizmuit izbăveşte (şi pe alții) 
de pizmă (Talasie Libianul, Despre dragoste, înfrânare și petrecerea cea 
după minte, III, 57). 


1662. Cel ce bârfeşte activitatea celui de aceeași credinţă și stăruie în 
defăimarea lui pe drept cuvânt e socotit clevetitor al fratelui său; iar cel ce 
ponegreşte, purtat de pizmă, pe cel împodobit cu înţelepciune, și sminteşte 
pe toți, cu adevărat uneltește sminteala contra fiului maicii sale (Sf. Maxim 
Mărturisitorul, Întrebări, nedumeriri şi răspunsuri, 9). 


1663. Dacă „dragostea nu face rău aproapelui”, cel ce pizmuieşte pe 
fratele şi se întristează de binele lui și întinează numele lui cel bun cu 
defăimări sau îi întinde niscai curse spre a-l atrage la rele, cum nu se va face 
pe sine străin de dragoste şi vinovat de osânda veşnică? (Sf. Maxim 
Mărturisitorul, Cele patru sute capete despre dragoste, 1, 55) 


1664. Dacă „plinirea legii este iubirea” cel ce se gândește la rău 
împotriva fratelui şi unelteşte vicleşuguri împotriva lui şi doreşte căderea 
lui și se bucură de ea, cum nu va fi călcător de lege şi vrednic de chinurile 


veşnice? (Sf. Maxim Mărturisitorul, Cele patru sute capete despre dragoste, 
1, 55-56) 


1665. Cel ce nu pizmuieşte și nu se mânie pe cel ce l-a întristat şi nu 
ține minte răul de la el, prin aceasta încă nu are şi dragoste faţă de acela. 
Căci poate să nu răsplătească răul cu rău chiar dacă nu are încă dragoste, 
pentru că aşa e porunca. Dar încă nu poate răsplăti răul cu bine fără silă. 
Căci a face bine din îndemn lăuntric celor ce ne urăsc este propriu numai 
dragostei duhovniceşti desăvârşite (Sf. Maxim Mărturisitorul, Cele patru 
sute capete despre dragoste, 2, 49). 


1666. Cel ce, în acelaşi timp, laudă pentru unele pe aproapele, iar 
pentru altele îl vorbeşte de rău, e stăpânit de slava deşartă şi de pizmă. Prin 
laude încearcă să-şi ascundă pizma, iar prin vorbele rele se înfățișează pe 
sine mai bun decât acela (Marcu Ascetul, Despre legea duhovnicească, în 
200 de capete, 122). 


PLĂCERE 


1667. Întristarea sufletului este urmarea plăcerii simţurilor, căci prin 
aceasta se naşte întristarea sufletului. De asemenea întristarea trupului este 
urmarea plăcerii sufletului, căci bucuria sufletului se face întristarea 
trupului (Sf. Maxim Mărturisitorul, Răspunsuri către Talasie, 58 (scolie)). 


1668. Deci cel ce nu doreşte plăcerea trupească şi nu se teme deloc de 
durere, a ajuns nepătimitor (Sf. Maxim Mărturisitorul, Răspunsuri către 
Talasie). 


1669. Sub puterea patimii el nu ştia, precum se vede, că plăcerea nu 
poate fi niciodată fără de durere. Căci în plăcere e amestecat chinul durerii, 
chiar dacă pare ascuns celor ce o gustă, prin faptul că domină patima 
plăcerii. Pentru că ceea ce domină iese totdeauna deasupra, acoperind 
simţirea a tot ceea ce stă alăturea (Sf. Maxim Mărturisitorul, Răspunsuri 
către Talasie). 


1670. Căci, de obicei, pântecele este pricina plăcerilor. Când stomacul 
e plin, se aprind și dorinţele după alte plăceri; iar când se află în lipsă, 
rămân şi acestea liniştite şi mai potolite (Nil Ascetul, Cuvânt trebuincios și 
folositor, 56). 


1671. Adu-ţi aminte că fiecărei plăceri îi urmează scârba şi, după ea, 
amărăciunea (Sf. Isaac Sirul, Cuvinte despre nevoinţă, LV). 


1672. Pricina a tot păcatul este slava deşartă şi plăcerea. Cel ce nu le 
urăşte pe acestea nu va dezrădăcina patima (Marcu Ascetul, Despre legea 
duhovnicească, în 200 de capete, 99). 


1673. Este câte unul care-și taie o patimă pentru o plăcere mai mare și 
e slăvit de cei ce nu-i cunosc intenția. Şi poate că unul ca acesta nu-și dă 
seama el însuși de sine, ostenindu-se prosteşte (Marcu Ascetul, Despre 
legea duhovnicească, în 200 de capete, 98). 


1674. Cei ce iubesc plăcerile vieţii de aici trec de la gânduri la greşeli. 
Căci fiind purtați de o judecată nesocotită, doresc să prefacă aproape toate 
gândurile lor pătimaşe în cuvinte nelegiuite şi în fapte necuviincioase 
(Diadoh al Foticeei, Cuvânt ascetic despre viața morală, 96). 


1675. Mintea zăbovind în plăcere sau în întristare cade repede în 
patima trândăviei (Talasie Libianul, Despre dragoste, înfrânare şi 
petrecerea cea după minte, I, 90). 


1676. Din iubirea de plăcere vine negrija şi din negrijă uitarea; căci 
Dumnezeu a dăruit tuturor cunoştinţa celor de folos (Marcu Ascetul, Despre 
legea duhovnicească, în 200 de capete, 17). 


1677. Orice păcat se face pentru plăcere şi orice iertare vine pentru 
reaua pătimire şi pentru întristare (Talasie Libianul, Despre dragoste, 
înfrânare şi petrecerea cea după minte, Il, 74). 


1678. Pentru plăcere iubim patimile, şi pentru durere fugim de virtuți 
(Sf. Maxim Mărturisitorul, Răspunsuri către Talasie. Scolii, 7). 


1679. Cel ce s-a învrednicit de cunoștința lui Dumnezeu și se 
împărtăşeşte de dulceaţa ei cu adevărat disprețuiește toate plăcerile născute 
din poftă (Sf. Maxim Mărturisitorul, Cele patru sute capete despre 
dragoste, 3, 63). 


1680. Trândăvia vine din neglhjenţa sufletului; şi e neglijent sufletul 
care boleşte de iubirea plăcerii (Talasie Libianul, Despre dragoste, 
înfrânare şi petrecerea cea după minte, III, 5). 


1681. Venirea întristării strâmtorează plăcerea; iar frica de chinuri 
veştejeşte pofta (Talasie Libianul, Despre dragoste, înfrânare și petrecerea 
cea după minte, III, 20). 


1682. Când primeşti închipuirea vreunei plăceri, păzește-te ca să nu fu 
răpit îndată de ea, ci ridicându-te o clipă mai presus de aceasta, adu-ți 
aminte de moarte şi gândeşte-te că e mai bine să te ştii că ai biruit această 
amăgire a plăcerii (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 167). 


1683. Nu din trebuinţă e atât de râvnit aurul de către oameni, cât pentru 
faptul că mulțimea își împlineşte prin el plăcerile (Sf. Maxim 
Mărturisitorul, Cele patru sute capete despre dragoste, 3, 16). 


1684. Orice plăcere trupească vine dintr-o lenevire de mai-nainte. lar 
lenevia se naște din necredinţă (Marcu Ascetul, Despre cei ce-și închipuie 
că se îndreptează din fapte, 158). 


1685. Să nu zici: cum se va deda săracul plăcerii, neavând cele ce o 
pricinuiesc? Căci cineva poate să se dedea plăcerii prin gânduri, în chip şi 
mai ticălos (Marcu Ascetul, Despre cei ce-și închipuie că se îndreptează din 
fapte, 143). 


1686. Iubirea de argint, slava deşartă şi plăcerea trebuie urâte ca niște 
mame ale relelor şi ca nişte mame vitrege ale virtuților (Marcu Ascetul, 
Despre legea duhovnicească, în 200 de capete, 105). 


PLÂNS, PLÂNGERE 


1687. Şi iarăşi: „Postul smereşte trupul, privegherea luminează mintea, 
liniştirea aduce plânsul, plânsul botează pe om şi spală sufletul şi-l face fără 
păcat” (Petru Damaschin, Învățături duhovniceşti, |, 38). 


1688. Iar cel ce a fost luminat ca să-şi vadă greşelile sale nu încetează a 
plânge pentru sine şi pentru toți oamenii, văzând atâta îngăduinţă a lui 
Dumnezeu şi atâtea greşeli pe care le-am făcut de la început și le facem 
pururea noi, ticăloşii (Petru Damaschin, Învățături duhovnicești, I, 8). 


1689. Căci zice marele Vasile: „Dacă nu s-ar fi lenevit omul dinspre 
plânsul după Dumnezeu, nu i-ar lipsi lacrimile atunci când ar vrea” (Petru 
Damaschin, Învățături duhovnicești, |, 11). 


1690. Căci numai cel ce s-a curățit prin plâns de patimi simte tainele 
ascunse în toate Scripturile şi se uimeşte de toate, dar mai ales de Sfânta 
Evanghelie, de lucruri şi de cuvinte. Şi precum înţelepciunea lui Dumnezeu 
a făcut cele grele uşoare, așa face pe om puţin câte puţin Dumnezeu: bun și 
îndurător, ca să poată iubi pe vrăjmași, precum și Tatăl îndurător este și 
nepătimaș, ca Dumnezeu cel fără patimă; având toată virtutea și 
desăvârșirea, precum Tatăl desăvârşit este. Şi simplu grăind, toate câte se 
cuvin lui Dumnezeu le primeşte, după învăţătura sfintei Cărți, şi omul, ca să 
se facă Dumnezeu prin lucrare voită. Cine nu se minunează de lucrarea 
Sfintei Evanghelii? Pentru că numai prin libera alegere, îi dăruieşte omului 
toată odihna în veacul de acum şi în cel viitor, cu multă cinste (Petru 
Damaschin, Învățături duhovnicești, |, 12). 


1691. Înainte de plâns şi de lacrimi, nimeni să nu ne amăgească cu 
vorbe deşarte (Ef. 5, 6), nici să nu ne amăgim pe noi înșine. Căci încă nu 
este în noi pocăință, nici adevărată părere de rău, nici frica de Dumnezeu în 
inimile noastre, nici nu ne-am învinovăţit pe noi înşine, nici n-a ajuns 
sufletul nostru la simţirea judecății viitoare şi a chinurilor veșnice. Căci 
dacă ne-am fi învinovăţit pe noi înșine şi am fi dobândit acestea şi am fi 
ajuns la ele, îndată am fi vărsat şi lacrimi. lar fără de acestea, nici 
învârtoşarea inimii noastre nu se va putea înmuia vreodată, nici sufletul 
nostru nu va dobândi smerenie, nici nu vom izbuti să ne facem smeriţi. lar 
cel ce nu s-a făcut astfel, nu se poate uni cu Duhul cel Sfânt. Și cel ce nu s-a 
unit cu Duhul acesta prin curăție, nu poate să ajungă la vederea şi 
cunoştinţa lui Dumnezeu şi nu e vrednic să se înveţe tainic virtuțile 
smereniei (Sf. Simeon Noul Teolog, Cele 225 de capete teologice şi 
practice, 149). 


1692. Plânsul este îndoit în lucrările lui. Unul este ca apa, care stinge 
prin lacrimi văpaia patimilor şi curățeşte sufletul de întinăciunea pricinuită 
de ele; altul ca focul, care face viu, prin prezenţa Sfântului Duh și reaprinde 
şi încălzeşte şi face înfocată inima şi o înflăcărează de dragostea şi de dorul 


lui Dumnezeu (Sf. Simeon Noul Teolog, Cele 225 de capete teologice și 
practice, 138). 


1693. Cu cât coboară cineva mai mult în adâncul smereniei şi se 
recunoaşte ca nevrednic de mântuire, cu atâta se întristează mai mult şi 
varsă şiroaie de lacrimi. lar pe măsura acestora, ţâşneşte în inima lui 
bucuria, iar împreună cu ea izvorăște şi creşte nădejdea, care face 
încredințarea despre mântuire mai puternică (Sf. Simeon Noul Teolog, Cele 
225 de capete teologice și practice, 134). 


1694. Plânsului după Dumnezeu îi premerge smerenia şi îi urmează o 
bucurie şi o veselie negrăită. lar din smerenie după Dumnezeu răsare 
nădejdea mântuirii. Căci cu cât se socoteşte cineva pe sine din suflet mai 
păcătos decât toți oamenii, cu atât creşte, împreună cu smerenia și nădejdea 
care înfloreşte în inima lui, încredinţându-l că prin ea se va mântui (Sf. 
Simeon Noul Teolog, Cele 225 de capete teologice şi practice, 133). 


PLINIREA VREMII 


1695. Mai mult de cinci mii şi cinci sute de ani l-a lăsat pe Adam să 
trudească în ea. Pentru că până atunci nu era descoperită calea sfinților, 
precum a zis dumnezeiescul apostol (Ef. 3, 1) (Sf. Isaac Sirul, Cuvinte 
despre nevoinţă, LXXIV). 


1696. Atunci Bunul şi iubitorul de oameni Dumnezeu trimite pe Unul- 
Născut Fiul Său. Căci numai Dumnezeu putea tămădui şi birui o astfel de 
patimă. Şi proorocii au cunoscut aceasta. De aceea spune şi David în chip 
lămurit: „Cel ce şezi pe Heruvimi, arată-Te, înalță stăpânirea Ta și vino să 
ne mântuieşti pe noi” (Ps. 39, 2-3). şi: „Doamne, apleacă cerurile şi Te 
pogoară” (Ps. 118, 5). Și altele ca acestea. Dar şi ceilalți prooroci, fiecare 
dintre ei a strigat multe de acestea în chip felurit, prin unele chemându-L să 
pogoare, prin altele asigurând că Se va pogorâ negreşit (Ava Dorotei, 


Învăţături, 1, 4). 


1697. Deci a venit Domnul nostru, făcându-Se om pentru noi, ca, 
precum zice Sfântul Grigorie, să vindece pe asemenea cu asemenea, sufletul 
cu suflet, trupul cu trup. Căci se face în toate om afară de păcat. A luat 
însăşi ființa noastră, însăşi pârga frământăturii noastre şi se face un nou 
Adam, după chipul Celui ce l-a făcut pe el. Înnoieşte ceea ce este după fire, 
şi face iarăși întregi şi nevătămate simţurile noastre, cum au fost făcute la 
început. A înnoit pe omul căzut, făcându-Se om, a eliberat pe cel robit 
păcatului, pe cel purtat de el cu sila. Căci omul era târât prin silă și tiranie 
de vrăjmașşul său şi aproape şi cei ce nu voiau să păcătuiască, păcătuiau de 
silă, cum zice Apostolul în numele nostru: „Că nu fac binele pe care-l 
voiesc, ci răul pe care nu-l voiesc, pe acela îl fac” (Rom. 7, 19) (Ava 
Dorotei, Învăţături, I, 4). 


POCĂINŢĂ 


1698. Precum pământul nu poate da rod fără sămânță şi apă, aşa nu 
poate omul să se pocăiască fără smerita cugetare şi osteneala trupului (Isaia 
Pustnicul, 29 de cuvinte, XV, 1). 


1699. Nu vom fi pedepsiţi şi osândiţi în veacul ce va să vie pentru că 
am păcătuit, o dată ce am primit o fire nestatornică şi schimbăcioasă. Ci 
fiindcă, păcătuind, nu ne-am pocăit, nici nu ne-am întors de la calea cea rea 
spre Domnul, după ce-am primit putere şi vreme pentru pocăință, ca să 
arătăm şi mai mult că dumnezeirea e bună şi nu, dimpotrivă, pătimaşă, ca 
una ce pedepseşte și se mânie (Teognost, Despre făptuire, contemplaţie şi 
preoție, 47). 


1700. Pocăinţa s-a dat oamenilor după botez, ca un har peste har. Căci 
pocăinţa este a doua naştere din Dumnezeu, şi darul a cărui arvună am 
primit-o prin credinţă îl primim prin pocăință. Pocăinţa este uşa milei, 
deschisă celor ce o caută pe ea. Prin ușa aceasta intrăm la milă; și dacă nu 
intrăm prin ea, nu aflăm milă. Pentru că toţi au păcătuit, după dumnezeiasca 
Scriptură, „îndreptându-ne în dar prin harul Lui” (Rom. 3, 24). Pocăinţa 
este al doilea har ce se naşte în inimă din credinţă şi frică. Iar frica este 


toiagul părintesc ce ne călăuzeşte până ce vom ajunge în raiul duhovnicesc 
al bunătăților. Şi când vom ajunge acolo, ne lasă şi se întoarce (Sf. Isaac 
Sirul, Cuvinte despre nevoință, LXXII). 


1701. Nu e păcat de neiertat decât cel pentru care nu se face pocăință 
(Sf. Isaac Sirul, Cuvinte despre nevoință, XXX). 


1702. Iar înţelesul numelui pocăinței, precum am cunoscut din felul 
adevărat al lucrurilor, este acesta: ea e cererea prelungită în tot ceasul a 
rugăciunii pline de străpungere ce se îndreaptă spre Dumnezeu pentru 
iertarea păcatelor trecute şi grija pentru păzirea de cele viitoare (Sf. Isaac 
Sirul, Cuvinte despre nevoinţă, L). 


1703. Căci metama (pocăinţa) este tăierea voii rele, zice Gură de Aur, 
iar așa-zisele metanii sunt mai degrabă plecări de genunchi, şi arată 
înfăţişarea de supunere a celui ce cade fără îngâmfare înaintea lui 
Dumnezeu şi a oamenilor, dacă s-a împotrivit cuiva. Prin ele îşi află loc de 
apărare, dacă nu se împotriveşte nicidecum în cuvânt, nici nu încearcă să se 
îndreptăţească pe sine, ca fariseul acela, ci mai degrabă imită pe vameș, 
socotindu-se pe sine mai rău decât toți şi nevrednic să caute în sus. Fiindcă 
dacă ar socoti că face pocăință, dar încearcă să se împotrivească în cuvânt 
celui ce-l judecă pe el, întemeiat sau neîntemeiat, nu este vrednic de iertarea 
cea după har, ca unul ce caută judecătorie şi dreptăţi şi așteaptă să ia folos 
de la forul dreptăţii (Petru Damaschin, Învățături duhovniceşti, |, 38). 


1704. Pocăinţa naște păzirea poruncilor; iar păzirea poruncilor aduce 
curăția sufletului (Talasie Libianul, Despre dragoste, înfrânare și petrecerea 
cea după minte, Il, 77). 


1705. Hristos este Mântuitorul lumii întregi şi a dăruit oamenilor 
pocăinţa spre mântuire (Talasie Libianul, Despre dragoste, înfrânare şi 
petrecerea cea după minte, Il, 76). 


1706. Cel ce nu vrea să se pocăiască prin osteneli de bunăvoie cade, 
potrivit Providenţei, în osteneli fără voie (Talasie Libianul, Despre 
dragoste, înfrânare și petrecerea cea după minte, IL, 75). 


1707. Cel ce se pocăieşte cum se cuvine nu va respinge osteneala 
pentru păcatele vechi, ci îşi va câștiga printr-însa îndurarea lui Dumnezeu 
(Marcu Ascetul, Despre cei ce-și închipuie că se îndreptează din fapte, 42). 


1708. Cel ce se pocăieşte în faţa celui ce s-a supărat pe dreptate, înainte 
de a fi chemat de acela, nu se păgubeşte cu nimic din ceea ce 1 se cuvine în 
urma pocăinţei. lar cel ce se pocăiește după ce e chemat pierde jumătate din 
câştig. Câştigă tot ce s-a rânduit cel ce niciodată nu iese din tovărăşie pentru 
întristarea ce i se face. Dar i se adaugă și plată pe deasupra celui ce îşi ia, în 


toate, greşeala asupra sa (Ilie Ecdicul, Cugetări din sentințele înțelepților, 
36). 


1709. De la pocăință ne vine spălarea întinăciunii faptelor ruşinoase. 
După ea primim împărtăşirea de Duhul Sfânt. Dar nu în chip simplu, ci 
după credința, simţirea şi smerenia celor ce s-au pocăit din tot sufletul, însă 
numai după iertarea deplină a păcatelor de mai înainte, primită de la 
părintele care ne-a luat asupra sa. De aceea bine este să ne pocăim în fiecare 
ZI, pentru porunca ce s-a dat. Căci îndemnul: „Pocăiţi-vă, că s-a apropiat 
împărăția cerurilor” (Matei 3, 2), ne arată lucrarea aceasta ca fiind fără 
hotar (Sf. Simeon Noul Teolog, Cele 225 de capete teologice și practice, 
172). 


1710. Precum celui ce se pocăieşte îi e străină cugetarea semeață; aşa 
celui ce păcătuieşte de bunăvoie îi e cu neputinţă cugetarea smerită (Marcu 
Ascetul, Despre cei ce-și închipuie că se îndreptează din fapte, 110). 


POFTĂ 


1711. Căci pricina tuturor relelor este pofta și mânia (Sf. Antonie cel 
Mare, Învăţături despre viața morală a oamenilor și despre buna purtare, în 
170 de capete, 12). 


1712. Căci pofta spre acestea trei îşi are mișcarea: sau spre plăcerea 
trupului sau spre slava deşartă sau spre câştigarea de avuţie (Sf. Ioan 
Damaschin, Cuvânt minunat şi de suflet folositor). 


1713. Rădăcina poftei ruşinoase e lauda omenească, precum a 
neprihănirii e mustrarea pentru păcat, şi anume nu numai când o auzim, ci 
când o şi primim (Marcu Ascetul, Despre legea duhovnicească, în 200 de 
capete, 95). 


1714. Cele trei gânduri mai cuprinzătoare ale poftei se nasc din patima 
iubirii de sine (Talasie Libianul, Despre dragoste, înfrânare și petrecerea 
cea după minte, III, 87). 


1715. Când creşte pofta, mintea îşi nălucește materiile plăcerilor în 
vremea somnului; iar când crește iuțimea, vede lucrurile pricinuitoare de 
frica. lar patimile le fac să crească dracii necuraţi, luând în sprijin negrija 
noastră, şi tot ei le întărâtă. Le micșorează însă sfinții îngeri, mișcându-ne 
spre lucrarea virtuţilor (Sf. Maxim Mărturisitorul, Cele patru sute capete 
despre dragoste, 2, 69). 


1716. Săturarea naște pofta după feluri multe de mâncări; iar lipsa 
îndulceşte şi pâinea simplă (Talasie Libianul, Despre dragoste, înfrânare şi 
petrecerea cea după minte, III, 56). 


1717. Cel ce-şi stăpânește pântecele veştejeşte pofta şi mintea lui nu 
slujeşte gândurilor de curvie (Talasie Libianul, Despre dragoste, înfrânare 
şi petrecerea cea după minte, III, 1). 


1718. Stăpânindu-ţi pofta, vei birui și mânia; căci ea este pricina care 
stârneşte mânia (Talasie Libianul, Despre dragoste, înfrânare şi petrecerea 
cea după minte, III, 25). 


1719. Pofta e oprită de înfrânare şi osteneală; şi e micşorată de linişte şi 
de dragostea dumnezeiască (Talasie Libianul, Despre dragoste, înfrânare și 
petrecerea cea după minte, IL, 21). 


1720. Venirea întristării strâmtorează plăcerea; iar frica de chinuri 
veştejeşte pofta (Talasie Libianul, Despre dragoste, înfrânare și petrecerea 
cea după minte, III, 20). 


1721. Stăpâneşte cu vitejie mânia și pofta şi te vei izbăvi degrabă de 
gândurile rele (Talasie Libianul, Despre dragoste, înfrânare și petrecerea 
cea după minte, |, 17). 


1722. Începutul păcatului este pofta, prin care se pierde sufletul 
rațional; iar începutul mântuirii şi al împărăției cerurilor este dragostea (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 148). 


POMENIREA MORŢII 


1723. Pedagog bun şi al sufletului şi al trupului este pomenirea 
neîncetată a morții prin care, trecând peste toate cele de până atunci, să 
privim de acum la ea însăşi mereu, la patul pe care vom sta așezați în 
preajma morţii, şi la celelalte (Isihie Sinaitul, Cuvânt despre trezvie și 
virtute, |, 94). 


1724. Omul se poate mântui în orice vreme cu harul lui Dumnezeu, 
dacă poate să-și taie vrerea lui în toate şi să aibă o inimă smerită și dacă are 
pururea moartea în faţa ochilor. În acest caz, ori unde ar fi, nu va pune frica 
stăpânire pe el. Căci unul ca acesta le-a uitat pe cele dindărăt şi se întinde 
spre cele dinainte (Fil. 3, 13), fă aceasta şi fii fără grijă; căci te vei mântui 
(Varsanufie și loan, Scrisori duhovnicești, 232). 


1725. De asemenea, mă rog pentru cei ce au plecat de la noi, ca să 
dobândească mântuire şi ca să-mi aduc aminte de moarte. Căci este un semn 
al iubirii a mă ruga pentru toți și a cere rugăciunea tuturor (Petru 
Damaschin, Învățături duhovnicești, |, 38). 


1726. Precum pâinea e cea mai de trebuinţă dintre toate mâncările, așa 
aducerea aminte de moarte e cea mai de trebuință dintre toate lucrările (de 
curățire de patimi) (Sf. loan Scărarul, Scara, VI, 5). 


1727. Pomenirea limpede a morții cuprinde cu adevărat multe virtuţi. 
Ea naşte plânsul, îndeamnă la înfrânarea de la toate, aduce aminte de 
gheenă, e maica rugăciunii şi a lacrimilor, păzitoarea inimii, neîmpătimirea 


de țărână, țâşnire de înţelegere şi dreaptă socoteală, ale căror roade sunt 
frica îndoită de Dumnezeu și curățirea gândurilor pătimașe din inima. Ea 
deci cuprinde multe porunci ale Domnului, prin ea a văzut războiul cel greu 
de fiecare ceas, care face grijă multora dintre luptătorii lui Hristos (Filotei 
Sinaitul, Capete despre trezvie, 38). 


POMENIREA RĂULUI 


1728. Precum cel ce seamănă între spini nu poate secera nimic, aşa cel 
ce se scufundă în ținerea minte a răului și în iubirea de agoniseală nu poate 
dobândi nimic, ci geme pe patul lui, pentru că nu poate dormi şi pentru 
strângerea de bunuri (Sf. Isaac Sirul, Cuvinte despre nevoință, LVT). 


1729. Cel ce ţine minte răul şi se roagă e ca unul care seamănă în mare 
şi aşteaptă să secere (Sf. Isaac Sirul, Cuvinte despre nevoinţă, LVII). 


1730. Cel preoțit trebuie să se curăţească de toate patimile, dar mai ales 
de curvie şi de pomenirea răului şi să nu aibă nici măcar vreo închipuire 
simplă, dacă nu vrea să se apropie de trupul împărătesc schimonosit sau cu 
funingine pe față, şi de aceea să fie urât şi gretos (Teognost, Despre 
făptuire, contemplație și preoție, 17). 


1731. Rugăciunea celui ce ţine minte răul e o sămânță aruncată pe 
piatră (Sf. Isaac Sirul, Cuvinte despre nevoinţă, LVIII). 


POMUL CUNOȘTINȚEI BINELUI ȘI RĂULUI 


1732. Odată împlinit raiul lumii şi odată sădite plantele dumnezeiești 
din el, Dumnezeu a dat omului poruncă, zicând: „Din tot pomul din rai poţi 
să mănânci, dar din pomul cunoștinței binelui și a răului să nu mâncaţi; în 
ziua în care veți mânca din el, cu moarte veți muri”. Mai întâi îşi îndreaptă 
cuvântul ca spre unul. Căci a zis: „Din tot pomul din rai poţi să mănânci”. 
Apoi vorbește la plural către mai mulți: „Dar din pomul cunoștinței binelui 
şi răului să nu mâncaţi”. Ce înseamnă aceasta? Dumnezeu ne învaţă că taina 
poruncii acesteia nu se îndreaptă numai spre Adam, ci va trece fără îndoială 


şi la noi la toţi. Şi pe drept cuvânt. Căci ceea ce a pățit atunci Adam, amăgit 
de Eva, şi Eva de şarpe, se întâmplă şi cu noi, cei ce ne naștem după ei de la 
ei (Nichita Stithatul, Vederea duhovnicească a raiului, 10). 


1733. Şi poate că, de fapt, dacă ar zice cineva că pomul cunoștinței 
binelui și a răului este zidirea cea văzută, nu s-ar abate de la adevăr. Căci 
împărtăşirea de ea produce în chip natural plăcerea şi durerea (Sf. Maxim 
Mărturisitorul, Răspunsuri către Talasie). 


1734. lar pomul cunoștinței binelui şi răului este deosebirea privirii, 
precum au spus şi au gândit şi alții înainte de noi. El e descoperirea 
alcătuirii firii noastre, care e bună celor ce au urcat la bărbatul desăvârșit și 
la măsura vârstei lui Hristos (Ef. 4, 13) prin toată nepătimirea și 
înţelepciunea Duhului, înălțându-se prin contemplarea şi frumuseţea ei la 
măreţia lucrării Făcătorului (Înţel. 13, 5); căci celor ce au ajuns cu timpul la 
deprinderea statornică a virtuții, ea nu le este şi nu li se face abatere de la 
bine, ca unora ce au pășit cu tărie în contemplația dumnezeiască (Nichita 
Stithatul, Vederea duhovnicească a raiului, 15). 


POMUL VIEŢII 


1735. Cunoştinţa de Dumnezeu este pomul vieţii, de care împărtăşindu- 
se cel curat rămâne nemuritor (Talasie Libianul, Despre dragoste, înfrânare 
şi petrecerea cea după minte, IV, 56). 


1736. Deci pomul vieții este Dumnezeu, a Cărui lucrare este să procure 
viaţa şi Care dă rod bun de mâncat numai celor vrednici de viaţă, ca unii ce 
nu sunt supuşi morții. El produce o dulceaţă negrăită celor ce se împărtăşesc 
de El și le dăruieşte o viaţă nemuritoare. De aceea, pe drept cuvânt s-a 
numit „pomul vieții” şi „tot pomul”. Căci El este totul, în Care şi prin Care 
e totul (Nichita Stithatul, Vederea duhovnicească a raiului, 14). 


PORUNCĂ 


1737. Păcatul lui Adam este călcarea poruncii de către primul om 
(Marcu Ascetul, Răspuns acelora care se îndoiesc despre Dumnezeiescul 
Botez). 


1738. Tu ştii că păcatul a intrat în noi prin călcarea poruncilor. Deci e 
vădit că prin păzirea lor vine din nou sănătatea. Dar nici nu trebuie să dorim 
noi şi să nădăjduim curățirea sufletului fără lucrarea lor, adică fără să 
umblăm mai întâi pe calea care duce spre curăția sufletului. Să nu zici că 
Dumnezeu poate să ne dăruiască curăța sufletului și fără lucrarea 
poruncilor, numai prin har. Aceste judecăţi sunt ale Domnului și nu ne 
învaţă Biserica să întrebăm unele ca acestea (Sf. Isaac Sirul, Cuvinte despre 
nevoință, Epistola IV). 


1739. Noi nu putem să iubim pe cei ce ne urăsc, fiindcă suntem iubitori 
de materie şi de plăcere şi le punem acestea mai presus de poruncă (Sf. 
Maxim Mărturisitorul, Cuvânt Ascetic, 8). 


1740. Dar harul acesta se află în noi în chip ascuns de la Botez, însă nu 
ni se va face văzut decât atunci când, după ce vom fi străbătut bine drumul 
poruncilor, vom aduce ca jertfă Arhiereului Hristos gândurile cele sănătoase 
ale firii noastre, nu pe cele mușşcate de fiare (Marcu Ascetul, Răspuns 
acelora care se îndoiesc despre Dumnezeiescul Botez). 


1741. Tot cel ce s-a botezat după dreapta credinţă a primit tainic tot 
harul. Dar se umple de cunoștința sigură a acestui fapt, după aceea, prin 
lucrarea poruncilor (Marcu Ascetul, Despre cei ce-și închipuie că se 
îndreptează din fapte, 92). 


1742. Dacă ținem propovedama de adevărată, să împlinim toate 
poruncile şi atunci vom şti de mai suntem stăpâniți de păcat. Căci Sfântul 
Botez este desăvârşit, dar nu desăvârșeşte pe cel ce nu împlineşte poruncile 
(Marcu Ascetul, Răspuns acelora care se îndoiesc despre Dumnezeiescul 
Botez). 


1743. Căci celor botezați în Hristos li s-a dăruit harul în chip tainic; dar 
el lucrează în ei pe măsura împlinirii poruncilor. Harul nu încetează de a ne 
ajuta în chip ascuns; dar atârnă de noi să facem sau să nu facem binele 
pentru care avem puterea (Marcu Ascetul, Despre cei ce-și închipuie că se 
îndreptează din fapte, 61). 


1744. Când vom începe însă să împlinim cu râvnă fierbinte poruncile 
lui Dumnezeu, harul, luminând toate simțurile noastre printr-o adâncă 
simţire, va arde pe de o parte amintirile noastre, iar pe de alta, îndulcind 
inima noastră cu pacea unei iubiri statornice, ne va face să izvorâm gânduri 
duhovniceşti, nu după trup. lar aceasta se întâmplă foarte des celor ce s-au 
apropiat de desăvârşire, având în inimă neîntrerupta pomenirea Domnului 
(Diadoh al Foticeei, Cuvânt ascetic despre viața morală). 


1745. Căci întâi se dă Botezul în Biserica universală și prin Botez se dă 
în chip tainic (uvoric) harul care locuieşte astfel în chip ascuns 
(KpunrGc). Pe urmă, pe măsura împlinirii poruncilor și a nădejdii 
înţelegătoare, acestea se descoperă celor ce cred în Domnul, care a zis: „Cel 
ce crede în Mine, precum a spus Scriptura, râuri de apă vie vor curge din 
pântecele lui. lar aceasta a spus-o despre Duhul, din care vor avea să ia cei 
ce cred în EI”. De aceea noi credem că prin Botez am primit slobozenia și 
curățirea în chip tainic. Căci luăm aminte la cel ce zice: „lar acum v-aţi 
spălat, acum v-aţi îndreptat, acum v-aţi curățit” (Marcu Ascetul, Răspuns 
acelora care se îndoiesc despre Dumnezeiescul Botez). 


1746. Căci dacă am avea grijă de mântuirea sufletelor noastre, am 
tremura de cuvântul Domnului şi ne-am grăbi să împlinim poruncile Lui, 
prin care ne și mântuim. Dar noi auzind pe Domnul zicând: „Intraţi prin 
poarta cea strâmtă, care duce la viaţă”, am ales pe cea lată şi largă, ce duce 
la pierzare (Sf. Maxim Mărturisitorul, Cuvânt Ascetic, 29). 


1747. Căci cine crezând dumnezeieștii Scripturi şi împlinind poruncile 
Domnului nu vede cum, pe măsură ce sporește în acestea, se depărtează 
gândurile şi se încredințează că acelea nu ne stăpânesc prin puterea lor, ci 


prin puţinătatea credinței și neîmplinirea poruncilor? (Marcu Ascetul, 
Răspuns acelora care se îndoiesc despre Dumnezeiescul Botez) 


1748. Căci altceva este sfatul simplu după Dumnezeu şi altceva 
porunca după Dumnezeu. Sfatul este o îndrumare care nu obligă, arătând 
omului calea cea dreaptă. Porunca însă e un jug de nelepădat (Varsanufie și 
Ioan, Scrisori duhovniceşti, 368). 


1749. Numai cei ce păzesc întocmai poruncile şi cunosc adevărat 
judecăţile dumnezeiești nu părăsesc pe prietenii încercaţi prin îngăduinţa lui 
Dumnezeu. Dar cei ce disprețuiesc poruncile şi nu cunosc judecăţile 
dumnezeieşti, când îi merge prietenului bine, se bucură împreună cu el, iar 
când e încercat și pătimește, îl părăsesc. Ba uneori se dau chiar cu duşmanii 
(Sf. Maxim Mărturisitorul, Cele patru sute capete despre dragoste, 4, 97). 


1750. Prin împlinirea poruncilor, mintea se dezbracă de patimi; prin 
contemplarea duhovnicească a celor văzute, se dezbracă şi de înțelesurile 
pătimașe ale lucrurilor. În sfârşit, prin cunoașterea celor nevăzute, leapădă 
şi contemplarea celor văzute. lar de aceasta se dezbracă prin cunoştinţa 
Sfintei Treimi (Sf. Maxim Mărturisitorul, Cele patru sute capete despre 
dragoste, 1, 94). 


1751. Cel ce a împlinit o poruncă să aştepte ispita pentru ea. Căci 
dragostea faţă de Hristos se probează prin cele protivnice (Marcu Ascetul, 
Despre legea duhovnicească, în 200 de capete, 88). 


1752. Pricinile gândurilor bune sunt virtuțile; ale virtuţilor, poruncile; 
iar a lucrării acestora, voia liberă (Talasie Libianul, Despre dragoste, 
înfrânare şi petrecerea cea după minte, III, 81). 


1753. Foloseşte-te de trup ca de un slujitor al poruncilor, păzindu-l cu 
toată puterea nesupus plăcerilor şi fără boală (Talasie Libianul, Despre 
dragoste, înfrânare și petrecerea cea după minte, |, 81). 


1754. Domnul, vrând să arate că toată porunca trebuie împlinită, pe de 
altă parte că înfierea s-a dăruit oamenilor în sângele Său, zice: „Când veţi 
face cele poruncite vouă, ziceţi că robi netrebnici suntem şi ceea ce am fost 


datori să facem, aceea am făcut” (Isihie Sinaitul, Cuvânt despre trezvie şi 
virtute, I, 79). 


1755. Prin porunci Domnul face nepătimaşi pe cei ce le împlinesc; iar 
prin dumnezeieştile dogme le dăruieşte luminarea cunoștinței (Sf. Maxim 
Mărturisitorul, Cele patru sute capete despre dragoste, 1, 17). 


1756. Pocăinţa naște păzirea poruncilor; iar păzirea poruncilor aduce 
curăția sufletului (Talasie Libianul, Despre dragoste, înfrânare și petrecerea 
cea după minte, Il, 77). 


1757. Cel ce cere lucrările Duhului înainte de împlinirea poruncilor e 
asemenea robului cumpărat cu bani, care, îndată ce a fost cumpărăt, cere 
deodată cu preţul şi scrisoarea de slobozire (Marcu Ascetul, Despre cei ce-și 
închipuie că se îndreptează din fapte, 64). 


1758. Cercetează Scripturile şi vei afla poruncile; şi fă cele zise şi te 
vei izbăvi de patimi (Talasie Libianul, Despre dragoste, înfrânare şi 
petrecerea cea după minte, IV, 1). 


1759. În aceste trei stă filosofia creștinului: în poruncă, în dogme şi în 
credinţă. Poruncile despart mintea de patimi; dogmele o aduc la cunoştinţa 
făpturilor; iar credința, la contemplarea Sfintei Treimi (Sf. Maxim 
Mărturisitorul, Cele patru sute capete despre dragoste, 4, 47). 


1760. Rostul poruncilor este să facă simple înțelesurile lucrurilor; iar al 
citirii şi al contemplării să facă mintea nepământească şi fără formă. 
Aceasta îi dă putinţa de a se ruga fără împrăştiere (Sf. Maxim 
Mărturisitorul, Cele patru sute capete despre dragoste, 2, 4). 


1761. Legea libertăţii învaţă tot adevărul. Mulţi o ştiu aceasta prin 
cunoștință; însă puţini o înțeleg, pentru că înțelegerea e totdeauna în 
proporție cu împlinirea poruncilor ei (Marcu Ascetul, Despre legea 
duhovnicească, în 200 de capete, 30). 


1762. Cuvintele Domnului cuprind aceste patru lucruri: poruncile, 
dogmele, amenințările, făgăduinţele. Pentru acestea răbdăm toată asprimea 


vieţuirii: posturi, privegheri, culcarea pe Jos, osteneli şi greutăți în slujbe, 
necinstiri, ocări, chinuri, omoruri şi cele asemenea. „Pentru cuvintele 
buzelor Tale, zice, am păzit căi aspre!” (Sf. Maxim Mărturisitorul, Cele 
patru sute capete despre dragoste, 2, 24). 


1763. Dracii slăbesc când prin împlinirea poruncilor se micşorează 
patimile în noi; şi pier când sunt stinse cu totul prin nepătimirea sufletului, 
nemaiaflându-le pe acelea prin care se găseau în suflet şi îl războiau (Sf. 
Maxim Mărturisitorul, Cele patru sute capete despre dragoste, 2, 22). 


1764. Păzeşte poruncile şi vei afla pace; iubeşte pe Dumnezeu şi vei 
afla cunoștința (Talasie Libianul, Despre dragoste, înfrânare şi petrecerea 
cea după minte, IV, 21). 


1765. Domnul, vrând să arate că orice poruncă e o datorie, iar pe de 
altă parte că înfiere se dă oamenilor în dar pentru sângele Său, zice: „Când 
veţi fi făcut toate cele poruncite vouă, ziceţi: slugi netrebnice suntem şi ceea 
ce am fost datori să facem aceea am făcut”. Deci împărăția cerurilor nu este 
plata faptelor, ci harul Stăpânului, gătit slugilor credincioase (Marcu 
Ascetul, Despre cei ce-și închipuie că se îndreptează din fapte, 2). 


1766. Altceva e împlinirea poruncii şi altceva e virtutea, chiar dacă 
acestea se prilejuiesc una pe alta (Marcu Ascetul, Despre legea 
duhovnicească, în 200 de capete, 193) 


1767. Împlinirea poruncii stă în a împlini ceea ce s-a poruncit; iar 
virtutea în a plăcea adevărului ceea ce s-a făcut (Marcu Ascetul, Despre 
legea duhovnicească, în 200 de capete, 194). 


1768. Când împlinim poruncile la arătare, luăm cele cuvenite de la 
Domnul, pe măsura acestei împliniri; dar ne folosim după scopul ce-l 
urmărim (Marcu Ascetul, Despre cei ce-și închipuie că se îndreptează din 


fapte, 15). 


1769. Unii, împlinind poruncile, gândesc să le pună în cumpănă cu 
păcatele. Iar alții își câştigă bunăvoința lui Dumnezeu prin jertfa Celui ce a 


murit pentru păcatele noastre. E de întrebat care dintre aceştia cugetă drept? 
(Marcu Ascetul, Despre cei ce-și închipuie că se îndreptează din fapte) 


1770. Să luptăm pentru porunci ca să ne izbăvim de patimi; şi pentru 
dumnezeieștile dogme ca să ne învrednicim de cunoştinţă (Talasie Libianul, 
Despre dragoste, înfrânare şi petrecerea cea după minte, II, 13). 


PORUNCILE LUI DUMNEZEU 


1771. Şi precum uneltele fără meşter şi meșterul fără unelte nu pot face 
nimic, aşa nici credința fără împlinirea poruncilor şi nici împlinirea 
poruncilor fără credință nu ne poate înnoi și plăsmui din nou, făcându-ne 
din vechi, noi (Sf. Simeon Noul Teolog, Cuvântări morale, 1, 11). 


1772. Prin urmare tot omul, care s-a botezat în numele Treimi 
Dumnezeieşti şi de viaţă făcătoare, trebuie să țină toate câte a poruncit 
Domnul. Din această pricină Domnul a împreunat păzirea tuturor poruncilor 
cu dreapta credință, ştiind că nu e cu putinţă să-i aducă omului mântuirea 
numai una dintre ele, despărțită de celelalte. De aceea şi David, având 
credința cea dreaptă, a zis către Dumnezeu: „Spre toate poruncile Tale m- 
am îndreptat; toată calea cea nedreaptă am urât-o”. Căci toate poruncile 
Domnului ni s-au dăruit nouă împotriva a toată calea cea nedreaptă. De vom 
nesocoti aşadar fie şi numai una, ni se va deschide îndată calea păcatului, 
opusă ei (Sf. Maxim Mărturisitorul, Cuvânt Ascetic, 2). 


1773. Poruncile lui Hristos s-au dat tuturor creştinilor şi tot creştinul e 
îndatorat să le păzească. Căci sunt, cum ar zice cineva, dările datorate 
împăratului. Cine va scapa de pedeapsă de va zice: „Nu dau dările 
împăratului”? Dar sunt în lume oameni mari şi străluciți, care nu dau numai 
dările împăratului, ci îi aduc şi daruri. lar aceştia se învrednicesc de mare 
cinste, de mari daruri şi dregătorii (Ava Dorotei, Învăţături, |, 11). 


1774. Dumnezeu le-a dat tuturor putere să se facă fiii lui Dumnezeu, 
prin păzirea poruncilor dumnezeiești. Mai bine-zis, aceste porunci şi harul 
dumnezeiesc ne păzesc pe noi. Fiindcă fără harul Lui nu putem să le 


împlinim nici pe ele. Și nu avem ce să-i aducem Lui decât credinţa și 
alegerea liberă, ținând toate dogmele cele drepte, prin credinţă tare şi auzire 
şi urmărind lucrarea în chip neîmprăştiat, ca lecţiile de la școală, învățând 
astfel cu lucrul, cu toată grija, cele șapte fapte mai sus pomenite (Petru 
Damaschin, Învățături duhovnicești, |, 1). 


1775. Deci la începutul nevoinţelor trebuie să împlinim sfintele porunci 
ale lui Dumnezeu cu o voinţă oarecum silită, ca, văzând Domnul cel bun 
scopul şi osteneala noastră, să ne trimită voia Lui cea gata de ajutor, ca să 
slujim apoi cu multă plăcere poruncilor Sale slăvite. Căci atunci ni se 
întăreşte de la Domnul voinţa, ca să facem cu multă bucurie, neîncetat, 
binele. Atunci vom simţi cu adevărat că Dumnezeu este „Cel ce lucrează în 
noi ŞI să vrem și să lucrăm pentru bunăvoință” (Diadoh al Foticeei, Cuvânt 
ascetic despre viața morală, 93). 


1776. Poruncile Domnului ne învaţă să folosim cu bună judecată 
lucrurile de mijloc. Căci întrebuinţarea cu bună judecată a celor de mijloc 
curățește starea sufletului. Iar starea curată naşte puterea de discernământ 
(dreapta socoteală). Puterea de discernământ, la rândul ei, naște 
nepătimirea, din care se naște dragostea desăvârşită (Sf. Maxim 
Mărturisitorul, Cele patru sute capete despre dragoste, 4, 91). 


1777. Cuvântul lui Dumnezeu și al Tatălui se află tainic în fiecare 
dintre poruncile Sale; iar Dumnezeu și Tatăl se află întreg nedespărțit în 
întreg Cuvântul Său în chip firesc. Cel ce primeşte prin urmare porunca 
dumnezeiască și o împlineşte primește pe Cuvântul lui Dumnezeu aflător în 
ea. Iar cel ce a primit pe Cuvântul prin porunci a primit totodată prin El pe 
Tatăl care se află în El în chip firesc, şi pe Duhul Sfânt, care se află în El în 
chip firesc. Căci a zis: „Amin zic vouă, cel ce primeşte pe Cel ce-l voi 
trimite, pe Mine mă primește; iar cel ce mă primește pe Mine, primeşte pe 
Cel ce m-a trimis pe Mine”. Așadar, cel ce a primit o poruncă şi a împlinit-o 
pe ea a primit tainic pe Sfânta Treime (Sf. Maxim Mărturisitorul, Cele două 
sute de capete despre cunoștința de Dumnezeu, 2, 71). 


1778. Oricine ni se împotriveşte la împlinirea poruncilor lui 
Dumnezeu, chiar dacă ar fi tatăl sau mama sau oricine, să ne fie vrednic de 
scârbă şi de ură; ca să nu auzim: „Cel ce iubeşte pe tatăl şi pe mama sa sau 
pe altcineva mai mult decât pe Mine, nu este vrednic de Mine.” (Sf. Teodor 
al Edesei, Una sută capete foarte folositoare, 4). 


1779. Când ne vom sili să împlinim în conştiinţă toate poruncile lui 
Dumnezeu, vom înţelege că legea Domnului este fără prihană; că se cultivă 
prin faptele noastre cele bune, dar fără mila lui Dumnezeu nu este cu 
putinţă să se desăvârșească între oameni (Marcu Ascetul, Despre legea 
duhovnicească, în 200 de capete, 33). 


1780. Păzind poruncile lui Hristos, nu-l dăm nimic Lui, care nu are 
trebuinţă de nimica şi e Dătătorul tuturor bunătăților. Ci ne facem bine nouă 
înşine, câştigându-ne viața veşnică şi bucuria de negrăitele bunătăți (Sf. 
Teodor al Edesei, Una sută capete foarte folositoare, 3). 


1781. Păzirea poruncilor lui Dumnezeu naște nepătimirea; iar 
nepătimirea sufletului păstrează cunoştinţa (Talasie Libianul, Despre 
dragoste, înfrânare și petrecerea cea după minte, Il, 25). 


1782. Cel ce se împotriveşte necazurilor se războieşte fără să ştie cu 
porunca lui Dumnezeu. lar cel ce le primeşte întru cunoștință adevărată, 
acela rabdă pe Domnul, cum zice Scriptura (Marcu Ascetul, Despre cei ce- 
şi închipuie că se îndreptează din fapte, 197). 


1783. Domnul e ascuns în poruncile Sale. Şi cei ce-L caută pe EI, îl 
găsesc pe măsura împlinirii lor (Marcu Ascetul, Despre legea 
duhovnicească, în 200 de capete, 190). 


POST 


1784. Şi iarăși: „Postul smereşte trupul, privegherea luminează mintea, 
liniştirea aduce plânsul, plânsul botează pe om şi spală sufletul şi-l face fără 
păcat” (Petru Damaschin, Învățături duhovniceşti, |, 38). 


1785. Să fim cu luare aminte la câte ne învaţă aici doctorul sufletelor: 
prin milostenie tămăduieşte mânia, prin rugăciune curățeşte mintea, iar cu 
postul veştejeşte pofta (Evagrie Monahul, Capete despre deosebirea 
patimilor şi a gândurilor, 3). 


1786. Postul să-ți fie cu toată puterea, ca înaintea Domnului. El 
curățește păcatele şi fărădelegile tale; face sufletul cuviincios, sfinteşte 
cugetarea, alungă dracii şi apropie de Dumnezeu. lar dacă ai mâncat odată 
într-o zi, a doua oară să nu pofteşti, ca să nu te faci risipitor şi să-ți tulburi 
cugetul, în felul acesta poţi avea cu ce să împlineşti porunca binefacerii şi 
poți să omori patimile trupului (Evagrie Monahul, Schiță monahicească, 9). 


1787. Pentru că nu numai deosebirea felurilor, ci şi mărimea cantității 
mâncărilor face să se aprindă săgețile curviei. Căci cu orice fel de hrană de 
se va umplea pântecele, naşte sămânța desfrânării;, asemenea nu numai 
aburii vinului fac mintea să se îmbete, ci şi săturarea de apa, precum și 
prisosul a orice fel de hrană o moleşeşte şi o face somnoroasă. În Sodoma 
nu aburii vinului sau ai bucatelor felurite au adus prăpădul, ci îmbuibarea cu 
pâine, cum zice Proorocul (Sf. loan Casian, Despre cele opt gânduri ale 
răutăţii, |, Despre înfrânarea pântecelui). 


1788. lar trupul e omorât prin post, priveghere, culcare pe pământ, prin 
haina aspră şi strict necesară, prin osteneli și dureri. Așa se omoară, trupul, 
mai bine zis se răstigneşte împreună cu Hristos. Iar subțiindu-se, curățindu- 
se şi făcându-se uşor şi ager, urmează fără greutate mişcărilor minţii, 
neîmpotrivindu-se, şi se înalță împreună cu Cel înalt. Deci fără acest lucru 
toată străduința se dovedește deșartă (Sf. Teodor al Edesei, Cuvânt despre 
contemplaţie). 


1789. De bucate numai atât să ne slujim, cât să trăim, nu ca să ne facem 
robi pornirilor poftei. Primirea hranei cu măsură și cu socoteală dă trupului 
sănătatea, nu îi ia sfinţenia (Sf. loan Casian, Despre cele opt gânduri ale 
răutăţii, |, Despre înfrânarea pântecelui). 


1790. Dacă uneori trupul e bolnav şi trebuie să mănânci şi de două, de 
trei şi de mai multe ori, să nu fie întristat cugetul tău. Căci ostenelile 
trupeşti nu trebuie să fie ţinute şi în timpuri de boală şi de slăbiciune, ci 
trebuie lăsate atunci mai slobod în anumite privințe, ca să se întărească 
trupul din nou spre aceleaşi osteneli ale vieţuirii (Evagrie Monahul, Schiță 
monahicească, 10). 


1791. Dacă cineva mănâncă, dar nu pentru plăcere, ci pentru 
slăbiciunea trupului, Dumnezeu nu-l osândeşte. Căci mâncările sunt oprite 
din pricina săturării cu ele şi a zburdărilor trupului. Dar unde e neputinţă, 
acolo nu se pune în mișcare lucrarea lor. Căci unde e neputinţă, acolo se 
iveşte trebuinţa chemării lui Dumnezeu. Socotesc deci că a da cele de 
trebuință trupului e cu adevărat ceva trebuincios şi celui ce se găsește în 
boală ușurarea prin mâncare, nu se osândește. Căci nu cere Dumnezeu 
omului peste ceea ce poate (Varsanufie şi loan, Scrisori duhovnicești, 510). 


1792. Cât despre post, pleacă-ţi grumazul şi adu-ți aminte de viețile 
Părinților şi de privegherile lor şi te smereşte cu inima; şi dacă poți, ține-l 
până la ora nouă (trei după amiază). lar de nu poţi, nu fii îngrijat. Ci 
străduiește-te să păzeşti postul omului dinăuntru. Păzeşte-te să nu mănânci 
din lemn şi din celelalte patimi. Şi acest post al omului lăuntric va fi primit 
de Dumnezeu şi El te va acoperi pentru postul trupesc (Varsanufie şi loan, 
Scrisori duhovniceşti, 512). 


1793. Monahul este dator să aleagă postul cel mai frumos, să nu se lase 
robit de patimi şi să poarte de grijă pururea de cea mai deplină linişte 
(isihie) (loan Carpatiul, Una sută capete de mângâiere, 9). 


1794. Postul cu dreaptă socoteală, având ca însoţitoare privegherea 
împreunată cu cugetarea şi cu rugăciunea, face pe cel ce se nevoiește cu el 
să ajungă repede la hotarul nepătimirii, când acesta îşi are sufletul inundat 
de lacrimi pentru prisosința smereniei şi când arde de dragostea lui 
Dumnezeu. Pe cel ajuns aici, postul îl duce la pacea duhului care este mai 
presus de orice minte slobodă şi-l uneşte prin dragoste cu Dumnezeu 


(Nichita Stithatul, Cele 300 de capete despre făptuire, despre fire şi despre 
cunoştinţă, Il, 79). 


1795. Am auzit pe unii frați care sunt neîncetat bolnavi cu trupul şi nu 
pot să se folosească de post, zicând către mine: Cum putem să ne izbăvim 
de diavoli şi de patimi, fără post? Acestora trebuie să li se spună: Nu numai 
prin înfrânare de la mâncări, ci şi prin strigarea inimii veţi putea zdrobi și 
izgoni gândurile rele și pe cei ce le strecoară (loan Carpatiuul, Una sută 
capete de mângâiere, 68). 


1796. De te îngrijeşti în mod covârșitor de post şi de rugăciunea 
neîncetată, nu îndrăzni să cugeți că acestea te vor mântui, ci nădăjduiește că 
Dumnezeu va avea milă de necazul trupului tău şi te va ajuta în slăbiciunea 
ta (Isaia Pustnicul, Către monahii începători, 52). 


1797. Postul are în sine laudă, dar nu la Dumnezeu. Căci este numai o 
unealtă, ducând spre cumpătare pe cei ce vor. Deci cei ce se nevoiesc nu se 
cade să se fălească cu el, ci să aştepte numai cu credință în Dumnezeu 
sfârşitul după care o doresc (Diadoh al Foticeei, Cuvânt ascetic despre viața 
morală). 


1798. Postind până seara, să nu mănânci atunci până te saturi, ca să nu 
zideşti iarăşi cele ce le-ai dărâmat o dată (Talasie Libianul, Despre 
dragoste, înfrânare și petrecerea cea după minte, IV, 32). 


1799. Postul frumos este cel ce se bucură de mâncare puţină și simplă 
şi nu să placă oamenilor (Talasie Libianul, Despre dragoste, înfrânare și 
petrecerea cea după minte, IV, 31). 


1800. Nici trupul nu se poate curăți fără post şi priveghere; nici 
sufletul, fără milă şi adevăr. Dar nici mintea fără vorbirea cu Dumnezeu și 
fără vederea Lui. Acestea sunt perechile cele mai însemnate în aceste 
lucruri (Ilie Ecdicul, Cugetări din sentințele înțelepților, 1). 


1801. Când, sârguindu-te pentru virtutea postirii, nu o poți dobândi din 


pricina neputinței, şi cu inima zdrobită te întorci cu mulţumire către 
Purtătorul de grijă şi Judecătorul tuturor, însuşi faptul de a mulţumi 


milostivirii lui Dumnezeu ţi se va pune la socoteală, numai să te arăţi 
pururea umilit înaintea Domnului şi să nu te înalți faţă de nici un om (loan 
Carpatiul, Una sută capete de mângâiere, 12). 


POVĂŢUITOR 
Vezi: PĂRINTE DUHOVNICESC. 


PRAVILĂ 


1802. Iar de citit şi de rugăciune să nu te lhpseşti. Fă puţin din aceasta, 
puțin din aceea. Şi aşa vei cheltui ziua plăcând lui Dumnezeu. Părinţii 
desăvârșiți ai noştri n-au avut o regulă. Pentru că toată ziua le era o pravilă: 
să cânte puţin, să rostească puţine pe dinafară, să-şi cerceteze puţin 
gândurile, să se ocupe puţin cu mâncarea. lar acestea toate cu frica lui 
Dumnezeu. Căci s-a spus: „Toate câte le faceți să le faceţi spre slava lui 
Dumnezeu” (I Cor. 10, 31). Domnul lisus să ne păzească pe noi de tot răul. 
Amin (Varsanufie şi loan, Scrisori duhovnicești, 85). 


1803. Când poţi să te rogi întru trezvie, să nu faci nimic cu mâinile; iar 
când eşti cuprins de moleşeală, mișcă-te puțin, amenintându-ți gândul și fă 
ceva cu mâinile (Despre Avva Filimon, Cuvânt foarte folositor, 13). 


PREEXISTENŢA SUFLETELOR 


1804. „Această înţelepciune nu e de sus, ci e trupească drăcească” (lac. 
3, 16). Această învățătură e de la diavol. Ea duce pe cei ce ţin seama de ea, 
la chinurile veşnice. Cel ce zăboveşte în ea se face eretic. Cel ce crede ei, s- 
a abătut de la adevăr. Cel ce se ahpeşte de ea, este străin de Dumnezeu. 
Lucrătorii lui Hristos nu au învăţat acestea. Cei ce primesc cuvântul 
adevărului nu primesc acestea. Depărtează-te în grabă de acestea, frate. Nu- 
ti arde inima în focul diavolului. Nu semăna în pământ în loc de grâu, 
mărăcini, ca să nu iei în loc de viață, moarte. Şi ce să mai lungesc vorba? 
Nu primi în locul lui Hristos pe diavol. Nu zăbovi în ele şi te vei mântui ca 


Lot de Sodoma, prin rugăciunile Sfinţilor. Amin (Varsanufie şi Ioan, 
Scrisori duhovniceşti, 601). 


PRIETEN 


1805. Prietenul nebun şi nepriceput este o vistierie plină de pagube (Sf. 
Isaac Sirul, Cuvinte despre nevoinţă, LVII). 


1806. Prietenul ce mustră în ascuns este un doftor înţelept; iar cel ce 
vrea să-l vindece în ochii multora de fapt îl osândeşte (Sf. Isaac Sirul, 
Cuvinte despre nevoinţă, LXXIII). 


1807. Prieten adevărat este acela care îndură necazurile, nevoile și 
nenorocirile aproapelui atunci când acela e încercat, ca pe ale sale, fără 
zgomot și fără tulburare (Sf. Maxim Mărturisitorul, Cele patru sute capete 
despre dragoste, 3, 79). 


1808. „Pe prietenul credincios nu-l poți schimba cu nimic”. Căci el 
socotește nenorocirile prietenilor ca ale sale proprii şi rabdă împreună cu el 
până la moarte, rău pătimind (Sf. Maxim Mărturisitorul, Cele patru sute 
capete despre dragoste, 4, 93). 


1809. Mulţi sunt prietenii, dar la vreme bună. În vremea încercărilor 
însă, abia de vei afla vreunul (Sf. Maxim Mărturisitorul, Cele patru sute 
capete despre dragoste, 4, 94). 


1810. „Prietenul credincios este acoperământ puternic”. Când îi merge 
prietenului bine, îi este sfătuitor bun și ajutător din suflet; iar în vremea 
pătimirii îi este sprijinitorul cel mai sincer şi apărătorul cel mai duios (Sf. 
Maxim Mărturisitorul, Cele patru sute capete despre dragoste, 4, 99). 

1811. Câştigă-ţi prieten pe bărbatul iubitor de osteneală şi îl vei afla 


acoperământ greşelilor tale (Talasie Libianul, Despre dragoste, înfrânare și 
petrecerea cea după minte, III, 59). 


1812. Sinceritatea prietenului se arată la vreme de cercare, dacă ia parte 
la necaz (Talasie Libianul, Despre dragoste, înfrânare și petrecerea cea 


după minte, |, 21). 


1813. „Du-ţi piciorul rar spre prietenul tău, ca nu cumva, săturându-se 
de tine, să te urăscă” (Proverbe 25, 17) (Nil Ascetul, Cuvânt trebuincios şi 
folositor, 14). 


PRIETENIE 


1814. Să nu ai prietenie cu oamenii de care conștiința ta ştie că sunt 
familiari şi altora, ca să nu le dai acelora sminteală cu știință (Isaia 
Pustnicul, 29 de cuvinte, IV, 4). 


1815. Cel ce ia înfățișarea prieteniei spre vătămarea aproapelui este lup 
ce-şi ascunde răutatea în piele de oaie. Acesta când află pe careva dintre ai 
lui Hristos, comportându-se cu simplitate sau rostind vreun cuvânt naiv, îl 
răpeşte şi îl sfâşie, vărsând nenumărate ocări asupra acelora peste ale căror 
cuvinte şi chipuri de purtare dă năvală, ca un „iscoditor al slobozeniei 
fraților în Hristos” (Sf. Maxim Mărturisitorul, Cele două sute de capete 
despre cunoştinţa de Dumnezeu, 1, 25). 


1816. Când începe cineva să simtă cu îmbelşugare dragostea lui 
Dumnezeu, începe să iubească şi pe aproapele întru simțirea duhului. Și 
aceasta este dragostea despre care grăiesc toate Sfintele Scripturi. Căci 
prietenia după trup se desface foarte uşor când se găseşte o cât de mică 
pricină. Pentru că nu a fost legată cu simţirea duhului. Dar în sufletul ce stă 
sub înrâurirea lui Dumnezeu, chiar dacă s-ar întâmpla să se producă vreo 
supărare, totuşi legătura dragostei nu se desface dintr-însul (Diadoh al 
Foticeei, Cuvânt ascetic despre viaţa morală, 15). 


PRIMIREA DE FUNCŢII 


1817. Să nu-l primeşti pe altul când te îmbie cu episcopie sau cu 
stăreție sau cu slujbă de învăţătură. Căci cu mare osteneală se alungă 
câinele de la tejgheaua măcelaniei. Dar când acesta vede pe unii având 


puţină linişte, îndată îi îndeamnă să vie din pustie în lume. Du-te, zice, 
pentru mântuirea sufletelor pierdute (Sf. Ioan Scărarul, Scara, XXI, 16). 


PRIVEGHERE 


1818. Somnul pe săturate este o tulburare a trupului, iar privegherea cu 
măsură este mântuirea inimii. Somnul mult îngroaşă inima, iar privegherea 
cu măsură o subție. Dar bine este a dormi în tăcere și întru cunoştinţă, decât 
a priveghea întru deşertăciune (Isaia Pustnicul, 29 de cuvinte, XVI, 3). 


1819. Să nu socotești, o, omule, că în toată lucrarea monahilor este 
vreo lucrare mai mare ca privegherea de noapte. Cu adevărat, frate, ea e cea 
mai mare şi cea mai de trebuință celui ce se înfrânează. Dacă cel ce se 
nevoieşte nu se risipește şi nu e tulburat de lucrurile trupeşti şi de grija celor 
trecătoare, ci se păzeşte de lume şi se străjuiește pe sine cu privegherea, 
cugetarea lui zboară în scurtă vreme de parcă ar avea aripi și se înalţă spre 
frumusețea lui Dumnezeu și ajunge repede la slava Lui şi pluteşte întru 
cunoştinţa cea mai presus de înțelegerea omenească, prin sprinteneala și 
ușurința ei. Pe monahul ce stăruie în priveghere cu dreapta socoteală a 
minţii (cu discernământ) să nu-l socoteşti purtător de trup. Lucrul acesta 
ține cu adevărat de treapta îngerească (Sf. Isaac Sirul, Cuvinte despre 
nevoință, XXIX). 


1820. Pe lângă acestea, armă foarte tare pentru acest război avem 
privegherea cea după Dumnezeu. Căci precum paza zilei pregăteşte 
sfințenia nopții, aşa și privegherea din vremea nopții deschide sufletului 
calea către curăția zilei (Sf. loan Casian, Despre cele opt gânduri ale 
răutăţii, II, Despre duhul curviei şi al poftei trupeşti). 


1821. Când voieşti să stai în slujba (liturghia) privegherii tale, cu 
ajutorul lui Dumnezeu, fă cum îţi spun: pleacă-ţi genunchii după obicei şi 
ridică-te şi să nu începi îndată slujba (liturghia) ta. Ci după ce mai întâi te-ai 
rugat şi ai isprăvit rugăciunea şi ţi-ai pecetluit inima şi mădularele cu 
semnul de viață făcător al crucii. Apoi stai o clipă tăcând, până ce se 
odihnesc simţirile tale şi se liniştesc gândurile tale și după aceea înalță 


privirea ta dinăuntru spre Domnul şi roagă-L cu întristare să întărească 
slăbiciunea ta și să se facă stihurile tale şi bunăvoirile inimii tale plăcute 
voii Lui celei sfinte (Sf. Isaac Sirul, Cuvinte despre nevoință, XXVII). 


1822. Căci monahul care priveghează îşi subțiază înţelegerea spre 
vederi folositoare de suflet, iar somnul mult îngroașă mintea. Dar ia seama 
să nu te dedai în priveghere la povestiri deșarte sau la gânduri rele. Căci e 
mai bine să dormi decât să priveghezi în jurul vorbelor şi al gândurilor (Sf. 
Teodor al Edesei, Una sută capete foarte folositoare, 4). 


1823. Cel ce priveghează, rabdă şi se roagă nestrâmtorat, se 
împărtășește în chip vădit de Duhul Sfânt. Iar cel ce e strâmtorat în acestea, 
dar rabdă totuşi cu voia, primeşte şi el îndată ajutor (Marcu Ascetul, Despre 
cei ce-și închipuie că se îndreptează din fapte, 98). 


1824.  Chinuiește-ţi trupul cu foamea şi cu privegherea și 
îndeletniceşte-te fără lenevire cu cântarea şi cu rugăciunea; şi sfințenia 
neprihănirii va veni peste tine aducând iubire (Sf. Maxim Mărturisitorul, 
Cele patru sute capete despre dragoste, 1, 45). 


1825. Sârguieşte-te să te rogi cel mai mult noaptea, ca să se lumineze 
mintea ta. Priveşte păcatele tale şi roagă pe Dumnezeu pentru ele, iar El te 
va ierta de ele (Isaia Pustnicul, Către monahii începători, 44). 


1826. Topeşte-ţi trupul cu foamea şi privegherea şi vei alunga gândul 
josnic al plăcerii (Talasie Libianul, Despre dragoste, înfrânare și petrecerea 
cea după minte, |, 25). 


1827. Nici trupul nu se poate curăți fără post şi priveghere; nici 
sufletul, fără milă şi adevăr. Dar nici mintea fără vorbirea cu Dumnezeu și 
fără vederea Lui. Acestea sunt perechile cele mai însemnate în aceste 
lucruri (Ilie Ecdicul, Cugetări din sentințele înțelepților, 1). 


1828. Citirea, privegherea, rugăciunea şi psalmodia opresc mintea de la 
rătăcirea în jurul patimilor (Talasie Libianul, Despre dragoste, înfrânare şi 
petrecerea cea după minte, IV, 19). 


1829. „Fără atenție şi fără privegherea minţii, e cu neputinţă să ne 
mântuim şi să ne izbăvim de diavol, care umblă răcnind ca un leu pe cine să 
înghită”, cum zice Damaschin (Petru Damaschin, Învățături duhovniceşti, |, 
6). 


PROVIDENȚĂ 


1830. Oare noi suntem cei ce avem să ne îngrijim, de cele ale vieții 
noastre? Oare nu Dumnezeu este Cel ce poartă grijă de ea? Străduinţa 
omenească, dacă nu primeşte ajutorul lui Dumnezeu, nu poate ajunge la 
țintă. Dar purtarea de grijă a lui Dumnezeu dăruieşte bunuri desăvârşite, 
chiar fără conlucrarea omenească (Nil Ascetul, Cuvânt trebuincios şi 
folositor, 4). 


1831. Omului credincios şi celui ce vrea să înţeleagă pe Dumnezeu 
nimica nu-i este cu anevoie. lar dacă vrei să-l şi vezi, priveşte podoaba și 
pronia tuturor celor ce au fost făcute şi a celor ce se fac cu cuvântul Lui. Și 
toate sunt pentru om (Sf. Antonie cel Mare, Învățături despre viața morală 
a oamenilor şi despre buna purtare, în 170 de capete, 160). 


1832. Fiindcă afară de Providența lui Dumnezeu nu se întâmplă nimic, 
ci toate se întâmplă fie din bunăvoința, fie din îngăduinţa Lui (Sf. Maxim 
Mărturisitorul, Întrebări, nedumeriri şi răspunsuri, 15). 


1833. El a spus: „Priviţi la păsările cerului, că nu seamănă nici nu 
secera, nici nu adună în jitniţe și Tatăl vostru Cel din ceruri le hrăneşte pe 
ele”; şi iarăşi: „Priviţi la crinii câmpului, cum cresc şi nu se ostenesc, nici 
nu torc”. Ba chiar a poruncit Apostolilor să nu-şi ia cu ei nici traistă nici 
pungă, nici toiag, ci să ţină seama de făgăduinţa nemincinoasă, pe care le-a 
dat-o trimitându-i la slujba de ajutorare a celorlalți oameni, când le-a spus: 
„Vrednic este lucrătorul de hrana sa”. El ştia că mai mult ne asigură 
Providența cele ce ne trebuie, decât sârguința noastră (Nil Ascetul, Cuvânt 
trebuincios şi folositor, 4). 


1834. Dumnezeu, isprăvind de creat rațiunile prime şi esenţele 
universale ale lucrurilor, lucrează totuși până azi, nu numai susținând 
acestea în existenţa, ci şi aducând în actualitate, desfășurând şi constituind 
părțile date virtual în esențe; apoi asimilând prin Providența cele particulare 
cu esențele universale, până ce, folosindu-se de rațiunea mai generală a 
fiinţei raționale sau de mișcarea celor particulare spre fericire, va uni 
pornirile spontane ale tuturor. În felul acesta le va face pe toate să se miște 
armonic şi identic întreolaltă şi cu întregul, nemaiavând cele particulare o 
voie deosebită de-a celor generale, ci una și aceeași rațiune văzându-se în 
toate împărțită de modurile de a fi ale acelora cărora li se atribuie la fel. 
Prin aceasta se va arată în plină lucrare harul care îndumnezeiește toate. E 
lucrarea despre care însuşi Dumnezeu şi Cuvântul, care s-a făcut om pentru 
ea, zice: „Tatăl Meu până acum lucrează şi Eu lucrez” (Sf. Maxim 
Mărturisitorul, Răspunsuri către Talasie, 2). 


1835. Duhul Sfânt nu e absent din nici o făptură şi mai ales de cele ce 
s-au învrednicit de rațiune. El o susține în existență pe fiecare, întrucât 
Dumnezeu şi Duhul lui Dumnezeu se află, prin puterea providențiatoare, în 
toate. Şi El mişcă rațiunea naturală din fiecare, iar prin aceasta aduce la 
cunoştinţa faptelor săvârşite greșit, împotriva rânduielii firii, pe cel în stare 
să simtă, adică pe cel ce are voinţa dispusă spre primirea gândurilor drepte 
ale firii. Căci se întâmplă să aflăm și dintre barbari şi nomazi mulți care duc 
o viaţă de fapte bune și resping legile sălbatice care stăpâneau o dată cu ei. 
Astfel se poate spune în chip general că în toţi, este Duhul Sfânt (Sf. Maxim 
Mărturisitorul, Răspunsuri către Talasie, 2). 


1836. Căci lucrarea Providenţei constă nu numai în a păstra firea cu 
existenţa nemicșorată, ci şi în a face să nu-i lipsească nimic pentru a deveni 
fericită prin har (Sf. Maxim Mărturisitorul, Răspunsuri către Talasie, 55). 


1837. Căci există o regulă şi o lege a Providenţei așezată în făpturi, 
potrivit căreia cei ce s-au arătat nerecunoscători pentru bunurile primite 
sunt povăţuiți spre recunoştinţă prin cele potrivnice, trebuind să facă 
experienţa celor contrare ca să cunoască purtarea dumnezeiască care le-a 


dăruit bunurile. Şi s-a rânduit așa, ca nu cumva, îngăduindu-ni-se de 
Providenţă să ne păstrăm neclintită părerea de noi înşine pentru faptele cele 
bune, să ne rostogolim în dispoziția opusă a mândriei, socotind virtutea şi 
cunoştinţa ca izbânzi fireşti ale noastre, nu ca daruri dobândite prin har. În 
acest caz am fi ca aceia care se folosesc de bine pentru a face răul și 
lucrurile prin care ar trebui să facă în noi şi mai neclintită cunoștința 
dumnezeiască, ne-ar prilejui boala ignorării lui Dumnezeu (Sf. Maxim 
Mărturisitorul, Răspunsuri către Talasie, 52). 


1838. Căci Dumnezeu, care a rânduit mai înainte de veci viaţa fiecăruia 
într-un chip folositor, duce pe fiecare în modul în care voiește, spre sfârşitul 
propriu al vieţii lui, fie că e drept acela, fie că e păcătos (Sf. Maxim 
Mărturisitorul, Răspunsuri către Talasie, 37). 


1839. Dumnezeu dând ființă făpturilor, a legat totodată toate prin 
purtarea Sa de grijă (prin Providenţă) (Talasie Libianul, Despre dragoste, 
înfrânare şi petrecerea cea după minte, |, 95). 


1840. Iar fiind Stăpân şi făcându-Se rob, a arătat zidirii culmea purtării 
Sale de grijă (culmea Providenţei Sale). Căci Dumnezeu și Cuvântul 
întrupându-Se neschimbat s-a unit cu toată zidirea prin trup (Ialasie 
Libianul, Despre dragoste, înfrânare şi petrecerea cea după minte, I, 96- 
97). 


1841. Toate dogmele sunt sau despre Dumnezeu sau despre cele văzute 
şi nevăzute sau despre Providenţă și judecata arătată în acelea (Sf. Maxim 
Mărturisitorul, Cele patru sute capete despre dragoste, 1, 78). 


1842. Cel ce nu vrea să se pocăiască prin osteneli de bunăvoie cade, 
potrivit Providenţei, în osteneli fără voie (Talasie Libianul, Despre 
dragoste, înfrânare și petrecerea cea după minte, Il, 75). 


1843. Scopul Providenţei dumnezeiești este să unească pe cei pe care i- 
a dezbinat răutatea în tot felul, prin dreaptă credinţă şi dragoste 
duhovnicească. Căci pentru aceasta a pătimit Mântuitorul, ca pe copiii lui 
Dumnezeu cei împrăștiați să-i adune spre a fi una. Prin urmare cel ce nu 


rabdă lucrurile supărătoare, nu suferă pe cele întristătoare şi nu le îndură pe 
cele dureroase, umblă în afară de dragostea dumnezeiască şi de scopul 
Providenţei (Sf. Maxim Mărturisitorul, Cele patru sute capete despre 
dragoste, 4, 17). 


1844. Încă nu are dragoste desăvârşită, nici conştiinţa adâncă a 
Providenţei dumnezeiești cel ce în vreme de încercare nu suferă cu 
îndelungă răbdare întâmplările supărătoare, ci se depărtează de la dragostea 
fraților duhovniceşti (Sf. Maxim Mărturisitorul, Cele patru sute capete 
despre dragoste, 4, 16). 


1845. Aceea ce ţine lumea este pronia lui Dumnezeu; şi nu se află loc 
lipsit de pronie. Iar pronia este cuvântul desăvârşit al lui Dumnezeu, care dă 
chip materiei ce vine în lume și e ziditorul şi meşterul tuturor celor ce se 
fac. Nici materia nu poate fi pusă în rânduială fără puterea cuvântului care 
deosebeşte lucrurile. lar cuvântul este chipul şi mintea, înțelepciunea și 
pronia lui Dumnezeu (Sf. Antonie cel Mare, Învăţături despre viața morală 
a oamenilor şi despre buna purtare, în 170 de capete, 156). 


1846. Cele ce se întâmplă după rânduiala neclintită dumnezeiască, cum 
e răsăritul şi apusul soarelui în fiecare zi sau rodirea pământului, fac parte 
din Providenţă. Iar cele ce se fac la poruncă de către om, se numesc lege. 
Dar toate s-au făcut pentru om (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 120). 


RAI 


1847. Nu se aseamănă ostenelile cele pentru adevăr din veacul acesta 
cu desfătarea gătită celor ce pătimesc greu pentru cele bune. Precum pe cei 
ce seamănă cu lacrimi îi aşteaptă snopii veseliei, aşa urmează bucuria grelei 
pătimiri pentru Dumnezeu (Sf. Isaac Sirul, Cuvinte despre nevoință, XXIII). 


1848. la seama, de altfel, că nu s-a scris: „A făcut Dumnezeu raiul”, 
NICI: „A zis: să fie, şi s-a făcut”. Ci: „l-a sădit Dumnezeu pe el şi a făcut să 
răsară din pământ tot pomul frumos la vedere şi bun la mâncare” (Facere 2, 
9), având roade de tot felul, care nu se stricau și nu lipseau niciodată, ci 
erau totdeauna proaspete şi dulci și procurau dulceaţă şi desfătare primilor 
oameni creaţi. Căci trebuia să se procure trupurilor lor nestricăcioase şi o 
hrană nestricăcioasă. De aceea viaţa şi petrecerea lor în mijlocul raiului era 
şi ea lipsită de osteneli şi de frământări. Acest rai l-a înconjurat Făcătorul 
lui cu ziduri, aşezând o intrare prin care ei intrau şi ieşeau (Sf. Simeon Noul 
Teolog, Cuvântări morale, 1, 1). 


1849. Dumnezeu nu a dat la început primilor oameni zidiți numai raiul, 
cum socotesc unii, nici nu l-a făcut numai pe om nestricăcios, ci cu mult 
mai mult şi înaintea lui, tot pământul acesta pe care îl locuim şi toate cele 
de pe pământ, ca și cerul şi cele din el, aducându-le la fiinţă în cinci zile. În 
a şasea zi a zidit apoi pe Adam şi l-a aşezat pe el domn şi împărat al întregii 
lumi văzute. Şi nici Eva nu era atunci adusă la existență, nici raiul, ci numai 
lumea aceasta fusese creată ca un fel de rai, nestricăcioasă, dar materială și 
supusă simţurilor. Pe ea a dat-o, cum s-a spus, lui Adam și urmaşilor lui, 
spre a se bucura de ea (Sf. Simeon Noul Teolog, Cuvântări morale, 1, 1). 


1850. Căci, după ce a făcut toate din cele ce nu sunt și a făcut pe om și 
s-a odihnit în ziua a şasea de toate lucrurile Lui pe care a început să le faca, 


a sădit raiul în Eden la răsărit, pregătindu-l ca pe un palat împărătesc într-o 
parte a lumii şi a așezat în el pe omul pe care l-a făcut. Pentru ce, deci, nu a 
sădit raiul care trebuia să fie făcut în ziua a şaptea, ci l-a sădit pe el la răsărit 
după aducerea la existența a întregii creații? Pentru că Dumnezeu, 
cunoscând de mai înainte toate, a creat lumea într-o ordine şi într-o stare 
bine orânduită şi cele şapte zile le-a stabilit ca chip al celor şapte perioade 
(veacuri) ce aveau să se desfăşoare pe urmă, iar raiul l-a sădit după acestea, 
ca pe unul ce avea să însemne veacul viitor. Dar pentru ce atunci Duhul 
Sfânt n-a unit ziua a opta, cu cele şapte zile dinainte? Pentru că nu era 
potrivit să numere această zi în ciclul celorlalte, în care prima și a doua 
ş.a.m.d. până la a şaptea, repetându-se în cerc, alcătuiesc săptămânile, ziua 
întâi revenind în acest ciclu de tot atâtea ori câte săptămâni vor fi; ci trebuia 
ca aceea să fie în afara acestora, ca una ce nu are început şi sfârşit. Căci nu 
e o zi care nu e acum, ci va fi şi-şi va lua începutul în viitor, ci a fost 
dinainte de veacuri şi este şi acum ȘI va fi în vecii vecilor. Dar se zice că va 
veni şi ni se va descoperi la sfârșit ca o zi unică, neînserată şi fără sfârşit, 
prin faptul că va veni la noi (Sf. Simeon Noul Teolog, Cuvântări morale, 1, 


1). 

1851. Căci potrivit cu alcătuirea omului, a fost zidit de Dumnezeu și 
raiul cunoscut cu simțurile cât şi cel cunoscut cu mintea, și nu este altă 
poartă decât cele spuse, care să introducă sau să scoată din acesta (Nichita 
Stithatul, Vederea duhovnicească a raiului, 32). 


1852. Căci deşi s-a zis că mintea din materie vede neclar frumusețea 
inteligibilă, dar bunurile inteligibile sunt de aşa fel şi aşa de mari, încât și 
numai o licărire scurtă a lor şi o arătare neclară a acelui noian de frumusețe 
poate convinge mintea să se ridice peste toate cele neinteligibile şi să se 
întindă numai spre acelea şi să nu mai sufere să se despartă de desfătarea 
aceea, chiar dacă ar ajunge în lucruri de întristare (Sf. Teodor al Edesei, 
Cuvânt despre contemplaţie). 


1853. Vrăjmaşul amăgind pe Adam prin femeie, ca prin cineva 
asemenea lui, a făcut să i se ia slava ce-l învăluia. Şi aşa s-a aflat gol şi şi-a 


văzut urâţenia lui pe care mai înainte nu o vedea, întrucât cugetul lui se 
desfăta cu frumuseţile cereşti. De fapt, după cădere, cugetările lui s-au făcut 
pământeşti şi tindeau în jos. Iar cugetul lui simplu şi bun s-a amestecat cu 
cugetul trupesc al păcatului. Cât priveşte închiderea Raiului şi porunca dată 
Heruvimului, ca să-i oprească intrarea, credem că s-au întâmplat în lumea 
nevăzută, precum s-a zis (Simeon Metafrastul, Parafrază în 150 de capete 
la cele 50 cuvinte ale Sf. Macarie Egipteanul, 37). 


1854. Dumnezeu, zidind pe om de la început ca pe o ființă îndoită, 
adică din fire văzută şi nevăzută, văzut şi nevăzut, supus simţurilor şi 
înțelegător, i-a făcut și locaşul lui potrivit firilor lui, adică raiul supus 
simţurilor şi cel cunoscut cu mintea, văzut şi nevăzut, sădind în mijlocul lui 
pomul vieţii şi pomul cunoștinței, care se numește cunoştinţa binelui şi a 
răului. Pe unul din aceste raiuri l-a sădit în Eden, în lumea aceasta văzută; el 
a fost „aşezat la răsărit”, fiind mai înalt decât tot pământul, spre desfătarea 
lui Adam, căci Eden se tălmăceste „desfătare” (Nichita Stithatul, Vederea 
duhovnicească a raiului, 3). 


1855. Raiul este de două feluri: sensibil şi inteligibil (cunoscut cu 
simţurile şi cu gândirea) sau cel din Eden și cel al harului. Cel din Eden este 
un loc foarte înalt, încât ajunge până la al treilea cer, cum zic cei ce au 
istorisit despre el, sădit de Dumnezeu cu tot felul de verdeață bine 
mirositoare. El nu este nici cu desăvârşire nestricăcios, nici cu totul 
stricăcios, ci aşezat la mijloc între stricăciune și nestricăciune, încât este 
pururea încărcat cu roade şi împodobit cu flori, având neîncetat şi poame 
crude şi poame coapte. Căci pomii putregăiți și roadele răscoapte căzute la 
pământ se fac humă bine mirositoare şi nu împrăștie miros de stricăciune ca 
plantele lumii. lar aceasta se întâmplă din marea bogăţie şi sfinţenie a 
harului, care covârşește acolo pururea. De aceea râul oceanic, care trece 
prin el şi căruia i s-a poruncit să răcorească necontenit acest loc, ieşind din 
el şi împărțindu-se în patru braţe, coborând aduce şi dă hindușilor și 
etiopienilor huma şi frunzele căzute. Apoi unindu-se, Fisonul şi Gheonul 
(Facere 2, 8) se revarsă împreună mereu peste câmpiile lor, până ce se 


împart iarăşi, unul răcorind ţara Libiei, iar altul ţara Egiptului (Sf. Grigorie 
Sinaitul, Capete foarte folositoare în acrostih, 10). 


RĂBDARE 


1856. Rabdă dispreţuirea și umilirea cu voie blândă, ca să ai îndrăznire 
la Dumnezeu (Sf. Isaac Sirul, Cuvinte despre nevoință, XXIII). 


1857. Omul care rabdă tot cuvântul aspru întru cunoştinţă, fără să-i fi 
premers acestuia vreo nelegiuire săvârşită de el, îşi pune în acea clipa o 
cunună de spini pe capul său, dar e fericit că la o vreme pe care nu o ştie se 


va încununa cu nestricăciunea (Sf. Isaac Sirul, Cuvinte despre nevoinţă, 
XXIII). 


1858. Zis-a Domnul: „Cel ce va răbda până la sfârşit acela se va 
mântui”. lar răbdarea este îmbinarea tuturor virtuților. Căci nici una dintre 
virtuţi nu stă fără ea. Deoarece „tot cel ce se întoarce înapoi nu este vrednic 
de împărăţia cerurilor” (Petru Damaschin, Învățături duhovniceşti, |, 5). 


1859. Dar răbdarea este spre mare folos. Căci când ne rugăm și 
Dumnezeu întârzie să ne asculte, o face spre folosul nostru ca să ne 
deprindem cu îndelunga răbdare. Deci să nu ne descurajăm, zicând că ne- 
am rugat şi nu ne-a auzit. Căci Dumnezeu ştie ce e de folos omului 
(Varsanufie și loan, Scrisori duhovniceşti, 35). 


1860. Dacă din slăbiciune fratele tău îți spune un cuvânt (neplăcut), 
suportă-l cu bucurie. Căci de nu cauţi cuvântul tău în judecata lui 
Dumnezeu, te vei afla păcătuind (Isaia Pustnicul, 29 de cuvinte, V, 2). 


1861. Cel ce poate să rabde nedreptatea cu bucurie, deşi e în stare să o 
respingă, a primit mângâierea de la Dumnezeu, prin credinţa în El. Şi cel ce 
rabdă învinovăţirile ce 1 se aduc, cu smerită cugetare, a ajuns la desăvârşire 
ŞI se minunează îngerii de el. Căci nici o altă virtute nu e așa de mare şi de 
greu de dobândit (Sf. Isaac Sirul, Cuvinte despre nevoință, V). 


1862. Deci de vom fugi de lupta îndelungatei răbdări, căutând pustia și 
singurătatea, patimile netămăduite ale noastre, pe care le vom duce acolo, 


vor rămâne ascunse, dar nu vor fi smulse. Căci pustia şi retragerea celor 
neizbăviți de patimi nu numai că le păzeşte patimile nevătămate, ci li le şi 
acoperă, încât nu-i lasă să se simtă pe ei înşişi de ce patimă se biruiesc, ci, 
dimpotrivă, le pune în minte năluciri de virtute și-i face să creadă că au 
câştigat îndelunga răbdare şi smerenia, până nu este cine să-i ispitească şi 
să-l probeze (Sf. loan Casian, Despre cele opt gânduri ale răutății, IV, 
Despre mânie). 


1863. Să nu ne socotim răbdători atunci când răbdăm cu bărbăţie 
batjocorirea din partea părintelui nostru, ci când suntem dispreţuiți şi răniți 
de orice alt om. Căci pe părintele îl suportăm având ruşine de el şi fiind 
îndatoraţi la aceasta (Sf. loan Scărarul, Scara, IV, 78). 


1864. Omul rabdă pătimuri pentru una din acestea: sau pentru dragostea 
lui Dumnezeu; sau pentru nădejdea răsplăţii; sau de frica muncilor; sau de 
frica oamenilor; sau pentru fire; sau pentru plăcere; sau pentru câștig; sau 
pentru slava deșartă; sau de nevoie (Sf. Maxim Mărturisitorul, Cele patru 
sute capete despre dragoste, 3, 17). 


1865. Răbdarea este iubirea de osteneală a sufletului. lar unde este 
iubire de osteneală, s-a scos afară iubirea de plăcere (Talasie Libianul, 
Despre dragoste, înfrânare şi petrecerea cea după minte, |, 73). 


1866. Oricâtă batjocură va răbda cineva pentru adevărul lui Hristos, va 
primi însutită slavă de la mulțime. Dar mai bine este a face binele pentru 
cele viitoare (Marcu Ascetul, Despre legea duhovnicească, în 200 de 
capete, 73). 


1867. Semnul răbdării este dragostea de osteneli. Mintea îndrăznind 
spre ele nădăjduieşte să dobândească cele făgăduite și să scape de 
amenințări (Talasie Libianul, Despre dragoste, înfrânare şi petrecerea cea 
după minte, IV, 65). 


1868. Răbdarea e casa rugăciunii, căci e ţinută în ea. lar smerenia e 
materia ei, căci se hrăneşte din ea (Ilie Ecdicul, Cugetări din sentințele 
înțelepților, 62). 


1869. Răbdarea necazurilor e semnul cunoștinței adevărate; la fel 
neînvinovăţirea oamenilor pentru nenorocirile tale proprii (Marcu Ascetul, 
Despre cei ce-și închipuie că se îndreptează din fapte, 56). 


1870. Răbdarea în tot lucrul naşte bărbăția; bărbăția, hotărâre; 
hotărârea, stăruința; stăruința, prelungirea lucrului sau adăugirea lui; 
prelungirea potoleşte neînfrânarea trupului și domoleşte împătimirea poftei 
de plăcere. Iar pofta trezeşte acum dorul; dorul, dragostea; dragostea, râvna; 
râvna, căldura; căldura, mișcarea la lucru; mișcarea, sârguinţa; sârguinţa, 
rugăciunea; rugăciunea, liniştirea; liniștirea naşte vederea; vederea, 
cunoştinţa; cunoştinţa, pătrunderea tainelor; şi sfârșitul tainelor e 
cunoaşterea lui Dumnezeu (teologia). Iar rodul cunoaşterii lui Dumnezeu 
este dragostea desăvârșită; al dragostei, smerenia; al smereniei, nepătimirea; 
al nepătimirii, vederea înainte, proorocia şi preştiința. Dar încă nu are 
cineva de aici virtuțile desăvârşite, nici nu micşorează dintr-odată păcatul. 
Ci sporind pe încetul virtutea, ajunge şi păcatul câte puţin la neființă (Sf. 
Grigorie Sinaitul, Alte capete, 5). 


1871. Mare virtute e a răbda cele ce vin asupra noastră şi a iubi pe cei 
ce ne urăsc, după cuvântul Domnului (Marcu Ascetul, Despre cei ce-și 
închipuie că se îndreptează din fapte, 47). 


1872. De dobândești toiagul răbdării, câinii vor înceta îndată de a se 
obrăznici. Răbdarea este durerea nesfărâmată a sufletului, care nu se 
clinteşte nicidecum sub loviturile îndreptățite sau neîndreptățite. Răbdarea e 
rânduită pentru necazul pe care-l aşteaptă în fiecare zi. Răbdător este 
lucrătorul care nu cade sau își câştigă, din căderi, biruinţe. Răbdarea e 
tăierea scuzelor şi luarea aminte la sine (Sf. loan Scărarul, Scara, XXVII, 
II, 36). 


1873. A pătimi pentru Hristos înseamnă a răbda cele ce ni se întâmplă. 
Căci celor nevinovaţi pizma le este spre folos; iar certarea ni se face 
povăţuire a lui Dumnezeu spre întoarcere, deschizându-ne urechile nouă, 
celor vinovaţi (Isaia 4, 5). De aceea Domnul a făgăduit cununa în vecii 
vecilor celor ce rabdă (Iac. 1, 12) (Sf. Grigorie Sinaitul, Alte capete, 3). 


1874. Rabdă întâmplările de întristare şi de durere, că prin acestea te 
curățește purtarea de grijă (Providența) a lui Dumnezeu (Talasie Libianul, 
Despre dragoste, înfrânare şi petrecerea cea după minte, |, 28). 


1875. „Bărbatul îndelung răbdător este cu mare înţelepciune”, fiindcă 
toate cele ce-i vin asupra le aduce în legătură cu sfârșitul; şi aşteptându-l pe 
acesta, rabdă întâmplările supărătoare; iar „sfârşitul este viața veşnică”, 
după dumnezeiescul Apostol. „lar viaţa veşnică aceasta este, ca să te 
cunoască pe Tine Unul adevăratul Dumnezeu și pe Cel ce L-ai trimis, lisus 


Hristos” (Sf. Maxim Mărturisitorul, Cele patru sute capete despre dragoste, 
4,24). 


1876. Când vătămarea ce izvorăşte de la unul se întinde la mulţi, nu 
trebuie să ai îndelungă răbdare, nici să cauţi folosul tău, ci al celor mulți, ca 
să se mântuiască. Căci e mai folositoare virtutea multora, decât cea a unuia 
(Marcu Ascetul, Despre cei ce-și închipuie că se îndreptează din fapte, 
214). 


1877. Multă destoinicie şi mult folos câștigă sufletul dacă rabdă cu 
tărie orice necaz, fie că vine de la oameni, fie de la draci, şi dacă știe că 
suntem datori să purtăm ostenelile și să nu învinuim pe nimeni decât pe noi 
înşine. Căci cel ce învinuieşte pe altul pentru necazurile sale a alunecat din 
dreapta judecată a ceea ce se cuvine (loan Carpatiul, Una sută capete de 
mângâiere, 21). 


1878. Cel ce vrea să biruiască ispitele fără rugăciune şi răbdare nu le va 
depărta de la sine, ci mai tare se va încâlci în ele (Marcu Ascetul, Despre 
legea duhovnicească, în 200 de capete, 189). 


1879. Răbdarea este iubirea de osteneli a sufletului. Ea constă din 
osteneli de bunăvoie și din încercări fără de voie (Talasie Libianul, Despre 
dragoste, înfrânare și petrecerea cea după minte, III, 16). 


1880. Omul care rabdă necazurile cu inimă bună și cu mulțumire va lua 
cununa nestricăciunii, virtutea şi mântuirea. lar stăpânirea mâniei, limbii, 
pântecelui şi plăcerilor e de cel mai mare ajutor sufletului (Sf. Antonie cel 


Mare, Învăţături despre viața morală a oamenilor și despre buna purtare, în 
170 de capete, 155). 


1881. Bărbatul îndelung răbdător are multă cuminţenie; asemenea şi cel 
ce-şi apropie urechea de cuvintele înţelepciunii (Marcu Ascetul, Despre 
legea duhovnicească, în 200 de capete, 146). 


1882. Frica gheenei şi dragostea împărăției dau puterea de a răbda 
necazurile. lar aceasta nu vine de la noi înşine, ci de la Cel ce cunoaşte 
gândurile noastre (Marcu Ascetul, Despre cei ce-și închipuie că se 
îndreptează din fapte, 141). 


1883. Să nu încerci a dezlega prin gâlceavă un lucru încurcat, ci prin 
cele arătate de legea duhului, adică prin răbdare, rugăciune şi nădejdea care 


numai la un lucru se gândeşte (Marcu Ascetul, Despre legea duhovnicească, 
în 200 de capete, 12). 


1884. De ai fost păgubit sau ocărât sau prigonit de cineva nu lua în 
seamă cele de faţă, ci așteaptă cele viitoare; şi vei afla că acela ţi-a fost 
pricină de multe bunătăţi, nu numai în vremea de aici, ci şi în veacul viitor 
(Marcu Ascetul, Despre legea duhovnicească, în 200 de capete, 114). 


1885. Cel ce se roagă întru cuminţenie rabdă cele ce-i vin asupra sa. lar 
cel ce ţine minte răul, încă nu s-a rugat curat (Marcu Ascetul, Despre legea 
duhovnicească, în 200 de capete, 113). 


1886. Fugi de ispită prin răbdare şi prin rugăciune. Căci dacă i te 
împotriveşti fără acestea, vine asupră-ți şi mai năvalnic (Marcu Ascetul, 
Despre cei ce-și închipuie că se îndreptează din fapte, 106). 


RĂSPLATĂ DUPĂ MOARTE 


1887. Aşteptarea bunurilor viitoare uneşte mintea cu cele aşteptate; iar 
zăbovind mintea în ele uită de cele de față (Talasie Libianul, Despre 
dragoste, înfrânare și petrecerea cea după minte, IV, 66). 


1888. Dumnezeu este Cel ce a făgăduit bunurile viitoare. Crezând Lui, 
cel înfrânat dorește cele viitoare ca (altul) cele de faţă (Talasie Libianul, 
Despre dragoste, înfrânare şi petrecerea cea după minte, IV, 68). 


1889. Cel ce crede în răsplata lui Hristos pe măsura credinţii sale rabdă 
bucuros toată nedreptatea (Marcu Ascetul, Despre legea duhovnicească, în 
200 de capete, 44). 


1890. Răsplătinile sunt pe potriva faptelor, chiar dacă multora li se pare 
că nu sunt pe potriva lor. Căci dreptatea dumnezeiască le dăruiește unora 
viaţa veşnică, iar altora osânda veşnică. Dar şi unii și alții, străbătând veacul 
de aici, bine sau rău, vor primi răsplată după faptele lor. Iar mărimea şi felul 
răsplăţii de care se vor bucura va fi după deprinderea şi lucrarea patimilor 


sau a virtuţilor (Sf. Grigorie Sinaitul, Capete foarte folositoare în acrostih, 
36). 


1891. Cei ce ne-am învrednicit de baia naşterii de-a doua săvârșim 
faptele bune nu pentru răsplată, ci pentru păzirea curățeniei dată nouă 
(Marcu Ascetul, Despre cei ce-și închipuie că se îndreptează din fapte, 23). 


1892. Necazurile de acum pune-le alăturea cu bunătăile viitoare şi 
nicicând descurajarea nu-ţi va moleşi nevoința (Marcu Ascetul, Despre 
legea duhovnicească, în 200 de capete, 156). 


1893. Cel ce e sărac şi nu poate vătăma nu se socoteşte între cei 
evlavioși. lar cel ce poate vătăma cu puterea sa, dar nu întrebuințează 
puterea spre rău, ci cruţă pe cei mai umiliți pentru evlavia sa, întru bună 
răsplată se va afla şi după moarte (Sf. Antonie cel Mare, Învăţături despre 
viața morală a oamenilor şi despre buna purtare, în 170 de capete, 139). 


1894. De ai fost păgubit sau ocărât sau prigonit de cineva, nu lua în 
seamă cele de faţă, ci așteaptă cele viitoare; şi vei afla că acela ţi-a fost 
pricină de multe bunătăţi, nu numai în vremea de aici, ci şi în veacul viitor 
(Marcu Ascetul, Despre legea duhovnicească, în 200 de capete, 114). 


RĂUL 
1895. Tot aşa nici răutatea n-a făcut-o Dumnezeu, ci i-a dat omului și 
cunoştinţa și puterea de a deosebi, ca să fugă de rău, ca unul ce ştie că va fi 
vătămat şi chinuit de el. la seama deci ca nu cumva văzând pe cineva 
propăşind în putere şi avere, să-l fericeşti, lăsându-te amăgit de diavolul (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 91). 


1896. Aşadar să nu socotiți pe Dumnezeu cauza relelor, căci aceasta vă 
va aduce osânda. Ci acela însuşi (diavolul) şi-a ales sieşi puterea de a face 
răul şi Dumnezeu nu l-a împiedicat. Căci zice: „şi a iubit blestemul şi i-a 
venit lui” (Ps. 108, 17); nu zice că Domnul i l-a dat lui. Drept aceea staţi 
neclintiți întru Domnul, în credinţa că este Căpetenia vieții noastre și a 
tuturor bunătăților (Varsanufie şi loan, Scrisori duhovnicești, 127). 


1897. Păcatul este patimă a materiei; însă nu Dumnezeu este pricina 
păcatului, ci El a dat omului cunoștință, pricepere şi puterea de a deosebi 
între bine şi rău şi voie liberă. Ceea ce naște păcatul este negrija și trândavia 
oamenilor. Răul nicidecum nu e pricinuit de Dumnezeu; ci prin alegerea cea 
de bunăvoie s-au făcut dracii răi, ca şi cei mai mulți dintre oameni (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 89). 


1898. Răul nu este în fire, nici nu este cineva rău prin fire. Căci 
Dumnezeu nu a făcut ceva rău (Diadoh al Foticeei, Cuvânt ascetic despre 
viața morală, 3). 


1899. Răul nici nu era, nici nu va fi ceva ce subzistă prin firea proprie. 
Căci nu are în nici un fel ființă sau fire sau ipostas sau putere sau lucrare în 
cele ce sunt. Nu e nici calitate, nici cantitate, nici relație, nici loc, nici timp, 
nici poziţie, nici acţiune (101016), nici mișcare, nici aptitudine, nici patimă 
(pasivitate, afect) contemplată în chip natural în vreo existență şi în nici una 
din acestea toate nu subzistă prin vreo înrudire naturală. Nu e nici început 
(principiu), nici mijloc, nici sfârşit. Ci ca să-l cuprind într-o definiție, voi 


spune că răul este abaterea (etiAeuy1q) lucrării puterilor (facultăților) sădite 
în fire de la scopul lor şi altceva nimic. Sau iarăși, răul este mişcarea 
nesocotită (GAGyioTroc) a puterilor naturale spre altceva decât spre scopul 
lor, în urma unei judecăţi greşite. lar scop (téàoc) numesc cauza celor ce 
sunt, după care se doresc în chip firesc toate, chiar dacă vicleanul, 
acoperindu-şi de cele mai multe ori pizma sub chipul bunăvoinţei și 
înduplecând cu viclenie pe om să-şi miște dorinţa spre altceva din cele ce 
sunt şi nu spre cauză, a sădit în el necunoştința cauzei (Sf. Maxim 
Mărturisitorul, Răspunsuri către Talasie). 


1900. Deci răul stă, cum am spus mai înainte, în necunoașterea cauzei 
celei bune a lucrurilor. Aceasta, orbind mintea omenească, dar deschizând 
larg, simţirea, l-a înstrăinat pe om cu totul de cunoştinţa de Dumnezeu și l-a 
umplut de cunoştinţa pătimașă a lucrurilor ce cad sub simţuri (Sf. Maxim 
Mărturisitorul, Răspunsuri către Talasie). 


1901. Când însă cineva, din pofta inimii, aduce la o formă ceea ce nu 
are fiinţă, atunci aceea începe să fie ceea ce vrea cel ce face aceasta. Se 
cuvine deci ca prin cultivarea necontenită a amintirii lui Dumnezeu să ne 
ferim de a ne deprinde cu răul. Căci e mai puternică firea binelui, decât 
deprinderea răului. Fiindcă cel dintâi este, pe când cel de-al doilea, nu este, 
decât numai în faptul că se face (Diadoh al Foticeei, Cuvânt ascetic despre 
viața morală, 3). 


1902. Căci termenii de bine şi de rău se folosesc, fără deosebire, în mai 
multe înţelesuri și pot pricinui celor ce nu cugetă cu înţelepciune asupra 
cuvintelor Duhului, multă rătăcire. Dar voi, înţelepţi fiind prin har, ştiţi că 
ceea ce se numește simplu rău, nu e în tot felul rău, ci e rău în raport cu 
ceva, iar în raport cu altceva nu e rău. La fel ceea ce se numeşte simplu 
bine, nu e în tot felul bine, ci e în raport cu ceva, iar în raport cu altceva nu 
e bine. Păziți-vă deci de primejdia ce se naşte din folosirea aceleiaşi numiri 
pentru lucruri deosebite (Sf. Maxim Mărturisitorul, Răspunsuri către 
Talasie, 43). 


1903. Precum răul este lipsa binelui şi neștiința lipsa cunoştinţei, tot 
aşa şi neexistenţa este lipsa existenţei; dar nu a existenţei celei adevărate și 
proprii, căci aceea nu are nimic contrariu, ci a celei ce există prin 
împărtăşire de existenţa cea adevărată. Lipsa celor dintâi atârnă de voinţa 
făpturilor;, a celei de-a doua atârnă de voința Făcătorului, care vrea însă, 
pentru bunătatea Sa, ca făpturile să existe veşnic și veșnic să aibă parte de 
binefacerile Lui (Sf. Maxim Mărturisitorul, Cele patru sute capete despre 
dragoste, 3, 29). 


1904. Răul nu se contemplă ca stând în legătură cu ființa făptunilor, ci 
în legătură cu mișcarea lor greşită şi nerațională (Sf. Maxim Mărturisitorul, 
Cele patru sute capete despre dragoste, 4, 14). 


RĂZBOI NEVĂZUT 


1905. Încă zic Părinţii şi aceasta: că cel ce lucrează, e războit adesea 
numai de un drac şi numai de acela e necăţit, pe când cel ce nu lucrează, de 
nenumărate duhuri este robit (Sf. loan Casian, Despre cele opt gânduri ale 
răutății, VI, Despre trândăvie). 


1906. Până când însă ţine războiul, omul petrece în frică şi cutremur, 
cugetând că poate birui sau poate fi biruit azi, ori poate birui sau poate fi 
biruit mâine. Căci lupta strânge inima. Dar nepătimirea nu e turburată de 
război. Cel ajuns la nepătimire a primit răsplată şi nu mai are grijă de 
dezbinarea celor trei, căci s-a făcut pace între ei prin Dumnezeu. lar cei trei 
sunt: sufletul, trupul şi duhul. Deci când cei trei se fac una prin lucrarea 
Duhului Sfânt nu se mai pot despărți. Aşadar să nu te socoți pe tine că ai 
murit păcatelor, câtă vreme eşti supărat de vrăjmașii tăi, fie în vremea 
privegherii, fie în vremea somnului. Căci câtă vreme nefericitul om este pe 
arena de luptă, nu poate avea siguranță (Isaia Pustnicul, Despre păzirea 
minții, 18). 


1907. Căci e primejdios lucru a fi cineva singur, fără martori, a se 
călăuzi după voia sa şi a convieţui cu cei neîncercați în războiul 
duhovnicesc. Unii ca aceştia sunt biruiți de alte feluri de războaie. Căci 


multe sunt meşteşugirile păcatului şi se ţin bine ascunse; şi felurite curse şi- 
a întins vrăjmaşul pretutindeni (Marcu Ascetul, Epistola către Nicolae 
monahul). 


1908. Căci de nu vei scăpa de împrăștierea în cele din afară, nu te vei 
ridica împotriva celor ce te pândesc din lăuntru. Şi de nu vei birui pe cei ce 
te războiesc în cele văzute, nu vei răpune pe viclenii cei nevăzuţi (Teolipt al 
Filadelfiei, Despre ostenelile vieții călugărești). 


1909. Căci cum va lupta cu duhurile răutăţii cel ce umblă după avuţii 
când poate fi prins cu uşurinţă din toate părțile? Sau cum va lupta cu duhul 
iubirii de argint cel împresurat de bani? Cum va alerga, ca să scape de 
urmărirea dracilor dezbrăcaţi de orice grijă, cel îmbrăcat cu nenumărate 
griji, când Scriptura zice că chiar „cel dezbrăcat va fi urmărit în ziua 
aceea”? Căci nu este gol acela care e îmbrăcat în veșmintele cusute cu 
multele împunsături ale grijii de lucrurile lumești; şi nu este gol nici acela 
care e împiedicat la alergare de gândurile pământeşti ale banilor şi averilor 
(Nil Ascetul, Cuvânt trebuincios și folositor, 65). 


1910. Mai ales împotriva acestor trei e dator monahul să poarte un 
război neîndurat: împotriva nebuniei pântecelui, a slavei nefolositoare şi a 
iubirii de bani, care este închinare la idoli (loan Carpatiul, Una sută capete 
de mângâiere, 86). 


1911. Cu cât e mai uşor de-a păcătui cu mintea decât cu lucrul, cu atât e 
mai greu războiul cu gândurile decât cel cu lucrurile (Sf. Maxim 
Mărturisitorul, Cele patru sute capete despre dragoste, 2, 12). 


1912. Dracu ne războiesc fie prin lucruri, fie prin înțelesurile pătimașe 
ale lucrurilor. Prin lucruri, pe cei ce sunt între lucruri, iar prin înțelesuri pe 
cei despărțirii de lucruri (Sf. Maxim Mărturisitorul, Cele patru sute capete 
despre dragoste, 2, 71). 


1913. Este un război întru ascunsul nostru, susținut de duhurile răutății, 
care se poartă prin gânduri cu sufletul. Căci acesta fiind nevăzut, puterile 
acelea răuvoitoare, fiind asemenea cu fiinţa lui, se apropie de el prin 


războiul nevăzut. Astfel se pot vedea între ele și suflet: arme, rânduire de 
bătaie, înşelăciuni viclene, război înfricoşat, ciocniri de luptă şi biruinţe şi 
înfrângeri din amândouă părțile. Numai un lucru nu îl are acest război al 
minţii (inteligibil), pe care-l are războiul văzut (sensibil): vremea hotărâtă a 
războiului. Căci războiul văzut îşi hotărăște o vreme şi o rânduială, pe când 
celălalt atacă fără veste şi țintind dintr-o dată în cele mai dinlăuntru părți ale 
inimii, omoară sufletul prin păcat (Filotei Sinaitul, Capete despre trezvie, 
7). 


1914. Tot războiul ce se aprinde între noi și dracii necurați nu se poartă 
pentru altceva decât pentru rugăciunea duhovnicească. Căci lor le este 
foarte potrivnică şi urâtă, iar nouă foarte mântuitoare şi plăcută (Evagrie 
Monahul, Cuvânt despre rugăciune, 49). 


1915. Tot războiul monahului împotriva dracilor urmăreşte să despartă 
patimile de înţelesuri (de chipuri). Căci altfel nu poate privi lucrurile fără 
patimă (Sf. Maxim Mărturisitorul, Cele patru sute capete despre dragoste, 
3,41). 


1916. În orice ispită și în orice război, foloseşte rugăciunea ca armă 
nebiruită și vei învinge prin harul lui Hristos (Sf. Teodor al Edesei, Una 
sută capete foarte folositoare, 31). 


RÂS 
1917. Să nu deschizi gura ta, râzând. Căci aceasta înseamnă lipsă de 
sfială. Isaia Pustnicul, 29 de cuvinte, III, 1). 


1918. Nu deschide gura ca să râzi. Căci aceasta arată la tine lipsa fricii 
de Dumnezeu (Isaia Pustnicul, Către monahii începători, 22). 


RUGĂCIUNE 


1919. Rugăciunea celui ce ţine minte răul e o sămânță aruncată pe 
piatră (Sf. Isaac Sirul, Cuvinte despre nevoinţă, LVIII). 


1920. Iar rugăciunea este lumină. Și fiecare creştin trebuie să se roage 
înainte de a face ceva, dar mai ales preotul lui Dumnezeu (Varsanufie și 
Ioan, Scrisori duhovniceşti, 838). 


1921. Sileşte-te să faci multe rugăciuni, căci rugăciunea este lumina 
sufletului tău (Isaia Pustnicul, 29 de cuvinte, IV, 1). 


1922. Îndulcesc bucatele, untdelemnul şi sarea; înaripează rugăciunea, 
smerenia şi lacrima (Sf. loan Scărarul, Scara, XXVIII, 13). 


1923. Rugăciunea este vorbirea minţii cu Dumnezeu (Evagrie 
Monahul, Cuvânt despre rugăciune, 1). 


1924. Rugăciunea este vlăstarul blândeţii şi al lipsei de mânie (Evagrie 
Monahul, Cuvânt despre rugăciune, 14). 


1925. Rugăciunea este rodul bucuriei şi al mulțumiri (Evagrie 
Monahul, Cuvânt despre rugăciune, 15). 


1926. Rugăciunea este alungarea întristării şi a descuraţării (Evagrie 
Monahul, Cuvânt despre rugăciune, 16). 


1927. Rugăciunea neîmprăştiată e semn de iubire față de Dumnezeu la 
cel ce stăruie în ea. Negrija de ea şi împrăștierea ei e dovada iubirii de 
plăceri (Marcu Ascetul, Despre cei ce-și închipuie că se îndreptează din 
fapte, 97). 

1928. Rugăciunea neîmprăştiată este o înțelegere supremă a minţii 
(Evagrie Monahul, Cuvânt despre rugăciune, 35). 


1929. Rugăciunea este urcușul minţii spre Dumnezeu (Evagrie 
Monahul, Cuvânt despre rugăciune, 36). 


1930. Dacă doreşti să te rogi, leapădă-te de toate, ca să moştenești totul 
(Evagrie Monahul, Cuvânt despre rugăciune, 37). 


1931. Rugăciunea încă se numeşte virtute, deşi e maica virtuților. Căci 
le naște pe acelea prin împreunarea cu Hristos (Marcu Ascetul, Despre cei 
ce-și închipuie că se îndreptează din fapte, 35). 


1932. Tot ce am săvârşi fără rugăciune și nădejde bună, ne este pe urmă 
vătămător şi fără preţ (Marcu Ascetul, Despre cei ce-și închipuie că se 
îndreptează din fapte, 36). 


1933. Rugăciunea e cheia împărăției cerurilor. Cel ce o are pe aceasta 
cum trebuie vede bunătăţile rânduite pe seama prietenilor ei. Dar cel ce nu 
are îndrăznire în aceea, nu vede decât cele de aici (Ilie Ecdicul, Cugetări 
din sentinţele înţelepţilor, 1). 


1934. „Toată rugăciunea în care nu se trudeșşte trupul şi nu se necăjeşte 
inima, se socotește ca un făt lepădat. Căci rugăciunea aceasta este fără 
suflet” (Sf. Isaac Sirul, Cuvinte despre nevoință, LXXVI). 


1935. Rugăciunea neîntreruptă stă în a avea mintea alipită de 
Dumnezeu cu evlavie multă şi cu dor şi a atârna pururea cu nădejdea de El 
şi a te încrede în El în toate, orice ai face și ţi s-ar întâmpla (Sf. Maxim 
Mărturisitorul, Cuvânt Ascetic, 25). 


1936. Căci prin rugăciunea neîncetată şi prin medierea dumnezeieştilor 
Scripturi se deschid ochii înțelegăton ai sufletului şi văd pe împăratul 
Puterilor, născându-se o bucurie mare şi un dor ce arde cu putere în suflet 
(Despre Avva Filimon. Cuvânt foarte folositor). 


1937. Citirea şi rugăciunea curăţesc mintea; iar dragostea şi înfrânarea, 
partea pasională (afectivă) a sufletului (Talasie Libianul, Despre dragoste, 
înfrânare şi petrecerea cea după minte, Il, 84). 


1938. Rugăciunea este vorbire cu Dumnezeu, vedere a celor nevăzute, 
încredințare despre cele dorite, petrecere a îngerilor, îndemn la virtuţi, 
ipostas al celor nădăjduite (Sf. Teodor al Edesei, Una sută capete foarte 
folositoare, 60). 


1939. Rugăciunea este Dumnezeu, care lucrează toate în toți, deoarece 
una singură este lucrarea, a Tatălui, a Fiului şi a Sfântului Duh, care 
lucrează toate în Hristos lisus (Sf. Grigorie Sinaitul, Capete foarte 
folositoare în acrostih, 113). 


1940. Nu este ceva care să ajute la tot lucrul bun, ca rugăciunea curată, 
nici piedică la dobândirea virtuților, ca împrăștierea şi rătăcirea cugetării; 
chiar dacă e de scurtă vreme (Petru Damaschin, Învăţături duhovniceşti, 1, 
27). 


1941. Mare bun este rugăciunea. Căci ea cuprinde toate bunurile, ca 
una ce curățeşte inima, în care Dumnezeu se face văzut celor credincioşi 
(Isihie Sinaitul, Cuvânt despre trezvie şi virtute, I, 62). 


1942. lar rugăciunea desăvârşită stă în a grăi lui Dumnezeu 
nehoinărind (cu gândul), în a-ți aduna toate gândurile în chip neîmprăştiat 
împreună cu simțurile (Varsanufie şi Ioan, Scrisori duhovnicești, 150). 


1943. Iar „rugăciunea” este cererea acelor lucruri pe care obişnuieşte 
Dumnezeu să le dea oamenilor spre mântuire. Şi pe drept cuvânt. Căci dacă 
votul (eùòyĤù) este făgăduirea acelor bunuri (virtuți) care se aduc lui 
Dumnezeu din partea oamenilor, rugăciunea (npocevy) va fi cererea acelor 
bunuri pe care le hărăzeşte Dumnezeu oamenilor spre mântuire. Ea deci 
aduce răsplată dispoziției cu care am făcut mai înainte făgăduințele (Sf. 
Maxim Mărturisitorul, Răspunsuri către Talasie, 50). 


1944. Deci scopul rugăciunii este, cum am zis, să îmbrățişeze tainic 
tocmai înțelesul acestora, adică: 1. învățătura despre Dumnezeu (teologia) 
2. înfierea prin har, 3. egalitatea în cinste cu îngerii, 4. împărtăşirea de viața 
veşnică, 5. restaurarea firii ca să încline spre ea însăși în chip nepătimaș, 6. 
desfiinţarea legii păcatului şi 7. surparea celui rău, care ne stăpânește prin 
înşelăciune (Sf. Maxim Mărturisitorul, Scurtă tâlcuire a rugăciunii Tatălui 
nostru). 


1945. Căci deşartă cu adevărat şi nefolositoare este rugăciunea făcută 
fără frică, fără trezvie şi priveghere (Evagrie Monahul, Schiză 
monahicească, 11). 


1946. Cel ce are grijă de rugăciune curată, va patimi de la draci: ocări, 
loviri, strigăte şi vatămări. Dar nu va cădea, nici nu-şi va părăsi gândul, 


zicând către Dumnezeu: „Nu mă voi teme de rele, căci Tu cu mine eşti” și 
cele asemenea (Evagrie Monahul, Cuvânt despre rugăciune, 97). 


1947. Nimic nu ajută mai mult lucrării ca rugăciunea; şi pentru a 
câştiga bunăvoința lui Dumnezeu, nimic nu e mai de folos ca ea (Marcu 
Ascetul, Despre cei ce-și închipuie că se îndreptează din fapte, 95). 


1948. Roagă-te stăruitor la orice lucru, ca unul ce nu poți face nimic 
fără ajutorul lui Dumnezeu (Marcu Ascetul, Despre cei ce-și închipuie că se 
îndreptează din fapte, 94). 


1949. Mişcă-ţi mintea necontenit la rugăciune şi vei împrăștia 
gândurile care stăruiesc în inima (Talasie Libianul, Despre dragoste, 
înfrânare şi petrecerea cea după minte, III, 9). 


1950. Să cunoşti fără greşeală că rugăciunea neîncetată este aceea care 
nu se isprăveşte din suflet toată ziua şi toată noaptea. Fa nu se arată 
privitorilor în întinderea mâinilor sau în înfăţişarea trupului şi în sunetul 
limbii, ci se face cunoscută celor ce ştiu să înțeleagă, în meditaţia cugetări, 
în lucrarea minţii şi în pomenirea lui Dumnezeu cu umilință stăruitoare 
(Nichita Stithatul, Cele 300 de capete despre făptuire, despre fire şi despre 
cunoştinţă, Il, 74). 


1951. Răbdarea e casa rugăciunii, căci e ţinută în ea. lar smerenia e 
materia ei, căci se hrăneşte din ea (Ilie Ecdicul, Cugetări din sentințele 
înțelepților, 62). 


1952. Starea cea mai înaltă a rugăciunii spun unii că este aceea în care 
mintea a ajuns în afară de trup și de lume și a devenit cu totul imaterială și 
fără formă în vremea rugăciunii. Prin urmare cel ce păstrează nevătămată 
această stare cu adevărat se roagă neîncetat (Sf. Maxim Mărturisitorul, Cele 
patru sute capete despre dragoste, 2, 61). 


1953. Rugăciunea şi tăcerea sunt virtuți care atârnă de noi, prin puterea 
noastră. lar postul şi privegherea sunt virtuți care nu atârnă de noi, ci de 
cele mai multe ori de temperamentul trupului. Deci nevoitorul trebuie să se 


îndeletnicească cu ceea ce-i este mai ușor (Ilie Ecdicul, Cugetări din 
sentințele înțelepţilor, 61). 


1954. Dacă eşti teolog (dacă te ocupi cu contemplarea lui Dumnezeu), 
roagă-te cu adevărat; şi dacă te rogi cu adevărat eşti teolog (Evagrie 
Monahul, Cuvânt despre rugăciune, 60). 


1955. Starea de rugăciune este o dispoziție nepătimașă, câştigată prin 
deprindere, care răpeşte mintea înţeleaptă spre înălțimea spirituală, prin 
dragoste desăvârșită (Evagrie Monahul, Cuvânt despre rugăciune, 52). 


1956. Mai întâi roagă-te pentru dobândirea lacrimilor, ca prin plâns să 
înmoi sălbăticia ce se află în sufletul tău; și, după ce vei fi mărturisit astfel 
împotriva ta fărădelegile tale înaintea Domnului, să primeşti iertare de la El 
(Evagrie Monahul, Cuvânt despre rugăciune, 5). 


1957. Cel ce se roagă pentru oamenii ce-l nedreptăţesc îi înspăimântă 
pe draci; iar cei cel se luptă cu cei dintâi e rănit de cel de al doilea (Marcu 
Ascetul, Despre legea duhovnicească, în 200 de capete, 45). 


1958. Cei ce se roagă mai stăruitor aceia sunt mai tulburaţi de ispite 
înfricoşate şi sălbatice (loan Carpatiul, Una sută capete de mângâiere, 41). 


1959. Nu te ruga nepăsător şi fără grijă. Căci în loc să placi lui 
Dumnezeu, îl vei face să se mânie. Ci stai cu frică şi cu cutremur și nu te 
răzima de pereţi, nici nu te moleși la picioare, ca cu unul să stai, iar pe 
celălalt să-l întinzi. Împotriveşte-te gândurilor tale şi să nu le îngădui să se 
îngrijească de cele trupești, ca să-ți fie bine primită rugăciunea de 
Dumnezeu (Isaia Pustnicul, Către monahii începători, 36). 


1960. Lucrarea rugăciunii şi a cuvântului săvârşită cum se cuvine e mai 
presus de orice virtute şi poruncă (Simeon Metafrastul, Parafrază în 150 de 
capete la cele 50 cuvinte ale Sf. Macarie Egipteanul, 32). 


1961. În orice ispită şi în orice război foloseşte rugăciunea ca armă 
nebiruită şi vei învinge prin harul lui Hristos (Sf. Teodor al Edesei, Una 
sută capete foarte folositoare, 31). 


1962. Nu te ruga să se facă voile tale, căci acestea nu se acoperă întru 
totul cu voia lui Dumnezeu, ci roagă-te mai bine precum ai fost învăţat, 
zicând: „Facă-se voia Ta” în mine. ȘI în tot lucrul așa să-l rogi, ca să se facă 
voia Lui. Căci El voieşte ceea ce e bine și folositor sufletului tău. Dar tu nu 
ceri totdeauna aceasta (Evagrie Monahul, Cuvânt despre rugăciune, 31). 


1963. Multe sunt felurile rugăciunii, care de care mai deosebit. Totuşi 
nici una nu este vătămătoare decât aceea care nu mai este rugăciune, ci 
lucrare diavolească (Marcu Ascetul, Despre legea duhovnicească, în 200 de 
capete, 22). 


1964. Cel ce nu are rugăciune curată de gânduri nu are armă pentru 
luptă. lar rugăciune numesc pe aceea care se lucrează necontenit în 
adâncurile sufletului, ca prin chemarea lui lisus vrăjmașul ce se luptă într- 
ascuns, să fie biciuit şi ars (Isihie Sinaitul, Cuvânt despre trezvie şi virtute, 
I, 21). 

1965. Roagă-te să nu-ți vie încercare; iar când vine, primeşte-o ca pe a 
ta, nu ca pe una străină (Marcu Ascetul, Despre legea duhovnicească, în 


200 de capete, 164). 


1966. Monahul se face prin rugăciune asemenea îngerilor (Evagrie 
Monahul, Cuvânt despre rugăciune, 113). 


RĂSPLATA VIITOARE 


1967. După cum din cuvinte și lucruri se vede cugetul, tot aşa se vede 
din faptele bune ale inimii răsplata viitoare (Marcu Ascetul, Despre legea 
duhovnicească, în 200 de capete). 


SATANA 


1968. Căci numele de Satana se tălmăcește: cel ce se opune (Sf. Maxim 
Mărturisitorul, Întrebări, nedumeriri şi răspunsuri, 12). 


1969. Domnul nostru ne învaţă în Evanghelii că atunci când Satana, 
întorcându-se, află casa lui măturată şi goală, adică inima fără rod, ia alte 
şapte duhuri mai rele decât el şi intră şi se încuibă în ea, făcând cele de pe 
urmă ale omului mai rele decât cele dintâi. De aici trebuie să înţelegem că 
atâta vreme cât este Duhul Sfânt în noi, Satana nu poate intra ca să rămână 
în adâncul sufletului. Dar şi dumnezeiescul Pavel ne explică limpede 
înţelesul acestei icoane. Căci privind lucrul acesta din punctul de vedere al 
luptei, zice: „Mă bucur după omul dinlăuntru de legea lui Dumnezeu. Dar 
văd altă lege în mădularele mele, oştindu-se împotriva legii minții mele și 
robindu-mă legii păcatului, care este în mădularele mele” (Diadoh al 
Foticeei, Cuvânt ascetic despre viaţa morală, 82). 


1970. Precum am zis, Satana prin Sfântul Botez e scos afară din suflet. 
Dar i se îngăduie, pentru pricinile mai-nainte pomenite, să lucreze în el prin 
trup (Diadoh al Foticeei, Cuvânt ascetic despre viața morală, 79). 


SĂRAC 


1971. Sărac este cel ce s-a lepădat de toate avuţiile și nu mai are nimic 
pe pământ afară de trup; iar de acesta nu-l mai leagă nici o afecțiune, ci 
toată grija de sine a încredinţat-o lui Dumnezeu și creştinilor evlavioşi (Sf. 
Maxim Mărturisitorul, Cele patru sute capete despre dragoste, 2, 88). 


1972. la seama, așadar, să nu pofteşti să ai bogăţie pentru a o împărți 
sărăcilor: căci şi aceasta este o amăgire a celui rău, ca să te ducă la slava 


deșartă şi să împingă mintea la tot felul de osteneli pentru câștiguri. 
Gândeşte-te la văduva de care mărturiseşte Domnul în Evanghelie, care 
numai doi bani a avut şi a covârșit cu ei hotărârea şi puterea bogaților. „Căci 
aceia, zice, din prisosul lor au aruncat în vistierie, pe când aceasta toată 
averea ei” (Evagrie Monahul, Schiţă monahicească). 


SĂRBĂTOARE 


1973. Pentru cei ce lucrează după Dumnezeu, nu e păcat. Căci 
Apostolul a zis: „Lucrând zi și noapte, ca să nu împovărăm pe cineva” (I 
Tes. 2, 9). Dar pentru cei ce o fac din dispreţ şi lacomie și în dorința de 
câştig urât, e păcat. Totuşi bine este ca în ziua învierii, în sărbătorile 
domnești (împărăteşti), și în cele de pomenire ale Apostolilor, să ne oprim 
de la lucru şi să mergem la biserici. Căci aceasta e o tradiţie de la Sfinții 
Apostoli (Varsanufie şi loan, Scrisori duhovnicești, 751). 


1974. la seama să nu petreci sărbătorile în băuturi de vin, ci în înnoirea 
minții şi curăția sufletului. Căci umplându-ţi pântecele şi îmbătându-te de 
vin mai degrabă vei mânia pe înainte stătătorul sărbătorii (Sf. Teodor al 
Edesei, Una sută capete foarte folositoare, 33). 


SĂTURARE 


1975. Săturarea naște pofta după feluri multe de mâncări; iar lipsa 
îndulceşte şi pâinea simplă (Talasie Libianul, Despre dragoste, înfrânare şi 
petrecerea cea după minte, III, 56). 


1976. Săturarea de bucate este maica curviei, iar necăjirea pântecelui e 
pricinuitoare de curăţie. Cel ce mângâie pe leu îl domesticește adeseori, dar 


cel ce mângâie trupul îl sălbăticeşte şi mai mult (Sf. loan Scărarul, Scara, 
XIV, 3). 


1977. Nu te lăsa amăgit prin săturarea pântecelui. Nici nu te îndulci 
prin împărtăşirea de mâncare şi băutură peste trebuinta trupului. Şi păzeşte- 
te să nu judeci pe cineva. Fii ascultător şi vei ajunge la smerenie; şi se vor 


arde toate patimile din tine. Nu cârti, socotind că porunca e grea. Căci nu e 
cu putință să se mântuiască cineva fără osteneală şi fără păzirea poruncii 
(Varsanufie și loan, Scrisori duhovnicești, 239). 


SCOP 


1978. Fiindcă nu cele ce se fac sunt de trebuinţă, ci gândul prin care se 
fac (Petru Damaschin, Învățături duhovniceşti, |, 1). 


1979. Deci la începutul nevoinţelor trebuie să împlinim sfintele porunci 
ale lui Dumnezeu cu o voinţa oarecum silită, ca, văzând Domnul cel bun 
scopul şi osteneala noastră, să ne trimită voia Lui cea gata de ajutor, ca să 
slujim apoi cu multă plăcere poruncilor Sale slăvite. Căci atunci ni se 
întăreşte de la Domnul voinţa, ca să facem cu multă bucurie, neîncetat, 
binele. Atunci vom simţi cu adevărat că Dumnezeu este „Cel ce lucrează în 
noi ŞI să vrem şi să lucrăm pentru bunăvoință” (Diadoh al Foticeei, Cuvânt 
ascetic despre viața morală, 93). 


1980. În toate cele făcute de noi, Dumnezeu ia seama la scop, cum s-a 
spus adeseori: de lucrăm pentru El sau pentru altceva. Când vrem deci să 
facem vreun bine, să avem de scop nu plăcerea oamenilor, ci pe Dumnezeu, 
ca privind pururea la El toate să le facem pentru El, ca nu cumva să răbdăm 
şi oboseala și să pierdem și plata (Sf. Maxim Mărturisitorul, Cele patru sute 
capete despre dragoste, 3, 48). 


1981. Dumnezeu caută la scopul tuturor celor săvârşite de noi ca să 
vadă de le facem pentru El sau pentru altă pricină. Când auzi Scriptura 
zicând: „Că Tu vei răsplăti fiecăruia după faptele lui”, să ştii că Dumnezeu 
nu va răsplăti cu bine cele făcute fără un scop drept. Căci judecata lui 
Dumnezeu nu priveşte la cele făcute, ci la scopul celor făcute (Sf. Maxim 
Mărturisitorul, Cele patru sute capete despre dragoste, 2, 36-37). 


1982. Un lucru poate fi săvârşit bine la arătare, dar scopul celui ce l-a 
săvârşit nu e bun. De asemenea poate fi rău la înfăţişare, dar ţinta 
făcătorului poate fi bună. Dar nu numai fapte săvârşesc unii, ci şi vorbe 


grăiesc în chipul în care am zis. Căci unii schimbă calitatea unui lucru prin 
neiscusinţa şi neștiința lor, alții prin intenția cea rea, şi iarăşi alții prin 
scopul evlavios (Marcu Ascetul, Despre legea duhovnicească, în 200 de 
capete, 35). 


1983. Când împlinim poruncile la arătare, luăm cele cuvenite de la 
Domnul, pe măsura acestei împliniri; dar ne folosim după scopul ce-l 
urmărim (Marcu Ascetul, Despre cei ce-și închipuie că se îndreptează din 


fapte, 15). 


SCOPUL VIEŢII 


1984. Nu cugeta şi nu face nimic, fără un scop plăcut lui Dumnezeu, 
căci cel ce călătorește fără scop, va osteni în zadar (Marcu Ascetul, Despre 
legea duhovnicească, în 200 de capete, 54). 


1985. Dumnezeu nu ne-a zidit spre mânie, ci spre fericire, ca să ne 
bucurăm de bunătățile Lui şi să ne arătăm cu mulţumire şi cu recunoștință 
faţă de Binefăcător. Dar negrija noastră în a cunoaşte darurile Sale ne-a 
adus la trândăvie. lar aceasta ne-a dat pe mâna uitării, de la care a împărățit 
peste noi neștiinţa (Petru Damaschin, Învăţături duhovnicești, 1, 1). 


1986. Tinta tuturor celor ce se nevoiesc după Dumnezeu este să placă 
lui Hristos, Dumnezeului nostru, și să primească împăcarea cu Tatăl prin 
împărtăşirea de Duhul şi să dobândească mântuirea prin aceasta. Căci în 
aceasta stă mântuirea fiecărui suflet şi a fiecărui om. Neîmplinindu-se 
aceasta, deşartă e osteneala şi lucrarea noastră și fără rost e toată calea care 
nu duce la aceasta pe cel ce aleargă pe ea (Sf. Simeon Noul Teolog, Cele 
225 de capete teologice și practice, 193). 


SFAT 


1987. Celui ce nu se află în ascultarea ta să nu-i aduci greșeala în față. 
Căci aceasta ține mai mult de stăpânire, decât de sfătuire (Marcu Ascetul, 
Despre cei ce-și închipuie că se îndreptează din fapte, 178). 


1988. Nu te ruşina să întrebi pe învățătorul tău (Isaia Pustnicul, Către 
monahii începători, 26). 


1989. Cel ce nu primeşte sfatul nu îşi îndreaptă căile sale, ci e dus 
pururea spre prăpăstii şi râpe (Talasie Libianul, Despre dragoste, înfrânare 
şi petrecerea cea după minte, IV, 1). 


1990. Cel ce se ostenește fără sfat e sărac în toate. Iar cel ce aleargă cu 


nădejde e de două ori bogat (Marcu Ascetul, Despre legea duhovnicească, 
în 200 de capete, 70). 


1991. Căci altceva este sfatul simplu după Dumnezeu şi altceva 
porunca după Dumnezeu. Sfatul este o îndrumare care nu obligă, arătând 
omului calea cea dreaptă. Porunca însă e un jug de nelepădat (Varsanufie și 
Ioan, Scrisori duhovniceşti, 368). 


1992. Căci nu numai în legătură cu Scriptura, ci şi cu oricare întrebare 
ce se nimereşte, dacă nu sunt cu luare-aminte amândoi, și cel întrebat şi cel 
ce întreabă, se îndepărtează de înţelesul adevărat şi se aleg cu o pagubă nu 
mică. De fapt şi eu am pățit adeseori ca, întrebând un cuvânt, m-am mirat 
pe urmă cum cuvintele sunt la fel, dar înțelesurile sunt departe unul de altul. 
Aşa şi în toate celelalte, avem lipsă de discernământ, ca să aflăm cum 
trebuie să facem ca să împlinim voile lui Dumnezeu (Petru Damaschin, 
Învăţături duhovniceşti, |, 1). 


1993. Cine va fi, aşadar, atât de mândru şi plin de sine, încât să-și 
rânduiască vieţuirea după părerea şi judecata sa, când vasul alegerii 
mărturiseşte că are trebuinţă de sfatul Apostolilor celor mai înainte de el? 
Se vede lămurit şi din acestea că Domnul nu descoperă nimănui calea 
desăvârşirii, decât acelora ce sunt îndrumați pe dânsa de Părinţii cei 
duhovnicești, precum zice şi Proorocul: „Întreabă pe părintele tău şi-ţi va 
vesti ție, pe cei mai bătrâni ca tine şi-ţi vor spune” (Sf. loan Casian, Despre 
cele opt gânduri ale răutăţii. Cuvânt plin de folos). 


1994. Când voieşti să vorbeşti sau să faci un lucru, adu-ţi aminte de 
numele Bătrânului şi Dumnezeu va semăna în inima ta ce trebuie să faci sau 


să grăieşti. Dar cu smerenie, ca să nu pierzi darul acesta (Varsanufie şi loan, 
Scrisori duhovniceşti, 263). 


1995. Deci e mai de folos să întrebe pe cineva cu smerenie decât să 
umble după voia lui. Căci de fapt Dumnezeu e cel ce pune în gura celui 
întrebat ce să spună, pentru smerenia inimii și pentru dreptatea celui ce 
întreabă (Varsanufie şi loan, Scrisori duhovnicești, 693). 


1996. Este foarte bine a întreba în toate. Dar pe cei cercați (cu 
experiență), pe cei necercaţi e primejdios, neavând ei puterea de a deosebi. 
Căci această putere cunoaște vremea, trebuinţa, starea omului, câtimea, 
puterea, cunoştinţa celui ce întreabă şi hotărârea lui, scopul lui Dumnezeu şi 
al fiecărui cuvânt din dumnezeiasca Scriptură și alte multe. Iar cel ce nu are 
darul deosebirii ostenește poate mult, dar nu poate izbândi nimic. De se va 
afla cineva având acest dar va fi călăuză orbilor şi lumină celor din 
întuneric. Suntem datori deci să-i încredințăm lui toate şi să le primim de la 
el, chiar dacă nu înţelegem, poate cum am voi, din lipsă de cercare 
(experienţă) (Petru Damaschin, Învăţături duhovnicești, |, 11). 


1997. lar acestea s-au zis nu ca să ne oprim de a sfătui pe cei ce vin la 
noi supuşi şi cu credinţă tare, mai ales când suntem nepătimitori, ci ca să nu 
învăţăm cu înfumurare, din slavă deşartă, pe cei ce nu vor să asculte cu 
lucrul şi din credinţă fierbinte, cum o facem când suntem pătimaşi. Nici să 
nu facem aceasta ca nişte stăpâni, ci cum ziceau Părinţii: fără întrebare de la 
frați nu trebuie să grăiască cineva, de dragul folosului, ca binele să se facă 
din hotărâre liberă (Petru Damaschin, Învățături duhovnicești, 1, 36). 


1998. Păzeşte-te să nu grăieşti din slavă deşartă, ci cu smerenie şi frică 
de Dumnezeu. Și despre toate cele ce m-ai întrebat, grăieşte cât e de 
trebuinţă şi atrage luarea aminte. Dar în obştea ta şi nu în alt loc, ca să nu te 
afli ca un învăţător. Căci cei din mănăstire sunt ca un trup. lar dacă te afli în 
altă parte, să nu grăieşti nimic pornind de la tine. Dar, dacă eşti întrebat, 
grăieşte cu smerenie. Dumnezeu să te cumințească, frate (Varsanufie și 
Ioan, Scrisori duhovniceşti, 289). 


1999. A nu lua sfatul Părinților pentru o lucrare care pare bună, 
conduce cele de la sfârşit ale lui la rău. Şi prin aceasta se calcă porunca ce 
zice: „Fiule, toate fă-le cu sfat” (Prov. 24, 72) şi: „Întreabă pe părintele tău 
şi te va învăţa; pe bătrânii tăi şi-ţi vor spune” (Deut. 32, 7). Nicăieri nu vei 
afla Scriptura poruncind cuiva să facă ceva de la sine. Căci a nu cere sfat e 
mândrie. Şi unul ca acesta este duşman al lui Dumnezeu. Iar „Dumnezeu 
celor mândri le stă împotrivă, iar celor smeriți le dă har” (Prov. 3, 34) şi 
cine altul e smerit decât cel ce-şi pleacă grumazul înaintea bătrânilor şi cere 


sfatul lor în frica lui Dumnezeu? (Varsanufie și loan, Scrisori duhovnicești, 
535) 


SFĂTUIRE 


2000. Omul sfătuiește pe aproapele precum știe; iar Dumnezeu 
lucrează în cel ce aude, precum acela a crezut (Marcu Ascetul, Despre legea 
duhovnicească, în 200 de capete, 78). 


2001. Cel ce sfătuiește sau mustră întru frica lui Dumnezeu pe acela 
care păcătuieşte îşi câştigă sieşi virtutea opusă greşeli. lar cel ce ţine minte 
răul şi osândește cu răutate cade în aceeaşi patimă, după legea 
duhovnicească (Marcu Ascetul, Despre cei ce-și închipuie că se îndreptează 
din fapte, în Filocalia). 


2002. Nu te ruşina să întrebi pe învățătorul tău (Isaia Pustnicul, Către 
monahii începători, 26). 


SFÂNT 


2003. Sfânt se numește omul curățit de patimi şi de păcate. De aceea 
cea mai mare izbândă a sufletului, care place lui Dumnezeu, este să nu mai 
fie păcat în om (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 161). 


2004. Sfinții sunt păziţi prin smerenie de cursele diavolului, iar noi ne 
înălțăm din neștiinţa. Şi cu adevărat mare neştiinţă este să se înalțe cineva la 


ceea ce nu are (Petru Damaschin, Învățături duhovnicești, 1, 10). 


SFÂNTA CRUCE 


2005. De asemenea trebuie să ne minunăm cum prin semnul cinstitei și 
de viaţă făcătoarei cruci se izgonesc dracii şi felurite boli, lucru cu neputinţă 
tuturor. Şi cine poate număra laudele crucii? lar simboalele acestui sfânt 
semn ni l-au predat Sfinții Părinți, ca să stăm împotriva necredincioşilor şi 
ereticilor. Căci cele două degete şi o singură mâna arată pe Domnul nostru 
lisus Hristos cel răstignit, cunoscut în două firi şi într-un singur ipostas. Iar 
dreapta aminteşte de puterea Lui nemărginită și de șederea de-a dreapta 
Tatălui. Coborând ea de sus, ne arată pogorârea Lui din ceruri până la noi. 
lar trecând de la dreapta la stânga izgoneşte pe vrăjmași şi arată că prin 
puterea Sa nebiruită a biruit Domnul pe diavol care stă la stânga, lipsit de 
tărie şi întunecat (Petru Damaschin, Învăţături duhovniceşti, 1, 40). 


SFÂNTA EVANGHELIE 


2006. Căci Hristos s-a ascuns în Evanghelie şi cel ce vrea să-l afle pe 
El trebuie să vândă mai întâi toate averile sale și să cumpere Evanghelia, ca 
nu numai să-l poată afla pe El din citire, ci să-l primească în sine, prin 
urmarea vieţuirii Lui în lume (Petru Damaschin, Învățături duhovniceşti, I, 
12). 


2007. Căci numai cel ce s-a curățit prin plâns de patimi simte tainele 
ascunse în toate Scripturile şi se uimeşte de toate, dar mai ales de Sfânta 
Evanghelie, de lucruri şi de cuvinte. Şi precum înţelepciunea lui Dumnezeu 
a făcut cele grele uşoare, așa face pe om puţin câte puţin Dumnezeu: bun și 
îndurător, ca să poată iubi pe vrăjmași, precum și Tatăl îndurător este şi 
nepătimaș, ca Dumnezeu cel fără patimă; având toată virtutea şi 
desăvârşirea, precum Tatăl desăvârşit este. Şi simplu grăind, toate câte se 
cuvin lui Dumnezeu le primeşte, după învăţătura sfintei Cărţi, şi omul, ca să 
se facă dumnezeu prin lucrare voită. Cine nu se minunează de lucrarea 
Sfintei Evanghelii? Pentru că numai prin libera alegere, îi dăruieşte omului 


toată odihna în veacul de acum şi în cel viitor, cu multă cinste (Petru 
Damaschin, Invățături duhovniceşti, |, 12). 


2008. Legea este umbra Evangheliei; iar Evanghelia este icoana 
bunurilor viitoare. Cea dintâi opreşte săvârşirea celor rele; cea de-a doua 
porunceşte faptele cele bune (Sf. Maxim Mărturisitorul, Ce/e două sute de 
capete despre cunoştinţa de Dumnezeu, 1, 90). 


2009. Mulţi suntem cei ce vorbim, dar puţini cei ce facem. Dar nimeni 
nu trebuie să strice cuvântul lui Dumnezeu pentru negrija proprie, ci să-şi 
mărturisească neputința sa, nu să ascundă adevărul lui Dumnezeu. Aceasta 
pentru ca nu cumva să ne facem vinovaţi pe lângă călcarea poruncilor, şi de 
răstălmăcirea cuvântului lui Dumnezeu (Sf. Maxim Mărturisitorul, Cele 
patru sute capete despre dragoste, 4, 85). 


SFÂNTA SCRIPTURĂ 


2010. Scriptura nu înlătură nimic din cele date nouă de Dumnezeu spre 
folosire, dar pedepseşte lipsa de măsură şi îndreaptă lipsa de judecată. De 
pildă, nu opreşte pe om să mănânce, să facă copii, să aibă avere şi să o 
chivernisească drept. Dar îl opreşte de la lăcomia pântecelui, de la 
desfrânare şi celelalte. Nu-l opreşte nici să cugete la acestea (căci pentru 
aceasta s-au făcut), dar îl opreşte să cugete pătimaş (Sf. Maxim 
Mărturisitorul, Cele patru sute capete despre dragoste, 4, 66). 


2011. Și simplu, toată Scriptura şi tot cuvântul lui Dumnezeu sau al 
unui sfânt sau al făpturilor sensibile sau inteligibile au un scop ascuns în 
sine. Ba chiar orice cuvânt omenesc. Şi nimeni nu cunoaşte înțelesul 
vreunui cuvânt, decât prin descoperire (Petru Damaschin, Învățături 
duhovnicești, I, 37). 


2012. Şi iarăşi unii zic din neiscusinţă că Epistola către Evrei nu este a 
lui Pavel Apostolul şi un cuvânt al Sfântului Dionisie nu este dintre celelalte 
cuvinte ale lui (Petru Damaschin, Învățături duhovnicești, |, 23). 


2013. Negrija totală de cele pământești şi ocuparea neîntreruptă cu 
Sfânta Scriptură aduce sufletul la frica lui Dumnezeu. lar frica lui 
Dumnezeu aduce trezvia atenției. Atunci sufletul începe să vadă pe dracii 
care îl războiesc prin gânduri şi începe să se apere (Sf. Maxim 
Mărturisitorul, Cuvânt Ascetic, 18). 


2014. Iar dacă Scriptura vorbeşte de vreun afect de acesta la Dumnezeu 
sau la sfinţi o face în ce priveşte pe Dumnezeu pentru înţelegerea noastră, 
exprimând prin afectele noastre faptele mântuitoare și binefăcătoare ale 
Providenței; iar în ce priveşte pe sfinți, întrucât nu se pot exprima 
raporturile lor spirituale cu Dumnezeu și dispozițiile lor prin grai omenesc, 
fără afectele cunoscute firii (Sf. Maxim Mărturisitorul, Răspunsuri către 
Talasie. Scolii). 


2015. Iar cunoscătorul nu trebuie să-şi fixeze un înţeles al său, ci să 
voiască să aibă totdeauna mărturie Sfânta Scriptură sau firea lucrului. O 
cunoştinţă care nu le are pe acestea nu e cunoștință adevărată, ci vedenie și 
amăgire (Petru Damaschin, Învățături duhovniceşti, |, 24). 


2016. E obiceiul Scripturii să schimbe timpurile şi să le înlocuiască 
între ele, în aşa fel ca viitorul să-l înfățişeze ca trecut și trecutul ca viitor, iar 
în prezent să exprime vremea dinainte sau de după el. Lucrul acesta este 
limpede pentru cei deprinși cu ea (Sf. Maxim Mărturisitorul, Răspunsuri 
către Talasie, T). 


2017. Deci toate câte ni le spune dumnezeiasca Scriptură despre 
curățire, ni le spune ca unor oameni liberi și ca unor oameni liberi ne dă 
îndemnul să nu rămânem în asemenea gânduri, ci să iubim libertatea, având 
puterea să înclinăm spre ceea ce vrem, fie bine, fie rău (Marcu Ascetul, 
Răspuns acelora care se îndoiesc despre Dumnezeiescul Botez). 


2018. Dar cel ce vrea să înțeleagă Sf. Scriptură în lumina cunoștinței 
lui Hristos, ca referindu-se la suflet, trebuie să se exercite cu toată sârguinţa 
şi în tălmăcirea numelor care poate să lămurească tot înţelesul celor scrise. 
E nevoie să facă aceasta dacă vrea să ajungă la înţelegerea întocmai a celor 


scrise şi să nu coboare în chip iudaic înălțimea Duhului la pământ spre trup, 
închizând (circumscriind) făgăduinţele dumnezeiești și nestricăcioase ale 
bunurilor spirituale în stricăciunea bunurilor trecătoare, precum o fac unii 
dintre aşa zişii creştini. Aceştia poartă în chip mincinos numele care derivă 
de la Hristos, dovedindu-se că tăgăduiesc prin faptele lor înţelesul lui și 
umblând pe o cale contrară lui Hristos, cum va arăta pe scurt cuvântul 
nostru (Sf. Maxim Mărturisitorul, Răspunsuri către Talasie, 50). 


2019. Cuvântul Sf. Scripturi, deşi are margini (e circumscris) după 
literă, sfârşindu-se deodată cu timpul în care se petrec lucrurile istorisite, 
după duh, în înțelesurile lui mai înalte, rămâne totdeauna fără hotar 
(necircumscris). Şi nimeni să nu spună că nu poate crede aceasta, ştiind că 
Dumnezeu care a vorbit e fără hotar (necircumscris) după natură. Căci cei 
ce voiesc să asculte cu inima curată sfatul Scripturii se cuvine să creadă că 
şi cuvântul grăit de El se aseamănă mai mult Lui. Fiindcă, dacă Dumnezeu 
este cel ce a grăit, iar El este după fiinţă nehotărnicit, e vădit că şi cuvântul 
grăit de El e nehotărnicit (Sf. Maxim Mărturisitorul, Răspunsuri către 
Talasie, 50). 


2020. Cel încercat în înțelegerea Scripturilor cunoaşte că înţelesul celui 
mai simplu cuvânt al Scripturii şi al celui covârşitor de înţelept este unul şi 
are în vedere mântuirea omului. lar cel neîncercat în acesta se smintește de 
multe ori, neștiind că mult ajută învăţătura de jos când se face purtătoare a 
înţelepciunii de sus a Duhului (Petru Damaschin, Învățături duhovniceşti, I, 
23). 


2021. Căci ce știință este aceasta ca cineva să facă din înţelesul 
Scripturii ceea ce vrea el şi să îndrăznească să schimbe cuvintele? Acela 
este om de ştiinţă, care lasă cuvintele neschimbate și descoperă, prin 
înţelepciunea Duhului, tainele cele ascunse mărturisite de dumnezeieştile 
Scripturi. Aşa sunt mai ales cei trei luminători, marii Vasile, Gură de Aur și 
Grigorie, care află mărturie din însuşi acel cuvânt sau din alt cuvânt al 
Scripturii. De aceea, cel ce vrea să se împotrivească nu are ce să spună, 
pentru că ei nu aduc din afară mărturie, ca să spună cineva că acesta e 


gândul lor, ci însuşi locul cu pricina sau din altă parte a Scripturii ce 
grăieşte despre aceasta. Şi cu adevărat așa este. Căci de la Duhul Sfânt au 
puterea de a înţelege şi a grăi ca unii ce sunt vrednici de aceasta. Deci tot 
lucrul ce nu are mărturie că e bun, ci o îndoială despre el, nu trebuie să-l 
facă sau să-l încuviinţeze cineva cu gândul. Căci ce trebuinţă este să se lase 
lucrul vădit şi mărturisit ca bun şi plăcut lui Dumnezeu şi să se facă altul, 
fie că e bun, fie că nu e? Numai patima o face aceasta. Atâtea despre acestea 
(Petru Damaschin, Învățături duhovnicești, |, 19). 


2022. Căci am spus mai înainte despre cuvântul Scripturii dumnezeieşti 
că rămâne totdeauna fără hotar (necircumscris), hotărnicind (circumscriind) 
pe toţi cei ce-l grăiesc, dar el însuşi neputând fi hotărnicit de cei care-l 
grăiesc. Deci chiar de am spus ceva după puterea mea, şi aceasta luându-mi 
o mare îndrăzneală, nu am îmbrățișat tot înțelesul celor scrise, acesta 
aflându-se infinit mai presus de puterea mea (Sf. Maxim Mărturisitorul, 
Răspunsuri către Talasie, 50). 


2023. Căci tot cel ce caută scopul Scripturii nu se va înţepeni vreodată 
în gândul său, fie bun, fie rău, ci, cum au zis marele Vasile şi Gură de Aur, 
are Sfânta Scriptură ca dascăl și nu învăţăturile lumii, încât orice ar arunca 
Dumnezeu în inima curată primeşte fără să se îndoiască, dacă află pentru 
aceea și mărturie din dumnezeieştile Scripturi, cum zice marele Antonie. 
Căci înțelesurile ce vin de la sine, fără cercetare, în mintea celor ce se 
liniștesc după Dumnezeu, sunt vrednice de primit, zice Sfântul Isaac. lar a 
le cerceta şi descoase cineva pe acestea este voie proprie şi ştiinţă trupească, 
mai ales dacă forțează Scriptura, ca un hoţ, spre alegorie, zice Gură de Aur, 
şi nu intră pe ușa smeritei cugetări, ci se suie prin altă parte. Fiindcă nu este 
pe pământ un mai mare nebun ca acela care sileşte înțelesul Scripturii sau îl 
defaimă pentru a-şi întemeia cunoştinţa, mai bine-zis necunoştinţa sa (Petru 
Damaschin, Învățături duhovnicești, |, 19). 


2024. Legea era umbra, iar Proorocii icoana bunurilor dumnezeiești și 
duhovniceşti din Evanghelie. Evanghelia însă ne-a arătat prin litere însuşi 
adevărul venit la noi, preumbrit prin Lege și preînchipuit prin Prooroci (Sf. 


Maxim Mărturisitorul, Cele două sute de capete despre cunoștința de 
Dumnezeu, |). 


2025. Întreaga Sfântă Scriptură zicem că se împarte în trup şi în duh, 
fiind ca un om duhovnicesc. Cel ce zice, așadar, că cuvântul Scripturii este 
trup iar înţelesul ei duh sau suflet nu păcătuieşte faţă de adevăr. Dar înţelept 
este cu adevărat cel ce lasă la o parte ceea ce e stricăcios şi se alipeşte întreg 
de ceea ce e nestricăcios (Sf. Maxim Mărturisitorul, Cele două sute de 
capete despre cunoştinţa de Dumnezeu, 1,91). 


2026. Cuvintele dumnezeieștii Scripturi citeşte-le prin fapte și nu le 
întinde în vorbe multe, îngâmfându-te în deşert cu simpla lor înţelegere 
(Marcu Ascetul, Despre legea duhovnicească, în 200 de capete, 85). 


2027. Dumnezeiasca Scriptură,  înţelegându-se  duhovniceşte şi 
comorile din ea  descoperindu-se prin Sfântul Duh numai celor 
duhovniceşti, nu poate vreun om sufletesc să primească descoperirea lor. 
Căci acesta nu primeşte să cugete sau să asculte, afară de înlănţuirea 
gândurilor lui, nimic din ceea ce zic alții. Fiindcă el nu are în sine Duhul lui 
Dumnezeu, care cercetează adâncurile lui Dumnezeu (I Cor. 2, 10) şi 
cunoaşte cele ale lui Dumnezeu, ci duhul lumii cel pământesc şi plin de 
duşmănie şi de pizmă, de ceartă şi de vrajbă. Din această pricină pentru el 
este nebunie să cerceteze şi să urmărească înţelesul dinăuntru al lterii. Căci 
el nu poate să-l cunoască, fiindcă toate ale dumnezeieștii Scripturi se înțeleg 
duhovnicește. El îşi bate joc de lucrurile omeneşti și dumnezeiești şi de cei 
ce le înțeleg pe acestea duhovniceşte. Şi nu-i socotește pe aceştia 
duhovnicești, nici călăuziti de Duhul dumnezeiesc, ci născocitori de 
înțelesuri închipuite. El strică şi răstoarnă cuvintele Scripturilor şi 
înțelesurile dumnezeiești ca Dima acela (II Tim. 4, 10). Nu așa face însă cel 
duhovnicesc, ci judecă toate sub lucrarea Duhului dumnezeiesc, dar el 
însuși nu poate fi judecat de nimeni. Căci în el este mintea lui Hristos, pe 
care nimeni nu poate să o înţeleagă (I Cor. 2, 14-15) (Nichita Stithatul, Cele 
300 de capete despre făptuire, despre fire şi despre cunoştinţă, II, 78). 


2028. Cel ce nu cunoaşte adevărul, acela nu poate nici să creadă cu 
adevărat. Căci cunoștința premerge după fire credinţei. Cele spuse de 
Scriptură n-au fost spuse numai ca să le înțelegem, ci ca să le şi facem 
(Isihie Sinaitul, Cuvânt despre trezvie şi virtute, I, 60). 


2029. Cercetează Scripturile şi vei afla poruncile; și fă cele zise şi te 
vei izbăvi de patimi (Talasie Libianul, Despre dragoste, înfrânare şi 
petrecerea cea după minte, IV, 1). 


2030. Cercetarea cuvintelor lui Dumnezeu îi aduce cunoştinţa de 
Dumnezeu celui ce o caută întru adevăr, cu evlavie şi cu dor (alasie 
Libianul, Despre dragoste, înfrânare şi petrecerea cea după minte, II, 28). 


2031. Scripturile cuprind acestea patru: poruncile, dogmele, 
amenințările, făgăduinţele (Talasie Libianul, Despre dragoste, înfrânare și 
petrecerea cea după minte, IL, 20). 


2032. Mulţi citesc Sfintele Scripturi, iar unii, citindu-le, le şi aud. Dar 
puțini dintre cei ce le citesc pot cunoaște drept puterea şi înțelesul celor 
citite. Aceștia declară uneori că cele spuse de Sfintele Scripturi sunt cu 
neputinţă, alteori le socotesc cu totul de necrezut sau le iau ca alegorii în 
sens rău. Pe cele spuse pentru timpul de față le socotesc ca având să se 
împlinească în viitor, iar pe cele spuse despre cele viitoare le iau ca deja 
întâmplate şi ca întâmplându-se în fiecare zi. Şi astfel nu e o judecată 
dreaptă în ei, nici o pătrundere adevărată a lucrurilor dumnezeiești şi 
omenești (Sf. Simeon Noul Teolog, Cele 225 de capete teologice și 
practice, 122). 


2033. Să nu te înalți întru inima ta pentru că înţelegi cele zise în 
Scripturi, ca să nu cazi cu mintea în duhul hulirii (Marcu Ascetul, Despre 
legea duhovnicească, în 200 de capete, 11). 


SFÂNTA TREIME 


2034. Să luăm deci seama că este un singur Dumnezeu adevărat și 
desăvârșit în trei ipostasuri adevărate și desăvârşite, nu întreit, să nu fie, ci 


simplu. Căci bunătatea nu este întreită, nici o treime de bunătăţi, ci 
bunătatea cea mai înaltă este o Treime Sfântă, preacinstită şi preaînchinată, 
revărsându-Se din Sine spre Sine fără să curgă din Sine, bazându-Se pe Sine 
dinainte de veacuri în chip dumnezeiesc; și fiind nehotărnicită și 
hotărnicindu-Se singură pe Sine şi toate hotărnicindu-le şi peste toate 
întinzându-Se, nelăsând nici una dintre existenţe în afară de Sine (Sf. 
Grigorie Palama, 750 Capete despre cunoștința naturală, despre 
cunoaşterea lui Dumnezeu, despre viața morală şi despre făptuire, 37). 


2035. Noi nu spunem prin aceasta că Treimea este o singură persoană. 
Dar, fiindcă Duhul nu se desparte de Tatăl şi de Fiul, de aceea mărturisim că 
în El se află Treimea, dată fund dumnezeirea Sa. Căci precum în Tatăl este 
Fiul şi Duhul Sfânt şi iarăși în Fiul Tatăl şi Duhul, aşa şi în Duhul este Tatăl 
şi Fiul, nu prin amestecarea celor trei ipostasuri, ci prin unitatea aceleiaşi 
voințe și dumnezeiri. Drept aceea şi noi fie că numim pe Tatăl în parte, fie 
că pe Fiul, fie că pe Duhul, prin numele cel unul numim Treimea, în 
înţelesul care am spus (Marcu Ascetul, Răspuns acelora care se îndoiesc 
despre Dumnezeiescul Botez). 


2036. Precum zic că fiinţa cea una a Dumnezeirii e întreită în 
ipostasuri, aşa mărturisesc că Sfânta Treime e de o fiinţă (Talasie Libianul, 
Despre dragoste, înfrânare şi petrecerea cea după minte, IV, 91). 


2037. Când mintea s-a eliberat desăvârşit de patimi înaintează fără să 
se întoarcă îndărăt în contemplarea lucrurilor, făcându-şi călătoria spre 
cunoştinţa Sf. Treimi (Sf. Maxim Mărturisitorul, Cele patru sute capete 
despre dragoste, 1, 86). 


2038. Să nu cauţi deprinderi şi aptitudini la ființa simplă și nemărginită 
a Sfintei Treimi, ca să nu o faci compusă ca pe făpturi. Căci este un lucru 
nebunesc şi neîngăduit aşa ceva cu privire la Dumnezeu (Sf. Maxim 
Mărturisitorul, Cele patru sute capete despre dragoste, 4, 8). 


2039. Dumnezeu se cunoaște și se zice în toate în chip întreit. Căci este 
nemărginit. El este susținătorul şi purtătorul de grijă al tuturor prin Fiul în 


Duhul Sfânt. Nici unul din Aceştia trei nu se zice, nu se cugetă şi nu se 
numește fără sau afară de Ceilalti (Sf. Grigorie Sinaitul, Capete foarte 
folositoare în acrostih, 30). 


2040. Treimea ipostasurilor dumnezeirii celei una nu împarte Domnia 
cea una. Persoanele sunt cu adevărat trei, dar cu toate acestea Dumnezeu 
este Unul, în ființă, putere, voinţă, lucrare şi în toate celelalte însuşiri 
ființiale. Aşadar, a sluji unității lui Dumnezeu, a privi şi a te aduna cu toată 
puterea spre ea, ieşind din cele multe, este voie a lui Dumnezeu şi 
îmbunătățire a minţii, precum şi cale de aflare a adevărului şi rod al 
dragostei dumnezeiești și al îndumnezeirii (Calist Catafygiotul, Despre 
unirea dumnezeiască şi viața contemplativă, 9). 


2041. Mai drept este a-l zice Necuprinsul, Cel fără urmă, Cel cu 
neputinţă de tălmăcit şi câte nu se pot tălmăci. Căci este mai presus de 
minte şi de înţelegere şi numai Sie însuși își este cunoscut, un Dumnezeu în 
trei ipostasuri, fără de început, fără de sfârșit, suprabun și supralăudat. Cele 
ce se zic despre El de către dumnezeiasca Scriptură se zic dintr-o trebuinţă 
de neocolit, ca să cunoaştem că este Dumnezeu, dar nu și ce este, fiind 
necuprins de toată firea cuvântătoare şi înțelegătoare (Petru Damaschin, 
Învăţături duhovniceşti, |, 16). 


2042. Pentru lămurirea rațiunilor contemplate în jurul ființei Sfintei 
Treimi ne folosim, cum s-a zis, de cuvinte şi nume. Dar nu tot aşa pentru 
cele ale ființei. Căci acestea sunt cu totul necunoscute de nici o minte și 
negrăite prin nici un cuvânt, fiind cunoscute numai Sfintei Treimi (Talasie 
Libianul, Despre dragoste, înfrânare şi petrecerea cea după minte, IV, 90). 


2043. Singura ființă nemărginită, atotputernică şi a toate făcătoare este 
simplă, uniformă, fără calități, liniştită şi nedezbinată. Toată făptura însă e 
compusă din fiinţă şi accident și are pururea trebuință de Providența 
dumnezeiască, nefiind slobodă de prefacere (Sf. Maxim Mărturisitorul, Cele 
patru sute capete despre dragoste, 4, 9). 


2044. Precum spun (sfinții) o singură dumnezeire a Sfintei Treimi, așa 
măresc trei ipostasuri ale dumnezeirii celei una (Talasie Libianul, Despre 
dragoste, înfrânare și petrecerea cea după minte, IV, 85). 


2045. Într-o anumită privință Dumnezeu şi cele dumnezeieşti pot fi 
cunoscute; în altă privință nu pot fi cunoscute. Poate fi cunoscut prin cele 
din jurul Lui; dar nu poate fi cunoscut în ceea ce este El Însuși (Sf. Maxim 
Mărturisitorul, Cele patru sute capete despre dragoste, 4, 7). 


2046. Dumnezeu este cu adevărat şi pururea Unul şi singur după fire, 
cuprinzând în Sine, în tot chipul, toată existenţa propriu zisă, ca Unul ce, 
propriu zis, e mai presus chiar și decât existenţa. Iar dacă e așa, Cel ce are 
existența propriu-zisă nu are nici când şi nici unde nimic din al celor ce se 
spun că există. Prin urmare, nimic din ceea ce este după ființă deosebit nu 
poate fi cugetat împreună ca El din veci: nici veac, nici timp, nici ceva din 
cele ce se petrec în acestea. Căci nu se pot întruni laolaltă niciodată ceea ce 
este propriu-zis şi ceea ce nu există în mod propriu (Sf. Maxim 
Mărturisitorul, Cele două sute de capete despre cunoștința de Dumnezeu, 1, 
6). 


2047. Dumnezeu nu este ființă în sens de ființă pur și simplu sau de 
fiinţă determinată în oarecare fel, ca să fie și principiu (început, izvor); nici 
putere, în sens de putere pur şi simplu sau de putere în oarecare fel 
determinată, ca să fie şi mijloc; nici lucrare (realizare), în sens de lucrare 
pur şi simplu sau de lucrare în oarecare fel determinată, ca să fie și sfârşit al 
mișcării ființiale, gândită ca existând mai înainte ca virtualitate. Ci este 
entitate de viaţă făcătoare şi suprafiintială; şi temelie de putere făcătoare și 
mai presus de toată puterea; şi aptitudine lucrătoare şi fără de sfârşit; scurt 
vorbind, e entitate făcătoare a toată ființa (Sf. Maxim Mărturisitorul, Cele 
două sute de capete despre cunoștința de Dumnezeu, 1, 4). 


2048. Nu lucrarea se cunoaşte din ființă, ci fiinţa se cunoaște din 
lucrare. Dar se cunoaște că este, nu însă și ce este. De aceea şi Dumnezeu se 
cunoaşte, după teologi că este, nu din ființă, ci din pronia Sa. Deci lucrarea 
se deosebeşte de ființă și prin aceasta, anume că lucrarea este ceea ce face 


cunoscut, iar ființa, ceea ce se cunoaşte prin lucrare că este. Dar apărătorii 
rătăciriui, silindu-se să ne convingă că lucrarea dumnezeiască nu se 
deosebește întru nimic de fiinţa dumnezeiască, se silesc, desființând aceea 
prin ce Dumnezeu se cunoaște, să ne convingă că nu cunoaştem că 
Dumnezeu există, precum nu cunosc nici ei. lar cel ce nu cunoaşte aceasta 
este cel mai fără Dumnezeu şi mai lipsit de minte (Sf. Grigorie Palama, 750 
Capete despre cunoștința naturală, despre cunoașterea lui Dumnezeu, 
despre viața morală și despre făptuire, 141). 


2049. Teologie ne învață Cuvântul lui Dumnezeu prin faptul că se 
întrupează, arătând în Sine pe Tatăl şi pe Duhul Sfânt. Fiindcă întreg Tatăl și 
întreg Duhul Sfânt erau ființial şi desăvârşit în Fiul şi după ce S-a întrupat, 
fără ca ei să se întrupeze, ci Unul binevoind, iar celălalt împreună lucrând 
cu Fiul, care însuși şi-a lucrat întruparea. Căci Cuvântul a rămas mintal și 
viu şi neîncăput de nimeni altul după fiinţă; decât numai de Tatăl şi de 
Duhul Sfânt, şi atunci când şi-a făcut, prin iubirea de oameni, unirea după 
ipostas cu trupul (Sf. Maxim Mărturisitorul, Scurtă tâlcuire a rugăciunii 
Tatălui nostru). 


2050. Din contemplarea înţeleaptă a creaţiunii, desprindem rațiunea 
care ne luminează cu privire la Sf. Treime, adică la Tatăl, la Fiul şi la Duhul 
Sfânt. Căci veşnica putere a lui Dumnezeu este Cuvântul cel de o fiinţă cu 
El, iar veşnica dumnezeire este Duhul Sfânt (Sf. Maxim Mărturisitorul, 
Răspunsuri către Talasie, 13). 


2051. Proprietăţile deosebite ale celor trei ipostasuri sunt: cea de Tată, 
cea de Fiu şi purcederea. lar comun celor trei ipostasuri sunt: ființa, firea, 
dumnezeirea şi bunătatea (Talasie Libianul, Despre dragoste, înfrânare și 
petrecerea cea după minte, IL, 99). 


2052. Ne închinăm unei Fiinţe a dumnezeirii în trei ipostasuri și 
mărturisim Sfânta Treime cea de o ființă (Ialasie Libianul, Despre 
dragoste, înfrânare și petrecerea cea după minte, II, 98). 


2053. Cele spuse mai înainte prin afirmare și negare le cugetă comune 
Sfintei şi celei de o fiinţă Treimii, afară de cele proprii fiecărui ipostas, care 
şi ele se zic cele mai multe prin afirmare, iar altele prin negare (Talasie 
Libianul, Despre dragoste, înfrânare şi petrecerea cea după minte, IV, 86). 


SFÂRȘITUL LUMII 


2054. Este fără îndoială un sfârşit al lumii. Dar Dumnezeu, văzându-ne 
pe noi fâcând cele plăcute Lui, prelungeşte timpul. Căci s-a zis: „Dreptatea 
adaugă zile, iar anii celor necredincioşi se vor împuţina” (Prov. 10, 27). 
Fiindcă porunca lui Dumnezeu e cea care stabilește hotarul vieții omeneşti. 
Căci şi la întrebarea Apostolilor, Domnul a răspuns: „Nu este vouă să 
cunoaşteţi timpurile pe care le-a stabilit Dumnezeu cu puterea Sa” (Fapte 1, 
7) (Varsanufie şi loan, Scrisori duhovnicești, 642). 


2055. Nu numai aproape de sfârşitul lumii va grăi diavolul cuvinte 
împotriva Celui Prea Înalt, cum zice Domnul, ci şi acum se întâmplă uneori 
că trimite prin gândurile noastre huliri grele către cer şi grăieşte ocări 
împotriva Celui Prea Înalt, a făpturilor Lui şi a sfintelor lui Hristos taine. 
Dar noi stând pe piatra cunoștinței, nu ne tulburăm de acestea, nici nu ne 
minunăm de îndrăzneala blestematului, ci stăruind în credință și în 
rugăciune fierbinte şi împărtăşindu-ne de ajutorul de sus, izgonim pe 
vrăjmaș (loan Carpatiul, Una sută capete de mângâiere, 24). 


2056. Că lumea nu numai a început, ci va avea şi un sfârșit, ne 
înfăţişează firea ei, ca una ce e dintre cele întâmplătoare. Căci mereu 
sfârşeşte în părţile ei. Dar încredințarea sigură şi neclintită despre aceasta 
ne-o dă proorocia tuturor celor insuflați de Dumnezeu şi a lui Hristos, Care 
e Dumnezeu peste toți. A crede acestora, ca unora ce au spus adevărul, se 
cuvine nu numai celor evlavioşi, odată ce văd că au spus adevărul şi în 
privinţa tuturor celorlalte pe care aceia le-au prevestit. De la ei se poate afla 
nu că lumea aceasta întreagă înaintează spre neființă, ci că, precum se vor 
preface trupurile noastre, așa se va desface și se va realcătui și ea din 
puterea Duhului dumnezeiesc într-o formă mai dumnezeiască spre a fi pe 


măsura noastră (Sf. Grigorie Palama, /50 Capete despre cunoștința 
naturală, despre cunoaşterea lui Dumnezeu, despre viața morală şi despre 
făptuire, 2). 


SFÂRȘITUL VIEȚII 


2057. Deci sfârșitul vieţii noastre este fericirea, care se poate numi și 
împărăţia cerurilor sau a lui Dumnezeu. lar aceasta nu constă în a vedea 
numai atotimpărăteasca Treime, ci în a primi revărsarea dumnezeiască de 
sus şi a pătimi îndumnezeirea şi a plini și desăvârşi nedeplinătatea noastră 
prin revărsarea de sus. Aceasta este mâncarea fiinţelor înțelegătoare: 
plinirea nedeplinătății prin acea revărsare dumnezeiască (Sf. Teodor al 
Edesei, Cuvânt despre contemplație). 


2058. Când sufletul iese din trup, vrăjmașul dă năvală asupra lui 
războindu-l şi ocărându-l cu îndrăzneală și făcându-se pârâş amarnic și 
înfricoşat al lui pentru cele ce a greșit. Dar atunci se poate vedea cum 
sufletul iubitor de Dumnezeu și prea credincios, chiar dacă a fost mai-nainte 
rănit adeseori de păcate, nu se sperie de năvălirile şi amenințările aceluia, ci 
se întărește şi mai mult întru Domnul și zboară plin de bucurie, încurajat de 
Sfintele puteri care îl conduc, şi împrejmuit ca de un zid de luminile 
credinţei, strigând și el cu multă îndrăzneală diavolului viclean: Ce este ție 
şi nouă, înstrăinatule de Dumnezeu? Ce este ţie şi nouă, fugarule din ceruri 
şi slugă vicleană? Nu ai stăpânirea peste noi, căci Hristos, Fiul lui 
Dumnezeu, are stăpânirea peste noi și peste toți. Lui i-am păcătuit, Lui îi 
vom răspunde, având zălog al milostivirii lui faţă de noi şi al mântuirii 
noastre cinstita Lui cruce. lar tu fugi departe de noi, pierzătorule. Căci 
nimic nu este ție și slugilor lui Hristos. Zicând acestea sufletul cu 
îndrăzneală, diavolul întoarce spatele, tânguindu-se cu glas mare, neputând 
să stea împotrivă numelui lui Hristos. lar sufletul, aflându-se deasupra, 
zboară asupra vrăjmaşului, pălmuindu-l, ca pasărea numită oxypterix 
(repede zburătoare) pe corb. După aceasta e dus cu veselie de dumnezeieștii 


Îngeri la locurile hotărâte lui, potrivit cu starea lui (Ioan Carpatiul, Una sută 
capete de mângâiere, 25). 


2059. Osândește-te, deci, frate, pe tine însuţi, pururea. Şi zi: „Vai mie, 
o suflete, că s-a apropiat desfacerea ta de trup. Pentru ce te veseleşti de cele 
ce le vei părăsi astăzi şi de a căror vedere te vei lipsi în veci? la aminte la 
cele dinaintea ta şi gândeşte la cele ce le-ai făcut, cum şi care sunt şi cu cine 
ai petrecut zilele vieţii tale sau cine a primit osteneala lucrării plugăriei tale 
şi pe cine ai veselit în arena ta, ca să iasă în întâmpinarea ta în clipa ieșirii 
tale. Pe cine ai desfătat prin alergarea ta, ca să te odihnești în limanul lui? 
De dragul cui te-ai necăjit ostenindu-te, ca să ajungi la el întru bucurie? Pe 
cine ai câştigat prieten în veacul viitor, ca să te primească la ieşirea ta? În ce 
țarină ai lucrat şi cine-ţi va da plata la apusul soarelui, adică la despărțirea ta 
de trup? (Sf. Isaac Sirul, Cuvinte despre nevoinţă, II) 


SFINTE TAINE 


Botez 


2060. De păcatul strămoşesc ne-am slobozit prin Sf. Botez, dar de cel 
pe care am îndrăznit să-l săvârşim după Botez ne slobozim prin căință (Sf. 
Maxim Mărturisitorul, Cuvânt Ascetic, 44). 


2061. Precum am zis, Satana prin Sfântul Botez e scos afară din suflet. 
Dar 1 se îngăduie, pentru pricinile mai-nainte pomenite, să lucreze în el prin 
trup (Diadoh al Foticeei, Cuvânt ascetic despre viața morală, 79). 


2062. Harul se ascunde, cum am zis, din însăşi clipa în care ne-am 
botezat în adâncul minţii. Dar îşi acoperă prezența faţă de simţirea minţii 
(Diadoh al Foticeei, Cuvânt ascetic despre viața morală, 77). 


2063. Încredinţatu-te-ai acum că chiar de la botez li se dă Duhul Sfânt 
celor ce cred cu tărie, iar celor ce nu cred sau cred rău şi nu sunt botezați nu 
li se dă? (Marcu Ascetul, Răspuns acelora care se indoiesc despre 
Dumnezeiescul Botez) 


2064. Prin urmare tot omul care s-a botezat în numele Treimi 
Dumnezeieşti şi de viaţă făcătoare trebuie să țină toate câte a poruncit 
Domnul. Din această pricină Domnul a împreunat păzirea tuturor poruncilor 
cu dreapta credință, ştiind că nu e cu putinţă să-i aducă omului mântuirea 
numai una dintre ele, despărțită de celelalte. De aceea şi David, având 
credința cea dreaptă, a zis către Dumnezeu: „Spre toate poruncile Tale m- 
am îndreptat; toată calea cea nedreaptă am urât-o”. Căci toate poruncile 
Domnului ni s-au dăruit nouă împotriva a toată calea cea nedreaptă. De vom 
nesocoti aşadar fie şi numai una, ni se va deschide îndată calea păcatului, 
opusă ei (Sf. Maxim Mărturisitorul, Cuvânt Ascetic, 2). 


2065. Pe Duhul Sfânt îl primim prin Botez. Dar fiindcă acesta e numit 
şi Duhul lui Dumnezeu și Duhul Fiului, de aceea prin Duhul primim şi pe 
Tatăl şi pe Fiul (Marcu Ascetul, Răspuns acelora care se îndoiesc despre 
Dumnezeiescul Botez). 


2066. Deci precum soarele, fiind desăvârșit, trimite tuturor la fel raza 
sa desăvârşită, simplă şi egală, dar pe urmă fiecare pe măsura în care are 
ochiul curățit primeşte lumina, tot aşa şi Sfântul Duh pe cei ce cred în El i-a 
făcut capabili de toate lucrările şi darurile Sale încă din clipa Botezului, dar 
nu tuturor le-a dat să pună la fel în lucrare darurile, ci fiecăruia după 
vrednicia şi pe măsura împlinirii poruncilor, adică pe cât mărturisește şi 
face arătată prin fapte bune măsura credinţei în Hristos. De aceea zice: „A 
trimis Dumnezeu pe Duhul Fiului în inimile noastre, care strigă: Ava, 
părinte!”; şi: „Însuşi Duhul mărturiseşte împreună cu duhul nostru că 
suntem fii ai lui Dumnezeu” (Marcu Ascetul, Răspuns acelora care se 
îndoiesc despre Dumnezeiescul Botez). 


2067. Deci noi, alergătorii pe drumul sfintelor nevoinţe, credem că 
şarpele cel cu multe înfățișări e scos, prin baia nestricăciunii, afară din 
cămările minţii. Nu trebuie să ne mirăm că după Botez gândim iarăși cele 
rele împreună cu cele bune. Căci baia sfințeniei şterge pata noastră de pe 


urma păcatului, dar nu preschimbă acum putinţa de a se hotărî în două feluri 
a voinței noastre şi nici nu opreşte pe draci să ne războiască sau să ne 


grăiască cuvinte înşelătoare. Aceasta, pentru ca cele ce nu le-am păzit când 
eram în starea naturală, să le păzim, cu puterea lui Dumnezeu, după ce am 
luat armele dreptății (Diadoh al Foticeei, Cuvânt ascetic despre viața 
morală, 78). 


2068. Dar Hristos, fiind Dumnezeu desăvârşit, a dăruit celor ce s-au 
botezat harul desăvârşit al Duhului, care nu primeşte nici un adaos de la noi, 
ci ni se descoperă şi ni se arată potrivit cu lucrarea poruncilor, sporindu-ne 
credința „până când toți vom fi ajuns la unirea credinței, la bărbatul 
desăvârșit, la măsura vârstei plinirii lui Hristos” (Marcu Ascetul, Răspuns 
acelora care se îndoiesc despre Dumnezeiescul Botez). 


2069. Dar harul acesta se află în noi în chip ascuns de la Botez, însă nu 
ni se va face văzut decât atunci când, după ce vom fi străbătut bine drumul 
poruncilor, vom aduce ca jertfă Arhiereului Hristos gândurile cele sănătoase 
ale firii noastre, nu pe cele muşcate de fiare (Marcu Ascetul, Răspuns 
acelora care se îndoiesc despre Dumnezeiescul Botez). 


2070. Dar aceste mărturii nu le aducem ca să spunem că tot omul care a 
fost botezat şi a primit harul rămâne după aceea neschimbabil și nu mai are 
trebuință de pocăință. Ci prin ele arătăm că chiar de la Botez, după darul lui 
Hristos ni s-a dăruit harul desăvârşit al lui Dumnezeu spre împlinirea 
tuturor poruncilor, dar că pe urmă tot cel ce l-a primit în chip tainic, dar nu 
împlineşte poruncile, pe măsura neîmplinirii e luat în stăpânire de păcat, 
care nu e al lui Adam, ci al celui care a nesocotit poruncile, întrucât luând 
puterea lucrării (riv Svvapuuv ts Epyaoiac) nu săvârşeşte lucrul. Căci 
neîmplinirea poruncilor vine din necredință. Iar necredinţa nu este un păcat 
străin, ci al celui care nu crede, făcându-se pe urmă maică şi începătură a 
oricărui păcat (Marcu Ascetul, Răspuns acelora care se îndoiesc despre 
Dumnezeiescul Botez). 


2071. Dacă ţinem propovedania de adevărată, să împlinim toate 
poruncile şi atunci vom şti de mai suntem stăpâniți de păcat. Căci Sfântul 
Botez este desăvârşit, dar nu desăvârșeşte pe cel ce nu împlineşte poruncile 


(Marcu Ascetul, Răspuns acelora care se îndoiesc despre Dumnezeiescul 
Botez). 


2072. Ci, chiar dacă suntem ţinuţi sub păcat şi după Botez, aceasta nu 
se întâmplă din pricină că Botezul ar fi nedesăvârșit, ci pentru că nesocotim 
porunca și ne alipim de plăceri de bunăvoie, cum ne mustră dumnezeieasca 
Scriptură (Marcu Ascetul, Răspuns acelora care se îndoiesc despre 
Dumnezeiescul Botez). 


2073. Căci întâi se dă Botezul în Biserica universală şi prin Botez se dă 
în chip tainic (uvori6c) harul care locuieşte astfel în chip ascuns 
(KpunTGc). Pe urmă, pe măsura împlinirii poruncilor și a nădejdii 
înţelegătoare, acestea se descoperă celor ce cred în Domnul, care a zis: „Cel 
ce crede în Mine, precum a spus Scriptura, râuri de apă vie vor curge din 
pântecele lui. lar aceasta a spus-o despre Duhul, din care vor avea să 1a cei 
ce cred în EI”. De aceea noi credem că prin Botez am primit slobozenia și 
curățirea în chip tainic. Căci luăm aminte la cel ce zice: „lar acum v-aţi 
spălat, acum v-aţi îndreptat, acum v-aţi curățit” (Marcu Ascetul, Răspuns 
acelora care se îndoiesc despre Dumnezeiescul Botez). 


2074. Căci cel ce a înţeles limpede că de la Botez are pe Hristos ascuns 
în sine, după cuvântul Apostolului, aruncă toate lucrurile lumii şi stăruie 
numai în inima sa, păzind-o cu toată străjuirea şi privind țintă la sfârşitul 
vieţii, cum zice proverbul. De aceea el nu trebuie să-și închipuie că alungă 
păcatul lui Adam prin nevoințe; dar nici păcatele care se nasc în el după 
Botez nu trebuie să-şi închipuie că le scoate afară altfel decât prin Hristos. 
Căci „EI este cel ce lucrează în voi şi să voiţi şi să lucraţi după bunăvoință” 
(Marcu Ascetul, Răspuns acelora care se îndoiesc despre Dumnezeiescul 
Botez). 


2075. Că harul Duhului este în noi de la Botez, învăţându-ne tot 
adevărul, după cuvântul Domnului, poţi să cunoşti din Scriptură şi chiar din 
efectele ce le simțim (Marcu Ascetul, Răspuns acelora care se îndoiesc 
despre Dumnezeiescul Botez). 


2076. Botezul nu ia de la noi libertatea voinţei şi puterea de a ne hotări 
prin noi înşine, ci abia el ne dăruieşte libertatea, ca să nu mai fim stăpâniți 
silnic şi fără să vrem, de diavolul. De aceea, după Botez, atârnă de noi, fie 
să stăruim de bunăvoie în poruncile lui Hristos, Stăpânul nostru, în Care ne- 
am botezat, şi să umblăm pe calea celor poruncite de El, fie să ne abatem de 
la această cale dreaptă, întorcându-ne prin faptele rele la protivnicul și 
vrăjmaşul nostru, diavolul (Sf. Simeon Noul Teolog, Cele 225 de capete 
teologice și practice, 215). 


2077. De la dumnezeiescul Botez primim iertarea păcatelor săvârşite și 
ne eliberăm de vechiul blestem şi ne sfințim prin venirea Sfântului Duh. 
Dar harul desăvârşit, după cuvântul: „Voi locui şi voi umbla întru ei” (II 
Cor. 6, 16), nu-l primim atunci. Aceasta e a celor ce s-au întărit în credinţă 
şi arată acest har prin fapte. Căci după ce ne-am botezat, abătându-ne spre 
fapte rele şi de ruşine, lepădăm cu totul și sfințirea însăși. Dar prin pocăință 
şi mărturisire şi lacrimi primim pe măsura lor, mai întâi iertarea păcatelor 
săvârşite şi, prin aceasta, sfințirea și harul de sus (Sf. Simeon Noul Teolog, 
Cele 225 de capete teologice şi practice, 171). 


Euharistie 


2078. Păzeşte-te să nu te împărtăşeşti de Jertfă având vreun gând rău 
faţă de fratele tău, căci altfel te amăgeşti pe tine (Isaia Pustnicul, 29 de 
cuvinte, IV, 6). 


2079. Iar fără de sfinţenie să nu cutezi a te atinge de cele sfinte, ca să 
nu fii ars ca iarba de focul dumnezeiesc sau să te topeşti ca ceara și să fii 
pierdut (Teognost, Despre făptuire, contemplaţie şi preoție, 70). 


2080. Nu se jertfeşte trupul cel înălțat al lui Dumnezeu Cuvântul, 
coborându-se din cer, ci, cum a zis oarecare dintre sfinți, însăși pâinea și 
vinul se prefac în trupul şi sângele lui Hristos prin slujirea tainică cu 
credință, cu frică, cu dor şi cu evlavie, a celor ce s-au învrednicit de 
dumnezeiasca preoție, primind schimbarea din acelea în acestea, prin 
lucrarea și venirea Preasfântului Duh; nu făcându-se alt trup decât acela al 


Domnului, ci prefăcându-se în acela, nestricăcios aflându-se (Teognost, 
Despre făptuire, contemplaţie şi preoţie, 73). 


2081. Socoteşte-te pe tine pământ şi cenușă şi lepădătură şi plângi 
pururea ca să te învredniceşti de împărtăşirea dumnezeiască şi să fii chemat 
la rudenie de neînțeleasa iubire de oameni și de negrăita bunătate a lui 
Dumnezeu, prin mânuirea sfintelor înfricoşate Taine (Teognost, Despre 
făptuire, contemplaţie şi preoție, 16). 


2082. Şi iarăși: „Un preot minunat mi-a istorisit că a fost învrednicit să 
vadă şi să audă aceasta: că pe cei ce vor pleca de aici, împărtăşiți de Taine 
cu conștiința curată, când vor muri, îngerii îi vor duce de aici în suită, 
pentru Cel cu care s-au împărtăşit” (Calist şi Ignatie Xanthopol, Metoda sau 
cele 100 de capete, 92). 


2083. Apropiindu-te de Sfintele Taine, ia aminte, primind trupul și 
sângele lui Hristos să le ţii fără nicio îndoială ca adevărate. lar despre cum 
ei săvârşesc, nu te preocupa. Crede Celui ce a spus: „Luaţi, mâncaţi, acesta 
este trupul Meu şi sângele Meu” şi că acestea ni le-a dat spre iertarea 
păcatelor. Cel ce crede astfel, nădăjduim că nu se osândeşte. Iar cel ce nu 
crede a și fost osândit (In. 3, 18). Deci nu te împiedica de la apropiere, 
socotindu-te pe tine păcătos, ci crede că păcătosul ce se apropie de 
Mântuitorul se învredniceşte de iertarea păcatelor, precum vedem din 
Scriptură că cei ce se apropiau de El cu credință auzeau glasul lui 
Dumnezeu ce le spunea: „lartă-ţi-se ție păcatele cele multe” (Lc. 7, 47-48). 
Cel ce ar fi fost vrednic să se apropie de El n-ar fi avut păcat. Dar fiindcă 
era păcătos şi datornic, a primit iertarea datoriilor. Ascultă însă şi pe 
Domnul care zice: „N-am venit să mântuiesc pe cei drepţi, ci pe cei 
păcătoşi” (Mt. 9, 13); şi iarăși: „Nu au trebuinţă cei sănătoşi de doctor, ci 
cei bolnavi” (Lc. 5, 31). Socoteşte-te deci pe tine păcătos şi bolnav şi 
apropie-te de Cel ce poate mântui pe cel pierdut (Lc. 19, 10) (Varsanufie și 
Ioan, Scrisori duhovniceşti, 463). 


2084. lar Sfântul Nil zice: „Este cu neputinţă să se mântuiască 
credinciosul şi să primească iertarea păcatelor și să dobândească împărăția 


cerurilor, dacă nu se împărtășește cu frică, cu credință și cu dragoste de 
tainicul şi neprihănitul Trup şi Sânge al lui Hristos” (Calist și Ignatie 
Xanthopol, Metoda sau cele 100 de capete, 92). 


2085. lar dumnezeiescul loan Damaschin zice: „Deoarece suntem 
îndoiţi şi compuşi, trebuie ca şi naşterea noastră să fie îndoită; la fel şi haina 
îndoită. Nașterea ni s-a dat prin apă şi prin Duh. lar mâncarea este însăşi 
pâinea vieții, Domnul nostru lisus Hristos, Cel ce s-a pogorât din cer”. 
„Precum la Botez, deoarece oamenii obişnuiesc să se spele cu apă şi să se 
ungă cu untdelemn, a unit cu untdelemnul şi cu apa harul Duhului și l-a 
făcut pe el baia naşterii din nou; la fel, deoarece avem obiceiul să mâncăm 
pâine şi să bem apă şi vin, a unit cu ele dumnezeirea Sa şi le-a făcut pe ele 
Trupul și Sângele Său, ca prin cele obişnuite și după fire, să ajungem în cele 
mai presus de fire”. „Trupul Lui este cu adevărat unit cu dumnezeirea, dar 
înţeleg trupul cel din Sfânta Fecioară, nu un trup coborât din ceruri, iar 
pâinea şi vinul se prefac în însuși Trupul și în însuşi Sângele lui Dumnezeu. 
Dar de cauţi să afli modul cum se face aceasta, îţi ajunge să auzi că aceasta 
se face prin Duhul Sfânt, tot aşa cum Cuvântul a dat ființă trupului Său în 
Sine din Sfânta Născătoare de Dumnezeu prin Duhul Sfânt; mai mult nimic 
nu cunoaștem, decât că Cuvântul lui Dumnezeu este adevărat și lucrător şi 
atotputernic, iar modul de nepătruns” (Calist şi Ignatie Xanthopol, Metoda 
sau cele 100 de capete, 92). 


2086. Dacă nu s-ar desfăşura în biserica văzută mai întâi citinile, apoi 
cântările şi toată rânduiala slujbei bisericeşti, nu ar veni la rând săvârşirea 
de către preot a însăși tainei trupului și sângelui lui Hristos. Apoi, chiar dacă 
s-ar împlini tot dreptarul bisericesc, dacă nu s-ar săvârși Euharistia tainică a 
jertfei prin preot şi împărtăşirea trupului lui Hristos, nu s-ar împlini nici 
rânduiala bisericească şi ar lipsi şi slujirea tainei. Așa să cugeţi şi despre 
creştinism (Simeon Metafrastul, Parafrază în 150 de capete la cele 50 
cuvinte ale Sf. Macarie Egipteanul, 113). 


2087. Căci primind Duhul Stăpânului și Dumnezeului nostru, ne facem 
părtaşi de dumnezeirea și de ființa Lui. Şi mâncând atotneprihănitul Lui 


trup, adică dumnezeieştile Taine, ne facem cu adevărat în chip deplin 
contrupeşti şi înrudiți cu El, cum spune și dumnezeiescul Pavel însuși: 
„Suntem os din oasele Lui și carne din carnea Lui” (Ef. 5, 30); sau iarăşi: 
„Din plinătatea dumnezeirii Lui noi toți am luat și har peste har” (loan 1, 16 
şi Col. 2, 9). Ajunşi astfel, ne facem asemenea după har iubitorului de 
oameni Dumnezeu şi Stăpânului nostru însuşi, restabiliți şi reînnoiți cu 
sufletul; şi suntem făcuți nestricăcioşi şi ca înviaţi din morți (Sf. Simeon 
Noul Teolog, Cuvântări morale, 1, 3). 


2088. Să te păzești să primeşti Sfânta Împărtășanie având ceva 
împotriva cuiva, fie chiar cea mai mică ispită a vreunui gând, până ce nu 
dobândeşti împăcarea cu fapta. Dar şi aceasta o vei învăţa din rugăciune 
(Simeon Evlaviosul, Capete morale, 13). 


Nuntă (Cununie) 


2089. Scopul de mai înainte al lui Dumnezeu a fost să nu ne naștem 
prin legătura nunţii din stricăciune. Dar călcarea poruncii a adus nunta, 
fiindcă a greşit Adam, adică a nesocotit legea dată lui de Dumnezeu. Deci 
toţi cei ce se nasc din Adam „se zămislesc în fărădelegi”, căzând sub osânda 
protopărintelui. Iar „în păcate m-a născut maica mea” însemnează că Eva, 
maica cea dintâi, a noastră a tuturor, a născut în păcat, ca una ce s-a aprins 
spre plăcere. De aceea şi noi căzând sub osânda maicii, zicem că ne naştem 
în păcate (Sf. Maxim Mărturisitorul, Întrebări, nedumeriri și răspunsuri, 3). 


Preoție 


2090. Trebuie să hirotoneşti oameni vrednici de Dumnezeu şi buni ca 
să slujească la altarul lui Dumnezeu. Mai ales pe cei ce au mărturia multor 
altor oameni, după Scriptură (| Tim. 3, 7). Pe aceştia trebuie să te îngrijeşti 
să-l hirotonești şi să-i judeci după hirotonie. Căci de la voi va cere 
Dumnezeu socoteală pentru Biserică, de se vor depărta de la ea. Şi făcând 
aşa, arătaţi lui Dumnezeu intenția voastră de a voi să hirotoniți oameni buni 
bisericilor lui Dumnezeu (Varsanufie şi loan, Scrisori duhovnicești, 805). 


2091. Luând jugul preoţiei, cu îndrăzneală îndreaptă-ţi căile tale şi taie 
drept cuvântul adevărului, lucrându-ţi prin ea, cu frică şi cu cutremur, 
mântuirea ta. Căci Dumnezeul nostru este foc arzător şi dacă te atingi de el, 
fiind aur sau argint, să nu te temi că vei arde, cum nu s-au temut nici tinerii 
din Babilon de foc. Dar dacă ești de iarbă sau de paie, materii ușor de 
aprins, ca unul ce ai cuget pământesc, tremură că vei fi ars de focul ceresc, 
de nu vei fugi ca Lot de urgie prin depărtare de Tainele prea înfricoşate sau 
de nu sunt niscai scăderi prea mici ce vin din neputinţă; cele care sunt arse 
de acest foc dumnezeiesc în prea sfânta slujbă, încât tu însuţi să rămâi nears 
şi nevătămăt de foc, ca gătejele acelea slabe ale rugului (Teognost, Despre 
făptuire, contemplație și preoție, 53). 


2092. Precum după legea bisericească cei căzuți în păcate trupești sunt 
opriți mai întâi de preot, apoi arătând pocăinţa trebuitoare sunt primiți la 
împărtăşire, iar câți au trăit fără greşeală şi curat înaintează la preoție și de 
la locul din afară se strămută înăuntrul altarului și se ridică în treapta de 
liturghisitori şi şezători lângă Domnul, aşa trebuie să cugetăm şi despre 
împărtăşirea tainică a Duhului, despre care Apostolul zice: „Harul 
Domnului nostru lisus Hristos, dragostea lui Dumnezeu-Tatăl şi 
împărtăşirea Duhului Sfânt” (Simeon Metafrastul, Parafrază în 150 de 
capete la cele 50 cuvinte ale Sf. Macarie Egipteanul, 112). 


2093. Iar dacă vieţuiești cu patimă trupului şi lumii, gătește-te ca să 
ajungi prin moarte la pedeapsa cea fără de moarte, de nu te vei opri de 
bunăvoie înainte de moarte de la jertfa cea fără de sânge. Dar mulți din cei 
ce săvârşesc aici cele sfinte cu nevrednicie, fiind răpiți fără de veste de 
moarte, au fost trimişi la judecata de acolo (Teognost, Despre făptuire, 
contemplaţie și preoție, 20). 


2094. Slujba cinstitei preoţii şi puterea ei de împăcare şi înduplecare a 
lui Dumnezeu atât de mult întrece orice psalmodie și orice rugăciune, cât 
soarele stelele. Căci pe însuşi Unul Născut ÎI jertfim, Îl punem înainte şi-l 
aducem spre împăcare, pe Cel junghiat în dar pentru păcătoşi, din iubirea de 
oameni. Şi nu numai pentru iertarea păcatelor, ci şi pentru cele ce ne rugăm 


spre folosul nostru, dacă nu este conştiinţa întinată. Şi trupul unit cu 
Dumnezeirea arde ca un cărbune aprins toată materia fărădelegilor şi 
luminează inimile celor ce se apropie cu credință. Asemenea și 
dumnezeiescul și cinstitul sânge spală şi curățește, mai mult decât orice 
isop, toată pata şi întinăciunea celor ce îndrăznesc să se apropie de cele 
Sfinte cât pot de curați, dacă s-ar mai fi întâmplat să rămână ceva 
(Teognost, Despre făptuire, contemplaţie și preoție, 12). 


2095. Mântuirea se câștigă prin umilinţă și virtute, nu prin slăvita 
preoție, care cere o vieţuire întocmai cu a îngerilor. Deci sau fă-te 
nepătimitor ca îngerii, petrecând afară de lume şi de trup cu cugetul şi așa 
păşeşte pe această scară cerească sau recunoscându-ți neputinţa ta, teme-te 
de înălțime, ca de una ce pricinuieşte mare cădere celor ce nu sunt în stare 
să rămână pe ea, şi alege vieţuirea iubită de mulți, care apropie de 
Dumnezeu nu mai puţin ca aceea. Căci întru aceasta, chiar dacă ţi s-ar 
întâmplă să cazi, uşoară îţi va fi iarăşi ridicarea prin căință, cu mila şi cu 
harul lui Dumnezeu (Teognost, Despre făptuire, contemplație şi preoție, 
57). 


2096. Acest sfânt şi fericit Simeon, întrebat odată cum trebuie să fie 
preotul, a răspuns zicând: „Eu nu sunt vrednic să fiu preot. Dar am 
cunoscut, fără îndoială, cât de vrednic trebuie să fie cel ce va avea să 
slujească tainele lui Dumnezeu. În primul rând, să fie curat nu numai cu 
trupul, ci şi cu sufletul; pe lângă acestea, trebuie să nu fie părtaş la nici un 
păcat, în al doilea rând, să fie smerit atât în purtarea din afară, cât şi în 
simțirea din lăuntru a sufletului. Apoi, când stă înaintea sfintei şi sfințitei 
Mese, trebuie să vadă, fără îndoială, cu mintea pe Dumnezeu, iar cu 
simţurile, Sfintele aşezate înainte. Dar nu numai acestea, ci e dator să-l aibă 
în chip conştient, sălăşluit în inima sa, și pe însuși Cel prezent în chip 
nevăzut în daruri, ca să poată aduce cererile cu îndrăznire. Şi ca prieten care 
vorbeşte cu prietenul, să zică: „Tatăl nostru Care eşti în ceruri, sfinţească-se 
numele Tău”, rugăciunea arătându-l ca având pe Cel ce e Fiul lui 
Dumnezeu prin fire, sălăşluit în sine împreună cu Tatăl și cu Duhul Sfânt. 


Aşa am cunoscut eu pe preoți. lertați-mă, părinți şi frați” (Simeon 
Evlaviosul, Capete morale, 40). 


2097. Cel preoțit trebuie să se curăţească de toate patimile, dar mai ales 
de curvie şi de pomenirea răului şi să nu aibă nici măcar vreo închipuire 
simplă, dacă nu vrea să se apropie de trupul împărătesc schimonosit sau cu 
funingine pe faţă şi de aceea să fie urât şi gretos (Teognost, Despre făptuire, 
contemplaţie și preoție, 17). 


Spovedanie 


2098. Primul Botez are apa care preînchipuieşte lacrimile, are mirul 
ungerii care e semnul premergător al mirului spiritual al Duhului, iar al 
doilea botez nu mai este chip al adevărului, ci este însuși adevărul (Sf. 
Simeon Noul Teolog, Cele 225 de capete teologice și practice, 36). 


2099. Căci uneori Dumnezeu dăruieşte în dar; alteori cere faptele şi 
curăția vieții şi apoi dăruieşte. Dar uneori, nici după fapte nu dăruieşte 
curăția aici, ci o păstrează ca să o dăruiască în patria ei. Aceasta aflăm că o 
face şi cu ceea ce e mai prejos de aceasta, cu iertarea păcatelor. Căci iată, în 
Botez o dăruieşte în dar şi nu cere nicidecum altceva decât credinţă. Dar în 
pocăinţa pentru păcate de după botez nu dăruieşte în dar, ci cere osteneli şi 
necazuri şi întristări şi străpungeri şi lacrimi şi plâns, vreme îndelungată, şi 
apoi iartă. Tâlharului i-a iertat în dar şi i-a făgăduit şi împărăţia cerurilor, 
prin singură mărturisire cu cuvântul, pe cruce. Şi de la păcătoasa, iarăşi, a 
cerut credinţă şi lacrimi. Dar de la mucenici mărturisitori, împreună cu 
credința inimii lor, cerea și necazuri, chinuri, străpungeri, pedepse şi moarte 
de multe feluri (Sf. Isaac Sirul, Cuvinte despre nevoinţă, Epistola IV). 


SFINȚENIE 


2100. Tot lucrul bun pe care-l săvârșim prin firea noastră ne face să ne 
reținem de la răul contrar, dar nu ne poate adăuga un spor de sfințenie, fără 
har (Marcu Ascetul, Despre cei ce-și închipuie că se îndreptează din fapte, 
24). 


2101. Nevoinţa este maica sfințeniei. lar din cea din urmă se naşte cea 
dintâi gustare a simţirii tainelor lui Hristos, care se numește întâia treaptă a 
cunoștinței Duhului (Sf. Isaac Sirul, Cuvinte despre nevoință, XVI). 


2102. lar fără de sfinţenie, să nu cutezi a te atinge de cele sfinte, ca să 
nu fii ars ca iarba de focul dumnezeiesc sau să te topeşti ca ceara şi să fii 
pierdut (Teognost, Despre făptuire, contemplaţie și preoție, 70). 


2103. Căci Dumnezeu este Ziditorul a toată viaţa, nemurirea, sfinţenia 
şi virtutea. lar El este deasupra ființei tuturor celor ce sunt cugetate și 
numite (Sf. Maxim Mărturisitorul, Cele două sute de capete despre 
cunoștința de Dumnezeu, 1, 50). 


2104.  Chinuieşte-ţi trupul cu foamea şi cu privegherea și 
îndeletniceşte-te fără lenevire cu cântarea şi cu rugăciunea; şi sfințenia 
neprihănirii va veni peste tine aducând iubire (Sf. Maxim Mărturisitorul, 
Cele patru sute capete despre dragoste, 1, 45). 


SIMONIE 


2105. Nu te grăbi niciodată să ajungi în scaun de întâi-stătător prin aur 
sau prin ajutorul oamenilor şi prin rugăminţi, fără chemare de sus, chiar 
dacă te știi în stare să foloseşti sufletelor. Căci acestea trei te vor urmări și 
una din ele te va ajunge: sau îți va veni asupra nemulțumirea şi mânia lui 
Dumnezeu prin felurite greutăţi şi necazuri, căci nu vor lupta împotriva ta 
numai oameni, ci şi aproape toată zidirea şi-ţi va fi viaţa plină de suspin; 
sau vei fi scos de acolo cu multă necinste de cei mai tari ca tine; sau vei 
muri fără vreme, fiind tăiat de la viaţa aceasta (Nichita Stithatul, Cele 300 
de capete despre făptuire, despre fire şi despre cunoştinţă, II, 58). 


SIMPLITATE 


2106. Mai bine este să fii numit de cei mulți prost, din pricina 
simplităţii, şi nu înţelept şi desăvârşit cu mintea, din pricina slavei (Sf. Isaac 
Sirul, Cuvinte despre nevoinţă, XXIII). 


2107. E proprie stelei lumina din jurul ei; tot aşa e proprie cinstitorului 
şi temătorului de Dumnezeu simplitatea și smerenia. Căci nu este alt semn 
care să facă cunoscuţi şi să arate pe ucenicii lui Hristos ca cugetul smerit şi 
înfăţişarea umilită. Aceasta o strigă toate cele patru Evanghelii (Isihie 
Sinaitul, Cuvânt despre trezvie şi virtute, |, 82). 


2108. Unind înfrânarea cu simplitatea, te vei face părtaş de fericirea de 
acolo (Ilie Ecdicul, Cugetări din sentințele înțelepților, 68). 


SIMȚIRE 


2109. Numai trebuie ştiut că precum simţire şi închipuire au și 
necuvântătoarele, dar are şi omul aceste puteri, însă cu mult mai bune şi mai 
înalte (Sf. Teodor al Edesei, Cuvânt despre contemplație). 


2110. Deci răul stă, cum am spus mai înainte, în necunoașterea cauzei 
celei bune a lucrurilor. Aceasta orbind mintea omenească, dar deschizând 
larg, simţirea, l-a înstrăinat pe om cu totul de cunoştinţa de Dumnezeu și l-a 
umplut de cunoştinţa pătimaşă a lucrurilor ce cad sub simţuri (Sf. Maxim 
Mărturisitorul, Răspunsuri către Talasie). 


2111. Afecțiunea minţii față de simțire o face roabă plăcerilor trupului 
(Talasie Libianul, Despre dragoste, înfrânare și petrecerea cea după minte, 
II, 55). 


2112. Cuvântul „simţire” are două înțelesuri. Printr-unul se arată 
simţirea ca aptitudine şi deprindere ce se află în noi şi când dormim, chiar 
dacă nu percepem nici un lucru. De acesta n-avem nici un folos, când nu 
tinde spre o lucrare. Printr-al doilea înţeles se arată simţirea ca lucrare. Prin 
ea percepem lucrurile supuse simţurilor. Tot așa şi cunoștința este de două 
feluri. Una are caracter de știință, adunând prin simplă deprindere rațiunile 
lucrurilor. Ea nu e de nici un folos, dacă nu tinde spre lucrarea poruncilor. 
lar cealaltă este practică şi lucrătoare, procurându-ne prin experienţa 
lucrurilor însăşi înţelegerea adevărată a lor (Sf. Maxim Mărturisitorul, Cele 
două sute de capete despre cunoștința de Dumnezeu, 1, 22). 


SIMŢURI 


2113. Deci toată grija omului să fie pentru păzirea simţurilor și a 
gândurilor, ca să nu stea sau să nu facă ceva ce nu 1 se pare că este după 
Dumnezeu, încolo, să se gătească pentru răbdarea celor ce-i vin asupra lui 
de la draci şi de la oameni, fie că sunt plăcute, fie neplăcute, ca să nu fie 
clintit nici de acela, nici de acestea sau să vină la o bucurie nesocotită şi la o 
părere de sine sau la întristare și descurajare. Să nu primească nici o 
cutezanţă a gândului până ce va veni Domnul, Căruia să-i fie slava în veci. 
Amin (Petru Damaschin, Învățături duhovniceşti, |, 4). 


2114. Când vom începe însă să împlinim cu râvnă fierbinte poruncile 
lui Dumnezeu, harul, luminând toate simțurile noastre printr-o adâncă 
simţire, va arde pe de o parte amintirile noastre, iar pe de alta, îndulcind 
inima noastră cu pacea unei iubiri statornice, ne va face să izvorâm gânduri 
duhovniceşti, nu după trup. lar aceasta se întâmplă foarte des celor ce s-au 
apropiat de desăvârşire, având în inimă neîntreruptă pomenirea Domnului 
(Diadoh al Foticeei, Cuvânt ascetic despre viața morală). 


2115. Cel ce a putut să-şi elibereze simțurile de patimi şi să-și 
izbăvească sufletul din robia simţurilor a reușit să ridice zid în calea intrării 
diavolului în minte prin mijlocirea simţurilor. De aceea se spune că a înălțat 
în pustie, adică în contemplaţia naturală, ca pe niște turnuri întărite, opiniile 
evlavioase despre lucruri, în care, refugiindu-se, nu se teme de dracii care 
tâlhăresc în pustia aceasta, adică în firea celor văzute şi amăgesc mintea 
prin simţuri, trăgând-o spre întunericul neştiinţei (Sf. Maxim Mărturisitorul, 
Răspunsuri către Talasie, 48). 


2116. Căci nu ni s-a poruncit să luptăm cu făpturile din afară, din faţa 
simțurilor, ci să luptăm fără încetare cu patimile de ocară ce locuiesc în noi, 
adică în pământul inimii, împotriva firii (Sf. Maxim Mărturisitorul, 
Răspunsuri către Talasie, 51). 


2117. Omul raţional este războit de simţurile trupului sau prin patimile 
sufletului. Iar simţurile trupului sunt cinci: văzul, auzul, gustul, mirosul şi 


pipăitul. Prin aceste cinci simţuri căzând ticălosul suflet în cele patru patimi 
ale sale se face rob. Iar cele patru patimi ale sufletului sunt: slava deşartă, 
bucuria, mânia şi frica (Sf. Antonie cel Mare, Învățături despre viaţa 
morală a oamenilor şi despre buna purtare, în 170 de capete, 79). 


2118. Dator este monahul să închidă toate porțile sufletului său, adică 
toate simţurile, ca să nu mai facă greşeli prin ele. Căci de se va vedea 
mintea pe sine nestăpânită de nimic, se va pregăti pentru nemurire, 
aducându-și simţurile sale la un loc şi făcându-le un singur trup (Isaia 
Pustnicul, Despre păzirea minţii, 7). 


2119. Că vederea, gustul şi celelalte simţuri slăbesc ţinerea de minte a 
inimii, când ne folosim de ele peste măsură, ne-o spune cea dintâi, Eva 
(Diadoh al Foticeei, Cuvânt ascetic despre viața morală, 56). 


2120. Este cu neputinţă minţii să zăbovească la un lucru supus 
simţurilor, dacă n-a câștigat o patimă faţă de el (Talasie Libianul, Despre 
dragoste, înfrânare și petrecerea cea după minte, II, 53). 


2121. Când se întâmplă ca mintea să se îndeletnicească cu cele supuse 
simţurilor, atrage simţirea la ea, ridicând în minte cele ce stau în față 
(Talasie Libianul, Despre dragoste, înfrânare și petrecerea cea după minte, 
II, 44). 


2122. Cel ce urmărește şi caută în fiecare zi pacea şi liniștea minţii, 
acela va dispreţui cu uşurinţă tot ce e supus simţurilor, ca să nu ostenească 
în deşert (Isihie Sinaitul, Cuvânt despre trezvie şi virtute, Il, 26). 


2123. Pipăitul nu-şi are lucrarea numai într-o parte a trupului, ca 
celelalte simţuri, ci în tot trupul. Deci când atingem ceva fără trebuință, 
chiar din clipa simţirii moliciunii acelui lucru, mintea e clătinată de gânduri 
pătimaşe. lar când ne păzim de atingerea celor moi, fără o trebuință 
necesară a firii, stăpânind simțirea, nu ni se tulbură simţurile sufletului 
(Nichita Stithatul, Cele 300 de capete despre făptuire, despre fire şi despre 
cunoştinţă, |, 21). 


2124. Dracii leagă mintea de cele supuse simţurilor, prin întristări și 
plăceri, pofte și temeri (Talasie Libianul, Despre dragoste, înfrânare şi 
petrecerea cea după minte, IL, 17). 


SINCERITATE 


2125. Sinceritatea prietenului se arată la vreme de cercare, dacă ia parte 
la necaz (Talasie Libianul, Despre dragoste, înfrânare şi petrecerea cea 
după minte, |, 21). 


SIHASTRU 


2126. Mai bun este un sărac ascultător, decât un sihastru furat de griji 
(Sf. loan Scărarul, Scara, XXVII, II, 22). 


SLAVĂ 


2127. Când vezi vreun gând că-ți făgăduieşte slava omenească, să ştii 
sigur că-ți pregătește ruşine (Marcu Ascetul, Despre legea duhovnicească, 
în 200 de capete, 90). 


2128. A ocoli şi a nu căuta slava de la oameni nu este tot una cu a dori 
slava de la Dumnezeu. Căci e multă deosebire între aceste două lucruri. Cea 
dintâi au respins-o mulți şi dintre cei stăpânii de patimi; pe cea de-a doua 
puțini s-au învrednicit să o primească şi cu multă osteneală (Sf. Simeon 
Noul Teolog, Cele 225 de capete teologice și practice, 89). 


2129. Cel ce nu disprețuiește slava, plăcerea şi iubirea de argint, care le 
sporeşte pe acelea şi stă în slujba lor, nu poate tăia de la sine prilejurile de 
mânie. lar cel ce nu le taie pe acestea nu poate ajunge la dragostea 
desăvârșită (Sf. Maxim Mărturisitorul, Cele patru sute capete despre 
dragoste, |). 


SLAVĂ DEȘARTĂ 


2130. Dar păcatul slavei deșarte, având multe înfățișări, precum s-a zis, 
este greu de biruit (Sf. Ioan Casian, Despre cele opt gânduri ale răutăţii, 
VII, Despre slava deșartă). 


2131. Pricina a tot păcatul este slava deşartă și plăcerea. Cel ce nu le 
urăște pe acestea nu va dezrădăcina patima (Marcu Ascetul, Despre legea 
duhovnicească, în 200 de capete). 


2132. Căci pofta spre acestea trei îşi are mişcarea: sau spre plăcerea 
trupului sau spre slava deşartă sau spre câştigarea de avuţie (Sf. Ioan 
Damaschin, Cuvânt minunat şi de suflet folositor). 


2133. Pentru că odihna și lărgimea şi slava deşartă pierd toată osteneală 
monahului (Isaia Pustnicul, 29 de cuvinte, I, 2). 


2134. Când mintea pustnicilor a ajuns la puţină nepătimire şi-a agonisit 
şi calul slavei deșarte, căruia îndată îi dă pinteni prin cetăţi, purtându-şi fără 
stăpânire lauda izvorâtă din slavă (Evagrie Monahul, Capete despre 
deosebirea patimilor și a gândurilor, 14). 


2135. Fiindcă iubitorul de slavă deşartă este cel ce urmăreşte virtutea 
pentru slava sa, nu pentru a lui Dumnezeu, şi care plăteşte prin ostenelile 
sale laudele goale de la oameni (Sf. Maxim Mărturisitorul, Răspunsuri către 
Talasie, 56 (scolia 5)). 


2136. De aceea cel ce cultivă virtutea pentru adevăr nu e rănit de 
săgețile slavei deșarte; dar cel ce se străduieşte după adevăr de dragul 
virtuţii deschide în sine culcuş păreri de sine a slavei deşarte (Sf. Maxim 
Mărturisitorul, Răspunsuri către Talasie, 30). 


2137. Propriu slavei deşarte a monahului este că se întemeiază pe 
virtute şi pe cele ce urmează acesteia. Propriu mândriei lui este că se făleşte 
cu biruinţele sale morale, punându-le pe seama sa, nu pe a lui Dumnezeu, 
iar pe alţii îi disprețuiește. Iar propriu slavei deşarte şi mândriei mireanului 


este că se făleşte cu frumuseţea, cu bogăţia, cu puterea şi chibzuinţa lui (Sf. 
Maxim Mărturisitorul, Cele patru sute capete despre dragoste, 3, 84). 


2138. Slava deşartă şi iubirea de argint se nasc una pe alta. Căci cei ce 
iubesc slava deșartă se silesc să se îmbogăţească; iar cei ce s-au îmbogăţit 
doresc să fie slăviți. Dar aceasta se întâmplă la mireni. Căci monahul 
tocmai când e sărac suferă mai mult de slava deşartă, iar când are argint îl 
ascunde, ruşinându-se că are un lucru nepotrivit cu schima (Sf. Maxim 
Mărturisitorul, Cele patru sute capete despre dragoste, 3, 83). 


2139. Cel ce cultivă virtuțile pentru slava deşartă vădit este că şi 
cunoştinţa o cultivă pentru slava deşartă. lar unul ca acesta nu face şi nu 
grăieşte nimic spre zidire, ci în toate vânează slava de la cei ce privesc sau 
ascultă. Dar patima aceasta e dată pe faţă, când unii dintre cei pomeniti îl 
ocărăsc pentru anumite fapte sau cuvinte. Atunci acela se întristează foarte; 
nu pentru că nu s-au zidit aceia (nici nu era acesta scopul lui), ci pentru că a 
fost disprețuit el (Sf. Maxim Mărturisitorul, Cele patru sute capete despre 
dragoste, 3, 75). 


2140. Nimenea să nu te înşele, monahule, că te poţi mântui slujind 
plăcerii şi slavei deșarte (Sf. Maxim Mărturisitorul, Cele patru sute capete 
despre dragoste, 2, 63). 


2141. Slava deşartă e alungată de făptuirea într-ascuns; iar mândria de 
voința de-a pune pe seama lui Dumnezeu toate isprăvile (Sf. Maxim 
Mărturisitorul, Cele patru sute capete despre dragoste, 3, 62). 


2142. Slava deşartă, fie că e alungată, fie că e de faţă, naşte mândria. 
Când e alungată, naște părerea de sine; când e de față, îngâmfarea (Sf. 
Maxim Mărturisitorul, Cele patru sute capete despre dragoste, 3, 61). 


2143. Mintea se orbeşte prin aceste trei patimi: prin iubirea de argint, 
prin slava deşartă şi prin plăcere (Isihie Sinaitul, Cuvânt despre trezvie şi 
virtute, |, 57). 


2144. Adeseori şi cele bune se săvârşesc pentru slava deşartă. Şi atunci 
sunt socotite de Dumnezeu la fel ca furtul, nedreptatea şi celelalte mari 


păcate. „Căci Dumnezeu, zice, a împrăștiat oasele celor ce caută să placă 
oamenilor”. Aşadar vrăjmașul vrea să fie slujit şi prin cele bune, ca un 
amăgitor şi viclean şi uneltitor ce este (Simeon Metafrastul, Parafrază în 
150 de capete la cele 50 cuvinte ale Sf. Macarie Egipteanul, 56). 


2145. Când dracul slavei deşarte se aprinde puternic împotriva noastră 
luând ca motiv venirea vreunor frați sau a oricărui alt străin la noi, bine este 
să lăsăm cu acest prilej ceva din asprimea dietei noastre obişnuite. Prin 
aceasta vom face pe drac să plece fără ispravă, ba mai degrabă plângându-și 
încercarea neizbutită. Totodată vom împlini cu dreaptă judecată legea 
dragostei, păzind în aceeaşi vreme taina înfrânării nedezvăluită, prin 
pogorământul ce l-am primit (Diadoh al Foticeei, Cuvânt ascetic despre 
viața morală, 46). 


2146. Nu mică luptă se cere pentru a te izbăvi de slava deşartă; și se 
izbăveşte cineva de aceasta prin lucrarea ascunsă a virtuţilor și prin 
rugăciunea deasă. lar semnul izbăvirii stă în a nu mai ţine minte răul de la 
cel ce te-a defăimat sau te defăimează (Sf. Maxim Mărturisitorul, Cele 
patru sute capete despre dragoste, 4, 43). 


2147. Prin necazuri şi-au gătit oamenii cele bune, după cum prin slava 
deşartă şi prin plăcere cele rele (Marcu Ascetul, Despre legea 
duhovnicească, în 200 de capete, 42). 


2148. Cel ce iubeşte încă slava deșartă sau e legat de vreunul din 
lucrurile materiale, se supără pe oameni pentru cele vremelnice sau ţine 
minte răul sau are ură faţă de ei sau slujeşte gândurilor urâte. Dar pentru 
sufletul iubitor de Dumnezeu toate acestea sunt străine (Sf. Maxim 
Mărturisitorul, Cele patru sute capete despre dragoste, 41). 


2149. Fugind de slava deșartă, caută spre Dumnezeu; iar de nu, vei 
cădea desigur în părerea de sine sau în curvie (Talasie Libianul, Despre 
dragoste, înfrânare și petrecerea cea după minte, IV, 28). 


2150. Stăpânindu-ţi iubirea de slavă deșartă ia aminte dinspre curvie, 
ca nu cumva, fugind de cinstiri, să cazi în necinste (Talasie Libianul, Despre 


dragoste, înfrânare și petrecerea cea după minte, IV, 27). 


2151. Slava deșartă o stingi făptuind în ascuns; iar mândria o izgoneşti 
nedispreţuind pe nimeni (Talasie Libianul, Despre dragoste, înfrânare şi 
petrecerea cea după minte, |, 18). 


2152. De slava deşartă ţine fățărnicia şi minciuna, iar de mândrie, 
părerea de sine şi pizma (Talasie Libianul, Despre dragoste, înfrânare şi 
petrecerea cea după minte, |, 19). 


2153. Slava deșartă, iubirea de argint şi plăcerea nu lasă facerea de bine 
nepătată, dacă nu s-au topit mai-nainte prin frica lui Dumnezeu (Marcu 
Ascetul, Despre cei ce-și închipuie că se îndreptează din fapte, 138). 


2154. Inceputul rătăcirii minţii este slava deşartă. Căci mintea fiind 
mișcată de aceasta încearcă să mărginească dumnezeirea în chipuri și 
înfățișări (Evagrie Monahul, Cuvânt despre rugăciune, 116). 


2155. Iubirea de argint, slava deşartă și plăcerea trebuie urâte ca nişte 
mame ale relelor şi ca nişte mame vitrege ale virtuților (Marcu Ascetul, 
Despre legea duhovnicească, în 200 de capete, 105). 


2156. Mintea devine oarbă prin aceste trei patimi: prin iubirea de 
argint, prin slava deşartă şi prin plăcere (Marcu Ascetul, Despre legea 
duhovnicească, în 200 de capete, 101). 


SLUJIRE 


2157. Închinarea este cinstirea cu credinţa a lui Dumnezeu, iar slujirea 
este servirea prin fapte. Această închinare, adică credință, mutând-o 
oamenii spre făptură, au cinstit-o pe ea în loc să cinstească pe Făcătorul, 
crezând dracilor, cărora le-au şi slujit, servindu-le prin faptele lor rele. Noi, 
însă, cinstind pe Dumnezeu prin credinţa în El, să ne silim să-i aducem și 
slujire curată, iar aceasta este viaţa desăvârşită prin virtuți (Sf. Maxim 
Mărturisitorul, Răspunsuri către Talasie, 14). 


2158. Slujirea omului care are în inima lui răutatea răzbunării e deşartă 
(Isaia Pustnicul, 29 de cuvinte, XXVI, 1). 


2159. Cel ce s-a lepădat cu adevărat de lucrurile lumii și slujeşte 
nefăţarnic aproapelui prin iubire se slobozeşte degrabă de orice patimă şi se 
face părtaş de iubirea şi cunoştinţa dumnezeiască (Sf. Maxim 
Mărturisitorul, Cele patru sute capete despre dragoste, 1, 27). 


2160. De nu va urî omul toată lucrarea lumii acesteia nu va putea sluji 
lui Dumnezeu. Deci care este slujirea lui Dumnezeu? Numai aceasta: să nu 
avem nimic străin în minte în vremea când ne rugăm Lui, nici plăcere când 
îl binecuvântăm, nici răutate când îl cântăm, nici ură când luăm partea Lui, 
nici râvnă rea ca să ne împiedice să zăbovim cugetând la El şi să ne aducem 
aminte de El (Isaia Pustnicul, Despre păzirea minţii, 13). 


SMERENIE 


2161. Precum nu se îngăduie apa și focul laolaltă, aşa nu se îngăduie 
întreolaltă apărarea şi smerenia (Marcu Ascetul, Despre legea 
duhovnicească, în 200 de capete, 125). 


2162. lubeşte smerenia în toate faptele tale, ca să te izbăveşti de cursele 
greu de cunoscut, care se ivesc mereu în afara căii celor smeriţi la cuget (Sf. 
Isaac Sirul, Cuvinte despre nevoinţă, XLIV). 


2163. Desăvârşirea smereniei stă în a primi cu bucurie învinovăţirile 
mincinoase (Sf. Isaac Sirul, Cuvinte despre nevoință, LI). 


2164. Pentru că cel ce are smerenia nu voiește niciodată cele mai 
presus de el, ci aleargă totdeauna spre smerenie (Varsanufie şi loan, Scrisori 
duhovniceşti, 455). 


2165. Smerenia stă în a tăia în toate voia proprie și în a fi fără grijă în 
toate (Varsanufie şi loan, Scrisori duhovnicești, 462). 


2166. De vrei să te mântuiești cu adevărat, dobândeşte smerenie, 
ascultare şi supunere, adică taie-ţi voia ta şi „vei trăi în cer şi pe pământ” 


(Mt. 6, 19) (Varsanufie şi loan, Scrisori duhovnicești, 554). 


2167. lubeşte smerenia și ea te va păzi de păcate (Isaia Pustnicul, 29 de 
cuvinte, LX, 2). 


2168. Obişnuieşte limba ta să spună: „lartă” şi smerenia va veni în tine 
(Isaia Pustnicul, 29 de cuvinte, LX, 2). 


2169. „Smerenmia este ușa nepătimirii”, zice Scărarul. lar materia 
acesteia este blândeţea, după marele Vasile. Căci aceasta face pe om să fie 
pururea la fel în lucrurile şi gândurile plăcute şi neplăcute şi să nu se 
grijească nici de cinste, nici de necinste, ci să primească cele dulci și 
dureroase cu bucurie şi să nu se tulbure (Petru Damaschin, Învăţături 
duhovnicești, I, 9). 


2170. Smerenia şi reaua pătimire slobozesc pe om de tot păcatul. Cea 
dintâi taie patimile sufletului, cea de-a doua pe ale trupului (Isihie Sinaitul, 
Cuvânt despre trezvie şi virtute, |, 15). 


2171. Sufletul se mântuiește prin reaua pătimire şi smerenie. Ele îl 
izbăvesc din patimile mai înainte pomenite (Talasie Libianul, Despre 
dragoste, înfrânare și petrecerea cea după minte, III, 72). 


2172. Deci e mai de folos să întrebe pe cineva cu smerenie decât să 
umble după voia lui. Căci de fapt Dumnezeu e cel ce pune în gura celui 
întrebat ce să spună, pentru smerenia inimii și pentru dreptatea celui ce 
întreabă (Varsanufie şi loan, Scrisori duhovnicești, 693). 


2173. Zice Avva Casian: „Smerenia se naşte din cunoştinţă”. lar ea 
naşte dreapta socoteală, din care se naște pătrunderea, pe care o numeşte 
Proorocul „sfat”. Iar aceasta vede lucrurile după fire; şi mintea se face 
moartă în privinţa lumii, prin vederea făptunilor lui Dumnezeu (Petru 
Damaschin, Învățături duhovnicești, |, 10). 


2174. Virtutea este maica întristării; şi din întristare se naște smerenia; 
şi smereniei i se dă harul. Deci răsplata nu se dă virtuţii, nici ostenelii 


pentru ea, ci smereniei ce se naşte din ele. Dacă aceasta lipseşte, în deşert se 
fac cele dintâi (Sf. Isaac Sirul, Cuvinte despre nevoință, XXXVII). 


2175. Socoteşte-te în toată vremea ca neștiind nimic, ca să scapi de 
defăimarea ce-ţi vine din bănuiala altora că voieşti să sustii altă părere (Sf. 
Isaac Sirul, Cuvinte despre nevoinţă, XXIII). 


2176. Socoteşte-te pe tine pământ şi cenușă şi lepădătură şi plângi 
pururea, ca să te învrednicești de împărtăşirea dumnezeiască şi să fii chemat 
la rudenie de neînţeleasa iubire de oameni și de negrăita bunătate a lui 
Dumnezeu, prin mânuirea sfintelor înfricoşate Taine (Teognost, Despre 
făptuire, contemplaţie și preoție, 16). 


2177. Smerenie adevărată câștigă cineva şi când măreşte în sine faptele 
săvârşite în fiecare zi de cei apropiaţi între care petrece şi le pune alăturea 
cu ale sale. În felul acesta, văzând mintea puţinătatea proprie şi cât e de 
departe de desăvârşirea fraților, omul se va socoti pe sine pământ și cenușă 
ŞI nu om, ci un câine oarecare, ca unul ce e mai prejos şi mai puţin în toate 
decât toți oamenii raționali de pe pământ (Isihie Sinaitul, Cuvânt despre 
trezvie şi virtute, I, 64). 


2178. Smerema primeşte totdeauna mila de la Dumnezeu. Iar inimii 
învârtoşate şi puţinătății credinţei îi ies în cale întâmplări înfricoşate. 
Micşorează-te pe tine în toate faţă de toți oamenii și vei fi înălţat mai presus 
de stăpânitorii veacului acestuia. la-o înaintea tuturor cu plecăciunea și 
închinăciunea ta şi vei fi cinstit mai mult decât cei ce aduc daruri de aur (Sf. 
Isaac Sirul, Cuvinte despre nevoinţă, V). 


2179. Smerenia este roada cunoștinței, iar cunoştinţa roada ispitelor. 
Căci celui ce s-a cunoscut pe sine i se dă cunoştinţa tuturor. Şi celui ce s-a 
supus lui Dumnezeu i se vor supune toate, când va împărăți smerenia în 
mădularele lui (Petru Damaschin, Învățături duhovnicești, |, 10). 


2180. Smerenia este nepreţuirea de sine în toată fapta şi tăierea voii 
proprii în toate. Dar şi primirea netulburată a celor ce vin din afară. Aceasta 
este smerenia adevărată, în care nu-și găseşte loc slava deşartă. Dar nu 


trebuie să caute cel smerit în cuget o grăire smenită. Ci ajunge să zică: 
„lartă-mă sau roagă-te pentru mine” (Varsanufie şi loan, Scrisori 
duhovniceşti, 278). 


2181. Nici nu trebuie să alerge de la sine după fapte smerite. Căci 
amândouă pricinuiesc slava deşartă şi nu-l lasă pe cineva să sporească. Ci 
sporirea stă în a primi să ţi se poruncească fără să te împotrivești. lar 
dispreţuirile sunt de două feluri: una din inima ta, alta de la osândirile ce ţi 
se aduc din afară. Dar e mai mare cea care-ţi vine din afară. Căci cea din 
inima ta nu cere atâta osteneală pentru a o suporta, ca cea de la oameni care 
pricinuieşte o mai mare durere în inima. lar zdrobirea inimii stă în păzirea 
inimii tale (Varsanufie şi loan, Scrisori duhovnicești, 278). 


2182. Smerenia este a te socoti pe tine „pământ şi cenușă” (lov 42, 6) 
în fapte şi cuvinte; nu numai în cuvinte. Adică să zici: „Cine sunt eu? (II 
Regi 7, 18). Cine mă preţuieşte? Nu însemnez pentru nimeni nimic.” 
(Varsanufie și loan, Scrisori duhovnicești, 100) 


2183. Sfinții sunt păziţi prin smerenie de cursele diavolului, iar noi ne 
înălțăm din neștiinţă. Şi cu adevărat mare neştiinţă este să se înalțe cineva la 
ceea ce nu are (Petru Damaschin, Invățături duhovniceşti, |, 10). 


2184. Să te socoteşti pe tine păcătos, ca să te îndreptezi în toată viaţa 
ta. Fă-te prost întru înţelepciune, ca să nu te arăţi înţelept, prost fiind. Şi 
dacă pe cel simplu şi neînvăţat îl înalță smerenia, socotește câtă cinste 
pricinuieşte ea celor mari şi cinstiți (Sf. Isaac Sirul, Cuvinte despre 
nevoință, V). 


2185. Precum, deci, în strămoșul nostru şi în cei ca el rădăcina şi maica 
tuturor relelor este părerea de sine, așa şi în Dumnezeu-Omul lisus Hristos, 
ŞI în cei ce doresc să vieţuiască după El, începutul, izvorul şi temelia tuturor 
celor bune este smerenia (Calist şi Ignatie Xanthopol, Metoda sau cele 100 
de capete, 15). 


2186. Mai înainte de toate însă, foloseşte smerenia sufletului, fără de 
care nu va putea birui nimeni, nici curvia, nici celelalte patimi. Deci de la 


început trebuie păzită inima cu toată străjuirea de gândurile murdare (Sf. 
loan Casian, Despre cele opt gânduri ale răutăţii, IlI, Despre duhul curviei 
şi al poftei trupeşti). 


2187. Mai zic Părinţii şi aceea că nu putem câştiga desăvârşit virtutea 
curăției, de nu vom dobândi mai întâi în inima noastră adevărata smerenie a 
cugetului (Sf. loan Casian, Despre cele opt gânduri ale răutăţii, II, Despre 
duhul curviei şi al poftei trupești). 


2188. Dar când ne smerim Domnul îi zădărniceşte lucrarea. Deci să ne 
defăimăm totdeauna pe noi înşine. Căci în aceasta stă biruinţa. Cât despre 
gândul de a pleca în pustie, părinții au spus că sunt trei lucruri de preţ și 
dacă cineva le păzeşte pe ele poate vieţui şi în mijlocul oamenilor şi în 
pustie şi oriunde s-ar întâmpla: să se defăimeze pe sine însuşi, să-şi arunce 
voinţa sa la spate şi să se aștearnă sub picioarele a toată făptura. Să mai știe 
iubirea ta că toată lupta diavolului este să ne despartă pe unii de alți. Căci 
vede împlinită cu adevărat la noi Scriptura: „Fratele ajutat de frate e ca o 
cetate întărită şi înconjurată de ziduri” (Prov. 18, 19) (Varsanufie şi Ioan, 
Scrisori duhovniceşti, 69). 


2189. Cu adevărat cel smerit la cuget nu încetează niciodată de a se 
ocărî pe sine, chiar dacă toată lumea s-ar lupta cu el și l-ar necinsti (Petru 
Damaschin, Învățături duhovnicești, |, 10). 


2190. Cel smerit nu se simte niciodată întețit, grăbit şi tulburat, în el nu 
sunt gânduri înfierbântate şi uşuratice, în toată vremea se află într-o odihnă 
lipsită de încordare. De s-ar ciocni cerul cu pământul, el nu s-ar speria. Dar 
nu tot cel liniştit este şi smerit în cugetare, însă tot cel smerit cu cugetul este 
şi liniştit. Cel ce nu e smerit cu cugetul nu e adunat în sine; dar vei afla 
mulți adunați în ei înșiși, fără să fie smeriți cu cugetul. Aceasta este ceea ce 
a spus Domnul cel blând şi smerit: „Învăţaţi de la Mine că sunt blând și 
smerit cu inima şi veţi avea odihna sufletelor voastre” (Mt. 11, 21) (Sf. 
Isaac Sirul, Cuvinte despre nevoinţă, LXXXI). 


2191. Ceea ce păzeşte ochii de hoinăreală și omul întreg de orice rău 
este smerenia (Varsanufie şi loan, Scrisori duhovnicești, 264). 


2192. Căci până nu se smereşte cineva foarte prin disprețuirea de sine, 
nu poate grăi despre măreția lui Dumnezeu (Diadoh al Foticeei, Cuvânt 
ascetic despre viața morală, 10). 


2193. Ascultarea se împărtășeşte de toată virtutea prin smerenie (Sf. 
Grigorie Sinaitul, Alte 15 capete, 8). 


2194. Smerenia cea dintâi stă în a socoti cineva pe fratele său mai 
înţelept decât pe sine şi întrecându-l pe el în toate și, simplu grăind, aşa cum 
a zis sfântul acela, în a se socoti pe sine mai prejos de toți. lar a doua 
smerenie stă în a pune pe seama lui Dumnezeu toate isprăvile. Aceasta este 
smerenia desăvârşită a sfinților. Aceasta se naşte în chip firesc în suflet din 
lucrarea poruncilor. Căci precum când pomii poartă rod mult, rodul 
încovoaie ramurile şi le trage în jos, iar cel ce nu poartă rod, se înalță şi stă 
drept — dar sunt unii pomi care tocmai deoarece ramurile urcă în sus nu 
poartă rod, iar de ia cineva pietre şi le atârnă de ramuri şi le trage în jos, 
acestea fac rod — aşa este şi cu sufletul: când se smerește aduce rod şi cu cât 
aduce rod mai mult, cu atât se smereşte mai mult. Astfel sfinţii, cu cât se 
apropie mai mult de Dumnezeu, cu atât se văd pe ei mai păcătoşi (Ava 
Dorotei, Învățături, II, 8). 


2195. Am văzut oameni simpli smerindu-se cu fapta şi s-au făcut mai 
înţelepţi decât înţelepţi (Marcu Ascetul, Despre legea duhovnicească, în 
200 de capete, 79). 


2196. Bunul smereniei e greu de câştigat. Aceasta fiindcă e aducător de 
înălţare şi iubit de Dumnezeu şi pierzător aproape al tuturor relelor urâte de 
Dumnezeu şi aflătoare în noi. Vei afla ușor într-un om lucrările parţiale ale 
altor virtuți. Dar căutând în el mireasma smereniei, anevoie o vei găsi. De 
aceea trebuie multă trezvie pentru a dobândi bunul acesta (Isihie Sinaitul, 
Cuvânt despre trezvie şi virtute, l, 63). 


2197. Altceva este vorbirea smerită, altceva smerenia și altceva smerita 
cugetare. Vorbirea smerită şi smerenia le dobândesc nevoitorii prin toată 
neplăcuta pătimire şi prin ostenelile din afară ale virtuții; căci ele sunt 
îndreptate numai spre lucrarea şi spre nevoința trupească. De aceea, 
aflându-se sufletul în starea smereniei, când vine ispita, se tulbură. Dar 
smerita cugetare, fiind un lucru dumnezeiesc și înalt, vine numai în cei ce 
au trecut de mijloc prin sălășluirea Mângâietorului, adică în cei ce au sporit 
prin toată smerenia pe calea atotaspră a virtuţii (Nichita Stithatul, Cele 300 
de capete despre făptuire, despre fire şi despre cunoştinţă, II, 25). 


2198. Smerenia nu se dobândește prin încovoierea grumazului, prin 
râncezeala coamei sau prin haina neîngrijită, aspră şi soioasă, în care mulți 
socot că stă toată virtutea; ci ea vine din inima zdrobită şi stă în duh de 
smerenie, după David: „Duhul umilit, inima înfrântă şi smerită, Dumnezeu 
nu le va urgisi” (Ps. 50, 19) (Nichita Stithatul, Cele 300 de capete despre 
făptuire, despre fire şi despre cunoștință, Il, 24). 


SMERITĂ CUGETARE 


2199. Înaintea tuturor virtuţilor este smerita cugetare şi înaintea tuturor 
patimilor este lăcomia pântecelui (Isaia Pustnicul, 29 de cuvinte, XVI, 5). 


2200. Ce este smerenia? Smerenia este a se socoti cineva pe sine 
înaintea lui Dumnezeu că este păcătos şi că nu face nimic bun. lar fapta 
smereniei este tăcerea şi a nu se măsura pe sine în ceva; și a nu se sfădi; și 
supunerea; şi a cauta cu privirea în Jos; şi a avea ochii morți; şi a se păzi pe 
sine de minciună; și a nu se lăsa prins în vorbire deșartă; şi a nu se împotrivi 
celui mai mare; şi a nu voi să se impună cuvântul său; şi a răbda 
defăimarea; şi a urî odihna; și a se sili pe sine la osteneală; și a nu supăra pe 
cineva. Îngrijeşte-te deci, frate, să împlineşti acestea întocmai, ca să nu se 
facă sufletul tău locaș a toată patima și să nu isprăveşti viaţa ta fără rod 
pentru vecii vecilor. Amin (Isaia Pustnicul, 29 de cuvinte, XX, 1). 


2201. A se judeca întâi pe sine, aduce smerita cugetare, şi în a renunţa 
la voia proprie în favoarea aproapelui întru cunoştinţă, stă smerenia (Isaia 


Pustnicul, 29 de cuvinte, XXII, 8). 


2202. „Ce este, Părinte, smerita cugetare și ce este ceea ce o naşte?” Și 
mi-a spus că smerita cugetare este ascultarea şi tăierea voii proprii cu 
smerenie, fără osteneală şi curățirea și suportarea osândei (a ocării) şi 
purtarea fără greutate a cuvântului aproapelui (Isaia Pustnicul, 29 de 
cuvinte, XXVI, 2). 


2203. Şi iarăşi zicea despre pacea cu aproapele că unde nu este pace 
nici Dumnezeu nu locuieşte, iar cel ce-şi vede păcatele sale vede şi pacea. 
Căci nu locul unde se locuiește aduce iertarea păcatelor, ci smerita cugetare 
(Isaia Pustnicul, 29 de cuvinte, XXVI, 3). 


2204. lubește smerita cugetare şi nu te odihni în părerea ta. Să se 
obişnuiască limba ta să spună: „lartă-mă”, şi-ţi va veni smerita cugetare 
(Isaia Pustnicul, Către monahii începători, 10). 


2205. Învață că osteneala, săracia, înstrăinarea, necazul şi tăcerea aduc 
smerita cugetare. lar smerita cugetare iertarea tuturor păcatelor. Dar smerita 
cugetare stă şi în a se socoti omul pe sine păcătos şi nedrept şi în a nu-și 
susține cuvântul său, în a-şi desfiinţa pofta sa, în a-şi pleca ochii spre 
pământ, în a suporta ocara şi osteneala, în a urî cinstirea şi odihna 
(comoditatea) şi a spune în orice lucru: „lartă-mă”. lar prin smerita cugetare 
se alungă vrăjmașii (Isaia Pustnicul, Către monahii începători, 15). 


2206. Smerita cugetare este un lucru greu de câștigat. Cu cât este mai 
mare, cu atât se cer mai multe strădanii pentru dobândirea ei (Diadoh al 
Foticeei, Cuvânt ascetic despre viaţa morală, 95). 


2207. Căci smerita cugetare este roada cunoștinței, iar cunoştinţa roada 
încercărilor (Petru Damaschin, Invățături duhovnicești, |, 1). 


2208. Smeritei cugetări îi urmează înfrânarea și adunarea în sine 
(retragerea). Iar slava deşartă e slujitoarea curviei şi fapta mândriei. Smerita 
cugetare, prin înfrânarea ei neîncetată, ajunge la vedere (contemplație) și 
împodobește și sufletul cu neprihănirea. lar slava deşartă, din pricina 
tulburării neîncetate şi a amestecării gândurilor, adună vistierii murdare din 


întâlnirea cu lucrurile și spurcă inima. Şi ea însăşi priveşte firea lucrurilor 
cu o privire neînfrânată şi împinge mintea în năluciri urâte. Smerita 
cugetare însă se înfrânează prin privirea duhovnicească și mișcă pe cel ce a 
dobândit-o spre preamănirea lui Dumnezeu (Sf. Isaac Sirul, Cuvinte despre 
nevoință, XXIII). 


2209. lar smerita cugetare e urmată de blândeţe și de adunarea în sine. 
Ea se arată în neprihănirea simţurilor, în cuvântul măsurat, în puţinătatea 
vorbirii, în nesocotirea de sine, în haina sărăcăcioasă, în mersul 
nezburdalnic, în privirea aplecată, în prisosința milostivirii, în repeziciunea 
lacrimilor, în sufletul însingurat, în inima zdrobită, în nemișcarea iuțimii 
(mâniei), în simţurile neîmprăştiate, în puţinătatea lucrurilor, în puținătatea 
oricărei trebuinţe, în suportare, în răbdare, în neînspăimântare, în tăria 
inimii născută din neiubirea vieţii vremelnice, în răbdarea încercărilor, în 
cugetări liniștite şi neușuratice, în strângerea gândurilor, în păzirea tainelor 
neprihănirii, în ruşine, în evlavie. Şi peste toate acestea, în liniştirea 
neîncetată, în aducerea aminte neîncetată de necunoştința proprie (Sf. Isaac 
Sirul, Cuvinte despre nevoință, LXII). 


2210. lar semnele smeritei cugetări sunt: având cineva toată virtutea 
trupească şi sufletească, să se socotească pe sine și mai dator lui Dumnezeu, 
ca unul ce a luat multe prin har, nevrednic fiind; iar dacă i-ar veni vreo 
ispită de la draci sau de la oameni, să se socotească pe sine vrednic de 
acestea şi de altele mai multe, ca să-şi scadă puţin din datorie şi să afle la 
judecată o uşurare de muncile așteptate. Fiindcă atunci când nu pătimeşte 
aşa ceva, mult se necăjeşte şi se nevoieşte, căutând să afle ceva prin care să 
se silească pe sine. lar când dobândeşte aceasta, iarăşi se smereşte, ca unul 
ce luând dar de la Dumnezeu şi neputând afla ceva ca să întoarcă 
Făcătorului de bine, rămâne lucrând pururea, socotindu-se pe sine şi mai 
îndatorat (Petru Damaschin, Învățături duhovnicești, |, 21). 


2211. Cel smerit la cuget nu găsește niciodată odihnă în a vedea 
îngrămădiri şi amestecări de mulțimi, mișcări și glasuri, lărgime şi griji şi 
banchete, din care se naşte neînfrânarea, nici în cuvinte şi întâlniri şi în 


vorbiri şi în împrăștierea simţurilor; ci preţuieşte mai mult decât toate 
acestea vieţuirea însingurată în linişte, despărțit de toată zidirea, îngrijindu- 
se de sine într-un loc liniştit (Sf. Isaac Sirul, Cuvinte despre nevoinţă, 
LXXXI). 


2212. Cel cu adevărat smerit la cuget, când e nedreptăţit nu se supără, 
nici nu se apără pentru fapta pentru care a fost nedreptăţit. Şi primeşte 
defăimările ca adevărate şi nu se îngrijeşte să-i încredințeze pe oameni că a 
fost defăimat pe nedrept, ci cere iertare. Unii şi-au însușit de bunăvoie 
numele de curvari, nefiind aşa; alții l-au răbdat pe cel de preacurvari, fiind 
departe de aceasta şi au primit cu lacrimi să fie împovărați cu rodul unui 
păcat pe care nu l-au făcut și au cerut plângând de la cei ce-i nedreptățeau 
iertare pentru nelegiuirea pe care n-au săvârșit-o, fiind încununați cu toată 
curăția şi neprihănirea. Alții, ca să nu fie slăviți pentru starea lor virtuoasă, 
ascunsă în ei, se arătau în chipul celor răniți (de păcate), deşi aveau în ei 
starea dumnezeiască şi erau neclintiți în liniștea lor, încât aveau pe sfinții 
îngeri vestitori ai faptelor lor de vitejie, pentru desăvârşirea lor cea mai 
deplină (Sf. Isaac Sirul, Cuvinte despre nevoință, LVD). 


2213. Smerita cugetare este o rugăciune neîntreruptă, împreunată cu 
lacrimi şi cu durere. Căci aceasta, chemând pururea pe Dumnezeu într- 
ajutor, nu lasă pe om să se încreadă nebunește în puterea şi înțelepciunea 
proprie, nici să se ridice peste alţii, lucruri care sunt boli înfricoşate ale 
patimu mândriei (Sf. Maxim Mărturisitorul, Cele patru sute capete despre 
dragoste, 3, 87). 


2214. Smerita cugetare, dăruită din cer prin harul lui Dumnezeu, la 
vremea sa, după multe lupte, întristare şi lacrimi, celor ce o cer, e 
neasemănat mai puternică și mai mare decât smerenia care vine în cei ce au 
căzut din virtute. Cei ce s-au învrednicit de ea sunt cu adevărat bărbaţi 
desăvârşiți şi neclătinați de ispite (loan Carpatiul, Una sută capete de 
mângâiere, 12). 


2215. Smerita cugetare arată nu cel ce se defaimă pe sine; căci cum nu 
se va răbda pe sine? Ci cel ce ocărât fiind de altul, nu-și micşorează 


dragostea faţă de acesta (Sf. loan Scărarul, Scara, XXI, 15). 


2216. Cel care cere iertare de păcate iubeşte smerenia cugetului. lar cel 
ce osândeşte pe altul îşi pecetluiește relele sale (Marcu Ascetul, Despre 
legea duhovnicească, în 200 de capete, 126). 


2217. Cugetarea smerită nu e o osândire a noastră din partea 
conştiinţei, ci cunoştinţa harului lui Dumnezeu şi a compătimirui Lui 
(Marcu Ascetul, Despre cei ce-și închipuie că se îndreptează din fapte, 
111). 


2218. Precum celui ce se pocăiește îi e străină cugetarea semeaţă; așa 
celui ce păcătuieşte de bunăvoie îi e cu neputinţă cugetarea smerită (Marcu 
Ascetul, Despre cei ce-și închipuie că se indreptează din fapte, 110). 


2219. Înainte de orice, avem nevoie de smerita cugetare; să fim 
totdeauna gata, la orice cuvânt pe care îl auzim sau la orice lucru, să 
spunem: iartă! căci prin smerita cugetare se strică toate ale vrăjmaşului 
(Isaia Pustnicul, 29 de cuvinte, III, 1). 


SOMN 


2220. Somnul mult e un soţ nedrept. El răpește jumătate din viaţa celui 
leneș, dacă nu și mai mult (Sf. loan Scărarul, Scara, XIX, 8). 


2221. Somnul pe săturate este o tulburare a trupului, iar privegherea cu 
măsură este mântuirea inimii. Somnul mult îngroaşă inima, iar privegherea 
cu măsură o subție. Dar bine este a dormi în tăcere și întru cunoştinţă, decât 
a priveghea întru deşertăciune (Isaia Pustnicul, 29 de cuvinte, XVI, 3). 


2222. Nu trebuie, fraților, să îmbrăţişeze somnul cel ce voieşte să 
rămână mereu neprihănit. Ci trebuie să aleagă una din două: sau să cadă și 
să se piardă după ce a fost dezbrăcat de virtuţi sau să stea pururea cu mintea 
înarmată. Căci şi vrăjmaşul stă pururea cu oastea sa în linie de bătaie (Isihie 
Sinaitul, Cuvânt despre trezvie şi virtute, I, 95). 


2223. Somnul mult e pricinuitorul uitării; iar privegherea curăţeşte 
amintirea (Sf. loan Scărarul, Scara, XIX, 6). 


2224. Nu te culca într-un loc în care te temi să păcătuieşti cu inima. Nu 
mânca cu o femeie, nici să nu priveşti hainele ei, dacă poţi (Isaia Pustnicul, 
Către monahii începători, 41). 


2225. Sculându-te din somn, roagă-te înainte de-a te apuca de lucrul 
tău. Dar cugetă mai întâi la cuvântul lui Dumnezeu, apoi apucă-te fără 
greutate de lucru (Isaia Pustnicul, Către monahii începători, 32). 


2226. Nu te culca cu altul pe aceeași saltea. Roagă-te mult înainte de-a 
te culca, oricât ai fi de obosit de călătorie (Isaia Pustnicul, Către monahii 
începători, 18). 


STĂRUINŢĂ 


2227. Şi precum roadele pământului nu se coc într-un ceas; ci după 
vreme şi ploi şi îngrijire, aşa şi roadele oamenilor se fac minunate prin 
nevoinţă, prin luare-aminte, prin stăruința de vreme îndelungată, prin 
înfrânare şi prin răbdare (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 64). 


2228. Rânduiala lumii acesteia are acest înțeles, arătat în toate 
Scripturile: de ni s-ar întâmpla în fiecare zi mii de căderi şi de răni, să nu ne 
descurajăm şi să nu părăsim cursa în stadion. Căci e cu putință ca printr-o 
mică luptă să câştigăm biruinţa și să primim cununa (Sf. Isaac Sirul, 
Cuvinte despre nevoinţă, L). 


2229. Nu se cuvine ca cei mai slăbuți cu firea să deznădăjduiască şi să 
părăsească vieţuirea virtuoasă şi plăcută lui Dumnezeu și să o disprețuiască 
ca una ce nu ar putea fi ajunsă nici înțeleasă de ei. Căci chiar de nu vor 
putea ajunge la culmea virtuții şi mântuirii, prin sârguință şi dorință, totuşi 
se fac mai buni sau în nici un caz mai răi. lar acest folos al sufletului nu este 
mic (Sf. Antonie cel Mare, Învățături despre viața morală a oamenilor și 
despre buna purtare, în 170 de capete, 41). 


STUDII 


2230. Învăţarea de vorbe nu foloseşte nimic dacă lipseşte purtarea 
sufletului cea plăcută lui Dumnezeu. Dar pricina tuturor relelor este 
amăgirea şi rătăcirea şi necunoştinţa lui Dumnezeu (Sf. Antonie cel Mare, 
Învăţături despre viața morală a oamenilor și despre buna purtare, în 170 
de capete, 26). 


2231. Știind vrăjmaşul că rugăciunea ne este nouă apărătoare iar lui 
vătămătoare şi silindu-se să ne desfacă de ea, ne împinge la pofta ştiinţelor 
elineşti, de la care ne-am depărtat, și ne îndeamnă să ne ocupăm cu ele. Să 
nu ascultăm de el, ca nu cumva, depărtându-ne de la legile plugăriei 
noastre, să culegem, în loc de smochini și struguri, spini şi mărăcini. „Căci 
înțelepciunea lumii acesteia s-a socotit nebunie la Dumnezeu” (loan 
Carpatiul, Una sută capete de mângâiere, 13). 


SUFERINŢĂ 


2232. Precum ceara, dacă nu e încălzită şi înmuiată multă vreme, nu 
poate primi pecetea întipărită în ea, aşa şi omul nu poate primi pecetea 
virtuţii lui Dumnezeu, dacă nu e cercat prin dureri şi neputinţe (Diadoh al 
Foticeei, Cuvânt ascetic despre viaţa morală, 94). 


2233. Cunoaşte că durerile trupeşti sunt în chip firesc proprii trupului, 
ca unul ce e pământesc şi stricăcios. Deci sufletul iscusit trebuie să stăruie 
în mijlocul unor asemenea pătimiri cu răbdare, cu bărbăţie şi cu mulţumire 
şi să nu-l bage lui Dumnezeu de vină că de ce a făcut trup (Sf. Antonie cel 
Mare, Învăţături despre viața morală a oamenilor și despre buna purtare, în 
170 de capete, 22). 


2234. Când suferi vreo ocară de la oameni, cugetă îndată la slava ce-ţi 
va veni de la Dumnezeu. Și ocara te va lăsa neîntristat și netulburat; iar 
slava credincios şi nesupus osândei, când va veni (Marcu Ascetul, Despre 
cei ce-și închipuie că se îndreptează din fapte, 68). 


2235. Orice suferință fără voie să te înveţe să-ți aduci aminte de 
Dumnezeu; în acest caz nu-ţi va lipsi prilejul spre pocăință (Marcu Ascetul, 
Despre legea duhovnicească, în 200 de capete, 57). 


2236. Omul care rabdă necazurile cu inimă bună şi cu mulţumire va lua 
cununa nestricăciunii, virtutea şi mântuirea. lar stăpânirea mâniei, limbii, 
pântecelui şi plăcerilor e de cel mai mare ajutor sufletului (Sf. Antonie cel 


Mare, Învăţături despre viața morală a oamenilor și despre buna purtare, în 
170 de capete, 155). 


2237. In durerile fără voie se ascunde mila lui Dumnezeu care atrage la 
pocăință pe cel ce le rabdă şi izbăveşte de muncile veşnice (Marcu Ascetul, 
Despre cei ce-și închipuie că se îndreptează din fapte, 139). 


2238. Patimile trupeşti şi materiale se micşorează și se veştejesc prin 
suferințele trupului. lar cele sufleteşti şi nevăzute se sting prin smerita 
cugetare, prin blândeţe și dragoste (Sf. Teodor al Edesei, Una sută capete 
foarte folositoare, 12). 


2239. Numai dacă am fost încercați de supărări simţim plăcerile şi 
bucuria. Căci nu bea cu plăcere cel ce n-a însetat şi nu mănâncă cu plăcere 
cel ce n-a flamânzit;, de asemenea, nu doarme cu plăcere cel ce n-a 
priveghiat îndelung și nu simte bucuria cel ce mai întâi nu s-a întristat. Tot 
aşa nu ne vom bucura de bunurile veşnice, dacă nu vom dispreţui pe cele 
vremelnice (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 104). 


SUFLET 


2240. Sufletul, susținând trupul în care a fost zidit, e pretutindeni în 
trup, nu ca în spaţiu, nici ca cel ce e cuprins, ci ca cel ce îl susține, îl 
cuprinde şi îl face viu, fiind şi în această privinţă după chipul lui Dumnezeu 
(Sf. Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală și despre făptuire, 61). 


2241. Dar firea înţelegătoare şi rațională a sufletului, fiind zidită 
împreună cu trupul pământesc, a primit de la Dumnezeu duhul de viaţă 
făcător prin care ţine la un loc şi face viu trupul unit cu el. Prin acesta se 
arată celor ce înţeleg că duhul omului, cel care face trupul viu, este o 
dragoste înțelegătoare şi că el este din minte și al cuvântului şi se află în 
cuvânt și în minte; şi că omul are cuvântul şi mintea în duh. Căci sufletul 
are în chip firesc prin duh aşa de mare legătură iubitoare cu trupul său, încât 
niciodată nu vrea să-l părăsească şi nu l-ar părăsi nicidecum dacă n-ar veni 
sila adusă de vreo boală foarte mare sau de vreo lovitură din afară (Sf. 
Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 38). 


2242. Sufletul, fiind creat rațional prin suflare şi înțelegător prin 
insuflare dătătoare de viaţă, nu a fost creat de Dumnezeu deodată cu iuțimea 
şi cu pofta dobitocească, ci cu puterea dorinţei și pe lângă ea cu vigoarea 
dragostei. La fel nici trupului nu i-a sădit, prin plăsmuire, de la început 
iuțimea şi pofta nerațională. Căci pe acestea le-a primit pe urmă prin 
neascultare, făcându-se muritor, stricăcios şi dobitocesc. Căci trupul, zic 
cuvântătorii de Dumnezeu, a fost zidit nestricăcios, precum va şi învia, deși 
în stare să primească și stricăciunea. lar sufletul a fost făcut nepătimitor. 
Dar s-au stricat amândouă și s-au amestecat, în urma legii preafirești a 
mișcării unuia în altul (perihorezei), şi a împărtăşirii unuia din celălalt. 
Sufletul s-a îmbibat de patimi, mai bine zis de draci, iar trupul s-a făcut 
asemenea dobitoacelor necuvântătoare prin lucrarea și prin stăpânirea 
stricăciunii. Puterile amândurora făcându-se una, l-au făcut pe om să 
devină, prin mânie și poftă, un animal nerațional şi fără minte. Şi aşa s-a 
făcut asemenea cu dobitoacele, după Scriptură, şi întocmai cu ele în tot 
chipul (Ps. 48, 21) (Sf. Grigorie Sinaitul, Capete foarte folositoare. în 
acrostih, 82). 


2243. Şi precum e cu neputinţă să vină sufletul la facere şi la naştere 
fără desăvârşirea plăsmuirii trupului, împreună cu mădularele lui... (Sf. 
Isaac Sirul, Cuvinte despre nevoinţă, XXX). 


2244. Se minunează apoi cum trupul neînsuflețit, la porunca lui 
Dumnezeu, s-a amestecat cu sufletul înţelegător şi cuvântător, care a fost 
creat de Duhul Sfânt, cum zice Damaschin, prin insuflare, măcar că sunt 
unii care nu ştiu aceasta, socotind că este din dumnezeirea cea mai presus 
de minte, ceea ce este cu neputinţă. Căci zice Gură de Aur: „Ca să nu se 
socotească mintea omenească pe sine Dumnezeu, a pus Dumnezeu într-însa 
uitare și neştiinţă, ca din aceasta să-şi agonisească smerenie”. Și iarăşi, când 
vrea Ziditorul, se desparte această amestecare firească, şi sufletul 
cuvântător, cum zice Scărarul, se duce sau sus în cer sau jos în iad, iar 
trupul pământesc se întoarce în pământul dintru care a fost luat (Petru 
Damaschin, Învăţături duhovnicești, |, 14). 


2245. Pedepseşte-ţi sufletul cu gândul morţii și cu pomenirea lui lisus 
Hristos adună-ţi mintea împrăştiată (Filotei Sinaitul, Capete despre trezvie, 
27). 


2246. Judecata lui Dumnezeu nu se face ținând seama de timp şi de 
trup, deoarece sufletul, fiind netemporal şi netrupesc, nu crește și nu 
sfârşeşte deodată cu timpul, iar mişcările şi înclinările lui nu se nasc în chip 
temporal. De pildă, adeseori unul are în viaţa călugărească șaptezeci de ani, 
iar altul o singura zi. Pe de altă parte, scopul călugăriei este să desfacă 
sufletul de împătimirea și înlănțuirea de cele materiale și să-l întoarcă spre 
Dumnezeu. Deci punem cazul că cel dintâi, având șaptezeci de ani, a murit 
neîngrijindu-se deloc de o astfel de nepătimire, iar cel de-al doilea, având 
numai o zi, şi-a desfăcut tot cugetul pătimaş de la cele pământești. La 
răsplătirea ce se va face la judecată, cel din urmă va lua plata după 
vrednicie, ca unul ce-a dus ținta făgăduinţei sale la împlinire; cel dintâi însă 
o va lua în dar și numai pentru că a răbdat osteneala nevoinţei (Sf. Maxim 
Mărturisitorul, Întrebări, nedumeriri şi răspunsuri, 60). 


2247. De aceea socotesc ei că a zis și Domnul „că cele ce ies din gură 
purced din inimă şi acelea spurcă pe om. Căci din inimă purced gânduri 
rele, curvii” şi cele următoare. Ei nu ştiu însă că mintea noastră, având o 
simțire foarte fină, își însușeşte lucrarea gândurilor şoptite ei de duhurile 


rele, oarecum prin trup, dat fiind că firea lunecoasă a acestuia duce prin 
starea lui umorală (6ia ts ovykpâoeoc) şi mai mult sufletul la această 
stare, într-un chip în care nu ştim. Numai fiindcă trupul iubeşte pururea şi 
fără măsură mângâierea amăgirilor ni se pare că şi gândurile semănate de 
draci în suflet purced din inimă. Fapt e că noi ni le însușim atunci când 
vrem să ne îndulcim cu ele. Acest lucru l-a osândit Domnul când a spus 
cuvântul de mai înainte. Căci cel ce se îndulceşte cu gândurile suflate lui de 
răutatea Satanei și înscrie oarecum amintirea lor în inima sa, e vădit că de 
aici înainte le rodeşte din cugetul său (Diadoh al Foticeei, Cuvânt ascetic 
despre viața morală, 83). 


2248. Căci precum molia roade haina şi caria lemnul, așa întristarea 
mănâncă sufletul omului (Sf. loan Casian, Despre cele opt gânduri ale 
răutății, V, Despre întristare). 


2249. Căci harul lui Dumnezeu se sălăşluiește în însuşi adâncul 
sufletului, adică în minte (Diadoh al Foticeei, Cuvânt ascetic despre viața 
morală, 19). 


2250. Aşa şi sufletul, când stă sub suflarea Duhului adevărat şi Sfânt, 
se află întreg în afară de pâcla diavolească. Dar când stă sub suflarea 
viforoasă a duhului amăgitor, se acoperă întreg de norii păcatului (Diadoh al 
Foticeei, Cuvânt ascetic despre viaţa morală, 15). 


2251. Mintea nu este suflet, ci dar de la Dumnezeu, care mântuieşte 
sufletul. Ea călăuzește sufletul și-l sfătuieşte la ceea ce-i plăcut lui 
Dumnezeu: să disprețuiască cele vremelnice, trupeşti şi stricăcioase şi să 
râvnească bunurile cele veşnice, nestricăcioase și netrupeşti. Ea învaţă pe 
om să umble în trup, dar să înţeleagă prin minte cele cerești, cele din jurul 
lui Dumnezeu şi toate îndeobşte. Mintea iubitoare de Dumnezeu este 
binefăcătoarea şi mântuitoarea sufletului omenesc (Sf. Antonie cel Mare, 
Învăţături despre viața morală a oamenilor şi despre buna purtare, în 170 
de capete, 94). 


2252. Când sufletul începe să-şi simtă sănătatea proprie, începe să vadă 
şi nălucirile din visuri ca nişte lucruri deşarte ce nu mai tulbură (Sf. Maxim 
Mărturisitorul, Cele patru sute capete despre dragoste, 1, 89). 


2253. Sufletul e întunecat deopotrivă de acestea două: de vorbirile 
gândurilor în cugetare și de întâlnirile şi vorbele deșarte de afară. Cei ce 
vreau să fie feriți de păgubirea minţii trebuie să se întristeze atât de 
gândurile cât şi de oamenii cărora le place să vorbească degeaba, pentru o 
pricină foarte binecuvântată: ca nu cumva, întunecându-se mintea, să 1 se 
moleșească trezvia. Căci întunecându-ne din pricina uitării ne pierdem 
mintea (Isihie Sinaitul, Cuvânt despre trezvie și virtute, Il, 83). 


2254. Precum am zis, Satana prin Sfântul Botez e scos afară din suflet. 
Dar 1 se îngăduie, pentru pricinile mai-nainte pomenite, să lucreze în el prin 
trup (Diadoh al Foticeei, Cuvânt ascetic despre viața morală, 79). 


2255. Suntem după chipul lui Dumnezeu prin mișcarea cugetătoare 
(mintală) a sufletului. Căci trupul este ca o casă a sufletului (Diadoh al 
Foticeei, Cuvânt ascetic despre viaţa morală, 18). 


2256. Sufletul pătimașului e fabrică de gânduri rele; şi din vistieria lui 
scoate cele rele (Talasie Libianul, Despre dragoste, înfrânare şi petrecerea 
cea după minte, III, 77). 


2257. Sufletul primeşte cunoştinţa celor dumnezeieşti pe măsura 
curăției minţii (Talasie Libianul, Despre dragoste, înfrânare și petrecerea 
cea după minte, IV, 76). 


2258. Sufletul se mântuieşte prin reaua pătimire şi smerenie. Ele îl 
izbăvesc din patimile mai înainte pomenite (Talasie Libianul, Despre 
dragoste, înfrânare și petrecerea cea după minte, III, 72). 


2259. Multe patimi sunt ascunse în sufletele noastre. Ele se dau pe față 
abia atunci când apar pricinile (Isihie Sinaitul, Cuvânt despre trezvie şi 
virtute, |, 72). 


2260. Dacă sufletul e mai bun decât trupul și dacă Dumnezeu, care a 
făcut lumea, e neasemănat mai bun decât lumea, cel ce cinstește trupul mai 
mult decât sufletul şi lumea zidită de Dumnezeu mai mult decât pe 
Dumnezeu nu se deosebește întru nimic de închinătorii la idoii (Sf. Maxim 
Mărturisitorul, Cele patru sute capete despre dragoste, 1, 7). 


2261. Sufletul împietrit când e bătut nu simte, iar pe binefăcătorul său 
nu-l recunoaște (Talasie Libianul, Despre dragoste, înfrânare și petrecerea 
cea după minte, Il, 61). 


2262. Sufletul nu va dori să se despartă de trup până nu-şi va pierde 
orice plăcere pentru lumea de aici (Diadoh al Foticeei, Cuvânt ascetic 
despre viaţa morală, 55). 


2263. Sufletul se întăreşte prin ostenelile nevoinţei; iar făcând toate cu 
măsură, alungă trândăvia (Ialasie Libianul, Despre dragoste, înfrânare şi 
petrecerea cea după minte, III, 53). 


2264. Sufletul rațional şi înţelegător are viaţa ca fiinţă, dar în stare să 
primească cele ce sunt potrivnice, adică răutatea şi bunătatea. De aici se 
arată că nu are bunătatea ca ființă, precum nici răutatea, ci o oarecare 
însușire în stare să se îndrepte şi spre o parte şi spre alta când e lăsată. 
Acestea nu sunt de faţă într-un spațiu, ci sufletul înțelegător, primind de la 
Ziditor puterea de a se hotărî liber, poate să încline spre una sau alta și să 
viețuiască potrivit cu ea (Sf. Grigorie Palama, 750 Capete despre cunoștința 
naturală, despre cunoaşterea lui Dumnezeu, despre viața morală şi despre 
făptuire, 33). 


2265. Sufletul fiecăruia dintre oameni este şi viaţa trupului însuflețit 
prin el şi are lucrare de viaţă făcătoare pentru altul, lucrare ce se arată adică 
în trupul însuflețit de el. Dar are viaţa nu numai ca lucrare, ci şi ca fiinţă, 
întrucât sufletul e viu prin el şi pentru el însuși. Căci se arată având viaţă 
rațională şi înţelegătoare ca una ce e în chip vădit alta decât viaţa trupului și 
a celor ce sunt prin trup. De aceea, chiar desfăcându-se trupul, sufletul nu se 
destramă. lar pe lângă faptul că nu se destramă, mai rămâne şi nemuritor, 


întrucât nu se arată să fie pentru altul, ci are viața prin sine ca ființă (Sf. 
Grigorie Palama, 750 Capete despre cunoștința naturală, despre 
cunoașterea lui Dumnezeu, despre viața morală şi despre făptuire, 32). 


2266. „Vai, ce luptă are sufletul când se desparte de trup! Vai, cât 
lăcrimează atunci şi nu este cine să-l miluiască! Îndreptându-și ochii către 
îngeri, fără folos se roagă; întinzând mâinile către oameni, n-are cine să-l 
ajute” (Petru Damaschin, Învăţături duhovnicești, |, 11). 


2267. Haina de nuntă este nepătimirea sufletului rațional care s-a 
lepădat de poftele lumești (Evagrie Monahul, Capete despre deosebirea 
patimilor și a gândurilor, 22). 


2268. Sufletul cu adevărat rațional, văzând fericirea celor răi și 
bunătatea celor nevrednici, nu se smintește, dorindu-și fericirea lor în viaţa 
aceasta, cum fac oamenii nesocotiţi (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 144). 


2269. Sufletul rațional, stăruind neclintit pe lângă hotărârea cea bună, 
ține în frâu mânia, pofta şi patimile nesocotite, ca pe un cal. Şi biruindu-le, 
înfrânându-le şi stăpânindu-le pe acestea se încununează şi se învredniceşte 
de viața din ceruri, pe care o primeşte ca pe o răsplătire a biruinţei, și a 
ostenelilor de la Dumnezeu Cel ce l-a zidit (Sf. Antonie cel Mare, Învăţături 
despre viața morală a oamenilor şi despre buna purtare, în 170 de capete, 
143). 


2270. Nu este suflet rațional mai cinstit după fiinţă decât alt suflet 
rațional. Căci Dumnezeu Cel bun, făcând tot sufletul după chipul Său, îl 
aduce la existență înzestrat cu capacitatea de-a se mişca prin sine. Dar 
fiecare prin hotărâre liberă îşi alege de bunăvoie cinstea sau îşi agoniseşte 
prin fapte necinstea (Sf. Maxim Mărturisitorul, Cele două sute de capete 
despre cunoștința de Dumnezeu, |, 11). 


2271. Sufletul bun face bine aproapelui. lar de 1 se răspunde cu 
nerecunoștinţă, se poartă cu îndelungă răbdare şi rabdă pătimind cele ce-i 


vin de la acela (Talasie Libianul, Despre dragoste, înfrânare și petrecerea 
cea după minte, III, 43). 


2272. Suflet curat este acela care iubeşte pe Dumnezeu; iar minte 
curată aceea care s-a despărțit de neștiinţă (Talasie Libianul, Despre 
dragoste, înfrânare și petrecerea cea după minte, Il, 79). 


2273. Sufletul curat, bun fiind, se luminează de Dumnezeu. Atunci 
mintea cugetă cele bune şi dă naștere cuvintelor iubitoare de Dumnezeu. 
Dar dacă se întinează sufletul de patimi, îşi întoarce Dumnezeu faţa de către 
el, mai bine zis sufletul însuşi se desparte pe sine de Dumnezeu. Atunci 
vrăjmașii draci intră în cuget şi pun înaintea sufletului fapte necuviincioase: 
preacurvii, ucideri, răpiri, profanări de cele sfinte şi cele asemenea, câte 
sunt lucruri ale dracilor (Sf. Antonie cel Mare, Învățături despre viaţa 
morală a oamenilor şi despre buna purtare, în 170 de capete, 52). 


SUPĂRARE 


2274. Supărarea celui ce te pizmuieşte o vei alina prin osteneală. Căci 
el își socoteşte pricină de nenorocire ceea ce pizmuieşte la tine. De aceea nu 
poți să-l alini altfel, decât ascunzând-o aceasta de la el. Dacă aceasta le 
folosește multora, iar pe acela îl întristează, pe care parte o vei nesocoti? E 
de trebuință, desigur, să fu de folos celor mulți, dar, după putere, nici pe 
acela să nu-l nesocoteşti. Să nu te laşi înrâurit de răutatea patimii lui. Căci 
nu te răzbuni pe patimă, ci pe pătimaş. Drept aceea socoteşte-l întru 
smerenie pe acela mai presus de tine şi în toată vremea, în tot locul şi lucrul 
dă-i lui mai multă cinste. lar pizma ta o poţi alina, dacă te bucuri împreună 
cu cel pizmuit de cele ce se bucură el şi te întristezi împreună cu acela de 
cele ce se întristează el, împlinind cuvântul Apostolului: „Bucuraţi-vă cu cei 
ce se bucură şi plângeți cu cei ce plâng” (Sf. Maxim Mărturisitorul, Cele 
patru sute capete despre dragoste, 3). 


2275. Supărarea este împletită cu amintirea răului. Prin urmare, când 
mintea va oglindi faţa fratelui cu supărare, vădit este că-şi aminteşte răul de 
la el. „Iar căile celor ce ţin minte răul duc spre moarte”, fiindcă „tot cel ce 


tine minte răul e nelegiuit” (Sf. Maxim Mărturisitorul, Cele patru sute 
capete despre dragoste, 3, 89). 


2276. Supărarea şi ura sunt boli ale părții pătimitoare (pasionale) a 
sufletului (Sf. Maxim Mărturisitorul, Scoliile unui necunoscut, 38). 


2277. Ţi-a venit vreo ispită de la fratele şi supărarea te-a dus la ură? Nu 
te lăsa biruit de ură, ci învinge ura în dragoste. Şi vei invinge în chipul 
acesta: rugându-te pentru el cu adevărat lui Dumnezeu, primind apărarea lui 
sau chiar iscodindu-i tu apărarea şi socotindu-te pe tine cauza a ispitei şi 
fiind cu îndelungă răbdare până va trece norul (Sf. Maxim Mărturisitorul, 
Cele patru sute capete despre dragoste, 4, 22). 


2278. la seama la deosebirea dintre supărare și durere, precum și la 
faptul că durerea e urmarea plăcerii, iar supărarea a slavei deșarte (Sf. 
Maxim Mărturisitorul, Scoliile unui necunoscut, 20). 


SUPUNERE 


2279. De vrei să te mântuiești cu adevărat, dobândeşte smerenie, 
ascultare şi supunere, adică taie-ţi voia ta şi „vei trăi în cer şi pe pământ” 
(Mt. 6, 19) (Varsanufie şi loan, Scrisori duhovnicești, 554). 


2280. Frate, de vrei să te mântuiești, agoniseşte-ți smerenie, ascultare și 
supunere de bunăvoie. Când auzi ceva de la bătrân, orice ar fi, spune-i cu 
smerenie: roagă-te pentru mine, Părinte, ca să-mi dea Dumnezeu pricepere 
ŞI veghe ca să nu te necăjesc. Păzeşte acestea şi te vei mântui (Varsanufie şi 
Ioan, Scrisori duhovniceşti, 217). 


2281. Cercetează şi probează cele ale tale, deoarece căpeteniile și 
stăpânitorii numai peste trup au stăpânire, nu și peste suflet. Acest lucru să- 
ti fie totdeauna în grija. Deci dacă poruncesc ucideri sau fărădelegi sau 
nedreptăți vătămătoare de suflet, nu trebuie să li te supui chiar de ţi-ar 
chinui trupul. Căci Dumnezeu a creat sufletul liber și de sine stăpânitor în 
cele ce le face, bine sau rău (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 21). 


TAXĂ 


2282. Nu se cuvine Bisericii să ia taxe. Acesta e un lucru al mirenilor. 
Deci spune-le acelora: De suntem creştini, nu avem trebuință să ascultăm de 
oameni, ci să urmăm Mântuitorul care zice: „Precum voiţi să vă facă vouă 
oamenii, faceți şi voi lor asemenea” (Mt. 7, 12; Lc. 6, 31). Dar luaţi seama 
că cele închinate Bisericii sunt închinate lui Dumnezeu şi nu vi se cuvine să 
împuținați cu ceva cele ale lor. Vai celui ce o păgubeşte cu ceva! 
(Varsanufie și loan, Scrisori duhovnicești, 835) 


TĂCERE 


2283. Tăcerea este taina veacului viitor. lar cuvintele, unealta acestei 
lumi. Omul postitor încearcă să-și facă sufletul său asemenea firii 
duhovniceşti prin tăcere şi post necontenit (Sf. Isaac Sirul, Cuvinte despre 
nevoinţă, Epistola III). 


2284. Nu fu un tăcut fără rost, pricinuind altora tulburare și 
amărăciune; nici molâu în viețuire şi în păşire, când ţi se porunceşte să te 
sârguiești. lar de nu, te-ai făcut mai rău decât cei furioşi şi pricinuitori de 
tulburare (Sf. loan Scărarul, Scara, IV, 85). 


2285. Tăcând, înţelegi, şi după ce ai înțeles, grăiești. Căci în tăcere 
naşte mintea cuvântul. Și rostind cuvânt de mulţumită lui Dumnezeu, îţi 
lucrezi mântuirea (Sf. Antonie cel Mare, Învăţături despre viața morală a 
oamenilor şi despre buna purtare, în 170 de capete, 107). 


2286. Tăcerea continuă şi păzirea liniştei se nasc în cineva din aceste 
trei pricini: sau pentru slava de la oameni sau din căldura râvnei pentru 
virtute sau pentru că are o convorbire dumnezeiască în lăuntrul lui şi 


cugetarea lui e atrasă de ea. Dacă deci cineva nu are una din acestea din 
urmă, neapărat este stăpânit de prima neputinţă (Sf. Isaac Sirul, Cuvinte 
despre nevoinţă, XXVI). 


2287. Tăcerea e cea mai bună. Dar dacă se află în îndoială și cunoşti 
lucrul, ca să dezlegi îndoiala, spune cu smerenie ceea ce ştii. Dar dacă nu 
cunoşti lucrul, nu spune nimic din cugetarea ta. Căci aceasta e nebunie 
(Varsanufie și loan, Scrisori duhovnicești, 697). 


2288. De te ocăreşte cineva nu-i răspunde, ci rămâi tăcut. Şi dacă 
cercetându-te, vei afla în tine cele ce le-ai auzit de la el, căieşte-te ca unul 
ce ai păcătuit tu însuți şi bunătatea lui Dumnezeu te va primi iarăşi (Isaia 
Pustnicul, 29 de cuvinte, IV, 3). 


2289. Bună este deci tăcerea la vreme, ea nefiind decât mama 
gândurilor prea înțelepte (Diadoh al Foticeei, Cuvânt ascetic despre viața 
morală, 70). 


2290. Să ne deprindem cu tăcerea cea mai deplină şi cu neștiinţa faţă de 
întâistătător. Căci bărbatul tăcut este fiul înțelepciunii, câștigând totdeauna 
multă cunoștință (Sf. loan Scărarul, Scara, IV, 76). 


2291. Rugăciunea şi tăcerea sunt virtuți care atârnă de noi, prin puterea 
noastră. lar postul şi privegherea sunt virtuţi care nu atârnă de noi, ci, de 
cele mai multe ori, de temperamentul trupului. Deci nevoitorul trebuie să se 
îndeletnicească cu ceea ce-i este mai ușor (Ilie Ecdicul, Cugetări din 
sentințele înțelepţilor, 61). 


2292. Cea dintâi poartă care duce la Ierusalimul mintal (inteligibil), la 
atenția minţii, este tăcerea gurii întru cunoștință, chiar dacă mintea încă nu 
s-a liniştit. A doua este înfrânarea cu măsură de la mâncări și băuturi. A 
treia, care curăţeşte mintea și trupul, este amintirea şi gândul neîncetat al 
morții (Filotei Sinaitul, Capete despre trezvie, 6). 


TĂIEREA VOII 


2293. Celui ce-și taie voia sa pentru frica lui Dumnezeu îi dăruieşte 
Dumnezeu voia Lui, într-un chip așa de tainic, încât nici el nu ştie. Şi o 
păstrează neștearsă în inima sa şi-şi deschide ochii înțelegerii ca să o 
cunoască pe ea şi primeşte putere ca să o împlinească. Iar acestea le 
lucrează harul Sfântului Duh. Căci fără El nu se face nimic (Sf. Simeon 
Noul Teolog, Cele 225 de capete teologice și practice, 202). 


2294. Odată ce te-ai predat pe tine întreg părintelui tău duhovnicesc, să 
ştii că eşti ca un străin faţă de toate care te atrag în afară: oameni, lucruri şi 
bani. Fără de el nimic să nu voiești să faci ori să împlineşti în privinţa 
acestora. Dar nici să nu ceri de la el vreun lucru mic sau mare, dacă nu-ţi va 
porunci el însuși, din propria socotinţă să iei ceva sau de nu-ți va da el cu 
mâinile sale (Sf. Simeon Noul Teolog, Cele 225 de capete teologice și 
practice, 24). 


2295. A-ţi tăia voia când şezi în chilie înseamnă a dispreţui plăcerea 
trupească în toate. Iar voia trupului stă în a-l mulţumi pe el în orice lucru; ca 
să nu-l multumeșşti deci pe el, taie voia ta când șezi în chilia ta. Iar a-ţi tăia 
voia când eşti cu oamenii stă în a muri față de ei şi a fi cu ei ca şi când n-ai 
fi. Voia cea după Dumnezeu stă, după Apostolul, în a-ţi tăia voia trupului 
(Ef. 2, 3). lar voia cea de la draci este pornirea de a-ţi apăra dreptatea ta şi 
de a te încrede în tine. Atunci ești prins în cursă. Roagă-te pentru mine, 
fratele meu, și iartă-mă (Varsanufie și loan, Scrisori duhovnicești, 173). 


2296. Căci însuşi Domnul a zis: „Cel ce voiește să vină după Mine să 
se lepede de sine şi să-şi ia crucea şi să-Mi urmeze Mie” (Mt. 16, 24). lar a 
se lepăda cineva de sine şi a-şi lua crucea înseamnă a-şi tăia în toate voia sa 
şi a primi nesocotirea din partea altora (Varsanufie şi loan, Scrisori 
duhovniceşti, 257). 


2297. De asemenea, fără liniştire şi fără tăierea voilor proprii nu poate 
cineva să înveţe vreun meșteșug după știință şi amănunțime (Petru 
Damaschin, Invățături duhovniceşti, l, 6). 


2298. De nu-și taie omul voia sa, inima lui nu se îndurerează. Dar ceea 
ce opreşte pe om să-și taie voia sa este necredinţa. lar necredinţa se naşte 
din voința omului de a se bucura de slava de la oameni. Domnul a zis: 
„Cum puteţi crede, când primiţi slavă de la oameni şi nu căutaţi slava cea de 
la unicul Dumnezeu” (Is. 5, 44)? (Varsanufie şi loan, Scrisori duhovnicești, 
237) 


2299. De vrei să te mântuiești cu adevărat, dobândeşte smerenie, 
ascultare şi supunere, adică taie-ţi voia ta şi „vei trăi în cer şi pe pământ” 
(Mt. 6, 19) (Varsanufie şi loan, Scrisori duhovnicești, 554). 


2300. Omul se poate mântui în orice vreme cu harul lui Dumnezeu, 
dacă poate să-și taie vrerea lui în toate şi să aibă o inimă smerită şi dacă are 
pururea moartea în faţa ochilor. În acest caz, ori unde ar fi, nu va pune frica 
stăpânire pe el. Căci unul ca acesta le-a uitat pe cele dindărăt şi se întinde 
spre cele dinainte (Fil. 3, 13), fă aceasta şi fii fără grijă; căci te vei mântui 
(Varsanufie și loan, Scrisori duhovnicești, 232). 


TÂLCUIRE 


2301. Deci nu trebuie să ne îngăduim a vorbi despre Dumnezeu de la 
noi, ci să ne întoarcem către cei ce grăiesc în Duh cele ale Duhului; și când 
ne cer cuvânt cei potrivnici (Sf. Grigorie Palama, 750 Capete despre 
cunoştinţa naturală, despre cunoaşterea lui Dumnezeu, despre viața morală 
şi despre făptuire, 80). 


2302. Nimic din ce se scrie în Scriptură despre persoane sau locuri sau 
timpuri sau alte lucruri însuflețite sau neînsufleţite, sensibile sau spirituale, 
nu trebuie să le înțelegem totdeauna în același fel, dacă vrem să nu se 
producă un dezacord între istorie şi înțelesul spiritual al locului. De aceea 
cel ce vrea să afle fără greșeală sensul dumnezeiesc al Scripturii, trebuie să 
ia fiecare din lucrurile înşirate de fiecare dată în alt înţeles, după deosebirile 
întâmplărilor petrecute sau povestite, dându-i potrivit cu locul şi cu timpul 
tâlcuirea cuvenită. Căci orice nume notat în Scriptură are multe înţelesuri, 


după diferitele etimologii posibile ale cuvântului ebraic. Aceasta o vedem 
limpede şi aici (Sf. Maxim Mărturisitorul, Răspunsuri către Talasie, 64). 


2303. Căci am spus mai înainte despre cuvântul Scripturii dumnezeieşti 
că rămâne totdeauna fără hotar (necircumscris), hotărnicind (circumscriind) 
pe toţi cei ce-l grăiesc, dar el însuşi neputând fi hotărnicit de cei care-l 
grăiesc. Deci chiar de am spus ceva după puterea mea, şi aceasta luându-mi 
o mare îndrăzneală, nu am îmbrățișat tot înțelesul celor scrise, acesta 
aflându-se infinit mai presus de puterea mea (Sf. Maxim Mărturisitorul, 
Răspunsuri către Talasie, 50). 


2304. Cuvântul Sf. Scripturi, deşi are margini (e circumscris) după 
literă, sfârşindu-se deodată cu timpul în care se petrec lucrurile istorisite, 
după duh, în înțelesurile lui mai înalte, rămâne totdeauna fără hotar 
(necircumscris). Și nimeni să nu spună că nu poate crede aceasta, ştiind că 
Dumnezeu care a vorbit e fără hotar (necircumscris) după natură. Căci cei 
ce voiesc să asculte cu inimă curată sfatul Scripturii, se cuvine să creadă că 
şi cuvântul grăit de El se aseamănă mai mult Lui. Fiindcă dacă Dumnezeu 
este cel ce a grăit, iar El este după fiinţă nehotărnicit, e vădit că şi cuvântul 
grăit de El e nehotărnicit (Sf. Maxim Mărturisitorul, Răspunsuri către 
Talasie, 50). 


2305. Asemenea şi cel ce a dobândit în sine, în chip conștient, pe 
Dumnezeu cel ce dă cunoştinţa oamenilor (Ps. 93, 10), a străbătut toată 
Sfânta Scriptură şi a cules tot folosul din citire şi nu va mai avea trebuință 
de citirea cărților ei. Căci cum ar mai avea o astfel de trebuinţă, cel ce L-a 
dobândit ca împreună-grăitor pe Cel care a insuflat dumnezeieştile Scripturi 
celor ce le-au scris şi a fost învăţat de Acela tainele de negrăit ale celor 
ascunse? Acesta va fi el însuşi altora o carte insuflată de Dumnezeu, 
purtând scrise în el, de degetul lui Dumnezeu, taine noi şi vechi (Matei 13, 
52), ca unul ce a împlinit toate şi s-a odihnit în Dumnezeu de toate lucrurile 
sale, ajuns la desăvârşirea originară (Sf. Simeon Noul Teolog, Cele 225 de 
capete teologice și practice, 226). 


2306. Ba dacă nu par cuiva mai scrupulos decât trebuie, fiecare cuvânt 
al poruncii dumnezeiești avea trebuință de o învăţătură şi de o descoperire 
care să-i hotărască modul în care trebuie împlinit. Căci nu se află nicidecum 
cineva care să cunoască modul de aplicare al vreunui cuvânt, fără 
descoperirea celui ce a grăit acest cuvânt. Ştiind-o aceasta şi vestitul Petru, 
după ce a primit de la Domnul porunca propovăduirii între neamuri, nu a 
pornit la lucru, ci a aşteptat să fie învăţat modul de aplicare al poruncii de 
către Cel ce a dat porunca (Sf. Maxim Mărturisitorul, Răspunsuri către 
Talasie, 27). 


2307. Căci cel ce a primit darul luării-aminte la dumnezeieştile 
Scripturi, cum zic Părinţii, află tot binele ascuns în toate Scripturile. Căci 
zice Domnul: „Cel învăţat în ale împărăției cerurilor” și celelalte sau în 
liniştea cea după Dumnezeu şi în citirea dumnezeieştilor Scripturi, știe că 
altă față arată Scriptura celorlalți oameni, chiar dacă par că o cunosc, şi altă 
faţă celui ce s-a închinat pe sine rugăciunii neîncetate sau are gândul tot 
timpul la Dumnezeu, încât să-l aibă în loc de răsuflare în toate, chiar dacă 
pentru lume este simplu și neînvăţat în ştiinţele omenești, cum zice marele 
Vasile. Dumnezeu se arată mai degrabă simplităţii şi smereniei, zice 
Scărarul, şi nu ostenelilor și înţelepciunii ajunsă fără folos. Mai degrabă o 
leapădă Dumnezeu pe aceasta, dacă nu are smerenie. Căci mai bun e cel 
simplu la cuvânt şi nu la cunoştinţă, după Apostol. Fiindcă cunoştinţa 
duhovnicească este un dar, iar ştiinţa cuvântului este o învăţătură 
omenească ca celelalte învățături ale lumii acesteia, şi nu ajută la mântuirea 
sufletului. Aceasta se vede de la elini (Petru Damaschin, Învățături 
duhovniceşti, I, 24). 


2308. Căci nu toate persoanele și lucrurile care sunt exprimate prin 
același cuvânt trebuie înţelese în unul şi acelaşi chip, ci fiecare dintre cele 
spuse trebuie înţeles după sensul locului din Sfânta Scriptură, dacă vrem să 
ținem seama de scopul celor scrise (Sf. Maxim Mărturisitorul, Răspunsuri 
către Talasie, 63). 


2309. Cel încercat în înțelegerea Scripturilor cunoaşte că înţelesul celui 
mai simplu cuvânt al Scripturii şi al celui covârșitor de înţelept este unul și 
are în vedere mântuirea omului. lar cel neîncercat în aceasta, se sminteşte 
de multe ori, neștiind că mult ajută învăţătura de jos când se face purtătoare 
a înţelepciunii de sus a Duhului (Petru Damaschin, Învățături duhovnicești, 
I, 23). 


2310. Şi simplu, toată Scriptura şi tot cuvântul lui Dumnezeu sau al 
unui sfânt sau al făpturilor sensibile sau inteligibile are un scop ascuns în 
sine. Ba chiar orice cuvânt omenesc. Şi nimeni nu cunoaşte înțelesul 
vreunui cuvânt, decât prin descoperire (Petru Damaschin, Învățături 
duhovniceşti, I, 37). 


2311. „În ele sunt unele lucruri anevoie de înțeles, pe care cei neştiutori 
şi neîntăriți le strâmbă, cum fac şi cu alte scrieri spre însăşi pieirea lor” (II 
Petru 3, 14-16). Aceasta o făceau nu numai cei de atunci, ci şi cei mai mulți 
de acum sau putem spune că aproape toți suferim de neștiinţă, toate 
amestecându-le, toate ale dumnezeieştii Scripturi strâmbându-le sau 
răstălmăcindu-le spre pieirea noastră, silindu-ne să avem şi să facem 
dumnezeieştile Scripturi susținătoare ale patimilor, ale poftelor și ale pieirii 
noastre (Sf. Simeon Noul Teolog, Cuvântări morale, 1, 4). 


TEMERE 


2312. Domnul păzeşte paşii celui ce se teme de păcate şi în vremea 
alunecării îi va veni în ajutor mila lui Dumnezeu (Sf. Isaac Sirul, Cuvinte 
despre nevoinţă, V). 


2313. Prima temere este scoasă afară de dragostea desăvârșită a 
sufletului, care a dobâdit-o și care nu se mai teme de chinuri. A doua temere 
este împreunată pururea, cum s-a spus, cu dragostea. Celei dintâi temeri 1 se 
potriveşte cuvântul: „De frica Domnului se abate tot omul de la rău”; sau: 
„Începutul înţelepciunii este frica Domnului”. Celei de-a doua, cuvântul: 
„Frica Domnului cea curată rămâne în veacul veacului”; sau: „Nimic nu le 


lipseşte celor ce se tem de EI” (Sf. Maxim Mărturisitorul, Cele patru sute 
capete despre dragoste, 1, 82). 


2314. Temerea de Dumnezeu este îndoită. Una se naște în noi din 
amenințările chinurilor. Aceasta face să se nască în noi pe rând: înfrânarea, 
răbdarea, nădejdea în Dumnezeu și nepătimirea din care răsare dragostea. 
Iar cealaltă e împreunată cu dragostea. Ea susține pururea în suflet sfiala 
evlaviei, ca nu cumva, pentru îndrăzneala dragostei, să ajungă la 
nesocotirea lui Dumnezeu (Sf. Maxim Mărturisitorul, Cele patru sute 
capete despre dragoste, 1, 81). 


2315. Nimenea nu poate să iubească pe Dumnezeu din toată inima, 
dacă nu se va teme de El mai întâi întru simțirea inimii (Diadoh al Foticeei, 
Cuvânt ascetic despre viaţa morală, 16). 


2316. Căci cel ce crede în Domnul se teme de munci; şi cel ce se teme 
de munci păzeşte poruncile, rabdă necazurile; iar cel ce rabdă necazurile va 
avea nădejde în Dumnezeu; iar nădejdea desparte mintea de toată 
împătimirea,; iar despărțită de aceasta, va avea dragoste de Dumnezeu (Petru 
Damaschin, Învățături duhovnicești, |, 1). 


TEOLOG 


2317. Dacă eşti teolog (dacă te ocupi cu contemplarea lui Dumnezeu), 
roagă-te cu adevărat; şi dacă te rogi cu adevărat eşti teolog (Evagrie 
Monahul, Cuvânt despre rugăciune, 60). 


2318. Nici celui ce teologhiseşte nu i se potriveşte pocăinţa, nici celui 
ce se pocăieşte, teologia. Căci pe cât sunt de departe răsăriturile de apusuri 
(Ps. 102, 12), pe atâta e mai înaltă teologia decât pocăința. Căci precum se 
vaită un om aflat în boală şi neputințe sau precum strigă un cerșetor 
îmbrăcat în zdrenţe, așa face cel ce se află în pocăință și săvârşeşte cu 
adevărat faptele pocăinţei. lar cel ce teologhiseşte este asemenea celui ce 
petrece în curțile împărăteşti îmbrăcat în strălucirea vestmântului 
împărătesc şi vorbeşte neîncetat cu împăratul ca un intim al lui și aude de la 


el în fiecare moment poruncile şi voile lui (Sf. Simeon Noul Teolog, Cele 
225 de capete teologice și practice, 102). 


TEOLOGIE 


2319. Teologie ne învață Cuvântul lui Dumnezeu prin faptul că se 
întrupează, arătând în Sine pe Tatăl şi pe Duhul Sfânt. Fiindcă întreg Tatăl şi 
întreg Duhul Sfânt erau ființial şi desăvârşit în Fiul şi după ce s-a întrupat, 
fără ca ei să se întrupeze, ci Unul binevoind, iar celălalt împreună lucrând 
cu Fiul, care Însuşi şi-a lucrat întruparea. Căci Cuvântul a rămas mintal și 
viu şi neîncăput de nimeni altul după fiinţă; decât numai de Tatăl şi de 
Duhul Sfânt, şi atunci când şi-a făcut, prin iubirea de oameni, unirea după 
ipostas cu trupul (Sf. Maxim Mărturisitorul, Scurtă tâlcuire a rugăciunii 
Tatălui nostru). 


2320. Toate darurile (harismele) Dumnezeului nostru sunt bune foarte 
şi dătătoare de toată bunătatea. Dar nici unul nu ne aprinde şi nu ne mișcă 
inima așa de mult spre iubirea bunătăţii Lui, cum o face harisma cuvântării 
de Dumnezeu (teologia). Căci aceasta fiind un rod timpuriu al bunătăţii lui 
Dumnezeu, dăruieşte sufletului cele dintâi daruri. Ea ne face mai întâi să 
dispreţuim cu bucurie toată dragostea de viaţă, ca unii ce avem, în locul 
poftelor stricăcioase, ca bogăție negrăită, cuvintele lui Dumnezeu (Diadoh 
al Foticeei, Cuvânt ascetic despre viaţa morală, 67). 


2321. Retrage-te de la contemplaţiile cele mai înalte, dacă n-ai ajuns 
încă la nepătimirea cea mai de sus, şi nu alerga fără oprire, poftind cele mai 
presus de tine. Căci de vrei, zice, să te faci teolog şi văzător (contemplativ), 
urcă prin viețuire şi câștigă-ți prin curățire curăţia. lar fiindcă am pomenit 
de teologie (cunoaşterea tainică de Dumnezeu), vezi să nu te întinzi după 
înălțimea ei la nesfârșit şi gândeşte-te că nu ne este îngăduit nouă, celor ce 
ne hrănim încă cu laptele virtuţilor, să încercăm a zbura spre aceea, ca nu 
cumva să ne slăbească aripile ca la puii nedesăvârşiţi, chiar dacă mierea 
cunoștinței ne sileşte dorul. Dar când, curățiți prin neprihănire şi lacrimi, 
vom fi ridicați de la pământ, ca Ilie şi Avacum, preînchipuind răpirea 


viitoare în nori; şi când în rugăciune curată, văzătoare (contemplativă) şi 
neîmprăștiată, ne vom afla afară de simţuri, căutându-l pe Dumnezeu, poate 
că vom atinge întrucâtva teologia (Teognost, Despre făptuire, contemplație 
şi preoție, 6). 


TIMP 


2322. Îndumnezeirea, ca să spun sumar, este concentrarea tuturor 
timpurilor şi veacurilor și a celor din timp şi din veac. lar concentrarea și 
sfârşitul timpurilor şi veacurilor şi a celor din ele este unirea nedespărțită a 
începutului adevărat și propriu în cei mântuiţi (Sf. Maxim Mărturisitorul, 
Răspunsuri către Talasie, 59). 


2323. Fiindcă obişnuinţa, învechindu-se, capătă putere de fire. Căci fie 
că e obişnuinţă bună, fie că e rea, timpul o hrănește, cum materiile hrănesc 
focul (Petru Damaschin, Invățături duhovniceşti, |, 1). 


2324. Când contemplăm așadar numai rațiunile existenţei genurilor, 
speciilor şi indivizilor, sesizăm în rațiunile lor funțale diferenţele care le 
constituie. Dar când căutăm nașterea lor, întrebând despre „unde” şi „când”, 
ni se prezintă deodată cu lucrurile în chip necesar şi timpul și spațiul, 
trebuind să contemplăm începutul şi poziţia lor, fără de care nu există nimic 
din cele făcute. Căci nici un lucru nu este liber de circumscrierea prin 
început şi poziție (Sf. Maxim Mărturisitorul, Răspunsuri către Talasie, 55 
(scolie)). 


2325. Aşadar firea celor create va înceta odată de a mai sta în spațiu și 
de a se mai mișca în timp, ridicându-se în cei mântuiți mai presus de cele 
care au fost făcute pentru ea, adică de loc şi de timp, prin unirea adevărată 
cu Dumnezeu, pentru care a fost făcută (Sf. Maxim Mărturisitorul, 
Răspunsuri către Talasie, 65 (scolia 44)). 


TRADIȚIE 


2326. Nu prin cărți s-a ținut Tradiţia vie, ci prin inimi. Cărțile au fost 
mărturie acestei lucrări de transmitere vie. Aceasta e contribuţia factorului 
uman la păstrarea şi transmiterea Tradiţiei vii (Calist Patriarhul, Capete 
despre dragoste, 15). 


2327. Dar atunci ei socotesc, fără îndoială, pe cei ce declară că grăiesc 
de la Duhul Sfânt, născocitori de mituri, ca pe unii ce nu sunt învățați de 
Duhul. Pe de altă parte ei spun că aceştia învaţă pe alţii despre cele pe care 
nu le-au văzut sau auzit, din propriile lor raționamente. Dar trebuie ştiut că 
dacă aceștia trăiesc în conglăsuire cu de-Dumnezeu-purtătorii-părinți de 
mai înainte, vorbesc şi ei în Duhul Sfânt şi cei ce nu cred lor sau îi bârfesc, 
păcătuiesc față de Cel ce grăieşte prin ei (Sf. Simeon Noul Teolog, 
Cuvântări morale, 5). 


2328. Cel ce nu năzuiește cu iubire şi cu dorință puternică să se 
unească prin smerita cugetare cu cel din urmă dintre sfinți, ci păstrează o 
mică neîncredere în el, nu se va uni niciodată deloc nici cu el, nici cu sfinții 
dintâi care au precedat, chiar dacă ar socoti că are toată credinţa și toată 
iubirea faţă de Dumnezeu și faţă de toți sfinții (Sf. Simeon Noul Teolog, 
Cele 225 de capete teologice şi practice, 132). 


TRATAMENT MEDICAL 


2329. Cel ce suferă de orice boala trebuie să întrebe despre ca pe 
vreunul dintre Părinți şi să facă toate după sfatul lui. Căci uneori se 
întâmplă ca un Bătrân să aibă o harismă care să-i aducă, fără să se bage de 
seamă, tămăduirea. Şi nu e nevoie totdeauna de doctori trupești (Varsanufie 
şi loan, Scrisori duhovnicești, 534). 


2330. Frate, cei ce se folosesc de doctori şi cei ce nu se folosesc, să se 
folosească cu nădejdea în Dumnezeu, zicând: „În numele Domnului ne 
încredem în doctori, că ne va dărui vindecarea prin ei”. lar cei ce nu se 
folosesc de ei, să nu se folosească cu nădejdea în numele lui Dumnezeu și 


El îi va tămădui pe ei. Dacă deci te foloseşti, nu greşeşti, iar dacă nu te 
foloseşti, nu te îngâmfa. Aceasta, ca să-ţi dai seama că dacă te foloseşti de 
doctori împlineşti voia lui Dumnezeu și nimic altceva (Varsanufie și loan, 
Scrisori duhovniceşti, 507). 


2331. Nimic nu te împiedică să chemi doctorul la vreme de boală. Căci 
trebuia ca experiența omenească să dea odată naștere acestui meşteșug. De 
aceea au şi existat leacurile, mai înainte de a fi aflate. Dar nu trebuie să ne 
punem nădejdea vindecării în ei, ci în lisus Hristos, Mântuitorul și Doctorul 
nostru cel adevărat. Iar aceasta o spun celor ce urmăresc ținta înfrânării în 
chinovii şi în cetăţi, pentru faptul că nu pot să aibă neîncetat credinţa 
lucrătoare prin dragoste, datorită împrejurărilor ce li se întâmplă; dar și 
pentru ca să nu cadă în slava deșartă şi în ispita diavolului, din care pricini 
unii dintre ei se laudă adeseori că nu au trebuinţă de doctori. Dacă însă 
cineva îşi duce viața retrasă în locuri mai pustii, numai între doi sau trei 
frați de același fel, să se lase pe sine cu credinţă numai în grija Domnului, 
care ne tămăduieşte toată boala şi toată neputința, în orice pătimire ar cădea. 
Căci după Domnul, îi ajunge pustia ca să-l mângâie în boala lui. Fiindcă 
unul ca acesta nu e lipsit niciodată de lucrarea credinţei, nici nu are prilej să 
se fălească cu virtutea răbdării, ci se foloseşte de pustie ca de o bună 
acoperitoare. De aceea „sălăşluieşte Domnul în casă pe cei ce viețuiesc în 
singurătate” (Diadoh al Foticeei, Cuvânt ascetic despre viața morală, 53). 


TRÂNDĂVIE 


2332. Nu te face prieten celui ce-i place să râdă şi să ia în râs pe 
oameni, căci te conduce spre obişnuința trândăviei. Nu te veseli cu cel 
neînfrânat în vieţuirea lui. Păzeşte-te însă să nu-l urăşti. Şi de voiește să se 
ridice, dă-i mână de ajutor şi îngrijeşte-te până la moarte de ridicarea lui 
(Sf. Isaac Sirul, Cuvinte despre nevoință, LVIII). 


2333. Precum orbul nu vede să umble, aşa cel trândav nu poate vedea 
şi face binele (Sf. loan Scărarul, Scara, XXVI, II, 37). 


2334. Omul, cât este în trândăvie, se teme de moarte. lar când se 
apropie de Dumnezeu, se teme de judecată (Sf. Isaac Sirul, Cuvinte despre 
nevoință, XXXVIII). 


2335. Şi de aceea trebuie să credem că nălucirile cele de ruşine ce ni se 
întâmplă în somn sunt o dovadă a trândăviei noastre de până aici şi a 
neputinței ce se află în noi, fiindcă scurgerea ce ni se întâmplă în vremea 
somnului face arătată boala ce şade tăinuită în ascunzișurile sufletului (Sf. 
loan Casian, Despre cele opt gânduri ale răutăţii, IlI, Despre duhul curviei 
şi al poftei trupeşti). 


2336. la seama să nu ţi se slăbească trupul prea mult, ca să prindă 
putere trândăvia împotriva ta și să ţi se răcească sufletul din gustarea ei. 
Fiecare trebuie să-şi cântărească ca într-o cumpănă vieţuirea sa (Sf. Isaac 
Sirul, Cuvinte despre nevoință, XXXIV). 


2337. Mintea zăbovind în plăcere sau în întristare cade repede în 
patima trândăviei (Talasie Libianul, Despre dragoste, înfrânare şi 
petrecerea cea după minte, I, 90). 


2338. Trândăvia este moartea sufletului și a minţii. Dacă Dumnezeu 1- 
ar îngădui să lucreze împotriva noastră după puterea ei, nici unul dintre 
nevoitori nu s-ar mântui vreodată. Datoria noastră este să ne împotrivim ei 
cu toată puterea ce ne este dată, dar stă în puterea lui Dumnezeu să ne 
trezească în chip tainic și să ne arate în chip vădit biruitori ai ei. Căci e cu 
neputinţă ca murind cineva să învie fără ajutorul Celui ce S-a înviat pe Sine 
din morți (Sf. Simeon Noul Teolog, Cele 225 de capete teologice și 
practice, 14). 


2339. Sufletul se întăreşte prin ostenelile nevoinţei; iar făcând toate cu 
măsură, alungă trândăvia (Talasie Libianul, Despre dragoste, înfrânare şi 
petrecerea cea după minte, III, 53). 


2340. Trândavia vine din neglijenţa sufletului; şi e neglijent sufletul 
care boleşte de iubirea plăcerii (Talasie Libianul, Despre dragoste, 
înfrânare şi petrecerea cea după minte, III, 51). 


2341. Trândăvia, fiind o patimă greu de biruit, moleşeşte trupul. Iar 
moleşindu-se trupul, se moleşeşte împreună cu el şi sufletul. Slăbănogindu- 
se amândouă, preface amestecarea sucurilor trupului prin împătimirea de 
plăceri. lar împătimirea de plăceri stârneşte pofta; pofta naşte arderea; 
arderea produce răscolrea; răscolirea mişcă amintirea; amintirea produce 
nălucirea; nălucirea aduce momeala; momeala, însoțirea (cu gândul); 
însoţirea dă loc la încuviinţare; iar încuviințarea săvârşeşte fapta, fie pe cea 
prin trup, fie pe cea prin atingerile de multe feluri. Şi astfel omul biruit cade 
(Sf. Grigorie Sinaitul, Alte capete, 4). 


2342. Dacă, în vreme ce te rogi, te copleşește trândăvia sau eşti supărat 
în diferite chipuri de păcat, adu-ți aminte de moarte și de muncile 
înfricoşate. Dar e mai bine să te lipeşti de Dumnezeu prin rugăciune și 
nădejde, decât să te gândeşti la lucruri dinafară, chiar dacă sunt de folos 
(Marcu Ascetul, Despre cei ce-și închipuie că se îndreptează din fapte, 38). 


2343. De te bucuri de vizite în chilie, cunoaşte că petreci în trândăvie și 
nu te îndeletnicești cu Dumnezeu. Pildă de rugăciune să-ţi fie văduva aceea 
nedreptățită de protivnicul ei (Lc. 18, 3) (Sf. Ioan Scărarul, Scara, XXVII, 
II, 27). 


2344. Trândăvia vine din împrăștierea cugetării. Şi aceasta, din 
nelucrare, din necitire şi din întâlniri deşarte sau dintr-un stomac prea plin 
(Sf. Isaac Sirul, Cuvinte despre nevoință, XXX). 


TREZVIE 


2345. Trezvia este o metodă duhovnicească durabilă, urmărită cu râvnă, 
care, cu ajutorul lui Dumnezeu, izbăveşte pe om cu totul de gânduri și 
cuvinte pătimașe şi de fapte rele; urmărită astfel, ea îi dăruieşte apoi 
cunoştinţa sigură a lui Dumnezeu cel necuprins, atât cât e cu putinţă, și 
dezlegarea tainelor dumnezeiești și ascunse. Ea împlinește toată porunca lui 
Dumnezeu din Vechiul şi Noul Testament şi aduce tot binele veacului ce va 
să vie (Isihie Sinaitul, Cuvânt despre trezvie şi virtute, |, 1). 


2346. Trezvia e calea a toată virtutea şi porunca lui Dumnezeu. Ea e 
numită şi liniştea inimii (isihia). lar desăvârşită până la golirea de orice 
nălucire, e tot ea şi pază a minţii (Isihie Sinaitul, Cuvânt despre trezvie şi 
virtute, Í, 3). 


2347. Trezvia curăță luminos conştiinţa, iar aceasta curăţită izbucneşte 
îndată, ca o mare lumină acoperită, alungând marele întuneric. lar acesta 
fiind alungat, conştiinţa, prin trezvie necontenită şi adevărată, descoperă la 
rândul ei cele ce se mișcă pe ascuns. ȘI prin minte învaţă cu trezvie lupta 
nevăzută şi războiul mintal (inteligibil), cum trebuie să arunce cu sulița în 
lupta de doi şi să lovească la ţintă cu gânduri ascuţite și să nu fie mintea 
lovită, adăpostindu-se lângă Hristos de înțepătunile lăncilor şi dorind lumina 
în loc de întunericul vătămător (Filotei Sinaitul, Capete despre trezvie, 24). 


2348. Așadar, un fel (mod) al trezviei e să-ți supraveghezi des fantezia, 
adică atacul ca, neavând fantezia la dispoziţie, Satana să nu poată făuri 
gânduri mincinoase, pentru a le înfățișa minții spre amăgire mincinoasă. 
Altul constă în a avea pururea inima tăcând adânc şi liniştită de orice gând; 
şi să ne rugăm. Alt mod stă în a avea în suflet neîncetat amintirea morții 
(Isihie Sinaitul, Cuvânt despre trezvie şi virtute, |, 1). 


2349. Dacă câştigăm în fiecare zi, cu Dumnezeu, din trezvia noastră, 
nu trebuie să umblăm printre oameni fără grijă, ca să nu ne păgubim prin 
multe întâlniri primejdioase, ci mai degrabă trebuie să disprețuim cele 
deşarte, pentru frumuseţea și câştigul dulce şi vrednic de iubit al virtuții 
(Isihie Sinaitul, Cuvânt despre trezvie și virtute, Il, 23). 


2350. Monah cu adevărat este acela care a dobândit trezvie; iar trezvie 
adevărată a dobândit cel ce este monah în inima (Isihie Sinaitul, Cuvânt 
despre trezvie și virtute, Il, 57). 


2351. Uneşte cu răsuflarea nării trezvia şi numele lui lisus sau gândul 
neuitat la moarte şi smerenia. Căci amândouă sunt de mare folos (Isihie 
Sinaitul, Cuvânt despre trezvie şi virtute, II, 87). 


2352. Aşadar, precum am spus, trezvia și rugăciunea lui lisus se susțin 
una pe alta. Căci atenția supremă vine din rugăciunea neîncetată; iar 
rugăciunea din trezvia şi atenția supremă (Isihie Sinaitul, Cuvânt despre 
trezvie și virtute, |, 1). 


TRISTEŢE 


2353. Fii neîncetat trist. Dar de vin la tine frați, fii cu ei senin, ca să 
locuiască în tine frica lui Dumnezeu (Isaia Pustnicul, Către monahii 
începători, 16). 


TRUP 


2354. Întristarea sufletului este urmarea plăcerii simţurilor, căci prin 
aceasta se naşte întristarea sufletului. De asemenea întristarea trupului este 
urmarea plăcerii sufletului, căci bucuria sufletului se face întristarea 
trupului (Sf. Maxim Mărturisitorul, Răspunsuri către Talasie, 58 (scolie)). 


2355. Se minunează apoi cum trupul neînsuflețit, la porunca lui 
Dumnezeu, s-a amestecat cu sufletul înţelegător şi cuvântător, care a fost 
creat de Duhul Sfânt, cum zice Damaschin, prin insuflare, măcar că sunt 
unii care nu ştiu aceasta, socotind că este din dumnezeirea cea mai presus 
de minte, ceea ce este cu neputinţă. Căci zice Gură de Aur: „Ca să nu se 
socotească mintea omenească pe sine Dumnezeu, a pus Dumnezeu într-însa 
uitare şi neștiinţă, ca din aceasta să-și agonisească smerenie”. Şi iarăși, când 
vrea Ziditorul, se desparte această amestecare firească, şi sufletul 
cuvântător, cum zice Scărarul, se duce sau sus în cer sau jos în iad, iar 
trupul pământesc se întoarce în pământul dintru care a fost luat (Petru 
Damaschin, Învăţături duhovnicești, |, 14). 


2356. S-a spus că trupul doreşte să se desfăteze de cele ale sale prin 
simţire, lucru care e contrar intenției sufletului. Şi cu cât mai mult se 
întăreşte, cu atât mai mult le doreşte. Deci aceasta s-a dat în grija sufletului, 
ca să pună frâu tuturor simţurilor, ca să nu ne desfătăm, cum s-a zis, de cele 
supuse simțurilor. lar fiindcă trupul, întărindu-se, se pornește și mai mult 


spre ele, iar pornindu-se şi mai mult e greu de înfrânat, s-a dat în grija 
sufletului mortificarea lui prin post, priveghere, stare în picioare, culcare pe 
Jos, neîmbăiere şi prin toată cealaltă rea pătimire, ca veştejind puterea lui 
să-l aibă uşor de strunit şi ascultător spre faptele sale cugetătoare (Sf. 
Teodor al Edesei, Cuvânt despre contemplație). 


2357. lar cel ce-şi hrăneşte trupul în neînfrânarea mâncărilor, va fi 
chinuit de duhul curviei. Căci precum apa multă stinge flacăra, așa foamea 
sau înfrânarea, împreună cu smerenia sufletului, stinge fierbinţeala trupului 
şi nălucirile urâte (Sf. Teodor al Edesei, Una sută capete foarte folositoare, 
25). 


2358. Când trupul greşeşte, să fie lovit fără cruţare ca un rob fugar, plin 
de must, să cunoască pe stăpânul biciului. Să nu petreacă în crâșmă; ţărâna 
stricăcioasă, roabă şi întunecată să nu uite pe stăpâna nestricăcioasă. Până la 
moarte să nu te încrezi în trupul tău. „Voia trupului este duşmană lui 
Dumnezeu”, căci nu se supune legii lui Dumnezeu; și „trupul pofteşte 
împotriva duhului”. „lar cei ce sunt în trup nu pot plăcea lui Dumnezeu”. 
Noi însă nu suntem în trup, ci în duh (Isihie Sinaitul, Cuvânt despre trezvie 
şi virtute, l, 33). 


2359. Căci boala trupului este o stare contrară firii, cumpăna 
elementelor din trup stricându-se din pricina covârşirii unuia, ceea ce aduce 
o stare protivnică firii; iar boala sufletului înseamnă abaterea lui de la 
judecata dreaptă, biruit fund de patimile aducătoare de boală (Nil Ascetul, 
Cuvânt trebuincios și folositor, 50). 


2360. Foloseşte-te de trup ca de un slujitor al poruncilor, păzindu-l cu 
toată puterea nesupus plăcerilor şi fără boală (Talasie Libianul, Despre 
dragoste, înfrânare și petrecerea cea după minte, |, 81). 


2361. Suntem după chipul lui Dumnezeu prin mișcarea cugetătoare 
(mintală) a sufletului. Căci trupul este ca o casă a sufletului (Diadoh al 
Foticeei, Cuvânt ascetic despre viaţa morală, 18). 


2362. Nu-ţi închina toată atenția ta trupului, ci hotărăşte-i lui nevoinţă 
după putere. Şi toată mintea ta întoarce-o spre cele dinlăuntru. Căci 
„nevoinţa trupească la puţin foloseşte, iar evlavia spre toate e de folos” 
(Isihie Sinaitul, Cuvânt despre trezvie şi virtute, I, 73). 


2363. Trupul nestricăciunii este trupul pământesc afară de musturi şi de 
grosime, prefăcut în chip negrăit din trup sufletesc în trup duhovnicesc, 
încât este şi pământesc şi ceresc, prin subțirimea înfățișării dumnezeieşti. 
Căci aşa cum a fost plăsmuit la început, aşa va și învia, ca să fie după chipul 
Fiului Omului, împărtăşindu-se în întregime de îndumnezeire (Sf. Grigorie 
Sinaitul, Capete foarte folositoare în acrostih, 46). 


2364. Să nu-ţi întinezi trupul cu fapte de ruşine şi să nu-ți spurci 
sufletul cu gânduri viclene şi pacea lui Dumnezeu va veni peste tine 
aducând iubire (Sf. Maxim Mărturisitorul, Cele patru sute capete despre 
dragoste, 1, 44). 


2365.  Necurăţia trupului este păcatul cu fapta (Sf. Maxim 
Mărturisitorul, Cele patru sute capete despre dragoste, 3, 36). 


2366. „Trupul pofteşte împotriva duhului şi duhul împotrivă trupului”. 
lar cei ce umblă în duh nu vor împlini pofta trupului (Marcu Ascetul, 
Despre cei ce-și închipuie că se îndreptează din fapte, 32). 


2367. Toate trupurile sunt după fire inerte; ele sunt mişcate de suflet. 
Unele de suflet rațional, altele de suflet nerațional, şi iarăși altele de suflet 
fără simțire (Sf. Maxim Mărturisitorul, Cele patru sute capete despre 
dragoste, 3, 31). 


2368. Nici trupul nu se poate curăți fără post şi priveghere; nici 
sufletul, fără milă şi adevăr. Dar nici mintea fără vorbirea cu Dumnezeu și 
fără vederea Lui. Acestea sunt perechile cele mai însemnate în aceste 
lucruri (Ilie Ecdicul, Cugetări din sentințele îințelepților, 1). 


2369. Trupul pofteşte împotriva Duhului şi duhul împotriva trupului. 
Este o luptă surdă între amândouă, fiecare voind să biruiască pe cealaltă şi 
să atragă stăpânirea la sine. Aceasta se numește dezbinare, răzvrătire, 


pornire, împerechere și lupta celor două părți din noi. Prin ea se împarte 
sufletul, când mintea se apleacă spre vreun lucru al patimii omenești 
(Nichita Stithatul, Cele 300 de capete despre făptuire, despre fire şi despre 
cunoştinţă, III, 17). 


2370. Trupul unit cu sufletul iese din întunericul pântecelui la lumină, 
iar sufletul unindu-se cu trupul e legat de întunericul trupului. De aceea 
trebuie să urâm trupul și să-l strunim ca pe un duşman care poartă război 
împotrivă sufletului. Căci mulțimea mâncărilor și gustul lor plăcut deşteaptă 
patimile păcatului. Iar înfrânarea pântecelui smereşte patimile și mântuieşte 
sufletul (Sf. Antonie cel Mare, Învăţături despre viața morală a oamenilor 
şi despre buna purtare, în 170). 


2371. Trupul, zice, redă prin moravurile văzute dispoziția virtuoasă a 
sufletului, fiind un organ unit cu sufletul spre manifestarea lui (Sf. Maxim 
Mărturisitorul, Răspunsuri către Talasie. Scolii, 1). 


UCENIC 


2372. Nu te face ucenic al celui ce se laudă pe sine, ca nu cumva, în loc 
de smerita cugetare, să înveţi mândria (Marcu Ascetul, Despre legea 
duhovnicească, în 200 de capete). 


2373. Căci ucenicul, dacă voiește să ajungă la acestea, trebuie să se 
facă asemenea învățătorului, avându-l ca o pecete şi ca un model, şi să 
stăruie cu tot sufletul să privească fără clintire la viaţa deschizătorului de 
drum şi la purtările lui şi să se silească să-i urmeze zi de zi. Căci, despre 
însuşi Domnul nostru lisus Hristos s-a mai scris că era supus tatălui şi 
mamei Sale (Lc. 2, 51); şi însuşi Mântuitorul zice: „N-am venit să Mi se 
slujească, ci să slujesc” (Mt. 20, 28) (Calist și Ignatie Xanthopol, Metoda 
sau cele 100 de capete, 14). 


2374. Cei ce au pus temelie bună, cu frică şi cu cutremur, credinţei și 
nădejdii, în curtea evlaviei, şi şi-au rezemat cu neclintire picioarele pe piatra 
ascultării de părinții duhovniceşti, socotind cele poruncite de ei, ca ieşite 
din gura lui Dumnezeu, şi zidindu-le pe acestea fără șovăire pe temelia 
aceasta a ascultării întru smerenia sufletului, izbutesc îndată să împlinească 
această mare şi primă faptă: să se lepede de ei înşişi. Căci împlinind cineva 
voia altuia şi nu pe a sa, înfăptuieşte nu numai lepădarea de sufletul său, ci 
şi răstignirea față de toată lumea (Sf. Simeon Noul Teolog, Cele 225 de 
capete teologice și practice, 61). 


2375. Cel ce crede că viaţa şi moartea sa este în mâna păstorului său, 
nu-l va contrazice niciodată. lar necunoașterea acestui lucru naşte 
contrazicerea, care pricinuieşte moartea spirituală şi veşnică (Sf. Simeon 
Noul Teolog, Cele 225 de capete teologice și practice, 56). 


2376. Cel ce priveşte la învățătorul şi povăţuitorul său ca la Dumnezeu, 
nu poate să-l contrazică. lar dacă își închipuie şi zice că le poate împăca pe 
amândouă acestea, să ştie că s-a rătăcit. Căci nu ştie ce simţământ au cei ai 
lui Dumnezeu față de Dumnezeu (Sf. Simeon Noul Teolog, Cele 225 de 
capete teologice şi practice, 55). 


2377. A nu asculta de părintele duhovnicesc după pilda Fiului, Care s-a 
făcut ascultător Tatălui până la moarte şi cruce (Fil. 2, 8), înseamnă a nu te 
naşte de sus. Iar cel ce nu s-a făcut fiu iubit al unui părinte bun cum va fi 
părinte, dacă nu s-a născut prin cuvânt şi Duh de sus? Cum va fi şi el 
părinte bun al unor fii buni şi cum va naşte copii buni după chipul bunătăţii 
părintelui lor? lar dacă nu e aşa, fără îndoială cum e pomul așa va fi şi roada 
(Nichita Stithatul, Cele 300 de capete despre făptuire, despre fire şi despre 
cunoştinţă, II, 54). 


2378. Cel ce a dobândit credință neîndoielnică faţă de părintele său 
după Dumnezeu, privindu-l pe el, socotește că priveşte pe Hristos însuși; și 
fiind cu el sau urmând lui crede cu tărie că este cu Hristos sau urmează Lui. 
Unul ca acesta nu va pofti niciodată să vorbească cu altcineva. Nu va pune 
vreunul din lucrurile lumii mai presus de amintirea și de dragostea lui. Căci 
ce este mai mare şi mai de folos în viaţa de faţă şi în cea viitoare decât a fi 
cu Hristos? Şi ce este mai frumos şi mai dulce ca vederea Lui? lar dacă se 
învredniceşte şi de grăirea Lui, scoate din aceasta, cu sârguință, viaţa 
veşnică (Sf. Simeon Noul Teolog, Cele 225 de capete teologice și practice, 
28). 


UITARE 


2379. Uitarea este pieirea sufletului. Ea vine din disprețuire şi negrijă 
(Varsanufie și loan, Scrisori duhovnicești, 248). 


2380. Cei trei uriaşi ai celui rău, care sunt socotiți ca cei mai tari, sunt 
cele trei rele amintite mai-nainte: neşștiința, maica tuturor relelor; uitarea, 
soră împreună lucrătoare şi slujitoarea ei; și nepăsarea trândavă, care ţese 
veşmântul şi acoperământul norului negru aşezat peste suflet şi care le 


sprijină pe amândouă, le întărește, le susține şi sădeşte în sufletul cel fără 
grijă răul înrădăcinat şi statornic (Marcu Ascetul, Epistola către Nicolae 
monahul). 


2381. Căci odată ce sufletul e acoperit de uitarea atotpăcătoasă, de 
lenea stricăcioasă şi de neştiință, maica şi doica tuturor relelor, nenorocita 
de minte se lhpeşte cu uşurinţă de tot ce se vede, se cugetă sau se aude 
(Marcu Ascetul, Epistola către Nicolae monahul). 


2382. Din iubirea de plăcere vine negrija şi din negrijă uitarea; căci 
Dumnezeu a dăruit tuturor cunoştinţa celor de folos (Marcu Ascetul, Despre 
legea duhovnicească, în 200 de capete, 17). 


2383. Uită răul acela care se roagă pentru cel ce l-a întristat; și se 
izbăveşte de pomenirea răului cel ce nu cruță darurile (Talasie Libianul, 
Despre dragoste, înfrânare şi petrecerea cea după minte, III, 49). 


2384. Uitarea obișnuiește să stingă paza minţii, cum stinge apa focul. 
Dar rugăciunea necontenită a lui lisus, împreună cu trezvia încordată, o 
nimiceşte cu totul din inimă. Căci rugăciunea are lipsă de trezvie, precum 
lampa de lumina făcliei (Isihie Sinaitul, Cuvânt despre trezvie și virtute, II, 


1). 
UMILINȚĂ 


2385. Nu orice lacrimă este şi umilință. Ci e o mare depărtare între 
lacrimi şi umilință. Căci lacrima vine din părerea de rău pentru purtări 
greşite şi din amintirea vechilor căderi ale sufletului, ca un foc şi ca o apă 
fierbinte ce curăţă inima. lar umilinţa coboară de sus, din roua mângâietoare 
a Duhului, spre mângâierea şi înviorarea sufletului care a intrat cu căldură 
în adâncul smeritei cugetări şi a primit vederea luminii neapropiate. Ea 
strigă cu bucurie către Dumnezeu, ca David: „Am trecut prin foc şi prin apă 
şi ne-ai scos pe noi întăriți” (Ps. 65, 12) (Nichita Stithatul, Cele 300 de 
capete despre făptuire, despre fire şi despre cunoştinţă, |, 71). 


URĂ 


2386. Ura faţă de aproapele este moartea sufletului. Iar acesta o are şi o 
face sufletul bârfitorului (Talasie Libianul, Despre dragoste, înfrânare și 
petrecerea cea după minte, III, 50). 


2387. Foarte mult ne foloseşte spre mântuire ura împotriva dracilor, 
care ne ajută și la lucrarea virtuţii (Evagrie Monahul, Capete despre 
deosebirea patimilor şi a gândurilor, 9). 


2388. Te-a blestemat cineva? Să nu-l urăşti pe el, ci blestemul și pe 
dracul care a pus la cale blestemul. Căci dacă urăşti pe cel ce te-a blestemat 
al urât un om și ai călcat porunca. Și ceea ce a făcut acela cu cuvântul, tu 
faci cu fapta. Iar de păzeşti porunca, arată semnele dragostei; şi de poţi face 
ceva, ajută-l, ca să-l izbăveşti de rău (Sf. Maxim Mărturisitorul, Cele patru 
sute capete despre dragoste, 4, 83). 


2389. Nu trebuie să urâm pe cei ce au uitat de vieţuirea cea bună și 
plăcută lui Dumnezeu şi care nu recunosc dogmele drepte şi iubite de 
Dumnezeu (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 83). 


2390. Sileşte-te pe cât poţi să iubeşti pe tot omul. Iar dacă nu poţi încă, 
cel puţin să nu urăşti pe nimeni. Dar nu vei putea face nici aceasta dacă nu 
vei dispreţui lucrurile lumii (Sf. Maxim Mărturisitorul, Cele patru sute 
capete despre dragoste, 4, 82). 


2391. Supărarea şi ura sunt boli ale părții pătimitoare (pasionale) a 
sufletului (Sf. Maxim Mărturisitorul, Scoliile unui necunoscut, 38). 


2392. Când vei fi ocărât de cineva sau disprețuit în vreo privinţă 
oarecare, fii cu luare-aminte dinspre gândurile mâniei ca nu cumva, 
despărțindu-te de dragoste din pricina supărării, să te aşezi în ținutul urii 
(Sf. Maxim Mărturisitorul, Cele patru sute capete despre dragoste, 1, 29). 


2393. Adeseori cel ce spune adevărul e urât de cei fără de minte, după 
Apostol. lar cel făţarnic este iubit. Dar nici una dintre aceste răsplăţi nu ține 


multă vreme. Căci domnul va răsplăti fiecăruia, la vremea sa, ceea ce 
trebuie (Marcu Ascetul, Despre cei ce-și închipuie că se indreptează din 
fapte). 


2394. Cel ce vede în inima sa vreo urmă de ură față de un om oarecare 
pentru vreo anumită greşeală e cu totul străin de iubirea de Dumnezeu, 
deoarece iubirea de Dumnezeu nu suferă câtuși de puțin ura faţă de om (Sf. 
Maxim Mărturisitorul, Cele patru sute capete despre dragoste, 1, 15). 


2395. De nu va uri omul toată lucrarea lumii acesteia nu va putea sluji 
lui Dumnezeu. Deci care este slujirea lui Dumnezeu? Numai aceasta: să nu 
avem nimic străin în minte în vremea când ne rugăm Lui, nici plăcere când 
îl binecuvântăm, nici răutate când îl cântăm, nici ură când luăm partea Lui, 
nici râvnă rea ca să ne împiedice să zăbovim cugetând la el şi să ne aducem 
aminte de El (Isaia Pustnicul, Despre păzirea minţii, 13). 


VĂMILE VĂZDUHULUI 


2396. În fiecare zi să aveți înaintea ochilor moartea şi să vă gândiţi cum 
veţi ieşi din trup şi cum veţi trece peste puterile întunericului care vă vor 
întâmpina în văzduh; şi cum veţi răspunde lui Dumnezeu. Priviţi 
neîmpiedecat de mai înainte la înfricoşata zi a judecății şi a răsplătirii 
tuturor faptelor şi cuvintelor şi gândurilor voastre, „Căci toate sunt goale și 
descoperite ochilor Celui în fața Căruia vom da socoteală” (Evr. 4, 13) 
(Isaia Pustnicul, 29 de cuvinte, |, 1). 


2397. Trebuie să luăm aminte la simțirea cu care facem mărturisirea ca 
nu cumva conştiinţa noastră să se mintă pe sine, cugetând că s-a mărturisit 
deajuns lui Dumnezeu. Fiindcă judecata lui Dumnezeu este cu mult mai 
bună decât conştiinţa noastră, chiar dacă ar fi cineva deplin încredinţat că 
nu mai știe nimic necurăţit în sine. Preaînţeleptul Pavel ne învaţă zicând: 
„Dar nici pe mine nu mă judec. Căci deşi nu ştiu nimic întru mine, dar nu 
mă îndreptez întru aceasta. lar Cel ce mă judecă pe mine este Domnul”. 
Dacă deci nu ne vom mărturisi cum trebuie și pentru greșelile fără voie, 
vom afla în noi în vremea ieșirii noastre o oarecare frică nelămunită. Trebuie 
să ne rugăm şi noi cei ce iubim pe Domnul, ca să ne aflăm atunci în afară de 
orice frică. Căci cel ce se va afla atunci în frică nu va trece slobod peste 
căpeteniile iadului. Fiindcă are, ca şi aceia, în frica sufletului o mărturie a 
păcatului său. Dar sufletul ce se veseleşte în dragostea lui Dumnezeu, în 
ceasul dezlegării, se înalţă atunci cu îngerii păcii deasupra oștilor întunecate 
(Diadoh al Foticeei, Cuvânt ascetic despre viața morală, 100). 


2398. lar Sfântul Isihie înfăţişează pe Hristos, scriind astfel: „Când 
sufletul va fi zburat prin moarte în văzduh, având cu sine și pentru sine, în 
porțile cerești, pe lisus, nu se va mai teme nici acolo de vrăjmaşii săi, ci va 


grăi și atunci din porți către ei cu îndrăzneală ca şi acum. Numai să nu 
slăbească până la ieşirea lui, ci să strige către Hristos lisus ziua şi noaptea. 
Şi El va face izbăvirea lui degrabă, după făgăduinţa Lui nemincinoasă și 
dumnezeiască, pe care a dat-o, vorbind despre judecătorul nedrept (Lc. 18, 
l-8): „Zic vouă că o va face şi în viaţa de acum şi după ieşirea lui din trup” 
(Calist şi Ignatie Xanthopol, Metoda sau cele 100 de capete, 49). 


2399. Căci la ieşirea lui din lumea aceasta va face să meargă înaintea 
lui lucrarea lui şi se vor bucura cu el îngerii când îl vor vedea scăpat de 
stăpânirile lumii. Deoarece când va ieşi sufletul vor merge cu el îngerii și 
vor ieşi în întâmpinarea lui toate puterile întunericului, voind să-l ia în 
stăpânire de vor avea ceva de al lor în el. Dar atunci nu îngerii vor lupta 
pentru el, ci faptele pe care le-a făcut. Ele îl vor înconjura şi-l vor păzi de 
acele puteri, ca să nu se atingă de el. Iar de vor învinge faptele lui, vor cânta 
înaintea lor îngerii, până ce vor ajunge la Dumnezeu întru veselie. În ceasul 
acela se va uita tot lucrul lumii acesteia și toată osteneala ei. Să punem deci 
toată puterea noastră, lucrând bine în scurta vreme de acum, pentru a scăpa 
lucrul nostru de tot răul, ca să ne putem mântui de mâinile stăpânitorilor ce 
caută să ne ducă cu ei. Căci sunt vicleni şi fără milă (Isaia Pustnicul, 29 de 
cuvinte, XVI, 1). 


2400. Şezând în chilia ta, să nu faci lucrul tău fără judecată şi plin de 
lene. Căci cel ce călătoreşte fără țintă se va osteni în deşert. Ci ține-te de 
lucrarea cea bună: adună-ţi mintea, ține mereu înaintea ochilor ceasul din 
urmă al morţii, adu-ţi aminte de deşertăciunea lumii, cât de înşelătoare, de 
neputincioasă şi fără de preț este, cugetă la înfricoşata dare de seamă, cum 
au să înfățişeze dușmănoșşii purtători de catastife faptele noastre, cuvintele, 
gândurile pe care ei ni le-au strecurat în minte, iar noi le-am primit. Adu-ţi 
aminte și de muncile iadului și cum stau acolo închise sufletele, aminteşte-ţi 
şi de acea mare şi înfricoşată zi, adică de învierea cea de obşte şi de 
înfăţişarea înaintea lui Dumnezeu, de cea din urmă hotărâre a Judecătorului 
care nu greşește. Gândeşte-te la osânda care va pune stăpânire pe păcătoşi, 
la ruşinea, la mustrarea conştiinţei, la scoaterea afară de la Dumnezeu şi la 


aruncarea în focul cel veşnic, la viermele care nu moare, la întunericul cel 
neluminat, unde este plângerea şi scrâşnirea dinților. La acestea şi la toate 
celelalte chinuri gândindu-te, să nu lhpseşti a-ţi uda obrajii, haina, locul 
unde șezi cu șiroaie de lacrimi, căci cu asemenea gânduri am văzut pe mulți 
dobândind mare mulțime de lacrimi şi curățindu-și în chip minunat toate 
puterile sufletului (Sf. Teodor al Edesei, Una sută capete foarte folositoare, 
57). 


2401. Vai mie, vai mie, că încă n-am fost eliberat de focul gheenei! Cei 
ce mă atrag spre ea rodesc încă în mine și mișcă în inimă toate lucrurile ei. 
Cei ce mă scufundă în foc, se mișcă în trupul meu, voind să rodească. Încă 
n-am cunoscut de acum unde voi merge în altă parte, încă nu mi s-a gătit 
calea dreaptă, încă n-am fost eliberat de lucrările celor aflați în văzduh, ale 
celor ce mă vor împiedica (spre această țintă) pentru lucrurile lor rele în 
mine (Isaia Pustnicul, 29 de cuvinte, XIV, 1). 


VEAC 


2402. Îndumnezeirea, ca să spun sumar, este concentrarea tuturor 
timpurilor şi veacurilor și a celor din timp şi din veac. Iar concentrarea și 
sfârşitul timpurilor şi veacurilor şi a celor din ele este unirea nedespărțită a 
începutului adevărat și propriu în cei mântuiţi (Sf. Maxim Mărturisitorul, 
Răspunsuri către Talasie, 59). 


2403. Știm că, după Scriptură, este ceva mai presus de veacuri. Că este 
aceasta, a spus-o Scriptura. Dar ce este aceasta nu a arătat. Se zice adică în 
ea: „Domnul împărăţeşte în veac și după aceea”. Deci este ceva mai presus 
de veacuri: împărăția adevărată a lui Dumnezeu. Căci nu e îngăduit a spune 
că împărăția lui Dumnezeu a început sau că ea cade sub veacuri și timpuri. 
lar aceasta credem că este moştenirea celor ce se mântuiesc, lăcașul şi locul 
lor, precum ne învaţă cuvântul cel adevărat; ea e ţinta celor ce sunt mișcaţi 
de dorinţa spre ultimul lucru dorit şi la care, ajungând, primesc încetarea 
oricărei mișcări, întrucât nu mai este vreun timp sau vreun veac pe care 
trebuie să-l străbată. Căci ei au ajuns după toate la Dumnezeu, care este 


înainte de toate veacurile şi la care nu poate ajunge firea veacurilor (Sf. 
Maxim Mărturisitorul, Cele două sute de capete despre cunoștința de 
Dumnezeu, 2, 86). 


2404. În Scriptură sunt veacuri temporale, apoi de acelea care cuprind 
sfârşitul altor veacuri, după cuvântul: „Ci acum la sfârşitul veacurilor” şi 
următoarele. Şi iarăşi alte veacuri, slobode de natura temporală, după veacul 
din timpul de față, care e la sfârşitul veacurilor, potrivit cuvântului: „Ca să 
se arate în veacurile ce vor veni bogăția Lui covârșitoare” şi cele următoare. 
Mai aflăm în Scriptură şi mulțime de veacuri trecute, prezente şi viitoare. 
Iar unele veacuri sunt veacuri ale veacurilor; apoi e veacul veacului, timpuri 
veşnice şi neamuri legate de veacuri. Nu vom spune acum ce vrea să indice 
Scriptura prin veacuri temporale, ce prin timpuri şi neamuri veşnice, care 
sunt simplu veacurile şi care veacurile veacurilor, ce este veacul şi ce veacul 
veacului. Căci dacă am face-o aceasta, am lungi mult peste intenție cuvântul 
nostru. De aceea vom lăsa celor iubitori de învățătură să cerceteze acestea şi 
ne vom întoarce la scopul pentru care am scris acestea (Sf. Maxim 
Mărturisitorul, Cele două sute de capete despre cunoștința de Dumnezeu, 
85). 


VEDENIE 


2405. Când se întâmplă aceasta unui păcătos, e vădit că e de la dracii 
cei vicleni, ca să amăgească nenorocitul suflet spre pieire. Deci nu trebuie 
să creadă niciodată acestora, ci să-şi cunoască păcatele sale și slăbiciunea sa 
şi să viețuiască totdeauna în frică şi cutremur (Varsanufie şi loan, Scrisori 
duhovniceşti, 414). 


2406. De fapt, vestiți noștri Părinți ne arată în unele din scrierile lor 
semnele luminării neamăgitoare și a celei mincinoase. Aşa a făcut şi de trei 
ori fericitul Pavel din Latro, spunând către ucenicul său care l-a întrebat 
despre aceasta: „Lumina puterii vrăjmaşe este în chipul focului şi scoate 
fum şi-i asemenea focului supus simţurilor; iar când o vede sufletul 
cumpătat şi curățit, e dezgustat şi scârbit de ea. Iar lumina bună a Celui bun 


este foarte plăcută și curată şi, când se arată, sfințește şi umple sufletul de 
bucurie şi de seninătate şi-l face blând şi de oameni iubitor”. Iar alții spun la 
fel (Calist şi Ignatie Xanthopol, Metoda sau cele 100 de capete, 63). 


2407. Dintre cele ce ni se nălucesc în somn unele sunt simple visuri, 
altele vederi, iar altele descoperiri. Visurile sunt toate cele care nu rămân 
neschimbate în închipuirea minţii, ci se amestecă, se alungă şi se schimbă 
des dintr-unul într-altul. Din ele nu vine nici un folos pentru cei ce şi le 
nălucesc, şi după trezire se destramă. Pe acestea trebuie să le dispreţuiască 
cei ce se nevoiesc. Vederile sunt cele care rămân neschimbate și nu se 
prefac dintr-una într-alta, ci rămân întipărite în minte și neuitate timp 
îndelungat; de asemenea, cele care arată sfârşituri ale lucrurilor viitoare și 
aduc sufletului folos prin umilinţă și din vedenii înfricoșătoare, făcând pe 
cel ce le are să-și adune mintea și să tremure de vederea înfricoşătoare şi 
neschimbată a celor ce 1 se arată. La acestea trebuie să fie cu luare-aminte 
cei ce se nevoiesc. lar descoperirile sunt vederile sufletului curat şi luminat, 
în afară de toată simţirea, care au ca cuprins lucruri şi înţelesuri 
dumnezeieşti minunate, deslușirea unor taine ascunse ale lui Dumnezeu și 
dezlegarea unor mari întrebări ce ni se pun, precum și schimbarea obştească 
a unor lucruri lumești şi omeneşti (Nichita Stithatul, Cele 300 de capete 
despre făptuire, despre fire şi despre cunoștință, Il, 61). 


VIAŢĂ 


2408. Căci Dumnezeu este Ziditorul a toată viaţa, nemurirea, sfinţenia 
şi virtutea. lar El este deasupra ființei tuturor celor ce sunt cugetate și 
numite (Sf. Maxim Mărturisitorul, Cele două sute de capete despre 
cunoștința de Dumnezeu, 1, 50). 


2409. Viaţa este unirea și legătura minţii cu sufletul și cu trupul. Iar 
moartea nu este pierderea celor împreunate, ci stingerea cunoștinței lor. 
Căci pentru Dumnezeu toate se păstrează şi după desfacere (Sf. Antonie cel 


Mare, Învăţături despre viața morală a oamenilor și despre buna purtare, în 
170 de capete, 93). 


2410. Viaţa oamenilor se desfăşoară în repetare de ani, de luni, de 
săptămâni, de zile, de nopţi, de ceasuri și de minute. În aceasta trebuie, 
aşadar, să ne deșfăşurăm şi noi lucrările virtuoase, adică trezvia, rugăciunea 
şi dulceaţa inimii în liniștea osârduitoare până la ieşirea noastră (Isihie 
Sinaitul, Cuvânt despre trezvie și virtute, Il, 58). 


VIAȚA DE DINCOLO 


2411. Precum după ce ai ieşit din pântece nu-ţi mai aduci aminte de 
cele de acolo, tot aşa nici după ieşirea din trup nu-ţi mai aduci aminte de 
cele din trup (Sf. Antonie cel Mare, Învățături despre viața morală a 
oamenilor şi despre buna purtare, în 170 de capete, 112). 


2412. Precum după ce ai ieșit din pântece te-ai făcut mai mare la trup, 
aşa şi după ce vei ieşi curat şi fără prihană din trup, vei fi mai mare şi cu 
totul nestricăcios, petrecând în ceruri (Sf. Antonie cel Mare, Invățături 


despre viața morală a oamenilor şi despre buna purtare, în 170 de capete, 
113). 


2413. Cel ce crede în cele viitoare se înfrânează de la plăcerile de aici, 
fără a face pe învățătorul. lar cel care nu crede caută plăcerea şi fuge de 
durere (Marcu Ascetul, Despre cei ce-și închipuie că se îndreptează din 
fapte, 142). 


2414. În veacul viitor îngerii şi sfinţii vor spori în adăugirea harurilor şi 
niciodată nu vor sfârşi sau nu vor slăbi în donirea bunătăţilor. Căci în veacul 
de acolo nu va fi slăbire sau micşorare a virtuţii în favoarea păcatului (Sf. 
Grigorie Sinaitul, Capete foarte folositoare în acrostih, 54). 


2415. Cel desăvârşit în virtute încă de aici, potrivit cu vârstele duhului, 
va avea în veacul viitor o cinste şi o îndumnezeire deopotrivă cu cei de 
acelaşi fel (Sf. Grigorie Sinaitul, Capete foarte folositoare în acrostih, 56). 


2416. Nu vor înainta sfinții în veacul viitor la nesfârşit în vederea lui 
Dumnezeu? E vădit fiecăruia că la nesfârşit. Căci Dionisie, tâlcuitorul celor 
cereşti, ne-a învăţat că şi îngerii se bucură de o înaintare veşnică în ele, prin 


iluminarea de mai înainte făcându-se mai capabili de una mai clară. Dar nici 
dintre cei ce s-au împărtăşit în tot veacul pe pământ de aceea, nu am văzut 
sau auzit pe vreunul să nu fi dorit una încă şi mai desăvârșită. Deci, dacă 
dorința celor ce au dobândit-o nu se opreşte, iar harul de mai înainte îi 
împuternicește spre împărtăşirea de cele mai mari şi dacă Cel ce se 
dăruieşte pe Sine este nesfârșit și se uneşte cu prisosință şi din belşug, ce 
piedică mai e ca să nu-și înainteze fiii veacului viitor în ea la nesfârșit, 
agonisind har din har şi urcând cu bucurie urcuşul cel neobosit. Aşadar, tot 
darul de sus e desăvârşit, dar nu atotdesăvârşit. Căci Cel atotdesăvârşit nu 
primește adaos (Sf. Grigorie Palama, Cuvânt pentru cei ce se liniştesc cu 
evlavie. Al doilea din cele din urmă. Despre rugăciune, 11). 


2417. Şi de fapt e cu adevărat neevlavios lucru să întindem cât ţine 
viaţa grija pentru cele trupeşti și să nu arătăm nici o sârguinţă pentru cele 
viitoare; să cheltuim toată vremea pentru trup, deşi nu are trebuinţă de 
multă osteneală, iar sufletului, care are atâta putință de creştere încât nu-i 
ajunge toată viaţa pentru desăvârşirea lui sau să nu-i închinăm nici măcar o 
vreme cât de scurtă sau, dacă ni se pare că-i închinăm puţină, să o facem 
aceasta fără vlagă şi cu nepăsare, amăgiți de suprafaţa lucrurilor văzute (Nil 
Ascetul, Cuvânt trebuincios şi folositor, 67). 


VIAŢA MONAHALĂ 


2418. De aceea vieţuirea călugărească s-a numit arta artelor şi ştiinţa 
ştiinţelor, pentru că ea nu ne pricinuiește ceva asemănător lucrurilor 
acestora stricăcioase în care ne înfundăm, mutându-ne mintea la ele de la 
cele mai înalte, ci ne făgăduieşte bunătăți străine şi tainice „pe care ochiul 
nu le-a văzut şi urechea nu le-a auzit și la inima omului nu s-au suit” (I Cor. 
2, 9). De aceea, „lupta noastră nu este împotriva sângelui şi a trupului, ci 
împotriva domniilor, a stăpâniilor şi a căpeteniilor întunericului veacului 
acestuia” (Ef. 6, 12) (Nichifor din singurătate, Cuvânt despre rugăciune). 


2419. Locuirea la un loc cu alţii este mai sigură decât singurătatea. 
Despre trebuinţa locuirii la un loc e martor cuvântul sfințit al lui lisus şi 


Dumnezeu: „Unde sunt doi sau trei adunaţi în numele Meu, acolo sunt şi Eu 
în mijlocul lor” (Matei 18, 20). Iar despre primejdia singurătăţii, Solomon 
zice: „Vai celui singur, că atunci când va cădea nu este cine să-l ridice pe 
el” (Eccl. 4, 10) (Nichita Stithatul, Cele 300 de capete despre făptuire, 
despre fire şi despre cunoştinţă, l, 17). 


2420. Nu vrei să mai rămâi în lume pentru pricini binecuvântate sau 
neîntemeiate, ci îndată ce ai fost chemat, ascultă degrabă. Căci de nimic 
altceva nu se veseleşte Dumnezeu aşa de mult ca de repeziciunea noastră. 
Fundcă mai mare este ascultarea imediată cu sărăcie, decât întârzierea cu 
mulțime de bunuri (Sf. Simeon Noul Teolog, Cele 225 de capete teologice 
şi practice, 19). 


2421. Aşa trebuie să se poarte totdeauna monahul ca şi când ar avea să 
moară mâine; şi iarăşi aşa să se folosească de trup ca şi când ar avea să 
trăiască mulți ani. Aceasta pe de o parte taie gândurile trândăviei şi face pe 
monah mai sârguincios, iar pe de alta păzeşte trupul sănătos și în aceeaşi 
înfrânare (Evagrie Monahul, Capetele despre trezvie, |). 


VIAŢA VEȘNICĂ 


2422. Cel ce este nedreptăţit de cineva şi nu cere de la cel ce l-a 
nedreptăţit ceea ce i se datorează, crede, cu privire la partea aceea, lui 
Hristos, şi va lua însutit în veacul acesta şi va moșteni viaţa veşnică (Marcu 
Ascetul, Despre cei ce-și închipuie că se îndreptează din fapte, 130). 


2423. Tuturor celor ce încep să vieţuiască după Dumnezeu le este 
folositoare frica chinurilor şi durerea ce se naşte din ea. lar cel ce-şi 
închipuie că poate pune început fără durere și fără lanţuri și fără călău 
(frică), nu numai că-și aşază temelia faptelor sale pe nisip, ci îşi închipuie 
chiar că-şi poate face casa în aer, fără temelie, ceea ce este întru totul cu 
neputinţă. Căci durerea aceasta naşte toată bucuria şi lanțul acesta rupe 
toate lanţurile păcatelor şi ale poftelor şi călăul acesta nu pricinuieşte 
moarte, ci viaţa veşnică (Sf. Simeon Noul Teolog, Cele 225 de capete 
teologice şi practice, 145). 


2424. Precum fapta bună fără credință este cu totul moartă şi fără 
putere (efect), aşa şi credinţa singură, fără fapte de dreptate, nu ne izbăveşte 
din focul cel veşnic. „Cel ce mă iubeşte, zice Domnul, va păzi poruncile 
Mele”. Dacă iubim deci pe Domnul şi credem în EI, să ne sârguim întru 
lucrarea poruncilor Lui, ca să câştigăm viaţa veşnică. lar dacă trecem cu 
vederea păzirea poruncilor Lui, de care ascultă zidirea, cum ne vom numi 
pe noi credincioși, o dată ce am fost mai cinstiți decât toată zidirea, dar 
dintre toate singuri ne arătăm neascultători de poruncile Făcătorului și fără 
mulțumire faţă de Binefăcătorul? (Sf. Teodor al Edesei, Una sută capete 
foarte folositoare, 2) 


2425. „Bărbatul îndelung răbdător este cu mare înțelepciune”, fiindcă 
toate cele ce-i vin asupra le aduce în legătură cu sfârșitul; şi aşteptându-l pe 
acesta, rabdă întâmplările supărătoare; iar „sfârşitul este viața veşnică”, 
după dumnezeiescul Apostol. „lar viaţa veşnică aceasta este ca să te 
cunoască pe Tine Unul adevăratul Dumnezeu şi pe Cel ce L-ai trimis, lisus 
Hristos” (Sf. Maxim Mărturisitorul, Cele patru sute capete despre dragoste, 
4,24). 


2426. Păzind poruncile lui Hristos, nu-l dăm nimic Lui, care nu are 
trebuinţă de nimic şi e Dătătorul tuturor bunătăţilor. Ci ne facem bine nouă 
înşine, câştigându-ne viața veşnică şi bucuria de negrăitele bunătăți (Sf. 
Teodor al Edesei, Una sută capete foarte folositoare, 3). 


VIRTUTE 


2427. Începătorul oricărei virtuţi este Dumnezeu, precum soarele al 
luminii de toate zilele (Marcu Ascetul, Despre legea duhovnicească, în 200 
de capete, 40). 


2428. Începutul virtuţilor e frica de Dumnezeu, iar sfârşitul dragostea 
(dorul) Lui (Ilie Ecdicul, Cugetări din sentințele înțelepților, 2). 


2429. Mare virtute este să nu te împătimeşti de lucruri. Dar cu mult mai 
mare decât aceasta e să rămâi fără patimă faţă de înțelesurile (chipurile) lor 


(Sf. Maxim Mărturisitorul, Cele patru sute capete despre dragoste, 3, 38). 


2430. Rugăciunea încă se numeşte virtute, deşi e maica virtuților. Căci 
le naşte pe acelea prin împreunarea cu Hristos (Marcu Ascetul, Despre cei 
ce-și închipuie că se îndreptează din fapte, 35). 


2431. Virtuuile sufletului sunt acestea: iubirea, smerenia, blândeţea, 
îndelunga răbdare,  îngăduinţa,  nepomenirea răului,  nemânierea, 
neînfurierea, nezavistia, nejudecarea; necăutarea la slăvi, milostenia, 
neprihănirea, neiubirea de argint, compătimirea, lipsa de trufie, lipsa de 
mândrie, străpungerea inimii. lar virtuțile trupului sunt: culcarea pe Jos, 
privegherea, postul, înfrânarea, sărăcia, neîmprăștierea (Sf. Maxim 
Mărturisitorul, Întrebări, nedumeriri şi răspunsuri, 1). 


2432. Virtutea pe care o face cineva pentru altul nu poate curăți 
sufletul. Căci se socotește ca o faptă pentru plată înaintea lui Dumnezeu. 
Dar cea pe care o face omul în sine se socotește ca virtute desăvârşită şi le 
desăvârşeşte pe amândouă: se socotește şi spre răsplată şi aduce şi curăția. 
De aceea, desparte-te de cea dintâi și urmăreşte pe cea de-a doua. Căci 
părăsirea celei dintâi fără îngrijirea de cea de-a doua este o cădere vădită de 
la Dumnezeu. Iar a doua umple şi locul celei dintâi (Sf. Isaac Sirul, Cuvinte 
despre nevoinţă, LXXIII). 


2433. Virtutea este maica întristării; şi din întristare se naşte smerenia; 
şi smereniei i se dă harul. Deci răsplata nu se dă virtuții, nici ostenelii 
pentru ea, ci smereniei ce se naşte din ele. Dacă aceasta lipseşte, în deşert se 
fac cele dintâi (Sf. Isaac Sirul, Cuvinte despre nevoință, XXXVII). 


2434. Nu zice că se poate câştiga virtute fără necazuri; căci virtutea 
neprobată în necazuri nu este întărită (Marcu Ascetul, Despre legea 
duhovnicească, în 200 de capete, 66). 


2435. Şi precum soarele, călătorind de fiecare dată de la răsărit până la 
apus dă o zi, iar lipsind el se face noapte, aşa şi fiecare virtute pe care o 
săvârşeşte omul luminează sufletul, iar ascunzându-se ea se face patimă şi 
întuneric, până ce agoniseşte omul iarăşi virtutea şi prin aceasta vine 


lumina. De asemenea, precum soarele, începând de la marginea răsăritului 
şi mutându-şi pe încetul lumina până la cealaltă margine se împlinește 
vremea, aşa și omul, crescând pe încetul de la începutul virtuților, se face 
nepătimitor (Petru Damaschin, Învăţături duhovniceşti, |, 15). 


2436. Să nu te miri când, punând început virtuţii, izvorăsc împotriva ta 
din toate părțile necazuri aspre şi tari. Căci nu se socoteşte virtute aceea 
care nu este însoțită de greutăți în lucrarea ei. Pentru că chiar numele 
virtuţii vine de aici, cum a spus sfântul loan: „E obişnuit să vină asupra 
virtuții greutățile. Și e vrednică de disprețuit virtutea care se însoţeşte cu 
tihna”. Căci a spus Sfântul Marcu Monahul: „Toată virtutea ce se săvârşeşte 
se numeşte cruce, când împlinește porunca Duhului. De aceea toţi cei ce 
voiesc să viețuiască în frica Domnului şi în lisus Hristos vor fi prigoniți” (II 
Tim. 3, 12). Căci zice: „De voieşte cineva să vină după Mine, să se lepede 
de sine şi să-și ia crucea şi să-Mi urmeze Mie” (Mc. 8, 34). De nu voieşte 
cineva să viețuiască în tihnă, ci îşi pierde sufletul pentru Mine, îl va afla pe 
el. De aceea ţi-a luat-o înainte şi a pus înaintea ta crucea, ca să-ți alegi 
moartea împotriva ta şi așa vei îndupleca sufletul tău să meargă după El (Sf. 
Isaac Sirul, Cuvinte despre nevoinţă, XIX). 


2437. lar virtuţi trupeşti, mai bine zis unelte ale virtuților, care se nasc 
întru cunoştinţă şi după Dumnezeu şi duc pe om afară de orice fățărie și 
dorinţă de a plăcea oamenilor, la înaintarea în smerenie şi nepătimire, sunt 
acestea: înfrânarea, postul, foamea, setea, privegherea, starea de toată 
noaptea, plecarea deasă a genunchilor, neîmbăierea, mulţumirea cu o 
singură haină, mâncarea uscată, mâncarea târzie, mâncarea puţină, băutura 
de apă, culcarea pe pământ, sărăcia, neaverea, austeritatea, neîmpodobirea, 
neiubirea de sine, singurătatea, liniştea, neieşirea din casă, lipsa, 
multumirea cu ce ai, tăcerea, procurarea celor de trebuință prin lucrul 
mâinilor, toată reaua pătimire şi nevoinţa trupească şi alte asemenea. Toate 
acestea sunt cât se poate de necesare şi de folositoare când trupul e sănătos 
şi tulburat de patimi trupeşti. lar dacă e neputincios şi cu ajutorul lui 
Dumnezeu a biruit acestea, nu sunt așa de necesare, întrucât sfânta smerenie 


şi rugăciune întregesc toate (Sf. loan Damaschin, Cuvânt minunat şi de 
suflet folositor). 


2438. Este cu neputinţă ca mintea să se ocupe cu desăvârşire numai de 
Dumnezeu, dacă nu va dobândi aceste trei virtuți: iubirea, înfrânarea şi 
rugăciunea. Căci iubirea îmblânzeşte iuţimea; înfrânarea veştejeşte pofta; 
iar rugăciunea desface mintea de toate înțelesurile şi o înfăţişează goală lui 
Dumnezeu. Așadar aceste trei virtuţi îmbrățișează toate virtuțile şi fără de 
ele mintea nu se poate ocupa de Dumnezeu, slobozită de toate celelalte (Sf. 
Maxim Mărturisitorul, Cuvânt Ascetic, 19). 


2439. Deci cei ce vreau să vieţuiască la un loc cu mulțimea virtuților 
sunt datori să nu dorească nici slavă, nici întâlniri multe, nici să facă ieşiri 
dese sau să defaime pe cineva, chiar dacă ar fi vrednic de defăimare, nici să 
vorbească multe, chiar dacă ar putea să le spună toate bune; căci vorba 
multă împrăștiind fără măsură mintea, nu numai că o opreşte de la lucrarea 
duhovnicească, ci o şi predă dracului trândăviei, care, slăbind-o peste 
măsură, o predă apoi dracului întristării şi pe urmă celui al mâniei. Deci se 
cuvine ca mintea să se ocupe pururea cu păzirea sfintelor porunci şi cu 
pomenirea adâncă a Domnului slavei. „Căci cel ce păzeşte, zice, porunca, 
nu va cunoaște cuvânt rău”, adică nu se va abate la gânduri sau la cuvinte 
rele (Diadoh al Foticeei, Cuvânt ascetic despre viaţa morală). 


2440. De doreşti virtutea, predă-te pe tine oricărui necaz. Căci 
necazurile nasc smerenia. Nu voiește Dumnezeu ca sufletul să fie fără grijă. 
Cel ce voiește să fie fără grijă se află în cugetul său în afară de voia lui 
Dumnezeu. Dar grijă numim nu pe cea privitoare la trupuri, ci pe cea 
privitoare la cele ce ne îndurerează și care urmează faptelor bune. Până ce 
nu vom ajunge la cunoştinţa care este descoperirea tainelor, ne apropiem de 
smerenie prin încercări. Celui ce se află în virtutea lui fără necaz, i s-a 
deschis o uşa de mândrie (Sf. Isaac Sirul, Cuvinte despre nevoinţă, 
XXXVII). 


2441. De aceea cel ce cultivă virtutea pentru adevăr nu e rănit de 
săgețile slavei deşarte; dar cel ce se străduieşte după adevăr de dragul 


virtuții deschide în sine culcuş părerii de sine a slavei deșarte (Sf. Maxim 
Mărturisitorul, Răspunsuri către Talasie, 30). 


2442. Dar mai mult decât celelalte virtuţi ne va încălzi şi ne va odihni 
la sânul ei, pe noi cei rămaşi goi, smerita cugetare. Ea ne va fi ca o mamă 
care îşi încălzeşte copilul, luându-l în braţele sale, când din simplitate 
copilarească acela şi-a aruncat departe de el haina de care s-a dezbrăcat, 
găsind plăcere, din pricina nerăutăţii, mai degrabă în goliciune, decât în 
culoarea pestriță a hainei. Căci zice Scriptura: „Domnul păzeşte pe prunci; 
de aceea m-am smerit, iar El m-a mântuit” (Diadoh al Foticeei, Cuvânt 
ascetic despre viața morală). 


2443. Căci mai mare decât toate virtuțile este dreapta socoteală care e 
împărăteasa şi virtutea virtuților (Sf. loan Damaschin, Cuvânt minunat şi de 
suflet folositor). 


2444. Ascultarea se împărtășeşte de toată virtutea prin smerenie (Sf. 
Grigorie Sinaitul, Alte 15 capete, 8). 


2445. Calea virtuţii li se arată celor ce încep să iubească evlavia, aspră 
şi posomorâtă (Diadoh al Foticeei, Cuvânt ascetic despre viața morală, 93). 


2446. Pricimile gândurilor bune sunt virtuțile; ale virtuților poruncile; 
iar a lucrării acestora, voia liberă (Talasie Libianul, Despre dragoste, 
înfrânare şi petrecerea cea după minte, II], 81). 


2447. Cel ce cultivă virtuțile pentru slava deşartă, vădit este că şi 
cunoştinţa o cultivă pentru slava deşartă. lar unul ca acesta nu face şi nu 
grăieşte nimic spre zidire, ci în toate vânează slava de la cei ce privesc sau 
ascultă. Dar patima aceasta e dată pe faţă, când unii dintre cei pomeniti îl 
ocărăsc pentru anumite fapte sau cuvinte. Atunci acela se întristează foarte; 
nu pentru că nu s-au zidit aceia (nici nu era acesta scopul lui), ci pentru că a 
fost disprețuit el (Sf. Maxim Mărturisitorul, Cele patru sute capete despre 
dragoste, 3, 75). 


2448. Dintre virtuți, unele sunt ale trupului, altele ale sufletului. Ale 
trupului sunt, de pildă: postul, privegherea, culcarea pe jos, lucrul mâinilor, 


spre a nu îngreuna pe cineva sau spre a dărui, și cele următoare. lar ale 
sufletului sunt, de pildă: iubirea, îndelungata răbdare, blândeţea, înfrânarea, 
rugăciunea şi cele următoare. Dacă prin urmare din vreo nevoie sau 
împrejurare trupească, de pildă din pricină de boală sau altceva de felul 
acesta, ni s-ar întâmplă să nu putem împlini pomenitele virtuți ale trupului, 
avem iertare de la Domnul care cunoaşte și pricinile. Dar neîmplinind pe 
cele ale sufletului, nu vom avea nici o apărare. Căci nu sunt supuse nevoii 
(Sf. Maxim Mărturisitorul, Cele patru sute capete despre dragoste, 2, 57). 


2449. Virtuţile despart mintea de patimi; contemplațiile duhovnicești de 
înțelesurile simple; în sfârşit, rugăciunea curată o înfățişază lui Dumnezeu 
Însuşi (Sf. Maxim Mărturisitorul, Cele patru sute capete despre dragoste, 3, 
44). 


2450. Infrânarea este un nume de obște, care se adaugă la numele 
tuturor virtuților. Deci cel ce se nevoieşte trebuie să se înfrâneze în toate 
(Diadoh al Foticeei, Cuvânt ascetic despre viața morală, 42). 


2451. Calea grabnică spre înălțarea în virtute a începătorilor este 
tăcerea buzelor, închiderea ochilor şi surzenia urechilor. Mintea primind 
astfel nelucrarea acestora şi închizând intrările de afară spre sine, începe să 
se cunoască pe sine şi mişcările sale; ea cercetează atunci îndată care sunt 
conținuturile gândurilor ce plutesc pe marea cunoscută cu mintea şi care 
sunt înțelesurile intrate prin portita cugetări sale (Nichita Stithatul, Cele 
300 de capete despre făptuire, despre fire şi despre cunoştinţă, 1, 26). 


2452. Cea dintâi virtute este nepurtarea de grijă, adică moartea față de 
orice om şi de orice lucru. Din aceasta se naşte dorul de Dumnezeu. Iar 
aceasta naște mânia cea după fire, care se împotriveşte oricărui atac încercat 
de vrăjmașul. Atunci găseşte sălaş în om frica lui Dumnezeu, iar prin frică 
se face arătată dragostea (Isaia Pustnicul, Despre păzirea minții, 25). 


2453. Nimic nu obișnuiește să piardă aşa de mult virtutea, ca luarea ei 
în râs, batjocura şi vorbăria deșartă. Dar iarăşi nimic nu înnoiește aşa de 
mult sufletul învechit şi nu îl face să se apropie de Dumnezeu ca frica de 


Dumnezeu, atenția cea bună, cugetarea neîncetată la cuvintele lui 
Dumnezeu, înarmarea cu rugăciunea şi urmărirea câștigului din privegheri 
(loan Carpatiul, Una sută capete de mângâiere, 20). 


2454. Ascunzându-ţi virtutea, nu te mândri, ca şi când ai împlini 
dreptatea. Căci dreptatea nu stă numai în a ascunde cele frumoase, ci şi în a 
nu gândi nimic din cele oprite (Marcu Ascetul, Despre cei ce-și închipuie că 
se îndreptează din fapte, 136). 


2455. lar când dobândeşti o virtute să nu ţi se înalțe gândul împotriva 
fratelui fiindcă tu ai dobândit-o iar acela nu i-a avut grija. Căci acesta este 
începutul mândriei. Păzeşte cu toată puterea să nu faci nimic pentru 
plăcerea oamenilor (Despre Avva Filimon. Cuvânt foarte folositor, 12). 


2456. Toate virtuțile ajută mintea să câştige dragostea dumnezeiască. 
Dar mai mult ca toate, rugăciunea curată. Căci prin aceasta zburând către 
Dumnezeu, iese afară din toate cele ce sunt (Sf. Maxim Mărturisitorul, Cele 
patru sute capete despre dragoste, 1, 11). 


2457. Atunci să socoteşti că ai virtute adevărată, când vei dispreţui 
toate cele de pe pământ cu desăvârşire, având prin conştiinţa curată inima 
gata să călătorească totdeauna către Domnul. lar dacă vrei să fu cunoscut de 
Dumnezeu, fă-te necunoscut de oameni, pe cât e cu putinţă (Teognost, 
Despre făptuire, contemplaţie şi preoţie, 1). 


2458. Tuturor virtuților le premerge credinţa din inimă pe care o are 
cineva atunci când sufletul nu poartă în el o socotință îndoielnică, ci a 
lepădat cu desăvârșire iubirea de sine. Căci pe cel ce s-a gătit de curând spre 
lupte nimic nu-l împiedică aşa de mult de la lucrarea poruncilor, ca 
atotreaua iubire de sine. Aceasta este piedica înaintării celor ce vor să se 
sârguiască. Aceasta le pune în minte boli şi pătimiri ale trupului, greu de 
vindecat, prin care răceşte căldura sufletului și-l înduplecă să se ferească de 
greutăți, ca fiind vătămătoare unei vieți care vrea să se simtă bine. Iubirea 
de sine este iubirea nerațională a trupului, care, făcând pe monah iubitor de 
sine sau iubitor de suflet sau de trup, îl depărtează de Dumnezeu şi de 


împărăția Lui, după cuvântul: „Cel ce-şi iubeşte sufletul său, şi-l va pierde” 
(loan 12, 25) (Nichita Stithatul, Cele 300 de capete despre făptuire, despre 
fire şi despre cunoștință, |, 28). 


VIS 


2459. Visul este mișcarea minţii în vremea nemişcării trupului (Sf. loan 
Scărarul, Scara, III, 36). 


2460. Ne va ajunge însă pentru sporirea la cât de multă virtute să nu ne 
încredem nicidecum în nici o nălucire. Căci visurile de cele mai multe ori 
nu sunt nimic altceva decât chipuri ale gândurilor sau, precum am zis, 
batjocuri ale dracilor. Chiar dacă ni s-ar trimite vreodată de către bunătatea 
lui Dumnezeu vreo vedere şi n-am primi-o, nu s-ar supără pentru aceasta 
preadoritul Domn lisus pe noi. Căci ştie că facem aceasta pentru 
vicleşugurile dracilor (Diadoh al Foticeei, Cuvânt ascetic despre viața 
morală). 


2461. Dar se întâmplă uneori că nici visele bune nu aduc bucurie 
sufletului, ci aşază în el o întristare dulce şi lacrimi fără durere. lar aceasta 
se întâmplă celor ce au înaintat mult în smerenia cugetări (Diadoh al 
Foticeei, Cuvânt ascetic despre viaţa morală, 37). 


2462. Dar am înţeles că lucrul acesta este adevărat şi cu privire la 
vederi şi la vise. Cele ce ocupă sufletul sau cele în care petrece el în stare de 
veghe, acelea rețin închipuirea şi cugetarea lui și în somn. De se îngrijeşte 
de lucruri omeneşti, e preocupat de ele şi în închipuirile viselor. lar de 
cugetă la cele dumnezeiești şi cereşti, se va afla și în vis cu gândirea în 
acestea, după spusa proorocului: „ȘI tinerii vor avea vedenii” (Ioil 3, 1). Dar 
fiind în acestea, sufletul nu va fi înșelat, ci va vedea lucruri adevărate şi i se 
vor încredința descoperiri (Sf. Simeon Noul Teolog, Cele 225 de capete 
teologice și practice, 188). 


2463. Când partea poftitoare a sufletului e împinsă spre patimile 
desfătărilor şi spre plăcerile vieţii, tot pe acestea le vede sufletul şi în vis. 


lar când iuțimea sau mânia sufletului e înfuriată împotriva semenilor, 
visează atacuri, războaie şi lupte între şerpi şi certuri ca la judecata cu 
duşmanii. Când, în sfârșit, rațiunea lui se înalță prin trufie şi mândrie, își 
închipuie răpiri înaripate în aer, şederi şi domnii pe tronuri înalte, păşiri 
înaintea poporului în fruntea unora care luptă (Sf. Simeon Noul Teolog, 
Cele 225 de capete teologice şi practice, 189). 


2464. Dintre cele ce ni se nălucesc în somn, unele sunt simple visuri, 
altele vederi, iar altele descoperiri. Visurile sunt toate cele care nu rămân 
neschimbate în închipuirea minţii, ci se amestecă, se alungă şi se schimbă 
des dintr-unul într-altul. Din ele nu vine nici un folos pentru cei ce şi le 
nălucesc, şi după trezire se destramă. Pe acestea trebuie să le dispreţuiască 
cei ce se nevoiesc. Vederile sunt cele care rămân neschimbate și nu se 
prefac dintr-una într-alta, ci rămân întipărite în minte și neuitate timp 
îndelungat; de asemenea, cele care arată sfârşituri ale lucrurilor viitoare și 
aduc sufletului folos prin umilinţă și din vedenii înfricoșătoare, făcând pe 
cel ce le are să-și adune mintea și să tremure de vederea înfricoşătoare şi 
neschimbată a celor ce 1 se arată. La acestea trebuie să fie cu luare-aminte 
cei ce se nevoiesc. lar descoperirile sunt vederile sufletului curat şi luminat, 
în afară de toată simţirea, care au ca cuprins lucruri şi înţelesuri 
dumnezeieşti minunate, deslușirea unor taine ascunse ale lui Dumnezeu și 
dezlegarea unor mari întrebări ce ni se pun, precum și schimbarea obştească 
a unor lucruri lumești şi omeneşti (Nichita Stithatul, Cele 300 de capete 
despre făptuire, despre fire şi despre cunoștință, II, 1). 


2465. Am auzit că, de se arată cuiva un vis de trei ori, e semn că el este 
adevărat. Aşa este, Părinte? Nu-i aşa. Nu trebuie crezut nici unui astfel de 
vis. Căci ceea ce s-a arătat cuiva vreodată prin minciună poate să facă 
aceasta şi de trei ori şi de multe ori. Nu te lăsa deci batjocorit, ci ia seama la 
tine, frate (Varsanufie şi Ioan, Scrisori duhovnicești, 418). 


2466. Trebuie să cercetăm cum întipăresc dracii nălucirile cele din 
somn în mintea noastră şi-i dau o anumită formă. Una ca aceasta 
obişnuieşte să se întâmple minţii fie privind prin ochi, fie auzind prin auz, 


fie printr-o simţire oarecare sau fie prin amintire, care întipăreşte în minte, 
mișcându-le, cele ce le-a agonisit prin mijlocirea trupului. Deci dracii, mi se 
pare, răscolind amintirea, o întipăresc în cuget. Căci organele trupului stau 
în nelucrare, ținute de somn. Dar iarăşi, trebuie să cercetăm cum răscolesc 
amintirea? Sau poate prin patimi? Așa trebuie să fie, deoarece cei curați și 
nepătimaşi nu mai păţesc una ca aceasta. Este însă şi o mișcare simplă a 
amintirii, stârnită de noi sau de sfintele Puteri. Prin ea vorbim şi petrecem 
cu Sfinții. Să fim însă cu atenţie. Căci chipurile pe care sufletul împreună cu 
trupul le primeşte întru sine, amintirea le mișcă fără să se mai ajute de trup. 
Aceasta se vede din faptul că adesea pătimim una ca aceasta şi în somn, 
când trupul se odihneşte. Trebuie să ştim că precum ne putem aduce aminte 
de apă şi ai sete şi fără sete, tot aşa ne putem aduce aminte de aur și cu 
lăcomie şi fără lăcomie; și aşa şi cu celelalte. Iar faptul că mintea află aceste 
sau acele deosebiri între nălucirile sale, se datorește vicleniei vrăjmașilor. 
Dar trebuie să ştim şi aceasta: că pentru năluciri se folosesc dracii şi de 
lucrurile de dinafară, ca de pildă de vuietul apelor, la cei ce călătoresc pe 
mare (Evagrie Monahul, Capete despre deosebirea patimilor şi a 
gândurilor, 4). 


2467. Visurile, care sunt trimise sufletului de iubirea lui Dumnezeu, 
sunt mărturiile neînşelătoare ale unui suflet sănătos. De aceea nu trec de la 
o înfăţişare la alta, nici nu îngrozesc simțirea, nici nu aduc râsul sau plânsul 
aşa deodată. Ci se apropie de suflet cu toată blândeţea, umplându-l de 
bucurie duhovnicească. De aceea şi după ce s-a trezit trupul din somn 
sufletul caută cu mult dor să prelungească bucuria visului (Diadoh al 
Foticeei, Cuvânt ascetic despre viaţa morală, 37). 


2468. Precum mult gunoi pricinuieşte mulțime de viermi, aşa multă 
mâncare pricinuieşte multe căderi şi gânduri şi visuri urâte (Sf. loan 
Scărarul, Scara, XXVI, III, 36). 


VIZITĂ 


2469. De te va lăsa cineva în chilia lui şi va ieşi, nu-ţi ridica ochii ca să 
vezi ce este în ea, ci spune-i când iese: „Dă-mi vreun lucru ca să mă 
îngrijesc de el până te întorci”. Şi ceea ce-ţi va spune împlineşte cu grijă 
(Isaia Pustnicul, Către monahii începători, 35). 


2470. „Du-ţi piciorul rar spre prietenul tău, ca nu cumva, săturându-se 


de tine, să te urască”. Proverbe 25, 17. (Nil Ascetul, Cuvânt trebuincios şi 
folositor, 14). 


VOIA LUI DUMNEZEU 


2471. Toate cele ce se fac, se fac fie prin îngăduinţa lui Dumnezeu, fie 
prin bunăvoința Lui, cum zice prin proorocul: „Eu sunt Domnul care fac 
lumina și zidesc întuneric” (Is. 45, 7). Şi iarăşi: „Nu este răutate în cetate pe 
care să nu o fi făcut Domnul” (Amos 3, 6). Răutate numeşte toate supărările 
sau toate necazurile ce ni se întâmplă spre certarea noastră, pentru răutatea 
noastră. Acestea sunt: foametea, cutremurul, seceta, boli, războaiele. 
Acestea nu se întâmplă prin bunăvoința lui Dumnezeu, ci prin îngăduinţa 
Lui. Căci Dumnezeu îngăduie să fie aduse asupra noastră spre folosul 
nostru. Acestea deci nu voieşte Dumnezeu ca noi să le voim, nici ca noi să 
lucrăm împreună cu El la săvârşirea lor. De pildă, este voia lui Dumnezeu, 
cum am spus, prin îngăduință, ca să se dărâme o cetate. Dar nu voieşte ca și 
noi, pentru că este voia lui Dumnezeu să o dărâme pe ea, să aruncăm foc şi 
să o ardem sau să luăm securile şi să o nimicim. Se întâmplă iarăşi, prin 
îngăduinţa lui Dumnezeu, ca cineva să fie necăjit sau să se îmbolnăvească. 
Dar nu voieşte ca şi noi, pentru că este voia Lui ca cineva să fie necăjit, să-l 
necăjim sau să spunem că, odată ce e voia lui Dumnezeu să fie bolnav, să 
nu-l miluim pe el. Aceasta nu vrea Dumnezeu; nu vrea ca noi să slujim unei 
astfel de voi a Lui. El voieşte să fim buni, în înţelesul că nu voiește să voim 
aceleaşi lucruri pe care le face El. Dar ce voieşte să voim noi? Voieşte să 
voim voia Lui cea „bună”, cea care se face, cum am spus, după bunăvoință. 
Aceasta constă în toate ce se fac potrivit poruncii: să ne iubim unii pe alții, 


să avem milă, să facem milostenie şi toate cele asemenea (Ava Dorotei, 
Invățături, XIV, 7). 


2472. După cunoştinţă, e alegerea omului, iar aceasta este începutul 
mântuirii. Ea constă în aceea că omul părăseşte voile şi cugetările sale şi 
împlineşte cugetările şi voile lui Dumnezeu. Şi de va putea să le facă 
acestea, nu se va afla în toată zidirea lucru sau îndeletnicire sau loc să-l 
poată împiedica să se facă aşa cum a voit Dumnezeu la început să fie, după 
chipul şi asemănarea Lui şi, prin străduință, dumnezeu după har, 
nepătimitor, drept, bun şi înţelept, fie în bogăţie, fie în sărăcie, fie în 
feciorie, fie în căsătorie, fie la conducere și întru libertate, fie întru supunere 
şi robie, şi, simplu vorbind, în orice vreme, loc şi lucru (Petru Damaschin, 
Învăţături duhovniceşti, |, 1). 


2473. Bărbatul cu judecată, gândindu-se la rudenia sa cu Dumnezeu, nu 
prinde niciodată dragoste de nimic pământesc sau josnic, ci își are mintea 
întru cele cerești și veşnice. El cunoaşte că voia lui Dumnezeu, Făcătorul 
tuturor bunătăților şi izvorul bunurilor veşnice, este să se mântuiască tot 
omul (Sf. Antonie cel Mare, Învățături despre viața morală a oamenilor și 
despre buna purtare, în 170 de capete, 43). 


2474. Cel ce se sârguieşte să-şi omoare voia sa e dator să facă voia lui 
Dumnezeu; şi în loc de voia sa, să aşeze în sine pe cea a lui Dumnezeu; pe 
aceasta să o sădească şi să o altoiască în inima sa (Sf. Simeon Noul Teolog, 
Cele 225 de capete teologice şi practice, 201). 


2475. Cel ce a cunoscut voia lui Dumnezeu și o împlineşte după putere 
prin osteneli mici scapă de cele mari (Marcu Ascetul, Despre legea 
duhovnicească, în 200 de capete, 188). 


VOIE LIBERĂ 


2476. Dumnezeu, făcând pe om cu voie liberă, ca un prea bogat şi bun, 
i-a dat şi puterea să placă lui Dumnezeu dacă vrea (Sf. Antonie cel Mare, 


Învăţături despre viața morală a oamenilor şi despre buna purtare, în 170 
de capete, 99). 


2277. Dacă vrei, eşti rob patimilor; şi iarăși dacă vrei, eşti liber să nu te 
pleci patimilor, fiindcă Dumnezeu te-a făcut cu voie liberă. Iar cel ce biruie 
patimile trupului se încununează cu nemurirea. Căci de n-ar fi patimile, n-ar 
fi nici virtuțile, nici cununile dăruite de Dumnezeu celor vrednici dintre 
oameni (Sf. Antonie cel Mare, Învăţături despre viața morală a oamenilor 
şi despre buna purtare, în 170 de capete, 67). 


2478. Libertatea voinţei se arată în voirea sufletului rațional, care e 
gata să se miște spre orice ar vrea. Pe aceasta să o convingem să fie gata 
numai spre bine, ca prin amintirile cele bune să nimicim totdeauna 


pomenirea răului (Diadoh al Foticeei, Cuvânt ascetic despre viața morală, 
5). 


2479. Bun lucru este să nu-şi vândă omul voia lui cea liberă, gândindu- 
se la câştigul de bani, chiar de i s-ar da foarte mulţi. Căci ca visul sunt cele 
lumeşti; iar nălucirile bogăției sunt neînsemnate şi de scurtă vreme (Sf. 
Antonie cel Mare, Învățături despre viața morală a oamenilor şi despre 
buna purtare, în 170 de capete, 37). 


2480. Acei stăpânitori care silesc oamenii la fapte ce nu sunt la locul 
lor şi vatămă sufletul nu au stăpânire şi peste suflet, care este zidit cu voie 
liberă. Ei pot lega trupul, dar nu voia slobodă. Peste aceasta omul rațional 
este stăpân, cu voia lui Dumnezeu Cel ce l-a zidit, care este mai tare decât 
toată stăpânirea, sila şi puterea (Sf. Antonie cel Mare, Învățături despre 
viața morală a oamenilor şi despre buna purtare, în 170 de capete, 35). 


2481. Dumnezeu a făcut pe om liber, ca să poată înclina spre bine. Dar 
înclinând spre bine prin voie liberă nu e în stare să-l împlinească fără 
ajutorul lui Dumnezeu. Căci s-a scris: „Nu e de la cel ce voieşte, nici de la 
cel ce aleargă, ci de la Dumnezeu care miluieşte” (Rom. 9, 16). Dacă deci 
îşi apleacă omul inima spre bine şi cheamă pe Dumnezeu în ajutor, 
Dumnezeu, luând aminte la dorinţa lui cea bună, dăruieşte putere lucrării 


lui. Şi aşa se întâlnesc amândouă; libertatea omului şi puterea lui 
Dumnezeu. Căci binele vine de la Dumnezeu, dar se împlineşte de către 
sfinții Lui. Şi aşa se slăveşte Dumnezeu în toți și El îi slăveşte pe ei 
(Varsanufie și loan, Scrisori duhovnicești, 163). 


2482. Fiecare stă la mijlocul acestor două căi, adică a dreptății şi a 
păcatului; şi-şi alege pe care-o vrea şi pe aceasta înaintează. Şi primindu-l 
pe el această cale şi cei ce-l călăuzesc pe ea, fie îngeri, fie oameni ai lui 
Dumnezeu, fie draci și oameni răi, îl duc până la capătul ei, chiar dacă nu 
vrea. Cei buni îl duc la Dumnezeu şi la împărăția cerurilor; iar cei păcătoşi, 
la diavolul şi la munca veşnică. Şi nimeni nu este pricinuitorul pierzaniei 
sale, decât voia sa (Petru Damaschin, Învățături duhovniceşti, |, 1). 


2483. Dumnezeu le-a dat tuturor putere să se facă fiii lui Dumnezeu, 
prin păzirea poruncilor dumnezeiești. Mai bine-zis, aceste porunci şi harul 
dumnezeiesc ne păzesc pe noi. Fiindcă fără harul Lui nu putem să le 
împlinim nici pe ele. Și nu avem ce să-i aducem Lui decât credinţa și 
alegerea liberă, ținând toate dogmele cele drepte, prin credinţă tare şi auzire 
şi urmărind lucrarea în chip neîmprăştiat, ca lecţiile de la scoală, învățând 
astfel cu lucrul, cu toată grija, cele şapte fapte mai sus pomenite (Petru 
Damaschin, Învățături duhovnicești, |, 1). 


2484. Desigur, precum omul pătimea de silă sub robia Stăpânulor 
(rele), Dumnezeu putea să ne slobozească şi să ne facă neschimbători tot cu 
sila. Dar n-a făcut aşa, ci prin Botez ne-a scos cu sila din robie, desființând 
păcatul prin cruce, și ne-a dat poruncile libertăţii, dar a urma sau nu 
poruncilor a lăsat la voia noastră liberă. Drept aceea, împlinind poruncile ne 
arătăm dragostea față de Cel ce ne-a eliberat; iar nepurtând grijă de ele sau 
neîmpliindu-le, ne dovedim împătimiți de plăceri (Marcu Ascetul, Răspuns 
acelora care se îndoiesc despre Dumnezeiescul Botez). 


2485. Deci toate câte ni le spune dumnezeiasca Scriptură despre 


curățire, ni le spune ca unor oameni liberi și ca unor oameni liberi ne dă 
îndemnul să nu rămânem în asemenea gânduri, ci să iubim libertatea, având 


puterea să înclinăm spre ceea ce vrem, fie bine, fie rău (Marcu Ascetul, 
Răspuns acelora care se îndoiesc despre Dumnezeiescul Botez). 


2486. Dar păcătuirea cu gândul o avem din voia liberă (Marcu Ascetul, 
Răspuns acelora care se îndoiesc despre Dumnezeiescul Botez). 


2487. Dar noi am arătat de multe ori pricina, spunând că nu vreo 
rămășiță a păcatului lucrează în noi după Botez (căci acesta dă dezlegarea 
deplină), ci că noi înşine ne înfăşurăm cu voia liberă în legăturile care au 
fost dezlegate prin împlinirea poruncilor. Căci gândul, care zăboveşte în 
jurul vreunei plăceri sau mânii, nu e un semn al păcatului rămas, ci al unei 
împătimiri libere (Marcu Ascetul, Răspuns acelora care se îndoiesc despre 
Dumnezeiescul Botez). 


2488. Botezul nu ia de la noi libertatea voinţei şi puterea de a ne hotări 
prin noi înşine, ci abia el ne dăruieşte libertatea, ca să nu mai fim stăpâniți 
silnic şi fără să vrem, de diavolul. De aceea, după Botez, atârnă de noi, fie 
să stăruim de bunăvoie în poruncile lui Hristos, Stăpânul nostru, în Care ne- 
am botezat, şi să umblăm pe calea celor poruncite de El, fie să ne abatem de 
la această cale dreaptă, întorcându-ne prin faptele rele la potrivnicul și 
vrăjmașul nostru, diavolul (Sf. Simeon Noul Teolog, Cele 225 de capete 
teologice şi practice, 215). 


2489. Ca să existe ființă rațională şi mintală veșnic sau să nu existe, 
atârnă de voia Celui ce a zidit toate bune; dar ca să fie bune acestea sau rele, 
după libera alegere, atârnă de voia făpturilor (Sf. Maxim Mărturisitorul, 
Cele patru sute capete despre dragoste, 4, 13). 


VOINŢĂ 


2490. Pentru că ceea ce ajută şi împiedică pe om să se mântuiască este 
voia sa şi nimic altceva. Nu poţi ceva? Voiește şi vei avea ceea ce nu ai. ȘI 
aşa obişnuința face pe om de la sine, pe încetul, fie bun, fie rău (Petru 
Damaschin, Învățături duhovnicești, |, 7). 


2491. Dar şi Marele Vasile zice: „Unde e hotărârea voinţei, nimic n-o 
împiedică” (Calist şi Ignatie Xanthopol, Metoda sau cele 100 de capete, 
32). 


2492. Patima, ajungând stăpână peste fapte cu ajutorul voinței, se 
impune pe urmă silnic şi dacă nu vrea cel părtaş de ea (Marcu Ascetul, 
Despre cei ce-și închipuie că se îndreptează din fapte, 85). 


2493. Cel ce nu-şi unește voia sa cu Dumnezeu se poticneșşte în faptele 
sale şi cade în mâinile vrăjmaşilor (Marcu Ascetul, Despre cei ce-și 
închipuie că se îndreptează din fapte, 162). 


2494. Cel ce vrea să facă ceva şi nu poate e socotit de către 
cunoscătorul de inimi, Dumnezeu, ca şi când ar fi făcut. lar aceasta trebuie 
să o înţelegem atât cu privire la cele bune, cât şi la cele rele (Marcu Ascetul, 
Despre cei ce-și închipuie că se îndreptează din fapte, 16). 


VORBĂ, VORBIRE 


2495. Să ai limba blândă şi nu te va întâmpina câtuși de puţin 
necinstea. Dobândeşte buze dulci şi-i vei avea pe toți prieteni. Să nu te lauzi 
niciodată cu limba ta pentru faptele tale, ca să nu fii ruşinat (Sf. Isaac Sirul, 
Cuvinte despre nevoinţă, V). 


2496. Nu vorbi cu două limbi, într-un fel arătându-te cu cuvântul și 
într-alt fel aflându-te cu conştiinţa. Căci pe unul ca acesta Scriptura îl pune 
sub osândă (Marcu Ascetul, Despre cei ce-și închipuie că se îndreptează din 


fapte, 185). 
VORBIRE DEȘARTĂ 


2497. Păzeşte-ţi gura de la cuvântul fără rost şi de la vorbirea deşartă 
(Varsanufie și loan, Scrisori duhovnicești, 498). 


2498. Nu te lăsa atras în vorbire deșartă, nici în oricare altă năpastă ca 
mânia, întristarea, nebunia după lucruri pământești, frica de sminteală, grija 
de naşteri sau de rudenii, ba mai mult, ocoleşte întâlnirile dese cu acestea, 


ca nu cumva să te scoată din liniștea din chilie și să te tragă în grijile lor 
(Evagrie Monahul, Schifă monahicească, 5). 


2499. Nimic nu aduce mai multă tulburare ca vorba multă şi nimic nu e 
mai rău ca vorba neînfrânată, care poate să strice starea sufletului. Căci cele 
ce le zidim în fiecare zi ea le surpă, şi cele ce le adunăm cu osteneală, 
sufletul le risipește prin mâncărimea de limbă. Ce e mai rău decât ea? E un 
rău fără frâu. Deci trebuie să-i punem hotar, să o ţinem cu sila, să o 
sugrumăm, ca să zic aşa, ca să slujească numai spre cele de trebuință. Dar 
cine ar putea povesti toată paguba sufletească ce poate veni de la limbă? 
(Filotei Sinaitul, Capete despre trezvie, 5) 


2500. Nimic nu obișnuiește să piardă așa de mult virtutea, ca luarea ei 
în râs, batjocura şi vorbăria deşartă. Dar iarăşi nimic nu înnoiește aşa de 
mult sufletul învechit şi nu îl face să se apropie de Dumnezeu ca frica de 
Dumnezeu, atenția cea bună, cugetarea neîncetată la cuvintele lui 
Dumnezeu, înarmarea cu rugăciunea şi urmărirea câștigului din privegheri 
(loan Carpatiul, Una sută capete de mângâiere, 20). 


2501. Cuvântul care are înţeles şi este folositor sufletului este dar al lui 
Dumnezeu. lar vorba cea deşartă, care caută să măsoare cerul şi pământul, 
mărimea soarelui şi depărtarea stelelor, este o născocire a omului care se 
osteneşte în deșert. Căci căutând cele ce nu folosesc nimic, osteneşte în 
zadar, ca şi cum ar vrea să scoată apă cu ciurul. Deoarece este cu neputinţă 
oamenilor a afla acestea (Sf. Antonie cel Mare, Învățături despre viața 
morală a oamenilor şi despre buna purtare, în 170 de capete, 109). 


2502. Vorbirile fără rost uneori ne pricinuiesc ura celor ce ne ascultă, 
alteori batjocuri și râs, defăimând prostia cuvintelor. Altele, întinarea 
conştiinţei şi iarăşi altele osânda de la Dumnezeu și întristarea Duhului 
Sfânt, ceea ce este mai înfricoşat decât toate celelalte (Filotei Sinaitul, 
Capete despre trezvie, 10). 


2503. Precum uşile băilor, deschizându-se necontenit, împing căldura 
dinlăuntru afară, aşa și sufletul când vrea să vorbească multe, chiar dacă le- 


ar spune toate bune, împrăștie şi slăbeşte puterea tinerii de minte prin poarta 
grăitoare. Prin aceasta mintea uită să spună lucrurile care se cuvin la vreme 
potrivită şi împărtăşeşte de-a valma oricui se nimereşte o amestecătură de 
gânduri, nemaiavând nici pe Duhul Sfânt care să-i păzească cugetarea ferită 
de năluciri (Diadoh al Foticeei, Cuvânt ascetic despre viața morală, 70). 

2504. Un singur cuvânt bun l-a făcut pe tâlharul scelerat de odinioară 
curat şi sfânt și l-a dus în rai; şi un singur cuvânt necuvenit i-a închis lui 
Moise pământul făgăduinţei. Deci să nu socotim boală mică mâncărimea de 
limbă. Căci bârfitorii şi flecarii își închid lor înşişi Împărăţia cerurilor. 
Bărbatul limbut, chiar dacă merge drept în unele privinţe, dar în aceea nu 
merge drept, ci mai degrabă strâmb şi-l vor vâna relele ca să-l piardă. Drept 
a zis deci un oarecare bărbat înţelept că mai bine este a cădea de pe o 
înălțime de pământ, decât de pe limbă. Să credem de aceea lui Iacob 
Apostolul, care scrie: „Să fie tot omul grabnic la auzire şi zăbavnic la 
grăire” (loan Carpatiul, Una suta capete de mângâiere, 90). 

